
Első rész 
MÉN-MARÓT 


ELJUTNI PANNÓNIÁBA 


S minthogy éppen úton voltál, ím, olvasd soraimból, minő 
szerencsében részesítette az Úr távollétedben a Te gyámolítottadat. 

Cellámban annyi esztendő után, egészen váratlanul, legelső 
jótevőm embere keresett fel. A felette tisztelt Gabriél klérikosz, két 
ezüstkerationt is küldve útiköltségre, rendelt sürgősen magához! Ó, 
testvérem az Úrban, tudván, nagy feladat várhat reám, oly sebtében 
indultam el, hogy Neked való üzenethagyásról is megfeledkeztem. 
Agrosz Szent Életű Apátja, bocsásd meg vétkes hebehurgyaságom, 
és tudd meg: a fent említett ok miatt mondtam átmeneti búcsút a 
Rhündakosz partjának, monostorunknak és irányomban immár 
tizenhét esztendeje tanúsított áldásos jóindulatodnak. 

S most hallgassa meg Kegyességed, mi minden történt velem alig 
néhány nap leforgása alatt. 

Mindenekelőtt az, hogy átkelve a Márvány-tengeren, elém tárult 
Kónsztantinopolisz — Bizantion! Ismét megfordulhattam az annyira 
imádott császári városban, amelyet én sem győzök eléggé csodálni, 
aki pedig sátrak közt nőttem fel, és a városi élet szépségének, 
kellemetességének élvezésére kevéssé vagyok fogékony. 

A felette tisztelt klérikoszt házában már útnak öltözve találtam. 
Vagyis ugyanolyan szőrcsuhában és fából való saruban, mint amilyent 
magam rendes viseletként hordok. Ebből is már sokat megtudhattam. 
Hiszen a magas állású egyházi férfiú a pogányok között szokott ilyen 
öltözetben járni, miként hajdan a besenyők földjén, ahol először 
találkoztunk. 

Szeretettel üdvözölt, és nem hagyott szóhoz jutni, hanem 
hosszasan érdeklődött: mi történt velem az eltelt hosszú évek alatt? 

No, hát meggyőződhetett róla, mennyit köszönhetek Kegyességed 
és a fráterek fáradozásainak. Hogy immár teljes folyékonysággal 
beszélem a görögöt, mégpedig e nyelv mindkét formáját, a köznapit és 
az előkelőt is. (Amely utóbbin írom e levelet, irántad való tiszteletből, 
Atyám.) De bármennyire is örvendeztem magamban, amiért e rejtett 
vizsga elismerést szerez Neked és lauránknak[1], úgy éreztem 
magam, mint a kínpadra feszítettek, annyira vágytam mihamarább 
megtudni feladatomat. Ő azonban egyáltalán nem sietett, hiszen 
tudod, milyen nyugodt és magabiztos. A hosszas kikérdezés után még 
hosszasabb, bár igen kegyes hangon tett szemrehányások 
következtek amiatt, hogy tizenhét esztendő elteltével még mindig 
laikus testvér vagyok, nem szenteltek pappá. Mondanom sem kell, 
kimentettem Kegyességedet. Erősen hangoztatva: nem azért történt, 
mintha Atyám nem szorgalmazta volna; saját hiányosságom miatt nem 
vehettem fel az egyházi rendet, mert jóllehet, szívem át van itatva az 


egy igaz hittel, a szent tanok ágas-bogas magyarázataihoz barbár 
értelmem nem tudott felemelkedni. Így a szerény és áldozatos, de az 
Úr előtt hasonlóképpen megbecsült kódexmásoló munkában 
képeztettél ki engem. Ez aztán annyira megnyerte tetszését, hogy 
arról a szerfelett érdekes és bizonyára majd sok-sok évig tartó másoló- 
megbízásról is beszámoltam neki, amellyel legutóbb egy meg nem 
nevezett, rendkívül magas állású személyiség látta el monostorunkat. 
Gabriél nagyot bólintott rá, és mosolyogva jegyezte meg: e titkos 
megbízó monostorunk szent alapítójának — méghozzá nem is távoli — 
leszármazottja. Lám, Konstantinápoly városában — amint Szent Életű 
Testvérem, Te is mondogatni szoktad — csakugyan semmi nem marad 
titokban, és bizonyára még kevésbé a hallatlan tudású és nagy 
befolyású klérikosz előtt. 

Végre azután mégiscsak elárulta, miért hívatott. 

— Panteleémon testvér, holnap nagy útra indulunk! A Krisztus- 
szerető császár üzenetét viszem, és te leszel kísérőm, mivel éppen a 
türkök fejedelméhez látogatunk, Pannóniába. 

Gondolhatod, Szent Életű Apát, szám elállt, és elakadt a 
lélegzetem. Hiszen van-e, lehet-e titkosabb s nagyobb vágyam, mint 
hogy viszontláthassam azokat, akiket ő türköknek nevez? Az én — 
harminc évvel ezelőtt szem elől vesztett — népemet! Amelyről sokáig 
azt hittem, nincs is többé, mind egy szálig ott veszett, avagy rabságba 
esett  6405-ben[2], a két oldalról reánk szakadt iszonyú 
szerencsétlenség idején! Emlékszel? Alig néhány esztendeje a Te 
füledbe jutott el mendemondaként, Atyám, hogy megvolnának, a 
népnek egy része megmenekült mégis, bejutván az óvó hegyektől 
övezett Pannóniába, ahová az összeszövetkezett bolgárok és 
besenyők rajtaütésekor éppen útban voltunk. S most kiderül: való igaz, 
ott vannak! Felkereshetem őket! Megismerhetem új hazájukat! 

Térdre rogytam Gabriél klérikosz előtt, és megcsókoltam a kezét. 
Majd felállva, tisztelettudóan engedélyt kértem, hogy megjegyezzem: 
noha éppen tudósok között van elterjedve, aligha igazán tudományos 
megjelölés népemre a türk. A kazárok meg a keleti türk birodalom lakói 
valóban türkök, míg mi csak bizonyos tekintetben állunk rokonságban 
a türkökkel. Így hát sokkal inkább az ungrosz illik reánk, lévén, hogy 
ekképp más népet nem hívnak görögül, csupán a miénket. 

— Éppen az effélékben való jártasságod miatt van szükségem reád 
— bólintott Gabriél. — Hát akkor... az ungroszok fejedelméhez 
megyünk... 

— Az ifjúkorombelit, az etelközit, Álmosnak hívták. De ő már akkor 
is agg volt, kizárt dolog, hogy még mindig éljen. 

— , Almutzesz" — próbálta a klérikosz görög módon utánam mondani 
hajdani fejedelmünk nevét. — A mostaniról én is csak annyit tudok, 
hogy valami , kán". 


— Kánja bolgárnak, kazárnak van — szabódtam megint. 

— Rövid idő óta lakik az ungrosz nép Pannóniában. Zavarosak a 
róla való híreink — fordította ki tenyerét felette tisztelt jótevőm. — De 
útközben bizonyára megtudhatjuk majd mindazt, ami fontos. 

— A kezesektől? — kérdeztem. Mert éppen nemrégiben másoltam 
egy, a császári megbízottaknak szóló utasítást, amely előírja, hogy ha 
barbárok közé mennek, mielőtt a határt átlépnék, a saját maguk és a 
vitt császári ajándékok bántatlanságának biztosítására túszokat 
követeljenek. 

Az egyházi férfiú mosolygott, és melegen rám vetette olajbarna 
tekintetét. 

— Mi mindent nem tudsz már, derék Panteleémon! Valóban ez a 
rendje a dolognak. Kivéve, ha a követség egyházi emberekből áll, 
kiknek mindig készen kell lenniük a mártíriumra. . . 

— Az ungroszoknál aligha van kilátás vértanúságra, ők az idegen 
istenek szolgáival szemben is tisztelettel viseltetnek, habár nem 
meggyőződésből, hanem babonából. 

— Akkor hát nem az Úrnak magának, hanem az Isten támogatta 
császárnak tesszük mégis a szolgálatot — mondta könnyed taglejtéssel 
Gabriél klérikosz. 

Tudd meg, testvérem az Úrban, hogy másnap valóban elindultunk, 
mégpedig Filippopolisz felé, mert ez a város a Pannóniába vezető út 
kiindulópontja. 

Mi ketten lóháton mentünk, mögöttünk öszvéreket hajtva kocogott 
két szolga. Az öszvérek hátán átvetett iszákok egy része a mi 
holmijainkat, másik része pedig a fejedelemnek és a főembereinek 
szánt császári ajándékokat rejtette. 

Útközben a felette tisztelt férfiú kitanított. Nehogy népem nyelvére 
nyissam a számat! Lesz tolmácsunk; az én dolgom inkább az, hogy 
kihalgassam és elmondjam, mit beszélnek, hogyan vélekednek a 
hátunk megett az ungroszok. A besenyők nyelvén viszont 
megszólalhatok.  Tüntessem fel úgy, mintha azt a besenyők 
országában hittérítőként járva sajátítottam volna el, és életemnek ez 
idejéből ismerném az ungroszoknak ott raboskodó maradékait. 

— Ó — kiáltottam fel —, micsoda boldogság, hogy beszélhetek róluk! 
Hiszen amióta csak a pannóniaiakról tudomást szereztem, legfőbb 
reményem, hogy kiszabadítják azokat a szerencsétleneket, akik közé 
magam is tartoztam! 

— Ösztönözd csak őket erre. Rázd fel szavaiddal volt népedet... — 
biztatott jótevőm. 

Sejtheted, Szent Életű Apát, ezek után milyen nagy várakozással 
tekintettem küldetésünk elé. 

És halljad... Filippopoliszban a karavánok számára kijelölt 
pihenőhelyen egy erős arccsontú, sarkatlan csizmát és csúcsos 


süveget viselő férfi keresett meg minket, szakasztott hazámbóéli: 
leendő tolmácsunk. Ugyancsak meglepődött, amikor négyszemközt 
már váratlanul saját nyelvünkön szóltam hozzá. De én is elképedtem, 
amikor kiderült, hogy a közelből, a Vardár völgyéből való. Mike — így 
hívják — nagyjában egykorú velem, s ő is növendék vitéz volt, amikor 
etelközi hazánkra rászakadt a pokol. Csakhogy ő azok közé tartozott, 
akik bejutottak Pannóniába. Ott is élt esztendőkön át az új haza 
földjén, míg egy sereggel el nem indult Bizánc területének dúlására. 
Mert — ahogy magyarázta — a zsákmányszerzés szándékával indultak, 
de aztán másképpen fordultak az események. Csaba, a portya vezére, 
anyai ágon a császári család rokona lévén, engedélyt kért és kapott a 
Vardár vidékén való letelepedésre, majd kineveztette magát ama föld 
helytartójául. Így azután itt ragadtak a birodalomban, családjaikat sem 
látták azóta. 

—- Vardariótáknak hívnak minket — mondotta Mike. — Mi meg 
magunkat: Csaba-magyaroknak. 

— Megyeriek, magyariak, ti? Csaba révén? — csodálkoztam, mivel 
Etelközből én is ismertem azt a vezért. — De hiszen ő nem tartozott a 
Megyer törzshöz! 

Mike azonban felvilágosított arról, amit nem tudhattam. Árpád úr, 
Álmos halála után való fejedelmünk, aki a menekült nép élén 
meghódította Pannóniát, azért, hogy elejét vegye a széthúzásnak, s a 
nép teljesen egy legyen, az új haza földjén mind a hét törzsünk 
vezérével vérszerződést kötött, úgyhogy valamennyi törzsünk 
képletesen vérrokona lett a fejedelmi törzsnek. Az új haza azóta a 
hétmagyar országa nevet viseli, és népünk minden fia , magyarinak" 
nevezi magát, miként azelőtt csak a Megyer törzsbeliek. 

Mike szavai megérintették a szívemet, felújult bennem sok régi-régi 
emlék. Én születéstől magyari voltam: a Megyer törzsből származott, 
és Árpád úr belső testőreként élt apám. S ha a vészből Árpád úr 
megszabadult, akkor ő is bizonnyal megmenekedett. Egy pillanatig 
reménykedtem is benne, hogy viszontláthatom apámat. De ezt 
utunktól aligha várhatom, hiszen legkisebb gyermeke voltam, s 
mondták, jócskán deresedett már, amikor világra jöttem, ma pedig már 
magam is jócskán deres vagyok. 

- Kemény fejedelem lett Árpádból — újságolta Mike. — Az új 
hazában más hatalmas nem is létezett rajta kívül, és mindenki főt 
hajtott neki. A nép keményebb, erősebb lett alatta, mint bármikor 
azelőtt! 

Gondolhatod, Atyám, hogy örvendtem ennek. Hiszen a besenyők 
kezére kerülteket csak erős, kemény nép szabadíthatja ki. 

S most halljad még tovább, Szent Életű Apát! Filippopoliszból egy 
nyugatnak tartó kereskedőkaravánnal folytattuk az utat. Lehettünk 
vagy kétszázan: gazdag kalmárok, fényes páncélzatot viselő kíséret, 


szolgahad, töméntelen málhás állat. Ebben a tömegben mi szürke 
szerzetesek — amilyennek most Gabriél klérikosz is látszik — nem 
tűnhettünk fel senkinek. Utunk Serdicán, Nisszán és Barancson át 
vezetett Belgrád városáig. Ezt Mike Bolgárfejérvárnak nevezte. 
Időközben ugyanis a birodalomból bolgár területre értünk: az idáig való 
nyolc napi út alatt hármat Bizánc és ötöt a bolgárok földjén tettünk 
meg. Belgrád városában Szent Konstantin magas tornyából már 
láthattam Pannóniát! 

Másnap a Duna partján embereket találtunk, akik elvezettek a 
gázlóhoz bennünket, és segítettek az átkelésben. Amint megjelentünk, 
a túlpart távolában egy lovas alakja suhant el, s átérve a folyó másik 
partjára, máris egy századnyi vitéz vett körül bennünket. Magyariak! 
Oly ismerősek voltak. Még a lószerszámuk szaga is szívfacsaróan 
ismerős! Mike nedvességet törült le bajszáról, én meg keresztet 
vetettem. 

— Ímhol Hétmagyar-ország! — rikkantotta a Csaba-magyar. 

— Nem a! - pillantott rá a fövegén három tollat viselő parancsnok. — 
Hol élsz te, ember, hogy nem tudod? Ez itt káni föld! Ond fia Ete úr a 
kán. — Nyugat és északnyugat felé mutatott. — Ott, arra van a 
hétmagyar! Árpád úr legkisebb fia, Zolta a fejedelmük. 

, Árpád már nem él!" — facsarodott össze a szívem. 

Mike sehogy sem értette a dolgot. Ond? Magyari törzs feje volt Ond 
úr, Árpádnak hódolt! 

— Ete úr, a fia, pedig a bizánci császárnak — válaszolta a 
parancsnok. — A bolgár nagykán meg a pártfogója neki, címét is tőle 
kapta. 

— Zoltának nem hódol? — hüledezett Mike. 

- Nem ő! - A parancsnok kelet felé bökött az ujjával. — 
Szomszédunk, a Tisza és a Maros közti föld fejedelme, az ifjú Gilád 
kán sem. Az egyedül a bolgár nagykánra tekint. Pedig Árpád alatt 
szintúgy magyari törzsfő volt az apja. 

Elveszett népem egy részét így hát, Kegyes Apát, váratlanul az 
Isten támogatta császárnak alávetett földön találtam meg! 

Gabriél klérikosz, hallván a dolog állását, a mellén lógó, fából való 
feszületet egyszeriben kicserélte egy ékkövesre, és büszkén előlépett. 
Ahogy a parancsnoknak felfedte küldetését, az azonnal igen 
készséges lett hozzánk. Tőlünk, bizánciaktól vámot se szedett, holott 
különben a karavánt erősen megvámolta. Sőt tekintélyes kíséretet 
adott mellénk, hogy elvezessen Ete kánhoz, aki egy Alpár nevű várban 
tartózkodott. 

Mindezt ott írtam, Alpár homokos földjén, egy díszes sátorban. S 
ha egy Agrosz felé tartó görög kalmárral találkozom, Atyám, át fogom 
adni neki, hogy... 


A szávaszentdemeteri bazilita monostor tudós frátere itt leeresztette 
kezéből a görög betűkkel sűrűn teleírt, erősen elszíneződött s 
repedezett pergamen lapot, abbahagyva a felolvasást. Mert a levélnek 
nemcsak bevezető sorai töredeztek le, hanem befejező része is 
hiányzott. 

— A Magyarországba való bejövetel után egy emberöltővel írta volt 
ezt ama férfiú — jegyezte meg a fráter, elrévült mosollyal törülve kétfelé 
fekete szakállát. 

— Közel háromszáz évvel ezelőtt! Tekintve, hogy most az Úr 1209- 
ik, esztendejét tapodjuk — toldotta meg külön asztal mellől a lúdtollait 
faragó íródeák. 

— Hacsak nem falsum, hamisítvány! — csattant fel a peres felek 
hosszú tölgyfa asztalánál a görög hitű fráterekkel szemben ülő és 
vélük farkasszemet néző bíboros, aki királyi idézésre e tárgyalásra 
érkezett Rómából. 

Az elnöklő országbíró a bazilita szerzetesek felé fordult. 

— Király urunk, II. Endre, bízvást keresni fogja a protokollum 
szövegében, hogy honnan kerítettétek ezt az iratot. 

A rendfőnök válaszolt: 

— Jegyeztessék fel tehát. Egyik hívünk, a Maros menti Bélden élő 
Tente-Pentele nemzetség utolsó tagja, Tente nembéli Demeter 
hagyományozta örökül monostorunkra birtokát. A javak összeírásakor 
fent a béldi ház hiúján egy öreg, vaspántos ládában lelénk azokat a 
pergameneket, amelyek közül a legkorábbit felolvastuk. Igen, ott 
találtuk, nagy csodálkozásunkra és még nagyobb 
megilletődöttségünkre, amikor megismertük tartalmukat. . . 

— Mohó örömötökre inkább, hogy tőkét kovácsolhattok belőle egy 
római hitű egyházfő személye ellen! — pattogott Kalán bíboros. 

A rendfőnök vállat vont. 

—- Nem ez vezet minket. De természetesen jogot formálunk 
mindazon birtokokra, amelyek a lelt írások tanúsága szerint örökhagyó 
hívünket és elődeit is megillették volna. Ők nem voltak tudatában e 
pergamenek értékének. Úgy tetszik, hogy az itt Panteleémon barátnak, 
másutt Béld vitéznek nevezett személy utódai, noha hitüket 
megtartották, nem tudtak többé görögül, s talán írni-olvasni sem. Így 
hát az Úr akaratából mi kérjük király urunktól ez öröklött 
patrimoniumba való beiktatásunkat. 

— Hosszú sora van még annak — dörmögte az országbíró. — Ámbár 
nem lehetetlen. 

Kalán erre a szóra felpattant, mintha megcsípték volna. 

— Absurdum! Amit itt felolvastak, semmit se bizonyít! Ondot és Ond 
fia Etét... ámbátor hogy kán lett volna, arról nem tudok... csakis az én 
családom mondhatja eleinek. Birtokuk a pergamen szerint is ott terült 
el, ahol mindmáig az én nemes famíliámé! Isten engem úgy segéljen! 


Az országbíró prépost volt csupán, mégis átnézett a méltatlankodó 
bíboros feje felett. 

— Ez még csak az első tekercs abból a ládából, főtisztelendőséged. 

Kalán viaszszínű arccal ült vissza a helyére. ,Uramisten — 
fohászkodott magában -, hát nem mindig az én véreim birtokolták volt 
ott azt a földet? Ne engedd, hogy a perlők felülkerekedjenek! Az 
igazság aligha, de az idő nagyon is kedvez nekik. Ellenségeim mind 
összeszövetkeztek! Bíbornoki kalapom idehaza annyit ér, hogy akár 
kotlóst ültethetnék benne. Ha a lábam kiteszem a királyi udvarból, 
bárki ledöfhet, azt kiáltva: III. Béla király bosszúja ez! Uram, ne 
veszejtsd el hű szolgádat! S miközben ez futott végig az agyán, 
hangosan felcsattant: 

— Tiltakozom a processus ellen! 

Azonban az országbíró kezének rideg intésére folytatódott a 
tekercsek felolvasása. 


KÁNI FÖLDÖN 


. . Panteleémon ír neked, Nikephorosz! Elhagyva azt, hogy ,testvér" 
meg ,szent életű" és a többi, csak úgy, ahogy egymás közt szoktunk 
tereferélni. Szívesebben is áll a szájam meg az íróecsetem az előkelők 
által lenézett koinéra[3]. Nekünk, Nikepho... de mit is: Lóbőr... ez a 
szívünk szerint való görög nyelv, ugye, ahogyan a halárusok, 
vízhordók, katonák, földművesek és a lókötők beszélnek. 

Szóval, Lóbőr, hallod? Végre kiröppentem a Rhündakosz feletti 
meredély szélére épített, partifecskék fészeksorára emlékeztető 
monostorunkból! Eljött az alkalom! Ezért szorgoskodtam annyit, öltem 
szemem a másolómunkával, hizlaltam agyam a ti sokféle tudástokkal. 
Besenyőországban hét esztendőn át rabszolga voltam, azért nekem a 
szabad élet, a harc, a bosszú az álmom. E cél elérésére vállaltam 
mindent, amit vállalnom kellett. 

Te persze másmilyen vagy, Lóbőr, aki adó sújtotta kisbirtokosként 
húzódtál a rendház védelmébe, midőn csak annyi földecskéd maradt, 
amennyit — mint mondogatod -— egy ló bőrével is letakarhatsz. Te csak 
a jó éteknek, italnak, a semmittevésnek és múltbeli duhajkodásaid 
vidám emlékeinek élsz. De célod elérésének érdekében te is megtettél 
mindent. A ,szemlélődő életet" választottad, a tétlen elmélkedést". 
Megtanultál ültőhelyedben nyitott szemmel aludni, meg ha hajdani 
kicsapongásaidra visszagondolva olykor felnevetsz, s a fráterek 
riadtan kérdik: , Csak nem világi gondolatok kísértik elmédet?", azt 
válaszolni rá: ,Dehogy! Az én lelkem Mihály arkangyallal örvend a 
Sátán legyőzetésén, és Szent Miklóssal az ariánus eretnekség 
tételeinek sárba tiprása felett!..." Hej, Lóbőr, ha mi ketten nagyon 
különbözők vagyunk is, azért lettünk cimborák, mert ha más-más úton, 
de egyaránt szemfülesen és kitartóan járunk el dolgainkban! 

No, hát ide süss! Először is megfordultam Konstantinápolyban! 
Bizony, a Poliszban, vagy ahogy te és a magadfajták szeretik nevezni: 
,sz-tim-Bolin"I4] Elcseppen a szád, mi? Habár egyetlen napot 
töltöttem csak Isztimbolban, sejtheted, hogy legalább az éjszakáját 
kihasználtam annak. Tudod, mi minden lapul az iszákomban; hát egy 
hosszú ing is, amilyenben a császári város legszegényebbjei járnak. 
Felette tisztelt vendéglátóm házának részemre kijelölt hálókamrájában 
a csuhát levetve, ezt öltöttem fel, és kisurrantam a sötét és izgalmas 
isztimboli éjbe. 

Utam egyenesen a kikötőbe és ott a legelső csapszékbe vezetett. 
De csak éhes szememet elégíthettem ki valamelyest, mert a gyantával 
ízesített bort méregdrágán mérték, és a két keration maradványaiból 
alig egy pohárkára tellett. Különben szerencsémre, mert nem lett volna 
jó hajnalban részegen kerülnöm Gabriél éles szeme elé, többé aligha 


bízott volna bennem. De erre csak most gondolok, az azóta történtek 
óta, akkor nagyon szerencsétlennek éreztem magam. 

Ide-oda forgolódtam: talán valaki meghívna még egy kortyra. De itt 
nem úgy van, Lóbőr, mint a bithüniai kocsmákban, ahová olykor 
kettesben leszöktünk, és a jó borsos vagy csodás történetkékért, 
amelyeket az ujjunkból ráztunk ki, a derék mécsesgyártók meg 
sarukészítők kedvére itatták az embert. Itt lengén öltözött, vidám 
nőszemélyeket itatnak, akiknek bájaival még a te pogány időkből való 
legsikamlósabb történetkéd sem vetekedhet. Hanem ez a hiábavaló 
forgolódásom is szerencsésen esett. Mert amint körbe járok a 
helyiségben, egy ilyen hölgyike oldalán megpillantok egy ismerős 
öltözetet s benne igazi puszták fiát: a császári testőrség egyik besenyő 
íjásza szórakozott ott! De hát van olyan ember, aki a legledérebb 
mulatság közepette is fel ne figyelne a régen hallott hazai szóra? Ez is, 
amint magamat húsz esztendővel ezelőtt a bizánciak fogságába esett 
honfitársának mondva, besenyő nyelven üdvözöltem, rögtön felém 
fordult. Csuda beszédes lett. 

— Szerencsétlen! — nevetett. — Mi egyik vezérünkkel kétszázan 
álltunk be a császár szolgálatába tíz esztendőre, s bár még csak két 
évünk telt le, egyszer hazatérünk, te meg itt fogsz meggebedni! 

— Ha csak két esztendeje vagy itt, akkor még egészen friss híreket 
tudsz az otthoniakról! — kiáltottam fel örömmel, mert bizony volt valami, 
ami érdekelt onnan. 

A hölgyike intett, hogy helyet foglalhatok a másik oldalán, s 
minthogy oly nagy kedvem támadt az italra, de meg a régen élvezett 
ölelésre is, amelyben talán szintén részesülhetek, a besenyő előtt 
tekintélyes származást akartam fitogtatni. 

— Bilüdnek hívnak, az érdemes Erdim törzsből — vetettem oda, 
miközben elhelyezkedtem. 

Az íjász azon mód lelökött a padról. 

— Javdi aba csahosa! Coki innen! - riadt rám haraggal. 

Hát a nyakalnivalónak meg az egyéb örömöknek, amit reméltem, 
ezzel befellegzett, s gyorsan el is pályáztam onnan, mert késéhez 
kapott. Mégis jót kacagtam magamban, mivel fogalma sem lehetett 
róla, hogy éppen arra felelt, amire kíváncsi voltam, és pompás titkot 
kötött az orromra. 

Huszonhat esztendővel ezelőtt — beszéltem erről neked — harc 
támadt a besenyő törzsek között, s engem a döntő csatában elfogtak a 
Jula törzs harcosai; így lett rabszolga belőlem, és sohasem 
értesülhettem többé a küzdelem kimeneteléről. Most pedig, mivel a 
gyűlölség, úgy látszik, még mindig fennáll a besenyők csoportjai 
között, kiderült, hogy Javdi vezér, fogadott testvérem, se el nem esett, 
se fogságba nem került, sem alul nem maradt abban az ütközetben, 
hanem vidáman él, sőt, azóta törzsének feje, abája lett! S ha így van — 


érted ezt, Lóbőr? —, akkor Erdim földjén én most is bej vagyok még! 

Noha népem új hazájába tartva, eszem ágában sincsen, hogy 
Besenyőországba visszamenjek, azért igen jó volt ezt megtudnom. 

No hát, holmi éhenkórász foltozóvargaként állítottam be a 
csapszékbe, és háromlófarkas bejként mentem el onnan (mégha 
iszkolva is), hogy a hálókamrába visszaosonva, mint szent életű barát, 
békés álomra hajtsam a fejem. Ilyen az én új életem, cimbora, s te 
biztosan nagyot kuncogsz rajta. Én meg máris úgy evickélek benne, 
mint a hal. Végre, végre, ez való énnekem! 

És az is kedvemre lett volna, ha a Pannónia felé vezető úton a 
hírhedt hegyi rablók megrohanják a karavánunkat. De ügettünk, 
ügettünk folyópartok mentén, völgyeken és hágókon át, városról 
városra, s a legelhagyatottabb helyeken is hiába vártam a támadókat. 
Pedig mennyire viszketett a tenyerem, hogy a Filippopoliszban Gabriél 
pénzén vásárolt hadicsákányomat megforgathassam, vadonatúj íjam, 
nyilam — mindez a málha között elrejtve lapult — kipróbáljam. De hát az 
annyira óhajtott izgalom és gyakorlat elmaradt. Íjjal, nyíllal egészen 
másként, napok múlva történt találkozásom. 

Ete kán, egy népemből való fejedelem, akihez elsőnek érkeztünk, 
tetszene neked. Meglett, jókötésű férfi, aranytól csillogó öltözetet visel, 
és megvan ám a magához való esze. Oly ügyesen játssza ki egymás 
ellen a birodalmakat, hogy a maga kis országának független urává 
tette magát. A távollevő császárnak hódol, és amennyi ajándékot küld 
neki, ugyanannyit kap a bolgároktól mint, azok szövetségese. No 
mármost, Bizánc bármely rendelkezése alól azzal bújik ki, hogy a 
bolgár nagykánnal nem mer ujjat húzni, a bolgárok előtt pedig a 
császár bosszújától való félelmével takarózik. Mivel pedig a Krisztus- 
szerető Romanosz Lekapénosz császárunknak érdeke, nehogy 
Simeon, Simeon bolgár nagykánnak meg, nehogy Romanosz vesse 
meg végleg a lábát azon a földön, mindkettő belenyugszik, hogy Ete 
kán a maga ura legyen. Ezt Gabriél magyarázta meg, aki a császár 
nevében szintén kénytelen jó arcot vágni a számunkra keserű 
tréfához. 

De a fortélyos helyzetnek ez még csak egyik oldala. A másik az, 
hogy Ete kán a magyari Zolta fejedelemnek nem engedelmeskedik 
egyáltalán, ellenben ő beleszól a magyariak dolgába, mivel apja 
örököseként egyike annak a hét magyari vezérnek, akinek a szava 
nélkül a fejedelem semmiben sem dönthet. Ezek a vezérek a 
fejedelem parancsát csak egyetlenegy dologban fogadják el: ha külső 
ellenség támadása esetén a határfolyók védelmére rendelné őket. 
Ennyit Ete kán is vállal, annál inkább, mert a nyugati határnál is van 
szállásföldje. 

Bizonyára Te most ugyanazt kérdezed, Lóbőr, amit én: hogy ezek 
szerint a többi magyari vezér szintén Ete kánhoz fogható önálló 


fejedelem-e? Gabriél hangosan is feltette a kérdést. A válasz az volt: 
nem, azok a ,magyari föld fejedelmei"... Most aztán ismerd ki magad. 
De talán jobban megértjük majd a dolgot, ha a hétmagyar országában 
megfordultunk. 

Gabriél már ott van. Magam csak most indulok. 

Hogy miért, hogyan maradtam el a klérikosztól, azt gyorsan 
elmondom még. Meglása, fogadra való história. . . 


— Keresztény szerzetes ilyeneket nem ír! — pattant fel a kardinális. — 
Aki ezt firkálta, sohasem volt semmiféle egyház kebelében! 

Az országbíró bajuszát törölve rejtette el mosolyát. 

— Pedig nem látszik hihetetlennek, főtisztelendő Kalán bíboros. 


KULÁN LÁNYA 


Cimborám, Lóbőr! A császár követe nem akart két napnál tovább 
időzni a Bizáncnak hódoló és a császárnak mégis oly kevéssé 
engedelmeskedő országocskában, nehogy a furfangos kánt túl nagy 
megtiszteltetésben részesítse. A továbbindulást harmadnap hajnalára 
tűzte ki. 

Első napunk ajándékok kicserélése és kölcsönös udvariaskodás 
közepette telt el. Én tapodtat sem mozdulhattam a császári megbízott 
személye mellől. Másnap aztán ahány helyi vezér hírünkre a kán 
udvarába érkezett, és lecövekelte ott a sátrát, mind meghívott 
bennünket lakomára. A főbbeket Gabriél, a kisebbeket én látogattam 
végig. A klérikosz tolmácsa a Mike nevű vardarióta volt, engem meg 
Ete kán házi görögje kísért. Persze nélküle is értettem mindent. A 
vendéglátó, szíves kínálgatáson kívül a jóvérű, titkos tréfákat is, 
amelyeket a  görögjük szépen kisimítva, afféle szertartásos 
kijelentésekként akart megétetni velem, úgyhogy kétszeres okból is 
majd megfúltam a visszafojtott nevetéstől. 

— Idegen ember, kóstold meg a kumiszt, meglátjuk, milyen hamar 
fordulsz le a kerevetről — nyújtotta a kupát komoly arccal egyik 
vezérük. 

A görög meg így fordította le: 

—- Szent ember... ezt mondja a vezér... tiszteld meg szerény 
pusztai italunkat, váljon vérré benned! 

A kupát egyből felhajtottam, s még kértem belőle. Lett erre 
csodálkozás. Óriási becsületem támadt: nem láttak még olyan görögöt, 
aki az erjesztett kancatejet ne fancsali képpel kortyolgatta volna. 
Ujjongva vittek sátorról sátorra. Én meg egyszerre akartam sokéves 
szomjamat eloltani, kumisszal, borral, méhserrel, amit csak elibém 
tettek. Nem gondoltam rá, hogy ami magyari vitézként meg besenyő 
bejként meg sem kottyant nekem, annak most a fele is földhöz vághat. 

De kemény, sokat próbált ember lévén, azért saját lábamon tértem 
meg sátramba, hanem ott aztán kitört rajtam — és belőlem — mindaz, 
ami ilyenkor ki szokott törni. Hajnalra megint nagy igyekezettel 
valamelyest összeszedtem magam, hogy lábra álljak, és gondolkodni 
tudjak: most aztán mitévő legyek? Hát kitaláltam. Megszurkáltam, és 
mérges bogyók levével addig dörzsöltem a szájam szélét, amíg 
óriásira duzzadt; felső ajkam az orrom tövéig kunkorodott, az alsó 
pedig az államra konyult. Gabriél figyelmét akartam ezzel elterelni, és 
elérni, hogy távol tartsa tőlem magát, ne érezhesse szeszes 
leheletemet. Sikerült is. 

-— Valami súlyos betegség vett elő téged, Panteleémon — 
méregetett a málhás állatok mögé húzódva, amikor indulni készültünk. 


— Láz ez - rebegtem -—, minden tíz évben egyszer megkínoz, de két 
nap elmúltával, ahogy jött, úgy száll ki tagjaimból. 

Némi segítséggel fel tudtam ülni a lovamra, és amíg Ete és vezérei 
a káni szálláshely határáig elkísértek minket, óriási erőfeszítéssel 
sikerült a nyeregben megtartanom magam. De aztán elszállt az erőm, 
és lovam nyakára borultam. 

— Az isten szerelmére, mit kezdjek veled, testvérem az Úrban? — 
kérdezte rászedett jótevőm, megállíttatva a lovakat. 

Egy patakpartot értünk éppen s ott bokrokkal sűrűn körülkerített kis 
tisztást. Azt mondtam: hagyjon itt, ez jó hely, ismerem és megtalálom 
azokat a füveket, amelyek elmulasztják a lázamat, két nap múlva 
pedig egészségesen utána megyek. Nagy nehezen ráállt a dologra. 
Elrejtőztem a bokrok között, iszákomat mellém tették, lovamat pedig 
egy fához kötötték a sűrűben, aztán eltávoztak. Én pedig 
megnyugodva, részeg álomba merültem. 

Nagy sokára riadtam fel. Arra, hogy valami igen szúrja a mellemet. 
Késő délután volt már, a nap ferde sugarai bevilágítottak a bokrok 
közé. Egy nyíl hegye szegeződött a mellkasomnak, s ott láttam 
magam körül iszákom kihányt tartalmát szanaszét a földön, a gyökerek 
között. A félig megfeszített íj, amelyre rámeredtem, saját, 
Filippopoliszban vásárolt fegyverem volt. Az pedig, aki a nyilat a 
mellemnek tartotta... no, az a valaki, Lóbőr. . . 

Láthatod, eléggé kijózanodtam már, hogy annyi mindent fel tudtam 
fogni... Hanem ezt az egyet nem, sehogy sem - a támadóm 
személyét! 

Pislogva újból és újból rátekintek. És végül eláll szemem-szám, 
mert istenuccse, ez nem lehet más, mint... a ti pogány Érószotok! A 
kis Erósz, akiről oly sok történetkét hallottam tetőled. Szép, kedves 
arcú gyermek, ragyog a tekintete, és belém akarja a nyilát ereszteni. . . 
De hát a szerelem nyilát? Csak nem fogok ettől megijedni! 

Az éles nyílhegy kellemetlenül karcolta a bőrömet. Márpedig Erósz 
nyila nem ott és nem így szokott fájni. Ez elgondolkodtatott. 

Egyszóval, még mindig kótyagos voltam. De még ha józan vagyok, 
akkor is mi másra gondolhattam volna a nyilazásra kész pucér 
gyermek láttán, aki mindössze egy pici pendelyt viselt. De ez az én 
nyilam, nem Erószé — töröm kínlódva a fejem. Aztán meg ennek az 
Erósznak szárnya sincsen. És inkább leány gyerekre formáz, mint 
fiúra. No, ha nem Erósz, akkor egy nyolc-kilenc éves kis fehérnép... 
De hogyan is merne egy lányka felnőtt férfira nyilat fogni?! 

Még mindig tűnődöm, erőltetem tompa agyamat, amikor megszólal 
édes csengettyűszavú kislányhangon, rettentő felindultan: 

— Megállj, te besenyő! Megállj! Megölhetlek! Jaj neked, besenyő! 

Tulajdonképpen nem hozzám szólt, hanem önmagát győzködte. 

-— Tudom én, felismerlek! Mondják, hogy a besenyők lófarkat 


hordanak a lándzsájukon! 

Pillantását követve, ekkor láttam meg egy gallyra akasztva az 
iszákomban emlékként őrzött egykori méltóságjelvényemet, a bejt 
illető hármas fehér lófarokzászlót. 

— Tőletek rettegünk folyvást. Hát itt vagy! De aludtál, a lelked nem 
volt nálad, és elfogtalak! 

Az erős íjat csak kevéssé tudta megfeszíteni, ilyen közelből 
azonban a nyílvessző így is jól belém áll, ha elröppenti. Csak egy kicsit 
leköthessem a figyelmét, elernyednek az izmai, a húr meglazul, 
anélkül hogy észrevenné. 

— A kán vendége voltam — szólaltam meg. — Héj, tudod, ki a kán? 
Fegyvert mersz fogni a kán vendégére?! 

Elképedten meredt rám. 

— Né... Jé! Beszélsz a nyelvünkön... 

— Miért ne beszélnék? Látod, nem vagyok besenyő. 

— Tegnap mutogattak téged, amikor a sátrak között lépkedtél, és 
azt mondták, görög vagy, a mi nyelvünkön nem értettél egy szót se. 
Görög vagy, az iszákodban besenyő varázseszközt tartasz, mégis úgy 
beszélsz, mint én! No, hát ki vagy? Ki vagy? Ki vagy? 

— Kiraboltad a kán vendégét. Szörnyen elverhetnek ezért! 

- Engem ugyan nem! Különben is csak kíváncsi voltam. A 
patakban fürödtem, idáig leúszva, megláttam a lábnyomodat. A 
holmidat azért szedtem szét, hogy megtréfáljalak, de kiderült, hogy 
besenyő vagy. Fürkésző! A fürkészők járnak hamis ruhában! Lelőlek. 

Eddigre már engedett a fogása, a nyílvesszőt szépen kikaptam a 
kezéből, s hogy lássa, nem fordítom vissza reá, a hátam mögé 
dobtam. Váratlan lefegyverzésétől egészen elámult, majd felpattant, 
rémülten hátrált, és kétségbeesetten sírva fakadt. 

A büszke, bátor kis Erósz, az incselkedő... és bőg... — dobbant 
meg a szívem. Gondolataim még ekkor is zavarosak voltak; rég nem 
érzett részvét és fájdalom vett elő. 

Megnyugtattam, ne féljen tőlem, akarva se bánthatnám, hiszen 
levert lábamról az előző napi ital. A kislány még pityergett, de nem 
futott el. 

— Azt kérded, ki vagyok? — kiáltottam fel mélyen megrendülve. — 
Magyari-e, görög, besenyő? Mindegyik vagyok, és egyik sem. Döntsd 
el magad! 

Tudod, Lóbőr, hogy a pityókos vagy másnapos embert gyakran 
elragadja valami érzékenység, felkavarodik benne élete fájdalma. 
Velem is ez történt. Már nem a lánykát, hanem magamat sajnáltam. És 
elkezdtem neki megvallani a sorsomat. Azt az emlékemet, ami még 
mindig szorongatja a torkom, amit nem tudtam elmondani senkinek — 
neked se, Lóbőr. 

Ezért itt most törlődjön le a kaján mosoly a szádról! Olvasd 


megilletődötten a következőket! Az egykor osztályrészemül jutott 
szerencséről, amelynek nem tudok örvendeni, mert tízezrek 
temetőjéből még a megmenekülés is olyan keserű, akár a halál. 

— Besenyő fürkésző? — meredtem a kislányra. — Én láttam olyat. 
Segítettem is elfogni párat. Csaknem harminc esztendeje annak. 
Etelközben családom Besenyőföld határában, Krarionnál lakott, ahol a 
fő átkelőhely volt a Dnyeperen. Növendék vitéz koromban éppen 
ilyenekre vadászott a századunk, és mi őriztük az elfogottakat. 
Beszédes siheder lévén, egykettőre rám ragadt a nyelvük; sok szavuk 
hasonlít a miénkhez. Egyszer egy fiatal besenyő vitéz került a 
kezünkbe, Javdi nevű. Parancsnokunk nagyon megharagudott rá, 
amiért nem vallott, s gúzsba köttette. Én azonban megsajnáltam... 
végtére vitézi erény titkunkat el nem árulni az ellenfélnek... 
meglazítottam a kötelékeit. 

S ennek a tettemnek köszönhetem az életem. 

Míg így dőlt a szó belőlem, a leányka abbahagyta a sírást, és 
szájtátva bámult rám. Amikor pedig egy pillanatra emlékeimen 
elmerengve elhallgattam, türelmetlenül toppantott. 

— Mesélj! 

Elmondtam, hát azt is, hogy néhány nappal később népünk 
felkerekedett. A vezérek parancsára nyugati törzseink Pannónia felé, 
mi keletiek meg az előbbiek helyére, Havasalföldre indultunk. A mi 
nemzetségünk - a határ őrzésére rendeltek kivételével — szintén 
útrakelt. 

Még el sem jutottunk a  Dnyeszterig, amikor a csapás 
bekövetkezett. Ki gondolta volna, hogy a besenyők éppen határaink 
felé tartó hadakkal készülnek ellenünk, s levágva a Krarionnál maradt 
csekély utóvédet, akadálytalanul és végeláthatatlan oszlopokban 
özönlenek át a Dnyeperen! 

Egyszerre iszonytató helyzetbe kerültünk! 

Mi vitézek — akkor már én is annak számítottam — alig pár százan 
voltunk, s velünk rengeteg asszony, gyerek, öregember, a családjaink, 
no meg a lábasjószág. Egy erdőben rejtőztünk, amíg vészt kiáltó 
kengyelfutóink segítséget hoznak. De nem jött vissza egyetlen futár 
sem, és segítség sem érkezett. Megértettük, hogy útra kelt törzseink a 
gyors és vad ellenség áradatában külön-külön vívják élethalálharcukat, 
semmiben sem reménykedhetünk. A besenyő nem ejt foglyul férfit, 
csak nőt és gyermeket, így nem tehettünk egyebet, mint hogy utolsó 
leheletünkig verekedtünk. Erdőszéli csatánk vége felé lovam nyíltól 
találva felbukott, én lezuhantam róla, és arra tértem magamhoz, hogy 
az elesett vitézek tetemeivel borított rét egyik fájához vagyok kötözve. 
Némán vártam az elkerülhetetlen halált. De másképpen történt. Mert 
csatavesztésünk folytán Javdi kiszabadult, s kiderült róla, hogy fiatal 
kora ellenére tekintélyes vezér a besenyők között. 


Javdi vezér pedig megtett engem — mint mondta: nélkülözhetetlen 
tolmácsának. Halálra szánt fogoly vitéz helyett az ő kímélettel kezelt 
házi rabja lettem. 

A jula, ki háború idején a besenyők fővezére, Javdit nevezte ki a 
foglyok őrségének parancsnokává. Az életben hagyott nőket, 
gyermekeket kötélre fűzték, és korbáccsal hajtották Besenyőföld felé. 
Nekem a vezér mögött kellett lovagolnom, hogy közvetítsem 
véreimnek a parancsait. Az éhségtől, fáradtságtól,  ütlegektől 
rengetegen hulltak el az úton. Nem mintha — ezt tudnod kell, Lóbőr — a 
parancsnok különösen kegyetlen lett volna, hanem mert a pusztán ez 
a sorsuk az elfogottaknak; magunk is így teszünk, ha mi kerekedtünk 
volna felül. Anyám, Bíbor, az elsők között dőlt ki a sorból, de semmit 
sem tehettem az érdekében. Képzeld el, egyáltalán semmit! Elesett, 
nem tudott felállni, és az egyik besenyő lesújtott rá! Nyuszt, még 
,otthon" lévő, eladósorba való néném, valamelyest bírta erővel, hát 
mindent elkövettem, hogy legalább őt segítsem. 

A menet az útba eső szálláshelyeken néhány napra meg- 
megállapodott. Odagyűltek a besenyő családok fejei, és mint egy 
piacon, az árut gondosan végigtapogatva, válogattak a foglyok között. 
A rabok árát a rabul ejtő vitézek velünk jött megbízottja szabta meg, 
mert hisz azoknak a zsákmánya voltunk. Ki valami jószágért, ki egy 
darab prémért kelt el. A vásárló, ha úgy tartotta kedve, megvette a 
gyereket, és az anyját otthagyta, vagy fordítva; a testvért elszakították 
a testvérétől. 

A kislány szorosan mellém ülve, szájába kapta a hüvelykujját. 

— Nyusztot is elszakították tetőled? — kérdezte riadtan. 

— Nyuszt nem volt kemény munkára való lány, ellenben nagyon 
szép. Emiatt már a legelső napon kitaláltam, hogyan tudjam rövid időre 
elcsúfítani. Olyan hatalmas, duzzadt ajkai lettek, hogy nem kellett ő 
senkinek sem. Eleséggel is támogattam, mert én, a vezér rabja, jóval 
több élelmet kaptam, mint a foglyok. 

Közben pedig a besenyők, akiknek az al-dunai bolgárok is 
segítségükre siették, egészen elfoglalták Etelközt. Erre aztán otthon- 
maradtjaik is elindultak nyugatnak, hogy áttelepüljenek a meghódított 
földre. Ugyanis azért támadtak meg minket, mert őket meg az oguzok 
fenyegették kelet felől. A rabokat így most visszafelé hajtották a 
dnyeperi átkelőig, ott megállapodtunk. Az áttelepülőknek mind itt kellett 
elvonulniuk. Ahogy nemzetségenként odaértek, megálltak a táborunk 
közelében, s a rabszolgapiac megint működésbe lépett. 

Szerencsétlen csoportunkból már alig maradt valaki, de nyugat 
felől szüntelenül érkeztek az újabb fogolycsapatok. Majd minden 
törzsünkből valók akadtak közöttük, ezért úgy tetszett, hogy egész 
népünk a mienkkel egy sorsra jutott; határtalanul kétségbe estünk. 
Végül az Etelközbe tartó besenyő törzsek mind átkeltek a Dnyeperen, 


s már csak maroknyi nő és gyermek lézengett a mi szomorú 
táborunkban. 

Ekkor félrevont engem a becsületes Javdi vezér. 

— Hallgass ide, Béld. .. 

Itt azonban a kis Erósz közbeszólt: 

— Hát téged nem Panteleémonnak hívnak? - a lányka nagyon 
csodálkozott. 

— Hívnak engem többféleképp - legyintettem. 

És folytattam történetemet. 

— Szóval azt mondta Javdi vezér: 

— Hallgass ide, Béld. Ezeket, akiket nem vásároltak meg, el kellene 
pusztítanom. Hanem én harcos vagyok, nem pedig hóhér... 

Nagy várakozással tekintettem rá, mert már sok mindent tudtam 
felőle. Azt például, hogy Korkutáj, a jula, személyes ellensége neki, s 
éppen azért tette meg a fogolymenet parancsnokává, hogy a 
küzdelemben ne szerezhessen hadi dicsőséget. Javdi ugyanis Bajcsa 
abának, az Erdim törzs vezérének az unokaöccse, azaz — mivel a 
besenyőknél a méltóság oldalágon öröklődik — leendő utóda. Az Erdim 
törzs és a Jula törzs között pedig dühödt versengés folyt, már-már égig 
csapó gyűlölködés. 

— Baskírföldön vannak véreitek — folytatta Javdi. — Hiszen tudod: a 
Volga menti Nagy-Bulgária határán élnek, és az ottani bolgárok 
szövetségesei. Aki hozzájuk eljut, szabad lesz megint. Én 
elmagyarázom az utat, te meg add tovább a tieidnek. .. 

A lányka felpattant mellőlem, és az ölembe kérezkedett. 

— Nyuszt megvolt még? Elmondtad neki? 

— Őt választottam, hogy a megmaradt asszony- és gyereknépet 
oda vezesse... 

A kislány elégedetten szusszantott, s miután az ölemben jól 
elhelyezkedett, ujjszopás közben nagyokat cuppogva, a nyakamba 
lehelt. 

Én pedig meséltem neki tovább a régen volt dolgokat: 

Aznap éjszaka az őrök részegen aludtak. Hajnalban egy keskeny 
folyó gázlójánál Javdi vezérrel együtt néztük, hogyan tűnik el az utolsó 
fogoly nő is a túlparti erdőben. Ekkor én lepattantam a lóról, és a vízbe 
vetettem magam. 

— Állj, Béld! Te, állj meg! — kiáltott utánam a vezér, íját feszítve. — A 
rabom vagy! Nem mehetsz! 

— Inkább lőj le, semmint hogy rab legyek - válaszoltam a 
hullámokból. 

— Ha visszafordulsz, felszabadítlak, és a kíséretembe veszlek! — 
kiáltotta vissza. 

Erre már szívesen engedelmeskedtem a derék vezérnek. S e 
naptól fogva hívtak engem éveken át Béld helyett a besenyő hangzású 


Bilüd néven. 

A kislányt ez nem nagyon érdekelte. 

— Mi lett Nyuszttal? — sürgetett. 

Hisz úgyis arról kellett beszélnem. Belefogtam. 

Három évvel később Javdi vezér fegyverhordozójaként küzdöttem 
egy oguzok elleni hadjáratban, amelyben a Volga-menti nagybolgárok 
is résztvettek a mi oldalunkon. Győzelmünk után az ő országukon át 
indultunk vissza Besenyőföldre. Az egyik éjszakát egy olyan szálláson 
töltöttük, ahová én vezettem el a vezért. 

- Milyen gyönyörű lány! — súgta nekem reggel, amikor 
vendéglátónkat nappali fénynél pillantotta meg. — Valahogy ismerős is! 

— Nyuszt ez, a néném. Csakhogy az ajka most nincs mérges 
bogyók levével bedörzsölve... 

Mire idáig jutottam az elbeszélésemmel, Lóbőr, régen besötétedett 
már, s a patak vize sűrű lódobogás hangját hozta, meg valaki meg- 
megismétlődő kiáltását. 

— Hallod? — kérdeztem a lánykát kissé megriadva. — Kik lehetnek? 

De ő rá se hederített. 

— És elvette feleségül? — érdeklődött. 

— Mátkájává tette. Mégsem lettek férj és feleség... Pedig nagyon 
szerette! 

A lovak már a közelben dübörögtek, a bokrunkon túli tisztásra 
fáklyafény esett, és egy erőteljes férfihang messze hangzó szóval 
ismételgette: , Tükör! Tükör! 

— Ha úgy szerette, hogyan nem lettek férj és feleség? — suttogta a 
kislány szuszogva, elképedten. 

— Szomorú történet ez. De mondd, nem téged hívnak Tükörnek? 

— Engem. Gyorsan meséld el a végét! 

Hanem mégsem beszélhettem el, hiszen hosszú história az, s mire 
elkezdhettem volna, a lovasok fényes öltözetű vezetője magasra emelt 
fáklyák között egyenesen ott tűnt fel a bokor túloldalán előttünk. A 
kislány felpattant, a besenyő jelvényt lekapta a gallyról, és az ölembe 
dobta, hogy dugjam el, aztán kibújt a tisztásra. Én pedig a lováról 
leszálló apában Ete kán fiát, Kulán herceget ismertem fel, a 
trónörököst. Amikor a bokrok közül előléptem, ő is megismert engem, 
és meglepetésemre hibátlan görög nyelven kiáltotta: 

— Né csak, a császár megbízottja! 

Egy szó, mint száz, Lóbőr, visszavittek a kán szállására. Tükör 
semmit sem árult el rólam. Én a lázra hivatkoztam, ami útközben levert 
a lábamról. Tükör meg azt füllentette, hogy fürdés közben véletlenül 
rám találván, nem tudott betelni a meséimmel. (Azt mondta: görögül 
meséltem. A kislány, Lóbőr, tud a nyelveteken!) 

Egyébként nem szidták meg, amiért nem ment haza idejében. Sőt 
nagy tisztelettel bántak, beszéltek vele. Gondolnád, azért, mert a kán 


unokája. Hát nem. 

Tükörre úgy tekintsél, mondta Ete, hogy kán testvérem eljegyzett 
mátkája! 

,Kán testvéremnek" a szomszéd országocska urát, a kislánynál tíz 
évvel idősebb Gilád kánt hívta. 

Kánné lesz tehát az én kis Erószomból, Lóbőr. Nekik nagyon 
fontos lehet ez, nyilván, hogy a két kis ország jobban egymásnak 
vethesse a vállát. 

Másnap folytatódott az eszem-iszom, de az italt ekkor már jobban 
bírtam. És jobban is vigyáztam magamra, hogy harmadnap valóban 
útnak indulhassak. 

Hanem a kislány eltűnt anyja sátra mélyén, színét se láttam többé. 


A FÖLDKISASSZONY 


Panteleémon görög barát írásban is köszöni szíves 
vendéglátásodat, valamint azt, hogy kíséretet adtál mellém, amely 
elvezetett Zolta úr udvarába. 

De ha már levéllel fordulok hozzád, Kulán herceg, hadd könnyítsek 
a lelkemen. Adós maradtam szépséges leánykádnak egy mese 
befejezésével. Sürgősen pótolom a hiányt, nehogy vétkes legyek, 
amiért a jövendő kánnénak valami hiába furdalja az oldalát. 

Mesét említettem? Csupán gyermek számára az, hogy kétségbe 
ne essen a szomorú histórián. Való történet! Tizenhét esztendővel 
ezelőtt Gabriél klérikosszal egyedül üdvözítő hitünket hirdetve, 
Besenyőországban találkoztam egy Bilüdnek nevezett rabszolgával, 
valójában a te néped véréből való, a besenyőknél azonban 
rabszolgasorsra jutott vitézzel, ő beszélte el. 

De ott folytatom, ahol lányodnál abbahagytam. 

— Javdi vezér — így adta elő Bilüd (s kérlek, olvasd fel Tükör 
hercegnőnek) - beleszeretett szép nénémbe, Nyusztba, ki az időben a 
Besenyőországból megmenekedett többi népünkből való lánnyal, 
asszonnyal és gyerekkel együtt Nagy-Bolgárország határvidékén élt, s 
ennek a szükség adta közösségnek (,asszonynemzetségnek" 
nevezték) volt a ,nemzetségfője". 

Javdi hazatérve Besenyőföldre, felkereste nagybátyját, Bajcsa 
abát, és kérte, járuljon hozzá a házasságkötéshez. Nem volt ez 
könnyű döntés az Erdim törzs fejedelmi hatalmú vezére számára. A 
kiszemelt menyasszony bízvást fiakat szülni képes, egészséges leány, 
de hát sem elég gazdag, sem elég előkelő. Hiába, hogy apja, Tente 
vitéz ezüstövet viselő, ezredvezéri rangban lévő fejedelmi ember volt, 
és jószágának számát tekintve a bő cím is megillette, ha egyszer 
fejedelmét, jószágait is elsöpörte az etelközi pusztulás. A fő gondnak 
mégis az tűnt, hogy Nyuszt idegen, hiszen az előkelő besenyők 
általában egymás között házasodnak. Végül Bajcsa abának éppen ez 
a körülmény nyerte meg a tetszését. Nem árt, gondolta, ha a leendő 
vezér a határokon túl szerez szövetségest, mivel az Erdim törzs egyre 
élesebb ellentétbe kerül a fejedelmi törzzsel. Márpedig a nagybulgárok 
uralkodója értésére adta, hogy igen jó néven venné ezt a házasságot. 

Így történt, hogy Bajcsa aba végül ráállt a dologra. Ő maga indult 
Nagy-Bulgáriába, hogy unokaöccsének megkérje a menyasszony 
kezét, szülők híján s a lány nemzetségfői méltóságát tekintve, magától 
a Bulgár városában lakó fejedelemtől. Mondanom se kell, hogy 
eredményesen tért vissza. Minthogy azonban a menyasszony 
szálláshelye igen távol és idegen földön volt, Bajcsa aba Nyuszt egyik 
sátrát is elhozta magával, s felállította az Al-Dunánál, egynapi 


járóföldre Javdi vezér szállásától. Ott helyezték el a vőlegény gazdag 
jegyajándékát, és berendezték a menyasszony nélkülözhetetlen 
holmijaival. Tervük szerint — amint az a besenyő házassági 
szertartáshoz hozzátartozik — a vőlegény innen fogja a menyasszonyt 
,elrabolni". S hogy e jelképes elrablása valóban ,szálláshelyéről" 
történhessen, úgy határoztak: ha Nyuszt Erdim földjére érkezett, még 
mátkaként három napra ebben a sátorban kell megszállnia. 

Az előkészületek természetesen nagy érdeklődést keltettek, hírük 
bejárta az egész Besenyőföldet. Nem kis dolog, ha a legelső törzs 
leendő vezére megházasodik. Mert a besenyők — mint a neve is 
mutatja — Erdimet tartották a legérdemesebb törzsüknek, annak 
ellenére, hogy fejedelmeiket, a julákat egy másikból, Jula törzséből 
választották. A két törzs ellentétei éppen innen eredhettek. 

A végzetes ellentét most is felszínre került. A Jula törzsbeliek 
gúnyolódtak: ugyan miféle vezéri menyasszony ez, hiszen a besenyők 
szökött foglya, akit, ha visszatér, bárki rablányává tehet... 
Gondolhatod, Tükör hercegnő, hogy Javdi vezér, Bajcsa aba meg a 
nénjéért aggódó Bilüd mennyire kétségbeesett és felháborodott ezen a 
híresztelésen. Az aba a besenyők papjaihoz fordult, akik nagyon 
hasonlóak a ti — mint hallottam — táltosoknak nevezett papjaitokhoz. 
Ezek három napon át áldoztak isteneiknek, a negyediken tanácskozni 
kezdtek, az ötödik napon pedig isteneik alábbi ítéletét hirdették ki: , Az 
idegen lányt tekintse mindenki méltó vezéri mátkának! De ha a 
házassági szertartás befejezése előtt kiragadnák a vőlegény 
embereinek a kezéből, szökött fogollyá vedlik vissza, és kézre kerítője 
rabnőjévé teheti!" 

Az istenek ravasz ítélete tehát veszélyt rejtett magában, amelynek 
hírére felbolydult a törzs minden ifja, véne. Százával tódultak a vitézek 
Javdi vezér szálláshelyére, felajánlani, hogy akár életük feláldozásával 
is elhozzák a lányt Erdim biztonságos földjére, az Al-Duna melletti 
sátorba, ahol idegen törzsbeli többé nem emelheti rá a kezét. Javdi 
vezér és Bajcsa aba háromezret választott ki közülük, a 
legbátrabbakat, s aztán a vőlegény megüzente Nyusztnak, hogy a 
következő újholdkor elküld érte. A kíséret indulását azonban hosszas 
tanácskozások előzték meg. Azt kellett eldönteni, ki legyen a had 
vezére? Mígnem... 

De hadd idézzem Bilüd szavait megint szó szerint: 

,Javdi vezér, akinek ekkor már három esztendeje jaubegje, vagyis 
kísérője, sőt fegyverhordozója és immár meghitt barátja voltam, egy 
napon legtágasabb sátrába szólított, ahol rokonai és legbensőbb 
emberei gyűltek össze. Javdi a sátor közepére állított, s egy borral teli 
edény elé lépve, elővonta kését az övéből, köpenye és inge ujját pedig 
feltűrte. 

— Bilüd, barátom — fordult hozzám —, mátkámnak, a te nénédnek 


idehozatala felér egy hadjárattal. Olyan embert kell küldenem érte, 
akiben jobban megbízom, mint saját magamban. Te leszel az, 
menyasszonyom édestestvére. De hogy egészen megnyugodjak, légy 
testvérem énnekem is, azaz: kössünk testvérbarátságot! Ha ráállsz, 
amíg csak élünk, jóban-rosszban ki kell tartanunk egymás mellett, mert 
a fogadott testvéreket, tudod, az igaziakénál is százszorta szorosabb 
kapocs fűzi össze! 

— Úgy legyen! — feleltem. — Egy az életem, egy a halálom a tiéddel! 
— mondtam el az ilyenkor szokásos fogadalmat. 

Erre Javdi vezér késével megsebezte karján az eret, és pár csepp 
vért eresztett belőle az előtte álló borral telt kupába, én pedig a kést 
átvéve tőle — amint szokás ilyenkor — ugyanezt tettem. Valami táltos 
megkeverte az italt, miközben az istenekhez fohászkodott. Utána 
először Javdi, majd magam ittunk a mindkettőnk vérével vegyült 
borból. Ezzel Javdi vezér testvérbarátja lettem, és az Erdim törzsnek 
oly egyenrangú tagja, akárha:  beleszülettem volna. Másnap 
seregvezérként kétlófarkas szürke zászlót köthettem lándzsámra, 
amikor a háromezer válogatott erdimbeli vitéz élén elindultam 
nénémért Nagy-Bulgárországba..." 

Hogy fölöslegesen ne szaporítsam a szót, Tükör, Nagy-Bulgáriából 
az Al-Duna partjáig vezető útjukról csak annyit: a Jula törzsbeliek 
csapatai ott leselkedtek a Besenyőföld egész hosszában, amerre csak 
a menyasszony a kíséretével átvonulhatott. Szüntelen rajtaütöttek 
Bilüd hadán, úgyhogy szinte minden napra esett egy véres ütközet. 
Mindkét oldalon sokan elestek, sokan megsebesültek, csöppet sem 
kímélték egymás vérét a besenyők. De fivérének és vőlegénye 
testvérbarátjának — aki egy és ugyanazon személy volt -—, Bilüdnek 
ravaszsága és bátorsága folytán a szegény szép Nyuszt épségben 
jutott el al-dunai sátrába. 

Másnap reggel az  erdimbeli háromezer vitéz maradéka 
szerteszéledt, ki-ki hazatért szálláshelyére. Bilüd a sátor őrzésére 
húszfőnyi böszörmény[5] kíséretet hagyott, Javdi vezér válogatott 
testőreit, ő maga pedig sietett a vőlegény nyári szállására, 
megjelenteni a szerencsés megérkezést. Ott, ahogyan ilyen hírre 
szokás, nagy áldomást csaptak. Javdi vezér boldog volt, de szomorú 
is, amiért három napig várakoznia kell, nem mehet azonnal mátkájáért. 
Ki gondolta volna, hogy e vágyakozó sóhajokat a negyedik napon a 
boldog megvalósulás helyett keserves jajongás és átkozódás követi 
majd. 

Márpedig így történt. Mert amikor a negyedik nap hajnalán elindult 
a násznép, s a menyasszony sátrához vezető út nagy részét megtette, 
egyszerre egy zilált, vértől mocskos arcú, turbános alak imbolygott 
eléjük: a sátornál hagyott böszörmények egyike. Szörnyű hírt hozott. 
Előző este két, csengőkkel felszerszámozott lovú, virágokkal kidíszített 


szekeret kísérve, nagyszámú lovas násznép érkezett a sátorhoz. A 
böszörmények azt hitték, a vőlegény jön. De ahogy a lakodalmi 
menetnek elébe siettek, a jövevények váratlanul rájuk törtek, s a 
testőrök felét levágták, másik felét pedig a sátor mögötti kis erdő fáihoz 
kötözték. A menyasszony ezalatt a sátrában tartózkodott, de azóta 
nyoma veszett. 

— Elrabolták! — üvöltött fel Javdi. 

— A julák! — Bajcsa aba a szakállába markolt. — Megfizetnek érte! 
Senki idegen törzs területére be nem törhet. A nyolc törzs vezéreinek a 
gyűlése kettéhasíttatja a bűnösöket! 

— Mit ér az már, ha a menyasszonyomból mégis rableányt 
csináltak! — csikorgatta fogát Javdi vezér. 

- Várj csak... — hunyorgatott Bajcsa. — Ki akarná magát 
kettéhasíttatni? Ha visszaadják Nyusztot, nem teszünk panaszt... 

Úgy tetszett, a dolog még jóvátehető, és az elszomorodott násznép 
új reményre kapva, meggyorsította a menetét. Hiszen nem lesz nehéz 
megtalálni és alkura bírni a támadókat, a sátor körüli nyomok 
megmutatják, merrefelé távoztak el. 

A hírt hozó böszörmény azáltal szabadult — igen nehezen -—, hogy 
az esti jövevények egyike arcába csapott, amitől pár foga kiesett, s 
egyik kitört metszőfogát sikerült csuklójánál megkötözött keze 
tenyerébe köpnie, azzal aztán egész este és éjszaka nyiszálta a 
kötelékét, amíg feloldozhatta magát. A többi életben maradt jaubeg 
azonban most is ott senyvedt a sátor mögötti erdőben. Vezetőjük a 
tisztásra néző legelső fához kötözve kornyadozott. Ez besenyő volt, 
Javdi főlovásza. 

A többit ő mondta el, és szavai nyomán az utolsó reménység is 
szertefoszlott. 

— Földkisasszony lett belőle! — nyöszörgött a lovászmester, amikor 
megszabadították kínos helyzetéből, és néhány korty kumisszal lelket 
öntöttek beléje. 

Lett erre kétségbeesés! Az ünnepien kiöltözött násznép leugrált a 
nyeregből, és futott a sátor felé, de el sem érve azt, megállt egy feltúrt 
földdarab előtt, s ott mintha egy szálig letarolták volna, leroskadva 
jajongani, üvölteni kezdett. Javdi vezér megszaggatta magán az 
aranyos díszruhát, aztán a késével összevagdalta az arcát. Őt követve 
valamennyien ugyanezt tették, ahogy más pogány népeknél — s mint 
hallom, Tükör hercegnő, a tieteknél is — a gyász jeleként szokás. 

, Magam -— mondta Bilüd -—, idegen lévén, semmit sem értettem 
abból, hogy földkisasszony. Nem tudtam, mit jelentsen az a hevenyén 
felásott földdarab. Szívem a torkomban dobogott, bár nem is sejtettem, 
mi okuk van arra, hogy szegény nénémet meggyászolják." 

— Csabán törzsbeliek voltak, megismertem őket a beszédükről — 
magyarázta a kiszabadított lovászmester. 


— Csak lassanként, itt-ott elejtett szavakból értem fel ésszel a 
történteket — folytatta elbeszélését Bilüd. — Ellenségeink egy régi 
szokást használtak fel arra, hogy nénémet rabnővé alacsonyítsák, 
majd eltegyék láb alól, s mindezzel Erdim törzsére határtalan szégyent 
hozzanak. E szokás alkalmazására a folyón túli Csabán törzs egyik 
nemzetsége adta rá a fejét, amelynek magasabban fekvő parti földjeit 
az elmúlt tavaszon nem érte el az áradás, a nyár folyamán pedig gyér 
füvét is leperzselte az aszály. Ennek a nemzetségnek a vitézei jöttek 
át a dúsan termő partra, hogy termékenységet lopjanak földjeikre, a 
hitük szerinti módon. Vagyis a következőképpen: lakodalmi menetben 
elindulnak a legközelebbi termő vidékre, s ott megkérik egy leány 
kezét. De ez nem igazi menyasszony lesz, hanem , földkisasszony", és 
nemcsak őt hurcolják magukkal, hanem ásóval, kapával felszaggatják 
sátra mellett a földet, s ami gyepet, kalászt összeszedhetnek onnan, 
azt is elviszik. Hazajutva aztán a földkisasszony-mátkát leemelik a 
szekérről, feleségként üdvözlik, közben pedig a másik szekérről 
lelapátolják és a terméketlen földön szétterítik a rablott termést, 
fűkoloncokat, majd pedig... No, ezt, ami azután következik, csak 
szomorú legyintés jelezte, többet arról Javdi vezértől meg Bajcsa 
abától sem sikerült megtudnom; nagy fájdalommal tekintettek rám, s 
elterelték a szót. Csak napokkal később a tett végrehajtói vallották 
meg nekem. 

A fához kötözött főlovász tehetetlen volt, de látott, hallott mindent. 
Látta az esti félhomályban a sátor elé kanyarodó ,lakodalmas 
menetet", és hogy egy vőfélynek öltözött daliás fiatal vitéz meg egy 
öreg, hajlott hátú nemzetségfő kihívta Nyusztot a sátorból. A 
nemzetségfő háromszor földig hajolt a lány előtt, a ,vőfély" meg 
háromszor leborulva, megcsókolta a földet, s aztán fennszóval 
elmondta a leánykérő mondókát. Szegény Nyuszt teljesen gyanútlan 
lehetett. A lakodalmi menetet ő is saját násznépének gondolta. Ha 
hallott is rövid csatazajt, nem ismerve eléggé a besenyő lagzi 
szokásait, azt is a jelképes leányrabláshoz tartozónak vélte. Amikor a 
vőfény megragadta, és az elülső lakodalmi szekérre ültette, egyáltalán 
nem ellenkezett. A gyorsan elvágtató fogatról aligha látta, hogy háta 
mögött a násznép" a másik szekér körül mit művel a földdel. 

Szegényke - így mesélte Bilüd — valóban mindvégig igazi 
mennyegzőn érezhette magát, mert mint a tettesek elárulták, a 
túlparton a csabánok sátrai közé érkezve, vidáman mosolygott, s hogy 
a szekérről leemelték, kíváncsian tekintett körül, nyilván azt várva, 
mikor lép eléje ölelésre tárt karral Javdi vezér. A háta mögött kihúzott 
szablya suhanására sem neszelt fel, örömre váró arccal, gyanútlanul, 
egyetlen pillanat alatt jutott a másvilágra — nem sejtve, hogy a 
földkisasszony holtában ízekre szabdalt tagjait is odaszórják, oda 
ássák be az aszály égette gyepre szórt fű, föld közé! 


A szegény Nyuszt ilyen szomorú véget ért. Ám hallgasd tovább, 
Tükör, az öccse, Béld-Bilüd életét. . . 

Amit Bilüd nem értett meg azonnal, azt természetesen, a 
nászmenetből gyásznéppé változott erdimbeliek mind az első 
szempillantásra tudták. 

— Aba! — suttogta fojtott hangon Bajcsának a törzs főtáltosa. 
Földkisasszony szerzése nem tilos. Abban az esetben, ha nem 
néphez tartozó leány, csupán rabnő. Ennyi a megkötés. És itt ez 
megkötés... ennek a megkötésnek... — a táltos nehezen mondta ki 
ravaszul eleget tettek. . . 

A törzsfőnek szikrázott a szeme. 

— Szemembe mondod még a szégyenünket?! 

— Folytatni akarom — kötötte magát a főtáltos, aki szintén igen 
megbecsült ember volt, s különös díszt viselt: ezüstből való csík futott 
végig elöl a köntösén, a mellén egy másik, keresztben. — Olyan módon 
követték el gaztettüket, hogy a lány elrablása miatt nem fognak 
bűnhődni. Hanem jogos törzsünk bosszúja azért, amiért a föld 
termékenységét elrabolták tőlünk. Ennek megtorlása is ősi szokás, 
amibe a nyolc törzs tanácsa nem avatkozhat bele! 

Lett erre megint — de most már dühös, fenekedő — tombolás: az 
emberek fegyverükhöz kaptak, s a násznép rögtön indulni akart a 
csabánok földjére. Bajcsa aba azonban útjukat állta, még a sebzett 
szívű Javdi vezérre is keményen ráripakodott: 

— Egy lépést se, esztelenek! Hiszen felkészültek ők is a 
fogadtatásunkra. Éppen arra számítanak, hogy ez a pár száz ember 
tör rájuk, kerül szembe az egész nemzetség minden, állig 
felfegyverkezett, ia-fiával. Nem elég néhányat lekaszabolni közülük. Az 
utolsó emberig akarom kézre keríteni őket! Tanúkat akarok, minél több 
tanút, hogy a julák bujtották fel a csabánokat. Ha ez sikerül, a julák 
tettét a nyolc törzs gyűlése elé vihetem! 

Hazaküldte a násznépet: három napon belül annyi felfegyverzett 
vitézzel térjenek vissza, ahányat csak hozni tudnak. 

Három nap múlva kilencezren álltak ott, Nyuszt egykori sátra 
mellett, harcra készen. Bajcsa aba felosztotta a sereget. 

— A derékhadat magam vezetem. A jobbszárnyat Javdi vezér. A 
balt pedig, ez az óhajom, erdimbeliek, Javdi testvérbarátjára, a 
gyalázatosan elveszejtett menyasszony fivérére bíznám. Válasszátok 
meg Bilüdöt bejnek, hogy a sereg balszárnyát vezérelhesse azzal a 
dühvel, ami a csontjaiban ég! 

Az Erdim törzs vitézei egyetértően zúgták, hogy úgy legyen. 

,S legott — számolt be Bilüd — kikiáltottak bejjé. Így lettem 
háromlófarkas vezér, méltóságban rögtön testvérbarátom, Javdi és a 
kereszt alakú jelvényt viselő főtáltos után való. Csakugyan iszonyú tűz 
égette csontjaimat, tombolt ereimben, nemcsak alamuszi módon 

megölt nénémért, hanem rabmenetben meghalt anyámért, Bíborért is, 
s az egész elvesztett Etelközért! Átcsaptunk  Csabánföldre, 
rárontottunk a túlparti bűnös nemzetségre. Felgyújtottuk a sátrakat, a 
kunyhókat összedöntöttük, legázoltuk az egyenként talpra ugró 
vitézeket, összetereltünk mindenkit, a nemzetség apraját-nagyját. 
Vezéreik éppen vidáman lakomáztak, mert három nap múltán már 
nem számítottak bosszúra. Tanúk nem is kellettek, mert az áldomási 
serlegek mellett ott találtuk a Jula törzs három küldöttét, azokat, akik a 
csabánokat a földkisasszony szerzésére felbiztatták, akik az aljas 
tervet kieszelték. Minden férfit kihallgattunk. A ,lakodalmi menetben" 
részt vevőket egytől egyig levágtuk. A nemzetségfő kivételével. Azt a 
három julabelivel együtt fogolyként vittük magunkkal. 

Másfél esztendeig éltem Erdim földjén bejként, Bajcsa abával és 
Javdi vezérrel meghitt barátságban, s az odavaló vitézek igen 
tiszteltek, mindenben engedelmeskedtek nekem. Díszes sátraim voltak 
és sok jószágom. A nyolc törzsfő tanácsa csak ennyi idő után ült 
össze, de meghallgatván az ügyet, s látva a bizonyítékokat, 
engedélyezte a vérbosszút a szegény menyasszonynak ravaszul tőrt 
vetett Jula törzse ellen. További fél esztendőn át harcra készülődtünk. 
Az Erdim törzs egész erejével nyomultunk Julaföldre. De azok is 
felkészültek ám. Havasalföld talaja csak úgy döngött a döntő csatában. 
Egy kockára volt feltéve minden. A balszárnyat akkor is én vezettem. 
Iszonyú lovasrohammal törtünk ellenségeinkre, ezeket maga Kabuksin 
bej, Korkutáj jula unokaöccse és leendő örököse vezérelte. 

A lovas rajvonalak szörnyű dübörgésben rontottak egymásnak. Már 
a gyilkos közelharc folyt, lándzsával, szablyával. Úgy tetszett, mi 
kerekedünk felül. Legelöl küzdöttem. Háromlófarkas zászlómat a 
fegyverhordozóm lengette fejem felett, s besenyő vitézeim azt lesve 
törtettek előre. A julák erősítést kaptak, de éppen feltűntek a mi 
derékhadunk zászlai is, amikor — a legfontosabb pillanatban, a 
győzelem vagy vereség küszöbén - valami körém tekeredett, lerántott 
a nyeregből, és a földön húzott magával. Kabuksin vezér, jól tudván, ki 
vagyok, pányvát hajíttatott reám. 

A letiport gyepen vonszolódva, miközben a ruha lefoszlott rólam, és 
a bőröm horzsolódott, kétségbeesetten és tehetetlenül láttam, miként 
kaszabolják össze a fegyverhordozómat, aki lepattant nyergéből, hogy 
levágjon a pányváról engem. Zászlóm lehanyatlott a földre. Közelben 
lévő vitézeim, észrevéve szerencsétlenségemet, hiába igyekeztek 
kiszabadításomra betörni az ellenséges lovasok sűrűjébe, a julabeliek 
tömör falat vontak körém. S aztán három Jula törzsbeli nekem esett, a 
pányvától megszabadítottak ugyan, de durván összekötöztek, egy lóra 
dobtak, és kivágtattak velem a csata forgatagából. 

Utunk amellett a domb mellett vezetett el, amelyről Kabuksin vezér 
és kísérete figyelte az ütközetet. 


— Vigyétek el Besenyőföld legtávolabbi végébe - rendelkezett 
Kabuksin. — Oda vigyétek, és adjátok el rabszolgának. De fel ne 
verjétek az árát. Sőt, zsugori gazdának adjátok, akinek az a híre, hogy 
kegyetlenül kihasználja a rabjait. 

Ekkor foglyul ejtőim átadták Kabuksinnak a lándzsámról letépett 
lófarkat. Ő meg odadobta elém. 

,— Őrizd meg, hogy nézegethesd, milyen magasból pottyantál le! 
Már Etelköz elfoglalásakor rabszolgának kellett volna lenned, de te 
felkapaszkodtál. Hát most a szellemek oda taszítottak, ahová való 
vagy! 

Szóról szóra így mondta ezt el Bilüd. S kedves és tisztelt Tükör, 
hadd tegyem hozzá, hogy manapság ez a Kabuksin — mint mindenki 
tudja — a besenyők julája már. És azt is elmondhatom, amit magam is 
csak nemrég tudtam meg, hogy Javdi vezér meg azóta az Erdim törzs 
abája lett. 

No, de hadd folytatom a rabszolgává tett Bilüd történetét. Mert 
csakugyan eladták őt egy gonosz, vén nemzetségfőnek, aki 
bőrcserzésre fogta. 

A tímárműhely a téli szálláson volt, a besenyő nemzetség tagjainak 
jól a szeme előtt. Mégis magányosan állott, a cserzőlevek bűze 
mindenkit távol tartott tőle. Csak négy másik rab és két kemény öklű 
vitéz — ők voltak a tímárok — tartózkodott ott. Nappal képtelenség lett 
volna a szökés, éjszakára pedig gondosan megkötözték a rabokat. 
Még Besenyőföldön sem sokan éltek az övékhez fogható rabsorsban! 

S Bilüd hét egész esztendőn át élt így! A két tímár állandóan 
hajtotta és káromolta őket, a másik négy elkínzott rab csupán 
sóhajtozásra nyitotta a száját, meg hogy az ételt mohón befalja. Bilüd 
nemhogy hírt nem hallott itt soha, még emberi szót sem. 

Hét év után jelent meg először a cserzőműhely kunyhójában egy 
idegen ember. Egészen idegen, más földről való. De tudott a besenyők 
nyelvén, és nagy volt a befolyása. Gabriél klérikosz látogatott oda, 
akinek a jula a bizánci császárral való barátság kedvéért országában 
szabad mozgást engedélyezett, azt is keményen meghagyva népének, 
hogy senki se akadályozza térítőmunkájában. Mivel pedig egy idő után 
kitűnt, hogy a besenyő vitézek nem hajlanak a szent igékre, Gabriél a 
legrosszabb sorú rabokat igyekezett megtalálni, azokat inkább 
megnyerhette. Bilüd rögtön megorrontotta a szabadulás lehetőségét, 
hiszen a klérikosz nem is titkolta, hogy a megtérőket a bizánci császár 
aranyain szabaddá teszi. Mint mondta: azért, hogy háborítatlanul 
Bilüd között egy, a fogoly szerencséjére csak későn tisztázódott 
félreértés lappangott. Bilüd áhítattal hallgatta az új igéket, lelkesen 
ismételte őket, s már meg is kereszteltetett, sőt a zsugori nemzetségfő 
által fel is szabadíttatott, amikor kiderült, hogy nem besenyő születésű. 


Vagyis hogy az ő példája és térítő szava a besenyőkre aligha fog 
hatni, mert ha már a rabot nem is, de mindenképpen az idegent látják 
benne. Mit volt mit tenni, Gabriél klérikosz úgy döntött, hogy 
pártfogoltját, a megtérített és szabaddá tett embert magával viszi 
Bizáncba. S Bilüd éppen erre vágyott mindennél jobban. 
Rabszolgaságának helyét háta mögött hagyni! Háta mögött hagyni 
népe kezéből kihullott és átok házává vált szülőföldjét, ahol szép 
nénjét is csúful elveszejtették! Ki, kivágyott a nagyvilágba. Talán azért 
is, hogy visszatérjen. De majd csak egyszer, s nem akárkiként, és nem 
akármiképp... 

Íme, jövendő kánné, ez az ő története. Bilüdé, a besenyő bejé és 
rabszolgáé, vagyis Béldé, a magyari vitézé, Tente fiáé. Bizánci éveiről 
és ottani nevéről is beszélhetnék. De minek szaporítsam a szót 
fölöslegesen, amikor Te már így is értesz mindent, amit a patak partján 
még nem érthettél. Tartsd meg Bilüdöt, Béldet (s harmadik nevén is, 
bármi legyen az) — Panteleémon, görög barát, erre kér téged — jó 
emlékezetedben! 

Tenéked pedig, Kulán herceg, még néhány szót, arról, ami Téged 
érdekel. 

Gabriél klérikosz immár hét, magam pedig ötödnapja ülök itt, 
Csepel szigetén, ahol Zolta úr nyári udvarát tartja. Már azt is tudom, 
hogy akinek a nevét a Dunának ez a nagy szigete viseli, Árpád 
fejedelem főlovásza volt. Neked nem kell elmondanom, hogy az 
udvartartást itt most nem főlovász vezeti, hanem egy tagbaszakadt, 
szőke férfi, kinek címe ,nadvor-supán", ami nem a Ti nyelveteken való, 
és sokakban, úgy látom, bosszúságot és idegenséget keltő 
megszólítás. De ezt Neked fölösleges is megjegyeznem. 

Amit Veled tudatni kívánok, az az, hogy a nadvor-supán eltüntette 
előlünk a fejedelmet! Gabriél mondja: alighogy ő a Duna bal partjáról 
az egyik révnél megérkezett a szigetre, Zolta fejedelem a másik réven 
át a jobb partra távozott. Bár a nadvor-supán szerint ez csak 
szerencsétlen véletlen: Zolta úr vadászni indult, mielőtt bármit hallott 
volna a császár küldöttjéről. Én úgy vélem, a fejedelem egérutat vett 
addig, amíg a vezérek tanácsa, amelytől függ, összegyűlik. 

Érkeznek is napról napra nagy rangú emberek. Szemem-szám 
elállt, micsoda fényes kísérettel jött meg a gyula, a hétmagyar 
országának, úgymond: második fejedelme, s vonult be két nappal 
később - és alig kisebb fénnyel — a harmadik fejedelem, a horka. 

Mielőtt eljöttem Tőletek, említetted: jó volna ismernetek a császár 
üzenetét, mert Ete kán váratlanul megbetegedett, s nem képes itt 
megjelenni, hogy azt saját fülével hallja. Hidd el, herceg, igazán 
szeretnék szolgálatodra lenni, de e fontos üzenet tartalmát még 
magam sem, most sem tudom. Mihelyt azonban a felette tisztelt 
Gabriél pap a fejedelem színe előtt -— ami természetesen 


jelenlétemben fog lefolyni — kihirdeti, én késedelem nélkül. . . 


JELENTÉS PANNÓNIÁRÓL 


E szép mívű ajándékot egyrészt tiszteletből, másrészt azért küldöm 
Neked, Agrosz Szent Életű Apátja, hogy segítségével bizalmas 
dolgokat hozhassak Kegyességed tudomására. Mostani levelemben — 
amelyet e díszes gyertyatartó tömörnek tetsző szárában bízvást 
megtalálsz, hiszen a titkos levelezésnek e módját Tőled lestem el — 
végre teljes őszinteséggel szólhatok. 

Itt a távolban sem felejtettem el tanításaidat. Melyek közül az első 
az, hogy legfőbb mindenkor a lauránk érdeke. A második pedig — s 
emezzel összefüggő -, hogy a mi lauránk a Bíborteremben Született[6] 
valódi -— bár jelenleg sajnos csak névlegesen uralkodó — 
Kónsztantinosz császár híve, bőkezű patrónusunké, nem pedig a 
hatalmat tőle elbitorló, háládatlan társcsászáré, Romanoszé. 

Tisztelt és szeretett egykori megmentőm, Gabriél azonban 
fájdalom, igen határozottan áll a tényleges uralkodó oldalán. Nem 
tudom, szívből-e vagy csak kényszerűségből, amiért oly szorosan alá 
van rendelve a külügyek keménykezű és árgus szemű főkamarásának. 
Mint legelső, nyíltan küldött levelemből kivehetted, engem is próbára 
akart tenni. Azzal, hogy a számos évre szóló kódexmásoló feladatunk 
említésére megjegyezte: ,titkos" megbízónk monostorunk szent 
alapítójának közeli leszármazottja. Vagyis azt várta, hogy kibököm: 
Tehát Kónsztantinosz! — Mert ekkor meggyőződött volna róla, valóban 
be vagyok avatva monostorunk legbizalmasabb ügyeibe. De én úgy 
tettem, mintha nem tudnám, hogy él, és hogy kicsoda Szent 
Theophanisz unokaöccse, s hogy milyen szerepet játszik lauránk 
életében, valamint a birodalomban. Mindhiába: nyilván Agroszhoz 
tartozásom miatt, Gabriél mégis gyanakszik rám, mert Romanosz 
üzenetének szövegét máig titkolja előlem. Alább majd kitetszik, 
mekkora kára ez itteni tevékenységemnek. 

Pedig sejtem, mit tartalmazhat az üzenet, hiszen a klérikosz 
lelkemre kötötte, ragadjak itt meg minden alkalmat, hogy Besenyőföld 
magyari rabjainak sanyarú sorsával felizgassam a nép vezetőit. Mi 
másról lehet szó tehát, mint egy besenyők ellen indítandó hadjáratról? 
(Ami bűnös lelkemnek gyönyörű reménység! Emlékezhet rá 
Kegyességed, hányszor gyóntam meg a besenyők ellen bennem élő 
gonosz indulatot, a lelkemet szinte szétfeszítő bosszúvágyat, s Te, 
testvérem az Úrban, bár pogányok ellen irányul is, mértéktelennek, 
sátáninak tartottad azt, úgyhogy elkárhozással fenyegettél. Mégsem 
tudtam, nem is akarok úrrá lenni rajta!) 

Boldoggá tesz tehát e küldetésem. És határtalan hálával tölt el az 
Úr iránt. Az ő különös kegyének kell tartanom, hogy ilyen terv 
megszülethetett, hiszen Romanosz császár eleddig a birodalmat 


vámoló barbár népekkel szemben sohasem tett tanúságot katonás 
elszántságról. A leszámolás ezzel a megbízhatatlan, vad 
szomszédsággal még jelenlegi nagy visszavonultságában is örömére 
szolgálhat az igazi, Isten oltalmazta császárnak. A huszadik 
esztendejét most betöltő Kónsztantinosz őfelségéről nem állítható 
tovább, hogy gyámságra szorulna, s így az Úr kegyelméből bizonyára 
hamarosan eljövendő uralkodásában előnyére válik, ha legalább a 
besenyőkkel már nem kell vesződnie. 

De, Atyám, reménykedés és aggodalom között hullámzik a 
kedvem. Itt a várva várt esély! Nem tudom azonban, esély-e igazán? 
Elég körültekintőek voltak-e Romanosz hivatalnokai a dolog 
előkészítésében? 

Milyen nagy bölcsesség a valódi császár, Kónsztantinosz részéről 
— noha még ifjú —-, hogy oly nagy súlyt helyez a pontos, hiteles 
értesülésekre. Magam is, sajnos, túlságosan hatása alá kerültem 
azoknak a jó híreknek, amelyeket derék vardarióta tolmácsunk, Mike 
szájából hallottam Árpád úr erélyes pannóniai uralmáról. Csodás 
álmokat szőttem a leendő hadjáratban való szerepemről, mivel nekem 
a besenyők földjén barátaim is vannak, egy egész törzs, sőt az ő 
törzseik legkülönbje, és kiismerem magam Besenyőország belső 
ellentéteinek szövevényében, nem is szólva hadi jártasságomról! 
Ámde amióta a magyariak földjén tartózkodom, azt kérdem 
magamban: nem alap nélkül való-e az én reménységem? Vajon mit 
sejt mindabból a külügyi főkamarás hivatala, amit én máris megtudtam 
itt? S ha nincsen tisztában annyi fontos körülménnyel, vajon mire 
építette a számításait? 

Ete kán országában ugyanis alkalmas ürüggyel sikerült két napra 
elkülönítenem magam követségünk vezetőjétől, ami módot adott rá, 
hogy összebarátkozzam Kulán herceggel, a kán fiával, kitől igen fontos 
felvilágosításokat nyertem. 

Jelen titkos levelemet tehát két részre osztom. Először is közlöm — 
rövidre fogva és pontokba foglalva — mindazt, amit megtudtam avagy 
tudni vélek az itteni helyzetről s annak kialakulásáról, majd pedig 
elmondom úti élményeimet Alpár földvárától a Csepel-szigetig. 

Értesüléseim, Atyám, az alábbiak: 

1. §. Árpád idején, való igaz, a magyariak új földjén egyetlen akarat 
uralkodott: a nagyfejedelemé! A nép összeszorított ökölként csaphatott 
le bármely ellenségre, amint meg is tette, mikor közvetlenül Árpád 
halála előtt földjére támadtak nyugati szomszédaik, a bajorok. 

2. §. Úgy veszem ki, testvérem az úrban, hogy Árpád hatalma azért 
és annyiban volt nagyobb, mint atyjáé, Álmosé, mert az új hazába való 
beköltözéskor történt szerencsétlenség (a besenyők és bolgárok 
váratlan közös támadása) folytán a törzsek nagyobb része szétesvén, 
a megmaradt nemzetségek már nem törzsfőjük, hanem közvetlenül a 


fejedelem körül tömörültek. 

3. §. Kegyességednek ugyanis tudnia kell, hogy a nemzetségek 
közötti ügyeket ezelőtt a törzsfők, az ,urak" intézték, s hét törzs volt. E 
hét törzs közös ügyeivel pedig eredetileg a gyula foglalkozott. Kivéve a 
törzsek közötti torzsalkodásokat, amelyek vérbosszúra vezethettek; 
ennek megelőzésére a horka békebírói tevékenysége szolgált. Álmos 
korától a hadi vállalkozások és a külügyek intézését az új, legfőbb 
méltóság, a fejedelem ragadta magához. Nomármost, hogy Árpád 
idején a pannóniai hazában hét törzs ügyei helyett száznyolc 
nemzetségét kellett intézni, a horka befolyása és tekintélye igen 
megnőtt. A gyula tiszténél csak azért nem következett be ugyanez, 
mert ennek feladatát Árpád látta el, a gyulát magát pedig Dáciába 
(ahogy itt mondják: Erdőelvére[7]) küldte, hogy országos méltóság 
helyett a keleti székelyek fejedelmi rangú helytartója legyen. 

Ámde mi történt Árpád halála után? 

1. §. A gyula (akit Téténynek hívnak), hallván az erőskezű 
fejedelem halálát, elhatározta, hogy visszaszerzi tisztének régi 
hatáskörét, s megtartva az újat is, maga lesz a hétmagyar országának 
nagyfejedelme. Ezért a székelyek kormányzását egy Gyalu nevű ifjú 
rokonára bízta, maga pedig fegyveres nemzetsége és nagyszámú 
kísérete élén visszatért a Duna partjára, ahol is felvonult Árpád kijelölt 
utóda, a még szinte gyereknyi Zolta ellen. A nagy tekintélyű horka 
(kinek neve: Kál), szintén megjelent ott hadával, de tétovázott, melyik 
félhez álljon. Hálával tartozott ugyanis Árpádnak, akitől méltóságát 
kapta, a gyula azonban fejedelmi címmel kecsegtette, ha maga 
elnyerheti a nagyfejedelemséget. 

2. §. Három törzs volt, amely — a leghamarább érkezve Pannóniába 
— az etelközi csapást elkerülte, és teljesen épen maradt. Ezek egyike a 
Megyer, vagyis a fejedelem törzse. Ezt Tétény gyula támadásakor 
törzsfője, Tarhos — szintén Árpád fia —, a nagy hírű hadvezér vezette. 
Tarhos herceg lóra ültette a megyerieket, hogy mint apjának 
megfogadta, támogassa öccsét, az új nagyfejedelmet. A gyula erre 
megállította seregét, és tárgyalásba kezdett. 

3. §. A türkökhöz és a kazárokhoz hasonlóan a magyariaknál is a 
trónörökös (akit ifjabb fejedelemnek hívnak) a csatlakozott népek ura. 
Véreimnek is van ilyen népe: a három emberöltő óta velük élő 
kabarság. Zolta tehát a kabarok ura lévén, ez a nép is megjelent a 
küzdőtéren, aminek folytán az új nagyfejedelem — hadára nézve — 
legalább olyan erőssé vált, mint Tétény gyula és Kál horka együtt. S 
most minden Tarhos hercegen múlott, ő lett a mérleg nyelve. 

4. §. Tarhos ugyan betű szerint betartotta atyjának tett fogadalmát, 
ti. hogy nem engedi elütni Zoltát a nagyfejedelemségtől, de annak 
nagyfejedelmi hatalmát már nem védelmezte. Öccsének fiatal korára 
hivatkozva beleegyezett, hogy felélesszék az ún. ,hét vezér tanácsát", 


méghozzá nem tanácsadásra, hanem az uralom valóságos 
gyakorlására! A fejedelmi törzs törzsfőjeként maga Tarhos herceg is 
tagja lett annak. Ugyanígy Kál horka, aki megkapta a fejedelmi címet, 
s ugyanígy Tétény gyula is, kinek le kellett mondania a vágyott 
nagyfejedelemségről, de visszakapta az országos gyula méltóságot (s 
hozzá a Duna partján azt a fejedelmi szállásterületet, amelyet Árpád a 
kende[8] intézmény megszüntetésekor a magáéhoz csatolt). A 
megnyirbált hatalmú Zolta fejedelem (többé nem nevezhette magát 
, nagyfejedelemnek") szintén egyike lett a hétvezéreknek, semmivel 
sem több azoknál, csupán az első közülük. Az említetteken kívül még 
három nagy befolyású vezér került e testületbe. 

Mindezt abból gondolom, Atyám, amit Ete kán udvarában Kulán 
barátsága révén összeszedtem, többnyire elejtett szavakból, mivel 
mindenki hallgatni igyekszik az akkor történtekről. 

S tovább... A két kán-ország is az Árpád halála utáni zavaros 
időkben keletkezett. 

Úgy vélem, a következőképpen: 

1. §. Eredetileg ezek voltak szállásföldjei annak a másik két 
törzsnek, amely a Megyeren kívül az etelközi csapást érintetlenül 
vészelte át. Ezért aztán e két törzsre hárult, hogy a megtépázott nép 
hátát fedezze a vad és megátalkodott üldözők elől. Az egyik törzset 
tehát (ez ma Etéé) a bolgár ellenség távoltartására a Duna-Tisza 
könyökben telepítették le, a másikat pedig (az ma Giládé) vele 
közvetlen szomszédságban a Temes vidékén, hogy a Havasalföld felől 
támadó besenyőket verje vissza. 

2. A törzsfők hatalma e két szállásterületen továbbra is töretlen lett 
volna, ha a nemzetségfők a többi ispán példájára nem igyekeznek 
szintén a nagyfejedelem szárnyai alá húzódni, azaz törzsfőjük 
parancsai helyett a fejedeleméit követni. Az erős törzsfők azonban 
ragaszkodtak ősi jogaikhoz, amit annál is inkább megtehettek, mert az 
alájuk tartozó nemzetségek egyszerű tagjai őket támogatták, minthogy 
nem volt ínyükre ispánjaik hatalmaskodása. Éppen ez, ti. hogy a 
nemzetségfők ne engedetlenkedhessenek többé az ő akaratukkal 
szemben, késztette Ete urat meg Gilád apját a fejedelmi hatalomnak 
Árpád halála utáni meggyengülését kihasználva, a hétmagyar 
országától való elszakadásra. 

— A mi népünk meg kán testvérünké, Giládé is — mondotta nekem 
Kulán herceg — úgy akar élni, mint mindig azelőtt, mint Etelközben. S 
már csak e két kánságban élünk az ősi módon! Ezt éppen annak 
köszönhetjük, hogy visszavettük jobbunkat a magyari fejedelemtől, és 
másik szomszédnak nyújtottuk. Szerencsére a bolgárok már nem 
fenekednek ránk, s Bizánc sincsen innen nagyon messze... Hja — tette 
hozzá -, amelyik ló a ménes szélén vágtat, az oldalt húzódhat a 
karikás ostor csapásai elől! Hát mi oldalt húzódtunk. . . 


Ezzel arra utalt, Atyám, hogy a fenti két törzs a határ mentén 
helyezkedvén el, az ország testéről könnyen leválhatott. 

Közbevetettem Kulánnak azt, amit Mikétől hallottam — ki annak 
idején jelen volt ott —, hogy Árpád fejedelem a vérszerződést az ő 
atyáikkal is megkötötte. Szer, ahol ez létrejött, vagyis az a hely, 
amelyet erről a vérszerződésről neveznek így, éppen itt van, az ő 
kánságuk területén. 

Kulán ezt válaszolta: 

— Ugyan mit mondtak ki ott, amit a magunk felfogása szerint mi ne 
tartanánk be ma is? Az egész nép jelképes vérrokonságát? Bármely 
ellenséges támadás ellen vállaljuk véreink, a hétmagyar országa 
népének védelmét; ezért vagyunk a vezéri tanácsban. Hogy az újhaza 
javaiból mindenki egyformán részesüljön? Ez nálunk százszor inkább 
fennáll, mint odaát, ahol az ispánok ugyancsak gazdagodnak, s minél 
több ín szerzésével hovatovább a közös földek mind nagyobb részét 
saját tulajdonukká teszik! Hogy a hétmagyar országának fejedelme 
csak Árpád leszármazottja lehet? Mi is kiálltunk a gyula ellen Zolta 
érdekében, s ki fogunk állni máskor is azért, hogy odaát így legyen! 
Csupán kán testvérünk, Gilád szakított teljesen, mivel ő még fiatal, s a 
csikó nem ismeri a kötőféket. 

Így hát, testvérem az Úrban, véreimnek most három fejedelmük 
van. De nem is három, hanem hét fő uralkodik, a hét vezér tanácsa. 
Két országrész pedig elszakadt. Ez már kilencféle akarat volna, s csak 
azért nyolc, mert a kánok egyike maga is a hét vezér közé tartozik. 
Egyszóval: nyolcféle szándékot, óhajt, érdeket kellene az ittenieknek 
eggyé tenniük ahhoz, hogy a besenyők elleni hadjáratot csakugyan 
elhatározzák, s utána minden nap ezt kellene újból megcselekedniük a 
hadvezetésben is. Félek, hogy Romanosz hivatalnokai mindezt 
kifelejtették számításaikból. 

Kulán herceg alighanem az igazat mondotta el nekem. Olyan 
embernek érzem, aki csak akkor füllent, ha a hatalmi érdek 
kifejezetten megkívánja. — Mint — amikor  — búcsúzásunkkor a 
makkegészséges Ete kánról azt állította, hogy hirtelen megbetegedett. 
A kán ugyanis — azáltal, hogy a konstantinápolyi császár alattvalójának 
mondja magát -— kénytelen volna parancsnak tekinteni a hétvezéri 
tanácsban kihirdetett császári üzenetet. Ha azonban ott nem lesz 
jelen, a parancsról mit sem tudhat, s nem kell engedelmeskednie. 
Ámbár talán szívesen is tenné, ha a császár kívánsága valamiképp az 
érdekében való. Ezért Kulán herceg titokban éntőlem szeretné 
megtudni, miről szól az üzenet. Minthogy pedig mindkét kán 
országába még ma is be-becsap az átkozott besenyő, szentül hiszem, 
ha csakugyan e fertelmes ellenség elleni háborút hirdeti meg a 
császár, a hét vezér tanácskozásán Ete kán személyében jelentős 
segítőtársra lelnénk! De hát, testvérem az Úrban, mondhatom-e Kulán 


hercegnek azt, amit csupán sejtek? S még ha sejtésem alaposnak 
látszik is, ismerem-e a császár feltételeit? Így hát láthatod, Atyám, 
hogy a felette tisztelt Gabriél bizalmatlansága miatt végül is ügyünk 
egy fontos támogatójáról kell majd minden bizonnyal lemondanunk! 

Ez tehát titkos jelentésem első része, amellyel Kegyességednek 
szeretném megszerezni azt az érdemet, hogy Kónsztantinosz 
császárunkkal tudathassa a mi pannóniai küldetésünk valóságos 
tényállásait. Magamnak meg annak esélyét, hogy bíborbanszületett és 
teljhatalmúvá leendő pártfogónk — felütve fejét saját kezűleg készített 
csodás festményei, kitűnően kezelt zeneszerszámai, valamint kedves 
kódexei közül — bölcsen elgondolkodik, miként segíthetne majdan e 
véreimet megosztó bajokon. Mert ő császári felsége bízvást belátja, 
hogy a türköknek is nevezett ungroszok életrevaló, derék népe ha 
Árpád idején volt egységét visszanyerné, a birodalomnak megbízható 
északi szövetségese, Bizánc védelmének éles kardja lehetne. 

Egyébként Kulán herceg a legelső itteni barátom, Atyám. Mindent 
elkövetek, hogy szert tegyek megbízható emberekre, s Isten kegyelme 
ebben csodálatos véletlennel segített! 

Hallgasd meg tehát a kán országából a fejedelem országába 
vezető utazásomat. . . 


TALÁLKOZÁS TENTE ÖREG VITÉZZEL 


Amikor Kulán hercegtől búcsút vettem, ez jóságosan mellém adta az 
útra tolmácsnak Ete kán görögjét, s kíséretül húsz jól felfegyverzett 
vitézt bocsátott rendelkezésemre. 

A sárgás színű, szétterült Tisza folyótól a Duna felé haladtunk. 

Sík vidék ez, de nem a gyerekkorombeli széles, magas füvű 
etelközi puszta. Alpár homokos térségét elhagyva, mocsár és sok dús, 
nedves erdőség váltogatja egymást, valósággal ősrengetegek. Embert 
alig látni, s ha a nád és sás világában egy bödönhajó véletlenül 
feltűnik, rögtön el is takarja a füzek lombja és a magasra nőtt gyékény. 

Hal töméntelen lehet a vizekben. Madár szintén sok és sokféle van 
mindenfelé, még fajdot, sőt császármadarat is gyakorta láthatsz itt. A 
tisztások szélén dámszarvas figyel. A sűrűből odahallod a 
bölénycsordák robogását. Láthatod a vadkan túrta földet. Az idevalók 
mondják, hogy a fák közt farkas, hiúz, vadmacska leselkedik. 

sűrűn érsz patakot, tavat, folyók kacskaringózó holtágait, úgyhogy 
utad folytonosan élénkzöld, vagy a fölébe hajló fakoronáktól fekete, 
avagy pedig széles és az ég mélykékjét visszaverő víztükrök mellett 
vezet. 

De hát utat mondtam? Zegzugos ösvényeken, a rengeteg alig 
látható csapásain vágtattunk egész nap. A vízi világ szigetein 
legelésző nagyszámú gulya, ménes rejtve maradt a szemünk elől, a 
lápok szélén lévő zsombékokról csak lustán kérődző vadtulkok 
meredtek ránk. 

Ám tévednél, Atyám, ha azt hinnéd, hogy könnyű és csakis 
élvezetes szemlélni e tájék megkapó szépségét, gazdagságát. Sajna, 
szüntelen bögölyök és szúnyogok rajzanak körül, amelyektől sehogy 
sem szabadulhatsz. Ahol pedig megpihenni leszállsz a nyeregből, 
tanácsos gondosan körülnézned, nehogy kígyók közé telepedj. 

Az esti sötétségben végre tágas szántóföld tűnt elénk, egy 
nemzetségfő szálláshelyéhez közeledtünk. A magunk mögött hagyott 
mocsárvidék és erdőség volt a határ (vagy ahogy véreimnél mondják, 
a gyepű -— lakatlan avagy nehezen járható terület, ami a szomszéd 
váratlan rajtaütésének elejét veszi), s most azon túl a hétmagyar 
országába értünk. Fáklyák fényénél egy erősen dobogó fahídon át, 
falak árnyai között vezettek kísérőim egy nagy térségre, ahol sok 
különféle épület állt, és jól ismert félkaréjoban néhány díszesebb sátor 
is. 

Amikor leszálltunk lovunkról, a porond egyszerre megtelt 
fegyveresekkel. De bajunk nem történt! Az ispán, vendég érkezését 
hallva, rendkívül nagyszámú kíséretének felsorakoztatásával csupán a 
fogadtatás fényét akarta emelni. 


Nekem, a császári megbízottnak és Isten emberének (bár idegen 
istenének) éjszakára az ispán egy külön díszsátrat bocsátott 
rendelkezésemre, a magáéba pedig meghívott lakomára. Az ételt 
népem szokása szerint némán fogyasztják, az ivás azonban élénk 
társalgással párosul. Úgy látszik, a lakomaasztal körül ültek néhányan 
a helybeli, leigázott szlávok közül, mert noha külsőleg, viseletre nézve 
mindenki magyarinak látszott, házigazdánk időnként ezek nyelvére 
fordította a szót, és vidáman válaszoltak neki. 

Lakoma után ért a hír bennünket, hogy szálláshelyünk és a Duna 
között valami idegen portyázó csapat ólálkodik. Ete kán görögje azt 
mondta nekem, hogy a napokban a környéken pásztorok kifosztottak 
egy kíséretétől elszakadt kereskedőkaravánt, s most annak hoppon 
maradt fegyveresei — perzsák vagy khorezminek — szintén rablással 
szeretnék kárpótolni magukat, mielőtt hazatérnek. Egy vitéz hozta a 
híradást, kit kis híján rabságba ejtettek, s csak nehezen tudott idáig 
eljutni. Amikor kiderült, hogy ennek a Finta nevű, derekán bronzövet, 
fövegén tollat viselő embernek -— ahogy Bizáncban mondanák: 
századosnak — másnap már vissza kell fordulnia, és hogy éppen 
Csepel szigetére, ahol Zolta testőrségében szolgál, felajánlottam, 
tartson velem, aki erős kísérettel utazom. Mivel pedig a fejedelmi 
testőrnek reggel fontos  elintéznivalója volt az  ispánnal, a 
továbbindulást délelőttre halasztottam. Nem bántam meg e 
késedelmet. 

Hajnalban kelve, körülnéztem az ispán várában. Mert az volt, 
mégpedig földvár. Azt mondják, manapság a nemzetségfők többnyire 
ilyenben élnek. A fal, amelynek a nyílásán át este belovagoltunk, 
magas és széles homoksánc, tágas gyűrűben veszi körül a települést. 
A gyeptéglával fedett, s most már dús bozóttal benőtt sánc magja 
nyilván egymás mellé levert fatörzsekből áll. A földvárat délről és 
nyugatról láp övezte, észak és kelet felől pedig egy odavezetett patak 
vizével teli széles árok, ezen vitt át a kaput helyettesítő nyílásnál az a 
pallóhíd, amely este lovaink lába alatt döngött. 

A földváron belül különben minden olyan volt, mint az én 
ifjúkoromban a nagyobb szálláshelyeken, csak jobban összeszorítva. 
A számtalan hombár, a sokféle csiszár, kézműves félig földbe ásott 
vagy fából épült műhelye, a kíséret tagjainak több utcát alkotó 
sátorsorai miatt inkább egy törzsfő udvarának tetszett, semmint 
nemzetségfő portájának. 

Láttam, hogy az ispán nagyon gazdag lehet. 

A nézelődést megelégelve, visszatértem a nekem kijelölt sátorba, s 
egy medvebőrön üldögélve, a sátornyíláson át szemléltem az udvar 
élénkségét. Az ispán, szép idő lévén, maga pedig nagyon vérbő, 
szüntelenül verítékező ember, díszsátra előtt egy párnára telepedve 
fogadta azokat, akik ügyes-bajos dolgaikkal jelentkeztek nála. A 


várakozók sorában megpillantottam a fejedelmi testőrt és egy másik, 
hozzá nagyon hasonló fiatal vitézt, akin látszott, hogy pásztorember, 
mert köpeny helyett subát viselt. Gondoltam, testvérek lehetnek. 

Azok is voltak. Rövidesen sor került rájuk, és én a sátornyíláson át 
minden szót hallottam. Finta testőr fivérét az ispán Nemvalónak 
szólította. Vagyis lefordítva nevük értelmét, Agrosz Szent Apátja, az 
egyik testvért úgy nevezik, hogy Kajla, a másikat, hogy Nincsis. 
Gyakori nevek ezen a földön. Ugyanis az itteni nép pogány 
tévelygésében az emberekre irigykedő ártó szellemeket tételez fel, s 
az ártók gonosz figyelmét — szerintük — olyan név adásával lehet a 
legalkalmasabban kijátszani, amely irigylésre egyáltalán nem méltónak 
tünteti fel a viselőjét. 

Zolta fejedelem testőre, az udvari ember -— aki szintén e 
nemzetségből való -—, támogatni jött öccsét a család egy közös 
ügyében.  Állatállományuk szerencsés megszaporodása folytán, 
panaszolták, kicsiny lett a család legelőterülete. Kérték a 
nemzetségfőt, szakítson ki nagyobb legelőt nekik. Kérelmüket, ahogy 
illik, dd$dága ajándékokkal tették nyomatékosabbá. 

— Derék dolog, hogy így megtollasodtatok. De honnan szakítsak? — 
kérdezte karját széttárva amaz. - Minden legelőt egyenlően 
elosztottunk, több nincs! Nemcsak a ti családotok panaszolja ezt. Mit 
tehetek? — A két legény közelebb hajolva magyarázott neki valamit. Az 
ispánnak kivillant a foga. — Dejsz az a szlávoké -— legyintett. — 
Szántóterület van fölös is, és akkora darab szántó, mint a legelőtök, 
akár még öt családot eltart a tieteken kívül. 

— Többet felszántani, mint amennyi úgyis jut — dörmögte Nemvaló 
-, már nem tudok. Legelőről beszélek, ispán. A szlávokéból kellene. 
Másképpen hogyan gyarapodjunk? 

Az ispán izzadt. 

— A szlávokéról szót se! Mondok mást. Ilyen keménykötésű vitéz 
kiadós portyákon gyarapodhat, ha beáll jobbágyomul. Ajándékot is 
kapnak a kísérőim bőven. Állataitokat pedig bízzátok ínekre, majd 
kerítek nektek alkalmas családot... Mit szóltok ehhez? 

Jobbágynak, Atyám, az előkelők fegyveres kíséretének tagjait 
nevezik nálunk. Íneknek pedig az olyan elszegényedett szabad 
embereket, kik kényszerűségből valamely gazdagabb család földjét 
művelik, jószágát ápolják a termés, szaporulat szerény részének 
ellenében, s akikből aztán könnyen rab cselédek lesznek. De 
folytatom, mert most következett az a csudás, megkapó véletlen, 
amelyben az Úr kegye folytán részesültem. 

— Fejedelmi jobbágynak kívánkoztam én — dörmögte Nemvaló. 
Sóhajtott. — De csak a bátyámnak sikerült az. 

Finta meg így szólt: 

— Sokan törekedtünk oda, akik ugyanannak az öregvitéznek, Álmos 


és Árpád úr egykori testőrének a keze alatt növekedtünk. 
Fejedelmeinkről való elbeszéléseivel nem tudtunk betelni, szívesebben 
hallgattuk őt, mint a regösöket, és mind udvari szolgálatra áhítoztunk. 

Mondanom sem kell, Atyám, hogy megremegtem... Hiszen 
szülőapám is Álmos és Árpád testőre volt, és... És az ispán máris 
élénken felelte: 

— Emlékszem rá. Jó néhány tavasszal ezelőtt... még akkor nem 
választottak meg a nemzetség fejének... híre járt: , Tente öregvitéz, aki 
már olyan vén, hogy nem tud lóra szállni, mindenfele megfordul 
Megyer törzsében, hogy a felöveztetésükre készülő gyerkőcöket 
faragja, idejön". Szekéren érkezett. Én is elébe lovagoltam. 

— Két évvel ezelőtt részt vettem a temetésén, torán — jegyezte meg 
Finta. — A fejedelem az udvarba hozatta tetemét. Azt mondják, száz 
tavaszt élt meg. Etelközben elpusztult, de talán besenyő rabságban 
élő fiairól remélt hírt, az éltette. 

, Egyik fia — gondoltam — csakugyan megélt, de jaj, elkésett! 
összeszorult a szívem. Szemem meg könnybe lábadt, hogy erről 
hallok itt, s hogy két esztendőnek előtte még megvolt az apám... 
Krákognom kellett. Könnyem oly sós volt, hogy égette szemhéjamat, 
alig győztem letörülni. 

Mire megint oda tudtam figyelni a beszélgetésükre, már arról volt 
szó, Nemvaló az ispán kíséretébe is örömest beáll. Nyeregben termett 
mindjárt, látszott, jól megüli a lovat, mindenféle lovasfortélyt ismer. 

— Szállj le! — kiáltotta a nemzetségfő. — Tégy még próbát 
nyilazásból... 

A továbbiak megértéséhez tudnia kell Kegyességednek, hogy az 
én véreim nagyon szeretik összemérni erejüket, mindenféle tudásukat. 

Hogy gyakran még ütközet előtt vagy közvetlenül utána, a tábortűz 
fényénél is ölre mennek, bajvívást kezdenek, minden módon 
versengenek. Most egyszerre, úgy tetszett, felkerekedik mindenki. 
Ahány vitéz — vagyis hadjáratot viselt szabad ember — csak volt az 
ispánra várakozók között, részt akart venni a nyilazásban. Az egész 
várat felverték kiáltozásukkal, úgyhogy még számosan mások is 
csatlakoztak, így aztán Nemvalónak nem magában, hanem nyilazási 
versenyben kellett megmutatnia, mit tud. 

Valóban majdnem mindenki kiözönlött a várból a hídon át a közeli 
erdőbe. Ki azért ment, hogy sorompóba álljon, ki meg, hogy nézze a 
vetélkedőket. A legelső pillanatban én is csak nézni indultam, a nagy 
felbuzdulásban azonban oly izgatott lettem, hogy elhatározva, 
jelentkezem a nyilazók közé, visszafordultam, és az íjat, nyílvesszőket 
tartalmazó iszákomat is magamhoz vettem. De aztán jobban 
meggondolva a dolgot, megint más jutott eszembe. Alkalmas tisztások 
kijelölése, ott a cél kitűzése, a versenyzők elhelyezése, a távolság 
kimérése meglehetősen hosszú ideig eltartott, és senki sem vetett 


ügyet énrám. Azt se vették észre, amikor Finta háta mögött a sűrű 
bokrok között helyezkedtem el. 

Az ispán egyik embere egymástól jókora távolságban lévő 
fatörzsekre egy-egy hosszú fűzlevelet tűzött, azt kellett még jobban 
odaszögezni kétszáz lépésről, arányosan elosztott három nyíllövéssel. 
Végre megszólalt a kürt, és a tőlem húsz lépésnyire álló testőr 
elröppentette első nyilát. Majd másodszor hangzott el a jel, és ismét 
lőtt. Harmadszorra ugyanez történt, de ekkor egyszerre két nyílvessző 
suhant a levegőben, s állt a célként odatűzött levél hegyénél egymás 
mellé a fa törzsébe. 

Szerencsére a dolognak más tanúja nem volt, lévén a fejedelmi 
testőr már nem az itteni legénytársak közé tartozó. Finta nem akart 
hinni a szemének. Körülnézett, honnan jöhetett a másik lövés, de mert 
hamarjában nem látott senkit, odament a célhoz, és az idegen 
nyílvesszőt dühösen kirántotta onnan. Majd gyorsan a háta mögé 
rejtette, mert odaért az ispán, hogy ellenőrizze az eredményt. No, hát 
Finta jól lőtt, meg ami a fontos volt, Nemvaló is, és még vagy öten — 
míg másik tizenegy valami apróbb hibát követett el. Így hirdették ki 
végül, és Nemvaló belecsaphatott az ispán tenyerébe. 

Fintán azonban látszott, tűkön ül. Arra várt, hogy a rejtegetett 
nyílvesszővel végre egyedül maradjon. Mert megmondom, milyen nyíl 
volt az, Agrosz Szent Apátja. ,írott nyíl". Rögtön megismerszik arról, 
hogy a hegye alatt és a tolla fölött zsinór tartja össze, ugyanis a 
nyílvessző kétfelé van vágva, s a két vágott élén hegyes késsel 
odavésve egy üzenet betűi sorjáznak türk rovásírással! Az írott nyilat 
levelezésre használják az én véreimnél s mindenfelé a tágas keleti 
pusztákon, ámbár csak ritkán lövés útján, többnyire kengyelfutókkal 
küldik. Az ősi rovásírást egyaránt ismerik a seregek vezérei és mind a 
kisebb csapatparancsnokok, mert ha megbízható emberrel szóban 
nem lehet, akkor így küldözik a parancsokat. 

Egyszóval Finta félrevonult, s az írott nyilat kibontva, bízvást ezt 
olvashatta: Itt vagyok köztetek, Tente Besenyőföldről szabadult fia, 
Béld. De hallgatni kell róla! Láttam azután, hogy minden felbukkanó 
arcba belenézett. Amikor meg  továbbindultunk  Csepelnek, 
végigfürkészte kíséretem tagjait is, kivéve engem, aki tolmács útján 
érintkeztem mindenkivel. Így használtam ki a jó alkalmat, hogy 
bizalmas embert szerezzek, de előbb próbára kellett tennem, eléggé 
titoktartó-e. Mert hiszen, mint Gabriél megparancsolta, nem szabad, 
hogy híre terjedjen magyari voltomnak. .. 

A földvárat elhagyva, messze futó barázdán, azaz inkább árkon 
keltünk át, s fülemnek új szóval magyarázták — az itteni szlávoktól 
tanulták, hogy micsoda az. Mezsgye — mondták. Némelyik meg így 
ejtette, lágyan: megye. Ilyen , megye" határolja manap a nemzetségek 
területét. De ezen a mezsgyén túl itt — mint kiderült — még nem egy 


másik nemzetség földje kezdődött, hanem a meghódolt szlávok 
településéé, amely — világosított fel a görög révén Finta — földjével 
együtt a megismert ispán családjáé. A honfoglaláskor azokat az itt 
lakókat, akiket harcban vertek le, rabszolgáknak adták el a nép között. 
Az önként meghódolok másképp lettek rabok: együtt maradtak, saját 
knyázuk tulajdonában. S hogy a knyáz megfizesse a busás adókat, 
fiát, lányát kezesül vitték a szomszédos nemzetség fejének udvarába. 

Ott ezek aranykalitkába kerültek, mert amikor megnőttek, 
összeházasították őket túszul tartójuk valamelyik gyermekével, és az 
új knyáz a magyari ispán fia lett, vagy ha az ispán lánya ment a knyáz 
fiához, ahogy a mi előkelőinknél szokás, a beházasodott férfit a család 
tagjává fogadták. Az idegen település népe, földje így is, úgy is a 
nemzetségfő családjának birtokába került. Azóta a nemzetségek tagjai 
nem látnak a meghódoltak adójából semmit, hiszen egy magyari 
család rabjaihoz ki másnak lehetne köze? 

— Nálunk, káni földön — vetette gyorsan oda Ete kán egyik embere 
— valahány túszt szedtek, az mind a törzsfő udvarába került. S ma is 
ott vannak. A kánok családtagjaikat egymással vagy a szomszédos 
Bulgária előkelőivel házasítják össze. Nálunk most is léteznek a 
knyázok, most is fizetik a törzsnek az adót, de még a földvárainkat is 
az ő embereik hordják össze nekünk... Ezt a suskust itt a szlávokkal a 
hétmagyar népe nehezen veszi be. Zolta fejedelmet, mert maga is 
marót hercegnőt vett el, úgy hívja mindenki: , Marót Zolta"! 

A mi nyelvünkön a morvákat hívják marótoknak, Atyám, vagyis 
azokat, akik az itt talált szlávok közül a leghatalmasabb, legerősebb 
nép voltak, kik ellen a legnagyobb erőfeszítéssel és legtovább kellett 
harcolniuk a honfoglalóknak. 

, Marót Zolta! Képzelheti Kegyességed, mit éreztem, amikor 
megtudtam, hogy a köznép gúnyolja a fejedelmet! 

Finta testőr dühösen mordult: 

— Nem úgy van... Egészen más dolog az! 

Legalább a testőr védi Árpád fiát! Ezt a derék embert jól 
választottam... 

Mostani jelentésemnek már a végén járok. 

Csepel szigetére eljutván, mihelyt megérkezett, illő módon 
felkerestem a második fejedelmet, a már említett Tétény urat. Igen- 
igen öreg ember, rettentő szakállal, akire ifjúkoromból emlékszem 
Etelközből, mikor még horka volt. Fiának, azaz jövendő utódának, ki 
már szintén jócskán meglett ember, az is a neve: Horka. De apja után 
most már őbelőle szintén gyula lesz. Természetesen megvendégeltek. 
A lakoma után küldetésemnek megfelelően rátereltem a beszédet a 
besenyőkre és magyari rabjaik nyomorúságára. A gyula emberei 
elszomorodván, nagy haragra gerjedtek a véreinket tiprók ellen. 
Megértettem én tolmács nélkül is a sok fohászkodást, hogy: ,Haj, rá 


, 


kén menni a besenyőrel!...", , Ha egyszer rájuk mehetnénk..." De a 
vén gyula ezt nem fordíttatta le nekem a házi görögjével. Búcsúzáskor 
egészen mást kötött a lelkemre: 

- Megemlítenéd-e császárodnak, hogy ha szót kíván váltani 
velünk, a magyariak ,fejedelmeihez" vagy ,vezéreihez" intézze az 
üzenetét, s ne úgy, hogy , Zolta fejedelemnek"? 

Kál horka javakorabeli, nagyon erős, de nem vidám ember; 
mondják, valami bánat miatt sokáig asszony nélkül élt, s nemrégi 
házassága sem derítette fel kedélyét. Az ő lakomáján is haragra 
gyújtottam a szíveket a  besenyőföldi  magyariakról szóló 
beszédeimmel. ,Rájuk! Aprítani a kurafiakat! — hallottam a dühödt 
fogadkozást magam körül. De Kál úrnak sem ez volt a mondanivalója 
énnekem, hanem egészen más: — Aztán barátként szóljon hozzánk az 
urad, mert Árpád halála óta magunknál följebbvalót mi nem ismerünk! 
— ezzel bocsátott el. 

Hát így! 

Miközben Zolta fejedelemre várakozunk, annak jobbkeze, a 
nadvor-supán a mi sátraink elé mindennap díszőrséget, egy-egy 
testőrt állít. Az elé is, ahol Mikével szállásolok. A minap a 
sátornyílásban ismerősöm, Finta foglalta el az őrhelyet. Déltájban 
aztán — természetesen görög nyelven — valami ürüggyel elküldtem 
Mikét. Amint kiteszi a lábát, Finta — még mindig kifelé fordulva — egy fél 
lépéssel beljebb húzódik, és a szája sarkából, ám igen tisztelettudóan, 
beszélni kezd hozzám: 

— Megbocsáss... De csak te lehetsz Béld bő, senki más! Korra is 
megfelelsz neki, apád beszélt arról, hogy Etelközben növendék vitéz 
voltál. Meg te vagy az, amint híre kelt, aki a gaz besenyők ellen izgatja 
az előkelőket! Hiába idegen a ruhád, a nyelved, aki a besenyőktől jött, 
és így érez a véreinkkel, csupán az onnan menekedett Béld lehet! 
Fedd fel magad! Te küldted a nyilat, pompás lövés volt, Tente fiához 
méltó! Ugye, te küldted? 

Nem feleltem neki. Gyönyörűen kifestett imádságoskönyvemben 
lapozgattam, mintha nagyon el volnék merülve benne. 

— Lám, meg tudtad nyerni a görög császár barátságát — folytatta 
Finta. — Nagy dologban járhatsz! Bizony, más a te helyedben nem 
vállalkoznék rá, hogy idegennek mondja magát, inkább jelentkezne a 
Tente öregvitézről rámaradt családi jószágáért. Annyi nyájnak lehetnél 
gazdája, hogy bőnek kell szólítsalak. Béld bő, kérlek, nyisd nyelvünkre 
a szádat. 

Én azonban továbbra sem emeltem fel a szemem az 
imádságoskönyvből, csak amikor ezt mondta: 

— Fogadom a szellemekre, hogy nem árullak el soha! 

Megesküdött. Azt nem vehettem rossz néven, Atyám, hogy hamis 
hite szerint tette. Sőt, éppen azért lehetek bizonyos a hűségében, 


mivel ő balgán a szellemeket félvén, őrájuk esküdött. 
Szert tettem tehát egy emberre a fejedelem környezetéből. 


ROMANOSZ RENDELETE 


Ne tekints, testvérem az Úrban, a jóban mértéktelen, Isten színe előtt 
kérkedő embernek, amiért egy második díszes gyertyatartót is küldök 
ajándékba Neked, de a befejezettnek hitt titkos levelet folytatnom kell. 

Négy nappal ezelőtt, éppen amikor soraimat zárni akartam, 
kürtharsogás közepette hazaérkezett a fejedelem! 

Vadászata, ha csak ürügy volt is, hogy bennünket a vezérek 
megérkeztéig ne kelljen fogadnia, igen sikeres lehetett, mert két-két 
ember vállán hordott rudakra függesztve, hosszú menetben hozták 
előtte a sok elejtett őzet, szarvast, vaddisznót, hogy a Te gyengéd 
lelked bizonyára visszarettent volna a messze terjengő állatbűztől és 
vérszagtól, Atyám. A sok zsákmányolt apróvaddal — nyúllal, fácánnal — 
pedig egyenesen úgy bánt a kísérete, mintha azok semmit se érnének: 
az összesereglő népség közé dobálták. Mondják, hogy a fejedelem 
igen könnyűkezű, s ellenségei sokat köszörülik nyelvüket a 
pazarlásán. 

Ez igaz lehet, de ha úgy van is, ők szoktatták reá. Mert aki arra 
kényszerült, . hogy — Árpád fejedelem töméntelen hatalmát 
szétosztogassa, ugyan mit törődjön többé holmi nyulakkal, fácánokkal, 
s miért ne mulasson könnyűvérű asszonynéppel, miért ne tartson 
országra szóló dínomdánomokat, vesztegethet-e el még egyszer 
ahhoz foghatót, amiről akarata ellenére kellett lemondania? 

Zolta még ifjú ember, ma sincs harmincéves, pedig már tizennyolc 
esztendeje viseli a fejedelmi ,nagyföveget", azt a nép legfőbb urát 
megillető aranycsúcsú süveget, amely jóformán egyedül maradt meg 
neki az uralomból. Megvallom Kegyességednek, most hogy saját 
szememmel megpillanthattam őt, meghatottan és együttérzéssel 
tekintettem reá, lemondásokkal és megaláztatásokkal teli sorsa miatt. 

Minden baja tulajdonképpen abból származott, hogy ő Árpádnak 
legkisebbik fia. Meglepő dolognak látszik, hogy a nagyfejedelem az 
idősebbekkel szemben éppen legfiatalabb magvát rendelte utódának, 
de az a magyarázata, hogy Zolta már az új haza földjén látta meg a 
napvilágot. Az itteni nép jámborul ama tévhitben él, hogy föld és 
jószág termékenységét, az emberek jólétét a helyi szellemekkel 
szövetséges fejedelem biztosítja, minek folytán Árpád fiai közül az itt 
született Zolta állhat leginkább a pannóniai szellemek kegyében. Így 
gondolta ezt a nép, kivéve a mindenben hitetlen nagy rangúakat, 
akiket a világon mindenütt csak az erély és tekintély fékezhet 
valamelyest; ők tizennyolc évvel ezelőtt a döntő pillanatban a 
szellemektől való félelem nélkül éltek vissza az új fejedelem zsenge 
korával. 

Szóval végre megjött Zolta, és én megláttam őt. Etelközből 


emlékszem Álmos úrra meg az akkor még csak ifjabb fejedelem 
Árpádra is. Az előbbi felhős tekintettel, kiismerhetetlen ábrázattal járt, 
az utóbbi rendkívüli méltósággal és szigorral tekintett maga elé. Zolta 
egészen más. Egykedvűséget láthatsz az arcán, amely olykor hirtelen 
megélénkülve, nyájas, szívélyes kifejezést ölt, hogy azután 
ugyanolyan váratlanul a teljes közöny petyhüdt vonásait mutassa. 
Ahogy a gyönyörű — az itteni kis lovakhoz képest hatalmas — fehér 
arab ménjén udvara felé léptetett, a nép elébe futott, és hangosan 
kiáltozta: , Íme, Marót Zolta megjött! Íme, Marót Zolta itt vagyon!" De ez 
korántsem hangzott gúnyosan. A fehér ruhás fejedelem közelébe érve 
mindenki meghajtotta a fejét, és eltakarta arcát, ő meg paripája 
nyergéből bántódottság nélkül, szeretettel tekintett rájuk. Tudnia kell 
Kegyességednek, hogy ezt a tekintetét jóformán csak én leshettem el, 
mivel a pogány hitében tévelygő nép itt alig meri pillantását fejedelme 
arcára emelni, azt hívén, hogy urából olyan varázserő árad, amitől 
elveszítheti a szeme világát, vagyis hogy épp oly veszélynek van 
kitéve, mint ha a napba nézne... (Én is így gondolkodtam sok efféléről, 
Agrosz Szent Életű Apátja, mielőtt lauránkban a Te felügyeleted alatt 
eltöltött hosszú esztendők meg nem változtatták elmém.) 

De hadd folytatom... Még az este, hogy e népét szerető, de sajna, 
csekély hatalmú fejedelem megérkezett vadászatáról, megjelent 
sátraink előtt az ő küldötte, egy magyari módra öltözött, haját is hátul 
hármas fonatú varkocsban viselő, fülei előtt csimbókot hordó nagy szál 
szőke férfi, előkelő kísérőivel. Az elöl haladó testőr magyari szóval, az 
annak oldalán lépkedő tolmács pedig görög nyelven hirdette a 
fejedelmi ember nevét és magas tisztét: 

— Berchtold fia Marót, a fejedelem nadvor-supánja, Zolta úr 
képében! 

Most hallottam először a nadvor-supán nevét, és meglepett, mert a 
,Berchtold" nem vall az én véreim közül valóra, a , Marót" pedig. . . 

— Hát ez is Marót? — kérdeztem Fintát, akivel ekkor csak pár szót 
tudtam titkon váltani. 

— Ez sem igazában az - rázta a fejét. — Nagy sora van nevének is 
meg hogy ő maga miként került a mi országunkba. Különben igen 
derék ember! 

A fejedelem üzenetét maga a szőke óriás adta elő, és számomra 
nagyon különös volt, milyen idegen kiejtéssel beszéli a magyariak 
nyelvét. Azt jött bejelenteni, hogy Zolta úr reggelre kéri díszsátrába a 
császári követséget. 

Végre tehát eljött a döntő pillanat! 

Előbb azonban a nadvor-supánnak sok aprólékos dologban kellett 
intézkednie. Elmagyarázta nekünk, hogyan helyezkedjünk el, és 
miképp. viselkedjünk a kihallgatás alatt, majd kiszámította, hány 
rabszolgát bocsásson rendelkezésünkre, akik bíborpárnán vigyék a 


fejedelem díszsátrába a császári ajándékokat. Távozása után a 
klérikosszal és Mikével magunk láttunk azoknak az arany- és 
ezüsttárgyaknak, drága bizánci díszruháknak a kicsomagolásához, 
amelyeket Gabriél az öszvéreink hátára málházott durva iszákok 
mélyére rejtve hozott a császári udvarból. 

Természetesen minden főember részesült az ajándékokból. De 
nem fárasztom Kegyességedet átadásuk hosszadalmas 
szertartásának elbeszélésével. Amikor e kötelező udvariassági aktus 
véget ért, a jelenlévő magyari előkelők a csodálatosan díszes sátor 
jobb oldalán tömörültek össze. A bal oldalon csak mi voltunk. Elöl 
főpapi palástban, mellén csillogó feszülettel a klérikosz, tőle bal kézre 
és egy lépéssel hátrább a szavait fordító Mike, az itteniekéhez 
egészen hasonló vitézi öltözetében, amelyet csak az elöl csíkban 
végighúzódó, vardarióta asszonyok kezétől való színes hímzés 
különböztetett meg a véreimétől. Kettejük mögött én, az igaz Isten 
egyszerű szolgája álltam mindennapi szőrcsuhámban s magam sem 
ékesség híján, mert nyakamban a fából való dísztelen keresztet e 
szegény pogányok a legdíszesebb feszületnél is nagyobb becsben 
tartják, lévén hamis napistenük jelképeinek egyike, szintén sima 
kereszt. Az én hátam mögött már csak az ajándékhordozó rabszolgák 
tartózkodtak: leborulva, homlokukkal érintették a földet. 

Mi többiek mélyen meghajtott fővel — a magyariak arcukat is 
elfedve tenyerükkel — a sátor fáklyákkal megvilágított mélye felé 
fordultunk, ahol Zolta úr egy hosszú és széles aranyozott kerevetnek a 
közepén foglalt helyet az itt szentnek tartott hófehér fejedelmi 
öltözetben, fején a mindenkiénél hosszabb aranycsúcsban végződő 
fövegével. Derekán három aranyöv csillogott, és a sátor nyílásban álló 
lándzsás testőrökön kívül egyes-egyedül őnála volt fegyver, egy 
arannyal bevont hüvelyű szablya, annak markolatán nyugtatta 
számtalan ékes gyűrűvel díszített kezét. 

Zolta úr mellett jobb kézről a kereveten a vén Tétény gyula 
pompázott, aranydíszű köpenyben. De az ő vaskos derekán csak 
egyetlen aranyöv feszült. Kál horka a kerevet jobb szélén ült, vagyis a 
fejedelemtől balra. Ruháján fövege rövid aranycsúcsán kívül minden 
dísz ezüstből volt, és ezüstből való a két perzsiai ötvös remekelte öve 
is. A hétvezér fejedelmi címet nem viselő tagjai a kerevettől jobbra és 
balra a sátor padozatára helyezett bőrpárnákon helyezkedtek el. A 
gyulától jobbra Jutas herceg, Zolta úr bátyja, a Megyer törzs mostani 
feje, őmellette pedig egy sebforradásokkal ékes arcú fiatal férfi, Acsád 
fia Örsur. A horkától balra az első bőrpárnán az ősz Huba húzta ki 
magát, míg a mellette lévő, utolsó bőrpárna üresen maradt. Ez volt 
tehát a , váratlanul megbetegedett" Ete káné. 

A felette tisztelt Gabriél a nadvor-supán intésére háromszoros mély 
meghajlás után belefogott a szóba. Kegyességed tudja, miképpen illik 


császári követnek beszélnie egy barbár nép uralkodójához, hogy 
megtisztelje, egyben elkápráztassa őt. Egy egész reggelt és fél 
délelőttöt végigszónokol udvarias kitételekkel, mielőtt a fennforgó 
tárgyat távolról is érintené. 

Én itt inkább arról világosítanám fel Atyámat, amit Fintától hallottam 
az előttünk nagy fényben helyet foglaló vezéri tanács összetételéről. 

Tehát: 

A fejedelmen és a fejedelmi törzsön — a nép összetartó erején — 
kívül az uralom tulajdonképpen azok kezében van, akik az ország 
határainak egy-egy darabját őrzik. Nyilván, hogy ezek legyenek minél 
erősebbek, s talán azért is, hogy ne akarjanak elszakadni az országtól. 
Erdőelve és az ottani székelyek uraként Tétény gyula védi a keleti 
szorosok bejáratait. A horkának, Kálnak, a bajor gyepű mentében 
húzódnak a szállásföldjei. Ete kán, tudjuk, a déli határ legfontosabb 
szakaszán áll őrt, s hogy egyébként függetlenítette magát, azért is 
elnézik neki, mert az ő szövetséges országa ,kán testvéréjével", a 
kiszámíthatatlan szándékú Gilád kánéval szemben gátat jelent. 

S akikről eddig még nem szóltam... Huba a Csallóköz ura. Tehát 
az északnyugati határt tartja a kezében, amelyen túl a hajdan 
veszedelmes morva birodalom területén osztozó cseh törzsek élnek a 
német király uralma alatt. Örsurnak a Duna-Tisza közétől északra 
letelepített kabarjai pedig Verecke kapuját tartják zárva a besenyők 
elől... 

A kabarságról egyébként, Agrosz Szent Életű Apátja, tudnod kell, 
hogy három külön törzs az. Az egyik khorezmin (ezt véreim káliznak), 
a másik alán eredetű (ezt varsánynak hívják). A harmadik az egykori 
kazárföldi kabar lázadásba belekeveredett magyariak 
leszármazottaiból áll. Ez utóbbiakat Álmos fejedelem magához vette 
kíséretül, Árpád pedig az új hazában a határok és a meghódoltatott 
népek lakta területek körül telepítve le őket, őrségek láncát alakította 
belőlük, amely Őrláncnak természetesen az Árpád házából való 
fejedelem parancsol. A Vereckét védő kabarság a honfoglalás után azt 
a kiváltságot kapta jutalmul, hogy saját választott vezére alatt 
élhessen, így lett a vereckés kabar őrs urává Acsád fia, kit ezért és 
azóta neveznek Örsurnak. 

Mindebből én arra következtetek, hogy Tarhos herceget nemcsak 
önérdek, hanem bölcs megfontolás is vezette, amikor beleegyezett a 
hétvezéri tanács létrejöttébe. Mert ha Árpád halála után a határok 
közelében élő hatalmasok mind úgy tesznek, mint Gilád kán, a 
hétmagyar országa szerteszakadt volna. Így meg a hét akarat az 
országot gyengíti ugyan, de legalább összetartja. . . 

Még Jutas hercegről annyit, hogy ő Zoltának immár egyedül 
életben lévő bátyja, a nemrég elhunyt Tarhos utóda itt. Sajnos, mihelyt 
elfoglalta helyét a vezéri bőrpárnán, összezördült fejedelmi öccsével. 


Annak ugyanis eddig csak lányai születtek, így meglehet, majdan 
Jutasra vagy annak Fajsz nevű fiára esik az utódlás, ezért Jutas 
követelte, hogy öccse őt vagy Fajszot máris tegye meg ,ifjabb 
fejedelemnek", amit Zolta azzal hárított el: ,Fogok én még fiat is 
nemzeni! Kegyességed már tudja, hogy nálunk a trónörökös a 
kabarok személyes ura. (Bár ez szó szerint csak Etelközben volt így. 
Ma, mivel a vereckés kabaroknak immár saját vezérük van, az 
Őrlánccal pedig a fejedelem rendelkezik, az ifjabb fejedelemnek csak a 
bihari kabarság a jussa.) Jutas és fia tehát Biharországra, e szép 
kiterjedésű, a keleti kereskedőkaravánok meg a dáciai só útjába eső 
tiszántúli földre, valamint annak vakmerő vitézek hírében álló népére 
szeretné mielőbb rátenni a kezét. Zolta fejedelem azonban - lévén oly 
fiatal, hogy az utód kijelölésével joggal várhat még — trónörököskori 
országrészéről nem hajlandó lemondani! 

Ezeken az értesüléseimen rágódtam magamban Gabriél klérikosz 
beszéde alatt, ki — mire felütöttem a fejem — már azt sorolgatta, hogy a 
, derék türkök" hol, mikor és milyen ellenség ellen voltak a bizánci 
birodalom hű szövetségesei. Előre tudtam azonban, hogy éppen a 
legutolsó közösen viselt háborúnkról mélyen hallgatni fog. Vagyis arról, 
amelyet egy esztendővel a honfoglalás előtt vívtunk a Konstantinápolyt 
szorongató bolgárok ellen. Leó császár inkább szem előtt tartva 
Bizánc, mint az őt segítő véreim érdekét, mihelyt a mieink győzelme 
megtörte a bolgárokat, tudtunkon kívül kiegyezett azokkal, kik aztán 
erőre kapva, bosszúéhesen az orvul népemre támadó besenyőkkel 
egyesültek ellenünk. Vagyis Leó császár a ravaszságával etelközi 
katasztrófánknak fő okozója lett. A felette tisztelt Gabriéltől tudom: 
Bizánc emiatt sokáig őrizkedett attól, hogy bárkit elküldjön az 
enyéimhez, nehogy megkérdezzék: Hová tettétek Levente vezért, 
Árpád fejedelem legidősebb fiát és diadalmas seregét, amely 
csalafintaságotok folytán végül is elpusztult?! 

Így hát, bocsásson meg nekem az Úr, de a rétori művészettel 
összeállított és nagy méltósággal előadott, mégis szószátyár 
beszédnél az én figyelmemet jobban lekötötték a gyönyörűen 
kifaragott és élénk színekkel kifestett sátorkarók. Meg a magas és 
tágas díszsátor falait takaró, ősrégi csatajeleneteket ábrázoló színes 
szőnyegek. Nem beszélve a trónul szolgáló kerevet csodás 
vereteiről. . . 

Gondold meg, Atyám, hogy én az itt látható jelképek értelmével 
mind tisztában vagyok. Hasonlóképpen jól ismerem a hősi énekekből 
azokat a régi vitézi küzdelmeket, amelyeknek egyes jelenetei e 
szőnyegeken láthatók. Ujjongtam a mi Urunk bölcsességén, amiért 
bizánci szerzetessé kellett lennem ahhoz, hogy betehessem a lábam a 
magyari fejedelem díszsátrába, megcsodálhassam ott mindazon 
szépségeket, amelyeket egyetlen idegen sem foghat fel annyira, mint 


én, ki e nép fiának születtem... 

De amikor kellőképpen kibámultam magam, mégis oda kellett 
figyelnem Gabriélre. Mégpedig kétkedő meglepetéssel. 

Kegyességednek nem kell mondanom, egy bizáncinak felcsillan a 
szeme, ha valaki a római birodalom történetére utal. De mit mondhat 
ez véreimnek, akiknek orcáit legfeljebb a türk meg a kazár, avagy a 
hajdan volt meótiszi bolgár birodalom múltjának emlegetése pirosítja 
ki? S Gabriél mégis arról szónokolt: , Tudja minden értelmes ember, 
miként vetette uralma alá Róma a művelt világot, valamint a 
Barbaricum jelentős részét, míg oly kiterjedtté és áttekinthetetlenné 
nem vált, hogy megtartása érdekében I. Theodosius császár Arcadius 
és Honorius nevű fiai között nyugatrómai és keletrómai birodalomra 
osztotta fel. Bizánc a máig fennálló keletrómai birodalom — hangoztatta 
a felette tisztelt —, sőt a nyugatrómainak eleste óta maga a fényében 
és hatalmában tovább pompázó egyedüli és igazi Róma! Minthogy az 
eredeti Róma a barbársággal keveredett össze! Ezért, amit a 
közönséges nyelv bizánci birodalomnak nevez, az valójában és 
hivatalosan: római császárság! A bizánci császárok címe: ,Bazileüsz 
Romaión", a rómaiak császára"! Mivel a bizánciak — bár görögül 
beszélnek -— valójában , rómaiak..." 

Sehogy sem értettem, miért kell a bölcs Gabriélnek ilyen 
részletekbe merülnie, csak hogy egy hivatalos formulára megtanítsa a 
magyari vezéreket? De máris kiderült. Borzadva hallgattam: 

,Halljad, türkök kiváló fejedelme! Minthogy Róma egykori császárai 
Pannóniára és Dáciára is kiterjesztették hatalmukat, országod mindkét 
része az én császárom, az Isten támogatta római császár örökletes 
birtoka! Attila hunjainak ittléte, kik rövid időre erőszakkal bitorolták ezt 
a földet, csupán múlékony mozzanat volt. Az Úristen megbüntette 
őket, és eltüntette még a nyomukat is. Az utánuk ide özönlő keleti 
gótok letelepülésükkor tisztelettudóan Markianosz császár engedélyét 
kérték, a longobárdok pedig Justinianus császár kegyes 
hozzájárulásával költöztek be ide, aki ugyanerre engedelmet adott 
később az avarok vitéz pásztorkodó népének is, úgyhogy azokat e 
mezőkön és réteken a rómaiak pásztorainak tekintették. A jelenlegi 
Bazileüsz Romaión, azaz a mi istenfélő és  Krisztus-szerető 
császárunk, Romanosz, szintén kegyesen megengedte volna itt- 
tartózkodástokat, ha azt a maga idején az ő elődjétől, vagy akár késve 
is, már csak őtőle magától, kértétek volna. Ti azonban nem kértetek 
semmit, úgy tettetek, mintha nem tudnátok, hogy ez a föld a római 
császáré! Mégis, a császár nem akarja haragját éreztetni, hanem ha 
parancsát teljesíteni fogjátok, úgy bánik veletek, mint jó embereivel, 
kikre uruk mindig számít s akik éppen ezért mindig számíthatnak jó 
uruk kegyére..." 

Kegyességed sejtheti, mennyire kétségbeestem! Hát a klérikoszon 


semmit sem fogott, amit a gyulánál és a horkánál tett látogatásaimról 
jelentettem neki? Mi következhet még? - rettegtem. 

Tétény úr máris megmozdult, és halk szóval félbeszakította 
Gabriélt. Úgy beszélt, mintha a császár követét nem is látná, csak 
éppen eszébe jutott volna valami. 

- A hajdan volt hatalmas lIstemi türk kagánról azt mondta az 
egyszeri vándor: Bizonnyal nagy úr lehet, de Kankutól Hvarezmig 
magam tettem meg az utat a tágas pusztákon és sivatagokon át, és 
egyszer sem ittam a lábnyomából... 

(Hiába fordították ezt le Gabriélnek, a puszta szavakból mit sem 
érthet az, aki az itteniek észjárását nem veszi figyelembe. Utóbb én 
magyaráztam meg neki a jelentését: ,Saját erőnkből hódítottuk meg 
ezt a földet, és nyomát sem láttuk itt a te urad hatalmának".) 

Gabriélnek, mondom, fogalma sem volt róla, hogy máris túllőtt a 
célon, sőt egy kis — elégedett, sőt győzelmes — szünetet tartott, s 
méltóságteljes mozdulattal pergamentekercset vont ki a palástja alól. 
Amíg magabiztos lassúsággal bontogatta, észrevettem, hogy a 
sátornyílás függönye alatt belopózó fénysugár már a fejedelmi kerevet 
lábáig öltötte ki sárga nyelvét, tehát már dél is elmúlt... Most kell a 
követ fő mondanivalójának elhangoznia. 

— Hallgassátok meg tehát — hangzott fel Gabriél erélyes hangja —, 
mit rendel el nektek a római császár, Romanosz őfelsége! — S ezt 
olvasta a pergamenről: — ,Menjetek el, űzzétek ki a besenyőket 
lakhelyükről, és telepedjetek oda, hiszen korábban is azon a földön 
laktatok. Hogy közel legyetek császári felségünkhöz, s amikor csak 
akarok, küldök hozzátok, és hamar megtalállak benneteket! 

Ezzel Gabriél befejezte, háromszor földig hajolt, és egy fél lépéssel 
visszahúzódott. 

Összeszorult a torkom. Ez a föld hát római föld, és az enyéim 
űzzék ki a besenyőket, menjenek vissza oda, ahonnan jöttek?! Így 
akar Konstantinápoly megszabadulni a besenyők kényelmetlen 
szomszédságától?! 

Atyám, nem tudtam örvendeni annak, hogy véreimet a bitorló 
császár az új hazából való kiűzetéssel akarja rákényszeríteni a 
besenyők elleni háborúra, hogy aztán még Etelközben is a maga 
alattvalóivá tegye őket! (S most már értettem, Gabriél nem Agroszhoz, 
Kónsztantinosz császárhoz való tartozásom, hanem e miatt a csúf 
követelés miatt nem avatott be az üzenet tartalmába.) 

Zolta fejedelem közönyös arcán kemény vonás jelent meg. 

— Hallhattad, római: nem kellett engedély! Vérünkön vettük ezt a 
földet, és vérünkön fogjuk megőrizni! Kár erre több szót vesztegetni. 
De ami a besenyőket illeti... legfőbb ellenségeink valóban. Ha a te 
uradnak se tetszenek, halljuk, mit ád a császárod, hogy elűzzük őket? 
Pénzt a költségekhez? Nehézlovasságából néhány sereget? Mit? 


Mennyit? 

Tétény rosszallóan behunyta a szemét. A horka meg azt suttogta: 

— Kínálja Ete kánnak! Ő az alattvalója, nem mi... 

De Zolta tekintete már mohón kigyúlt. 

— Beszéljen a római — ismételte. — Halljuk, milyen egyezséget ajánl 
a közös hadjáratra? 

Gabriél most kezdte érteni, mennyire elvetette a sulykot, s 
hajlongva, sápadtan jelentette ki, hogy a császár nem ruházta fel 
egyéb közölnivalókkal. 

Zolta hátradőlt a kerevet támlájához. 

— Micsoda isten az, aki a mi tegzeinkben keresi a villámait?! — 
Elkacagta magát, s aztán lebiggyesztette a száját. 

A támadt csendben a fullánkos szó sokáig visszhangzott. 

Íme: az oktondi hivatalnokok rossz értesüléseinek és a bitorló 
császár gőgös rendeletének sikerült egyesítenie a széthúzó magyari 
vezéreket, de éppen az elérendő cél ellenében! 

A fejedelem felegyenesedett. Erre a jelre az őrség széthúzta a 
sátornyílás függönyét, és az előkelők gyorsan elkezdtek kifelé hátrálni. 
Nekünk azonban tüntetően utat nyitottak, s a nadvor-supán is intett, 
hogy vége a kihallgatásnak. 

— És a válasz? — hüledezett a felette tisztelt Gabriél odakint. 

De már hüledezhetett, Atyám! 


A MAGYARIAK VÁLASZA 


Nem tudom, élvezeteken tűnődő cimborám, Nikephorosz-Lóbőr, 
szórakoztat-e majd az, amiről beszámolhatok. 

Itt mindenki most perzsa kalmárok áruit csodálja, és azon 
bosszankodik, amit nem csodálhat. Indiai muzsikusokat is hoztak 
ugyanis magukkal, három hastáncosnővel, de amikor a fejedelem 
értesült erről, nem engedte a vásárban előadni a mutatványukat, 
hanem csak szűk körnek, a saját sátrai között, és ennek utána a 
három szép arcú indiai asszonyszemélyt magánál tartotta. Édes 
börtönük lehet azoknak. A vásárban így csak a muzsikusok 
szerepelnek vérforraló zenéjükkel, s mindenkinek — mint neked is — 
hiába csöppen el a nyála, amikor a táncoló köldökök elmulasztott 
látványára gondol. 

Egyébként magam is a szórakoztató időtöltésnek adtam fejemet. 
Eleinte kockáztunk Mikével, de nemigen volt, amit elnyerhessünk 
egymástól, hát a magyari előkelőknél kezdtem buzgólkodni a 
sakkjátékban. Ebben igen erős vagyok, titkait még a krárioni őrség 
vezérétől tanultam növendék vitéz koromban, és tudásomat Javdi 
vezérrel folytatott játszmákban tökéletesítettem, amikor a jaubegje, 
majd pedig testvérbarátja lettem. No, hát az utóbbi időben nyertem sok 
szép és értékes tárgyat, ezüstkupákat, remek fegyvereket. S a 
magyari előkelők, bár csak taglejtésekkel érintkezünk, fortélyos 
játékomért igen megkedveltek, aminek folytán újabb névhez jutottam. 
Az ő nyelvük ugyanis nem jár rá a Panteleémonra, s így a maguk 
módján egyszerűsítve azt, Pentelének szólítgatnak. 

Csúf dolog a várakozás. Méghozzá amikor az ember úgy érzi, hogy 
el van rontva az ügy, a szép, kedvemre és dühömhöz való besenyő 
hadjárat. Az a sok magtalan, asszonyhangú eunuch odafönt, akiknek 
gonosz rendeletei folytán te föld nélkül maradtál, a császári hivatalok 
magosából túlságosan foghegyről üzent az itteni uraknak. 

Azokról a napokról beszélek, távoli jó cimborám, Lóbőr, derék fickó, 
amikor még nem kaptuk meg a választ a császár véreimnek küldött 
rendeletére... 

Mike is megunta a rút helyzetet. Ő az ígért jutalomért jött velünk 
tolmácsnak, no meg a Vardar mellett házsártos, kivagyi asszonyra tett 
szert, akitől szívesen van távol. Most egyszeriben keresni kezdte a 
régi családját, amelyet vagy húsz esztendővel ezelőtt Dácia határában 
lévő sátraiban hagyott. Fűvel-fával üzengetett oda, hogy él, Csepel 
szigetéről nem mozdulhat, de látni szeretné az övéit. Megáll egy 
napon néhány lovas a sátrunk előtt. Csengő női hang mondja: 

— Mikéhez jöttünk, a görög császári követ emberéhez, merre 
találjuk? 


— A feleségem! A magyari feleségem! Megismerem a hangját! — 
pattan fel a medvebőrről Mike piros arccal, és rohan kifelé. Legott 
rohan vissza, ölében egy kicsattanó orcájú teremtéssel, ahogy 
egyenesen a nyeregből karjába kapta. — Rózsám! — becézi. — Gyöngy! 

Nyomukban egy cserzett arcú fiatal vitéz ront be villámló szemmel. 

— Dejsz az én feleségem! Hallod? Lányod ez neked! 

— Szakasztott ilyen volt az enyém... — állítja talpra Mike a 
menyecskét, hebegve és elernyedve. 

— Hát mert a feleségednek is a lánya — magyarázza a fiatal férj. — 
Ez még csecsemő volt, amikor elmentél. A tiéd, világ végéről 
idecseppent após, megöregedett azóta, meg is halt, mit gondolsz... — 
S bámul Mikére dühödt féltékenyen. — Ilyen kéne talán a vén fogadra, 
ilyen zsenge? 

— Hát aztán? — tolja arrébb a férjét a menyecske leány. — Hiszen 
nem is vén a megjött apám — nevet, és pereg a nyelve. — Ott van 
nemrég megholt bátyád ifjú felesége. Pendelyben láttad még, 
apámuram, tíz tavasszal volt fiatalabb anyánál, ilyet vett a bátyád, 
mikor megözvegyült. Csinos fehérnép, és mint bátyád öccsének éppen 
neked van őhozzá jogod, hogy a családi vagyonból részt máshová ne 
vigyen. Még szülni is volna kedve; olyan az, ha ránézel, rögtön 
lebabázik. .. 

— Magatokkal hoztátok? -— pislog Mike. 

Lánya kacéran megvonja a vállát. 

— Hát ha megkerültél is, tudhattuk-e, hogy ilyen legényesen? Jöjj el 
magad. Jöjj velünk. — Aztán hirtelen összehúzta magát. — Bocsáss 
meg, hogy amiért ez közbejött, feledtem az illemet... Lesütöm a 
szemem, meghajtom a fejem apám előtt. 

Egy szó, mint száz, Mike, aki Csaba vezérrel hosszú esztendőkkel 
ezelőtt Görögországba ment, de nem jószántából maradt ott, hanem 
mert Csaba erővel ott tartotta, másnap hajnalban szedelőzködött, 
nyergelt: indult a lányával meg a vejével meglátogatni a nemzetségét. 
Semmi módon nem lehetett visszatartani. Nem sokkal később hír 
érkezett róla. Mikének a mátkája jószágával máris annyi az ügyes- 
bajos dolga, hogy még búcsút mondani sem térhet vissza hozzánk; 
jutalma hadd vesszen, csak arra kéri Gabriélt, hogy hazatértekor 
üzenjen a Vardar völgyébe: Mike vitéz ott mindenét görög feleségére 
hagyja, két nagyobb fiát is, de a legkisebbet a görög asszony valahogy 
juttassa el őhozzá Dáciába, mert az nagyon hiányzik neki... 

Láttad volna a máskor oly méltóságteljes Gabriélt! Bőszen 
szidalmazta a megbízhatatlan ,barbárokat", hiszen csak ez hiányzott, 
már tolmácsa sincsen! Én pedig hiába lehetnék az, ha egyszer nem 
lehetek. Most már hogyan szólalhassak meg magyari nyelven, ha 
eddig nem tudtam... Ki se tette a lábát többé a sátrából, legfeljebb 
sétára, s a várakozás hosszú napjait leginkább imádkozással töltötte. 


Magányossága folytán egészen megváltozott irányomban. Míg 
idejövetelünkkor még a császár üzenetének tartalmát is titkolta előlem, 
most a legtitkosabb gondolataiba sem óvakodott beavatni. 

Bár ne tette volna! Miért kell egy nagy ember kicsinységének 
kitárulkoznia? Az önfeláldozónak önzőként, a hősnek asszonylélekkel 
megmutatkozni?! Gabriél klérikosz úgy jött ide, hogy vértanúságra 
kész, szemrebbenés nélkül, hitét hirdetve állja, ha a pogányok 
széttépik, vadállatok elé vetik, át- meg átdöfködik lándzsáikkal, most 
pedig hogy csupán egy hivatalnoki kudarc árnyéka esett rá, 
sebzettebb lett, mint Szent Száva, amikor a pusztába vonult, mint 
Aranyszájú Szent . János a méltatlan száműzetésben. 
Kétségbeesetten, dühödten lázadozott. Bizony, Lóbőr, a töviskoszorút 
nyugodtan tűrné, de magánkívül van, mert a pátriárka a besenyők 
elleni türk támadás esetére neki kínálta a külügyek főkamarásának 
székét a magasra tört eunuch helyett, akit majd valahogy 
bemártanának a császár előtt, most pedig mindez, úgy lehet, dugába 
dől... Mellét veri, fel-felzokog, hideg leli, hogy elmulaszthatja ezt a 
magas polcot. Felült az agyalágyult hivatalnokoknak, eszi magát, 
holott elindulása előtt azt tervezte, hogy az én segítségemmel saját 
tapasztalatai szerint jár el, de a döntő pillanatban, éppen a nagy tét 
miatt, mégsem mert változtatni a kapott utasításokon. 

— Mit vétettem az Úrnak én, aki bármely pillanatban kész vagyok 
érette feláldozni magam, hogy így bánik velem?! — fakadt ki újra-újra, 
míg én, nem bírván hallgatni istenkáromló beszédét, azt nem feleltem 
neki: 

— Hátha az Úristen éppen ezt az áldozatot kívánja tetőled? 

Felhördült: 

- Ilyet merészelsz mondani szomorú rabságodból kiváltó 
jótevődnek?! Háládatlan! — És dührohamában hozzám vágta 
csodálatos pásztorgyűrűjét, amely egy megszentelt szilánkot tartalmaz 
azon köveknek egyikéből, amelyekkel — Szent — Timotheuszt 
megkövezték. 

Pedig való, hogy nagy ember ő, Lóbőr. De igazi bizánci, akit vagy a 
töviskoszorú, az Úrért való kínhalál elégít ki, vagy a magas állás a vele 
járó jóléttel és hatalommal. Az élet csúcsára kerülni! Vagy azáltal, 
hogy dicsőségesen eltemessék, vagy azáltal, hogy bármily dicstelenül 
felemeljék! A ,Kürie eleizon"[9] az ő imáiban is azt jelenti , Uram, ne a 
bűneimmel törődj, hanem a vágyaimmal! 

Megszántam —- hiszen a jótevőm -, és a hadjárat tervét sem 
akartam feladni, hát azt tanácsoltam neki: próbáljon alkudozni, ígérjen 
a fejedelemnek császári segítséget. Rám meredt. Hogyan tehetné? — 
Nagyon egyszerű — feleltem. — Ott a hajóhad, nem kerül külön 
költségébe a császárnak, hogy a gályái hova úsznak. Hát ajánlja fel, 
hogy a bizánci hajóhad egy magyari sereget elszállít a Dnyeper 


torkolatához, a besenyők hátába... 

Elámult, arcán megenyhült vonás jelent meg, a keze áldásra 
emelkedett, de igazi bizánci lévén, előbb megjegyezte: 

— Pongyola beszéd, Panteleémon. A fejedelem előtt ,római" 
hajóhadat kell mondanom... — S csak ezután tette fejemre a tenyerét. 
— Az Üdvözítő nevében megáldalak, mert a laurában töltött esztendők 
alatt megvilágosodott a te elméd. Bölcs lettél, fiam! 

Stólát kerített magára, s kíséretemben felkereste a nadvor-supánt, 
akinek — miután az nagy sokára előkeríthette a fejedelem tolmácsát — 
bejelentette, hogy újabb kihallgatást kér a császár ,legújabb 
üzenetének" átadására, és türelmetlenségében el is mondta ötletemet, 
mohón lesve a hatást. De a nagydarab Berchtold fia Marót arca 
mozdulatlan maradt. Másnap pedig a fejedelem görögje Zolta úr 
nevében ezt az üzenetet hozta: 

- A sólyom repül, a farkas lopakodik. Ha a farkas repülne, 
rosszabb volna... 

Hát ezt sokféle módon lehetett érteni. Úgy is, hogy furfangosoknak 
tart minket, és még rosszabb, ha a sunyi deréknek mutatja magát. És 
úgy is, hogy nem méltó a magyariakhoz az alattomos támadás, hát 
még ha az alamuszi besenyők tűnnének emiatt feddhetetlen 
vitézeknek. És úgy is, hogy: nincs alku, mindkét fél maradjon annál, 
ahogy kezdte... S még százféleképpen. Napokra bőséges alkalmat 
adott a fejtörésre. Egy azonban bizonyos volt: másképp nem lehet 
felfogni, csak visszautasításként. Gabriél végleg elvesztette a fejét. 

Most bizonyosan olyasmit gondolsz, Lóbőr, hogy a fejedelem 
szavai hasonlítottak a ti egykori pogány jósdáitok homályos 
jövendöléseihez. Ez onnan van, hogy az én pusztai népem szereti 
kerülővel kifejezni magát. Kivált a kemény szót bugyolálja hasonlatba, 
ezzel enyhítve az élén. A hasonlatok kedvelése forrása vagy 
következménye a bennünk élő tréfaszeretetnek. Nincs bölcs szó 
nálunk tréfás íz nélkül, aminthogy tréfa sincs bölcsesség nélkül. A 
veretes beszédet bizánci tudákosság helyett — jobb szót nem tudok rá 
— poézisz lengi át. Távolról olyasféle játékosság, mint ami a ti 
felejthetetlen egykori pogány dalköltőitek, szavait igazítja. (Emlékszel, 
titokban hogyan bújtuk őket?) 

Természetesen nálunk a gondolat nem kifinomult, a választékos 
szónak is pusztai íze van. De még csípősebb a tréfa, ha nem 
szavakban nyilvánul meg, hanem tettben... 

Hát folytatom. 

Egy napon Gabriél magányos sétájából verítékben úszva érkezett 
meg. Alig tudott beszélni. — Katonák! Sok... tengernyi! — lihegte. 
Ragadott magával a folyóhoz, kinyújtotta a kezét: nézzem! A széles 
Duna túlsó partján hadisátrak tömkelege... A gázlónál átúsztató 
lovasoszlopok. Odébb már a szigeten is állítják a sátrakat, paripák 


nyerítenek, villognak a napfényben a fegyverek. A szél mindenütt a 
lovak patája alól bodorodó porfelhővel játszik, és tábortüzek szagát, 
pernyéjét hordozza. 

— Hát?... — kérdezte Gabriél. 

— Mégis? ... — ámuldoztam én. 

Másnap lóra ültünk a Felette Tisztelttel, és bejártuk a szigetet. 
Mindenütt fegyvercsörgés, sátor, kürtszó, lovak, sürgő-forgó vitézek. 

— Hadsereg — mormogta Gabriél. 

Nem akartunk hinni a szemünknek. 

— Mit gondolsz, Panteleémon? 

— Aligha a mi életünkre törnek — próbáltam tréfálkozni, miközben a 
gerincemet hideg, arcomat pedig forróság öntötte el. 

— Neked tudnod kell, mi a jele annak, ha hadjáratra készülődnek! — 
toppantott jótevőm. 

— Éppen ez, amit látsz, felette tisztelt Gabriél. Mindenütt nyilakat 
gyalulnak, tollaznak, élesítik a szablyát, lándzsát; húsport töltenek 
zacskókba tartalék hadiélelemnek... 

Távolból figyeltük őket. Amikor azonban hazafelé ügettünk, 
mellettünk vágtázott el sok tucatnyi oszlop. Gabriélnek szeme-szája 
elállt, Besenyőföldön se látott ekkora pusztai sereget. Az egyes 
oszlopok vitézei egyforma színű lovakat ültek meg; patkányszőrű, 
egérszínű, vasderes, pej, szögsárga, fakó lovú ezredek egymás 
nyomában, verdeső kis zászlók a lándzsák erdején, oszloponként 
más-más ábrákkal... Etelközben éreztem magam. De hisz nem éppen 
oda tartanak? ... 

A klérikosz egészen felélénkült. 

— Micsoda erő! Pompás felszerelés! Ki állhatna ellen nekik?! 

Napokra katonai tábor lett a sziget. A nadvor-supán üzent: legyünk 
óvatosak, idegen öltözetünkben tartsuk távol magunkat a hadaktól, a 
harcba induló mindig dühödt, a haragos embertömkeleg aligha tudná 
felfogni, kik, mik vagyunk mi, legjobb, ha most egy ideig el se hagyjuk 
az udvart... Igen ám, de ott most csak szóra bírhatatlan testőrök és 
szolgálattevők tartózkodtak, az előkelők, akik ismertek, eltűntek 
sátorostul, pedig sakkjáték közben bizonyára hallhattam volna egyet s 
mást a hadi készülődés okáról, céljáról. Bizalmas emberem, Finta 
testőr nem mutatkozott, másutt lehetett fontos feladata. Egy 
alkalommal aztán az udvar sátrai között megpillantottam egy 
gyerkőcöt, amint vágyakozva bámulta a nem messze lovaikat 
csutakoló vitézeket, magamhoz intettem, és mert nem volt senki a 
közelben, magyari szóval kérdeztem, mit tud a hadról, hová készül. 

Lehetett vagy kilencesztendős, még fel nem övezett fiú, és nagy 
szemet meresztett. 

— Ki másra, mint besenyőre? -— felelte. 

Majd kiugrott a szívem a helyéből. 


— Igaz, csak egy gyerek mondta... — jelentettem Gabriélnek. 

- Egy gyerek is alkalmas rá, hogy lsten igazsága általa 
megnyilatkozzon... — felelte. A klérikosz erélyes és méltóságteljes lett 
ismét. 

A vitézek ötödnapra eltisztultak Csepel szigetéről, de a túlparton 
újabb, más színű sátrak jelentek meg: újabb sereg... Ekkor magához 
rendelt bennünket a fejedelem. 

- Tehát mégis sikerült, Panteleémon barát! — mondta Gabriél, 
amikor a hírt megkaptuk, és másnapra előkészítette díszes palástját. 
Diadalmasan tekintett rám. 

S megint ott álltunk a díszsátorban. Minden olyan fényes volt ott, 
mint legelőször. Csak most az aranykereveten nem foglalt helyet 
senki, és a vezérek közül is egyes-egyedül Huba ült a maga 
bőrpárnáján. 

A nadvor-supán megmagyarázta: a fejedelem nem jelenhetett meg 
saját személyében, a gyülekező táborban, vitézei között kell lennie, 
mivel maga fogja vezetni a készülő hadjáratot. 

— Tehát ő maga! — Gabriél elégedetten bólintott, s elégedett 
mosollyal állt meg, hajtott főt Huba vezér előtt is, akiről Berchtold fia 
Marót bejelentette: a hét vezér képében van itt, hogy határozatukat 
kihirdesse. 

Az ősz, szikár Huba nem szólalt meg azonnal, mert közben 
behoztak egy alacsony, díszesen faragott asztalt, ami könnyű 
kelmével volt letakarva, s amikor a nadvor-supán fellebbentette róla a 
leplet, csodaszép tárgyakat pillantottunk meg rajta. Megértettük: a 
fejedelem igen becses és megtisztelő ajándékokkal fog hazabocsátani 
minket. 

- A hétmagyar országának vezérei pedig döntöttek — kezdte el 
végre magas fejhangon s maga elé, az üres levegőbe meredve az 
öreg vezér. — Jól jegyezzétek meg minden szavunkat, hogy hűen 
tudathassátok császárotokkal. Mondom tehát. ,Mi nem kezdünk ki a 
besenyőkkel..." 

Itt szünetet tartott. Gabriél pedig megtántorodva, riadtan pillantott 
rám, mintha azt kérdezné, vajon jól fordítja-e neki a fejedelem görögje. 
Magam sem akartam hinni a fülemnek. 

— Mi nem kezdünk ki a besenyőkkel... — ismételte Huba. — Mert 
nem bírunk velük harcolni, minthogy nagy ország az, nagyszámú nép 
és gonosz fickók." 

— De hisz nálatok annyi a vitéz, mint égen a csillag... — hebegte 
magáról megfeledkezve a klérikosz. — És nem készültök-e igenis 
hadjáratra?! 

— Ez a döntés! — mondta Huba szárazon. — De van még egy 
szavunk a római császárnak, hogy átadjátok neki. Éspedig ez: , Többé 
ilyet ne üzenj nekünk, mert nem kedvünkre való!" 


Magunkhoz sem térhettünk döbbenetünkből, amikor a nadvor- 
supán széles mosollyal két rabszolgát kísért hozzánk, akik súlyos 
léptekkel hoztak oda az előkészített ajándékok közül egy malomkerék 
nagyságú, csodálatosan  ékített  aranytálat, benne három 
hasonlóképpen csodás és ugyanolyan ékítésű aranykehellyel, mint a 
fejedelem  ,szerény" ajándékát a  ,fényesen tündöklő római 
császárnak".  Gabriélt egy gyönyörűségesen tollászkodó nagy 
aranymadárral tüntették ki, nekem pedig Marót egy aranyágon ülő 
szépséges ezüstmadarat nyújtott át. 

Azzal elbocsátottak minket. 

Nem tudom, Lóbőr, éreztél már valaha hasonlót. Mintha egyszerre 
lettem volna önmagam meg önmagam ellenfele! Fejbevágásként ért a 
dédelgetett terv bukása, méghozzá éppen vélt megvalósulásakor! 
Közben pedig csaknem hahotára fakadtam a kárörömtől és a 
büszkeségtől, amiért véreim igazi szabad  emberekként jól 
megleckéztettek minket, császári követséget. Az erőt mutató és 
gyengeséget miímelő, gúnyt és tiszteletet egybevegyítő fortélyos 
játékkal mégis ügyesen elkerülték, hogy az arcpirító rendeletküldés és 
vérrel szerzett földjüknek ,római" birtokká nyilvánítását szó szerint 
kimondva is visszautasítsák, ami egy gőgös birodalmat nyílt 
ellenségükké tehetne... 

Tüstént készülnünk kellett a hazatérésre. Lóra ülve, arra a Duna- 
parti rétre vágtattam, ahol hajcsáraink őrizték a magunkkal hozott 
öszvéreket; sátrainkhoz rendeltem őket. Amikor visszaérkeztem, 
Gabriél ezzel fogadott: 

— Akárhogy is, Panteleémon, meg kell tudnod, hová készül a had, 
és meg kell majd írnod nekem! 

Egy pergament tartott az orrom alá. 

— A császár nevében kérem, hogy Panteleémon barát üdvözítő 
hitünk magyarázására és terjesztésére az országban maradhasson. 
Hisz te tudod legjobban, hogy a térítést még a besenyők sem tiltották 
meg nekünk. Itt maradsz tehát, és még egyébeknek is a végére jársz. 
Értesülésünk van arról, hogy a te türkjeid... akarom mondani: ezek az 
ungroszok... gyakorta indítanak hadjáratokat, nem is a szomszédba, 
hanem távoli vidékekre, s nem tudni, hogyan képesek saját földjüktől 
messze lévő országokban nemcsak győzedelmeskedni, hanem onnan 
még a zsákmányt, annyi ellenséges, földön át, háborítatlanul 
hazahozni is. — Majd hozzátette: — Ha a térítőmunkád itt-ott sikerrel 
járna, keríts valahonnan  krisztiánus papot, hiszen te nem 
keresztelhetsz, mert nem vagy felszentelve... 

Azt hittem, hogy a pergamennek, amellyel a nadvor-supánhoz 
fordultunk, nem lesz foganatja. De mégis volt. Sőt, Berchtold fia Marót 
úgy vélekedett, hogy ehhez még a fejedelem hozzájárulása sem 
szükséges, mivel a hétmagyar országában bárki hirdetheti bármilyen 


isten igéjét, akadnak is erre vállalkozó muzulmán imámok meg 
karantán papok és szerzetesek. Csupán azt a megjegyzést fűzte 
hozzá, hogy a muzulmánoknak a türk, a karantánoknak pedig szláv 
beszédét sokan megértik, de mire megyek majd én, aki semmilyen 
itteni népek számára érthető nyelven nem tudok megszólalni? 

— Chisszen tánnulom mágyáriák njelv! — feleltem erre én. 

így, amikor a felette tisztelt Gabriéllel búcsút vettünk egymástól, 
még össze is mosolyogtunk. Nekem pedig mosolyon kívül kacajra is 
lett volna okom, mivel ekkor már jövendő költségeimre a császár 
pénzéből egy csomó szolidosz kuncogott a szőrcsuhám alatt 
nyakamba kötött zacskóban. Márpedig aranypénzt én még 
háromlófarkas bej koromban sem mondhattam magaménak... 

A klérikosz tehát eltávozott kétségbeesésével, sértett haragjával és 
nagy tekintélyével együtt. Én pedig itt maradtam tökéletes 
szabadságban! 


A FEJEDELEM INDULÁSA 


Ez sem kárpótlás azonban az annyira vágyott terv kudarcáért. De mint 
olyan ember, akit sorsa megtanított, hogy a legrosszabb, a 
legszerencsétlenebb helyzetbe jutva is hajszolja az életet, kihasználva 
a legcsekélyebb vagy legalantasabb élvezetet is, amit az éppen kínál, 
még aznap felkerestem a vásár elkerített helyét. A táborba vonult 
fejedelem ugyanis elengedte az indiai táncosnőket, akik — mint 
mondják — hitük szerinti hivatásként táncolnak, és árulják magukat, 
hazai templomuknak gyűjtve a kapott ajándékokat. Megtekintettem 
tehát mutatványukat, és pénznek bőviben lévén, azt az idegen 
istenházát pár napig jócskán istápoltam. Ezzel próbára is tettem 
magam, mert tapasztalhattam, hogy az apró, felszínes élvezetek nem 
altathatják el igazi sóvárgásomat. Nagy dologra áhítozom! S jó volt 
ezzel tisztába jönnöm éppen akkor... Végre előkerült ugyanis Finta, ki 
álló hónapig a fejedelem személye mellé rendelve, onnan nem 
mozdulhatott, és beszélgetésünkből szomorú, de sorsdöntő igazságra 
kellett ráébrednem. 

Keserű gúnnyal fogadtam a derék embert. 

— Hát nagy vitézek lettetek, véreim! Ennyire féltek a besenyőktől? A 
görög pap előtt könnyű volt úgy tenni, mintha a császárnak szóló 
üzenetetek csak szúrós tréfa volna, de én érzem, hogy csakugyan 
vacog a fogatok! 

— Megfigyelted-e, Béld — felelte nyugodtan, — hogy az új hazában 
minden szálláshelyünk a folyók nyugati partján helyezkedik el? Bizony, 
a nyugatin. Mert keletről jő, ha jön a besenyő, hát a védekezésnél a 
folyó közöttünk legyen. A gyerekeket is senki mással, csak a 
besenyőkkel ijesztgetik. Hogy a bizánci császár itt nem lát szívesen 
minket, arra rá se hederítünk. Egyéb ellenfél, mint a besenyő, számba 
se jön. Minden más népet mi sarcolunk. 

- S a besenyőt ne tudnánk? Hisz egymás ellen vannak azok 
maguk is... 

— Ne feledd, mi is egymás ellen vagyunk. De tudod-e, Béld, hogyan 
fél az, aki valóban retteg? Mint amelyik gyerek félelmében ingerli a 
megkötött kutyát... Hát mi nem ingereljük az egymással meghasonlott 
besenyőket sem, mert nem rettegünk annyira, hogy ne tudnánk: a 
kötőfék elszakadhat, a meghasonlottak összefoghatnak. De a 
besenyők fölé nő lassan az egyre erősebb kijevi fejedelem meg az 
arabok szorongatta oguz nép. Etelköz pedig rosszul védhető terület, 
hegyek bástyája nem őrzi, mint mostani hazánkat. Mi az időre 
bízhatjuk a leszámolást. Ebben a véleményben nincsen közöttünk 
meghasonlás. 

— Nincs-e?! Hiszen a fejedelem akarta a hadjáratot — kiáltottam fel, 


érzékenyen érintve -, láttam! 

— Ismerni kell Zolta urat. Heves. De csak egy pillanatra. Aztán lehűl 
és hidegen mérlegel. 

— Azt is mérlegelnie kell, hogy a mi besenyőföldi véreinknek 
nincsen több idejük. Elhullnak, megöregszenek. Meg hogy ez a haza, 
éppen tőled tudom, szűk is, a nyájak már alig tudnak gyarapodni rajta. 
S a kazár birodalomra, annyi éven át hű szövetségesünkre, amelyre 
mindig számíthattunk, nem gondoltok? 

Finta megcsóválta a fejét, megingó magas süvegét lejjebb ütötte. 

— Ne a bosszúvágyadra gondolj, amely mindannyiunkat egyformán 
feszít. Tekints messzebbre, ahogy a fejedelmek. Az akkori 
fiúgyermekek, akiket a fogságba vetettek közül a besenyő életben 
hagyott, rabságban nőttek fel, fegyvert nem gyakorolhatott a kezük, 
igához alakult a lelkük. Aki elfelejtette a szabadságot, azt már nem 
lehet rá megtanítani, az ő gyerekeik pedig rabnak is születtek, tehát 
tökéletesen rabok. A szavuk talán még a mi nyelvünkön szól, de a 
szívük többé nem a mi szívünk, kihalt a bátorság, méltóság belőle. 
Micsoda magyariak lehetnének ők, mit kezdhetnénk velük? Aztán 
elfelejted, hogy Zolta úr ennek a földnek a szellemeivel van 
szövetségben. Mit neki már a távoli kazárok? Ő a szomszédos 
karantánokra épít... 

Így ébredtem rá, Lóbőr, hogy sohasem foglaljuk vissza Etelközt, és 
sohasem szabadítjuk ki rabságából az ott meggyötört népet! 

-S a hadjárat, Finta, amire a nép indul...? 

— Nem a nép indul hadjáratra, Béld bő, csupán a fejedelem bihari 
kabarjaival. Azért vállalkozott erre ő maga, és azért készülődött a 
szemetek láttára, hogy császárotok követe megértse: bírnánk harcolni 
a besenyőkkel is, ha akarnánk... 

— Ez a tenger vitéz mind onnan Biharból való? 

— A kabarok jobban szeretik a hadat még a földnél, állatnál is. A 
hadizsákmányt jobban a legbővebb termésnél is. A fejedelmet jobban 
saját maguknál is... Ha ők hadjáratra mennek, csak a nők, vének, 
gyerekek maradnak hon, férfiember egy se. De hogy hová tartanak, 
annak csak a fejedelem maga, a hét vezér s legfeljebb Marót a tudója. 

Most aztán, Lóbőr koma, hová legyek? Élhetek-e a véremben 
bizsergő bosszúnak, amikor céltalan? Vagy mi másért éljek? 
Szerethetem-e én, mint a kabarjai — s mint ahogy ennek előtte 
gondoltam, hogy szeretem - ezt az egészen másfelé tekintő 
fejedelmet? Vagy szolgálhatom-e Gabriélt és a külügyek herélt 
főkamarását, hipp-hopp célokért lézengve a nagyvilágban? Szökjek-e 
Javdi aba testvéremhez, hogy Erdim törzséért buzgólkodjak, amíg a 
halál ki nem nyújtóztatja a lábam? 

Oda legalább a lelkembe ivódott táj vonz meg a barátság. Bár ide 
meg húznak a véreim s édes nyelvünk, amit anyám csócsált a 


szájamba. Vagy menjek Agroszba vissza a kódexekhez, amelyek 
elmémet világossá és messzire hatolni tudóvá köszörülték, s a 
Névleges iránti hűségemben a Bitorló ellen fenekedjek? Magyari, 
besenyő vagy bizánci legyek-e, Lóbőr? Ha tudnám egyáltalán, melyik 
is vagyok a három közül... 

Napokon át azt hittem, hogy Javdi abát választom. Aztán 
mégiscsak maradtam. Azt sem tudom, miért. 

Ki se ismerem magam ebben az országban. Mert lásd, miután 
megtanultam, hogy a fejedelem hatalma úgyszólván semmi, most azt 
tapasztalom, hogy a tekintélye óriás! Mielőtt Zolta úr elindult a 
hadakkal, ismét megjött Tétény meg a valami betegségbe esett Kál 
horka helyett annak unokaöccse, Bogát és valamennyi vezér. Az udvar 
megtelt a mindenünnen idevágtató előkelőkkel. Egyetlen napra jöttek! 
A legnagyobb fáradsággal is, egyes-egyedül csak azért, hogy búcsút 
vegyenek Zolta úrtól, mielőtt az országon kívülre távozik. 

Erre a szertartásra természetesen ő maga is idelátogatott a 
táborból. A táltosok dobolása közben az agg, vénségében elhájasodott 
Tétény, aki valaha magának akarta megszerezni a fejedelmi széket, 
segítette fel maradék erejével a nyeregbe őt, mert az atlétaizmú Bogát 
kisebb rangja folytán csupán a ló zabláját foghatta. A többi vezér meg 
csak simogatva csitíthatta a nyugtalan, jóvérű paripát. És esküszöm, 
Lóbőr, valódi könny csillogott a szemükben! Igaz, a nép oly őszintén 
zokogott, s kérlelte a szellemek támogatását, hogy egy pillanatra talán 
e nagy rangúak is elhitték, valóban mindennek termékenysége, az 
ország jóléte indul a fejedelem személyében a csaták kockázatába... 
Bizony kivételes dolog, hogy e jólét letéteményesének hitt fejedelem 
külországi hadjáratra menjen. Most azért teszi, nehogy Romanosz 
császár csakugyan elhiggye: ő és népe megijed bárkitől! 

A vezérek között ezúttal megjelent Ete kán is. Én már 
megérkezésekor találkoztam vele. 

Úgy történt, hogy reggel kilépve sátramból, egy közelgő lovas 
lándzsáján ismerős zászlócska tűnt a szemembe; egy oroszlán felső 
teste volt az ábra rajta, s erre rögtön elébe siettem az érkezőknek. A 
féloroszlános zászlajú vitézek között először az idős kánt pillantottam 
meg, majd mögötte a nyúlánk Kulán herceget, barátomat, annak 
oldalán pedig egy erős kis lovon még valakit, egy kicsiny, törékeny 
lovast. Mondanom sem kell neked: a kis Erósz volt az, a jövendő 
kánné. Én segítettem le a nyeregből Tükört, és képzeld, a csitri — még 
az sem, hiszen csak kilencéves — egészen elpirult. Ez alkalommal 
csak üdvözlések estek. 

A búcsúünnepség utáni délben sátram nyílásában egy kis árnyék 
jelenik meg. A csöpp, csodaszép és csodásan öltözött kis hercegnő 
penderedett be hozzám, személyesen. Lecsücsült a medvebőrre, és 
csevegni kezdett. Megköszönni jött — úgymond -— levelemet, amelyet 


atyja híven felolvasott neki. Illetve: életem titkát köszöni, amiért nem 
maradtam vele adós, hanem ilyen ügyes formában mégis tudtára 
adtam. 

— Remélem, te sem árultad el, hogy Bilüd én magam vagyok? 

— Nem, dehogy! Pedig juj de nehéz volt magamban tartani! Mikor, 
képzeld, atyó azt mondja: kedvem volna ezt a Bilüd-Béldet látni, mert 
még sohasem hallottam olyan emberről, aki ennyire ismerheti a tüzet 
is meg a vizet is. Azt mondja: ha valaki magyari bő és besenyő bej 
egyszerre, s azóta alighanem a tudós Bizánc huncutságaiban is 
alaposan megmártózott, vagyis ha mindhárom országban odahaza 
van, csak jó sakkjátékos legyen... szó szerint így mondta atyó, jól 
odafigyeltem és megjegyeztem magamnak... csak jó sakkjátékos 
legyen, ujja köré tekerhet mindenkit, alig van polc, amit el nem érhet... 
— Tükör kíváncsian pillantott rám. — Hát akik jól játsszák azt a sakkot, 
attól nagy emberek lehetnek, Pentele? 

Neki is erre a , Pentelére" talált a nyelve. 

Az ő szájából olyan kedvesen hangzott, hogy majd megettem. 

— Mit vigyorogsz? Talán nem hiszed? Pedig atyó még azt is 
mondta, hogy , ilyen emberhez szívesen adnám a lányomat". 

— Ne mondd? Hát nem Gilád kánhoz? 

— Az engem vesz el. Van egy húgocskám is. Különben azt hiszed, 
nekem olyan nagy kedvem van ahhoz a Giládhoz? Volt nálunk a 
múltkor látogatóban. Vékony a nyaka, és fel-lejár az ádámcsutkája. És 
úgy nézett meg engem, mint amikor valaki nyársra való csirkét választ. 
,Még nagyon gyenge húsú, még jócskán várni kell! Azt hiszem, 
inkább atyóhoz megyek, mert őt szeretem legjobban! 

— Hát nem tudod, hogy az lehetetlen? 

— Mindenki ezt mondja. De amikor meg azt is mondják, hogy ahhoz 
a legjobb férjhez menni, akit leginkább szeret az ember. 

S hogy mindezt kecsesen elcsacsogta, sóhajtva felállt, és távozni 
készült. De még visszafordult. 

— No hát, Pentele, tudsz-e a sakkjátékhoz csakugyan? Vagy nem 
tanulnád-e meg? Mert akkor mennék tehozzád is feleségül... 

Kitört a hahota belőlem. Erre rám nyújtotta a nyelvét, és elszaladt. 

És másnap elment ő is és mindenki. A fejedelem a seregével. 
Valamennyi előkelő. Megszűnt a vásár, a perzsa kalmárok karavánja 
is továbbhaladt. Csupán az udvar szolgáló népe maradt. Meg én. Nem 
tudom, hová legyek, tengek-lengek. A lovászok csak kockázni tudnak, 
és ha nyerek, én ajándékozom meg őket, mivel van pénzem. 

Pénzem van, de nincs lelkem. Pedig telve vagyok erővel, 
ügyességgel. Tudnék cselekedni, de mit? Nem mertem Tükörnek 
megmondani, milyen jó sakkjátékos vagyok, mert még Kulán elé áll a 
csacsiságával, hogy hozzám jön, s ezzel leleplezi a kilétemet. 

Egy káliz tegnap kakasviadalt rendezett. Néztük, hogyan tépázzák 


egymást a feldühített baromfiak. Ez is szórakoztató. 


MARÓT SUPÁN 


— Hát latin nyelven beszélsz-e, te ,római"? — kérdezte tőlem Berchtold 
fia Marót. 

Mert tudnod kell, Felette Tisztelt Jótevőm, Gabriél, hogy ez a 
nadvor-supán igen szemfüles ember, és alighogy eltávoztál, magához 
hívatott, meg akart győződni róla, valóban hittérítőként maradtam-e itt. 

Azt feleltem, hogy egy időben némely lauránkbeli testvérek 
segítségével tanulmányozni igyekezvén egyes apostoli atyák latin 
iratait, ahhoz is hozzászagoltam. Azazhogy — már bocsáss meg, 
hiszen most nem az ő közönséges koinét beszélő tolmácsának 
felelem, hanem Teneked írom, Klérikosz: — ragadt rám belőle. 

— Valamennyit már tudsz magyari nyelven, a többit hát kipótoljuk 
latinnal — mondta erre. S ettől kezdve négyszemközt beszélgettünk 
ilyen keverék nyelven, amelynek pontos idézésével azonban 
Kiválóságodat nem fárasztom. 

A magyari nyelvet — folytatta — egykettőre megtanulhatom, hiszen a 
besenyőkét is elsajátítottam, de miként birkózom meg az itteni nép 
között azon fogalmak megnevezésével, amelyek hitem megértéséhez 
és gyakorlásához nélkülözhetetlenek? Példaként sorolta: milyen isten 
szolgájának fogom mondani magam? A fehér gyolcslepellel letakart 
asztalt, amelyen a feszületet két gyertya közé állítom, miként nevezem 
majd? Vagy miként a felebarátnak nyújtandó könyörületes segítséget? 
És így tovább... 

Elámultam hitünkbeli jártasságán, meg azon, amire ekkor ébredtem 
rá, hogy mindezen kifejezések az én véreim nyelvéből teljesen 
hiányoznak. Dadogtam, hogy eddigi famulusságom 
Tekegyélmességed mellett a követségben elvonta minderről 
figyelmemet, de szívesen veszem, ha Ő segítségemre lehet. 

— Clericus clericum non decimat — idézte hunyorítva. Vagyis hogy 
az egyik pap nem vesz dézsmát a másikon. És magyarázni kezdte: 
, Kereszténynek" nevezed magad. ,Oltár" előtt miséztek. ,Alamizsna" 
adására buzdítod híveidet... A  hétmagyar országában élnek 
keresztények: bolgárok, szlovének és morvák. Az utóbbiak egy része — 
leginkább előkelőik — most öltözetben, szokásokban, hitben egyaránt a 
magyariakat követi, akik pedig megmaradtak közülük kereszténynek, 
hitük terjesztésében nemigen buzgólkodnak. Ezt igazában a Dráva és 
Mura vidékén élő szlovének lelki atyái, a salzburgi érsek fennhatósága 
alá tartozó karantán papok teszik, s nem rajtuk múlik, ha kevés 
sikerrel. Mindazonáltal az ő nyelvükben használatos kifejezéseken 
keresztül vernek gyökeret némely magyariaknál a mi hitéletünk 
gyakorlásához szükséges szavak. 

— Így hát karantán papoktól kell tanulnod — tette hozzá. — Láttál-e 


már olyanokat? — s mert fejemet ráztam, bólintott. — Nemigen 
ismerheted fel őket, többnyire magyari süveget meg köpönyeget 
viselnek, nemcsak itt, hanem saját honukban is, ami miatt némely 
egyházi férfiaktól feddésben részesültek, de nem törődnek vele. 

Tudnod kell, Felette Tisztelt, hogy fenti karantánok nyugati 
szomszédai a magyariaknak. Olyan szlovének ők, akiknek urai 
bajorok. Ez a két nép ugyanis keveredik azon a területen, amelyet 
régebben Ostmarknak hívtak, most pedig egy része Bajorföldnek. 

— Magát az Urat, a Mindenhatót — kérdeztem kíváncsian — a 
karantán hittérítők hogyan nevezik az itteni nyelven? 

— Úgy, ahogy a magyariak a legfelső égben lakozó napszellemüket: 
,Istennek". Mivel ez Atyácskát jelent, így ugyanaz a Mennyei Atya, 
mint akit a keresztények tisztelnek. De az természetesen a pogányok 
tévelygése... — így mondják a páterek -, hogy őt a nappal hozzák 
kapcsolatba. A Diabolus meg a magyariak második istenségétől kapta 
a nevét, az Égi Embertől, Erdengtől. A páterek szerint e pogány 
kisebbik isten maga a Gonosz, amihez bizonyítékul már magában 
annyi is elég volna, hogy a pogányok jónak tartják és imádják, 
másodistenségkénti fellépése pedig végleg leleplezi a háromszemélyű, 
de lényegében egy igaz Isten mindenek feletti hatalmának 
csorbítására irányuló sátáni igyekezetét. Vagyis, Felette Tisztelt 
Gabriél, akit görögül Diabolosznak mondunk, az a magyariak nyelvén 
így hangzik: , Erdeng". 

— Kereszténynek kell lenned — néztem a szemébe -, ha mindezt 
így tudod. S az előbb céloztál rá latinul, hogy a papok összetartanak. . . 

Nagyot nevetett. 

—- Magyari vagyok én már hitemben is és mindenképpen! Ám 
voltam keresztény szerzetes, pappá is felszenteltek, ezért egyházatok 
nézete szerint akaratom ellenére most is az vagyok, mivel az egyházi 
rendet nem lehet sem letenni, sem elveszíteni. Legfeljebb — nevette el 
magát újra — az egyház megbünteti a , hitében eltévelyedett" papot, ha 
módja van rá. De hát ettől itt a magyariak országában nem kell 
tartanom. 

És elmondta élettörténetét. 

Egy nagy kővárban látott napvilágot, Berchtold sváb gróf fattyaként. 
Ami kétes állapot, mivel fattyúnak törvényes jogai nincsenek, de atyja 
tekintélye azért kisugárzik rá, sőt ha atyjának törvényes utódai nem 
születnek, még jogokra is szert tehet. Tehát jó nevelésben 
részesítették, apródként nőtt fel atyja unokaöccse, a tekintélyes Arnulf 
mellett. Mielőtt azonban lovaggá lehetett volna, Berchtold grófnak 
törvényes fia születvén, őt kolostorba küldték. Így aztán a lovagi 
erények után most a tudományokkal ismerkedett, s mert jószívvel és 
eredménnyel tette, családja nem vette le róla a kezét. 

Ez időben Ostmark élén még az a Luitpold őrgróf állt, aki 


megtámadta Árpád fejedelem országát, s akit seregével együtt a 
magyariak a Dunába fullasztottak. Luitpold utóda azonban éppen az 
előbb említett Arnulf lett, s ez rövidesen hogy udvart tartott, maga 
mellé vette őt — szerzetessé lett apródját és rokonát — Regensburg 
vára palotagrófjának, ,nadvor-supánnak", ahogy ezt a tisztet a 
karantánok hívták. E nagy erélyű Arnulf ugyanis igen gyorsan 
Karantánia és Bajorföld hercegévé tette magát. 

Arnulf herceg aztán jócskán kiterjesztve hatalmát, azon volt, hogy 
függetlenítse országrészét a német királytól. Közben pedig e királyság 
népének buzgó oltalmazójaként is működött, amennyiben bőszen 
ellenállt a földjüket gyakran dúló magyariaknak, rajta-rajtaütve azok 
portyázó csapatain, s egy ízben még komoly győzelmet is aratott 
felettük. A német király és a főpapok azonban ezzel az érdemével sem 
törődve, összefogtak ellene, és igen szorongatták. Arnulf hercegnek 
ekkor eszébe jutott annak az Arnulf német királynak, majd császárnak 
a példája, aki Árpád fejedelemnek a honfoglalás idején derék 
szövetségese volt, s most ezt a barátságot igyekezett felújítani Árpád 
utódával. Fenti ellenségei azonban rövidesen rátámadtak, úgyhogy 
családjával együtt el kellett menekülnie. Zolta fejedelem fogadta be a 
hétmagyar országába fiával, Eberharddal együtt. Természetesen velük 
jött az udvartartás is, a regensburgi palotagróffal, a ,)nadvor-supánnal" 
az élén. 

Mindezen karantán és bajor urak két hosszú esztendőn át éltek itt 
teljes szabadságban, igen nagy vendégszeretetet élvezve, úgyhogy 
Arnulf megkedvelte a magyari fejedelmet, hasonlóképp Zolta úr is a 
nyíltszívű herceget. Mivel pedig ez özvegyemberként jött ide, Zolta a 
barátság és szövetség nyomatékául hozzáadta egy közeli nőrokonát, 
úgyhogy Arnulfnak később ettől a magyari — és Árpád családjából való 
— feleségétől (ki a keresztségben az Ágnes nevet kapta) született 
további két, Hermann és Arnulf nevű fia. A két esztendő elmúltával ez 
az Arnulf herceg — akiről itt a sok Arnulf közül elsősorban szó van —, 
szerencsésen visszahódította országát, és azóta egyfolytában 
uralkodik ott fényes hatalomban, a magyariak változatlan barátja- és 
szövetségeseként. 

A herceg itt-tartózkodásakor Zolta úr jól megfigyelte a frankok 
mintájára szervezett karantán udvartartást, amely száműzetésbeli 
kicsiny méreteiben is sokkal különbnek és elmésebbnek mutatkozott 
az övénél, ahol is egyedül a főlovászra nehezedett minden ügy 
intézése. Amikor Arnulf hazaindult, a fejedelem megkérdezte 
barátjától: igen körültekintő és immár a magyariak nyelvét is beszélő 
nadvor-supánját nem engedné-e át őneki, hogy az az ő udvartartását 
is kellően megszervezné. Arnulf tehát itt hagyta kedvelt rokonát, 
mintegy ajándékban. Aminek az , ajándék" maga örvendett legjobban, 
lévén hogy a magyariak között végleg megszabadulhatott kényes 


származásának nyűgétől, s az itteni előkelőkkel minden tekintetben 
egyenrangúvá válhatott. Ennek a kedvéért a csuhából is kivetkőzött, 
felvéve az itteni öltözetet, szokásokat és hitet, amely utóbbit, Felette 
Tisztelt Gabriél Klérikosz, Te bizonyára éppoly borzadállyal olvasod, 
mint amilyen szomorúsággal, és az ,Erdeng" incselkedésének 
elűzésére sűrűn vetve a kereszteket, én leírom. 

— Bizony mondom neked - így szólt hozzám élettörténetének e 
részéhez érve a hittagadó, elrugaszkodott barát -, Isten vagy 
mindenütt jelen van, vagy sehol sincs. Vagy a magyariaké is 
ugyanolyan isten, vagy a tiétek se az! 

Amely kijelentését egyrészt papi hűtlenségének visszataszító 
bizonyítékaként kell tudtodra adnom, másrészt azért, mert igen 
jellemző a Zolta úr udvarában általánosan uralkodó és minden 
tekintetben való hitetlenségre. Már Álmos és Árpád úr sem hitt a 
magyari táltos vallásban, de mégsem lett sem keresztény, sem 
mohamedán, sem zsidó; Zolta ugyanígy van vele, s íme, 
kereszténynek született udvarnagya sem hisz most semmiben. 

Zolta úr iránt viszont e hűtlen pap igen nagy hűséggel viseltetik, és 
egykettőre gondoskodott is mindenről, amiről kellett. A fejedelmi 
család kiterjedt földjei és számtalan jószága termésének és 
termékeinek  számontartásáról, kiválasztván belőle mindazt a 
legkülönbet, ami a fejedelem konyhájára kerüljön. Ezt külön embere 
intézi. Ugyanígy gondoskodott arról is, hogy egy másik a 
szőlőtermelésre, borkészítésre, méz, méhser, valamint a kancatejből 
való kumisz előállítására, továbbá a fejedelmi pincék legjobb 
állapotára ügyeljen, alkalmas mennyiségben és minőségben 
gondoskodva az udvar számára édességekről, italokról és így tovább. 
Igen fontos, hogy egy ,tovarnikot" is beállított, hogy a fejedelemhez 
befolyó adók, neki juttatott nagyszámú ajándékok értékét tudja, 
felhasználását irányítsa, a fejedelmi kincstár őrzéséről kellőképp 
gondoskodjon. E véreim közül való embernek, nem járván rá a szája a 
,tovarnikra", azt ,tárnokká" juhászította. Mert mindezen — nagyszámú — 
udvari tisztségekre Marót megfelelő magyari előkelőket választott ki, 
és tanított be. 

Noha ezek - ismétlem — mind magyariak, a fejedelem irigyei és 
ellenségei nem röstellik azt a hírt terjeszteni, hogy Zolta úr, akinek a 
felesége morva, azaz marót, csupa idegennel veszi körül magát. S e 
marót úrasszony miatt — pedig hányuknak van marót, szlovén vagy 
bolgár feleségük! —, továbbá azért, mert a honfoglaláskor a marótok 
bizonyultak a legnyakasabb ellenfélnek, úgy tesznek, mintha e nadvor- 
supán, tárnok stb. karantán elnevezésű tisztségeket viselők mind 
valamiféle ellenséges ,marótok" volnának. Így és emiatt akasztották a 
fejedelemre a ,Marót Zolta" nevet. De ő maga csak mosolyog rajta, 
azon a véleményen lévén, hogy az alkalmatlanná vált régi 


berendezkedést fel kell cserélni az alkalmasabb újjal, bármi legyen az 
ára annak. Sőt amikor nadvor-supánja a nevét is magyarira akarta 
változtatni, a fejedelem — ellenségei iránti gúnyból — rávette: válassza 
a Marót nevet... 

Egy szó, mint száz, a szemfüles udvarnagy, bár hűtlen keresztény, 
ragaszkodott hozzá, hogy téríteni menjek, mivel ezen a címen 
maradtam itt. 

Így hát egy karantán pap kíséretében megpróbálkoztam a dologgal, 
amelyről elmondhatom, hogy igen nehéz. 

Az én keményfejű véreim -— csakúgy, miként a besenyőknél 
tapasztaltad — nem akarják s nem is értik a mi hitünket. Mondod neki 
az Isten igéjét, például azt, hogy: ,Szeresd felebarátodat..." — Aki 
egészen barátom - feleli —, azt szeretem, hogyne szeretném. De ha 
szerinted a , felebarát" az, aki sem nem rokonom, sem nem barátom, 
hanem idegen, hát azt mondhatom: tévedsz. Mert hogyan lenne félig 
barátom a besenyő? De többet mondok: saját rabom sem félig 
barátom, noha együtt dolgozunk, némelyikkel együtt nőttünk fel, sőt 
igen kedvelem is, de ő egyszerűen rab, én meg a parancsolója 
vagyok. Még inkább így van ez a szabad ínekkel, akik ha fegyveres 
kísérőim nem lennének a nyakukon, nem szolgáltatnák be azt, amivel 
tartoznak nekem, s az ingyenmunkát se végeznék el földemen, nyájam 
körül. Vagy talán jobbágyaimat, e hű fegyvereseket tekintsem 
felebarátaimnak? Ebben is tévedsz, idegen isten szolgája. Mert őket 
jobban kell szeretnem, mint enmagamat, s töméntelen ajándékkal 
elhalmoznom... 

Ezt mondja a jómódban élő, a bő. A bőnek adózó ín így válaszol: 
Legjobban szeretem a családomat, nagyon szeretem a 
nemzetségemet, szeretem mind a magyariakat, és azután már nem 
szeretek, de ne is szeressek senkit! Ne mondj nekem olyat, hogy 
minden ember felebarátom, mert ha idegen falvakat nem dúlhatnék, ha 
nem szerezhetnék zsákmányt és foglyot, sohasem válthatnám ki 
magamat és családomat az ínségből, és enmagam ellensége lennék! 

Itt is csak rabokat lehet megtéríteni, Felette Tisztelt Gabriél. A 
szabadok közül legfeljebb egyet-egyet, ha határtalanul gyűlöli a bőjét 
vagy az ispánját, s megkérdi, hogy a mi hitünk szerint szabad-e ezt. 
Ennek azt feleljük: Állítod-e, ember, hogy e bő (vagy ispán), akit 
megnevezel, annak az ügyét szolgálja, akit Szent Mihály arkangyal az 
égben legyőzött, és most a földön támad, vagyis az Erdengét? Mert ha 
ezt állíthatod, akkor Istenért való a te haragod, és lelkedben örökké 
küzdj is amaz ellen! — S ő azt hajtogatja: akit megnevez, maga a 
Gonosz! 

Bármerre megyünk a karantán pappal, barátságosan fogadnak, 
megvendégelnek és szívesen meghallgatnak minket. Különösen 
télidőben, amikor kevesebb a dolguk. Az én véreim szeretik az 


idegent, mert változatosságot hoz az életükbe. De erőfeszítéseinken 
többnyire mosolyognak, és azt válaszolják: nekik az, amit a táltosok 
mondanak, jobban megfelel. 

Hanem szorgos térítő kísérleteimmel annyit elértem, hogy Marót 
supán megnyugodott szándékaim felől, sőt amennyiben ilyen világban 
forgott ember részéről egyáltalán lehetséges, bizalmába fogadott. 
Nevetve árulta el, hogy tudós szerzetes korában pompásan megtanult 
görögül. Így aztán már könnyedén társalogtunk. Sikerült kitudnom tőle 
egyikét annak is, ami Téged kiváltképp érdekel. Hogy hogyan van az a 
magyariak gyakori portyáival? 

Felette Tisztelt Atya és Föllebbvalóm, az én véreim sem mohóbbak 
mások kincsére, mint más népek, mint Bizánc kalmárai például vagy 
nemesurai és — ne vedd rossz néven tőlem - gyakorta egyházi 
személyek. Csak itt a rabokon kívül minden embernek gyerekkorától 
gyakorlott mestersége a fegyverforgatás. Sokan jobbágyul szegődnek 
a bők, ispánok mellé vagy idegenbe, a kijevi nagyfejedelem, sőt a mi 
bizánci császárunk testőrségébe, hogy egész életükben ez legyen 
foglalkozásuk. Egy rész — s ugyanígy volt ez már Etelközben — csupán 
alkalmanként, hadjáratokban (azért is, hogy eddze bátorságát) 
igyekszik zsákmányt szerezni. Az ínek fiataljai azért, hogy sorukból 
kitörhessenek, aztán a kabarok — ők legfőképpen -, mert nekik 
csatlakozott népként szüntelenül védeniök kell az ország végeit, s 
egész életük harci kalandok közepette telik el. De szó sincs arról, hogy 
bármilyen külföldi kalandozásban az ország serege, s még kevésbé, 
hogy az egész felfegyverzett nép venne részt, hogy maga az ország 
viselne háborút. Egy-egy ilyen hadjáratra mindig valamelyik 
vezérségben jártas előkelő gyűjt össze sereget, s teszi ezt nemcsak 
azért, hogy meglévő kincseit szaporítsa, hanem elsősorban a 
dicsőségért, amivel idehaza öregbítheti tekintélyét. Ezért vezetett ilyen 
hadjáratokat Tarhos herceg, Árpád fia, akiből nem lehetett fejedelem, 
vagy Bogát, a későn házasodott Kál unokaöccse, meg akarván 
mutatni, hogy ha Kál gyermektelen marad, a családban ő a 
legalkalmasabb a horka méltóságra. Ezek az előkelők saját kíséretüket 
is elviszik a hadba, sőt az képezi a sereg derekát. 

Tévhit az is, Felette Tisztelt, hogy e seregek mohóságtól hajtott vad 
farkasfalkaként a kincs szagára átabotában rontanak rá valamely 
idegen országra. Sőt, szigorú fegyelemben és gondos előkészítés után 
történik minden. Árpád idején kalandozó hadjáratra csakis a fejedelem 
adhatott engedélyt, most a hétvezéri tanács dönti el a parancsnok 
személyét. Az engedélyt nyerő szorgalmasan készül, összeszedi és 
gyakorlatoztatja a hadát, bár olykor még nem is tudja, mikor és hová 
indulhat el. Kalandozó sereg ugyanis nem indul hívó szó nélkül! A 
megtámadott keresztény országokban mindig kell legyen támasza, 
segítője. 


Itáliába csaknem teljes nyíltsággal hívja a magyari kalandozókat 
ellenfelei elleni védelmül Berengár király. Csehföldön a német király 
parancsolgatása ellen küzdő szláv törzsek nemegyszer kívánják, hogy 
ellenségük feje felett a magyariak nyílvesszői homályosítsák el az 
eget. És így tovább... A hadjáratra érkező sereg vezére mellé a hívó 
(természetesen túszok ellenében) tolmácsokat meg úti vezetőket ád. E 
magyariaknak öltözött vezetők úgy ismerik azt a területet, amelyet a 
kalandozóknak fel kell dúlniuk, mint a tenyerüket, kémeik útközben hírt 
hoznak a várak készülődéséről, az ellenséges seregek mozdulatairól. 
Az ilyen hívó üzenet megjötte után tudja meg a kijelölt vezér a hét 
vezér tanácsától a feladatát. Más pedig nem tudja meg senki, amíg 
csak a had vissza nem tér, és maguk a vitézek el nem mondják, hol, 
merre jártak. . . 

A legfőbb külországi szövetséges, a legbiztosabb támasz, a 
leggyakoribb hívó: Arnulf és országa. A herceg igyekszik gyengíteni a 
reá acsargó szász-, sváb- és frankföldi ellenségeit, de amennyire 
lehet, titokban tartja, hogy keresztény országok ellen e pogányokat 
használja fel. A magyari sereg úgy ront elő valahol Bajorföld túlsó 
határairól, mintha a föld alól bújt volna ki, legyező alakban szétvágtató 
oszlopai azokat is megzavarják, akik már tudni vélték, mely irányból 
támad. Váratlan megjelenésükkel, gyorsaságukkal, nyilaik felhőivel 
hihetetlenül megriasztván a lakosságot, a hadizsákmány szinte az 
ölükbe hull. A nehéz páncélzatú nyugati lovasseregek hiába próbálják 
elállni az útját, sőt rajtavesztenek, mert e könnyűfegyverzetű, a 
szélgyorsaságával száguldó lovasság félelmetesen és 
megfoghatatlanul . dongja körül, kiismerhetetlen  hadifortélyaival 
alkalmatlan terepre csalja őket. Vagy fellazítja a tömör vasfalat, avagy 
megkerüli, és hátulról támadja meg, de mindenképp szerteszórja azt, s 
így szabadon folytatja a kiszolgáltatott nép sarcolását. Amíg meg nem 
elégszik zsákmányával, mert akkor ahogy jött, úgy el is tűnik. 
, Visszazúdul" seregenként Bajorföldre, és ott nem bántva senkit — s 
hasonlóképp bántatlanul -, pihenőt tart, amíg a seregek mind 
megérkezve, újból egyesülnek. Ezután szétosztják a zsákmányt, és 
együtt hazatérnek. Így ne is csodálkozz, Gabriél Atya, Föllebbvalóm, 
azon, hogy még az irdatlan messzeségben lévő Óceán vize is áztatta 
a magyariak lovainak csüdjét, valamint hogy a Pireneusok havas 
csúcsai megbámulhatták véreim hasonló formájú fövegét. . . 

Arra a másik kérdésedre, Felette Tisztelt Jótevőm, hogy hová 
vezette a fejedelem a hadjáratát, e nagy titoktartás miatt sokáig nem 
kaphattam feleletet. Végül is kiderült. De mielőtt arra rátérnék, Felette 
Tisztelt Kegyelmességeddel néhány fontos változást kell tudatnom, 
hogy kellően megérthesd azokat a még nagyobb és fontosabb, sőt 
elképesztő változásokat, amelyekre ennek a hadjáratnak váratlan 
körülményei vezettek. S amelyeknek legfontosabb mozzanatában az 


Úr — szerény szolgájának,  Kiválóságod alázatos hívének, 
Panteleémonnak - azaz jómagamnak -— is akadt szerepe... 


A SZÁSZORSZÁGI KALAND 


Tudnod kell tehát, hogy Tétény úr elhalálozott. Alighogy az idegen 
földre távozott fejedelmet elbúcsúztatta s hazatért, már jött a halálhíre. 
Csendesen elaludt, ahogy a nagyon agg emberek szoktak. 

Fia, Horka úr lett a gyula. Ez maga is jócskán meglett ember már, 
úgy is mondhatnám: öreg. Miután atyja hosszú élete miatt tisztét oly 
sokáig nem foglalhatta el, a türelmetlenség vált egyéniségének 
kiemelkedő vonásává. Más jellemző tulajdonságai pedig — a dölyf és 
az akaratosság — talán onnan származnak, hogy nevében tulajdon 
rangjánál alacsonyabb méltóság elnevezését viseli. Szóval Horka 
gyula izgága és kegyetlen ember, hosszú tagokkal, szegletes 
mozdulatokkal. Rá még atyja tekintélye is csak árnyékot borít, mert 
annak okos óvatosságával s jól kilesett pillanatokban alkalmazott 
merészségével ellentétben, ő szüntelenül pattog, támad, követelőzik. 
A fejedelmi regösök Tétény úr tetteit zengve, nem rejtegetik többé a 
volt gyula rókaravaszságát, sem párducéhoz hasonló, rejtekből 
támadó szokását, ami még jobban kihívja Horka úr szüntelen 
sértődöttségét és bosszúságát. 

A regösénekek legkedvesebb hőse azonban most Kál horka, akit 
nem sokkal Tétény után szintén eltemettek, őróla szólva, hősi csaták s 
kemény vagy furfangos tettek zajos dicsőítése helyett a gyengéd 
szerelem meg a balsors felett érzett szomorúság lágy, bánatos hangjai 
búgnak az énekmondók ajkán és a húrokon. A horka elmúlása, noha 
ami évei számát illeti, még sokáig élhetett volna, nem gyors volt, 
hanem lassú. E derék és bátor úr rég hordott szívfájdalmának súlya 
alatt fokról fokra roskadt össze. 

ifjúként Etelközben Kál éppen akkor küldött egy lányért 
háztűznézőket, amikor oly váratlanul elszabadult a pokol. Az új 
hazában még sokáig várakozott, kutatott, de soha többé nem látta 
viszont, sem az áhított mátkát, sem az érte küldött vőfélyeket. Kál 
nemzetsége a nagy tó, a Balaton északi partján telepedett meg. De 
Kál úr maga — az után, hogy horka lett — nem sok időt tudott otthon 
tölteni. 

Egy alkalommal azonban mégis ott tartózkodván, a Balaton 
nádasában vadászott, s egy lelőtt, de vízbe hullott madár keresése 
közben csónakázó fiatal lányon akadt meg a szeme. Annak aztán oda 
is adta zsákmányát és sokkal többet is ennél: a szívét. A leányt 
Tindinek hívták; s megtudta, Adony lánya, most azonban nénjénél 
lakik, a tó szegletében szállásoló Csajág vezér feleségénél, minthogy 
a vállalkozó kedvű sógor éppen külországban van portyán. Kál horka 
megígérte Tindinek — ki iránt oly igen tüzet fogott, mint az új hazában 
még senkiért —, elküldi érte háztűznézőit, mert tőle szeretne fiakat. 


Ámde ígéretét mégsem válthatta be rögtön, mivel két nemzetség 
között támadt viszály miatt érte jöttek, és sietve az ország másik felébe 
kellett útra kelnie. Onnan aztán nagy sokára hazafelé tartva, utolérte 
egy másik előkelő utazó menetét. Annak élén pedig szép paripán ülve 
ugyanazt a gyönyörűséges jelenséget pillantotta meg, aki annyira 
elbájolta már. Adony úrnak és a lányának szintén a Balatonhoz 
igyekvő csapata volt az, amelyikkel találkozott. 

Kál hát odaugratott az elragadó lovashoz. Nem mentegette magát 
a késedelemért, hanem a szépséges teremtést újból elárasztotta 
szívéből jövő hódoló szavaival. Nem is tágított mellőle többé, úgyhogy 
a két menet együtt haladt tovább. Másnap útközben Kál horka 
részletesen megbeszélte Adonnyal a kérőküldés idejét és módját, a 
jegyajándékot meg a hozományt. Miután ez megtörtént, azt mondja 
Adony: — Nem gondoltam volna, hogy virágjában megözvegyült 
Szemerke leányom ilyen gyorsan megint férjhez menjen. Hiszen még 
csak most jártunk Árpád fejedelemnél igazságtevésért a portyán 
elesett vitéz Csajág utáni öröklés ágas-bogas dolgaiban, és sietünk 
Tindi lányomhoz, ki a gyászhír keltette zűrzavarban volt vőm 
szállásföldjén rekedt. 

Elképzelhetni Kál úr meglepetését, majd kétségbeesését és 
szívfájdalmát, amikor e szavakból tudatára ébredt, hogy egy 
ugyanannak vélt, ugyanúgy megszeretett nőben másik feleséget kért 
meg, mint akinek elkötelezte magát! (Szerintem, Felette Tisztelt, a 
történtek arra vallanak, és a nevek is mutatják — Szemerke ugyanis 
, Csöppnyit", Tindi pedig ,Kicsinydedet" jelent hogy ikerpár lévén volt e 
két lány egymásnak oly pontos hasonmása.) A horka sápadozva 
meredt Adonyra meg a szépséges özvegyre, s mit volt mit tennie, 
nehéz szívvel megvallotta szomorú tévedését és azt, hogy most aztán 
nem tudja, mitévő legyen... 

Szemerke arcát elöntötték a csalódás könnyei, egy időre 
elvágtatott a menetből, majd visszatért, s miután a magányos 
fontolgatásban testvéri szíve győzedelmeskedett, kijelentette: lemond 
szerelméről, Kál úrnak Tindiért kell háztűznézőket küldenie! 

Így értek el nagyon lesújtva és fölöttébb zavarban a Balaton 
partjához, Tindi ott embereivel kémleltette türelmetlenül várt rokonai 
érkezését; hallván közeledésük hírét, eléjük indult, s hogy az öblön át 
az utat megrövidítse, gyanútlanul csónakra szállt. 

A továbbit a regösök így mondják el: Szemerkén, húga alakját 
meglátva a vízen, egy pillanatra gonosz irigy érzés vett erőt, és bár 
rögtön magába szállt, forrón fohászkodni kezdett Tindi érdekében, a 
rossz szellemek mégis elsötétítették az eget, hatalmas hullám zúdult a 
csónakra, és a gyönyörű leányzót szeretteinek szeme láttára elnyelte. 
Hiába vetette magát a vízbe Kál horka, hiába úszott oda, vakmerően 
harcra kelve a dühödt habokkal, az összefonódott hínár közül csak a 


törékeny testet téphette ki, a szívbéli mátka lelke már elszállt. 


Jaj, ne menj a tóra, 
szép Tindi kisasszony, 
elveszejt ott téged 
bűbájos Holdasszony. 
Sötét hínárokban 
rossz tündérek várják 
a horka, Kál vezér 
megsiratott párját. 


Ekképp jajgat az ének a regösök ajkán, e pogányok szegényes 
felfogása szerint. Én bizony úgy hiszem, hogy kétségbeesésében és 
féltékenységében Tindi maga ölte vízbe magát, amikor az annyi időn 
át hiába várt kérőt hasonló szépségű ikertestvérének oldalán 
pillantotta meg. És így, ahogy én vélem, még inkább érthető, hogy 
ezek után Kál és Szemerke sem lehettek egymásé, hanem a horka 
örök bánatban csaknem élete végéig asszony nélkül maradt. Mert 
hiszen ha Tindit valóban Szemerke egyetlen gonosz gondolatára a 
rossz szellemek pusztították volna el, ezek a szép özvegynek még 
inkább rendelkezésére állnak abban, ami nemcsak pillanatnyi 
gondolata, hanem leghőbb vágyakozása volt, ti. hogy Kál úr felesége 
lehessen. 

Kál úr csak alig néhány évvel ezelőtt házasodott meg, s egyedül 
azért, hogy örököse legyen. De ámbár hamarosan született fia, akinek 
a Vérbulcsú nevet adta (ez ugyanis ,vérkeverőt" jelent, s a horka 
tisztét jelképezi, mivelhogy a nép e békéltető bírája a felek közötti 
egyezségeket vérszerződéssel pecsételték meg, s ő az, aki 
ünnepélyesen megkeveri a bort, amelybe a szerződők vércseppjeiket 
folyatták), ez még nem örökölhette méltóságát, mivel csak hároméves. 

Így mégis — és ez a másik fontos változás, amelyről be kell 
számolnom -— most Kál úr halálával a kemény Bogát lett a horka. 

Bogát békebíróként legelső ténykedésével mégsem békét szerzett, 
hanem háborút. 

Ez időben az udvar már a fejedelem téli szállásán tartózkodott, 
amelynek a közelében egy régi római város áll sok kőből való épület 
romjával s öt, többé-kevésbé ép keresztény templommal, mivel a 
környéken itt összekeveredve marótok, szlovének és keresztény 
avarok leszármazottai élnek. Véreim ezt a helyet Pécsnek nevezik. Ide 
jöttem én is térítési kísérleteim után. A fejedelmi tábor nagy kör alapú 
sátrait most vastag prémekkel vonták be a hideg ellen, és a 
közepükben lévő tűzhelyen nagy lánggal lobogtak a rabok által sűrűn 
odahordott fahasábok. Én Berchtold fia Marót sátrában ültem éppen, 
beszámolva térítőmunkám kudarcaitól, amelyeket a pogánnyá lett 


egykori szerzetes látható elégtétellel hallgatott, amikor nagy robajt, 
döngést, majd kiáltozást hallottunk. Megszólalt a kürt, a testőrök 
riadója. Mi is kisiettünk, és a testőrsorfal mögül bámultunk a különös 
látványra. 

Egy távozó lovasoszlop hátát lehetett látni, hófelhőbe burkolózva, a 
testőrök lábai előtt pedig mindenféle drága holmi hevert, szép mívű 
idegen páncélzatok, drágakővel ékített fegyverek, palástok, és — fájó 
szívvel írom le Felette Tisztelt Kegyelmességednek -— aranyból és 
ezüstből való templomi kegyszerek! De máris robajlott nyugati irányból 
egy másik hadioszlop. A lándzsák kis zászlóin a fejedelem 
turulmadara; a lovasok csupasz képe és nagy csimbókjaik mutatják, 
hogy kabarok. ,A bihariak" — dörmögi mellettem megrendülten Marót 
supán. Hirtelen megáll az oszlop, s ezek a vitézek ugyanolyan 
dolgokat szórnak le a nyereg mellől, mint ami az előbbi csapat után 
fekszik a havon. A testőrök vezére odaugrik az oszlop vezéréhez, lova 
zabláját megragadva kérdi: 

— A hadjáratból? Idő előtt jöttetek meg! Mi hír?! És miért szórjátok 
le a zsákmányt? 

A lovon ülő vezér hátra figyel a vitézeire, elkészült-e mind a 
drágaságok  hajigálásával, aztán kiragadva a kantárszárat a 
testőrvezér kezéből, nagyot ugrat, s az egész oszlop vágtába kezd, 
már csak a pora látszik. 

— Rossz jel. — A testőrök parancsnoka kiköp, és gyűrűjével 
tegzének faborítását kocogtatja, hogy elűzze az ártó szellemeket; 
olyan ez, mint nálunk a keresztvetés. 

— Csak nem esett el Zolta úr?! — rémül meg Marót. 

— Akkor a vitézek a gyász jelét viselnék, össze volna szabdalva a 
képük. Talán vereséget szenvedtek. De akkor hogyan térhettek meg 
ilyen sok zsákmánnyal? — felelte a testőr. 

Nemsokára megérkezett a harmadik oszlop. Ez vagy száz kötélre 
fűzött rabot hajtott s hagyott ott — férfit, asszonyt, gyereket. Ennek 
vezéréből sem lehetett egyetlen szót kihúzni. A rabok meg csak 
észvesztőn jajgattak, nem tudtak, nem értettek semmit, pedig Marót 
saját nyelvükön kérdezgette őket. Jött oszlop oszlop után, s amikor 
már dombbá nőtt a hóhullástól mindjárt fehér takaróval fedőző sok 
drágaság, másfajta csapat érkezett. Bogát horka toppant ide 
váratlanul. Kíséretében három fényes öltözetű vitéz, a hadjáratra ment 
sereg három alvezére, akik együtt voltak a fejedelemmel: Gyula és 
Zombor, Tétény úr unokái, s Fajsz herceg, Jutas fia. 

Marót izgatottan sietett köszöntésükre. A többiről én már csak 
Fintától, a testőrök között lévő bizalmasomtól értesültem. 

Gyula, Horka gyula idősebbik fia és leendő utóda, magába húzódó, 
tépelődő ifjú, vagyis olyan, amilyen a nagyon erőszakos apák fia 
szokott lenni. Zombor, a fiatalabbik, nem lévén valószínű örököse a 


családi méltóságnak, szabadabban nőtt fel, felszabadultabb is 
bátyjánál, vasöklű vitéz. Fajsz, Árpád unokája, szótlan és sótlan, erős 
tekintetű fiatal férfi. Ők elmondták a gyorsan összehívott 
hétvezéreknek, hogy mi történt a fejedelemmel odakint. 

A had Henrik szász herceg, a német király országára csapott le. 
Magára Szászföldre. De ezúttal nem Bajorföldön keresztül, mert ez a 
Henrik néhány évvel ezelőtt kiegyezett Arnulf herceggel, s annak 
függetlenné vált országát békésen vonta újból királyi hatalma alá. A 
cseh herceg hívására mentek, a csehek és a dalaminciek földjén 
keresztül. Nagyobb seregnek Szászföldön színét se látták. A 
bezárkózott várak mellett elsuhanva, csak a megerősített kolostorokat 
vívták meg, dúlták fel, onnan szerezték ezt a rengeteg kincset és 
rabot. Egy hegység, a Harz lába felé közeledtek, amidőn a fürkészők 
azt jelentették, hogy az útjukba eső vár kapuja tárva áll, lakói a falakon 
kívül szabadon járnak-kelnek, nyilván semmit sem tudnak az ő 
közeledésükről. 

— Werlaon vára ez — magyarázták a dalaminciek által adott úti 
vezető emberei. A fejedelem és alvezérei összenéztek a vezetővel, 
mert mindnyájan tudták és számon tartották, hogy a király abban a 
várban tartózkodik. 

— Werlaon ne tudna semmiről? — képedt el Zolta úr. — Látni akarom 
saját szememmel! —- S másnap hajnalban az előőrshöz csatlakozott. 
Óvatosan a vár közelébe érve, egy erdő széléről leselkedtek, éppen 
szemközt foglalva helyet a várárkon átvezető híddal és a vár 
kapujával. 

A nagy, vaskos kapuszárnyak valóban tárva álltak, s a híd sem volt 
lerontva. A falak közé mélyen be lehetett látni: odabent éppen piac 
van! A fejedelem nem győzött csodálkozni. Igaz, a fősereg egyenesen 
északnak indult, csak tegnap fordult hirtelen nyugat felé, de hát 
miképp gondolhatná Henrik király, hogy éppen az ő környékét kerülik 
el? 

Az előőrs ott lecövekelt. Száguldókkal küldött parancsra a 
derékhad csendben, lopadkodva érte be őket, s meghúzta magát az 
erdőben. A várőrség szolgálatban nem lévő zsoldosai a hídon innen, a 
mezőn gyakorlatoztak, de nem vették komolyan a dolgot. Páncél 
nélkül, csak sisakban voltak, és egy csapra vert hordóból jócskán 
iddogálva, egy részük karban kántált, más részük fenékreverőst 
játszott, vagy egy satnya tűzön ugrált át, bukfencezésben versengett. 
Majd nagy rikoltozással integettek egy szekérnek, amely kikocogott a 
várkapun, s a hídon át közeledett. Három szerzetes ült azon valami 
gondosan letakart holmi körül, ami nem akármilyen rakomány lehetett, 
minthogy öt páncélos lovas kísérte. A szekér éppen az erdei útra tért, 
az előőrs karjaiba. Kitűnt, hogy vadonatúj arany- meg ezüstkelyhekkel, 
drágakövekkel díszített  feszületekkel "meg  miseruhákkal van 


megrakva. A riadt szerzetesek azt vallották, hogy mindez Werlaon 
kézműveseinél éppen most készült el, az ő  klastromuk 
megrendelésére. 

Ha a várból ilyen kincseket engednek ki — vélte a fejedelem —, 
odabent csakugyan nem tudnak róla, hogy a nyakukon vagyunk! 
Elkészítette a haditervét. Egy csapatot fejszékkel fegyverzett fel. 
Amikor ő vitézei élén bevágtat a bástyák közé, a velük tartó fejszések 
megállnak a vár bejáratánál, nekiesnek, és szétszabdalják a kapu 
szárnyait, hogy ne lehessen becsukni azt a hátuk mögött, ha turpisság 
volna a dologban, a vár ne válhasson egérfogóvá. Így aztán egy 
hajtsra beveszik ezt a nagy erősséget, és rabul ejtik magát Henrik 
királyt! 

Amikor a zsoldosok otthagyták a mezőt, Zolta úr hirtelen tört elő az 
erdőből, szélvészként rontott be a fahídon és a nyitott kapun keresztül 
a vár piacára. A fejszések a lóról leugorva, egykettőre szét is szedték 
a kapuszárnyakat. De amíg ezen erőlködtek, hirtelen egy sűrű, széles 
vasrostély indult meg a kapu kőboltozatába vágott résen lefelé, s 
zökkent alá, teljesen elzárva a bejáratot, azon pedig nem fogott a 
fejsze. A piaci tömeg lepleit félredobva páncélos lovagokká alakult át. 
Minden ablakból lándzsák meredeztek, dárdák és nyílvesszők 
záporoztak. Kongott a vészharang, rézkürtök recsegtek, és azok 
szavára a piacra vezető utcákból vértes lovasság ügetett elő. 

Az a fortélyosan lebocsátott vasrács a fejedelmet nyomon követő 
előhad után egyetlen vitézt sem engedett be többé. Sőt, ahogy a 
befelé törekvő lovasoknak közibe zúdult, a hídon vágtatók eleje — 
megtorpanni nem tudva — odacsapódott annak, a hátrább lévők pedig 
ezekre zúdultak, úgyhogy mind egymás hegyén-hátán torlódtak össze, 
és az egész várhíd felfordult, legázolt lovak és lovasok garmadájának 
iszonytatóan nyögő, nyerítő, jajgató, vért fröcskölő, vonagló halmává 
változott, amelynek széleiről és tetejéről úgy zuhant, borult bele 
számtalan ló és vitéz a várárok éles nyársakkal kitűzdelt medrének 
vizébe, ahogy egy földre ejtett dús szőlőfürt szélső szemei potyognak, 
magasra ugorva, szerteszéjjel. 

A híd előtt is összegabalyodtak a sorok, de a hátrább jövőknek már 
nem kellett legázolniuk őket, mivel a mezőn az oszlopoknak volt 
helyük szétnyílni. A sereg vitézei látva a szörnyűséget, lepattanva a 
nyeregből, a várárok széléhez rohantak, s onnan öntötték el nyilaik 
záporával a rideg bástyafalakat. 

De annyit segített ez, mint amikor az ember belerúg a kőbe, 
amiben megbotlott, ha egyszer az odabent körülfogottak nem juthattak 
erősítéshez, és bármi ádázul vagdalkoztak is, sorra elhullottak. A 
fejedelmet azonban védte a ruháján csillogó arany. Mert Henrik király 
szigorúan megparancsolta, hogy a támadók vezérét mindenképpen 
kímélni kell. 


— Az előhad az utolsó szálig elesett, a fejedelem pedig fogoly! — 
búslakodott Finta. — A kívül rekedt lovashad a nagy kővárral nem 
tudott mit kezdeni — folytatta ezután —, hát Gyula vezér békekövetet 
küldött Henrik királyhoz, felajánlva, ha szabadon engedi a foglyát, a 
had lemond a zsákmányolt kincsekről, és visszaadja a rabságba jutott 
szászokat. Henrik azonban — noha nincsen tisztában a magyariak 
viszonyaival, s azt hiszi, hogy a fogoly csak , egyik" fejedelmük — nem 
elégedett meg ennyivel. Nem kívánja kincseit, még elfogott alattvalóit 
se vissza, mert ennél is többet: kilenc évi békét követel! 

Bogát horka, akit a sereggel rögtön hazaindult három alvezér 
Bajorföldről jövet a fejedelmek közül elsőnek ért útban, egyre azt 
hajtogatja: 

— Zoltáért meg kell adnunk mindent. És úgy magasztosuljon, mint 
Álmos! 

Ezt Finta kétségbeesetten és összeborzadva idézte. 

Nem értettem miért, ha egyszer Bogát is minden áldozatot vállal, 
hogy a fejedelem kiszabaduljon. Álmos úrról én csak annyit tudtam, 
hogy mint a nép első és igen erőskezű fejedelme, mindvégig nagy 
gazdagságban, hatalomban élt, és az  etelközi  pusztulásból 
kimenekedve, igen öregen halt meg, már ezen a földön. 

A félbeszakadt hadjáratról hazatért bihari kabarok tehát azért 
hordták a zsákmányukat a fejedelem udvarába, hogy az Zolta 
kiváltására szolgáljon. A következő napokban pedig, ahogy a szomorú 
hír elterjedt, a fejedelem udvara körül óriási sátortábor bújt ki a földből. 
Akkora, hogy elérte és körülfogta Pécs félig kihalt városát. Ugyanis 
ezrével gyűltek ide a magyari nemzetségek küldöttei, hogy váltságdíjul 
felajánlják a maguk kincseit. Marót nem győzte újabb és újabb 
sátrakban felhalmozni, őriztetni a töméntelen aranyholmit, drágaságot. 

A kincsek hozói nem távoztak el, hanem tort ültek, jajveszékeltek 
és fájdalmasan óbégatva nótáztak a havon gyújtott ezernyi tábortűz 
körül. — Elfonnyad a nép, ha rab a fejedelme! — rivalltak fel-felzokogva. 
— Ártó szellemek vesznek erőt rajtunk! — kiáltozták. — Szabadítsátok ki 
a fejedelmet, különben mindannyian ínségre jutunk, ótvar lepi be 
testünket, szem nélküli kalászt terem a gabonánk, magtalanok lesznek 
állataink! 

De ez még nem minden. A bihari kabarok és a nemzetségek 
küldöttei után harmadjára elözönlötték az udvart az ország minden 
részéből érkező táltosok. A sűrűn felvert sátrak közötti sikátorokban 
pergették dobjaikat, kitárt karral forogva maguk körül, csilingeltették 
hónuk aljára kötött csengőiket. Arcukat nem lehetett látni a táltosföveg 
széléről lelógó hosszú, hengeres pántlikáktól, s a ruhájukra hímzett 
csontvázvonalak folytán oly képzelgést támasztottak bennem, mintha 
az Apokalipszis elevenedne meg az Ötödik Angyal kürtszavára. Nem e 
világi hangon sziszegték, hörögték, üvöltötték: — Haj, vissza Zoltát! 


Haj, vissza a nép fejedelmét! Haj! Haj! Haragszanak, pusztulással 
fenyegetőznek a szellemek! 

E napokban csak Marót mosolygott bizakvón. Most látni, mennyire 
csügg a nép a fejedelmén! Tanulhatnak a példából az erőszakos 
vezérek! A nép így senki, de senki másért nem mozdulna meg! 
Különben — beszélte — Gyula meg Fajsz vezér már vissza is indult 
Henrikhez a bihariak egyik seregével, hogy Zolta úr szabadságáért 
annyi aranyat ígérjen, amennyivel a király akár kipadoztathatná egész 
tróntermét, mégis maradna belőle... Horka úr követelésére történt ez, 
aki nem tud belenyugodni a békekötés gondolatába. Mert a kilenc 
esztendei béke alatt a német király teleépítheti országát várakkal, és 
soha nem látott erejű hadsereget szerelhet fel, s akkor kilencévi adón 
túl többé semmit nem vehetünk meg a németen. A vezérek azonban 
úgy döntöttek: ha Henrik hajthatatlan marad, még ezt a kockázatot is 
vállalni kell a fejedelemért. 

— De akkor úgy legyen, amint Bogát mondja — adta végül be a 
derekát Horka gyula. — Álmos módján magasztosuljon! 

— Hogyan értette? — kérdeztem most már nyugtalanul. — Ez a nagy 
áldozat olyan magasztalás volna a számára, mint amilyen csak Álmos 
fejedelemnek jutott ki eddig? 

Berchtold fia Marót szemöldökét vonogatta. 

— Úgy hallatszott, mintha fenyegetően mondaná. De mi lehet 
fenyegető a magasztalásban? 

Éjjel-nappal a tábortüzek pernyéje, a sátrak körül tébláboló 
emberek jajongása, a táltosok izgató dobszava, csilingelése töltötte be 
a levegőt. Jámborul minden nap elgyalogoltam Pécsnek valamelyik 
templomába, és hosszan imádkoztam a mi Urunkhoz, hogy tartsa távol 
a világtól a Sátánt. Finta arca hamuszürke volt, amikor az egyik 
alkalommal az ájtatosságról visszajövet a sátorerdőn átbotorkálva, 
összetalálkoztam vele. 

— Hír jött? Rossz hír? — kérdeztem riadtan. 

— Lehet-e rosszabb annál, mint amit eldöntöttek?! 

— Kik? S mit? Zolta úr felől? Hiszen a magyariak úgy imádják 
fejedelem urukat, hogy semmilyen áldozat sem sok nekik. 

— Gyere velem! - ragadta meg a karomat. 

Saját szállására vitt el. 

— Hát nem mondtam, hogy Álmos úr sorsát szánják neki? — nézett 
rám meredve, amikor egymással szemben guggoltunk a prémekkel 
bélelt alacsony sátorban. — Te ne tudnád, Tente fia Béld, hogy a nép 
csak a saját jólétéért reszket, és Zolta úr elvesztése annyit se érdekli, 
mint egy szem tarsolyukból kihullott tapló? 

Értetlenül bámultam rá. Ezt látva, homlokára ütött. 

— Hej, hiszen te Etelközbe szorultál akkor... és így nem tudhatod! — 
Fülemhez hajolt, s az iszonyattól kiszáradt torokkal suttogta: — Álmos 


úr Erdőelvén, rögtön a bejövetel után, a kendék halálával halt meg! 

Magam is eliszonyodtam, összeborzadtam ettől. 

Véreim egykori pap-fejedelmeit, a kendéket ugyanis, Felette 
Tisztelt, vesztett háború és más balvégzet esetén a táltosok 
határozatára el szokták volt tenni láb alól, amit ők s az áldozat is 
magasztos dolognak tartottak. Titokban, ünnepélyes szertartás 
közepette hajtották ezt végre, selyemzsinórral szorítva össze a magas 
méltóságú férfiú torkát. Mivel e pogányok csúf babonája szerint, ha 
úgy pusztul el, hogy vére nem folyott, a vérében sejtett varázslatos erő 
átszáll utódára. 

— Hogyan történhetett ez Álmossal? — csodálkoztam, jól ismervén e 
hagyományokat. — A tényleges fejedelemnek nincs átmenthető 
varázsereje. S a népnek akkor még kendéje is volt, Kurszán, kiről azt 
hallottam, hogy jóval később, ellenség vasától hunyt el. Hogyan cserélt 
helyet hát halálában Álmos a kendével? 

— Mindnyájunknak rejtély, Béld. Okát senki se tudja. De így történt, 
és ugyanezt a felmagasztosulást kívánják Zoltának! Még inkább, hogy 
már nincs kendénk, akivel megtehessék, Bogát és Horka tán nem, de 
az előkelők nagy része bizonyára szentül hiszi, hogy Álmos óta a 
varázserő a fejedelemben él. S talán Árpád is hitte, vagy elhitetni 
akarta, amikor azt állította: Zolta az itteni szellemekkel áll 
szövetségben.  Szellemekkel szövetségben lenni, az magában 
táltosdolog, kende dolga. Egy szó, mint száz, van-e ez a varázserő, 
vagy nincsen, azt mondják: Zoltában meggyengült, és csak így lehet 
átmenteni... A nép is ezt a ,bűbájos" erőt félti, amelytől hite szerint a 
jóléte függ, s megnyugtatja majd, hogy ,átmentették"... Mindenesetre 
Jutas hercegnek titokban varrják a fejedelmi fehér köntöst, és az 
aranyszablyát is megrendelte már. 

— No hiszen, az elkényeztetett Jutas úr a vad Horkával és a 
kemény Bogáttal szemben...! Olyan háborúságba zuhan ez az ország, 
hogy... 

— Engem csak egy érdekel — vágott szavamba Finta. — Testőre 
vagyok Zoltának, övé az életem! És az ő életét megvédelmezem bárki, 
akár a szellemek ellen is! 

Ekkor elhívták, s én magamban maradtam ámulatommal. 

Csodálkoztam a Zoltát fenyegető veszélyen, de magamon is 
nagyon. Azon, amit Neked köszönhetek, Jótevőm: keresztényi 
voltomon, amelynek folytán annyira elmosódtak bennem múltam 
babonái, hogy az itt történők igazi értelmére nem jöttem rá előbb. 


SZABOLCS ÚR 


De mondom tovább... 

Ebben a szüntelen  jövés-menésben,  siránkozásban és 
tombolásban, ami immár hetek óta itt körülvett minket, az embereknek 
ebben a forgatagában alig vette észre valaki, hogy újabb csapat 
fegyveres érkezett, amely egy elöl kicsiny, hátul nagyobb kerekeken 
gördülő,  színesbőr-ernyőjű, könnyű szekeret vett körül. A 
szekérderekat megtöltő szénából csak egy imbolygó emberfej látszott 
ki, s a mélyen fülbe és szemre húzott prémföveg miatt abból is kevés. 
De a fövegnek a csúcsa szikrázó aranyból volt, akár a hétvezéri 
tanács tagjaié. 

A csapat Marót sátra előtt állt meg. A vitézek gyengéden kiemelték 
urukat a puha szénaágyból, és egy hordszékre tették. Így vitték a pár 
lépésnyi úton a sátor nyílásáig. 

Amint Fintától megtudtam, Berchtold fia Marótnak sem volt fogalma 
róla, ki ez a kicsinyre aszott, reszketeg fejű, ritkás fehér szakállú 
vénember. Testőr barátom maga is csak hosszú pillanatok múltán 
ébredt rá, s akkor sem azért, mintha az udvarban valaha látta volna. 
Az lehet, akiről mindig csak rebesgetnek, de sohase mutatja magát... 

Az aggot lesegítették a hordszékről, s szinte csodával határosnak 
látszott, hogy megáll a lábán. De nemcsak megállt rajta, hanem be is 
tipegett a sátor közepére. 

— Szabolcs vezér?! — kiáltott fel Finta. 

Amaz jobb kezét fülére ernyőzve fordult feléje. 

— ,Szabolcs, ez él?, kérded? — A kelleténél hangosabban, a 
nagyothalló öregek furcsa, vékony hangján beszélt. — Hát él, íme! — S 
a kísérőihez fordult. — A szablyámat. 

A vitézek odaadták neki a fényes szablyát, ámde hüvely nélkül, 
hogy annyival is könnyebb legyen. És Szabolcs úr, Álmos fejedelem 
fivére, Árpád fejedelem nagybátyja, egy faragott ruhásláda szélére 
ereszkedve leült, és a szablya keresztvasára támasztotta kicsiny, 
reszkető állát. 

-— Te főlovász — szólt Marótra. — Gyűjtsd ide a hét vezért. 
Parancsolom! 

A mi népünknél, Kegyelmes Gabriél atya, Föllebbvalóm, rendkívül 
tisztelik az öregembereket. Szabolcs pedig olyan vén, hogy éveinek 
számára nem emlékszik senki, s talán ő maga se tudja már. A 
legtöbben valóban most döbbentek rá, hogy egyáltalán még a világon 
van, mert a honfoglalás csatáinak befejezése óta senki se látta. 
Azokban is már. aggastyánként vett részt. Hosszú hadvezérsége alatt 
egyetlen hadjáratán sem szenvedett vereséget, s Álmos idején mindig 
ott volt a hét vezér sorában. Arcának kiélesedett vonásaiban egyszerre 


lehet ráismerni két egymástól különbözőnek vélt arcra: nagyhírű 
bátyjáéra és híres unokaöccséére, mintha ábrázata annak a kettőnek 
a képmásából volna összegyúrva. A sátorba betóduló gőgös vezérek 
lába e kettős arc váratlan megpillantására földbe gyökerezett. 

Az aggastyán felemelte állát a szablya keresztvasáról. 

— Mind itt vagytok? Íme, halljátok! Ha nem lesz többé bagoly a 
világon, nem huhog majd senki, s ha gólya nem lesz, senki se kelepel 
már. Ha nincs többé kende, hogy volna kendevégzet? Hát egy szót se 
többet erről! — Azzal visszahelyezte kis fejét a markolatra. 

A vezérek csodálkozva néztek össze, hogy ez az isten tudja, 
honnan ide cseppent aggastyán tud a szándékukról. Milyen ravasz, a 
világtól elhúzódik, közben mindenütt ott vannak a kémei... 

— Már megbocsáss, öreg vezér... — akart vitába kezdeni Horka 
gyula. A vénember azonban rögtön leintette. 

— Megmondtam, amit megmondtam. Elég legyen! Szabolcs mondta 
ezt, akinek az atyja Előd... más néven Levedi... kende volt! Szabolcs 
mondotta, aki a levediföldi ősi hazában született, az etelközi újhazában 
nemzett fiakat, ringatott unokákat, akinek itt, e legújabb hazában húsz 
felnőtt vitéz dédunokája van. Én, Szabolcs, ama nemzedékből, 
amelynek az ágyékából vagytok! Zolta fiú élni fog. És élni fog a nép, 
jólét napjai jönnek. Mert mindig rossz meg jó jön egymás után. 

Horka hegyes karja, gazdájának szavait megelőzendő, ismét a 
levegőbe lendült, de a pergamenszerű arcbőrt most már a bosszúság 
pírja futotta be. 

— Ne dühítsetek engem, mert megüt a guta! Ne vitázzatok velem, 
úgyis süket vagyok. Koromnál és véremnél fogva mindenki fölött állok, 
hát rendelkezem. Elég volt! 

Azzal az aggastyán felemelve és közepén fogva meg bogos ízületű 
vékony ujjaival, könnyedén megpergette a szablyát. A pengén 
felszikrázó fény lángívet írt a levegőbe, vakító kört, mint a nap 
ábrázata. Márpedig e babonás barbárok, Kegyelmes Föllebbvalóm és 
Atya, végtelenül félnek a nap minden jelképétől. 

— Elbocsátlak benneteket, kis unokák. 

A nagyhatalmú vezérek oly ész nélkül hátráltak ki a nadvor-supán 
sátrából, akárha egy idepottyant isten szentélye volna. 

Megkönnyebbülten beszélte el ezt Finta. Berchtold fia Marót szíve 
is megkönnyebbült. Utóbbi idegen föld szülötte lévén, csak ekkor fogta 
fel, mi fenyegette az urát. 

De azért a reggelek, delek és esték továbbra is nyomasztóak 
maradtak a nép riadt kántálása miatt, míg egy napon száguldó nem 
érkezett, azzal a hírrel, hogy Gyula és Fajsz a hétmagyar országa 
vezéreinek nevében megesküdött Henrik királynak, hogy kilenc 
esztendőn át magyari sereg nem teszi be a lábát a németek 
országába, és azóta a kabarok hada már a biztonságos Bajorföldön át 


közeleg a kiszabadult fejedelemmel! 

Erre elhallgatott a siránkozó zenebona, úgyhogy én másnap reggel 
a nagy csendtől elaludván, a szokottnál jóval később ébredtem fel. 
Arra léptem ki sátramból, hogy csaknem üres a környék. Eltűnt a sok 
nép, szétszedhető hajlék. 

— Felkerekedtek. A fejedelem elé, hogy üdvözöljék — mondta valaki 
mély sóhajjal. Egy megroggyant, fakó ábrázatú ín, durva abaposztó 
öltözetben. Csak nehezen ismertem rá Fintára benne. Gyorsan bebújt 
a sátramba, mondván: - Ne lássanak veled! 

Zolta úr üresen álló díszsátrába hét táltos vette be magát az 
éjszaka — tudatta izgatott szavakkal odabent. — A hét legtekintélyesebb 
táltos! És azt kívánta, hogy nagy titokban hívják oda a hét vezért meg 
Szabolcsot. Álmukból ébresztve jöttek azok. Szabolcs vezér a sátor 
előtt díszőrséget álló testőrök közül éppen Fintát vette maga mellé, 
hogy a többiek beszédét, szót szó után ismételve, mondja bele a 
jobban halló fülébe. Amikor mindnyájan elhelyezkedtek, e tekintélyes 
táltosok közül a legöregebb odajárult a vezérek elé, és így szólt: 

— Beszéltünk a szellemekkel, fejedelmek. Azt üzenik nektek, hogy 
Zolta úr megfogyatkozott szentségében. Ő már semmi jót nem hoz 
többé a népre, szerencsét tőle nem várhatunk. A szent hagyományok 
kívánta módon meg kell fosztani életétől! 

Felpattant erre Örsur, a vereckés kabarok vezére. 

— A titkot megőrzöm — mondta komoran -, de elhagyom ezt a 
sátrat. A ti szellemeitekre a kabarok semmit sem adnak. Mivel jól 
tudjátok, nekem és előkelőimnek Mózes öt könyve a törvény, a kálizok 
a Koránt hiszik, a varsányok pedig az Evangéliumot... — És kisietett. 

A vén Szabolcs szintén felegyenesedett, és tiltón emelte kezét a fő 
javasember felé. De ekkor a tekintélyes táltosok közül a legfiatalabb, 
gyerek még, odafutott az agghoz, leguggolt lába elé, és így szólt: 

— Bocsáss meg, legbölcsebb vezér, de ezt csakugyan a szellemek 
akarják! Én vér vagyok a te véredből, egyenes ágon Álmos és Árpád 
családjából való! — Azzal elterülve ott, mint a nyavalyatörősök, 
verdesni kezdte magát a földhöz. 

Szabolcs úr rámeredt; visszahuppant helyére, összegörnyedt. 

— Lél vagyok — rebegte összeverődő fogai közül nagy nehezen a 
kis táltos. 

Az aggastyán arckifejezése megváltozott, megenyhült, ölébe vonta 
a gyermek verítéktől iszamos fejét. 

— Tudok rólad. Árpád fia Üllő fiának, Tasnak vagy a fia. Kicsiny 
korodban megmutattak nekem. Az után, hogy oly nagyon 
megbetegedtél, és sokáig nem voltál magadnál, majd felriadva, 
elmondtad: a szellemek vittek el, szétszedték minden porcikádat, s úgy 
rakták össze, hogy hetedízigleni ősöd lelkeként szülessél újjá. 
Megnéztem koponyád formáját, arcod csontjait, ínyedből a bal oldalon 


kiálló fölös agyarfogad, ráismertem Egyek nagyapámnak a jegyeire, és 
igazoltam, hogy csakugyan a szent kende lelke költözött beléd. Ezért 
is kaptad a születésedkor nyert helyett az idegen lélekről, aki szól 
belőled, a Lél[10] nevet. — Felállt, és meghajolt Lél előtt. — A te 
szellemeiddel nem alkudhatok, fiam. Úgy kell lennie, ahogy ők akarják. 

A táltosok erre mind Szabolcs felé fordultak, és ünnepélyesen 
meghajtották fejüket. Aztán egy csoportba verődve a nagy sátor 
falához húzódtak. Kivéve Lélt, aki ott maradt az aggastyán mellett, és 
gyermek módjára átkarolta az idős rokon vállát, arcába már visszatért 
az élet. 

— Akkor hát állj elő te, Jutas herceg — mondta rekedten az agg. 

Jutas felemelkedett, gyönyörű veretű ezüstöve körül gondosan 
eligazította prémszegélyű selyemköpönyege redőzetét, aztán a sátor 
közepére lépett. 

— Döntenetek kell, vajon Zolta úr meggyengült varázsereje bennem 
erősödjön-e meg újra, aki meglett és tapasztalt férfi vagyok, vagy 
elsőszülöttemben, a testi erejének teljében lévő ifjú Fajsz hercegben, 
Árpád legidősebb unokájában? 

— Derék dolog Jutastól, hogy így beszél — vélekedett Szabolcs. 

Horka legyintett: korai. Ráérnek határozni, ha a fejedelem megjött, 
s a táltosok beszéltek vele. 

— Akkor-e? — hangzott fel Szabolcs úr sipító hangja. — Aztán az 
említettekről vagy másvalakiről akarnál-e dönteni? 

— A fejedelem személyéről — mormogta Bogát horka, a nyílt választ 
kerülve. 

— Csúf madár a veréb! - kiabálta erre magas hangján Szabolcs úr. 
— Ha a cinege kiesik fészkéből, betelepszik, s amannak fiókáit kiveri 
onnan! 

Horka gyula kijött a sodrából. A levegőbe csapott. 

— Meglehet, hogy a turulmadár kőszáli fészke helyett immár 
csakugyan cinegék fészkéről kellene döntenünk. Vagyis hogy 
nemcsak Zolta úr, de egész nemetek vesztett erejéből, Jutas! 
Fejedelmi varázserő sem létezhet anélkül, hogy elegendő közönséges 
erő ne támogatná. A bihari kabarokra nem számíthatsz. A kabarok 
nem adnak a szellemekre, a bihariak sem, és ha Zolta uruk elvész, 
sértetten félrevonulnak a küzdelemből; nem állnak ki a gyepre, miként 
Árpád úr halála után. Csupán törzsed, a megyeriek fegyverei 
támogatnak. Árpád úr halálakor igazi hadvezér, Tarhos parancsolt 
velük, de most a te vezetéseddel, jó gazda, de hadban járatlan Jutas, 
hogyan számíthatnának diadalra? Megcsappant a ti erőtök! Míg én 
egymagam már két sereggel is rendelkezem. Tegnap küldtem 
parancsot Gyalu vezérnek, erdőelvi helyettesemnek, hogy a székely 
hadakkal csatlakozzon nyeregbe ültetett nemzetségem és nagyszámú 
kíséretem csapataihoz! 


Csöppnyi szünet után szokatlanul csendesen jegyezte meg 
Szabolcs: 

— Bogát, aki kemény és kitűnő hadvezér, a maga nemzetségi 
seregével és tengernyi kíséretével szintén temelletted áll, ugye? 

— Az ám! 

— Azért, hogy te törd meg a szeri vérszerződést, mert akkor utánad 
a fejedelemséget ő a fiának kerítheti meg. A horka méltóság helyett, 
amelyet nem hagyhat rá, hisz az az ő halála után Kál fiára, Bulcsura 
száll vissza! 

— Hogy mit miért teszünk, az a mi dolgunk Bogáttal! — hadonászott 
Horka, de érződött, szájában megkeseredik a nyál. 

— E titkot most súgta fülembe ez a kölyöknyi Lél — heherészett 
Szabolcs. — Tudja, hiszen táltos, hiszen Egyek kende szent öreg lelke 
van benne, hiszen ő maga is titkon vágyódik a nagyfövegre... — S mert 
Lél erre szégyenkezve összerándult, gyengéden megsimogatta a fiút. 
— Te vágyódhatsz is rá. Árpád dédunokája vagy! 

Bogát összefonta mellén a karját, és száraz hangon közbeszólt: 

— Beláthatjátok, Jutas és Fajsz számba se jöhet! 

Jutas herceg döbbenten kapkodott levegő után. Huba tanácstalanul 
tekintett körül. 

-— Erősebbek vagyunk - mondta Horka, és győzedelmesen 
körülnézett. 

— Kinél? Minél? — kérdezte a reszketeg fejű Szabolcs. 

Felemelkedett a helyéről, a vezérek elé tipegett. 

— A megszentelt hagyománynál? A vérszerződésnél? Nem ütheti el 
Árpád házát senki! Valamit elfeledtetek, kis unokák. Ahogy szokás az, 
hogy a családi méltóság apáról fiúra szálljon, úgy szokás és 
hagyomány az is, hogy a család legidősebb tagja vegye magára. A 
nagy Álmos öccse és a dicső Árpád nagybátyja, egymagamban 
Levedi, Álmos, Árpád és Szabolcs, én leszek hát a fejedelmetek! 

Elképedt csend támadt erre. 

Szabolcs pedig a táltosokhoz fordult. 

— Kérdezzétek meg a szellemeket! 

Amiként Finta elmondotta: a kis Lél szinte abban a pillanatban már 
habzó szájjal hánykolódott a földön, és összekoccanó fogai közül egy 
kísérteties idegen hang ezt sziszegte: ,Szabolcsot szeretik a 
szellemek"! 

Ez igen nagy hatással volt a többi táltosra is. Szétugrottak, 
magasba kapták dobjaikat, és eszeveszett gyorsasággal pörögni 
kezdtek maguk körül. A sátrat a szellemeket hívogató , Haj, haj", és az 
arra válaszoló különböző vad hangok töltötték be, de a dobok szava 
miatt nem lehetett őket megérteni. Majd sorban révületbe estek a 
táltosok, aléltan rogyván a földre, s akkor minden elcsendesült. Horka 
és Bogát kidülledt szemmel várták az eredményt. Végül a legidősebb 


táltos magához tért, tápászkodni kezdett, és a lobogó fáklyafényben 
idegenül tekintve körül, ezt rebegte: Szabolcs! — A többiek is 
ébredezvén, azt suttogták: Szabolcsot kívánják a szellemek! 

A vezérek leforrázva meredtek maguk elé, majd helyükről felállva, 
Szabolcs elé léptek, és lesütött szemmel meghajoltak az aggastyán 
előtt. Azután gyorsan eltávoztak. 

— Rövid haladék az Árpádoknak — vonogatta vállát Horka odakint. — 
Szabolcs fejedelem napjai meg vannak számlálva. Csoda, hogy eddig 
elkerülte a halál. 


A NAGY JÁTSZMA 


— Mi haszna - tette hozzá Finta a beszámolóhoz, — hogy Horka helyett 
Szabolcsot nevezték meg a táltosok, ha Zoltának pusztulnia kell? — S 
öklét rázta. — Nem hiszek a táltosoknak. Vagy ha igen, hát a 
szellemeknek nem. Én csak Zolta úrnak tett fogadalmamban és 
szablyám élében hiszek! 

Magad is tapasztalhattad Besenyőföldön, Felette Tisztelt Jótevőm, 
hogy a puszta népeinél a fegyveres kísérők, testőrök urukhoz az 
utolsó lélegzetvételükig hűségesek. 

Finta ezután még azt is elbeszélte, hogy ő, valamint Zolta úrnak 
azok a testőrei, akik a díszsátornál éppen őrt állván, az éjszakai titkos 
gyűlésnek tanúi voltak, tüstént szétrebbentek onnan, nehogy elfogják 
őket. Értesítették a nadvor-supánt meg a fejedelem asszonyát is. 
Közben Bogát, Horka és Szabolcs fegyveresei csakugyan elözönlötték 
az udvart és környékét, a testőrök táborát körülfogták, a fejedelmi 
kincstárat elhurcolták. Ő maga, Finta, sebtében ínnek öltözve 
kicsúszott ugyan a szorításukból, de az udvart nem hagyhatja el, a 
távozni akarókat alaposan szemügyre veszik. Hajnalban, hogy a 
tömeg szedelőzködni kezdett, Marót a néppel együtt akart indulni a 
fejedelem elé, de Bogát emberei megfogták, és visszavitték sátrába. A 
fejedelem asszonya már nem is próbálkozhatott, mert Horka gyula azt 
üzente neki: itt várja be Zolta urat, tapodtat se mozduljon innen, ha 
kedves az élete! 

Kegyelmes  Föllebbvalóm,  Gabriél — Atya, bocsásd meg 
elkapatottságomat, de ebben a pillanatban éreztem: rajtam a sor a 
cselekvésben. Megvallom, amióta a besenyők elleni hadjáratról le 
kellett , mondanom, nem láttam a feladatomat. Most meg 
megpillantottam! Nem úgy értem, mintha teljességében tárult volna föl 
előttem, vagy hogy akár ma is már a végére látnék... Egyáltalán nem. 
A győzelem -— az a tapasztalatom, mint sakkjátékosnak — a játszma 
során alakul ki, s talán a cél is így válik világosabbá. Mert éppen azt 
éreztem meg, hogy itt most nagy játszma indul, s hogy e szegény 
fekete figurákkal, kikre ily méltatlan sötétség borult, a napfényre került 
gonosz fehér figurák ellen én még kezdhetek valamit. A ,király" és a 
,királyné" veszélyben! 

A mérkőzés részemre ,sakk-sekkel" indul. De vannak olyan 
bástyáink, mint Bihar és talán Alpár vára, olyan tisztjeink, mint Finta és 
Marót, olyan katonáink, mint a bihari kabar vitézek... A fekete fél 
vereségre áll, de talán győzhet még, ha a játszmát kezembe veszem. 
Mindenekelőtt egy jó futár kellene... 

Azt mondtam Fintának: 

-— Ma is elindulok, gyalog, fából való — sarumban, 


imádságoskönyvemmel a kezemben, az istenházába, Pécsre. 

— Derék Béld! — pattant fel boldogan. — Neked nem állják el az 
utadat. 

— Az egyik templom mögött lócsiszárok tanyáznak. Egy aranyat 
viszek magammal, amelyből felszerszámozott paripát vásárolhatok. . . 

No, de hogy a szerénytelenség bűnébe ne essem, a magam 
érdemeiről nem akarok túl sokat beszélni. Küldetésem különben sem 
volt megerőltető. Nem siettem. Tudtam, időbe telik, amíg a fejedelem a 
Lajta folyó innenső partjára érkezik, s ott az őt üdvözlő népnek további 
napokig tartó ökörsütéses áldomást rendez. Annak a végére akartam 
odaérni, amikor a népség már oszladozik. 

Minden úgy történt, ahogy kiterveltem. Éjszakára a fejedelem 
egyszerű sátrában húzódik meg, vitézei között. Tehát este és arról az 
oldalról közelítettem meg a tábort, ahol varsányok ültek az őrség tüze 
mellett. Odaléptettem. 

— Panteleémon barát vagyok, a konstantinápolyi császár követe. 
Azonnal vigyetek a fejedelemhez! 

Az őrség parancsnoka a tábortűzből kikapott egy lángoló faágat, s 
annak világánál hosszasan méregetett. 

— Követ volnál, aztán nincs egyetlen kísérőd se — nevetett a 
képembe. Dühösen és keményen megragadta a lovam zabláját, hogy 
el ne vágtathassak onnan. 

— Keresztény létedre nem tudod, hogy Isten szolgáját maga az 
Isten védi? — válaszoltam foghegyről, hirtelen elébe tartva a kezemet. 
— Ez a gyűrű igazol engem. Gyerünk! 

Nagy, ovális smaragdgyűrűt viseltem a kisujjamon, még valami 
arab mondás is volt vésve belé. A varsány vitéz látta, valóban afféle, 
amilyennel a hatalmasok látják el üzenetvivőiket, hogy a másik 
hatalmas a gyűrűre ráismerve, megbizonyosodjon róla, kicsoda a 
küldő. Ilyen célt is szolgált csakugyan. Az udvarból való elindulásom 
előtt a fejedelem asszonya saját kezéről húzta le. 

Zolta úr sátrához érve, az egyik testőrrel beküldtem a gyűrűt. Nagy 
hatása volt. A fejedelem maga jött értem, a belső őrt kiküldte, engem 
meg betuszkolt. (Fájt látnom, mennyire lesoványodott, szeme mély 
gödörből tekintett reám. Pedig rettegésükben a szászok jól s 
tisztelettel bántak vele.) Nos, Zolta úr emlékezett rá, hogy a császári 
követség tagja voltam, de nem értette, hogyan került hozzám a 
felesége gyűrűje. Tanácstalanul állt előttem, azt mormogva: 

— Honnan kerítsek itt görögöt, hogy beszélhessek veled? 

Erre már megszólaltam magyari nyelven. 

— Tente fia Béld a valóságos nevem —- vallottam be. — S ha 
Besenyőföldről Bizáncba kerültem is, most az úrasszony képében, a 
magyari fejedelem híveként jövök végzetes titkot közölni. 

A gyűrű jóvoltából nem szakított félbe, s így gyorsan előadhattam, 


mi készül ellene. Mire befejeztem, pirosra gyúlt az arca. 

— Igazat mondasz, tudom! — pattant fel tábori ülőhelyéről. — Hisz 
nem jött elém sem asszonyom, sem nadvor-supánom, nem jöttek a 
testőreim... 

— Egyikük se hagyhatja el az udvart — vetettem közbe én. 

— A vezérek és a táltosok sem üdvözöltek. Sejtettem, hogy ezek 
baljós jelek. — Néhány lépést tett fel-alá, aztán megállt előttem. — 
Ismerem a kendevégzetet. A kendék az ilyen határozatot mindig békés 
szívvel fogadták, engedelmeskedtek neki. Talán nekem is úgy kellene 
tennem... 

- Úrasszonyod azt üzeni... — mondtam gyorsan erre, de 
félbeszakított. 

— Álmos nagyapám fejedelem volt, nem pedig kende. Hogy miért 
halt meg mégis úgy? Önakaratából. Vénen. Magánkívül az etelközi 
szörnyű csapás miatt. Mégis számítón: hogy halálával elorozza, és 
fejedelmi utódainak juttassa a kendék tekintélyét... De éppen, mert 
nem hitt semmilyen titokzatos erőben! Atyám, Árpád úr mondta ezt 
nekem. Hogy bűbájos erőnk volna, abban ő sem hitt. Én sem hiszek. 
Megtenném, ha hinném, de nem hiszem! — Hirtelen sarkon fordult. — 
Ám azt tudom - beszélt a sátor falához —, s ezt is atyám mondta, hogy 
az itteni föld szellemei engem kedvelnek, támogatnak. Szabolcs 
Etelközben született, hát mit akarnak vele?! 

— Úrasszonyod - ismételtem — azt üzeni, hogy amíg a baj elül, tedd 
át székhelyedet Bihar földvárába, ahol senki sem tud megszorítani. 

— De nem ám! - fordult felém. — Hűséges kabarjaim között! Oda is 
megyek. Álmos ravaszsága a kendékkel, Árpádé Téténnyel szemben 
most az én fejemre hullik vissza. De én is fortélyos leszek! 
Ifjúságomban uralmam nagy részétől megfosztottak. Ami megmaradt, 
azt nem adom! A bőrömet se. Nem vetem alá magam a táltosoknak, 
fejedelemről nem döntenek! Ha a szellemek azt akarták volna, hogy 
elvesszek, maguk veszejtenek el, Werlaon várában pusztultam volna. 
Csak azért haragudtak meg rám, mert én, a meghittjük, kitettem 
lábomat az országból, amelynek pártfogói. Többé nem megyek 
idegenbe! 

— Nem uram, hanem Biharba, ugye? — könyörögtem. 

— Oda! Vagyok és maradok a hétmagyar országának fejedelme! 

Most már arról tanácskoztunk, hogyan lehetne a dolgot nyélbe ütni. 
Nekem azt a feladatot adta: menjek vissza az udvarba, megjelenteni 
az úrasszonynak az ő elhatározását, s megmondani, hogy leghívebb 
embereivel maga is induljon Biharba. Hogy ezt megtehessem, 
kitervelte, miként kerülhessek biztonságban a másik párton állók 
szeme elé... 

Másnap reggel Zolta úr felszedte táborát, mondván, hazatér 
udvarába. Vele lévő két alvezérére, Gyulára és Fajsz hercegre 


ráparancsolt: siessenek előre, megtudakolni annak a szörnyűségnek 
az okát, hogy a vezérek, de még családtagjai sem jöttek eléje. 
Eközben én az egyik tábortűznél követelőztem, hogy lelki malasztban 
részesíthessem a varsányokat, kiknek vezére nagy zajt csapott: nem 
tűr idegent a vitézei között! Amikor eléggé felhívtuk már a figyelmet 
vitánkra, én rettenetesen törve a szavakat, a fejedelemhez futottam 
panaszra, de az hátat fordított nekem, s lovászát utasította, mondja 
meg: takarodjak innen! Az útra készülő Fajsz herceg ezt hallván, 
miután Panteleémonként jól ismert engem, önként felajánlotta, hogy 
magával visz. 

Így aztán Gyula és Fajsz kíséretében lovagoltam, amikor 
szembetalálkoztunk egy haddal, Szabolcs, Horka és Bogát egyesített 
seregével, amely azért jött, hogy a fejedelmet kézre kerítse. Miután 
Gyula és Fajsz a vezérektől értesült az udvarban történtekről, mi is 
csatlakoztunk e hadinéphez, vagyis visszafordultunk, hogy együtt 
menjünk velük Zolta úrnak elébe. 

A fejedelem bihari hada csak alkonytájt tűnt fel, s megpillantva a mi 
seregünket, jókora távolságra megállt. Egy száguldó vált ki onnan, 
Zolta úr írott nyilát hozta. Az üzenetet a sereget vezető Horka úr vette 
át, s nagyot káromkodott, midőn elolvasta. A nyíl ezután a vezető 
emberek között kézről kézre járt. Fajsz herceg félhangosan betűzte a 
közelemben: 


Mi okból jöttök elém haddal? Rosszat forraltok talán? 
Amíg meg nem követitek fejedelmeteket, egy tapodtat se tovább, 
vagy támadok! 


Erre a mi seregünk is megállt, s a távolból méricskélte a másikat. 
Minthogy pedig erősen sötétedett már, le is táboroztunk. 

Az üzenet megzavarta a vezéreket. Hosszasan vitáztak, mit 
tegyenek a fejedelemmel, aki lám, gyanút fogott. Végül úgy döntöttek, 
hogy reggel valahogy kimagyarázzák a dolgot, s engesztelő szavakkal 
átcsalogatva Zoltát, itt majd bármi eszközzel leveszik lábáról. Fel is 
állíttatták az udvarból magukkal hozott legszebb fejedelmi díszsátrat, 
mert azt a gyászos szertartást, amire készültek, a magas méltóságú 
áldozat saját fedele alatt szokták elvégezni. 

Reggelre azonban a bihari seregnek bottal üthették a nyomát. 
Eltűnt mindenestül! Az elképedt vezérek a szélrózsa minden irányába 
küldtek fürkészőket, de azok félnapi járóföldön belül nem leltek 
egyetlen kabar vitézt se. 

A bihariak ugyanis még az éjszaka kezdetén tízes csapatokra 
oszolva, nagy csendben szerteszéledtek, hallótávolon túl vágtába 
kezdtek, s amikor jó messze jutottak, hirtelen megváltoztatták az 
irányt, és szédítő iramban valamennyien ugyanazon gyülekezőhely 


félé törtettek, az pedig nem volt egyéb, mint Pécs romos városa, az 
udvar közelében. 

Maga Zolta úr más-utat választott, ő az Őrlánc hű népére bízta 
magát. E sokfelé elszórt őrtelepülések vitézei az Árpád-család 
madarát viselik zászlóikon, amiért igen irigylik is, és régi idő óta azzal 
gúnyolják őket, hogy hadi jelvényeik madara igazában nem a 
csodálatos turul, hanem csupán egyszerű kurul, azaz: karvaly. Tehát e 
,karvalyosok" védelme alatt igyekezett a fejedelem telepről telepre 
haladva Biharország felé. 

Magam a második éjszakán titkon otthagytam a vezérek tétován 
veszteglő seregét, és megeresztett kantárszárral közvetlen azután 
érkeztem az udvarba, hogy a bihari kabarok kemény rohama 
elkergette onnan az idegen fegyvereseket. Az úrasszonnyal, Maróttal 
meg az udvartartással, Fintával és a testőrséggel még azon a napon 
elindultunk Bihar földjére. Az udvart visszafoglaló kabar vitézek szintén 
oda tartottak, otthonukba, de nem ugyanazon az úton. Így aztán a 
vezérek, amikor innen is, onnan is híreket, jelentéseket kapván végre 
felocsúdtak, képtelenek voltak megérteni, miként bukkanhat fel a 
menekülő fejedelem egyszerre olyan különböző helyeken, nem tudták, 
hova kapjanak, melyik irányban induljanak üldözésére. 

Midőn hosszú napokon át való derekas lovaglás után, a Dunán és 
a Tiszán átúsztatva, végre megérkeztünk célunkhoz, Zolta úr zászlaja 
már a földváron lengett. 

Mit jelentsek még minderről, Felette Tisztelt Jótevőm, Atya és 
Föllebbvalóm, Gabriél? 

Rövidesen körülzárták Bihart Szabolcs fejedelem hadai, de 
rohamuk megtört a kabar vitézek dühödt ellenállásán. A támadók 
eltávozása után Zolta úr a vár előtti mezőn nagy szemlét tartott. 
Megdicsérte híveit, s mint egykor Árpád, most ő is nagyfejedelemnek 
nevezte magát, megfosztván a gyulát és a horkát fejedelmi címüktől. 
Szabolcsról nem szólt, őt nem fosztotta meg új méltóságától, mert el 
sem ismerte fejedelem voltát. De ez mit sem változtatott azon, hogy 
véreim valódi ura bőrét ugyan megmentette, de csak egy talpalatnyi 
föld maradt az övé. 

Zolta úr bihari udvarába nem sokkal ezután egy erdőelvi vitéz 
állított be. Aranyoroszlános zászló alatt jött, mint valami fejedelemnek 
a követe, s nagy meglepetést keltett, amikor kiderült, hogy az erdőelvi 
Gyalu vezér üzenetét hozza. Gyalu szűkszavúan biztosította a 
fejedelmet: békés szomszédként fogadja, nem támadja meg, éljenek 
barátságban. Igen, a fejedelem iránt kifejezett hódolat helyett 
barátságról beszélt. S így, bár az üzenet tartalma kedvező volt 
számunkra, Zolta úr mégis igen megharagudott. 

— Milyen jogon használ fejedelmi jelvényt a te vezéred? — förmedt a 
hírhozóra. 


— Annak jogán, Bihar ura, hogy azzá lett nemrég! Gyalu... akkor 
még vezér... megtudván Tétény úr halálát, rá se hederített többé 
Horka parancsaira, hanem miután sok éven át kormányzott Tétény 
gyula képében, kit a székelyek és Erdőelve más lakói egykor Esküllőn 
fejedelmükké választottak, most ugyancsak Esküllőn saját magát 
választatta meg. Ezt pedig joggal tehette, hiszen a gyulát Erdőelvén 
Árpád úr halála óta senki se látta többé. Helyette mindig Gyalu volt ott 
a parancsoló. 

— Mondd meg, tudomásul veszem: nem támadjuk meg egymást — 
mondta Zolta, s több szót nem vesztegetve, elbocsátotta a követet. 

— Gyalu véletlenül hasonló neve —- fordult aztán hozzám 
kesernyésen — már egészen úgy cseng Erdőelvén mindenki fülében, 
mintha ,gyula" volna... Ezt és belső viszályainkat kihasználva, ő is 
megtette magát egy független ország urának! — fejezte be szavait 
nagyon elszomorodva. — Derék Béld, mi lesz ebből? 

Valóban, Felette Tisztelt, Biharban ül egy régi ifjú nagyfejedelem, a 
dunántúli Szabolcsban egy vén, új első fejedelem, Erdőelvén egy 
hosszú ideje kormányzó újdonsült Gyalu fejedelem és így tovább... A 
hétmagyar országában nagyobb a széthúzás, mint valaha! Mi lesz 
ebből? 

— Te, uram — feleltem Zoltának —, bízzál támogató szellemeidben, 
én pedig Krisztus urunkhoz imádkozom, hogy ez ország visszanyerje 
egységét, erejét... 

Neked pedig azt mondom, Jótevőm és Föllebbvalóm, hogy a nagy 
játszma e földön folyik tovább, s én, ahogy tőlem telik, tologatni 
igyekszem a figuráit; Zolta úr most majd az én tanácsomra Romanosz 
császár ő legmagasztosabb felségéhez fordul, kérve, ne legyen vita 
arról, hogy a véren szerzett s egy emberöltő óta birtokolt föld itt az ő 
népéé, de a római császár emelje fel tekintélyes szavát a pártütők 
ellen, mivel ő — Zolta — kész a császár hatalmát elismerni maga fölött! 

Azt hiszem, Kegyelmes Gabriél, hogy a magyari vezérek nemrégen 
elhangzott fullánkos üzenete után a valódi fejedelem behódolását 
odafent Konstantinápolykban a Te tevékenységed jelentős 
végeredményekért fogják felfogni. Íme, ezzel is, és mindenkor minden 
mással, hű szolgája kívánok lenni Kiválóságodnak! 

Csak annyit még végezetül, hogy mielőtt a vezérek seregétől 
megszöktem, kihallgattam a haragos Bogát és a dühödt Horka 
beszélgetését a fejedelemről. 

— Nyoma veszett! Kicsúszott a kezünkből! — pattogott a horka. — Ki 
gondolta volna, hogy megorrontja a tervünket, s mint megbokrosodott 
mén, úgy elmén Marót a halál szelére... Mén-Marót Zolta legyen 
ezután a neve - fakadt bosszús nevetésre. 

A gyula rábámult, aztán élesen felkiáltott: 

— Egyedül Mén-Marót! Zolta a nép számára meghalt! 


Második rész 
A BESENYŐK 


EGY OSTYA 


A székesfejérvári királyi várpalota törvénytermének sötét oszlopai 
között a reverendás főpapok meg a kámzsás szerzetesek ismét 
elfoglalták a helyüket. A legutoljára érkező prépost, a király 
országbírája, egyetlen pillantással felmérhette: a per minden 
megidézettje jelen van; a bejáratnál álló testőröknek fejbólintással 
jelezte, hogy becsukhatják a nehéz tölgyfa ajtót. Annak döndülése 
közben karszékéhez ment, ott megállva, tekintetét a mennyezet felé 
fordította, és összetette a kezét. A teremben a halk zsibongás elült, ki- 
ki felkelvén helyéről, letérdepelt. 

— A mai napra kelve — imádkozott az országbíró —, mindnyájan 
illőképpen  ájtatoskodánk, gyónás és áldozás után lélekben 
megtisztulva jelentünk meg színed előtt, Istenünk. Mennyeknek ura, 
világosítsd meg elménket, hogy megítélésünk éles és tiszta lehessen, 
s a te kedvedre és szent törvényeid szerint oszthassunk igazságot. 
Ámen. 

A térdeplők az áment utánamondva, visszaültek helyükre. Az 
országbíró az ezzel járó zaj, sóhajok, széktologatás közepette hirdette 
ki: 

— Király urunk képében a szávaszentdemeteri görög hitű monostor 
contra Bár-Kalán nembéli nobilis Kalán birtokperben a második napi 
consessust[11] Krisztus urunk segedelmével megnyitom. — A falat 
támasztó két fiatal benediktinus szerzetes alája tolta magas támlájú 
karosszékét, s megint a falhoz álltak, a kámzsa ujjába bújtatva 
mellükön összetett kezüket. Az országbíró pedig kényelmesen 
elhelyezkedvén, intett a bazilita barátoknak. 

— Halljuk tovább a háromszáz esztendőseknek mondott levelek 
ismertetését. . . 

— Engedelmet, megjegyzésem volna — emelkedett szólásra a peres 
felek asztalának végében Kalán bíboros. Fejét könnyedén meghajtotta 
a király képviselője előtt, majd kihúzott derékkal fordult a hosszú asztal 
túlsó szélén ülő ellenfeleihez. — A tegnapi utolsó pergamenről 
elhangzott néhány név felkeltette a figyelmemet. Mén-Marót meg 
Gyalu nem ismeretlen előttem. Ami Giládot illeti, éppen Galádnak is 
felfoghatom, amely formában egy kiváló mű lapjain találkoztam vele. 
Hadd kérdezzem meg: Salán vezérről, avagy fejedelemről nem 
történik említés ezeken a tekercseken? 

A szávaszentdemeteri szerzetesek nevében rendfőnökük állt fel. 

— Örömmel hallom, hogy a kardinális, aki tegnap még falsumot 
emlegetett, mára elismeri: másutt is találkozott a pergamenen szereplő 
históriai személyek nevével. Mi magunk, megvallom, létezésükről csak 
ez iratokból értesültünk. Ellenfelünk nyilván hitelesnek is tekinti az 


általa említett s e személyekkel foglalkozó művet, minthogy kiválónak 
mondotta azt. 

A bíboros védekezően maga elé emelte a kezét. 

- Ne csűrd-csavard szavaim, apát! Nemhogy bármit elismerni, 
opponálni[12] kívánok, s azt a művet bizonyítékul hozom fel. Előbb 
azonban várom kérdésemre a feleletet. 

— Úgy látszik, elődeink korában nemritkán használtak gúny... vagy 
hogyan mondjam?... mellékneveket — kezdte válaszát amaz. — 
Nemcsak... amint majd kitűnik... a Mén-Marót elnevezés terjedt el 
általánosan, hanem az itt már megismert Kulánt is, attól fogva, hogy 
Ete halála után ő maga lett a kán, szívesen nevezték szláv szóval, 
eredeti nevéhez hasonló melléknéven Szalánnak, azaz Sósnak, mivel 
ő indította el a sóháborút. 

— Ilyen háborúról nem tudok -— rázta a fejét a bíboros. — De az 
említett mű sem. És... mint már tegnap mondám, Ond meg Ete ugyan 
az én őseim voltak, de az időből Kulánról soha nem hallottam. 

Neve hasonlít az enyémhez, amely név nemünknél és 
családunkban gyakran öröklődött. Abban a műben, amire hivatkozom, 
egy Salán nevű szerepel, de ez idegen, valami itt élő bolgár fejedelem. 
Hasonlóképpen Mén-Marót, Galád, Gyalu, mind idegenek, országunk 
földjét a régi időben birtokló fejedelmek. A mű címe Gesta 
Hungarorum[13]. Alig néhány esztendővel ezelőtt készült, manapi 
fejlett tudományunk módszereinek tökéletes alkalmazásával, lévén 
nemrég meghalt szerzője nagy míiíveltségű főpap és jeles író, 
egyébként nekem igen jó barátom. Épp barátságunknál fogva, s mert 
akkor a király kancellárja valék, volt alkalmam figyelemmel kísérni 
munkáját. Igen nagy körültekintéssel dolgozott, s nem kisebb 
fáradsággal készült azután a kézirat míves lemásolásával az a 
huszonnégy pergamen lapból álló, gondos barátbetűkkel rótt és 
szemnek tetsző iniciálékkal díszített kódex, amely az esztergomi 
káptalannál található. Fogadom az élő Úristenre, hogy az itt felolvasott 
levelek a Gesta Hungarorum tTfélfüllel vagy másodkézből való 
ismeretére vallanak! Minthogy pedig annak hitelt érdemlő 
narratióját[14] teljesen kiforgatják eredeti értelméből, követelem, hogy 
légből kapott hamisítványnak minősíttessenek! 

— Én meg arra figyelmeztetek — fordult most a rendfőnök égő arccal 
az országbíróhoz -—, hogy miután e levelek a maguk korából valók, 
hitelükkel nem versenyezhet a három évszázaddal később írt 
legkiválóbb históriai mű sem! 

Az országbíró bólintott rá. 

— E vitát nem engedélyezem tovább! Ámbár Kalán kardinális 
becsült tudós és író lévén, ha ő állítja, el kell fogadnunk, hogy az 
említett krónika jeles alkotás lehet, de legfeljebb az ars, vagyis a 
kifejezés szépségének és méltóságának okából, nem pedig ama 


tartalma folytán, amiért bele kellene tekintenünk. Egybevetése e 
levelekkel nem volna Istennek tetsző, minthogy Krisztus urunk azt 
mondá, amint Lukács evangéliumában olvasható: , Az óposztóhoz nem 
illik az újból való folt... És senki, aki óbort iszik, mindjárt újat nem 
kíván, mert azt mondja: jobb az ó." 

Ez már — hogy őt egy elkapatott prépost az evangéliummal 
leckéztesse —, sok volt Kalán bíborosnak. Elvesztette a fejét, és éles 
hangon kiáltotta: 

— Nem is sejted, kinek a művéről nyilatkozol! Tudd meg, nem 
kisebb ember az, mint III. Béla király úr egykori nótáriusa, név 
szerint. . . 

— Apage Satanasl[15] — szakította félbe a rendfőnök hördülése. S a 
szávaszentdemeteri . monostor elöljárója, — miközben felolvasó 
szerzetese a kereszteket hányta, torkához kapkodva hebegte: — 
Szájára veszi... ki meri ejteni... — irtózattal mutatott a bíborosra — 
Uram, irgalmazz, évekkel ezelőtt elhalálozott Béla királyunk nevét?! Ő, 
aki ellen az a vád, hogy ama szent ostyával, amellyel utoljára 
megáldoztatta. . . 

Kalán bíboros villámcsapottként omlott le székébe. 

— Tiltakozom! — vergődött ott sápadtan, szívét tapogatva. Valótlan, 
hogy amaz ostyával én... horribile dictul[16] megmérgeztem volna 
király uramat! Rágalom! Védelmet, országbíró! Rendre! Intsd meg! 

— Nem tehetem - sunyta le szemét a király képviselője. — A vád 
végtére fennáll, s a római Szentszéknél a vizsgálat ma is befejezetlen. 
Elbírálásunk tárgyához azonban nem tartozik. Ezért csak arra 
figyelmeztetem az apátot: tárgyra! 

- lIrigyeim rágalma, gonosz szóbeszéd az! S e szörnyű 
vesszőfutásomat kihasználva, a ravasz baziliták nem  átallnak 
rovásomra leveleket hamisítani! — sóhajtozott az asztalra borulva a 
kétségbeesett főpap. — Akit a sors ver, az ág is húz, még ősei 
birtokából is kiforgatják! 

— Monostorom szent közössége nevében tiltakozom! — rikoltotta 
most már lila arccal és szakállát tépve a rendfőnök. — Nekünk van 
okunk tiltakozni! 

Az országbíró az asztalra csapott. 

— Silentium! Elég legyen! — Kalánhoz fordult. — Aki birtokügyben 
hamisít, — főtisztelendőséged, az oklevelet hamisít, esetleg 
tanúvallomásokat. Itt azonban, e szemre is nagyon régi, molyrágta 
írásokból magyari népünk régi históriáját halljuk vagy effélét. 
Nehezményezni csak azt lehet, hogy a szóban forgó birtokokról ez 
ideig még szó sem esett! 

— Legyen szabad megjegyeznem - a bazilita rendfőnök lehiggadva 
kivette karomszerű ujjait göndör szakállözönéből, s meghajtotta fejét —, 
e kor körülményei annyira ismeretlenek, hogy  birtokigényünk 


megértéséhez teljes egészében fel kell tárnunk az előzményeket. 
Megkövetem király úr képviselőjét, amiért sok idejét és még több 
türelmét vesszük igénybe. 

A bíboros maga elé meredve dobolt az ujjával. 

- E rágalommal bármikor lepecsételhetik a számat... Már 
megszólalnom sem érdemes... megszólalnom se! -— hajtogatta 
szánalmasan. 

Az országbíró a szeme sarkából pillantott rá. 

— Talán a végén, főtisztelendőséged... Miért ne? — Majd tekintete a 
rendfőnököt elkerülve, a kétfelé fésült szakállú bazilita szerzetesen 
állapodott meg, aki maga elé halmozva a kisimított tekercseket, alig 
várta, hogy a görög írásokat tovább olvashassa. — Halljuk hát ezt a 
Pentelét vagy Béldet. El sem tudom képzelni, hogy ilyen sorsverte, 
éhenkórász ember hogyan jutott volna oly nagy és eleink közül a 
legkiválóbbakat megillető birtokhoz, amilyenre a fráterek az ő nevében 
igényt tartanak. 

— Úgy, úgy... — nyögött fel szemernyi reménykedéssel Kalán. 


A BIHARI UDVAR 


Ha meggondolom, barátom, mióta nem írtam neked! Mióta! 
Csaknem tíz... nem, kereken kilenc esztendeje! Igaz, közben egy 
ízben újra találkoztunk, így hát pontosan hét éve annak, hogy nem 
kaptál hírt felőlem. Ne vedd rossz néven, derék Lóbőr, mert e hét 
esztendő alatt, bizony mondom, másnak sem írtam, nem írhattam 
senkinek. Nem volt mire, mivelhogy egyszerűen nem akadt a kezembe 
pergamen! Kétkedőn csóválod a fejed? No, hát hallgass meg, és ítélj 
magad... 

Ott kezdem tehát, amikor hét esztendővel ezelőtt Mén-Marót, 
azazhogy Zolta fejedelem dolgában odalent járván a császári 
városban, az Úr összehozott veled meg a szent életű apáttal. 
Emlékezhetsz rá: az Aranyszarv öböl partján ődöngve, váratlanul 
pillantottalak meg benneteket, amint egy közelgő bárka fedélzetén 
álltatok, s oly nagy boldogság és türelmetlenség vett erőt rajtam, hogy 
a találkozást siettetendő, ledobtam csuhámat, beugrottam a kéken 
tündöklő habok közé; odaúsztam a hajótokhoz. Hogyan örvendeztünk 
és ölelkeztünk ott, mi hárman, régi hittestvérek! 

A csuhámnak a parton természetesen már hűlt helyét találtuk. De 
hát nem ér meg ennyit a barátság? Méghozzá a kegyes apát (igaz 
patrónusunk és sokszoros jótevőm nekem), tekintettel arra, hogy 
éppen a lauránkban készült művet -— az igazi, bár sajnos még mindig 
nem uralkodó császárunk által annyira áhított legelső írásgyűjteményt 
— hoztátok meg, s a Krisztus-szerető Kónsztantinosz, e bíborban 
született, a tőle megszokottnál is nagyobb bőkezűséggel jutalmazta 
azt: elnéző, szent mosolyával megtérítette káromat. Vagyis a csuha 
árát, a beléje varrt s vele együtt elveszett aranyaimmal együtt... Hát 
csak megér ennyit a hűség! 

A csuhában, Lóbőr koma, mint akkor mondtam, a külügyek 
főkamarásától kapott aranyak lettek volna... Hát nem egészen úgy 
volt. A főkamarás, a zsugori Theophanész parrikiosz (akinek, Lóbőr, ez 
a csekélyke megszólítás jár ki: ,Panhüperprotószebasztohüpertatósz"), 
megszerkesztette, alá is íratta ugyan a Zolta urat a császárnak 
alárendelt és Romanosz által mindenekfelett támogatott fejedelemként 
feltüntető oklevelet, de tőlem sajnálta a pénzt, hogy a bajban lévő 
Biharországba visszatérve, a bizánci kincstár költségén tartózkodjam 
ott. Előzőleg Gabriél klérikoszt kitüntette, amiért Zolta az én 
rábeszélésemnek engedve, római hűbéresnek nyilvánította magát, de 
nekem azt mondta: , Ugyan micsoda fejedelemség! Egy fityinget se ér, 
azt is alig, hogy ezt a diplomát egy futárral odaküldjem." Hej, Lóbőr, 
hogy felfújják magukat ezek az előkelő hivatalnokok, mihelyt valami 
alantas személlyel, mondjuk csak egy, a klérosz legalacsonyabb 


fokozatán álló szerzetes baráttal állnak szemben! 

Pfuj! Pfuj! 

— Mindenek Felett Elsőként Tisztelt Legfensőbb Főkamarás és 
Patrikiosz! — mondtam neki, ahogy illik és kötelező. — Kegyeskedj ne 
arra tekinteni, hogy mennyit ér ez a fejedelem ma, hanem arra, hogy 
mennyit érhet holnap! 

A hosszú és nagy címénél is nagyobb elkapatottságú eunuch erre 
dühbe gurult, őt akarom tanítani — sipítozott nőies hangján —, aki még 
arról is lemondott, hogy utódai lehessenek, csak mert egyedül 
uralkodójának akar jó sáfára lenni?! Eredjek ezzel a diplomával, de a 
türkök földjéről azonnal térjek meg, és legott menjek vissza oda, 
ahonnan jöttem, a monostoromba, mert a magas politika nem 
szenteknek való gyertyagyújtás, nem is dogmarágás, mint én 
gondolom, ahhoz az arra kiválasztottak  tudományára és 
képzelőerejére van szükség! Így épp csak az útra, néhány 
miliarezionnal[17] szúrta ki a szemem, amit természetesen a császár 
piros színű aláírásával ellátott okirattal együtt a szállásomon tartottam 
elrejtve. 

Sebaj, hogy így történt, ha egyszer a névleges császár, illetve a 
szent életű apát jóvoltából mégis hozzájutottam a szükséges pénzhez. 
De beláthatod, hogy e nehezen szerzett aranyakból nem költhettem 
mindjárt pergamenre, amikor a Bizáncba vezető hosszú úton lesántult 
gebém helyett új lovat kellett vennem meg mindenféle mást. S ha 
emlékszel még rá, ketten együtt is elköltöttünk valamennyit — nem is 
keveset —, amikor találkozásunk napjának estéjén halárusnak öltözve 
ténferegtünk a test számára mindenféle kellemes bűnöket kínáló 
sikátorokban, tudván, lelkünknek a korábban elkövetettek folytán a 
túlvilágon úgysem árt már semmi. . . 

Akkor sok mindent el is fecsegtem neked arról, ami véreim földjén 
történt velem, de korántsem mindet. Másnap pedig búcsút vettünk. ,De 
Nikephorosz barát, orcáid minő pirosak! A tieid meg, Panteleémon 
fráter, minő fehérek! Mindkettőtöknek keresztbe áll a szeme, és tűzben 
ég! — csóválta fejét derék apátunk. Én meg — emlékszel? — nyakába 
borulva, azt mondtam neki: , Testvérünk az Úrban, az elválás fájdalma 
tükröződik rajtunk! 

Kevés dolgot beszéltem el neked akkor, Lóbőr. Mert ami azt illeti, a 
, Mindenekfelettelsőként" stb.-nek volt valamelyes igaza. Nem is 
tudhatta, mennyire! 

Bihar vára annakelőtte afféle legényszállásul szolgált a 
fejedelemnek.  Vadászni járván tartózkodott ott, meg katonai 
gyakorlatokat irányítani, olykor pedig törvényt ülni benne e teljesen 
személyes hatalma alatt álló nép peres ügyeiben. Udvarát sosem 
hozta magával, nem is lett volna hová tennie. Most pedig ebben a 
földvárban kellett berendeznie udvarhelyét, ebben a szűkös 


erősségben. 

Méghozzá a meneküléskor a díszsátrak mind ott maradtak 
Árpádon (ahogy a Pécs közelében lévő téli udvart hívták). A kerek 
alapú kabar sátrak pedig átkozottul alacsonyak. Ilyen átkozott kabar 
sátrakat ékesítettek fel Zolta úrnak meg asszonyának és lányainak. 
Szépen fel voltak díszítve, de hétrét görnyedve kellett járni bennük, 
mert ilyenek ám a nép sátrai. Padozattal sem lehetett ellátni őket, a 
puszta földre terítették le bennük a szőnyegeket. 

Tudnod kell, hogy a kabarok, akik immár véreim nyelvét beszélik, 
és ama külön vérszerződés folytán, melyet még Zolta úr nagyapja 
kötött velük, rendkívül ragaszkodnak a fejedelemhez, bátor harcosok, 
szeretnek kereskedni, még inkább kereskedőkaravánokat fegyverrel 
kísérni, értenek a földműveléshez, jó állattenyésztők, sőt kitűnő 
fegyvercsiszáraik és ötvöseik is vannak, ámde mindennél jobban a 
harcot meg a belőle származó hadizsákmányt kedvelik. Hanem hát 
Szabolcs fejedelem parancsára — az után, hogy az első megrohanás 
nem sikerült — a gyula és a horka telerakták a környéket őrségekkel, 
úgyhogy azok egész körülfogták a bihari földet. Ami kalmárnép 
arrafelé közeledett, azt mind eltérítették, aki csereberélni kívánt, annak 
elállták az útját, teljesen elzárták ezt a kis országot a külső világtól. 

Hónap hónap után telt így el, és a bihari kabarok nem tudták 
elcserélni termésüket és termékeiket. Majd belefulladtak a sok enni- 
innivalóba meg szép portékáikba, sehogy sem tudtak túladni rajtuk. 
Nem tudtak kereskedni, karavánt kísérni, idegen földet sarcolni. És 
nem volt sójuk, sem pedig rezük, vasuk a fegyverek és szerszámok 
pótlására, az udvarbeliek nem tudtak finom öltözethez jutni. A 
fejedelem asztalán fatálak, közönséges cserépedények álltak, arany, 
ezüst helyett. (Még szerencse, hogy volt a kabarok között annyi 
előkelő, akiknek lányaival az ifjabb testőrök, udvari emberek 
összeházasodhattak, de nemigen akadt olyan előkelőség, kinek a 
fejedelem odakínálhatta volna eladósorba kerülő lányainak kezét.) 

Egynéhány ügyes böszörmény meg görög, vakmerő kabar 
megpróbálkozott a csempészéssel, de ezt a veszélyes munkát — 
tekintve, hogy a megfogott csempészt odaát rögtön kettéhasították — 
arannyal kellett megfizetni. Amikor Árpádon az udvart körülzárták, 
Szabolcs úr emberei rögtön elvitték a fejedelmi kincstárat, a fogságból 
hazatérő Zolta úrnak csak az öltözetén lévő aranycifraságai maradtak 
meg és aranyszablyája. A fejedelem asszonya hozott némi ékszert 
magával, Berchtold fia Marótnak volt néhány arab ezüstje és bizánci 
aranya, de mindezt elköltötték arra, hogy Biharország legalább a só 
hiányában ne szenvedjen. 

Végül a kabarok úgy segítettek magukon, hogy az ellenfél 
őrségeinek láncolatát kemény rohammal átszakítva, rázúdultak a 
szomszéd magyari földekre, és ott fosztogattak. Zolta úr, bár kénytelen 


volt szemet hunyni felette, az ilyen zsákmányból nem fogadott el 
fejedelmi részt. S e portyák csak növelték fejünk felett a veszedelmet, 
siettették a hét vezér ellenünk indítandó hadjáratát. Könyörögtem 
fejedelem uramnak: helyezze magát a császár oltalma alá. Biharba 
menekülésünk első napjai óta pedzettem ezt neki, s akkor meg is 
ígérte, hogy majd kérni fogja a császár pártfogását, ámde nem kérte. 
Abban reménykedett, hogy mindez úgysem, tart soká, hiszen a vén 
Szabolcs úr hamarosan behunyja a szemét, akkor pedig Bihar és a 
Megyer törzse együtt néz szembe Bogáttal meg Horkával, aki azóta 
elvesztette Erdőelvét. Valamennyien azt hittük, hogy ebben a 
rövidesen bekövetkező összeütközésben felülkerekedhetünk. 

De egészen más csaták következtek. A törékeny Szabolcs úr 
kedvencével, Tas herceggel, Lél apjával meg Horka gyulával 
támadásra indult Bihar ellen. 

Átkeltek a Tiszán, majd Szabolcs és Tas serege a bihari meg a 
nyíri föld északi peremén a Szamos folyó felé tört előre, egészen 
Szatmárig. A gyula hada különvált tőlük, és a Nyír erdeitől az Omsó- 
érig jókora területet meghódítva, a meszesi részeknél egyesült ismét a 
másik sereggel. 

Szabolcs úr a hadban is színes ernyőjű szekerén meg hordszékén 
vitette magát, s mindig valami kilátóhelyen telepedve meg, maga 
irányította a csatáit. Eleinte könnyen győzhettek, mert a kabarok csak 
arra törekedtek, hogy végre jó fegyvereket, ékszereket, díszes ruhákat 
zsákmányolhassanak, váltságdíjat ígérő foglyokat ejtsenek. Kitértek a 
csaták elől, a kisebb csapatokat igyekeztek kézre keríteni. 

De egyszerre Bogát is megjelent sereggel. Mégpedig váratlan 
irányból — Ete kán országán jött keresztül. A bődi révnél kelt át a 
Tiszán, és a Korogy vize mellett tört előre, egy ott lakó székely 
nemzetség vitézeit magával vonva. Szarvashalomnál átúsztatott a 
Körös folyón, s a Tekerő vize mentén továbblovagolva, a Jószás-patak 
mellett ütött tábort. Egyenesen Bihar vára alatt! 

Ezzel aztán be is kerítettek minket! 

Úgy tetszett, minden elveszett! Zolta fejedelmet asszonyával és 
lányaival az lIgyfon-erdő bozontos sűrűjében rejtettük el. Itt Finta 
testőrei vigyázták sátrát, meg Marót, aki az egész udvari népet 
fegyverbe állította Magam a kabarok egyik ezredének élén 
( ezeresvezérként",, ahogy nálunk mondják) visszasiettem Bihar 
várának felmentésére. Ott az ellenség már elkezdte behányni a 
vizesárkot, hogy előkészítse a sánc megrohanását. 

De erre már észbe kaptak Bihar kabarjai. Megértve, hogy elveszhet 
minden, nem törődtek többé a zsákmánnyal; azon voltak, hogy a 
háborút nyerjék meg, és úgy harcoltak, mint a fenevadak. 

Sikerrel küzdöttünk, Lóbőr. Bogátot, a híres hadvezért, elűztük a 
vár alól. Biharország kisebb lett, mint volt azelőtt, de megmenekült, s a 


fejedelem visszatérhetett nyomorú udvarába. 

Amíg mi győzelmünknek örvendtünk, s kezdtük erősnek érezni 
magunkat, halljuk fürkészőinktől, hogy Szabolcs fejedelem a ládi révtől 
valamivel feljebb, a Tisza innenső partján tevékenykedik, nagy sok 
katonával. A vitézek cövekekkel szaladgálnak ide-oda, a cövekek 
között pedig zsinór feszül. Aztán rengeteg népet hajtanak oda, azok 
egy része árkot ás, másik része a környező erdők fáit döntögeti, majd 
ácsmunkába kezd... 

Földvárat építtetett ott Szabolcs úr. De nem akármilyet. A mély 
árkok, Lóbőr, azóta egy hatalmas, háromszögletű teret fognak közre. E 
térség szélein, a háromszögletű árok partján véges-végig, igen nagy 
munkával sűrű gerendarácsozatot helyeztek el, azt fedték be a 
töméntelen sok kihányt földdel, amelyet végül keményen ledöngöltek. 
Olyan magas és erős sáncfalak támadtak ott, amilyeneknek nincsen 
párjuk a hétmagyar országában! Aztán az ott sűrűn és szeszélyesen 
kanyargó Tisza vizét az árokba beeresztve, a háromszögletű földvár 
tökéletes sziget lett. A szárazfölddel csak a két sánckivágáshoz vezető 
híd köti össze. Ezt a nagy erősséget építtette Szabolcs, azért nevezik 
ezt ma Szabolcs várának. 

Amikor a munkához hozzáfogtak, megértettük: Szabolcs és Tas 
azért foglalta el Biharország északi peremét, hogy az erdőelvi só vízi 
útját kezükbe kerítsék! A só nagy úr! Szabolcs messzire gondolt, 
amikor ezt tartotta a legsürgetőbbnek, s csak ezután indította Bogát 
hadait a bihari földvár ellen. 

— A sóút végleg az övé, ez a nagy vár vigyázza majd! — mondta 
szomorkásán Zolta úr. -— Se só, se sóvám többé! De sebaj. 

Korán nyugodott meg, Lóbőr. Nem hiába tervezték a földvárat 
olyan nagyra, más célja is volt vele Szabolcs fejedelemnek. Egyszerre 
csak hírét kapjuk: egy kisebb Szabolcs vár is készül, az előbbitől 
valamivel délnyugatra, a Tisza túlsó partján, ott ahol a hétmagyar 
országa, a mi földünk és Ete kánsága határos. Ezzel egy időben 
magunk látjuk, hogy a Jószás vizénél, Bihar vára alatt szintén hánynak 
egyet, igaz, ez se nagy... Hanem érkeznek a fürkészők: a Szamosig 
nyúló nagy láp határában Tas emel földvárat; onnan idébb, amerre a 
karavánok útja vezet Biharba egy másikat is, elég tágasat. Ez utóbbit, 
bár Tas várának hívják, ma már mindenki Tasvásárának nevezi, mert 
amikor elkészült, Tas herceg vásárhellyé tette meg, hogy a keletről 
jövő kalmárok oda érkezzenek, továbbhaladva pedig elkerüljék Bihart. 
Ennek tervét is megtudtuk kémeinktől. 

— No hisz — szívta a fogát Zolta úr —, végleg oda a kabarjaim adás- 
vevésének! Meg az én kalmárokon szedett vámjaimnak is! 

Most már nem mondta, hogy ,sebaj", mert bizony igen nagy baj 
volt! S megértettük: ha a várgyűrű megépül, egészen foglyai leszünk a 
bihari földnek, s ha mindezen várakat megtöltötték katonákkal, 


bármikor számíthatunk a végső megrohanásra! Valamit cselekedni 
kellett. 

Próbáltunk lecsapni hol itt, hol ott a várak építőire, de erős seregek 
védték őket. Zolta úr egyre nyugtalanabb lett. S most már hajlott a 
szavamra, hogy a császárhoz forduljon, mivel úgy festett a dolog: ha 
Biharországgal és ővele, az igazi fejedelemmel végeznek, Szabolcs úr 
halálával vége lenne Árpád házának is, és a magyari nép jobb 
jövőjének minden reménye elvész. Ugyan ki vetne véget akkor az 
országot szerteszakítani nem restellő hatalmasok versengéseinek? 

Zolta úr maga akarta felkeresni a római császárt, de aztán eszébe 
jutott, hogy a szellemek megint megharagudhatnak rá, ha elhagyja 
Magyariföldet. Ekkor bízott meg, hogy az ő képében én menjek 
Konstantinápolyba. Így történt, hogy mi találkozhattunk ott, Lóbőr! De a 
fejedelem igen szorult helyzetéről beszélnem sem időm, sem kedvem 
nem volt akkor. 

Mire onnan hazavergődtem, már javában épültek körülöttünk az 
erősségek. Ami a nemrégen volt háborús zsákmányból került, elúszott 
az országnak drágán csempészett sóért és egy-egy méltó öltözetért a 
fejedelmi család tagjainak. Hát tehettem mást, Lóbőr komám, mint 
hogy odaadtam a derék apátunktól kapott szép aranyszolidoszokat 
Marót nadvor-supánnak Zolta úr céljaira? S ezek után hol, hogyan s 
miből szereztem volna pergament? 

Nem volt semmink, amiből egyáltalán bármit vásárolhattunk volna, 
de idegen áru sem került ide. Ha lekopott rólunk a ruha, durva 
abaposztóba meg nemezbe öltöztünk, mint az ínek. A fejedelem az 
udvari embereknek kijáró illetmények és ajándékok helyett csak puszta 
létezésünket biztosíthatta: ehettünk, ihattunk, abban nem volt hiány. 
Így éltünk itt, rosszul és egymás hegyén-hátán... 

De hisz Zolta úr ,udvara" is olyan volt, mint másutt véreimnél a 
közemberek szállása. Itt, ahol a pompát annyira kedvelik, és a csillogó 
ékszer, fegyver, ruhadísz, kehely, fémveret elsősorban különbözteti 
meg a magas tisztségek viselőit a közrendűektől, ahol még az ínek is 
viselnek díszes csüngőket, ha másból nem, hát vasból! 

Zolta úr udvara bizony sem udvarnak nem számított, sem 
fejedelminek. 

Most azonban már vidáman figyeltük a várépítők erőfeszítéseit. A 
világtól elzárhatnak minket, de a világból nem fognak kipusztítani! 

S a várgyűrű valóban felépült. Aztán megtöltötték várnéppel és 
katonákkal őket. A nagy Szabolcs várának a parancsnoka például egy 
Ekölcs nevű vezér lett. Sejtheted, Lóbőr, ha ezt helyezték oda, olyan 
embernek kell lennie, akinek egyszer meggyűlt a baja Zolta úrral, s 
ezért most ugyancsak feni a fogát, hogy bosszút álljon Mén-Maróton. 

Ekölcs meg a többiek azt hitték, máris készülhetnek ellenünk. 


ŐS BŐ ÉS VELEK 


Amint ugyanis körülöttünk mind berendezkedtek az erősségek — 
néhány tavasszal ezelőtt —, megjelentek a mi urunknál Szabolcs úrnak, 
a hétmagyar országa fejedelmének követei. Ketten voltak, és fényes 
kísérettel jöttek. Az egyik Ős bő, egy Megyer törzsbeli előkelő, nagy 
bölcsességű és táltos hírében álló férfiú, kiváló nemzetség feje. A 
másik, Velek nevű, Biharból való jeles kabar vezér, akit Zolta úr első 
fejedelemként magához vett az udvarába, de amikor Biharba kellett 
menekülnie, Velek éppen távol járt valami küldetésben, s onnan 
visszatérve, Zolta hűlt helyén Szabolcsot találta uraként. 

A mi fejedelmünk kontárul összetákolt, de legalább tágas és magas 
sátorban fogadta őket, s jobb híján csontdíszekkel kicifrázott 
trónszéken ült. Azok, mint illik, drága ajándékokat hoztak, azután Ős 
bő rákezdett előírt mondókájára: 

-— A hétmagyar országa fejedelme számára nem létezhet ama 
Zolta, ki nem vetette alá magát a táltosok szavának, s az ősi törvényt 
megszegve, a nép jó sorsával mit sem törődve, nem adta át 
varázserejét. Az pedig, akit Mén-Marótnak hívnak, miként volna a 
fejedelemnek rokona? De fejedelem urunk mégis jó szándékkal fordul 
hozzá, és a barát hangján és érzelmével üzeni: Engedd át, Mén-Marót, 
békében a Szamos folyótól a nyíri határig és a Meszes-kapuig terjedő 
földedet, mivel az a hétmagyar országának részeként már egyedül 
Szabolcs fejedelmet illeti! 

Zolta úr belesápadt abba, amit hallott. Nem a követelés miatt, 
amely maga volt szőröstül-bőröstül egész Biharország, a már 
elhódított területekkel együtt. A haragtól sápadt el, mert csak most 
tudta meg, amit eddig egyikünk sem árult el neki, hogy az ország többi 
részében nem Zolta többé, csupán gúnyneve van! Mégis igen 
méltóságteljes hangon s nem minden él nélkül válaszolta: 

— Tudjuk, hogy mint barátnak barátja iránt mi a kötelességünk, 
mindenben, ami csak kell neki. Mert hiszen méltóságában jövevény 
ember ő, és sok mindennek híjával van (például a jogcímnek, 
amelynek nevében a nagyföveget helyettem viseli). Ámde azt a földet, 
amit kegyelmünkből kér, semmiképpen oda nem engedjük, amíg 
élünk. Ezt a földet uramnak, a konstantinápolyi császárnak kegyelmes 
jóvoltából senki se bírja kiragadni az én kezemből! 

Intett, s Marót, a nadvor-supán rögtön elébe is tette a császári 
okiratot a követeknek. A tanult Ős bő megértette annak minden szavát. 
Velek pedig a türk rovásírással vesszőkre metszette Zolta úr válaszát. 
Fejedelmünk ekkor legutolsó értékes darabjaitól fosztva meg magát, 
megajándékozta őket, s ahogy illik, Szabolcs úrnak is küldött 
ajándékot. 


Mindez megtörténvén, Velek, meghajtva fejét, így szólt: 

— Engedd meg, uram, hogy most ne követekként álljunk előtted, 
hanem saját gondolatunkat mondhassuk el, saját nevünkben. 
Örvendünk, hogy a római császár támogat téged, s így ellenfeleid nem 
mernek majd rajtad erőt venni. Nemcsak én, ki régi híved voltam, s 
akaratlanul szakadtam el tőled, hanem társam, Ős bő is úgy véli: 
szerencséje ez a mi országunknak! Hiszen ki más, mint te, lehetne 
ismét fejedelem Szabolcs után?! Megtámadni már nem fognak. De 
tudjuk és látjuk nehéz körülményeidet, ezért kérve kérünk, viseld 
azokat kitartóan, jövendő urunk! 

— Szabolcs vénsége miatt aligha kell már sokáig kitartanom! — Zolta 
úr egészen megvidámodott. 

— Erre ne számíts! — óvta riadtan az a kettő. — Ki tudja, meddig kell 
várnod még... 

Szinte hihetetlen dolgot mondtak el. (De hogy igazat, arról később 
saját szememmel győződtem meg.) Amióta fejedelem, mintha valóban 
varázserő szállt volna a vén Szabolcsba, megifjodott! Most már mindig 
van mellette valaki, aki hallását kipótolván fülébe suttogja a mások 
beszédét, egy tanácsadó homályosan látó öreg szemét egészíti ki, a 
körös-körül látható dolgokat magyarázva sorra el neki. Öreg tüdeje 
kímélésére is rendelkezésére áll egy vitéz, aki halk szavait fennhangon 
ismétli. S mi mindent kitalált az aggastyán, hogy minél tovább éljen! 

Szándékkal senki sem siettetheti halálát. Fejedelmi udvarhelyét 
ugyanis a Duna és a Balaton között középtájt fekvő lápok egy szigetén 
rendezte be. E bevehetetlen mocsárvárát — keleti szokás szerint — 
Fejér-várnak nevezte el (ami, derék cimborám, Lóbőr, szent helyet, 
fejedelmi székhelyet jelent). Fogatlansága miatt évek óta tejen, túrón, 
húspor-főzeten élt, de hogy vénkorára fejedelem lett, és uralkodni 
akar, rablányok százai közül kiválasztott egy gyönyörű és kifogástalan 
egészségű szüzet, s ez az eperajkú, csillogó fogú szépség csócsálja 
szájába a rágósabb étkeket. Az azóta eltelt évek alatt az aggastyán 
petyhüdt bőre megint kifeszült. A híg étel miatt korábban az italt se 
bírta, most mértékkel jó bort is fogyaszt, amitől enyhe pír lopakodott 
sárgás arcára. Sátrában egy lemeztelenített hátú rabszolgát tartanak, 
hogy ha valami felbosszantaná, korbácsával odasózva arra, túladjon 
haragján. Mivel bűnbakjait Szabolcs úr gazdagon jutalmazza, a 
megszorult emberek önként jelentkeznek erre a szolgálatra. S mindig 
kell lennie regösnek, mesemondó asszonynak, a legtréfásabb kedvű 
vitézek közül is egynek-egynek az ő közelében, mert nemcsak a 
bosszúságot, hanem a rossz hangulatot és az unalmat is elűzi 
magától. A kigömbölyödött, kipirult arcú aggastyán így mindig 
mosolygós, semmi nem mutat arra, hogy távozni készülne. 

— Amikor megtették fejedelemnek — fejezte be Ős bő -—, mindenki 
azt hitte, hogy csak napjai vannak hátra. Hát nem évek teltek el azóta? 


És évek telhetnek el ezután is. Tarts ki, jövendő urunk! 

Röviddel ezután, hogy a követek Zolta úr válaszával visszatértek 
Szabolcshoz, a minket körülvevő erősségekből visszahívták a vitézek 
egy részét. Tartva a rómaiak császárától, csakugyan nem támadtak 
meg minket. Hanem úgy körül voltunk zárva, hogy lélek is alig 
csúszhatott át az ostromgyűrűn. 

Folytattuk tehát a várakozó, szűkös életet. Az udvar egyre vadászni 
járt. De bárminő pompás vadászóhelyek vannak is Biharban, torkig 
lettünk ezzel a mulatsággal. Akkor aztán folyvást egy helyben ültünk, 
csak az eszem-iszommal törődtünk. És kockáztunk, egy-egy nyílhegy 
volt a tét, mert már az is kincsnek számított. Majd bajvívó tornákon 
edzettük magunkat, amit azonban hamarosan abba kellett hagynunk, 
hogy kíméljük fegyvereinket, hiszen a jó szablyát, lándzsát nem 
pótolhattuk, mivel ügyes csiszáraink nem juthattak fémhez. Még a kis 
Taksonyt is veretek nélküli fabölcsőben ringatták; bizony, Árpád 
unokáját! 

Mert , nemcsak veszély, nyomorúság, unalom — jutott 
osztályrészünkül, hanem egy igen nagy öröm és reménység is! Ami 
méghozzá megbékélésre vezetett — ámbár röpke napokra -, és sok (s 
mégis kevés) értékes holmit vetett a fejedelem úr iszákjába... A 
magyari táltosokkal nagy csúfot űztek a szellemeik, mert az erejét 
vesztettnek kimondott Zolta fejedelem Biharban, száműzetésének 
hatodik esztendejében, lányai után végre fiat nemzett! 

Te ismered, barátom, a körülményes ceremóniákat, amelyek a 
császárok bíborteremben született gyermekeit körülveszik. De azt is 
tudod, hogy ha a trón gazdát cserél, a leggonoszabb sors várhat e 
fiakra, így hát aligha képzelheted el, mit jelent az én véreimnél az, 
hogy Árpádnak egy fiági leszármazotta jött a világra! 

Kengyelfutóink most éppúgy szerteszáguldottak a magyari földön, 
mintha Bihar kis országa nem lett volna szorosan körülfogva. Mert 
ugyan ki merte volna feltartóztatni e nagy hírvívőit? Rögtön üzentek a 
vezérek odaátról: hét napra béke, átengednek mindenkit, aki csak 
vendégségbe jön. Bizony, félretették a haragot, a bosszút, az 
irigységet, a fegyvereket az Árpád véréből való csecsemő kedvéért. 

Gyűltek is a vendégek mindenféle nemből. Egy kivételével 
valamennyi Árpád-rokon — még Jutas is, Fajsz is — megérkezett. A 
Megyer törzs ispánjai és bői egy szálig s még sokan mások. Mind 
bejöhettek Bihar földjére, a földvár bejárata előtti széles mezőre, 
ahová ez alkalommal a legjobban feldíszített kis nyavalyás sátrakat 
állították. Ahogy illik, mind hoztak gazdag ajándékot, megnézték az 
újszülöttet, és elbeszélgettek anyjával. Még a veszedelmes kis táltos, 
Lél is — ki eddigre ifjúvá serdült — azt mondta: ,Árpád unokája, bizony. 
Mintha kiköpték volna! 

Ez a kitétel, Lóbőr, a te fülednek talán különösen hangzik, de 


nálunk ilyen szavakkal fejezik ki, hogy elismerik az újszülött 
származását: ,Mintha apja a száján köpte volna ki", vagyis hogy 
hasonlít hozzá. Itt azonban egyedül a nagyapát, Árpádot emlegették, 
Zolta nevét a hétmagyar országabeli vendégek a világ kincséért se 
ejtették ki. A fegyverszünetnek feltétele volt egyik részről, hogy Zolta, 
másik részről, hogy Szabolcs nem mutatja magát. S bármi 
fájdalmasan érintette — törvényes fejedelemként s ily rég várt apai 
dicsőségében — lemondani a maga mutatásáról, Zolta úr, hogy fiának 
családi helyzetét, rangját, Árpádtól való származását egész hétmagyar 
országában elismerjék, inkább távol maradt, ,vadászni" ment. 

Szabolcsnak ugyanilyen nehezére eshetett a dicsőséges család 
pátriárkájaként — s szintén fejedelem létére —, hogy nem lehetett jelen, 
és nem patrónuskodhatott az előkelő vérség gyarapodásánál, de 
vállalta ő is a kisded érdekében. Ős bővel azonban titokban egy 
aranyszablyát küldött, amelyhez ezt az utasítást fűzte: , Fogjátok a kis 
kezet a markolatához, hogy Taksonyból kiváló hadvezér legyen!" 

E személyek hiánya ellenére ugyanúgy tartották meg a csököt, mint 
máskor, eszem-iszommal és versenyekkel. S mert jó ételnek, italnak; 
nem volt híja, a fa- és cserépkupák, -tálak ugyanúgy megtették, mintha 
színaranyból lettek volna. Csak a legelső pillanatokban fintorogtak 
miattuk az előkelők, de hogy a bihari kabarok készítette kumiszt 
megitták, egyszeriben mindent aranyszínben láttak. A nyolcadik nap 
hajnalán aztán a vendégek hazamentek, Zolta úr pedig reggel 
megviselten, sötét szakállában ősz szálakkal került elő. 

De azért ő is megünnepelte a fia születését, velünk, híveivel. 
Áldomást rendezett, s az összegyűlt sok ajándékból gazdagon 
megajándékozott minket, néhányunknak magas méltóságot is adott. 
Engem  töményvezérnek tett meg, ami tízezer vitéz feletti 
parancsnokságot jelent — holott neki magának is ha másfél tömény 
(vagy ahogy mások mondják: tumen) vitéze van, ezüstövet kaptam, 
vezéri fövegem mellé pedig kerecsentollat. 

Berchtold fia Marót szintén vezér lett, de ő bölcsességének 
elismeréseként. A vitézségben és a tudományban is jártas férfiút a 
fejedelem Taksony nevelőjének tette meg. A nadvor-supán tisztét 
Finta barátom vette át, aki azonban a magyari fülnek kellemesebben 
hangzó nádor-ispánnak szólíttatja magát. 

A hétmagyar országból jött vendégek közül kettő nem távozott el, 
közöttünk maradt: Velek és Ős bő. Nagy tisztelettel járultak Zolta úr 
elé. 

— Uram, most, hogy már utódod is van, mi csak téged ismerünk el, 
ki fejedelmünk voltál és maradsz. Engedd meg, hogy jóban-rosszban 
melletted lehessünk! 

Veleket, akinek családja, szálláshelye itt van Biharországban, a 
fejedelem seregeinek fővezérévé tette meg. A bölcs Ős bőt pedig, ki 


túl a Dunán lévő jószágait s erős földvárát hagyta ott az ő 
szolgálatáért, kinevezte tárnokának. 

Hanem magam, Lóbőr, az áldomás után való napon 
lecsupaszítottam az arcomat, szakállerdőmből csak  csimbókot 
hagytam fülem előtt, s azt befontam, egyszerű, vasveretes övet 
kötöttem abaposztóból való, nyűtt vitézi köpenyemre, megnyergeltem 
és felmálháztam a lovamat, s úgy indultam a fejedelemhez, 
, díszsátrába". 

Hunyorogva nézte megváltozott ábrázatomat, külsőmet. 

— Hová igyekszel? Csak nem hagysz el, Béld vezér? — kérdezte 
megütődve. 

— Elmegyek, fejedelem úr -— válaszoltam. — De nem mintha 
elhagynálak. Hanem egy kis változatosságért. Meg azért, hogy némi 
jövedelmet szerezzek teneked. És tudod, uram, nemigen viselhetem el 
sokáig a tétlenséget. 


AZ IFJÚ LÉL 


Bizony kiszöktem, Lóbőr, a körülfogott Bihar országából. Először is Ete 
kánságába mentem, Kulán herceghez. 

Nála pedig azzal kezdtem, hogy megmondtam neki magamról a 
valót, hiszen már nem tiltotta azt nekem Gabriél klérikosz; már mindent 
a magam szakállára cselekedtem úgyis. 

— Haj, hiszen sejdítettem én lányomnak írott ama leveledből! Vajon 
nem magad vagy-e az, akiről szólasz, ötlött mindjárt az eszembe, de 
elhessegettem. .. 

Régi barátom vidáman mosolygott, és szemrehányóan csóválta a 
fejét. 

— Ügyes ember vagy te, Béld vezér, Bilüd bej, Pentele barát és 
Panteleémon császári megbízott! 

— Most Béld bő akarok lenni — magyaráztam. — Meg akarom végre 
kapni atyámnak, Tentének jószágait, hogy vagyonos ember lehessek. 

Mohó tekintetet vetve rám, azt kérdezte: 

— Nem állnál inkább az én szolgálatomba? Egy olyan ember, aki a 
császárnak,  Mén-Marótnak,  besenyőknek egyaránt bizalmasa, 
hasznomra lehetne... 

,Kicsi legény vagy te ahhoz, hogy én szolgáljalak — gondoltam 
magamban. — Amiben én járok, az egész ország ügye." Hogy azonban 
meg ne sértsem, tréfára fordítottam a szót. 

-— Hacsak a lányod férjévé nem kívánnál tenni. Akkor 
szolgálnálak. . . 

Ködös lett a tekintete. 

— Az egyiket már férjhez adtam. De a másikkal, a kedvesebbel, 
nagy a gondom! Tükör már kifejlett bimbó, s Gilád mégis odázza az 
egybekelésüket. Nem tudom, mit forgat a fejében. 

Én hogy Bihart hátam mögött hagytam, nem fértem a bőrömbe. 

- Ha ez a házasság, herceg, dugába dőlne, rám mindig 
számíthatsz — évődtem tovább. 

Erre már elnevette magát. 

— Sajnos, Béld vezér, ehhez aligha elég gazdag a Tente öregvitéz 
öröksége... 

Kulán révén aztán kaptam egy rovásírással írt nyilatkozatot, mely 
szerint Ete kán mint a hét vezér egyike kezeskedik érte, hogy valóban 
és minden bizonnyal én vagyok én, Béld vitéz, Tente fia, ifjúkoromban 
Etelközben sokáig a besenyők rabja voltam, ahonnan is eladtak 
Bizánc földjére egy görög előkelőnek, s ez  megkedvelvén, 
felszabadított engem, minek következtében visszatérek enyéimhez. 

Mondanom sem kell, Lóbőr, azért kértem meg Kulán herceget 
bizánci szerzeteskedésem elhallgatására, nehogy bárkinek eszébe 


jusson rólam a besenyő nyelven tudó és a besenyőföldi magyarok 
sorsán szomorkodó, Zolta úr szöktetésében részt vett Pentele barát. A 
szakállamtól is ezért fosztottam meg magam. 

Nem is ismert rám senki ócska vitézi öltözetemben, magyari módi 
csimbókjaimmal. De az is igaz, hogy Ete kán bizonyítványával sem 
sokat értem Szabolcs fejedelemnél, akihez nagy nehezen jutottam el a 
mocsár közepén álló Fejérvárba. A bizalmatlan aggastyán pislogva 
tekintett felém, és ,néző embere" (ki aztán fülébe suttogott) szintén 
pislogva nézett végig rajtam. Közös szemlélődésük eredménye az lett, 
hogy Szabolcs úr Lélhez küldött, akit akkor már megtett a hétmagyar 
országának főtáltosává: ismerjen ki engem, mondjon véleményt rólam, 
s csak ha a bölcs és csodálatos, az ősi kende lelkét viselő, mindent 
látó ifjú igazol engem, akkor kerüljek megint a színe elé... Lél szállása 
pedig messze, a Nyitra-folyó partján volt, bizony, megint nagy utat 
kellett bejárnom, amíg odaértem. 

Az égő szemű, hosszú kamasz - ilyen lett Lél, amint Taksony kisúr 
csökjén nemrégiben meggyőződtem róla — éppen táltosjelölteket tett 
próbára. Ez a vizsga nem éppen épületes látvány. A következőképpen 
megy végbe: egy nyírfából készített hosszú létra alját beássák a 
földbe, hogy magától megálljon. Ezután a táltosöltözetet viselő jelöltet 
meghintik egy frissen leölt fehér bika vérével (úgy hiszik, ettől erős 
lesz), majd kötelet kötnek a derekára, és mezítláb felküldik a létra 
tetejére. Képzeld el, Lóbőr, ott a létra legfelső fokán állva, minden 
támasz nélkül kell imádkoznia, kérnie a szellemek oltalmazását. De ez 
még semmi. Hogy kipróbálják, valóban elismerik-e, segítik-e az égi 
hatalmak, a derekára kötött kötélnél fogva elkezdik rángatni. A jelölt 
odafent leguggol, erre-arra hajladozik, végül pedig — ki előbb, ki 
később - lehengerbucskázik a szalmával vastagon beterített földre, s 
ha nyakát nem szegi, hát kimarjult tagokkal terül el. Valóságos csoda, 
hogy mégis akadt kettő, akit nem tudtak lerántani. Ezeket aztán 
felavatták táltosnak. 

Legutoljára maga Lél is felment a létrára. Pedig neki már nem 
kellett volna, mert életében csak egyszer teszik ki a táltost ennek az 
ősidők óta gyakorolt próbatételnek. De a súlyos tekintetű, lángoló 
szemű ifjú magát és másokat is újból és újból meg akarván győzni 
kiválasztottságáról, mégis felkúszott, s úgy állt meg odafent, mint a 
cövek. Hangosan beszélt szellemeivel, a rángatásra pedig úgy tartotta 
magát, hogy jóformán nem is egyensúlyozott, alig moccant meg 
álltában, mégsem tudták ledönteni. (Gondold el, Lóbőr, ha a mi Urunk 
szolgáit is ilyen módon választanák ki, hányan maradnának a 
klérikoszok?!) 

Lél a próba után elrohant, neki a Nyitra-folyónak, s táltosöltözetét 
lehajigálva magáról, fejest ugrott belé; jó sokáig úszott erős 
karcsapásokkal, amíg a hideg víz le nem hűtötte, akkor kijött, s a 


parton váró szolgái kezéből átvéve a ruhadarabokat, vitézi viseletbe 
öltözött. 

Csak ezután hallgatta meg Szabolcs fejedelemnek reám vonatkozó 
üzenetét. 

Alaposan végigmért engem, olyan tekintettel, hogy azt hittem, 
májamba lát. 

— Te — sziszegte —, ha menyét vagy a majorságban, vigyázz! 

Ete kán bizonyítványát kiütötte a kezemből, és rátaposott. 
Karomnál megragadva, bevitt egy sátorba, ahol nem tartózkodott 
senki, és nem is volt semmi más, mint kötegekben hasított vesszők, 
teleírva rovásírással. 

— Mindent feljegyzek, ami népünk történetéből fülemhez jut. 
Megörökítem eleink dolgait. Tente öregvitéz, Álmos és Árpád első 
testőre... kit atyádnak merészelsz nevezni... utolsó éveiben az ínek 
fiainak sokat beszélt arról, amit e nagy fejedelmek sátrában szolgálva 
átélt. Nem jársz túl az én eszemen, mert ínek viselte durva pendelyben 
magam is oda-odaszöktem, hogy hallhassam. Erre a köteg vesszőre itt 
az ő történeteit róttam! Most pedig fújjon el a szél innen, mert nyakazó 
jobbágyom kezére adlak! 

— Eszem ágában sincs elszelelni — feleltem. — Adj inkább nekem 
íratlan vesszőket, és én is feljegyzek néhányat apám történeteiből. 
Meglásd, úgy hasonlítanak majd az általad leírtakhoz, mint a Göncöl- 
szekere a Nagymedve hét csillagához. 

Rám meredt s bólintott. Pár nappal később, hogy elolvasta 
vesszőimet, elismerte: 

— Olyan egy, mint a Göncöl meg a Nagymedve, igaz. De ez sem 
elég nekem. Úgy látszik, mégis a fia vagy, de messziről jöttél, ismerni 
akarom a veséd és a májad! 

Mindennap rám parancsolt, beszéljek magamról, rabsorsomról. Hát 
nem esett nehezemre. Erdim-beli éveimet azonban elhallgattam. Nem 
kell tudnia, hogy bej vagyok, ugyanúgy, mint ahogy nem tudja azt sem, 
hogy szerzetes meg Zolta fejedelem töményvezére is vagyok... 
Beszédembe olykor egy-egy, a mienkhez hasonló besenyő szót 
kevertem, hogy ottani hosszú tartózkodásom hitelesebb legyen. Mert 
még az igazságot is, Lóbőr, mímelned kell akkor, ha ennyire gyanakvó 
emberrel állsz szemben. ,Batirt" mondtam bátor, ,zsillagot" csillag, 
,Sarigot" sárga helyett és így tovább. Tettem ezt azért is, mert úgy 
gondoltam: ha besenyőországi rabságomról tökéletesen meg tudom 
győzni, jobban hitelt ád Görögföldön való kitalált rabszolgaéveimnek is. 
Érdekes módon azonban éppen ez utóbbi, képzeletemből való 
történeteket hitte el annyira, hogy eltátotta a száját. Talán azért, mert e 
lódított dolgok jóval érdekesebbek voltak, mint azok, amelyek 
csakugyan megestek velem. Már ez csak úgy van, hogy a hazugság a 
valónál mindig kerekebb. 


— Mindez igaz — jelentette ki végül. — Nem lehet kételkedni benne. 
Hanem tebenned mégis kételkedem! Az ebihal is halacskának látszik, 
pedig béka lesz belőle... 

Bizony, megfagyott a vér az ereimben. 

— Esztendőn át a sátramban hálsz, és a csizmámban jársz, aztán 
majd meglátom — mondta. 

Továbbra is vele kellett maradnom hát. Átkozott dolog volt! 
Előfordult, hogy váratlanul nekem ugrott, és vad birokra kelt velem. 
Vasizmai vannak és macskaügyessége! Magával vitt, amikor 
kísérőinek seregét gyakorlatoztatta. Kiválóan ért minden . vitézi 
fogáshoz, vezéri fortélyhoz, pedig még nem vett részt hadjáraton! 
Előfordult, hogy rám bízta az egyik csapatát, viseljünk háborút, aztán 
ügyes hadmozdulatokkal nekiszorított a mocsárnak, és addig nem 
kegyelmezett nekünk, amíg az iszap a szájunkig nem ért. 

Össze is barátkozhattam volna vele, ha nem volna olyan különös 
fából faragva, amelyhez bizony nem konyítok. Hangulata szüntelen 
változik. — Vidámságból váratlanul  szomorúságba,  rosszkedvből 
duhajkodásba csap át, a meghittségből hirtelen bizalmatlanságba s a 
gyanakvásból egyszerre gyermeki  hiszékenységbe, teljesen 
kiszámíthatatlanul. 

Lél mindenkivel, de önmagával szemben is nagyon szigorú. Télen 
könnyű ruhában jár, nem fűtteti sátrát. Nyáron égő napon gyalogol, 
lohol, fut. Hajadonfőtt sétál az esőben. Olykor hajnaltól éjszakáig fel- 
alá vágtázik, hogy megmutassa, a paripa előbb dől ki, mint ő. Valóban, 
a fáradság nem fog rajta, s az éhség sem. Hónapokig nem nyúl 
részegítő italhoz, máskor meg a leggyilkosabb innivalót, a táltosok 
titkos italát, a légyölő galóca főzetét hörpinti, amelynek még hígított 
levétől is sokan megőrülnek, s ő is napokon át olyan tőle, mint aki 
hagymázos lázban fetreng. Derékalján dobálja magát, és arról beszél, 
hogy Magyariföld fejedelmének kell lennie, ősének lelke kívánja ezt, 
mert a szellemek a magyariak rabszolgájává akarják tenni az összes 
szomszédos népet. 

Csodálatos — dolog, — hogy — miközben — mindezen — súlyos 
önmegpróbáltatásokat könnyűszerrel bírja, látszólag legnyugodtabb, 
legjobb pillanatában hirtelen végigvágódik a földön; mint szálfát a 
fejsze, úgy dönti le a szent betegség, a nyavalyatörés. Azt mondja, a 
szellemek szállják meg ilyenkor. E mindig fenyegető veszély ellenére 
nyugodtan belekezd bármibe, s hiszi, véghez tudja vinni, mert a 
szellemek nem jelentkeznek rohamukkal olyankor, amikor bajt 
okoznának neki. De talán ettől a bajától még nagy emberré lehet, mint 
ama Július Caesar, ki nektek, rómaiaknak a legnagyobb 
hadvezéretekké válhatott, pedig — mint beszélik — ugyanebben a 
betegségben leledzett. 

Végre letelt az esztendőm. Lél kijelentette: elismer Tente fiának, s 


tanúsítja ezt Szabolcs fejedelem előtt. 

— Becsüllek — tette hozzá. — Sok mást is tudsz, mint itt az emberek 
általában, hiába, nagy világot jártál be. Aztán meg a kutyák... A kutyák 
nagyon érzékenyek. Ha tudni akarom bárkiről, milyen ember, 
megfigyelem, hogyan viselkednek vele a kutyák. Mert azok megérzik a 
szívjóságot, a gonosz ember mellett meg sunyva mennek el. Te a 
kutyák szerint jó ember vagy. Ámbár az én érzésem szerint valami 
titkot rejtegetsz előttem, megtisztelem az ebek lelkét azzal, hogy mégis 
hiszek neked... 

Azért nem engedett el még vagy fél esztendőn keresztül. 
Mindenféle kifogással odázta, hogy velem jöjjön a fejedelemhez, vagy 
az ügyemben írott nyilat küldjön neki. Aztán végre útra keltünk, és 
igazolt engem. 

Szabolcs úr most már megnyugodott. Megparancsolta 
főlovászának: állapítsa meg, miféle jószágok illetnek meg engem, és 
adja a kezemre őket. Ez sem ment könnyen, egyhamar. Tanúkat 
kellett felkutatni, összeszedni. Szüntelenül úton voltam, s a főlovász 
adatott nekem új lovat, tisztességes öltözetet, élelmet, hogy amíg 
jószágaimhoz juthatok, megéljek, és ne úgy fessek, mint valami ín. 

De aztán végre megtudtam, hogy hetven rab ín családjának vagyok 
a gazdája, meg még negyvenkét szabad ín családja van tartozásaik 
fejében alávetve nekem, minthogy azt is kiadták, amivel vagyonom 
apám halála óta gyarapodott. Ez közel négyszáz lelket jelentett, és 
hogy hány tevét, lovat, marhát, juhot, disznót, mennyi legelőterületre 
és szántóföldre való jogot, azt alig lehetett kiszámítani. 

Hát bő lettem, Lóbőr. Megkaptam nyári és téli szálláshelyemet. 
Mert tudd meg, nálunk nem olyan kerek birtokok vannak, mint a 
bizánci földön, sőt valójában birtok nincs is egyáltalán. Az én téli 
szállásom egy nemzetség téli szállásához tartozik, annak határában 
vannak a gabonaföldek. Tavaszonként nyílhúzással, sorsvetéssel 
jelölik ki szántóföldjeim az évi helyét a közös nemzetségi területen. 
Tavasszal kezdődik az állatok legeltetés közben való terelése az az 
évben kijelölt úton, a közös nyári szálláson nyílhúzással kijelölt legelők 
felé. Ősszel ugyanezen az úton térnek vissza a barmaim. Nálunk a 
föld közös, csupán az ember, állat, vetőmag sajátom. Új és kivételes 
dolog itt a hétmagyar országában, hogy a gazdag ispánok a 
meghódoltatott népekkel együtt azok termőföldjeit és legelőit is saját 
tulajdonukba vették. 

Az egyik, értelmes és meglett korú, nagy családos szabad ínemnek 
elengedtem az adósságait, s főlovászommá tettem, hogy ő 
sáfárkodjon jószágaimmal énhelyettem. A legelső évben együtt 
csináltunk mindent, aztán az évi jövedelmemet beváltattam vele 
kalmároknál bizánci aranyakra. Azokat pedig kiosztattam néhány 
vakmerő fiatal rab ínem között azzal, hogy ha bejutnak vele Bihar 


országába, s ott átadják a nádor-ispánnak, egy aranyat visszakapnak 
belőle, azon felül pedig visszakapják a szabadságukat. 

Gondosan betanítottam főlovászomat, hogy amikor már magában 
lesz, akkor is minden betakarítás után úgy tegyen jövedelmemmel, 
ahogyan én jártam el azzal. S mikor ezt megértette és megfogadta, 
visszaszöktem a körülfogott kis országba az én fejedelmemhez, és 
örvendtem, amiért egynéhány ügyes emberem jóvoltából végre ismét 
ékszerek csillogtak csuklóján, ujjain, szaporodtak asztalán eddig 
gyéren lévő ezüstkupái, s immár volt egy trónkerevete, amelyet 
aranyozott bronzveretek ékesítettek. 

Mindent odaadtam, Lóbőr. Még arról is megfeledkezve, hogy 
valamit magamnál tartsak pergamenre. 

De csak a telet vártam ki, nem tudtam tovább ott maradni a még 
mindig kietlen udvarban, ahol Taksony kisúr szurtosan, pucéran 
futkározott az ínek gyerekeivel, egykori lovag és szerzetes meg nádor- 
ispán nevelője, a derék Berchtold fia Marót pedig olyan öltözetben járt, 
mint valami pásztor. S a mindennapi élet is olyan ínséges, unalmas és 
röghöz tapadt maradt, amilyen azelőtt volt. Szebb, hasznosabb életre 
áhítoztam. Talán a Léllel való beszélgetések élesztették fel újból és 
annyira a vágyamat, hogy az elkövetkező nyár már lauránkbeli 
cellámban találjon, s ujjaim közé íróecsetet szorítva, a világ dolgainak 
magasabb rendű ismereteivel telhessek meg, mint amit itt 
tapasztalhatok. .. 

Megnövesztettem a szakállamat, Lóbőr. Visszaöltöztem csuhámba. 
Egy napon aztán meghagytam Finta nádor-ispánnak, hogy ha 
Szabolcs úr végre elköltöznék a minden húsnak börtönéből, Kulán 
herceg segítségével küldjön üzenetet nekem bithüniai monostoromba. 
Azzal a fejedelemtől is elbúcsúzván, útnak indultam hozzátok 
Agroszba. Előre örvendezve, hogy nemsokára már az Olümposz hegy 
csúcsa körül gyülekező felhőkön pihentethetem a kódexmásoló 
munkától fáradt tekintetemet. . . 

Mondom, elindultam Bizánc földjére. Egy esztendővel ezelőtt. S 
hogy mégsem láttál viszont? 

Másképpen akarta a mennyek gondviselő ura! 


GILÁD ÉS GYALU 


Mennyi mindenről kell beszámolnom, Lóbőr! Lám, még mindig nem 
értem a végére. (Megéri, hogy ezúttal három-négy szentelt gyertyát is 
küldjek neked, a szokott módon kifúrva a belé helyezett 
pergamengöngyölegnek, ahogyan annak idején Agroszból való 
eltávoztamkor megállapodtunk.) Ami hátravan, az a legfontosabb! 
Hogy ti. miért nem juthattam el végül is Agroszba. 

Erősen igyekeztem hozzátok, de már az út elején történt valami. 
Egy fontos értesülésnek jutottam birtokába. 

A körülzárt Biharországba be vagy onnan ki én mindig a Tiszán 
átkelve, Ete kán országán át mentem. Névleg ez is a bizánci császár 
földje, amint hogy névleg Zoltáé is az. Voltaképpen itt nem is volna 
szabad szigorú határnak lennie — két birodalmi ,tartomány" között. Ete 
kán azonban nem így vélekedett erről. Hogy a szomszéd föld is 
ugyanannak az úrnak hódol, arra rá sem hederített. Velem azonban, 
akit bizánci császári megbízottként tartottak számon, másképp bántak. 
Biharból jövet sohasem kerülgettem a határ őrizőit, hadd fogjanak el, 
hisz Kulán herceg úgyis gyorsan kiszabadít. 

Most is elcsíptek a határőrök, és Alpárra vittek. Csakhogy ezúttal 
hiába kérleltem őket, vezessenek a herceg elé. Szemük se rebbent rá, 
hanem durván megkötözve, egy hideg verembe löktek. Háromnapi 
keserves raboskodás után közölték velem: végem van, mert a kán elé 
kerülök, az pedig lenyakaztatja a kémeket. De én nem ijedtem meg, 
hiszen az öreg Ete is jól ismert engem. 

Nemsokára odarugdaltak a kán díszsátra elé, majd belódítottak, és 
amint az elfogottakkal szokás, még egy nagyot taszítottak rajtam, hogy 
elterüljek a trónszék előtt, s mindjárt úgy várjam ki leborultan az 
ítéletemet. Én azonban feltápászkodtam a földről, hogy a kán láthassa 
az arcomat. Különben is, aki nem bűnös és nem alantas ember, az 
állva maradhat a nagyúr előtt, csupán fejét kell meghajtania és lesütnie 
a szemét. Őreim vissza akartak dobni a földre, s ugyancsak 
meglepődtek, amikor uruk rájuk szólt: oldják fel kötelékeimet, és 
eredjenek. 

Hanem én is meglepődtem ám. Én a hangján a kánnak, ennek az 
ismerősen csengő, korántsem öregesen rekedtes, reszelős hangon. 
Gonosz helyzetem, a fáklyák vörös lobogása, a káni öltözet fél arcot 
takaró magas gallérja, a homlokba lógó veretes süvegdíszek miatt 
csak hangjáról jöttem rá, hogy az agg Ete helyett már maga Kulán ül a 
káni székben, hogy atyja nemrég elhalálozhatott, és immár ennek a 
földnek ő az ura, az én régi barátom! 

— No lám! -— tréfált Kulán kán, amikor négyszemközt maradtunk, 
úgy, ahogyan szokott. — Nemi bihari fürkésző, nem is csempész, sőt 


nem is Béld vezér, vagy akit csak a minapában engedtem haza 
országomon át: Béld bő, hanem maga Panteleémon barát az, akit itt 
látok! 

A kiállt szenvedés miatt határtalan düh fogott el. 

— Ha te magad vagy már a kán, Kulán... aminek egyébként nagyon 
örvendek, és amihez sok szerencsét kívánok neked... hogyan 
bánhatsz a hasonlóképpen császár oltalmazta  Biharból jött 
emberekkel úgy, mint a barmokkal? Őseidhez távozott atyád 
öregemberként nem engedett régi felfogásából, de te, az érett 
bölcsességű férfiú, aki a császár őszinte szolgája vagy, hogyan 
viselkedhetsz továbbra is Zoltával szemben ilyen ellenségesen?! 

Összeráncolta homlokát. 

— Te, Zolta híve és a császár embere, most azt várnád, hogy ne 
vegyek részt többé Biharország körülzárásában. Megértem. De 
gondolsz-e arra, hogy a kötélen járó kínai mutatványosnak könnyebb a 
dolga, mint énnekem? A hétvezérek tagjaként Zolta nekem csak Mén- 
Marót, a hozzá, tőle vezető utat zárva kell tartanom. S most más 
okokból még szigorítani is kénytelen voltam a határok őrizetét. Tudod 
te, ma milyen idők járnak? — Látva, hogy értetlenül meredek magam 
elé, gúnyosan megjegyezte: — Úgy látszik, amíg atyai örökséged 
megszerzésével voltál elfoglalva, elmaradtál a világ folyásától. 

— Hát milyen idők járnak most, kán úr? 

— Rosszak. 

Tudok-e a bolgárföldi változásokról? — firtatta. Ott valami vallási 
villongások támadtak a keresztények között. Érezteti hatását, hogy a 
kemény Simeon nagykán, ki uralkodása vége felé joggal nevezhette 
,Cárnak", azaz császárnak magát, hat évvel ezelőtt behunyta a 
szemét. Amíg ő élt, a hatalmas Bizánc szomszédsága ellenére 
Bolgárország is hatalma teljében lehetett. Ete kán pedig a két erős 
birodalom  — között, — Romanosz alattvalójának — és — Simeon 
szövetségesének nyilvánítva magát, ügyesen meghúzódhatott. Most 
azonban a bolgárországi ellentétek miatt a helyzet zavaros lett. A népe 
felett eléggé úrrá lenni nem tudó Péter cár, bár békés természetű, 
féltékenyen tekint Bizáncra, attól tartva, hogy az előbb-utóbb 
kihasználni igyekszik az ő országának belső gondjait, s titokban cselt 
sző Konstantinápoly ellen. Hát ő, Kulán kán, kinek földjét egész 
Bolgárország választja el a gazdájának mondott császári birodalomtól, 
ugyan mit tegyen?! 

— Bárcsak urad, Zolta erősebb lenne! Vele kötnék szövetséget, s 
akkor ketten, bizánci hűbéresek itt északon, megállhatnánk helyünket. 
De bármi jól védték is otthonukat a bihari kabarok, kevesek ők ahhoz, 
hogy másokat fenyegessenek. Így tehát Mén-Marótnak nem 
kedvezhetek, másféle szövetségre kell törekednem! Hogy még 
vagyok, azt leginkább Bolgárfejérvár kormányzójának köszönhetem, 


néném fiának, unokaöcsémnek, aki visszatartja Péter cárt attól, hogy 
területi veszteségei miatt énrajtam álljon könnyű bosszút... Hát a káni 
széket ilyen helyzetben örököltem -— fejezte be Kulán komoran. Majd 
megkérdezte: — S te most hová tartasz? 

Mondtam, hogy laurámba szeretnék visszatérni. De már főtt a 
fejem a gondoktól, amelyek felvilágosításai nyomán kavarogtak 
bennem: 

— A laurád... kódexmásolás... ráér. Nálunk lagzi készül, s ha már 
ilyen jókor érkeztél ide, te is vegyél részt benne, barátom. 

— Tehát ,kán testvéred" végre eljött a lányodért, kit annyi idő óta 
emlegetünk jövendő kánnéként? — kérdeztem. S látva ábrázatán, hogy 
jó nyomon járok (akkor még magam sem tudtam, miért), nyeltem egy 
nagyot. 

Kulán kán megvidámodott. 

— Alighanem Gilád eddig csak arra várt, hogy kezemben legyen a 
káni bot, mert uralomra léptemet hallván, amint lehetett, elküldte 
vőfélyeit. Holnapra ő maga is itt lesz. Az egyik vőfély kán testvérem 
seregeinek vezére, a másik azonban nem kisebb ember, mint Gyalu, 
az erdőelvi fejedelem. Szegény feje, ez sokat bajlódik a szorosokon át 
be-becsapó  besenyőkkel, hát úgy látszik, velünk szeretné 
megtámasztatni magát. Így hát, Panteleémon, lehet, hogy e házasság 
kapcsán mindhárman, én, kán testvérem és Gyalu, szövetségre 


lépünk! 
— Sok szerencsét ehhez is, Kulán kán — nyögtem, és teljesen 
elpárolgott a kedvem, hogy maradjak. — Köszönöm a lakodalmi 


meghívást, boldogan élnék vele, de sajnos, sürgős az utam. 

Hanem a hozzám változatlanul jóindulatú és szívélyes Kulán kán 
hogy fejedelem lett, valamiben megváltozott: nem tűrt ellentmondást. 

—-— Most aztán ragaszkodom hozzá, hogy maradj! Semmiféle 
kifogást el nem fogadok! 

— Ha azt sem, kán uram, hogy így majd télvíz idejére jutok el 
Bithüniába, és hóban, fagyban, keserves fáradsággal kell 
megmásznom hegyeit... akkor alávetem magam. 

Füllentettem, Lóbőr, hiszen tavasz lévén, a tél előtt még 
mindenképpen Agroszba érhettem volna. De egyetlen ízem sem 
kívánta végiglakomázni az én kis Erószomnak azzal a vad 
fejedelemmel való egybekelését. Magam elé képzeltem Tükör 
hercegnőt, milyen lehet most, hogy már tizennyolc éves... Csinos 
lánykának indult, s ebben a korban mindegyik bájos, igéző. De 
hányszor összekoccan majd szegény azzal a nyegle férjével, a hosszú 
nyakú, fel-lejáró ádámcsutkájú, izzadt kánocskával, ahogy jó kilenc 
esztendővel ezelőtt, amikor utoljára láttam, maga írta le Giládot 
előttem. Mert ő is vadóc ám, akaratos, hacsak pendelyes kora óta 
teljesen meg nem változott. 


— Maradsz! Sok idődbe se kerül... — kötötte meg magát Kulán kán. 
- A kézfogó már tizennégy évvel ezelőtt megtörtént, csak az 
egybekelés van hátra. Az, hogy Gilád kán, úgy, mintha szöktetné, 
magával vigye országába, sátrába Tükört, s ott bemutassa ősei 
szellemeinek. Indulásuk másnapján jókedvben, felvirágozva sietünk 
utánuk, s hét nap és éjjel tart majd a lakoma, áldomásivás. Tán amióta 
krisztiánus szerzetes lettél, elfelejtetted, milyen a lakodalom a hazai 
előkelőknél? Tíz nap az egész, és továbbmehetsz. 

Letelepedtem tehát abban a sátorban, amelyet  Kulán 
rendelkezésemre bocsátott. De nem tudtam veszteg maradni benne. 
Kínos érzések vettek elő. Rám nehezedett nyugtalan életem. Az, hogy 
asszonynak, feleségnek énmellettem bezzeg nem volna helye, hiszen 
nem tartozom sehová, nem tudok megtelepedni... Pedig én is 
szeretnék utódot hagyni magam után. Hébe-korba gondoltam már rá, 
hogy ennek is sorra kell kerülnie, de sohasem ilyen szívszakadva, mint 
ekkor, mindig csak úgy: ,Még halaszthatom." Most azonban 
kétségbeestem: talán már késő is! Hogyan lesz fiam énnekem, kinek 
feje felett már több, mint ötven tavasz múlt el, s mégsem eresztett 
sehol gyökeret? 

Nyomott ez a gond, s ha elűztem magamtól, akkor egy másik 
telepedett belém. Kulán, Gilád és Gyalu szövetsége... Bizony, nagy 
veszélyt hozhat Zolta úrra! Azon a lakodalmon erre a szövetségre 
isszák az áldomást! Dehogy iszom én velük! 

Nem és nem! Nem vehetek részt a lagzin! Bár Kulán kánt sem 
sérthetem meg. Az országot tehát nem hagyom el, hanem alkalmas 
ürüggyel, hogy fejedelmi barátom ne vehesse zokon, lekésem a 
lakodalmat. 

Másnap Gilád csakugyan megérkezett. Kíséretének nagy részét 
kint hagyta a vár előtti mezőn, Gyalunak ott ütött tábora mellett. Ő 
maga idebent a földvárban a házigazdáétól jobb kézre verte fel 
díszsátrát (Kulán sátrától balra az erdőelvi fejedelemé állott), így aztán 
én is láthattam a merész arcú, keménykötésű vőlegényt. Gilád 
kackiásan öltözött világfi, s oly szép szál férfi, hogy valóban hosszú 
nyaka ellenére még egy gyereklánynak is bele kellett szeretnie. Így a 
kis Erósz egykori lesújtó véleménye csak annyit jelenthetett: savanyú a 
szőlő... Most azonban már nem savanyú, hiszen a sokáig szabódó 
nyalka vőlegény itt van, eljött Tükörért, s egybekel vele! 

Nekem e szemrevaló férfiban egyedül az nem tetszett, hogy bolgár 
öltözetben járt, és szavai közé is mindig bolgár kifejezéseket vegyített. 
Azt mondják, atyjáról, a magyar törzsfőről sohasem beszél, csak 
bolgár anyját emlegeti, azt állítja, hogy az Viddinben hozta a világra, s 
így ő nem is idevaló, hanem bolgár születésű. 

Gyalu, a vőfély, tökéletes ellentéte Giládnak. Meglett, zömök 
ember, olyan, mint egy rengetegből idetévedt mackó. Ez aztán semmit 


sem törődik a fényes ruházattal, csupa bőrt és prémet visel magán, 
úgyhogy az utóbbiba szinte belevész ápolatlan, szőrmók ábrázata. 
Ezüstöve azonban teli van rakva csodás fegyverekkel, aranyozott 
szablyát kettőt is visel, tőrök beszúrva és fityegve, tomporát 
elefántcsont díszű tegez ütögeti; egy pillanatra sem válik meg ettől az 
arzenáltól. 

A vendégek körül támadt felfordulást kihasználva, lóra ültem, és 
átmentem a nem messzi másik földvárba, Csongrádba. Ezt keresztény 
szlávok lakják. Tudom én, Lóbőr, milyenek a Dunától keletre ez ország 
keresztény közösségei - bolgár-szlávoké, varsányoké ahová a 
salzburgi érsek keze már nem ér el, és semmi más érseké vagy 
püspöké sem. Nincs templom, a szabadban felállított oltárnál 
miséznek. Tanult pap, ha jószerével akad, az csak valami idevetődött, 
egyházból kivetett személy. Legtöbbnyire pedig a hívek választotta 
laikus, ki a Szent Evangéliumot sem latinul, sem görögül nem tudja 
olvasni, legfeljebb ha átutazó morva vagy bolgár klerikusoktól szedett 
magára némi hitbéli tudást. Bizonyos voltam benne: kapva kapnak 
rajtam, egy ,igazi" szerzetesen, s annyira marasztalnak majd, hogy 
csak szökve távozhatok tőlük. Éppen erre volt szükségem. Ez 
igazolható szökésemet a negyedik nap hajnalára terveztem, amikor 
majd hiába ,sietek" Alpárra, Kulán és házanépe régen Gilád 
országában jár már, én pedig — hogy kimagyarázkodjak — szépen 
megvárom, amíg hazatérnek. 

A csongrádi fogadtatás valóban olyan volt, ahogyan elképzeltem. 
Három napon át serénykedtem a hit dolgaiban, Lóbőr. Többször is 
tartottam — s igen istenes — prédikációkat. Miután pedig a klérosznak 
és magamnak is ilyen jó szolgálatot tettem, a negyedik napra kelve 
felkerekedtem, s a mohó hívek elszántan és megszállottan igyekeztek 
visszatartani, hogy pedig ez nem sikerült nekik, szinte űzőbe vettek. 
, Erőszakkal" való szabadulásomat minél észrevehetőbbé teendő, 
szablyát kötöttem a csuhámra, és úgy vágtáztam, mint akit a besenyő 
üldöz. 


LAGZI HELYETT VIADAL 


Mentségem a késésért, mondhatom, tökéletes volt! Ámde hiábavaló, 
mert nagy meglepetésemre Gilád és Gyalu kíséretét még a vár előtti 
mezőn találtam, táborbontás közben. Mindkét fejedelem — a vőlegény 
is! — maga forgolódott, intézkedett ott, láthatóan igen rossz kedvben, 
türelmetlenül. 

Kérdezősködnöm sem kellett. A tábort kíváncsi tömeg vette körül, s 
oly hangosan és dühvel tárgyalta az eseményeket, hogy csak oda 
kellett fülelnem, nem volt nehéz kivenni, mi történhetett. 

Tegnapelőtt este -— nyilván, amikor a házasság dolgát már 
meghányták-vetették — a három fejedelem a dús lakomától és a kupák 
buzgó ürítgetésétől igen felvidultan, fáklyás vitézek kíséretében lóra 
ült, hogy a vár népének megmutassa magát és baráti egyetértésüket. 
Különösen Gilád önthetett fel a garatra, mert ő egyszerre csak a 
nyeregből a tömeghez fordulva, borvirágos hangú szónoklatot tartott. 

Valahogy ilyenféleképpen: 

— Haj, haj! Énekeljetek és táncoljatok, rajta! Áldjátok a szellemeket, 
akik igazán kedvelik uratokat, az én kán testvéremet. Lánya egy 
országocskát hoz nekem hozományul... ámbár, ha meggondolom, 
annak is csak az ígéretét, mert csupán Kulán halála után juthatok majd 
hozzá... De Tükör máris egész birodalmat kap éntőlem! Nem is kánné, 
hanem nagykán felesége lesz! Lévén, hogy Gyalu fejedelem is 
csatlakozik hozzánk, és a hármas birodalom felett, holnaptól mint 
nagykán én parancsolok! 

Amikor itt tartott, a fejét bosszúsan kapkodó Kulán odaléptetett 
hozzá, és valami halk, de haragos kérdéssel félbeszakította. 

Gilád hangosan felelt: 

— Ha eddig nem tudtad, hát most tudod! És tudd meg aztis, hogy a 
bolgárok cárja akarja. Nekem a cár az uram. Nektek meg én leszek az 
uratok. Népeteknek pedig te és Gyalu, már hogy addig, amíg a te 
kánságodat nem  örökölöm! Tán nem  örvendesz a lányod 
szerencséjének?! 

A visszafojtott lélegzettel figyelő nép látta Kulán kán tűzbe borult 
arcát, indulatos és tiltakozó kézmozdulatait; ménjét szembefordította 
Giládéval. Gyalu békítgető taglejtésekkel lovagolt közéjük. A három ló 
feje összeért, a nyergükben ülő fejedelmek pedig szablyájuk 
markolatához meg korbácsuk nyeléhez kapkodtak. 

Végül Kulán kán elugratott onnan, vissza a sátraihoz, intve a 
fáklyásoknak, hogy kövessék. A másik két fejedelemre sötétség borult. 

Hogy sokáig nem távoztak el, csak káromkodásukból lehetett 
hallani. 

Tegnap aztán egész nap tanácskozás folyt közöttük. A vár népe ott 


sündörgött, téblábolt híreket várva a testőrlánc körül. Este Gilád 
feldúltan hagyta el Kulán sátrát, és megpillantva a sötétlő tömeget, a 
testőrök válla fölött odakiáltotta: 

— Süsse meg a lányát a kánotok! Vén az! Már tizennyolc éves! 

A sokaság megdermedt. Aztán viharosan oszladozni kezdett. De 
rövid időre, mert ahány szabad ember volt a földvárban, az mind 
felfegyverkezve tért vissza. 

A testőrök parancsnoka fogadta őket. 

— Örvend Kulán kán szíve, vitézek, a ti hűségteken! A vendégjog 
törvényét azonban ne feledjétek! Különben Gilád kán és Gyalu 
fejedelem elhagyta a várat, és holnap eltávozik az országból! 

De a vitézek továbbra se tágítottak onnan, a káni sátrak közelében 
töltötték az éjszakát, a földvár bejáratát pedig, hogy Gilád és Gyalu 
kísérete be ne tudjon törni, eltorlaszolták. 

S most, reggel a haragosan figyelő szemek láttára szedelőzködtek 
a fejedelmek. Egy-egy kiáltás a tömegből — a kíséretüknek szóló — 
még noszogatta is őket. Én, Lóbőr, kárörvendően rágódtam az 
eseményeken. Nem győztem dicsérni magamban Kulán kán 
bölcsességét, amiért nem engedi eltántorítani magát a távoli 
császártól. A közeli cárnak és a még közelebbi Gilád ,nagykánnak" 
bizony valódi szolgája lenne... 

A körülöttem zsibongó nép egyszerre elcsendesedett. A 
tekinteteket követve, különös menetet pillantottam meg. A földvárból 
jött kifelé a sánchasítékon át. Elöl magas arab paripa nyergében egy 
harciasan öltözött nyurga ifjú, kinek a lovát zablájánál fogva egy öreg 
ín vezette. Távolabb nyolc — tíz riadt asszonyszemély követte őket 
settenkedve. 

A tábor elé érve a magyari rab visszafogta a mént, és fennhangon 
így szólt: 

— Íme, az én gazdám parancsolta nékem, hogy kihirdessem: meg 
akar küzdeni veled meztelen szablyával, Gilád kán! Nem visel zászlót, 
semmi nemzetségi jelet, gazdám nem fedi fel magát. De azt mondja 
tenéked, Gilád kán, állj ki a gyepre, ha férfi a lelked! Csapj össze vele! 

Bár a bajvívás a vitézek között, Lóbőr, elég mindennapos dolog, 
azért ez a kihívás eltért a szokottól. Abban, hogy a várból való vitéz 
nem akarta megnevezni magát. Meg az ifjú öltözete miatt is. A 
pikkelyesen egymásra varrt bőrdarabokból álló páncélingben, amit 
viselt, nem volt semmi különös, hanem a sisakja: álltartóval meg 
orrvédővel ellátott, tarajos bizánci sisakot hordott, amit nemigen látni 
mifelénk. 

Gyalu végigmérte a vékonydongájú legényt, kacagásra fakadt, s 
markába köpött, mint aki fejszét szeretne ragadni. 

— No, lóra, kán barátom! — hahotázott. — Én leszek vetélkedéstek 
bírája, ha nincs ellene kifogásotok. Szóval meztelen szablya... No, 


öcskös, ez csuda jó! 

Gilád — hajadonfőtt és gyalog — közelebb lépett. Az ő szeme is 
gúnyosan villant, amikor megmérte ellenfelét. A bizánci sisakból annak 
csak sötéten tüzelő szeme látszott és egy darabka jobbról-balról fehér 
orcáiból. 

— Ha annyira akarod, hát megaprítlak, öcskös! Máris sápadt vagy 
az ijedtségtől. Kár, hogy nem tudjuk majd, kit kell eltemetnünk! 

Kísérete vihogásba kezdett, a táborsövényen kívül álló várnép 
azonban sötéten hallgatott. 

Gilád kán intett, hozzák a sisakját, bőr páncélingét, lovát. Gyalu is 
paripája után kiáltott, aztán testőreinek adott ki utasításokat, láncba 
állítva őket a kijelölt küzdőtér körül. Pár pillanattal később az ellenfelek 
már ott néztek egymással farkasszemet, mezítelen szablyával 
kezükben. Az egérszőrű kis lovat megülő kán feje ugyanolyan 
magasságban volt, mint a másikhoz képest nagy, csontos szügyű 
paripán ülő ifjúé. Az izmos férfi a kis lovon és a kis vitéz a nagy mén 
nyergében furcsa párnak látszott, a szúrós szemű, néma 
nézőközönséget hátraszorító testőrök igen vidultak rajta. 

, Arab paripa, bizánci sisak... — tűnődtem. — Honnan csöppent ide?" 
Hát még hogy megindult a küzdelem, és vívni láttam az ifjú vitézt. Azt 
megállapíthattam, hogy nem bizánci vívóiskolát követ, de nem is azon 
a módon vív, ahogy a mi pusztai véreinknél szokás. 

Pedig nagyon ügyesen forgatta a fegyvert, szemmel alig követhető 
gyors, könnyed mozdulatokkal, csakhogy egyáltalán nem erőteljesen: 
szúrni törekedett inkább, semmint csapásokat osztogatni. Gyalu 
testőrei abbahagyták a vihogást, a nézősereget pedig határtalan 
izgalom fogta el. Féltették az ismeretlen ifjút, a szép, nyegle kánnak 
meg azt kívánták, bár pusztulna el! 

— Mi szél hozott az utamba, ostoba! — kiáltotta Gilád kán az 
ellenfelének. — Egykettőre végzek veled! 

A fehérszemélyek, kik a várból jövet a fiatal lovas után lopakodtak, 
s most a testőrök válla fölött átkukucskálva bámulták a viadalt, 
kétségbeesett pityergésbe és jajongásba kezdtek. Ez igen felkeltette a 
figyelmemet, hiszen az asszonynép nálunk - bármi kíváncsi 
természetű -— a bajvívást, ahonnan az egyik felet vérében viszik el, 
messze el szokta kerülni. Nem is illendő, hogy fehérnép ilyen látvány 
iránt érdeklődjön. Mivel pedig, mint mondom, ez feltűnt nekem, a 
kihívást közvetítő öreg magyari rabot is keresni kezdtem a 
szememmel. Hát éppen azt látom, kitépi magát a tömegből, és futva 
igyekszik a várkapu felé. Közben valamit kiabál... mintha segítséget 
kérne! Szörnyű gyanúm támadt. Torkomat összeszorította a rémület, s 
csendben kivonva szablyámat, ugrásra készen figyeltem a történőket. 

Gilád kán valóban nagy hozzáértéssel forgolódott a lován. De a 
szüntelenül melle előtt villódzó, döfésre kész penge kissé megzavarta. 


A paták által felvert port, amely beborította az arcát, egykettőre 
verítékcsöppek szántották végig, de nem mintha megrettent volna, 
hanem mert szörnyen bosszantotta, hogy egy ilyen rosszul vívó 
fickóval oly soká kell bíbelődnie. Akár ha gonosz legyecskét 
hessegetne jobbra-balra, úgy ütögette félre maga elől az ifjú vasát, de 
eközben nem maradt ideje istenigazában odasújtania. Ha kilesve egy- 
egy alkalmas pillanatot, mégis támadott, az ifjú kitűnően kormányozott 
paripája kifordulva, hátrálva vagy farkára ülve vonta ki lovasát a 
csapás alól. 

A kán egyre veszettebbül gúnyolódott: 

— Megállj, te kócos! Fajankó! Csöpögő orrú kölke! 

S mikor ennyi bosszúságra ráadásul egy megfontolatlan 
mozdulatát kihasználva, a gyors penge hegye könnyű sebet ejtett a 
karján, szinte eszét vesztette haragjában. 

— Apádteremtette! — mennydörgött, és a mező elhűlten látta, hogy 
hadicsákányát rántja elő a nyereg mellől. 

Felhorkant, feljajdult a tömeg. 

— Le vele! Nem ér! A kihívás szablyára szólt! 

Gyalu, a bíró, idejében nyomult lovával a küzdők közé. Megragadta 
a fokost Gilád kezében. 

— Vesztesnek kell kimondjalak ezért! 

— Úgy van! Ez a rend! A törvény! — lelkesedett a nézősereg. 

A vékonydongájú győztes, szablyáját hüvelyébe dugva, azt mondta 
igen finom zengésű hangon: 

— Aki vőlegénynek nemtelen, bajvívónak is galád! 

Gyalu csodálkozva meredt rá, szeme nagyot villant, és a 
hadicsákányt oly módon rántotta ki Gilád kán markából, hogy közben — 
mintha véletlenül történne — a nyelével teljes erőből megtaszította az 
ifjút maga mellett. Az pedig a váratlan ütéstől ledőlt a nyeregből, 
elterült a földön. 

Sisakja is elgurult. Felfedve a titkot — amelyet megszólalása óta 
már mindenki sejtett —, vagyis a barna, összezilálódott hajkoronát és 
az ijedt-haragos sápadt leányarcot. Mai szép vonásait az én kis 
Erószomnak... 

— Az se ér, hogy ez meg nőszemély! — üvöltötte el magát Gyalu. — 
Fehércseléd mer viadalra kelni, fegyvert emelni férfira?! Letaposlak, te 
szégyentelen! — S megkerülve a gazdátlan paripát, hajtott, hogy lova 
patái alá gyűrje a földön fekvőt. 

Közben már Tükör szolgálói — mert hisz ők voltak a nyomába 
settenkedő, kétségbeesett asszonyok — fúriákként szakították át a 
testőrök láncát. Jómagam se maradtam el tőlük. Gyalu lova a kánlány 
teste előtt megtorpanva hirtelen felnyerített és összeroskadt. Úgy 
bizony, Lóbőr! Mert engem sem a gólya költött ám: az utolsó 
pillanatban szablyám élével odasújtva, elvágtam a horgasinát. 


Ekkor már a nézők, a felháborodott vitézek ellepték az egész 
küzdőteret, a sáncvágáson át pedig kifelé zúdult Kulán testőrsége, 
amelyet a kétségbeesett öreg Tükör szigorú tilalma ellenére is 
értesített az egyenlőtlen küzdelemről. Gilád és Gyalu embereivel ész 
nélkül húzódott vissza a tábor sövénye mögé. 

— Lám, nem törött csontod — örvendtem, amikor Tükör hercegnőt a 
szolgálói lábára segítették. — Bocsáss meg, amiért megszólítlak. Béld 
vagyok — emlékeztettem. 

— A legjobbkor jöttél segítségemre, ősz Béld. — Erősen megnézett, 
s kitágult tekintettel tette hozzá: — Nem baj, hogy ősz vagy... csak 
lennél sakkjátékos. . . 

Elképedten meredtem rá. 

— Emlékszel, ugye? — kérdezte görögül. 

— Már hogyne emlékeznék... — hebegtem. 

Visszaült lovára. De képzeld, Lóbőr, amikor elindult asszonyaival, 
visszanézett rám, ki sóbálványként álltam, és meleg tekintettel rám 
mosolygott. Azóta, ha erre gondolok, borzongok a boldogságtól és a 
kétségbeeséstől. . . 

A vendég fejedelmek gyorsan eltávoztak. Kulán kán úgy búcsúzott 
tőlük, ahogy ilyen súlyos esetben véreimnél szokás: ,Ettetek 
ételemből, ittatok italomból, háltatok sátramban, de nem becsültétek 
meg vendéglátásomat. Ha még egyszer földemre teszitek lábatokat, 
halál fiai vagytok!" 

Tükör hát nem volt mátka többé! Én pedig nem tudtam utamnak 
nekivágni, egészen tétova lettem. 

Míg felindult szívvel várakoztam ott, nem tudván, mitévő legyek, a 
kán udvarhelyére egy díszesen öltözött fiatal férfi érkezett népes 
kísérettel. 

—- Nána ez -— magyarázták a vári népek. — A kán korán elhunyt 
bátyjának legidősebb fia. Csupa nemzetségfő van vele. Aligha jót 
akarnak... 

Talán már írtam neked, Lóbőr, hogy Kulán országának ispánjai 
elégedetlenek, mert itt mindaz a hatalom, amely a szomszédos 
hétmagyar országában a nemzetségfők birtokába jutott, a kán 
kezében maradt. Megértheted hát e váratlan vendégek követelését, 
ami így szólt: Mivel Tükörnek Gilád kánnal való házassága kútba esett, 
a trónra pedig férfi kell, Kulán Nána herceget, legközelebbi férfi 
rokonát tegye meg utódának! 

A káni sátrak körül egyszerre csak nagy kavarodás támadt. A 
testőrök riadót döngettek pajzsaikon, robogtak is oda, akik éppen nem 
voltak szolgálatban. Nána herceget akkor fogták el, amikor meztelen 
szablyával a kezében a sáncfal tetejére igyekezett, hogy jelt adjon kinti 
kíséretének. De azoknak hívó jel se kellett, a nagy zajra maguktól 
indultak, és megeresztett kantárral zúdultak be a várba. Erre 


felhangzottak a várnépet fegyverbe szólító kürtök, és lett olyan csata, 
hogy fél napig nem akart vége szakadni. Nána vitézei többször is 
elfoglalták a káni sátrakat, de a mieink ugyanannyiszor visszavették 
tőlük. 

Én Tükör sátraihoz siettem. Tapodtat se mozdultam a bizánci 
sisakos törékeny vitéz és kísérete mellől. Oly veszélyes helyzet volt 
ott, hogy szót sem válthattunk egymással. Csak a legvégén, amikor 
végképp  felülkerekedtünk, súgta görögül: Ó, bár mindig te 
védelmeznél! 

Újabb napok múlva, hogy a rend helyreállott, jelentkeztem a 
főlovásznál: távozásom előtt szeretnék elbúcsúzni a kántól. Csupán 
arra való ürügy volt ez, hogy beszélhessek vele. Ámbátor azt sem 
tudtam, miről? Talán — véltem — említett rólam valamit a lánya, és 
éppen neki lesz számomra mondanivalója. Ilyen édes reménység vert 
gyökeret bennem, Lóbőr! Kulán azt üzente, reggelre kelve Csongrádra 
indul, hogy ott ítélkezzen a csatában elfogottak felett, tartsak vele, 
majd útközben szót váltunk. 

— Nem adtam bolgárok kezére a kánságomat, népemet sem adom 
Nána révén az ispánok kezére — magyarázta aztán, ahogy mellette 
lovagoltam. — Halálom után országom a lányom férjéé lesz! Szeretem 
a magzatomat, Tükört. S hogy az átkozott Gilád vénlánynak kiáltotta 
ki, holott csakis őmiatta nem ment férjhez eddig, még jobban 
szeretem! 

Maga elé meredve beszélt, rólam tudomást se véve. Csak ,kán 
testvére" elleni gyűlölete, bosszúvágya robbant ki belőle. Inkább 
kisebb embernek szánná Tükört — rémültem meg -, ne adná az 
országát vele... 

— Olyat választ Tükörnek férjül — fejtegette tovább a kán —, aki 
képes rá, hogy Giládot megfossza uralmától. Fogadalmat is kell tennie 
erre! No meg kényszerítve lesz! Mert van őneki, Kulánnak egy szép 
szálláshelye a Maros mellett, Gilád országában, és ezt a gazdag — 
ahogy ott nevezik — ,Kulán földjét" adja majd a vőnek hozományul, 
úgyhogy ahhoz hozzá se juthat addig, amíg Giládot el nem seperte! 

Én hát elvesztettem minden reményemet. A fele útnál azt mondtam 
Kulánnak, visszafordulok, mert nem kívánok a csongrádi hívek előtt 
újból mutatkozni. Valójában beláttam, nincs miért tovább maradnom. 
Hát búcsút vettünk. 

Talán csak ekkor jutott eszébe, hogy velem beszél, mert hirtelen 
így szólt: 

— Hálából, amiért megmentetted a hercegnőt Gyalu lovának 
patáitól, és a lázadáskor is mellette álltál, küldettem sátradba egy 
aranykelyhet. Bizonyosan megtalálod. — Azzal megveregette a 
vállamat, mintha csak holmi szolgálattévő vitéze volnék, akit 
kötelessége teljesítéséért jutalmaz. 


De hát mit is számíthatnék én az ő szemében... 

Alig tudom folytatni, Lóbőr... annyira felkorbácsolja érzelmeimet, 
indulataimat e dolgok leírása. 

Ne is csodálkozz, ha a többit dióhéjban adom elő. 

Agrosz felé való utamon Bolgárfejérvárba értem. Ott azt suttogták, 
hogy Péter cár több, bizánci földre rátörni akaró portyázó csapatot 
engedett át országán, jaj a karavánunknak, ha azok valamelyikének 
kezére kerül! Serdicán túl megpillantottuk a legelső feldúlt templomot: 
,Besenyők tették! Néhány nappal később egy földbirtokos leégett 
palotája állt előttünk. ,Türkök jártak itt" Tudod, Lóbőr, mekkora 
gyűlölet él véreim és a besenyők között. Megborzadtam attól a 
gondolattól, mi történhet, ha ez a két kalandozó sereg itt egymásba 
botlik. De az is megfordult a fejemben, hogy talán a besenyők Erdim 
törzséből valók, hiszen Bolgárországgal annak a szállásföldje 
határos... 

Félek, hogy még te is megsokallod vétkeimet, ha folytatom! De már 
hallhattál is valamit felőlük. Meglehet, hogy lauránkban hitehagyott 
barátnak, istentelen gonosztevőnek kiáltottak ki engem, egyenesen 
Antikrisztusnak! 

Gondold meg azonban, Lóbőr, hogy ami az egyik fél szemében 
véteknek tetszik, a másik szempontjából erény lehet. Attól függ 
minden, ki hová tartozik. De hogy én hová, arra magamnak is nehéz 
volna felelnem. Egy részem Agroszhoz meg a kódexekhez húz. És az 
Úrhoz, aki kegyelmében kivezetett besenyő rabságomból. De egy 
részem Javdi abáé és az Erdim törzsé. Egy részem a magyariaké, akik 
közül származom. Különösen Zolta fejedelemé, mert atyám azt 
plántálta belém: Álmos tett egy néppé bennünket, és csak az ő 
leszármazottának a jogara alatt boldogulhatunk... Megérted, milyen 
nehéz nekem elválasztanom a vétket az erénytől? 

Akkor azonban az döntött el mindent, hogy lelkem nagy része 
Kulán csodálatos lányáé lett! 

Gilád azzal, hogy vénlánynak kiáltotta ki, gonosz bélyeget sütött 
Tükörre. A mi lányaink tizenegy-tizenkét éves korukban mennek 
férjhez, s az ennél idősebb hajadon már szóbeszéd tárgya, legalábbis 
a kényes előkelőknél. Örvendhet Kulán, ha egyáltalán talál neki 
vőlegényt, hát még olyat, aki a Gilád elleni bosszú nehéz feltételét is 
vállalni hajlandó... Ha százszor őrültségnek vagy gonoszságnak 
letszik, Lóbőr, amit tettem, ez a reménység vezetett benne! 

Ez vezetett, amikor a bizánci földön kalandozó véreimhez 
csatlakoztam. És amikor egyesítettem őket az Erdim-beli besenyő 
portyázókkal. S amikor e mohó, elszánt egyesült hadnak az élén 
indultam sakkjátszmára! 

Az ellenünk küldött császári sereg lassan közeledett, hogy akkor 
csapjon le ránk, amikor mozogni is alig tudunk a sok zsákmánytól, 


fogolytól. De én áthúztam tervüket, mert azonnal megkerestem, 
megrohantam és szétvertem őket. Aztán megtudva, hogy a megrettent 
császár saját védelmére Konstantinápoly alá akarja gyűjteni hadait, 
elállattam az utakat, és egyenként vertem meg a hozzá igyekvő 
csapatokat. Akkor aztán körülzártam , Isztimbolim" vastag falait, újabb 
cselen törve a fejem, hogy a várost megvehessem. Konstantinápolyt 
akartam Kulán kán és Tükör hercegnő lábai elé helyezni! 

Romanosz rémülten küldte elém béketárgyalásra a ,felettetisztelt, 
legfelsőbb stb." Theophanészt, tudod, akivel összevesztem. Annyira 
belém szállt a Diabolosz, Lóbőr, hogy szerzetesi csuhámban 
fogadtam, nem is leplezve kilétemet. Azt hittem, úgy feldühödik erre, 
hogy meg sem hallgatja a sereg követeléseit. De nem, hajbókolt az 
átkozott, és mindent vállalt, csak elvonuljunk. Ekkor olyan követelést 
támasztottam, amelynek lehetetlen legyen eleget tennie: a bitorló 
Romanosz adja át helyét az igazi császárnak! 

Szeme se rebbent, engedélyt kért, hogy másnap válaszoljon. 
Másnap pedig az eddig ígért kincseket megtetézte még tíz zsák 
arannyal! Bizony, túljárt az eszemen a ravasz! Mert az én portyázóimat 
nem érdekelte, hogy ki a bizánci császár, hanem kapva kaptak az 
újabb rengeteg aranyon. Így aztán le kellett tennem a város 
elfoglalásáról, kénytelen voltam békét kötni. 

A nagy zsákmányból és váltságdíjból magam is gazdag lettem. De 
ezzel még mit sem kezdhetek Gilád ellen. Tükörnél, Kulán országában 
hát nem volt mit keresnem. Agrosz felé bezárult az utam; Bizánc 
földjén elkapnának, s mint útonállónak, levágnák a fejemet. A 
hétmagyar országába csak gazdálkodni mehettem volna vissza. Zolta 
úrhoz — csak megosztani az ottani tétlen életet. . . 

Erdim földjéről írok, Lóbőr. 

Ide tértem meg, Etelközbe, Besenyőországba. Háromlófarkas bej 
vagyok megint. Töméntelen tiszta pergamen áll rendelkezésemre, 
mert Javdi aba jövendő utódát, az ifjú Tanuzt tanítom görögül írni és 
olvasni. 

Ó, mit tett velem az én kis Erószom! Szerelmi lángban égve hajlok 
rosszul álló sakkjátszmám fölé, és kétségbeesetten keresem a 
megoldást! 

Még egyet, Lóbőr. Ugye, az Úr, ha nem akarja nekünk adni a sok 
egyházi kincset,  megakadályozhatta — volna, hogy  kifosszuk 
templomait? Hiszen mindenható! Te is így gondolod? 


SUR VEZÉR 


Ó, Agrosz Szent Életű Apátja! Ó, testvérem az Úrban! Fájdalom és 
kétség mardossa a lelkemet: vajon mit gondolsz most rólam? Csak 
nem hiszed el, hegy kígyót melengettél, amikor istápoltál engem? 
Hivatkozhatnék Kazária térítő püspökére, ki megismervén ama 
konstantinápolyi  — portyázás valóságos körülményeit, csupán 
akaratlanul elkövetett bűnökben talált vétkesnek, amiért is a kiszabott 
penitencia ellenében hajlandó feloldozni engem. De elég lehet-e ez 
ahhoz, hogy megnyugodhassam, amikor számomra nincsen fontosabb 
a Te ítéletednél? 

így szomorkodom, jajongok magamban az egyik pillanatban, és 
elhatározom, hogy addig nem fordulok Hozzád, amíg valamennyi 
vétkemet le nem vezekeltem. Más pillanatokban meg éledezni kezdek. 
Határtalan bölcsességedre gondolok, amely bízvást fölméri, hogy 
Istennek tetsző utakon járva is keveredhet az ember rút látszatokba. 

Végül lásd, ámbár a kényszer is vezet, ez utóbbi reménység 
győzedelmeskedett , szívemben. Hiszen, ha meghallod őszinte 
gyónásomat, Te a kazáriai püspöknél is kedvezőbb véleménnyel leszel 
az én szerepemről, mivelhogy Neked a történteknek azt a fő 
mozzanatát is megvallhatom, Atyám, amely őelőtte homályban maradt. 
(Konstantinápoly ugyanis okkal hallgat arról, s hallgattam én is, mert 
Kegyességeden és még Valakin kívül az nem tartozik senkire.) Te 
meggyőződhetsz róla: nemcsak hogy nem mutatkoztam hűtlennek az 
egyházhoz és a birodalomhoz — amit Kazária térítő püspöke is elismer 
—-, hanem egyenesen és a legnagyobb hűséggel viseltettem Az iránt, 
Akinek hívéül lauránk s Te magad szegődtettél engem. 

No, de a tárgyra térek. 

Kegyességednek mindenekelőtt tudnia kell, hogy ezen 
eseményekbe, amelyeknek — mondom, s mindjárt Magad is belátod — 
nem elvetemültségből, hanem a gondviselés kifürkészhetetlen 
akaratából kerültem a középpontjába, éppen akkor keveredtem bele, 
amikor Magyariföldről Agroszba indulva, a Te szárnyaid alá 
igyekeztem. Kilencedik esztendeje volt annak, hogy lauránkat 
elhagyva, főként világi gondolatok foglaltak le engem. Így hát 
örvendtem szívemben az előttem álló igen hosszú útnak, ami alatt 
elmémet megint Isten szolgálatára készíthetem elő. S bár egyébként 
vezér vagyok meg bő, azaz magyari előkelő, mire bajor kalmárok 
karavánjával a császári birodalom határát átléptük, mondhatom, Szent 
Életű Atya, minden világi hívságot levetvén, lélekben már csak Isten 
egyszerű szolgájaként róttam a fárasztó utat, lovam kemény 
fanyergében ülve. 

Gondolhatod, hogy az Úr igazságosságával és irgalmasságával 


foglalkozó gondolataimból, imádságaim és fohászaim tengeréből 
milyen váratlan kegyetlenséggel tépett ki ama pusztítások látványa, 
amelyek előtt valósággal földbe gyökerezett a lábunk. És mennyire 
megbotránkozott a szívem, amikor a helybeli lakók az égett és véres 
romok felől azt vallották, hogy éppen  magyari portyázók, 
pogányságban tévelygő véreim vad keze nyomát mutatják! 

A derék kalmárok, akiknek egész vagyonuk az öszvérek hátán 
imbolygó árucikkekben feküdt, szörnyen megijedtek, mert megtudták, 
hogy e rablók még a közelben vannak. Én is szörnyen megijedtem, 
Atyám! Nem mintha nekem is félteni való kincseim lettek volna. Attól 
rettegtem — ami később részben bekövetkezett —, hogy ha e dúlók 
kezébe kerülök, bűneik részesévé tehetnek engem! Hiszen ismerem 
szokásaikat. Külországban kalandozva, kapva kapnak mindenkin, aki 
nyelvüket és a helyi nyelvet is tudja, akit tehát tolmácsként 
használhatnak, s bárki legyen az, a legnagyobb elszántsággal és 
kegyetlenséggel kényszerítik szolgálatukra. Ó, sajnos tisztában voltam 
vele: ha elfognak, és felfedem kilétemet, nem közönséges rabság vár 
rám, hanem bizánci szerzetes létemre százszor rosszabb és 
megszégyenítőbb. 

Míg a kalmárok a pihenőknél félelmükben a fegyveres kísérőktől 
körülvett tábor közepén bújtak össze, mint a csibék, én a legszélen, 
sőt a táboron túl helyezkedtem el. Azért, hogy ha véreim támadása 
érne bennünket, észrevétlen elsompolyogva onnan, árokban, szikla 
vagy fa odvában kereshessek menedéket. Így is tettem azon az 
éjszakán, amikor a tőlem nem messze felhangzó csata zajára 
ébredtem. Lovamat kötőfékénél fogva csendben magammal vontam, 
és elrejtőztem az erdő szélén. Hanem hajnalban óvatlanul 
kilopódzván, hogy körülnézzek, a környéket átkutató fürkészők egyike 
észrevett. Egy alacsony fickó, ki szinte kövérnek látszott, úgy 
kitöltötték ruháját feszülő, vaskos izmai. Lerítt róla, hogy közönséges 
ín. Menekülni azonban lehetetlen volt előle, gyors lován utolért, és ami 
a legrosszabb, még szembe sem szállhattam vele, mert csak úgy, a 
nyergéből lehajolva, megragadta s hátracsavarta karomat. Jóformán 
fel se pillanthattam, már csuklómat kötél szorította össze. A bokrok 
között legelésző lovamat meglátva, korbácsával suhintott rá: míg 
engem a kötél végén vonszolt maga után, amazt maga előtt terelte. 
Mindezt oly gyors vágtában tette, hogy úgy éreztem, Atyám, mintha a 
Diabolosz kerített volna hatalmába... 

Dehogy akartam én felfedni személyemet! De mit ér bármi előzetes 
megfontolás, amikor ilyen kétségbeejtő helyzetbe kerül az ember! A 
puszta életemért való ijedelmemben mindenről elfeledkeztem. 
Elrablóm eszeveszett vágtájától alig tudtam lábon maradni, s csetlő- 
botló futásom minden percben azzal fenyegetett, hogy elesem, és 
fejem  összezúzódik a földből kiálló — gyökereken, köveken. 


Felkiáltottam: 

— Hé, te! Lassíts, könyörgök! 

Ám e fiatal hústorony mintha semmit se hallott volna. 

— Vitéz, állj meg! Nem bírom! -— rimánkodtam. — Kegyelmezz 
életemnek! 

Majd meg, hogy ez sem használt, ordítottam, ahogy a számon 
kifért: 

— Hát nem hallod, vitéz?! Hisz a te nyelveden beszélek! 

Ekkor végre megállt. De most sem a saját jószántából. A tábor 
szélén nézelődő parancsnok közelébe értünk, az ragadta meg lovát a 
kantáránál. 

— Hiszen magyari nyelven szól ez, te tuskó! — kiáltott kínzómra. — 
Megsüketültél-e, hogy nem érted? 

— Én egy szavát sem — felelte dohogva amaz. — Hogy görög 
istenszolgája, azt látom az öltözetéről. De akkor hogyan érthessem a 
szavát? — pislogott. 

Közben körénk gyűlt egy csomó vitéz, ugyancsak vidultak. 

— Dehogy ismeri el Botond, hogy magyari került a kezére! Még 
hogy lemondjon a foglyáról meg a zsákmányolt lóról? 

— Pedig le kell mondania róla — nevetett a parancsnok. — Mert nem 
ellenségünk ez! Megismerem: Pentele barát. 

Akkor már én is megismertem őt, egy Apor nevű fiatal előkelőt. 
Annak idején, hogy a felette tisztelt Gabriél klérikosszal Zolta 
fejedelem csepeli udvarában tartózkodtunk, egy növendék vitéz állt a 
sátrainkat őrző fejedelmi testőrök szolgálatára, még félig gyerekember, 
ez volt Apor, kit a portyázó sereg választott vezéreként láttam most 
viszont. Mint később kiderült, kétezer vitéz felett parancsnokolt itt, kik 
részben saját kíséretéből kerültek ki, részben vállalkozó kedvű szabad 
ínek közül. E hadi népben még az elzárt Biharországból is akadtak 
hárman. Ezek egyike megerősítette és meg is toldotta Apor szavát. 

— Bizony, Pentele barát, vagyis Béld vezér ez! Ő vezetett minket, 
amikor Bogátot elkergettük a bihari földvár alól! 

Rámeredtem. Megismertem a vitézt meg mellette a másik kettőt, 
egykori katonáimat. Ezek a nyugtalan vérű legények — ahogy a 
hadjárat folyamán az esti tábortüzeknél elbeszélték - életük 
kockáztatásával, Kulán földjén keresztül szöktek bolgár földre, hírét 
hallván, hogy ott magyari kalandozók szabadon gyülekezhetnek a 
császár birodalma ellen. 

Azt sem tudtam, Szent Életű Atya, hová legyek e véletlen 
találkozások feletti — döbbenetemben. Képzelheted, — mennyire 
összefacsarodott a szívem, hogy elszánt elhatározásom ellenére 
nemcsak elfogtak, hanem ilyen könnyen fel is ismertek engem. 

Hát még amikor az egyik kabar azt mondta Apornak: 

— Béld régibb és tapasztaltabb hadvezető nálad, kinek ez még csak 


legelső vezérséged külországi portyán. Kerecsentollas töményvezér 
ez! Úgy kellene, hogy most már ő vezessen minket! 

Szörnyű volt az ijedelmem. De csak egy pillanatra, mert a 
veszélytől élessé vált elmém hirtelen ráébredt: a kabar vitéznek ez a 
kijelentése kedvezhet nekem. Felkeltheti az ifjú Apor féltékenységét, 
hogy vezéri tekintélyét és zsákmányrészét féltve, igyekezzen 
megszabadulni tőlem, a vetélytárstól. Füléhez hajoltam. 

— Inkább engedj utamra, Apor. Hadd menjek. Hiszen én krisztiánus 
és idevaló szerzetes létemre bűnöket halmoznék fejemre, ha... 

De suttogásomat a harmadik kabar rikkantása szakította félbe: 

— Béld beszéli a besenyők nyelvét! 

Atyám, abban a szűk Biharországban, ahol annyi évet kellett 
eltöltenem, mindenki tud mindenkiről mindent. 

— No hiszen! — ujjongott Apor. — Akkor, Béld vezér, legjobbkor 
kerültél ide. Nagy gondban vagyunk ugyanis, szörnyű gondban. 
Valamiképp szót kellene értenünk a besenyőkkel! 

Képzelje csak el Kegyességed, ez a sereg, amely éjszaka oly 
könnyen végzett a karavánunk több száz főnyi, állig felfegyverzett 
kíséretével, maga is a legnagyobb veszélyben forgott. Néhány nappal 
azelőtt rájöttek, hogy a környéket más is dúlja, a magyari nép sok 
emberöltő óta legnagyobb ellenségei: besenyők! Méghozzá egész 
töménnyel vannak itt azok. Tízezer főnyi besenyő les prédára a 
közvetlen közelükben! 

Amikor ez a párbeszéd folyt, már rég szabaddá tették a kezemet. 
Most a lovamat is visszaadták. Még állt a karaván főnökének sátra. 
Apor vezér bevezetett oda, tisztelettel középre ültetett, és szolgáit 
étekért, italért menesztette. Végül maga élé rendelte serege fürkészőlit, 
kik már mindent tudtak a besenyő portyázókról. Botond — az a vaskos 
fickó, elfogóm — a minap annyira megközelítette táborukat, hogy még a 
vezérük pajzsát is le tudta írni. Csúcsos bőrpajzs az, és széltől szélig 
nagy, szikrázó, kereszt alakú napjelvény fut végig rajta. Ezüstkeresztet 
visel a mellvértjén is a besenyők parancsolója, zászlaján pedig a 
kereszt szürke színben díszlik. . . 

Még égett a kötél felsebzette csuklóm, lábam ültömben is 
reszketett attól, ahogy Botond megfuttatott. Ugyan ki hihetné, Atyám, 
hogy én segíteni akartam volna nekik! 

— Mitévők legyünk ezzel a veszedelmes szomszédsággal, Béld? — 
kérdezte Apor, amikor éhségemet lecsillapítottam. — Egyezséget kell 
kötnünk velük. Legalább itt... mindkettőnknek idegenben... tegyük 
félre az ősi haragot. Hogy pedig a zsákmányon össze ne marakodjunk, 
eleve osszuk fel egymás között a bizánci földet. — Itt felsóhajtott. — De 
hát mi végre juthatunk egy ilyen emberképű fenevaddal? 

Kegyességed ismeri régi gyengeségem, hogy heves természetű 
vagyok. 


— Irgalmasabb szívű az tán nálad is — vetettem oda gúnyosan. 

Hiszen rögtön rájöttem, hogy aki e nevezetes ezüstjelvényt viseli, 
nem más, mint Erdim törzsének főtáltosa. Egy emberöltővel ezelőtt jól 
ismertem. 

— Tudom, ki ő. Nagy gyógyító hírében állt. Mára meg bízvást bölcs 
öreggé érlelte az idő. 

Harsány hahota támadt. Kinevettek, Atyám. Az a tuskó Botond a 
képembe vágta: bolondot beszélek, hisz ő látta saját szemével: 
félelmetesen szikrázó tekintetű, legjobb erőben lévő fekete férfi a 
besenyők vezére, vad, bömbölő hangon adja ki parancsait! Ugyancsak 
elszégyelltem magam, amiért ilyen szánalmasan melléfogtam, és 
bizony az e miatti düh, a hiúság ördöge ragadtatott arra, testvérem az 
Úrban, hogy Botondra haragosan ráripakodjak: 

— Mit röhögsz, te lúdvérc, te bükkfa manó! Akkor az már meghalt, 
emez meg az utóda! Ennek pedig, tudd meg, ott voltam a csökén. Még 
a bölcsőjére is mind a négy oldalt ráverték az ezüst napjelvényt, mert a 
főtáltosnak náluk az a tekintélyes jele. A bölcső mellé egyenes 
keresztvasú szablya volt téve, és ugyanolyan ezüstkereszttel díszített 
csúcsos pajzs, amiről beszélsz. — Bosszúságomban, hogy kegyetlen 
kínzóm így letorkolt, hirtelen még az emberöltővel ezelőtti kisded neve 
is eszembe jutott. Mert a fülembe csendült, ahogy a nemzetség 
legöregebbje a csök minden napján reggel, délben és este kikiáltotta a 
négy világtáj felé: ,Lészen Erdim földjének főtáltosa, lészen bátor 
vezére, megszületett Sur! Megszületett Sur!" 

— Sur a neve a besenyő vezérnek, te fanyűvő pupák, ha tudni 
akarod! — böktem ki akaratlanul. 

Csak akkor ébredtem rá, hogy mit cselekedtem, amikor erre óriási 
ujjongás támadt. — Béld, a szellemek hoztak az utunkba! — kiáltozták e 
pogányok. És legott eldöntötték: indulnom kell követségbe Surhoz, 
rábírni az egyezségre! Gondold el, testvérem az Úrban, mit tehettem 
volna?  Szembehelyezkedhet-e bárki e rablásra gyülekezett, 
vérszomjas emberek dühödt akaratával? 

De ekkor nem is attól rettegtem, hogy ezzel a szolgálattal 
részesévé válok bűneiknek. Hiszen hallván Sur vezér szilajságát, alig 
hittem, hogy a besenyők kezéből élve kikerülhetek. Hogy ez mégis 
megtörtént, aligha kisebb csoda, mint Dánielé az oroszlánveremben. E 
kegyelem folytán először derengett fel bennem, hogy talán a 
gondviselés sodor olyan helyzetekbe, ahol kénytelen vagyok 
elhatározásommal ellentétesen viselkedni, vagyis hogy az Úr keze ez 
rajtam. 

Mert hallgasd meg, mi történt! 

A besenyő vezér, amikor előőrsének vitézei, akiknél jelentkeztem, 
hozzá vezettek, úgy meredt rám, hogy mindjárt felkoncoltat. Nem is 
rejtette véka alá: rögtön végez velem, azután legázolja a magyari 


hadat, amelynek létezéséről csak ekkor, tőlem szerzett tudomást. 
Toppantva adott parancsot, hogy tüstént vonják össze egész seregét. 
A szarukürtök vészes recsegése közepette támadt rám: 

— Válassz! Lenyakaztatlak, az könnyű halál. De tudok másat is. 
Szörnyűt. És az lesz a részed, ha rögtön meg nem vallod, hol, merre 
vannak most a tieid! Beszélj! 

— Sur vezér... — kezdtem. 

-— Ezt meg honnan tudod?! Ki árulta el? — bömbölte éktelen 
haraggal. — Nyomorult, még a nevemet is kikémlelted?! — (A besenyők 
ugyanis, Atyám, azt hiszik, hogy a név megtudásával erőt lehet venni 
valakin.) 

— Bölcsődben ismertelek meg, vezér — feleltem. Amikor erre 
gonosz hahotára fakadt, kétségbeesés adta bátorsággal törtem ki: — 
Tudd meg, nem én állok te előtted, hanem te állasz én előttem. Az 
Erdim törzs tagja és háromlófarkas beje vagyok. Nevem Bilüd. 
Viselkedj hát illendően velem! 

Elképedve intett, hogy a háromlófarkas zászlót -, amelyet 
köpenyem alól elővontam, és feléje nyújtottam — adják a kezébe. 
Mohón megvizsgálta az annak ágait összefogó ezüst fémveretet, 
amelybe Javd aba nemzetségének tamgája[18] volt vésve. 

A csuhám nyakát addig markában tartó vitézét rögtön elintette 
onnan, fölállva főt hajtott előttem. 

— Az vagy, akinek mondod magad. 

Leültetett egy  medvebőrre, majd tapsolt szolgáinak, hogy 
megvendégelhessen. 

— Regöseink éneklik a szegény szép Nyuszt történetét — mondta. — 
A te hősi és fortélyos hadvezetésedet is, Bilüd, ahogy a Nagy- 
Bulgárföldtől napról napra vívott heves és győztes csaták közepette 
elhoztad őt, nénédet és Javdi jegyesét, épségben az Al-Dunáig... 
Nézd el viselkedésem. Ellenség kémének hittelek. 

Kegyességednek tudnia kell, hogy a besenyő mindenekfelett tiszteli 
a nála öregebbet és a feljebb állót, legfőképpen pedig azokat, akiknek 
a nevét hősi énekbe foglalták a regöseik. 

S így most már Sur úgy hallgatott meg engem, úgy hallgatta Apor 
vezér nevében tett ajánlatomat, akár ha saját népe egyik 
legtekintélyesebb fia volnék. 

Így is szólított: 

— Tekintélyes bej! A bátor a harcban kérlelhetetlen, de békében 
barátságos. Erdim törzse pedig minden besenyők közül a legvitézebb. 
Mibennünk nincs gyűlölet a te véreid iránt, ha azt üzenik: ne legyen 
harag. De itt, csupa ellenség között, én csak két dolgot cselekedhetek. 
Vagy menten legázolom a tieidet, vagy életre-halálra szövetségben 
egyesítem velük hadaimat. Megteszem az utóbbit is, egyetlen 
feltétellel: ha te, a magyari vérű Erdim törzsbeli, lész a vezérünk! 


Hiszen az én zászlóm mellett csak két lófarok leng, te pedig 
háromlófarkas bej vagy! 

Még aznap, Atyám, a tízezer Erdim törzséből való besenyő és a 
kétezer magyari vitéz egyesült, s engem kiáltott ki a had vezérévé. 
Apor és Sur pedig — mindegyik a maga népének élén - az alvezéreim 
lettek. 

Bizánci szerzetes létemre tizenkétezer főnyi, a császári birodalmat 
sarcoló sereg vezére! Ez a bűnök bűne - véltem, amiért méltán kijár 
az anatéma! Képzelheti Kegyességed, mit éreztem a kiátkozás 
gondolatára. Másfelől azonban úgy véltem: ha megtörténhetett, hogy e 
pogányok vezetése éppen az Úr egy hűséges szolgájának kezébe 
került, ez csak csoda lehet, égi jel, és még nagyobb, mindenek felett 
álló bűn lenne elutasítani Isten kezét! Így vajúdtam lelkemben, Atyám. 
Az egyik pillanatban: ,Jaj, jaj, a Diabolosz műveli ezt velem! A 
másikban meg: ,De vajha az Úr legszentebb akarata éppen? E 
kérdésekkel — ostromoltam  imáimban ő Szent Felségét, a 
Pantokratórt[19], . Khrisztoszt. S buzgó imádságaimért az Úr 
megvilágította elmémet: próbát kell tennem! 

Azt pedig az itt következő módon ejtettem meg. A császár 
parancsára igen nagy birodalmi sereg gyülekezett ellenünk, ámbár 
még igen távol volt tőlünk. Fürkészőink jelentették, hogy két- 
háromszor annyian vannak, mint mi, egytől egyig kiváló fegyverzetben. 
Erre én kiadtam a parancsot: magunk keressük fel és támadjuk meg 
őket! Mert a Diabolosz — ha ő incselkedik velem — nem tűrheti, hogy 
templomok, falvak, a könnyű zsákmány helyett tengernyi katona ellen 
vezessem pogányokból toborzott népét. S akkor nem is fognak azok 
engedelmeskedni nekem. De engedelmeskedtek! 

így elindulván, útközben megint azt gondoltam, Atyám: ha e tömeg 
a Diabolosz cselvetése folytán vett habjára engem, most pórul jár a 
Gonosz, mert az előttünk álló csatában az ő pogány népe mind 
elpusztul vagy szétszóratik. De ha a császári sereg fent említett óriási 
fölénye ellenére mégis mi győznénk, akkor bízvást Isten ujja ez, azért, 
hogy a bűnökben tobzódó bizánci nép — amely, Kegyességed is 
beláthatja, igen megérett rá — vétkei miatt az én vérszomjas seregem 
által megfenyegettessen, és megaláztassák gőgjében. 

S mi történt, Szent Életű Atya? A próba bevált, és mindenható 
Istenünk kegyét mutatta. A dölyfös császári had a mi legelső 
rohamunkra úgyszólván porba hullott, az én rabló seregem pedig 
annyi foglyot ejtett, hogy végül már sokakat futni hagytunk, mert nem 
tudtuk volna élelmezni őket. Továbbra is folyvást császári seregek 
ellen vezetve a sarcolni akarókat, mindig diadalt arattam! Ami végképp 
megerősítette hitemet, és a Diabolosz ármányától nem rettegtem 
többé. Sőt úgy véltem, hogy Sur vezért is a mi Urunk választotta ki 
saját szolgálatára. Erre való intelemül adatott neki — bárha pogány 


isten szolgája — a Szent Kereszthez hasonlatos jelvényt. (Kazária 
térítő püspöke, ki Surt személyesen ismeri, megállapította, hogy ezt 
helyesen értelmeztem.) 

Mondom, nem tartottam többé attól, hogy a Gonosznak útjára 
tévedtem, hanem fohászaimban dicsőítettem az igaz Istent, és azon 
igyekeztem, hogy minél nagyobb alázattal legyek  Őiránta. 
Mindenekelőtt távol tartottam lelkemet az önhittség bűnétől. Ahelyett, 
hogy feltoltam volna magam az Ő ostorának, azt tartottam szem előtt: 
minél szerényebb eszköze legyek. Nem a büntetést és ítélkezést 
tekintettem tehát feladatomnak, hanem csupán az intést, 
figyelmeztetést. (Valóban, amerre elvonultunk, minden teremtett lélek 
az Úr felé emelte a szívét, bocsánatáért esdekelve.) Mindazonáltal, ha 
lehetett, a lakott helyeket elkerültem. Katonák ellen hadakoztam, és a 
császári város hatalmas bástyafalait zártam körül. Hogy közben a 
főseregtől elbitangoló csapataimat nem tarthattam vissza némi 
gyújtogatástól, rablástól, sőt templomok megszentségtelenítésétől, 
Atyám, ez bizony szörnyű, ám tehetetlenségből fakadó, akaratlan 
vétkem nekem, amelyet levezekelhetek. Hiszen ki tarthatná vissza a 
puszta oroszlánját? Ki fegyelmezhetné meg a kardot kenyérszelésre? 
Keresztény seregek lovagjai is megteszik mindezt a cudarságot 
háború idején keresztény országokban. 

Esténként sátramba visszavonulva buzgón imádkoztam, és 
Konstantinápoly felé vonultamban elmém megint megvilágosodott. Ha 
betelt a mérték, ha a birodalomban annyira elterjedt a gonoszság, a 
paráznaság, a hatalmaskodás - ébredtem rá -, az intelmet a 
legfelsőbbek bűneinél kell kezdenem. Azon a bűnön, hogy bitorló ül a 
császári székben! 

Amikor tehát hadammal körülvettem és rettegésre késztettem az 
Istenoltalmazta Várost, Theophanész patrikiosztól legott Romanosz 
távozását és a bíborbanszületett valódi császárnak, Kónsztantinosz 
őfelségének uralomra emelését követeltem. Ez az, Atyám, amiről 
Kazária térítő püspöke se tud, mert a rám szórt vádak közül kihagyják. 

Azt hiszed, nagyot mondok? Avagy félre akarlak vezetni? Hogy 
megtörtént, arra szerencsémre nem egyedüli tanúm az eme méltó 
követelést elhallgatni igyekvő alamuszi főkamarás. Bizalmas beszédbe 
elegyedve, Atyám, bármikor megtudhatod az Aranykaput őrző bástyák 
tisztjeitől és bármelyik íjászától, mert kívánságomat a bitorló letételére 
három ízben hirdettettem ki a falak alatt, kürtharsogás közepette. 

De az Úr engem valóban csak figyelmeztetőnek rendelt, nem pedig 
ostorául. Ezért történhetett, hogy a rablóhad haragja, elszántsága 
Theophanész arannyal töltött iszákjainak láttára elpárolgott, és a sereg 
a megegyezést, az elvonulást választotta. Mit tehettem én ellene, 
amikor rajtam kívül már csak ketten nem akartak tágítani onnan? Apor 
vezér volt az egyik, a másik meg foglyul ejtőm, Botond, a hihetetlen 


erejű ín, vagyis az, akit Isten arra választott ki, hogy megszerezzen 
engem az általa kiszemelt szerepemre. 

Apor lándzsát szeretett volna szúrni az Aranykapuba. Mint Te jól 
tudod, Szent Életű Atya, ez a hadüzenet jele, amikor egy várat meg 
akarnak ostromolni. Botond meg azon erősködött: bajvívással szerzi 
meg Konstantinápolyt. A sereg nevében megvív, mégpedig egyszerre 
a két legerősebb bizánci bajnokkal, akit a császári had kijelöl 
ellenfeléül. Ismerve ezt a Botondot, mondhatom, Atyám, bizonyosan 
győzött volna, és akkor most Romanosznál méltóbb császár ülne a 
trónon. De a zsákmányéhes, mohó sereg elkápráztatván a töméntelen 
aranytól, nem hallgatott a mi hármunk szavára. Amikor távoztunk a 
falak alól, Apor és Botond öklét rázta a város felé. Megfogadták, hogy 
egyszer együtt még visszatérnek, beteljesíteni rajta ádáz akaratukat, 
ha addig élnek is. Most még az Úr nem adott módot erre. 

Minden okom megvolt rá, Atyám, hogy e hadjárat után ne 
folytassam Agroszba az utam. Sejthettem, minő rágalmakkal fognak 
elhalmozni. Erdim törzséhez mentem hát, a keresztet viselő Sur 
vezérrel. Az volt az elhatározásom, hogy mihelyt megérkezem, 
magamat tisztázandó, a Besenyőföldhöz legközelebb eső egyházi 
főméltósághoz, Kazária térítő püspökéhez fordulok! 


PENITENCIA 


Ámde, Szent Életű Atya, Etelközben — bár testvérbarátom, Javdi aba 
nagy szeretettel üdvözölt, mindjárt megtett az ifjú Tanuz nevelőjének is 
— sok gond és feladat fogadott engem. 

Erdim törzse immár végképp ellenséges viszonyban van a többi 
besenyő törzzsel, amelyeket a julák teljesen maguk mellé állítottak. 
Hogy ez milyen nyomasztó helyzetet teremt, arra talán elég egyetlen 
példa is. Erdim ifjú vitézei gyakran kénytelenek Bolgár-, Magyari- vagy 
Ruszföldről rabolni asszonyt maguknak, mert egyéb módon nem jut 
nekik, minthogy a besenyők más törzséből nem kaphatnak feleséget, a 
sajátjukban hitbeli törvény miatt kerülniük kell a nemzetségükbeliekkel 
a házasságot, a többiért meg olyan nagy verseny folyik, hogy sok ifjú 
hoppon marad. De mennyi vérbosszút, hadakozást, sőt hadjáratot von 
maga után e csaknem mindennapos leányrablás! Sur mellesleg azért 
is tört be a birodalomba, hogy vitézeinek feleséget szerezzen, ami 
meg is történt. 

Külső ellentéteik természetesen Erdim törzsén belül is vitákra 
vezettek. Sur főtáltos és Javdi aba évek óta élesen szemben állnak. A 
főtáltos és pártja abban látná az egyetlen kiutat, ha Erdim a testvér 
törzsek irigysége és gyűlölete elől kitérve, behódolna külső 
ellenségének, a kijevi cárnak, amiről azonban a büszke Javdi hallani 
sem akar. Jó időbe és sok fáradásomba került hát, Atyám, hogy e két 
nagy rangú embert kibékítsem. De végül sikerült, mivel mind a ketten 
szeretnek és becsülnek engem, és mert egy tervet is kínáltam nekik 
gondjaik . megoldására. (Arról most kár volna beszélnem 
Kegyességednek, mert megvalósítása még igen távoli.) 

A múlt tavaszon aztán végre eljött az alkalom, hogy lelki üdvömmel 
törődjek. Először is számos miseruhákat, egyházi öltözeteket, aranyból 
való kereszteket és kelyheket ajándékoztam a kazáriai püspökségnek, 
mivel konstantinápolyi hadjáratom zsákmányából semmit sem 
óhajtottam megtartani, ami valamely megszentelt helyről ered, sőt a 
foglyokért kapott aranypénzek rám eső részéből mindén ilyet 
megvásároltam a portyán részt vett vitézeimtől is, hogy 
visszaadhassam egyházamnak. (Emlékezhetsz rá, Agrosz Szent Életű 
Apátja: Neked is elküldtem név nélkül sok díszes Szent 
Evangéliumokat és más könyveket, amelyek ugyanígy jutottak 
birtokomba, s amelyekről immár Te is tudd meg, hogy kitől és mi 
végből kaptad őket.) 

A térítő püspök, miután alaposan megvizsgálta ügyemet, 
penitenciát rótt ki rám: imák mondását; mezítláb, hamuval hintett fejjel, 
darócba öltözve megtett zarándokutat, amit mind teljesítettem. Magam 
is tettem egy fogadalmat. Ama vaskos Botondnak ugyanis a 


hadjáraton gyönyörű míiívű, színarany ereklyetartó került pogány 
kezébe. Szent Hilarion egyik ujjperecét tartalmazó. Az összes 
zsákmányolt egyházi értékek közül ez volt a legbecsesebb. Ám a 
konok hústoronytól hiába akartam megváltani, úgy számított, hogy 
valamely idegen egyházi személytől többet kaphat érte. Végül pedig 
arról értesültem: Bolgár, országban egy átutazó szerb főpap vásárolta 
meg tőle. Nos, Atyám saját elhatározásomból és az Úr kegyelmének 
reményében  — megfogadtam, hogy  utánaeredek ennek az 
ereklyetartónak. Megszerzem mindenáron, hogy a kazáriai püspök 
révén a konstantinápolyi pátriárka kezébe juttatva, e szentség 
visszakerüljön a császár egyházához. 

A végső bűnbocsánatban éppen e fogadalmam miatt nem 
részesülhettem eddig. Bár ezt a hátrányt — és más igen nagy 
nehézségeket — kellett s kell érette elviselnem, bízom benne, hogy 
végül az Úristen kegye lesz rajtam jámborságomért. 

Mihelyst lehetett tehát, ide indultam, ahol most vagyok: a szerb 
fejedelem udvarába. Az alkalmat rá az adta, hogy tanítványomat, a 
kosorrú Tanuzt, Erdim leendő urát — aki immár tizenegyedik évében 
lévén, elnyerte férfiövét —, világot látni Biharoszágba vittem. (Ahol is 
Zolta úr és mindenki — félrehajítva a besenyők ellen érzett haragot — 
igen melegen fogadta. Javdi aba jövendő utóda nemcsak jól érzi ott 
magát, hanem otthonosan is, mivel a besenyő előkelők éppoly 
kevéssé vannak hozzászokva a fényűzéshez, akár a hosszú 
esztendők óta körülzárt Biharország elsei. Most is, amíg én megjárom 
Szerbföldet, ott vadászgat a Bihart Gilád kán országától elválasztó 
gyepűföld ,kemeji részeknek" nevezett, ember által eddig alig 
háborgatott táján, ami Erdim síkjaihoz való hasonlósága miatt 
különösképpen megtetszett neki.) 

Tanuzzal Zolta úrhoz Kuláni országán át utazva, majd Biharból 
magamban megint azon keresztül visszajőve (az  ereklyetartó 
érdekében), többször is találkoztam a kánnal. És bizony igen 
elszomorodtam, hogy ez a birodalomhoz tartozó terület milyen 
veszedelmes helyzetbe került. El kell ezt is mondanom 
Kegyességednek, mert hozzátartozik a továbbiakhoz. 

Kulán kán a lánya miatt igen nagy haragba keveredett a 
szomszédaival, a bolgárok cárjának szekerét toló Gilád kánnal és 
szövetségesével, Gyalu fejedelemmel. Hogy megossza ellenségeit, 
egy évvel ezelőtt túlontúl nagy fába vágta a fejszéjét. E környék urai itt, 
Atyám, elsősorban az erdőelvi sóból gazdagodnak. Gyalu országában 
található Torda (avagy Turda, amelynek neve a számos magyari 
nemzetségnél most is beszélt igazi türk nyelven ,Sóst" jelent). Itt 
bányásszák a kősót ősidők óta, a régi rómaiak által is használt 
telepeken. A hétmagyar országába folyóvízen szállítják ezt a becses 
ásványt, mégpedig két irányban. Oly fontos, ritka kincsről lévén szó — 


mint Kulán kántól megtudtam -—-, Árpád fejedelem a tordai sóvidék 
környékén a maga, a gyula és a horka családjának szálláshelyeket 
biztosított, ahol saját rabjaikkal bányásztatják udvartartásuk számára a 
csillogó sótömböket. Ez a fejedelmi só" a Szamos folyón és a Tisza 
felső folyásának útján most Szabolcs várába kerül, ahonnan 
szekereken viszik tovább, és a bányától egészen a fejedelmek 
udvarába érkeztéig vámot immár senki sem vehet rajta. Éppen ezért 
senki másnak a sója nem mehet ezen az úton. 

Mindenki más számára eddig a sót hétmagyar országába a Maros 
folyó tutajain vitték. Gyalu fejedelem népe fejtette a föld alól, és ára is 
Gyalu markát ütötte. Útközben a vámot a Maros mentének ura, Gilád 
szedte, amíg a sószállítmányok az Alsó-Tiszára nem értek. Ott a 
túlparton szekereken folytatták útjukat, és minthogy ez már Kulán 
országa, az átrakáskor ő vette az újabb vámot rajtuk. 

No, hát a mi kánunk éktelen haragjában egy esztendővel ezelőtt 
elállta a só útját! Nem engedi a tutajokat áttérni az ő partjára! A 
nélkülözhetetlen, jól fizető áru azóta ott marad Gyalu fejedelem 
nyakán, és Gilád kánnak sincs mit vámolnia rajta: mindketten 
elvesztették főjövedelmüket! Az ürügy pedig, amire hivatkozva ez 
történt, az, hogy Kulán kánnak Gilád országában van egy szálláshelye, 
, Kulán földje", ahonnan az előző évben nem küldték el a termést és az 
esztendei állatszaporulatot. A mi kánunk, Atyám, úgy véli, hogy Gyalu 
most majd hajba kap Giláddal, amiért annak ő ellene tanúsított gonosz 
magatartása miatt ilyen keserves helyzetbe jutott. 

De még nem kaptak hajba. Szerintem Kulán alaposan elvetette a 
sulykot. Valamikor bölcs herceg volt, most pedig szenvedélyétől űzött, 
megfontolatlan fejedelem. Nagy veszélyére a bizánci birodalomnak, 
amelyhez az ő földje tartozik, mert országa így bizony könnyen bolgár 
kézre kerül! Kulán tetteit a szép lánya miatti kétségbeesés 
kormányozza. Való, hogy Gilád alattomossága folytán nem adhatta 
idejében férjhez, de úgy látszik, a lány is végképp rossz hírbe keveri 
magát, elkeseredésében felvett szokásaival. 

Hogy mindent tudj, Atyám, és hogy az igazi császár is megtudja, 
milyen rosszul sáfárkodnak elorzott birodalmával, hallgasd meg 
Kulánnal folytatott párbeszédemet: 

— Kívánnád-e Tükör hercegnőt meglátogatni? — kérdezi tőlem a 
szomorú kán. — Többször érdeklődött felőled. 

— Igen szívesen tenném - válaszolom. 

Keserűen felnevet erre. 

— Csakhogy a szellemek ha tudják, hol vadászik éppen. Nem elég, 
hogy lány létére titokban megtanult vívni, már íjjal-nyíllal a nagyvadat 
is űzi, és hogy legyen mire a fegyvereit aggassa, mindenki 
megbotránkozására férfiövet visel. Bizáncból való görögöm nevelte. Az 
utóbbi években többször volt vendégségben Konstantinápolyban 


Romanosz császárnál. Kivel ugyan nem találkozhatott, de az udvarbeli 
hölgyektől efféle szokásokat tanult. Ha Gilád és Gyalu nyakamra 
hozza a bolgárokat, sokan boldogok lesznek itt, hogy a ,bizánci 
erkölcstelenségtől" megszabadultak! 

— És ilyen vészes helyzetben — kiáltom kétségbeesve —, te még 
sóháborút indítasz, uram?! Tudd meg, Gyalu és Gilád ahelyett hogy 
egymással fordulnának szembe, csak azt várják, mikor fordul teellened 
a só nélkül maradt hétmagyar országa! Akkor majd hátba támadnak 
téged. Vajon lesz-e még elég testőröd, hogy épségben menekülhess? 
Meddig tudod fizetni jobbágyaidat, amikor te is elvesztetted a 
sóforgalomból származó jövedelmedet? 

- Ami megtörtént, megtörtént... — sóhajt a kán. — Most a 
császárnak kellene gyorsan megsegítenie valamiképp engem. Kétszer 
is íriam ez ügyben, de nem válaszol. Lányomat elkapatta, hogy 
Bizánchoz fűzze, de e tartományának védelmére semmit se tesz! 

Ezért aztán, Kegyes Atya, igen nagy aggodalomban lovagoltam a 
Boszna folyónak partján, a szerb Cseszláv fejedelem országában 
keresve az említett ereklyét. Mert valóban, mit is várnat Romanosztól 
Kulán vagy bárki más? De amint tűnődöm, hogy a só miatt most 
elvész ama föld, s megérkezem célomhoz, Tuzla város egyházához, 
mit látok? Hát sót, sót, Szent Életű! Amerre a szem ellát, sóforrások 
vizéből hatalmas üstökben sót főznek, párolnak le itt. Legott 
megszületett fejemben a megoldás. 

A főtt só, bár gyengébb erejű a kősónál, de olcsóbb is. Innen a 
Bosznán és a Száva folyón elszállítható Bolgárfejérvárig, melynek 
kormányzója édes unokaöccse lévén Kulán kánnak, bízvást átengedi a 
Duna rövid szakaszán át Titelbe, ami már a mi kánunk kikötőhelye. S 
akkor ezt a sót küldheti Kulán a hétmagyar országába. Meg is 
vámolhatja, visszaszerezvén elvesztett jövedelmét. Giládnak és 
Gyalunak pedig csakugyan nem marad más, mint a hajbakapás! 

Ó, Szent Életű Atya, bocsáss meg az alacsonyrendű koiné e 
közönséges kifejezéséért — ,összeveszést" akartam, s illett volna írni. 
De azt se tudom, hol áll a fejem! Ha megtudod helyzetemet, bizonyára 
elnézed e figyelmetlenségem. Halljad tehát! Néhány nappal ezelőtt 
még fényesen álltak itt a dolgaim, de aztán teljesen ártatlanul és 
méltánytalanul oly nagy bajba jutottam, hogy egészen megzavarja az 
eszemet! Ezért is írok most Kegyességednek innen Szerbországból, 
Cseszláv fejedelem udvarából, holott mint említettem, csak 
fogadalmam teljesítése, Szent Hilarion ujjperecének megszerzése 
utánra terveztem jelentkezésemet. 

Ide megérkezvén tíz nappal ezelőtt, az ereklyetartót sikerült 
megtalálnom, és az árát is kialkudtam. Hasonlóképpen a kegyes és 
erélyes  Cseszláv fejedelem hajlandónak mutatkozott az én 
elképzelésem szerinti módon megindítani a sószállítmányokat Kulán 


kánnak, hogy egy Konstantinápolyhoz hű fejedelmet nagy bajából 
kisegíthessen. Hanem alighogy mindezt néhány nap alatt nyélbe 
ütöttem,  bazilita szerzetesek, hallván nevemet, zajt csaptak 
körülöttem, azt állítva, hogy konstantinápolyi hadjáratom miatt 
kiátkozott lettem! A fejedelmet ez a súlyos vád megzavarta, keményen 
felszólított: igazoljam, hogy a bűnbocsánat útján vagyok. Ellenkező 
esetben az ereklyetartót nem vásárolhatom meg, a sószállítást sem 
engedélyezi, sőt ha igazolásom késedelmeskedik, keserves fogságba 
vettet! 

Természetesen, Szent Életű Atya, azonnal írtam Kazária térítő 
püspökének, küldje meg felmentő diplomámat. De amíg a messze 
keletre elér levelem, s onnan a válasz ideérkezik, könnyen megeshet, 
hogy e kemény fejedelem merev és ügyemben tájékozatlan papjaiból 
álló egyházi bíróság már meg is égettetett engem. És akkor a só is 
meg Szent Hilarion ujjperece is odalesz. S oda a valódi császár 
hűséges híve, aki szablyát rántott — és ezzel átkokat vont saját fejére — 
az ő uralmáért! 

A Te okleveled, Agrosz Szent Életű Apátja, Egyházi Elöljáróm és 
annyi esztendő óta Nemes szívű Pártfogóm, ha gyorsan megírnád és 
elküldenéd, mától számított egy hónap alatt itt lehetne. S ez talán még 
idejében lenne, hogy életveszélyes helyzetemből kimenekegjek. 


A SZÍNES ERNYŐJŰ SZEKÉR 


Felette Tisztelt Gabriél Klérikosz, szívesebben írnék Neked régi — 
különben mindmáig fennálló — nagy tiszteletem hangján. E levelem 
mégis erélyes és kemény szavú azért, mert három felháborodott 
fejedelem megbízásából ezúttal Személyedben a császárnak ahhoz a 
bizalmasához fordulok, ki rangban és befolyásban rögtön a Külügyek 
Főkamarása után következik. 

Kivéve Kiválóságodat, akit ment, hogy figyelmét és tevékenységét 
Isten és Császár, Egyház és Hivatal között kénytelen megosztani, igen 
rossz véleménnyel vagyunk Romanosz tisztségviselőiről, restségük és 
felületességük miatt. Nem csodálkoznék, ha a gyatra adminisztráció 
folytán Kegyelmességedhez még az sem jutott volna el, hogy milyen 
méltóságokat tölt be jelenleg  Kiválóságod volt pártfogoltja, 
csekélységem. 

Megmondom tehát. Immár negyedik esztendeje élek Erdim földjén, 
Javdi aba legfőbb tanácsadójaként. Hasonlóképpen fő tanácsadója 
vagyok Zolta úrnak, Biharország fejedelmének (kit országának 
határain kívül Mén-Marótnak hívnak), valamint Kulán kánnak is. E levél 
írója tehát túlzás és kérkedés nélkül állíthatja, hogy két birodalmi 
vazallus ország és egy, a császári birodalommal szomszédos, 
csaknem független országrész legbefolyásosabb embere. 

A Keleti Egyházban viselt magas tisztségednél fogva bizonyára 
értesültél róla, hogy az útonállás, gyilkolás és szentségek elrablásának 
vádja alól már két évvel ezelőtt felmenttettem. Mert ámbár Kazária 
térítő püspöke habozott feloldozásomat illetően, ő is mellém állt, 
amikor közvetlen egyházi felettesem, Agrosz Apátja, tekintélyét latba 
vetette érdekemben, és jelentős segítőt találtam az erélyes Cseszláv 
szerb fejedelem személyében is, ki udvarában való rövid 
tartózkodásom alatt megkedvelt, minthogy egy tervemmel jövedelmeit 
erősen gyarapítani igyekeztem. Tekintettel az agroszi monostor 
befolyására, továbbá a szerb fejedelem lekötelezése kedvéért (akit a 
bolgárok annyira szeretnének Bizánc ellenségévé tenni), valamint 
azért, mert egy rendkívül becses ereklyét is visszaszereztem, végül 
pedig a kazáriai térítő püspök ama figyelmeztetésére, hogy Erdim 
törzsét sem tanácsos teljesen szembefordítani Bizánccal, a 
konstantinápolyi pátriárka végül is a javamra döntött. Csupán a 
birodalom területéről tiltott ki a császár. 

Egyébként konstantinápolyi diadalmas hadjáratommal 
kapcsolatban hadd közöljem Veled, hogy azt nem Zolta úr vezéreként 
hajtottam végre (a bihari fejedelem éppen akkor kiengedett 
szolgálatából), sem pedig mint Kulán embere (a kánnál az időben még 
tisztséget nem viseltem), őket hát ne terhelje a tettem. Erdim bejeként 


harcoltam ellenetek. De mivel e háború békekötéssel végződött, és 
nem újult ki, nem vetheted szememre. 

Ne befolyásolja ítéletedet az se, hogy az említett hadjárat során 
uradnak, Romanosz császárnak személye ellen fordultam. (Amelynek 
megtörténtét . Konstantinápolyban rettegve titkolják, de Teneked 
tudomással kell lenned róla, mivel Theophanész mellett dolgozol.) 
Hogy miért cselekedtem azt? Minthogy jótevőm vagy, és egy időben 
föllebbvalóm is voltál, bizalmasan szólhatok Veled. Emlékszel-e, hogy 
kifogástalan jelentést küldtem hivatalodnak Pannóniáról, és csak 
Theophanész patrikiosz fukarsága miatt szakadt meg a birodalom 
számára hasznos kapcsolatunk? Magad tudhatod legjobban, hogy 
még azt megelőzően a hőn óhajtott besenyő hadjárat ügyében kifejtett 
saját fáradozásaid is Romanosz császár és Theophanész káros 
utasításai, valamint hivatalnokaik téves értesültsége miatt maradtak 
eredménytelenek. Te, aki annak idején Agroszból fogadtál el 
segítőtársat, ki magas posztod ellenére is háttérbe szorult vagy, s így 
még a jövő embere lehetsz, ezt sem fogod felróni nekem! 

Egy nagy birodalom sok vétket, kormányzási hibát, visszaélést elbír 
összeomlás nélkül. Nem úgy azonban a távoli pannon tartományok, 
amelyek érdekei az én szemem előtt lebegnek. Azok támasztalansága 
késztetett rá engem, hogy Kónsztantinosz nevével ijesszek a 
Romanosz tüzénél pecsenyéjét sütögető érdemtelen söpredékre. 

De vajon megenyhülhettek-e a császárral szemben, amikor még ez 
az intelmem sem használt? A felületes és káros politika mindmáig nem 
szűnt meg Pannóniával szemben. A legutóbb történtek pedig 
egyenesen arra indítják az én fejedelmeimet — Zolta urat és Kulán kánt 
—, hogy ha számukra Romanosz rossz császárból jóvá nem változik, 
bejelentsék a birodalomtól való elszakadásukat! 

Közölni fogom, milyen feltétellel hajlandók megmaradni Bizánc 
hűbéresének. Előbb azonban okát adom, miért jutottak erre az 
elhatározásra. 

Tudnod kell, hogy Tanuz, Erdim jövendő abája, három esztendővel 
ezelőtt hosszú és boldog időt töltött Zolta úr országában. Viszonzásul 
tavalyelőtt meg a leszegett állú Taksony herceg, Zolta fejedelem kis 
trónörököse érkezett Erdim földjére, örvendett a szabadságnak, mert 
először tehette ki a lábát Bihar szűk határai közül. Minthogy pedig a 
herceg énrám volt bízva, én is kísértem vissza Zolta úr udvarába. 
Utunk Bolgárországon és Kulán földjén vezetett keresztül. 

Kulán kán azonban alig akart továbbengedni minket. 

— Szalán-ország kegyes helyi szellemei fogadjanak szeretetükbe, 
fiam! — Ilyen szívélyes áldomást mondott a Taksony tiszteletére 
rendezett lakomán a kán, ki az utóbbi időben igen meggazdagodott, és 
kitüntető új névhez jutott. 

Ugyanis, Gabriél Klérikosz, volt pártfogoltad szerencsés tanácsa 


folytán két esztendő leforgása alatt a Torda felett uralkodó Gyalu 
helyett Kulán lett a só ura: ,Sós", azaz ,Szalán", a tuzlai sót szállító 
tutajosok nyelvén. (Meg a kán saját szlávjaién, kik a tutajokról átrakják, 
és szekereken viszik szerte a hétmagyar országába ezt az árut.) 
Kulánnak van oka rá, hogy büszke legyen új nevére, mert a Boszna 
melléki só közvetítőjeként rendkívüli jövedelemre tesz szert. Amitől 
ugyancsak rákapott nemcsak ez ásvány, hanem a jólét ízére is. Így 
aztán az újabb vámjövedelmekre áhítozót a Te volt pártfogoltad már 
könnyen rávehette a Zoltával való barátságkötésre. Bizony, Felette 
Tisztelt,  Szalán tavaly túltette magát a hét vezér szigorú 
rendelkezésén, és a Tisza Biharország felé eső partjáról visszavonta 
határőrségét, megengedte, hogy népe kereskedjen a bihari 
kabarokkal. Ezzel pedig végre rés nyílott a Zolta fejedelem országát 
körülzáró gyűrűn. 

A lakoma után a becsvágyó Szalán félrevont engem. 

—-— Nem küldene-e Taksony herceg háztűznézőket udvaromba? 
Szívesen hozzáadnám Tükört. 

— Talált már jövendőbelit magának Erdimben - feleltem. 

A kánt elfutotta a méreg. 

— Ugyanígy beszéltél, amikor Tanuzt, a jövendőbeli abát vitted 
haza országomon keresztül. 

— Mert az meg Biharországban lelt magának mátkát. 

— Viszed-hozod a hercegeket, de lányomra nem gondolsz. 
Szörnyűség! Már huszonegy éves! 

-— Csak reá gondolok! — tört ki belőlem, szemébe nézve a Só. 
Urának. — Majd meglátod. Addig is add át neki, kérlek, üzenetemet. 
Mindössze ennyi: , Valaki sakkjátékos lett! Hidd el, felderül tőle az 
arca... 

Kétkedve nézett rám, mert dehogyis hitte. Bosszúsan sarkon 
fordult. S Te, Felette Tisztelt, bizonyára az övéhez hasonló 
értetlenséggel olvasod e szavakat. 

No, de még majd mind a ketten megértitek! 

Hanem — mit is teszek! — bocsásson meg Kegyelmességed, 
oktalanul eltértem a tárgytól. Hiszen csak annyit akartam tudatni, hogy 
a kincsestárában aranyat aranyra halmozó Szalán a múlt évben már 
egyenesen Árpád unokáját áhította vőül. Másnap, majd harmadnapra 
is ott tartott bennünket, és tovább csak azért nem, mert akkor 
bekövetkezett az az esemény, amihez levelem fő mondanivalója 
fűződik. 

Harmadnap este ugyanis a lakoma kellős közepén kengyelfutó 
érkezését jelentette a testőrség parancsnoka. Mivel pedig a belépő — 
Megyer törzséből való — száguldónak arcán véres csíkok keresztezték 
egymást, Kulán izgatottan rivallt rá: 

— Honnan, te gyászhírnök?! 


— Újhold napjára összehívták, uram, a hét vezér tanácsát. Ott kell 
hogy legyél. Szabolcs fejedelem megtért dicső őseihez! 

Meghalt Szabolcs, kinek az elmúlását immár tizenkét esztendő óta 
napról napra vártuk! Most mégis készületlenül ért, egészen meglepett, 
megdöbbentett minket. 

Ahogy pogány véreimnél rokon vagy nagy ember halálhírére illik, 
Kulán kán a keze ügyében lévő kés hegyével gyorsan összekarcolta 
ábrázatát. 

- Eredj pihenni, herceg - fordult aztán Taksonyhoz. -—- S 
napkeltekor indulj, fiam. Mert ha a Göncöl letűnt, felkél a 
Virradócsillag! Atyád ügyének most lehet felvirradása! 

Hajnalban azonban, amikor mellénk adta egyik vezérét, hogy 
országa határáig kísérjen minket, már így beszélt: 

— Sereget nem adhatok atyád érdekében, Taksony. Gilád kán és 
Gyalu fejedelem felhasználná az alkalmat, és országomra támadna, 
hogy a sóháború végett bosszút álljon. 

Mi ekkor csak azzal törődtünk, hogy mielőbb megvigyük a halálhírt 
Zolta úrnak. Azokkal a részletekkel együtt, amelyeket előző este 
sikerült kiszednünk a kengyelfutóból. A következők voltak: 

Szabolcs úr a Bajorföldről hazatérve halálozott el. Oda vitt ugyanis 
sereget segítségül a néhai jó szövetséges, Arnulf herceg fiának és 
utódának, Eberhardnak. (Arról csak tud a császári adminisztráció, 
hogy mekkora zűrzavar támadt nemrég Németföldön, Henrik király 
halála után? Sváb, szász, lotharingiai, frank nagyurak meg Boleszláv, 
a cseh herceg, sorra fellázadtak az új német király, Henrik fia Ottó 
ellen. A többivel együtt a magyariak jó barátja, Eberhard, a mostani 
bajor herceg is. Csakhogy az új király nem hagyta magát. Kit 
fegyverrel vert le, kit meg lekenyerezett, és végül a mi Eberhardunk 
került kutyaszorítóba, mert a győztes Ottó királlyal szemben 
úgyszólván egyedül maradt. Kétségbeesetten üzent hát a 
magyariaknak.) 

Szabolcs fejedelem igen jól tudta, mennyire fontos a bajorok 
barátsága, hogy semmiképp sem szabad Eberhard helyére ellenséges 
érzelmű hercegnek kerülnie. Ezért történhetett, hogy a patyulgatott, 
alig pislákoló életű aggastyán maga állott a külországba indított nagy 
sereg élére. Már amennyire ,állhatott", ki egészen hétrét hajlott már 
ültében is... Mégis feltétette magát színes ernyőjű szekerére, amely 
aztán mindig a had közepén vágtatott. Ámbár — amilyen fondorlatos 
volt Szabolcs úr — talán nem is tartózkodott a testőröktől szorosan 
körülvett szekerén, hanem amíg vezéreire bízott serege dúlva, 
sarcolva elözönlötte Svábországot, ő maga a hírekre várakozva 
csendben megült Bajorföldön. Csupán ösztönözni akarta népét 
személyes részvételével. 

Ez ösztönzésre komoly oka volt! Mert a mi száguldó hadsoraink 


már nem olyan magabiztosak azon a vidéken. Ott három esztendővel 
azelőtt csúf meglepetés érte a mieinket. Akkor telt le a Zolta szabadon 
bocsátása ellenében kierőszakolt kilenc esztendei béke, és a magyari 
portyázók, hogy Henriket ki ne engedjék az adófizetésből, újból 
rátörtek a németekre. A Riade melletti mezőn, Merseburg közelében 
döntő ütközetre felállván a mi magyariaink nem a nehézvértezetű 
ellenféllel találták szemben magukat, hanem egy újonnan szervezett, a 
sajátjukhoz hasonlóan gyors mozgású lovashaddal, úgyhogy 
hagyományos hadifortélyaink nem segítettek, és a mieink nagy 
zavarodottságukban elvesztették a csatát. 

De bizony a színes ernyőjű szekér is — Szabolccsal vagy nélküle — 
hiábavaló volt. Ahogy a kengyelfutó elmondta, ezúttal csak annyival 
járt jobban a sereg, hogy sikerült megfutnia. Ottó király nyugat felé 
kergette őket, hát Németország helyett Lotharingiát meg a nyugati 
frank birodalmat dúlták, egészen a távoli Rheims nevű érsekségig. 
Azután meg egy Champagne nevű tartományban portyáztak, és bár ott 
vígan zsákmányoltak, immár nem sok hasznot hajtottak Eberhard 
ügyének. Sőt, még rontottak is azon, mert szerteföldön felzúdulást 
keltett, hogy a bajor herceg keresztény országokra szabadította a 
pogányokat. 

Valami Orleans nevű város környékén vereséget szenvedtek a 
dúlók. Innen hát keletnek meg délnek tértek, s végül Burgundia 
pusztítása közben Hugó itáliai királlyal találkoztak össze, aki 
felfogadta, és saját ellenségei ellen Róma vidékére küldte őket. Máig — 
amíg ezt a levelet írom, Gabriél — még nem kerültek haza. Csak 
Szabolcs úr jött meg már egy évvel ezelőtt Bajorföldről, de mihelyt 
kísérete . átlépte a nyugati  gyepűt,  szertemenesztették a 
gyászhírnököket. Úgyhogy azt sem lehet tudni, vajon itthon lehelte-e ki 
a lelkét vagy még idegenben. 

Taksony herceggel Bihar felé való vágtánk pihenőin azon 
tűnődtünk, hogy az elnyűhetetlen aggastyán mibe pusztult bele? A 
hadjárat izgalmaiba-e vagy az úti törődésbe? Mindketten úgy véltük: 
egyikbe , sem, hanem a  sikertelenségbe.  — Abba, hogy 
szorongattatásából nem tudta kiszabadítani Eberhard herceget. 
Aggodalmába, hogy ha szövetségesünk végképp veszít, milyen új 
szomszédnak nézünk elébe. Mert Szabolcs úr — ezt még e gyermek 
Taksony is számon tartotta és elismerte — nemcsak nagy hadvezér 
volt, hanem bizony fejedelemnek sem kicsi! Tizenkét esztendővel 
ezelőtt a legnehezebb, legszerencsétlenebb helyzetben ő mentette 
meg Árpád házának uralmát! 

Különben még haldoklásában is azt védelmezte. Mert ahogy a 
kengyelfutó — nem tudván, kikkel áll szemben -— elárulta nekünk, utolsó 
szava ez volt: ,Fajsz." — A legidősebb Árpád-házi herceg neve — 
mondotta a futár. 


A kis Taksony lefojtott, kemény hangon rendre utasította. 

— A legidősebb Árpád-házi nem herceg, te kurafi, hanem fejedelem, 
és a neve: Zolta! 

Útközben igyekeztem megmagyarázni a kisúrnak, mi volt Szabolcs 
úr szándéka. 

- Megnevezte Fajszot utódául, nehogy más, mint Árpádtól 
származó próbálja a nagysüveget fejére tenni. De sajnos, súlyos szó 
most atyád ellen az ő Fajszot említő utolsó sóhaja! 

Taksony kisúr különös gyermek. Általában kevés beszédű. Álla 
mindig lefelé feszül, ezért pillantása alulról és hegyesen szúr az 
arcodba. Naphosszát a kabar fattyakkal hancúrozik, hiszen még fel se 
övezték, de máris részt vesz Zolta úr minden tanácskozásán. Hogy 
Berchtold fia Marót és Ős bő jócskán töltöttek fejébe bölcsességet — 
magam szerepéről nem is beszélve -, az kitetszett a válaszából: 

— Tévedsz, jó Béld. Nincs olyan elhullajtott szarvasagancs-korona, 
amelynél ne érne többet bármely fejen lévő! Ha az a ménkű római 
császár azt üzenné követével a hét vezérnek: ,Zolta", jobban 
berezelnének, mint Szabolcs dédnagybátyó utolsó szavától. Hát még 
most, hogy a nyugati szomszédból acsargó kuvasz lesz! 

— Ez lehet egyetlen reményünk — bólintottam. — De amit ma itt 
tudunk, arról Konstantinápoly már tegnap, egyenesen Bajorországból 
értesült. Lehetetlen, hogy a császár a fejedelemválasztást ki ne 
aknázná a birodalom javára! 

így feleltem neki akkor, Gabriél. Romanosz politikájában való annyi 
csalódás után is még mindig bizodalommal! 

Zolta úr a halálhírt érzékenyen fogadta. Egy könnycsepp is csillant 
a szemében. Hogy minden közöttük történt ellenére, szíve mélyén ő is 
tisztelte dicső nagyapjának csodálatos öccsét, kitűnt a szavából. 
Elképedve hallottuk, Gabriél, hogy ő, aki Szabolcs urat életében nem 
ismerte el fejedelemnek, úgy beszél róla, mint valóságos és elhivatott 
uralkodóról. Így szólt hozzánk: 

-— Megint "megmutatkozott, hogy az ország  szellemeivel 
szövetséges fejedelemnek nem szabad idegenbe mennie! Minden 
magyarázatotok téves, mivel csakis emiatt halt meg. Ugyanazért a 
vétekért, ami az én vétkem is volt! — Ránk meredt. — De vajon tizenkét 
esztendei száműzettetésem elég bűnhődés-e már a szellemek 
szemében, hogy irányomban végre kiengesztelődjenek?! — Sápadt lett, 
és reményvesztetten lebiggyedt az ajka. 

S most hallgasd meg, Kegyelmes Gabriél, a nem csupán 
korabölcs, de kabar módra csavaros észjárású kisúr megjegyzését 
erre. 

- A vezérek engesztelődjenek ki, atyám! — háborodott fel e 
gyengeségen. —- Mégpedig önmaguk iránt, a gyalázatosok, amiért úgy 
tettek, mintha hinnék, hogy haláloddal kellett volna a nép jó sorsát 


elősegítened. Hirdesd, hogy megbocsátasz a nyavalyásoknak. De 
állítsd talpra a seregedet, mert a hetedik égben lakozó Atyácska 
megbocsátásában is csak akkor kezdenek hinni, ha már a villámaival 
néhányszor odacsapdosott. 

— Áldozatot kellene inkább bemutatnunk, fiam — rebegte Zolta úr. — 
Ámbár csak módjával hiszek a táltosoknak, és még akkor is 
megnézem, melyiknek, de ez a helyzet gazdag áldozat bemutatását 
kívánja! 

— Áldozatot bemutatni sohasem árt — vélekedett Ős bő. — Ám 
tévesen magyarázod a szellemek szándékát, uram, ha azt hiszed, 
hogy ez önmagában elegendő... 

Ő táltos létére ugyanúgy vélekedett a ,szellemek szándékáról", 
miként mi valamennyien: Taksony, Finta nádor-ispán, Berchtold fia 
Marót, Velek és Vajta vezérek és jómagam. Oly módon tudniillik, hogy 
Zolta úr kerekedjen fel Biharországból, és teljes erejével induljon 
Megyer törzséhez. Annak Jutas halála óta Tas herceg a fője. Őt állítsa 
követeléssel, fenyegetéssel, végül pedig megbocsátásával maga 
mellé. Kulán országán át ezt a kitörést most könnyűszerrel 
végrehajthattuk volna. Amikor pedig a megyerieket megnyerte — 
ajánlottuk neki —, mindkét sereg kíséretében jelenjen meg a hét vezér 
tanácsa előtt, ott is követeljen, fenyegessen, és végül hirdesse ki 
bocsánatát! 

Beleegyezett. 

Megkezdtük hát a hadi készülődést. Nyeregbe ültettük Biharország 
egész férfinépét. De amikor ez megtörtént, a fejedelem meggondolta 
magát, és mindenkit hazaküldött. Ő semmiképpen sem léphet a 
hétmagyar földjére — magyarázta, mert a táltosok megint azt 
követelnék tőle, ami elől tizenkét évvel ezelőtt kitért. A táltosnép úgy 
van az egyszer kimondott szavával, mint a kutya a konccal: nem 
ereszti. Az ellen meg hiába menne sereggel... 

Taksony, aki a táltosok közül csak a fejedelem szelíd javasemberét 
meg Ős bőt ismerte, megkötötte magát. 

— Kabarjaink között alig van szellemhitű. Szétverjük azt a táltos- 
fajzatot ott. Eb az apja a kutyának! 

— Eh, tudod is te, aki itt nőttél fel, mekkora a tekintélyük! — nyögte 
Zolta úr. — Annak, aki sose látta, a sas is csak csibe. 


HIEROTHEOSZ 


Ekkor én, Felette Tisztelt, visszasiettem Szalánhoz. Hiszen neki is 
nagy érdeke volt már, hogy Zolta úr visszavívja magát a hétmagyar 
élére. Nem fordulna-e ez ügyben Zoltával együtt sürgősen Romanosz 
császárhoz, értésére adva neki, hogy ezúttal nemcsak Biharról és 
Szalán-országról van szó, hiszen egy erélyes üzenet csupán, és 
Bizánc a magyariak egész országával lehetne gazdagabb?! 

— Tudja a császár magától is — válaszolta Kulán. — Már nyújtogatja 
érte a kezét. — Mosolygott, mint aki titkot tartogat. — Tudd meg, 
napokban egy bizánci szerzetes tűnt fel országomban, egyenest 
Konstantinápolyból. Embereim jelentették, hogy ide, udvaromba 
készül. Ma meg... éppen az imént... azt hogy: sietősnek mondván a 
dolgát, mégis elkerülte Alpár sáncait, egyenesen Biharoszágnak vette 
az útját... 

A császári követ! — örvendeztem. S elbúcsúzva  Kulántól, 
kíséretemmel együtt nyeregbe vetettem magam, a bazilita nyomába. 

Alig értünk a Tisza közelébe, gyalogember tűnt fel előttünk. 
Ugyanolyan fából való saru a vérhólyagos lábán, mint a kengyelben 
lévő sajátom, ugyanolyan szőrcsuha a testén, mint énrajtam a széltől 
védő prémpalást alatt. Ez volna az? — néztem csalódottan. Amikor 
utolérve őt, leszálltam a nyeregből, már nem volt rajtam a palást, hogy 
rögtön lássa: én is szerzetes vagyok. 

— Dicsértessék az Úr — köszöntöttem. 

Csendesen válaszolt, szemét lesütve. Sötét színű hajjal, gubancos 
szakállerdővel keretezett arca az én hajdani ábrázatomhoz hasonlított, 
az időből, amikor a csuhát felöltve, részeg voltam a friss áhítattól. 
Csakhogy az én pillantásom akkor is bizonyára előre sütött, ennek a 
tekintete meg valahogy befelé parázslott. 

Nem nyilvános követ ez — azt rögtön láttam. Amolyan közös 
szolgája egyháznak és császárnak, amilyen a Besenyőföldön Te 
voltál, Felette Tisztelt, amikor kimentettél rabságomból. Nem is 
bosszankodtam, amiért nem hivatalos császári megbízott. Azt 
gondoltam: így is elég lesz a feladatához (legalábbis Te elég lettél 
volna). Mert a Megyer törzsnél — amelyet a szíve úgyis Árpád egyetlen 
élő fiához, Zoltához húz — a császár bármilyen szava elég, hogy a 
mérleg nyelvét javunkra billentse. A bihari kabarok és Megyer törzse 
együtt pedig még több is, mint Horka és Bogát közösen. 

Megtudtam, hogy a barátot Hierotheosznak hívják. Azt mondta: a 
konstantinápolyi pátriárka engedelmével téríteni jött ide a pogányokat. 
Amíg a nép nyelvét meg nem tanulja, a fejedelmi udvarokat keresi fel, 
ahol talál szavait tolmácsoló görögöt, hogy megnyerhessen néhány 
lelket az Úrnak. 


— És néhány fejedelmet a császárnak — tettem hozzá, mert gyorsan 
szerettem volna szót érteni vele. 

— Csakis a Mennyek Császárára tekintek — felelte erre ő. 

Bosszantott titkolózása. Arrébb vezettem, hátha attól tart, hogy 
más is megérti beszédünket. 

— Testvérem az Úrban, tudod-e — kezdtem lelkére beszélni —, hogy 
ez országban most készülnek megválasztani az új főfejedelmet? A 
császári birodalomnak bizony nagy érdeke, hogy azt tegyék meg, aki 
máris a római császárt tekinti urának. 

Lázas szóval szakított félbe. Csak egy Úr van, és amíg őt nem 
vallják a pogányok, mindegy, kit helyeznek helyébe a mennybe és 
nevében uralkodónak a földre... 

itt , én szakítottam félbe őt, mert — megelégeltem az 
akadékoskodását. 

- Úgy látom, egy utadba eső fejedelmi udvart elkerülve, 
Biharországba tartasz. Márpedig bizonyára nem ok nélkül választottad 
a távolabbit. 

— Jól mondod. Hallottam, hogy az ottani fejedelem megszegte a 
pogány bálványok parancsát, és a hamis papok kiátkozták. Úgy 
gondolom, áhítozik szívében a mi Istenünk után. 

Mit számít — nyugodtam meg -, hogy ennyire titkolózó, annyi 
bizonyos már: Zolta úr ügyében érkezett. 

Kínáltam, üljön vezeték lovaink egyikére, de riadtan emelte maga 
elé a kezét. Tiltja a fogadalma. Aki ló nyergében vágtáz, nem tud 
eltűnődni az Úr gondjain, csak a maga céljait kergeti! 

— Gyalog elkésel — intettem. — Újholdig, Hierotheosz barát, még sok 
a tennivalónk. Elmulasztjuk a döntő pillanatot. 

— Ugyan melyiket? — bámult rám. — Te is tudod, testvérem, hogy 
csak a földi dolgok mulandók, a mennyeiek örökkévalók. 

Magam folytattam hát az utat Biharba. Legalább minél előbb 
vigyem meg a jó hírt, hogy a császár küldötte segítő közeleg. Ámbár 
igen . bosszankodtam — Hierotheosz  körülményeskedése miatt: 
elvesztegetjük az időt. Hanem egy nappal utánam ő is megérkezett. 
Öszvéren jött, mert mint mondta, erre az alázatos teherhordó állatra 
nem vonatkozik a fogadalma, és út közben véletlenül sikerült kerítenie 
egyet, ahelyett, amelyik Konstantinápolyból hozta a hátán, de Szalán- 
ország lápos ösvényeinek egyikén szerencsétlenül járt: kígyómarás 
áldozata lett. 

A fejedelem fényes lakomáján Hierotheosz csak kenyeret és vizet 
vett magához. Szabolcs úr utódának a megválasztásával kapcsolatban 
pedig egyetlen világos szót sem ejtett. Ellenben lázas lendülettel 
festette elénk, hogyan üdvözülnek a mennyben a megtértek, és Zolta 
urat, eléje tartva a feszületet, biztatta: már annyit szenvedett, hogy 
megcsókolhatja az Üdvözítő alakját rajta. A fejedelem ügyesen kitért 


kérése elől, halkan és aggódva tudakolván tőlem, vajon az a csók nem 
a megtérés pecsétje volna? Ős bő vetette közbe magát, bemutatva a 
szerzetesnek a konstantinápolyi diplomát arról, hogy Zolta fejedelem a 
császár védelmét és támogatását élvezi. Én pedig megkérdeztem 
Hierotheoszt, elindul-e a hétvezér tanácsa elébe, és fellép-e ott úgy, 
ahogy ezt a birodalom érdeke kívánja? 

Amiért a feszülettel nem járt sikerrel, csalódottan válaszolta: 

— Az én küldetésem nem az, hogy a földi császárnak országokat 
szerezzek, hanem hogy a mennyeinek gyarapítsam a hívett. 

— Theophanész ezt bízta rád?! — jöttem ki sodromból. 

Elpirult. 

— A pátriárka elküldött a patrikioszhoz, de e magas uraság három 
ízben sem engedett színe elé. Az Isten ujját láttam ebben. Az Ő 
szolgája vagyok; mi iránymutatást adhatnak nékem világi nagyságok? 
Elindultam anélkül, hogy beszéltem volna vele. 

Mit várhattunk ezek után a Ti küldöttetektől, Gabriél Klérikosz? 
Megértheted hát hivatalnokaitok elleni nem enyhülő haragunkat. Neki, 
Hierotheosznak azonban megbocsátok. Szent ember ő, olyanfajta, 
mint Agrosz apátja. Bár nem egészen. Az kék szemű, nyílt szívű, 
csodálkozó, mindent megértő és megbocsátó. Ennek a szeme lángol, 
a talpa fel van törve. Agrosz apátja szereti a jó ízeket, és megőrzi a 
pogány görög papiruszokat is. Ez a sanyarúságot keresi, és az Ég 
nevében megvet mindnyájunkat. 

A megfelelő napon Ős bővel együtt indultunk el, hogy újholdra a 
Dunán is túl lehessünk. Ős bő ugyanis, ha ,Mén-Marót" híve lett is, 
Sédvár[20] uraként Megyer törzsének oly jeles előkelője, hogy 
fejedelemválasztáson mindenképpen joga van megjelenni. Magam 
meg ismét lecsupaszítván arcomat, fülem előtt csimbókokat hagyva, 
és hátul varkocsba fonva a hajamat, visszavedlettem Béld bővé. 
Prémes selyem vitézi köpönyeget öltöttem meg bronzból való övet, 
aranyozott véretekkel, vagyonoshoz illőt. Nagy 
megkönnyebbülésünkre Hierotheosz is oda indult öszvérén, ahová mi, 
s bár hamarosan elmaradt jó paripáink mögött, nem tévedhetett el, 
mert az utat apróra elmagyaráztuk neki. 

A hét vezér tanácsa Szabolcs mocsárvárában, Fejérvárott gyűlt 
össze. Még a vezérekkel is csak egy-egy szolgát engedtek be oda, 
úgyhogy a láp partján ezrével álltak a várakozók sátrai. Közöttük Lélé, 
a fiatal, tekintélyes és örökké izgő-mozgó főtáltosé. Örömmel üdvözölt 
bennünket. Bizony, még Ős bőt is, kivel azt hitte, az úton véletlenül 
találkoztam össze. — Most — suttogta hevesen — minden szablyára 
szükség van, hogy a turult a kígyó le ne gyűrje! — A kígyó, Gabriél, a 
Tétény nem jele. 

Harmadnap összeült a hét vezér. Az ott történtekről Szalántól 
értesültem. Ennyi volt az egész: Horka gyula, a második fejedelem 


bejelentette, hogy az őseivel egyesült Szabolcs úr helyébe ki kell 
jelölni az új első fejedelmet. Ezután Tas, mint a Megyer törzs fője, 
Szabolcs utolsó szavára hivatkozva, Fajsz herceget ajánlotta. Bogát, a 
harmadik fejedelem szárazon vetette oda, hogy Árpád neméből nem 
Fajsz következne, hanem olyanvalaki, aki a nevét is elvesztette, 
úgyhogy ez saját maga miatt, a soron következő Turul nembéli 
hercegek meg ővégette nem jöhetnek számításba. — Íme — pattant fel 
gyorsan Horka -, nem tudunk megegyezni, döntsön hát az erő! — 
Ezzel a vezérek sietve elhagyták a mocsárvárt, és átevickélve a partra, 
híveikhez igyekeztek. A sátortábor némán, sebtében 
felszedelőzködött. 

Mi, Árpád házának hívei, a Csepel szigetére vonultunk. Azt már 
megtöltötték a Megyer törzs hadai, így hát Tas herceg volt a 
házigazdánk. De a fő szót Lél vitte, izgékony természete folytán is, 
meg azért, mert mindenki tudott már arról az egyezségről, ami miatt a 
Megyer ura nem mutatkozhatott pártatlannak. Fajsz ugyanis 
megesküdött a szellemekre, hogy mihelyt megválasztják, megteszi 
Tast ,ifjabb fejedelemnek", azaz jövendő utódául. S bár ugyanezért 
Tas fia Lél szereplése sem lehetett éppen érdek nélkül való, ő mégis 
vállalhatta, mivel az ország főtáltosa a szellemek meghittjeként felül áll 
a földi dolgokon. Így hát azon a szabad ég alatt tartott, népgyűlésféle 
lakomán, ahol ökörsütés és kumisznak, boroknak fogyasztása közben 
kellett volna az Árpád-házi párt jelöltjét eldönteni, ő emelte áldomásra 
az ivóedényt. 

Elsőbb azonban főtáltosként arany ivókürtjét töltötte meg friss, 
tiszta Duna-vízzel, s pogány szertartással felfelé fröccsentve, lefelé 
löttyintve abból, a ,hétégbeliek" meg az ,alsó világbeliek" segítségét 
kérte. Majd az ivókürt tartalmát lassan kortyolgatva, Fajszot, Jutas fiát, 
Árpád unokáját dicsérte a szellemeknek, a gyűlésezőknek Fajsz 
megválasztását sugalmazva ezzel. 

Utána a fatönkökre ácsolt és az ezrek lakomáztatása kedvéért félig 
letarolt nyárfaligetet beindázó, vég nélküli gerendaasztal egyik sarka 
mellől a legnevezetesebb vendég, Örsúr emelkedett fel, a Vereckei- 
szorost védő nép vezére. 

— Az én kabarjaim azt üzenik nektek általam: Jobb a medvének 
mézért küszködnie darazsakkal, mint farkasfalkával gyürkőznie a 
bundájáért! Bizony, béke legyen az országban, hogy a veríték, s ne a 
testvérharcban kiontott vér folyjon. Az én kabarjaim nem ülnek 
nyeregbe pártoskodásért, hanem elfogadják a versengésből kikerülő 
fejedelmet, bárki legyen az. 

A szertekígyózó asztal mentében egyetlen elnyúló szusszanás 
jelezte az a feletti megkönnyebbülést, hogy a vereckés kabarokat 
Horkának sem sikerült pártjára vonnia. 

- Magam azonban — folytatta Örsúr —, eljöttem kétezeresnyi 


személyes kíséretem élén! Ide jöttem, és nem a túlparti Téténybe, ahol 
a gyula pártja gyülekezik. Magam Árpád házáért fogok küzdeni, mert 
nem feledhetem nagyatyámnak Álmos úrral kötött vérszerződését, és 
azt sem, hogy arról önként lemondva, Árpád úr adta népemnek az 
északkeleti határ hős védelméért a magunk közül, magunk választotta 
vezér alatti élés jogát! 

Ezt már elragadtatott tombolás fogadta. Kétezer lándzsa nem 
csekélység! És Örsúr tekintélye, hadvezéri tapasztalata még egyszer 
annyival felér. Lél a szertartási ivókürtöt félretéve, borral töltött 
aranykelyhet emelt: áldást mondott a hűséges Örsúrra. 

— Aba! Aba! - kiáltozta most a népség. 

Ez Patának, az Őrlánc vezérének szólott, akit ,úr" helyett az ,apa 
aba" megszólítás illet, Címe már szinte névként ragadt rá 
nemzetségének tagjaira, mivel a ,karvalyosok" vezérének tisztét 
dédjeik, a honfoglalás előtti Ed és az utána való Edümény óta 
mindenkor az ő legöregebbjük viseli. 

Pata kis, komor ember, villogó szemű. Nem messze Örsúr helyétől 
méltóságteljesen állt fel, és szablyája markolatára támaszkodva azt 
mondta: 

— Az Őrláncnak Árpád urunktól való parancsolata az, hogy külső 
támadástól és belső zendüléstől védve, az ő házának, őrizzük meg az 
új haza földjét. Csak Árpád neméből való fejedelmet fogadunk el! Bárki 
legyen az ő leszármazottai közül, híven hullajtjuk érette a vérünk! Fél 
töményt hoztam magammal, mivel őrhelyeinket valamennyi vitéznek 
egyszerre elhagynia sohasem szabad. 

Ez a hűség és ez az ötezer jó lándzsa is nagy tetszést aratott. Lél 
mégis kissé fakó hangon mondott áldomást az Őrlánc vezérére, talán 
azért, mert Pata nem ragaszkodott mindenáron Fajszhoz. 

Kulán kán így nyilatkozott: 

— Ellenséges szomszédaim miatt hon kellett hagynom Szalán- 
ország seregét. Másfél ezeres személyes kíséretemmel jöttem, s a 
küzdelem költségeire tíz szekér sót, öt erszény arab ezüstöt és két 
erszény bizánci aranyat is hoztam. — Tomboló lelkesedés támadt, de 
Szalán leintette. — lIdejöttem, vezérek és vitézek, híven a szeri 
vérszerződéskor Ond nagyapám által tett esküvésnek. De azt az esküt 
én úgy értelmezem, hogy a holt oroszlánnak nem az unokája az élő 
oroszlán, hanem a fia! 

Nagy zaj támadt. Nagy éltetés és némi tiltakozás. Hiszen mindenki 
értette, Kulán azt mondta ki: amíg Árpádnak fia él, más nem lehet 
fejedelem! 

A magába roskadt, félvak Hubára alig figyeltek. Aggastyán lévén, 
túlságosan halkan is beszélt. Arról, hogy Szeren ő maga esküdött, már 
ifjan törzse fejeként, hát háromszáz lófej, lándzsa kíséretében eljött. 
De csak a maga vérét folyatni, mert törzse régen szétesett, gazdag, 


hatalmas nemzetsége jólétét, befolyását pedig nem kockáztathatja, 
még ha Árpád háza elesne is. Le se hurrogták, azt sem olvasták 
fejére, hogy testőrsége is háromannyi emberből áll, mint amennyit 
magával hozott. 

Csendben ült vissza, köszöntés, áldomás nem követte szavát. A 
tömeg arra várt lélegzet-visszafogva, ki ejti ki először Árpád élő fia 
nevét? 

Ekkor felegyenesedett Ős bő. 

Lél tiltón emelte feléje az ujját. 

— Ki ne mondj olyan nevet, amely uradat nem illeti. S ne feledd: 
neve nélkül is halott az ember! 

— Nem halott ő. Sőt fejedelem! 

— ÉI Mén-Marótként. De ez a név nem fűzi Árpád neméhez többé. 

— Megyer népe! -— fordult a bokrok, fák között beláthatatlanul 
tekergő asztal vendégeihez erősen felemelt hangon Ős bő. — Horka és 
Bogát kénytelen volna békekövetet küldeni, ha azt hallaná, hogy Bihar 
fejedelme a jelöltünk. Hiszen ez a mi pártunkon további húszezer 
lófejet és lándzsát jelentene! Árpád háza nem maradhatna alul, ami 
pedig enélkül könnyen megeshet. A legnagyobb úr a kell, mert 
pártfogolt népük érdekében a szellemek is meghajolnak előtte. 
Beszéljenek táltosaitok a hétmagyar országa dicső szellemeivel. 
Könyörögjenek nekik, megmondván, hogy: kell, kell! Tudjátok, táltos 
vagyok magam is, nohát azt mondom: az égbeliek visszaadják most 
az elvesztett nevet! Mert kell! Most kell! 

Lél gonosz, haragos pillantásokat vetett, de Megyer vitézeiből oly 
nagy zajjal tört ki az egyetértés, hogy amikor a háborgás, zúgás, zsivaj 
elült, megígérte: előkeríttet néhányat a legvénebb táltosok közül. — 
Addig is, mondta aranykelyhét felemelve, , Taksony atyjára" üríthetjük 
ivószaruinkat. 

Ezután még sokan, az ország különböző részeiből való előkelők 
hosszasan adtak számot róla, hogy harminc, ötven avagy száz 
fegyveres kísérőjükkel együtt csatlakoznak Megyer törzséhez a 
várható viadalra. 

A lakoma jóval alkony előtt kezdődött, majd besötétedvén, 
töméntelen fáklya fényénél folytatódott, miközben a végtelen asztalnál 
— kivéve azt a részét, ahol a legelőkelőbbek és a nem Megyer-beliek 
foglaltak helyet — az evő-ivó emberek többször is cserélődtek, mert a 
megyeri vitézek nemhogy egyszerre, de még háromszorra sem fértek 
volna el mellette, a szüntelenül újrapúpozott tálak, újratöltögetett 
kancsók előtt. 

Éjfél is elmúlván pedig, eljött a pillanat, amikor nem akadt több 
szólásra jelentkező. A váratlanul támadt csendben Lél felállt. 
Ugyanúgy, mint a lakoma folyamán már annyiszor. Most azonban 
felegyenesedtekor testtartása hirtelen megváltozott. Mint egy csavart 


törzsű fa, fordult kitárt karral az előttünk sötétlő folyó felé. Belebámult a 
feketeségbe, amelyen számtalan nagy, sárgapiros csillag ütött át, a 
gyula-párti sereg túloldali tábortüzeinek fényei. A főtáltosból ekkor 
idegen hang tört ki, vagyis inkább: szakadozottan kibuggyant. 

— Győőzünk! Bogát... átáll hozzánk. Ide... jön! 

— Bogát horka? Ellenségünk? — kérdezte egy hidegrázós hang. 

Lél fáradtan leejtette a karját, végigtörült verítékező arcán, 
hörpintett egy korty tiszta vizet, és zihálva, saját hangján azt felelte a 
kérdezőnek: 

— Hallottátok, mit mondott Egyek, kende ősöm, aki énbennem 
lakozik. Győztünk, mert leghatalmasabb ellenfelünk is a mi pártunkra 
áll! 

Azzal kimerülten leroskadt. Az előkelők összesúgtak, a vitézek 
pedig, akik azonnal hitelt adtak a hátborzongató szellemszónak, 
elnyújtott éneklésbe kezdtek. 

Szalán odalépett hozzám. 

— Hierotheosz még most sem érkezett meg a császár szavával? — 
bosszankodott. — Magunknak kell hát cselekednünk. — Karon ragadott, 
intett Ős bőnek is, és Lél felé indult. Pata aba szintén csatlakozott 
hozzánk. 

— Bizonyos az, amit mondtál? — fordult Kulán kán a főtáltoshoz, akit 
belső emberei már kissé helyrehoztak. — Nem kellene, hogy valóban 
megkérdeztesd a szellemeket Mén-Marót felől?! — nézett Léllel 
farkasszemet. 

A közelben ülő vén Huba odahajolt. 

— Igaz — suttogta magas, reszelős hangon. — Bogát végül is már 
ideérhetett volna, ha csakugyan akarna. Csupán a víz választja el 
tőlünk. 

Lél felemelte torzonborz fejét, szemgolyója forgott. 

— Egyek hangja volt. Értitek? Egyeké! 

Huba némán nyámmogott reszkető szájával. Majd azt suttogta: 

— Ez is igaz... — És váratlanul heherészni kezdett. — Csakugyan 
meglehet — emelte fel gyenge hangját. — Miért ne? Halljátok-e, Bogát 
és unokatestvére, Kál fia Bulcsú, a jövendő horka emberül összetart 
ám! És ők ketten együtt mindenkinél hatalmasabbak. Amióta a gyula 
elvesztette Erdőelvét, két-háromszor erősebbek Horkánál. Hát, ha 
azelőtt Bogát a gyula méltóságot is szívesen vette volna, most miért 
érje be ennyivel? Még hogy Horka legyen fölötte, akit személy szerint 
nem is állhat?! Hisz nem is állhatja azt senki. Bogát kíván első 
fejedelem lenni! Horka meg dehogy enged. Miért is engedne? Arra 
keljen neki Bogát szövetsége, hogy megmaradjon annak, ami? Hihihi — 
nevette el magát. De ettől tüsszögni kezdett, mire gyorsan és ijedten 
kívántunk neki egészséget, nehogy menten kiszálljon belőle a lélek. 

— Köszönöm -— bólintott. — Még nem hagy el a szusz, hehehe, amíg 


ennek a végét meg nem látom. Farkas fogta róka, róka fogta farkas a 
nép két leghatalmasabbja odaát! Hogyan is juthatnak dűlőre 
egymással? 

Nehéz léptek tördelték a földön fekvő gallyakat. Négy fáklya között 
kísértek oda egy újonnan érkezettet. A főtáltos döbbenten meredt a 
hirtelen elébe tűnő barátcsuhára, bizánci feszületre. Mi meg Ős bővel, 
Szalánnal — reményre gyúlva. 

— Konstantinápolyból... egy római pap! — jelentette rekedten Tas 
herceg görögje. 

— Hierotheosz klérikosz — mondta Ős bő hangosan. És még 
emeltebb hangon tette hozzá: — Császári követ! 

Lél felpattant kínos meglepetten. 

— Mi a te urad üzenete hozzánk? Miért küldött?! — kérdezte, és 
komor, éles tekintete a jövevény arcáról a tolmácséra szegeződött. 

A Ti Hierotheoszotok, Kegyelmes Gabriél, ekkor mint egy hitvalló, 
magasra emelte a feszületet. 

— Azért küldött az én Uram, hogy figyelmeztesselek benneteket: ne 
utasítsátok el magatoktól a túlvilági üdvöt! 

Lél szeme megvillant. 

— Vagyis Egyek szavát! — ütött az asztalra. 

A magyarázgatás céltalan lett volna. 

— Ember - szóltam Hierotheoszra halkan, de keményen -, és Zolta 
fejedelemsége?! 

A barát arcát a harag pírja öntötte el. 

— Ő elutasította a keresztet! 

Mi, Zolta-pártiak összenéztünk, és gondolhatod, Gabriél, mit 
mondott császárod adminisztrációjáról a tekintetünk. . . 

Röviddel ezután különös zaj vonta magára a figyelmet. A víz felől 
jött. Visszhangzó kiáltozás, csobbanások, lóprüszkölés. . . 

A lakomaasztal mellől a partra rohantunk fáklyáinkkal. Megyeri 
íjászokkal teli csónakok vágtak neki a sötét haboknak. Aztán 
csapzottan, szakadt köpönyegben egyszerre előttünk állt — csakugyan 
Bogát! 

— Horka fegyverrel akart kényszeríteni! — zihált feldúltan, reszketve 
az indulattól. — Alig tudtam néhányad magammal kitörni onnan. De 
vesszen az átkozott kutya! Akkor inkább Fajszot teszem meg 
fejedelemnek! 

Ha Hierotheosz a császár nevében Zolta mellett tört volna 
lándzsát, ki is javíthattuk volna e nevet Felette Tisztelt. De így Lél 
hálával tárhatta pogány ege felé a karját. Előkerült Tas is, felindultan, 
és maga Fajsz, örömben úszó ábrázattal. 

Bogát horka tovább dühöngött: 

— Kürtösömet ledöfték, nem adhattam jelt a seregemnek! 

Most gyorsan hasított nyílvesszőre rótta a parancsait a még mit 


sem sejtő Bulcsúnak, kire a gyula tábora közelében letelepedett 
hadainak vezérségét bízta. A nyilat a megyeriek egyik tizedese vette 
át, gondos utasításokkal együtt, miként jusson vele a túlpartra úgy, 
hogy a gyula őrszemeit kikerülje. 

,Fajsz! Fajsz! — kiáltozták a vitézek. ,Fajsz és Bogát! — ünnepelték 
a megbékélt ellenségeket. 

S most lett csak nagy áldomásivás, 

Tas egyik századosának odatoppanása szakította félbe. Azt a hírt 
hozta, hogy Horka egy csapata a párás szürkületet felhasználva, Ló- 
révnél átúsztatott a szigetre, nem messze tőlünk már folyik az ütközet! 
Mind rohantunk a csatatérre; Ős bő, Kulán meg én is. Mert habár 
Zoltáért nem lehetett, az Árpád-házi fejedelemért mindenáron 
küzdenünk kellett. 

A gyula sok emberét levágtuk, és korareggel mi keltünk át a folyón. 
Alighogy átúsztattunk, a távolból megszólaltak Bulcsú harci kürtjei, ami 
azt jelentette, hogy ő is megkezdte ellenfelünk ellen a viadalt. A gyula 
serege minden oldalról szorongatva, egykettőre reménytelen helyzetbe 
került. Délben Horka meg is adta magát. Miután már serege egy szálig 
letette a fegyvert, mezítláb, hajadonfőtt járult Fajsz úr elé, lecsatolt 
aranyövével együtt szablyáját is odanyújtotta. 

— Elismerlek fejedelmemnek — jelentette ki vonagló szájjal, és egy 
téveteg, de inkább kihívó, mint alázatos mozdulattal hozzátette: — Meg 
kell hogy bocsáss nekem! 

Hát így veszett el a mi közös ügyünk, Kegyelmes Gabriél, azon, 
hogy küldöttetek nem pártfogolta a császár hűbéresét, nem érvén fel 
ésszel: ha Zolta elfogadja a keresztet, eleve és örökre oda a 
fejedelemsége. 

Kikiáltatása után Fajsz fejedelem Bogáttal egyetértésben ítéletet 
hirdetett a gyula felett. Meghódolásáért — úgymond -— méltóságát 
megtarthatja, lázadása miatt azonban nemzetsége elveszti a fejedelmi 
partvonalon lévő, kitüntető szálláshelyét! 

A választást követő hétnapos dínomdánomon Bogát, oldalán az 
immár tizenöt éves, ezüstbe-aranyba öltözött Bulcsúval, úgy vitte a 
szót, olyan pompát fejtett ki, mintha ő nyerte volna el a nagyföveget. A 
nyolcadik napon pedig az összes had felkerekedett, hogy a Tétény 
nemzetséget kényszerítsék a Duna jobb partjáról a Szalán-országgal 
határos gyepűföldre való átköltözésre. 

Tétény piros lánggal égett. Az áttelepülők minden mozdíthatatlant 
felgyújtottak maguk után. A Dunán fegyveresekkel teli ladikok között 
kellett átkelniük, és komor arcú vitézek sorfala között folytatták útjukat 
a Duna és a Tisza közének csapásain. Horka átkozódva lovagolt 
nemzetsége és annak töméntelen kincsét cipelő, jószágát hajtó ínjei 
menetének élén. A hétmagyar országa második fejedelmét ujjal sem 
érintették. Fiait, a porig sújtott Gyula vezért és a vérig sértett Zombort 


sajnálták, ők ezért nem hallottak rossz szót. De már a nemzetség 
szerényebb családjaira záporozott a szitok, az átok, és aki nem tűrte 
némán a megaláztatást, azt levágták! 

Ilyetén bűnhődött magától is Zolta fejedelem egyik hatalmas 
ellensége, és császárod, Gabriél, mégsem bízott eléggé az ő 
esélyeiben! 

Azért adtam elő mindezt oly részletesen, hogy levelem elején 
jelzett "mondanivalómra térve, felfogd uraim jogos haragjának 
keserűségét! 

Fajsz úr, nem feledvén, kit tart Kulán ,élő oroszlánnak", a minap — 
a fent történtek után közel egy évre — értesítette Giládot és Gyalut, 
hogy a tavaszon nyugodtan rátörhetnek Szalán-országára, ő semleges 
marad! Ezzel pedig e tartományotok pusztulása elkerülhetetlen, 
minthogy ellenségei a bolgárok támogatására számíthatnak. Nagy 
szerencsétlenség ez Zolta úrnak is, aki újból elveszítheti szűk 
országából a világba vezető egyetlen utat! 

Romanosz császár azonban elejét vehetné e kettős csapásnak. 
Csak annyit kellene tennetek, hogy háborúval fenyegetitek meg 
Bolgárországot, amire volna okotok elég. Ez esetben Péter cár 
magához szólítja alárendeltjét, Gilád kánt, hadaival együtt, és 
mindannyian ott rostokolnak majd támadásotokra várva a Ti határaitok 
közelében, képtelenül arra, hogy Szalán ellen viseljenek háborút. 

Tudom, Felette Tisztelt Jótevőm, ha csak Tőled függne, minden 
megtörténne, ami kell. De félő, hogy nem így lesz, s a segítség ismét 
elmarad. Ez azonban utoljára esne meg! Mert uraim üzenik — amit, 
kérlek, feltétlenül közölj Romanosz úrral —, nincsen szükségük olyan 
császárra többé, ki hatalma avagy jószándéka híján, kisujját sem 
mozdította értük! 


KULÁN VEJE 


Zolta úr Fajsz megválasztásának hallatára sem mosolygott 
fanyarabbul, mint máskor. Látszólag lepergett róla a kudarc, pedig 
eddig Szabolcs halálában volt minden reménye. Aki így tart ki, Lóbőr, 
oktalan megvetést, gúnyt, esztendőkön át tartó ínséget s bármi 
csapást emelt fejjel viselve, kicsire összehúzza magát, amikor kell, a 
megfelelő időben pedig nagyúrként cselekszik, az mégiscsak kemény 
vitéz, nagyralátó férfi! 

Ezúttal még túl is tett önmagán... 

Tudnod kell, hogy a Szalán-ország immár nyitott kapuján át folyó 
kereskedésből vámjövedelmekhez jutott, az utóbbi időben az én 
főlovászom küldeményei is simán és hiánytalanul érkeztek el hozzá, 
Ős bő fia, Szalók pedig, ki Sédvárában parancsnokol, most ellátja 
atyját hazulról minden elképzelhetővel, aminek javát Ős bő szintén a 
bihari udvartartásnak adja. Az én uramnak pedig már ez a valamelyes 
jólét is elég volt ahhoz, hogy feléledjen benne a régi könnyűkezű 
nagyúr... 

Hát mit csinál Fajsz kikiáltatása után? Mindenkinek szeme-szája 
állt el, mert harag és duzzogás helyett hét napig tartó dínomdánomot 
csapott! 

— Ne úgy értsétek, mintha elismerném Fajsz uralmát — így beszélt a 
lakomakelyhet emelve. — Az ilyen , véletlen" fejedelmecskék csak saját 
bőrükkel törődnek. Ámbár unokaöcsikém nem vette be magát 
mocsárba, amiként Szabolcs cselekedte volt öreges félelmében, 
hanem férfias félelmében ő, mint hallom, valamennyi szálláshelyén 
földvárat épít. A teve púpja mögött védve lehetsz a nyílvesszőktől, de 
az állat patáitól ugyan mi óv meg, ha fájdalmában és rémületében 
levet a hátáról? Sáncfalak nyújtotta biztonságban reménykedik a 
kölyke, ahelyett hogy fejedelmi tekintélyét emelné, és annak erejében 
bízna. Csak én, az Árpád által kijelölt, egyedül jogos utód, csak én, aki 
tudom, miből forgattak ki, lehetek és leszek képes visszaállítani atyám 
hatalmának teljességét. Azt ünnepelem itt, hogy az öntelt Bogát, aki 
annak idején személyemben Árpád házát akarta megfosztani a 
nagyfövegtől, kénytelen volt mégis egy mi nemünkből való herceghez 
csatlakozni! 

Szalán, Örsúr, Pata, Huba és más hatalmasok hallgatták e 
szavakat, mert mindenkit meghívott, akiről csak tudta, hogy nincsen 
feltétlen ellene. Mindezek pedig szívesen eljöttek, és mondták: ,Éljél 
sokáig, Zolta úr! Jeléül annak, hogy mégiscsak az ő javára fordul az 
idő kereke. 

- Hadd országoljon Fajsz, ha annyira akar — folytatta. — Én 
várhatok, hisz alig múltam negyven. Magas kort fogok megérni, 


minthogy testileg Álmosra ütöttem. Azt azonban, hogy a Megyer törzs 
támogatása fejében Tas kivitte Fajsznál utódává való kineveztetését, 
amivel végtelenné nyújtanák várakozásomat, nem tűrhetem! 

Másnap Zolta úr Taksonnyal együtt eltűnt a lakomázók köréből, és 
csak negyednapra kerültek elő, bőrpáncélba öltözötten, csatakos 
köpenyben. Zolta lebiggyedt ajkán gúnyos vidámság játszadozott. 

— A bihari sutban növekvő fiamat tanítom, hogyan uralkodjon. — Ezt 
válaszolta a kérdezősködésre, semmi egyebet. 

De Taksony kisúr nem sokáig kérette magát, felemelkedett a 
mindenféle jóval megrakott asztal mellől, és leszegett állal, fel nem 
vetve tekintetét, elhadarta, miféle hadi csínyt követtek el. 

— Kis híján megnyuvasztottuk rokonunkat, az ifjabb fejedelem címét 
bitorló Tas herceget. Másként is bosszúnkra érett, hiszen tizenkét 
évvel ezelőtt nem restellt fegyverrel harcolni atyám ellen... 

Az történt, Lóbőr koma, hogy Zolta megtudván fürkészőből Tasnak 
Tasvásárába való minapi érkezését, Taksony kíséretében két ezerese 
élén hirtelen odavágtatott. Tas, a gyakorlott hadvezér, kijött a sebtében 
bezárkózó várból, hogy elkergesse őket. De mert azt hitte, a sáncfalak 
mögött tartózkodó idegen kalmárok kincseire áhítoznak, és minél 
messzebb akarta kergetni őket, csapdájukba esett. Ugyanis a dühödt 
üldözést a Tisza kacskaringói között is folytatva, seregével 
beleereszkedett egy holtágnak gondolt, félig kiszáradt mederbe. 
Csakhogy eleven ág volt az, amelynek Zolta emberei az előző éjszaka 
hevenyén emelt gáttal vonták el a vizét, s most meglazítva a torlaszt, 
Tas hadára engedték a felgyülemlett tavat. A levonuló hullám nem volt 
akkora, hogy bárki is beleveszett volna, de szétterülvén, az egész tájat 
mocsárrá változtatta. Az ifjabb fejedelem hadának lovai térdig merültek 
benne. Három napon át nyílvesszők surrogása közepette dagasztotta 
Tas az iszapot, meglehetősen hideg időben. Nem tudott kikecmeregni. 

— Alvezére ma reggel könyörgő üzenetet küldött — számolt be 
Taksony a csíny kimeneteléről. — Kérjünk bármit, csak eresszük ki 
őket, mert hagymázas láz vett erőt urukon. Mi azt feleltük: nem kell 
nekünk semmi, minthogy csak tréfálni akartunk. Ha így áll a dolog, hát 
eredjenek haza, oszt vége! 

A vendégek kiáltozni kezdtek: miért engedték el oly könnyen, ezt 
meg azt kellett volna kikötni a szabadulás fejében. Huba azonban 
halkan heherészve azt mondta Zolta úrnak: 

— Tas nem fél emberfiától, de másként a széltől is óvja magát, mert 
egy idő óta valami kór gyötri. Tudtad-e? 

Zolta nagyot nézett, aztán hahotára fakadt. 

— Itt a világ végén hogyan tudhattam volna? Nem élek közöttetek. 
Ezt a fortélyt csupán azért eszeltem ki, mert szablyával, lándzsával, 
nyílvesszővel úgysem lehet elérni a testét, töméntelen testőre és azok 
pajzsai miatt. 


— No, a jeges fürdőt nehezen fogja kiheverni — vihogott a vén Huba. 
— így hát mégis eleget kaptál, amiért elengedted. Meglehet, hogy 
rámegy... 

-— A szellemek akarták így - vélekedett Szalán. -— Hogy 
megmutathasda: élő oroszlán vagy! 

A kevés beszédű, minden szavát megfontoló Örsúr is megszólalt, 
sóhajtva: 

— Az kellene végre a nagyföveg alá, igazi oroszlán! Szabolcs 
hűséges öreg komondor volt, Fajsz meg rosszkedvű toportyán. Bogát 
és Horka helyett most majd Bogát, Bulcsú és Lél versenyez a 
hatalomban vele. Egy vadkan meg két párduc a foghíjas farkassal! A 
szétszakadt ország, sokfelé esett nép nagy veszélyére. Olyan időkben, 
amikor  Bajorföldről  Eberhardot végleg kiűzték! Mert bizony 
másodszorra se tudtuk... pedig magam is ott voltam... megsegíteni! 
Mielőtt ide indultam, kaptam a hírt: harcias ellenség földje lett 
Bajorország! 

Egyébként, Lóbőr, nagyon igaz volt, amit Huba mondott. Az eltelt 
évek alatt lassanként kitudódott, hogy Tas Tasvására alatt súlyos bajt 
szerzett: a szárazkór fojtogatja azóta a mellét. . . 

Zolta úr pedig bátran folytatja küzdelmét. Inmár nem arra vár, hogy 
jussát a jó sors önként kezébe adja. 

Fent nevezett hatalmas vendégeinek időről időre most is fejedelmi 
ajándékokat küldöz. Egy ízben meg arra kérte őket: engedjék hozzá 
látogatóba nemzetségeik legkiválóbb táltosait. Azokat aztán tejben- 
vajban fürösztötte, és végül — rávette: kérdezzék meg a szellemeket, 
vajon Mén-Marót-e ő, avagy visszakaphatja-e az elvesztett nevet? Ám 
a pogány istenek — ne feledd Lóbőr, Tas fia Lél a nép főtáltosa — 
ravaszul feleltek, úgy, hogy jusson is meg maradjon is... Ekképpen: 
,Biharország fejedelme Mén-Marót, de ha a hétmagyar országában 
fejedelem lehetne, úgy megint Zolta lesz! — Ezt legalább lehet csűrni- 
csavarni, így, úgy magyarázni — jegyezte meg fintort vágva az én 
uram. 

Amikor pedig Fajsz kikiáltása után egy esztendővel Szalán országa 
Gilád és Gyalu támadó készülődése miatt veszélybe került, és én előre 
megmondtam, hogyan fogom kisegíteni abból, Zolta ezzel fordult 
hozzám: 

-— Lám, milyen befolyásos és találékony vagy, derék Béld. 
Segítenél-e újabb gondjaim egyikében? Tudod, tisztelik a 
medvebocsot féltékeny anyja karmos mancsa miatt, mégis jobban a 
bocsnál kisebb menyétet saját hegyes fogaiért. Egyszóval a magam 
tekintélyére törekszem: szeretnék szabadulni a császártól! Ne az ő 
pártfogása miatt tartsanak tőlem, amikor úgyse sokat ér az, és már 
nincs is nagy szükségem reá. Azt se vethessék szememre többé, 
amire méltatlan üldöztetésem legnehezebb idejében rászorultam, hogy 


idegen úrnak hódolok. Örsúr meg Pata a lakomán fülembe súgták: a 
Megyer törzs gyűlésén ők kimondták volna nyíltan a nevemet, ha nem 
volnék római hűbéres... 

Ez a kívánsága nekem is kapóra jött. 

— Meglesz, uram. Éppen jó alkalom van rá. Mert csak mi tudjuk, 
akiket illet: Gilád kánt és Gyalu fejedelmet, ha elindulnak Szalán 
országa ellen, Javdi aba fogja rendre szorítani, azzal, hogy 
besenyőivel az erdőelvi szorosokon át meg az Al-Duna mentén 
benyomul mindkettőjük országába! A császár nem tudhatja ezt, és ha 
úgy teszünk, mintha egyedül tőle remélhetnénk segítséget, olyan 
próba elé állítjuk, ami készen nyújtja majd a szakítás ürügyét. 

Úgy is történt. A bitorló császár semmit se tett, ellenben Gilád és 
Gyalu egyesített hada még el sem ért a Tisza partjára, amikor az én 
kengyelfutóm már értesítette Javdit, hogy elindulhat. Az a kettő — elől- 
hátul ellenség falába ütközve — olyan leckét kapott, hogy többé nem 
merészel Kulánnal kikötni. Ezután Ős bővel együtt gondosan 
elkészítettük az egyenesen Romanosznak címzett szakító levelet. 

Láthatod, hogy igazi sakkjátszma volt ez! Ők a ,gyalogjaikkal" (meg 
a  Temes-vidéki és székely lovasokkal) sakkot adnak a mi 
,királyunknak", mi meg kivédjük, a táblán harántirányban mozdítva a 
futárt"... 

No, de ismerlek huncut! Mindez téged csak félig érdekel. — Arról 
beszélnél inkább, Panteleémon — mondod magadban -, amire évek 
óta várok, a másik játszmádról, amelyben a te ,királynéd" a tét. . . 

Hiszen azért írom meg mindezt neked, öreg barátom, hogy arról 
szóljak éppen! De tudnod kellett ezt is, amannak értéséhez. Mert 
abban a pillanatban, Lóbőr, amikor Zolta fejedelem a Romanosznak 
címzett levelet ellátta tamgajelével, az én ,királyné-játszmám" 
elérkezett a gondosan kitervelt végjátékhoz! 

Előre számításba vettem, hogy így szól ekkor az én uram: 

— Vajon, ha ezt megkapja a császár, nem uszítja-e rám bosszúból 
az ellenségeimet? 

- Országod - válaszoltam - az utóbbi időben jócskán 
megerősödött. Nemsokára pedig... tudod... egy csapásra háromszor 
olyan erős lesz, mint manap. 

— Köszönet nekea, jó Béld, hogy erre van kilátásom. De... ezt meg 
te tudod... még várnom kell rá két hosszú esztendeig. Komoly 
bökkenő ez: két éven át kiszolgáltatva lenni! 

— Kulán fedezi addig a hátadat, uram. Most már teheti, mert nem 
kell tartania a szomszédaitól. 

— Nem bízom a Só Urában, öntelt és hiú lett, fejébe szállt a 
gazdagsága. Bár nem sokat ér vele, hogy egyike a hét vezérnek, igen 
büszke rá, és semmiképpen sem mondana le róla. Márpedig, ha... 
tudván, hogy többé nem császári föld ez... Fajsz és a hétvezéri tanács 


rám támad, Kulán... ismerem... félreáll az útból! 

— Hadserege vezérén is múlik ez, fejedelmem. Aki herceg korában 
Kulán maga volt, mert a fővezérség náluk a trónörököst illeti. Most 
pedig Kulán veje lesz az. 

— Szalán kiszemelte utódát? — lepődött meg Zolta. — Ki az a 
hatalmasság, aki Tükör hercegnő fejét beköti? 

- Én szemeltem ki az utódát, uram. Mégpedig nem éppen 
önzetlenül, mert saját magamat választottam. Csak terajtad múlik, 
hogy elérhessem célomat, és vele a te javadra a hadak vezérségét! 

Zolta úr nagyon elámult, de biztatott. 

— Tudhatod, hogy mindenképpen támogatlak, hiszen hűségednek, 
ügyességednek oly sokat köszönhetek. Ráadásul még érdekemben is 
áll. De nem tudom elképzelni, hogyan múlna énrajtam a dolog... 

— Csak akkor járhatok sikerrel — magyaráztam -, ha a most is nála 
vendégeskedő  Tanuzt meg Taksony herceget mellém adja 
háztűznézőimnek. E kettő közül az egyik nem volna elég. Ha 
mindkettőt megkapom, bizonyosan nyert ügyem van. 

— Taksonyt is? — akadt fenn a szeme. 

Tudnod kell, Lóbőr, hogy ez bizony kivételes és nehezen elérhető 
kívánság volt részemről. Mert bármi hálás is nekem az én fejedelmem, 
Árpád unokájának násznagysága — mégpedig éppen azé, aki a 
,Sutban", apja száműzetésében, a bihari földön nőtt fel — egy nem 
fejedelmi, sem törzsfői, még csak nem is nemzetségfői származék 
lagziján, nem hála dolga, hanem olyan ügy, amely Zolta úr és Taksony 
kisúr országos tekintélyét érinti, jobban mondva: sérti az ország 
előkelői előtt. . . 

Zolta úr kezében megremegett a császárnak címzett pergamen. 
Nagyon fontos volt számára, hogy azt útnak indíthassa. És nagyon 
fontos az is, hogy Bihar az elkövetkezendő két esztendőben biztosan 
kitarthasson... Csakhogy egy hol Béldnek, hol Pentelének, hol 
Bilüdnek, hol bizánci barátnak, hol besenyőnek ismert, a hétmagyar 
országának hatalmasságai szemében jöttmentnek számító ember 
násznagyául adja örökösét? Végül azonban az előbbi két fontos dolog 
háttérbe szorította a harmadik, a nekem fontos dologtól való irtózását. 

— Közhírré kell tenni végre — találta meg a kiutat —, hogy te Tente 
fia vagy, régtől fogva bő! Nem pedig holmi alulról felkapaszkodott 
tányérnyaló, még ha különös sorsod miatt egyenesen rabszolgasorból 
kellett is felküzdened magad... Béld bő, töményvezér, mondjuk: 
császári kamarás is és klérikosz! 

így hát a két herceg kíséretében vittem el Szalánnak a császárral 
szakító oklevelet, hogy ő is aláírja, amint azt egymással már régen 
megbeszéltük. 

Kulán kán új díszsátrában fogadott minket, amely minden 
képzeletet felülmúlóan csodálatos volt, káni köpenye pedig 


roskadozott a sok aranydísztől. Mohón nyúlt a pergamen után. 

- Örömmel válok meg a birodalomtól! — mondta, amikor 
végigböngészte a szöveget. -— Ha nem vagyok többé Bizánc hűbérese, 
kevésbé kell tartanom a bolgároktól. Csakhogy gonosz ,kán 
testvérem" és ádáz fejedelmi cimborája ellen továbbra is biztosan 
számíthatok-e Erdim törzsének segítségében? Tudom - és rám 
mosolygott -—, Bilüd bej, ez rajtad múlik. Kívánsz-e valamit érte? — 
Magyari nyelven beszélt, hogy az erdimbeli Tanuz ne értse. 

— Egyetlen dolgot. Fogadalmad betartását, amely úgy szólt: annak 
adod lányodat, aki megígéri, minden módon küzd ,kán testvéred" 
ellen, és kirántja alóla a káni széket... 

— Megesküdtem a szellemekre, hogy úgy lesz! — kiáltott fel. Majd a 
két herceg felé tekintett, és Tanuzt kezdte méregetni. — Ha Erdim 
segítségének ez a feltétele, az mást nem jelenthet, derék Béld vezér, 
mint hogy kérőt hoztál Tükör hercegnőnek; sejtem is, kicsodát. Éppen 
ideje — fakadt ki. — Már huszonhárom éves a menyasszony. És milyen 
szertelen! Nő létére saját kíséretet tart, ami még hagyján, de maga 
gyakorlatoztatja a vitézeit! Vajon a herceg nem riad-e vissza furcsa 
szokásaitól? 

— Ne aggódj — feleltem. — A jövendő herceg hallott már a bizánci 
előkelő nőknél előforduló, ennél sokkal súlyosabb szertelenségekről is, 
és semmi esetre sem fog az itteniek megrögzöttségével tekinteni 
Tükör hercegnőre! 

Szalán erre, mint a talpára esett macska, kihúzta magát. Gőg 
csillant a szemében. — De vajon egy besenyő törzsfőjelölt elég méltó-e 
az én lányomhoz? — Egyszerre fölénnyel nézett Tanuzra. Mielőtt még 
türk nyelvre váltva a szót hozzá fordulhatott volna, gyorsan 
megjegyeztem: 

— Vagy két esztendővel ezelőtt említettem, kán úr, hogy már van 
mátkája a jövendő abának. Mindkét herceg a kérő háztűznézőjeként 
jött ide. 

Szalán kíváncsi és izgatott lett. 

— Kiről van szó akkor? Hogy nemcsak ígéri, hanem meg is fosztja 
Giládot hatalmától, arról a kézfogó előtt megfelelő bizonyságot kell 
kapnom! A szellemekre! Áruld el végre, kicsoda? 

— Igen, uram — hajtottam meg fejemet. — Azonnal. — S intésemre 
megszólalt Taksony kisúr. A türkök nyelvén, hogy Tanuz is értse. 

— Amiről hallgat a hal, kifecsegik a fecskék, kán úr. Kiváló ember és 
vitéz az. Amihez kell, lesz bőven hatalma. Bizonyságot kérsz? A 
magam meg Tanuz szava... ha kívánod, esküje... gondolom, elég 
lesz. Ismered, ugye, a Biharország és Gilád-ország közötti nagy, 
elhagyott  gyepűföldet, amelyet kemeji részeknek hívnak, és 
szomszédságával együtt elér egészen a Marosig. Béld vezér tervelte 
ki, hogy nem kellene annak gyepűföldnek és lakatlannak lennie, ha 


Gilád területe nem lenne külön ország. És ez a Béld vezér itt, ez az 
öreg bátyó, éveken át, ahogy a pók szövi a hálóját. . . 

— Vagy inkább - vetettem közbe -, amint sakkjátékos tervezi 
lépéseit... 

— No, akkor sakkjátékos módján... apróra kiokoskodta, kicsinálta, 
hogy s mint legyen. Mi pedig, atyám, Zolta úr, Javdi, Erdim abája, a 
jelenlévő Tanuz meg én... egy évvel ezelőtt együttesen és 
ünnepélyesen megesküdtünk a szellemek színe előtt, véghez is 
visszük, amit Béld ajánl nekünk. A népeink közötti béke és örök 
szövetség érdekében összekötjük családjaink sorsát. Én, Taksony, 
nőül veszem Tanuz húgát, Tanuz pedig az én, vele egyidős nénémet. 
A kézfogókat titokban már megejtettük. A házasságokat pedig két év 
múlva fogjuk megkötni, mert ekkor lesz Tanuz tizenhat esztendős, s 
akkor fogja Javdi önként átengedni neki az abai tisztet. Mert Javdi 
lemond, hogy leendő sógorom a testvér törzseivel viszályban élő vitéz 
Erdim törzsét új hazába vezethesse, ahol szabadon élhet, abáján kívül 
e föld kétszeresen is rokonná lett fejedelmének uralma alatt. . . 

Itt Tanuz vette át a szót: 

— Megesküdtünk a szellemeknek, hogy midőn népem abája lettem, 
és megtörtént a lagzink, enyém Erdim jelenlegi földjén, Taksonyé 
Biharban, Bilüd vezérletével Biharból és Erdimből egyszerre támadunk 
Giládra; két oldalról roppantjuk össze. Győzelmünk után, e bennünket 
eddig elválasztó országon keresztül, békén átvezethetem majd 
asszony- és gyereknépünk, kincseink és jószágaink menetét a Zolta 
fejedelem által jövőbeli fegyveres szolgálataink fejében nekünk 
átengedett kemeji és vele határos földekre, amelyek a Maros tiszai 
torkolásától északra feküsznek. Ott és ekkor fogunk letelepedni. Gilád 
kánt magát pedig, ha él még, eskünk szerint ősz Bilüd testvérünk 
kezére adjuk. 

Szalán ábrázata szinte eltűnt a káni köpönyeg magas gallérja 
mögött. Az a tenyérnyi, ami arcából kilátszott onnan, halottfehér lett. 
Megragadva a köntösöm szegélyét, magához húzott, hogy csaknem 
ráestem a trón karfájára. 

- A besenyő besték... itt, Kemejben?! Ország szívében?! — 
suttogta. — Kifut az agyam! Micsoda szomszédság lenne az, te ember! 
Szörnyűség! — nyögte a fülembe. 

— Nem érted, Szalán úr — szóltam rá emelt hangon. (És ez volt a 
,matthoz" az utolsó húzásom.) — Én leszek a vőd, aki a bejük vagyok, 
így hát te nyugodtan örvendhetsz, amiért az ősi ellenség baráttá válik, 
és fegyvereit ellenfeleink ijedelmére egyesíti a mieinkkel. . . 

Eltaszított. 

— Te vagy a kérő? Tükör hercegnő férje te lennél?! 

Kufár lelke lett, hogy így viselkedik. Hát nem az én jóvoltomból 
szedte meg magát a főtt són?! Nem örül, hogy lányának végre férje 


lesz? Feltétele is teljesül? — így háborogtam magamban, noha mindezt 
előre tudtam. Teli kincstára miatt nem álmodozott-e Árpád-házi vőről, 
miközben kérőt akárkit se lelt? Mintha csont akadt volna a torkán, 
kapkodott levegő után, és nagyra törő vágyait temetve, ernyedten 
hanyatlott hátra a trónszék támlájához... (Avagy nem más miatt? — 
kérdezed kajánul, te bizánci, arra célozva: mivel öreg csont vagyok. 
No egyik-másik ifjú mátka talán magában gondol ilyesfélét itt is, de 
nem a szülőapák! Több mint egy évtizede nem láttál, Lóbőr, nem 
tudod: galambősz lettem. Nálunk pedig, ahol a magas kort igen 
tisztelik, ifjú nőről, ha ősz férje van, azt mondják: büszke lehet, hogy a 
tisztes kor lehajolt hozzá, avagy: hogy a bölcsesség magához 
emelte... Egyébként pedig — hiszed vagy sem — húsom nem lágyult 
meg, nem vagyok lassú, göthös, csikorgó térdű, semmi ifjútól 
megkívánhatónak nem vagyok híjával, mint sokan velem egyívásúak. 
Bizonyára azért, mert örökké célomat hajszolván, el nem ereszthetem 
magam.) 

De mondom, Kulán viselkedését eleve számításba vettem, és meg 
volt ő már fogva. Ott tartottunk, amikor a játszma eldőlt, de a legyőzött 
ellenfél még nem nyugodott bele, hogy már egyetlen lépést sem tehet. 
Ilyenkor az ember megmagyarázza a játékszabályokat. 

— Gondolj fogadalmadra, kán úr, és feltételed teljesülésére. Azt 
pedig ne feledd: a besenyők, akár akarod, akár nem, idetelepszenek a 
Tisza mellé. A hozományon sincs mit vitatkoznunk. Régen 
megmondtad: a Maros mellett lévő ,Kulán földjét" adod, amelyhez 
csak ,kán testvéred" letaszíttatása árán lehet hozzájutni. Elfogadom. 
Te pedig tőlem fejedelmi jegyajándékot kívánhatsz, hiszen erre 
tartogattam konstantinápolyi hadjáratom vezéri zsákmányát! 

Kalmárlelke lévén, gyorsan belátta helyzetét. Fújt egyet, aztán a 
maga vigasztalására kezdte sorra venni a dolog jó oldalait. Taksony 
herceg násznagysága enyhíti a vőlegény származásában mutatkozó 
hiányt. Számára az a legfontosabb, hogy Gilád végre elnyerje 
büntetését. Így hát beleegyezne a házasságba... Jobban mondva: 
bele is egyezik, sőt elhatározza azt, minthogy egyedül a szülő joga 
gyermeke párjának megválasztása! Azonban számolni kell vele, hogy 
Tükör hercegnő, Bizáncban szerzett különcségeitől vezettetve, atyja 
akaratát képes megtagadni. Ez a lány fittyet hány a szokásoknak! 

Már a számon volt, hogy ha Tükör nem tartja a szokásokat, hát 
mellőzze most ő is, hadd beszélek a mátkával magam! De még ki se 
mondhattam ezt, amikor egy sudár ifjú suhant be a sátor nyílásán, 
övéről lecsüngő tegezzel és ezüstös szablyával; szomorú szemű, 
gyönyörű vitéz. 

— Engedelmet, apám -— szólott csengő hangon -—, azt hallom, az 
öreg Béld van itt. — Felém fordult. — ősz Béld, örvendek látásodon. Két 
esztendeje már, hogy atyámmal szívemet simogató szót üzentél. 


Véletlen gyermekelszólásomat, amelynek édes ígéretű titkos értelme 
támadt miközöttünk. Türelmetlenül várom már, hogy teljesüljön! 
Engedd meg az őszinte kérdést, te három ország nagyja: mikor 
készülsz el, azaz: mikor leszel az én kedvemért igazán hatalmas?! 

Fölösleges is mondanom, Lóbőr, hiszen láthatod: nyertem! Ami 
nem sikerült a konstantinápolyi hadjáratkor tizenkétezer lándzsával, 
egy jól kifundált, türelmes és uraimnak hasznos játszma révén 
megvalósult! 

És mit nyertem? Azazhogy: kit? Egy csodát! Majd kiesett a 
szemem, a látására. Íme, az én kis Erószom — mondtam magamnak -, 
aki annyi évvel ezelőtt nyilával megsebezte a szívemet, most itt áll 
érett szépségében, hogy önnönmagával, gyönyörű lányként gyógyítsa 
a szerelmemet. 

Amikor megtudta: már elég hatalmas vagyok, nem kell többé 
várnia, a játszma végére ért, így kiáltott fel sírva és nevetve: 

- Te besenyő! Pendelyes koromban csaknem foglyul ejtettelek 
egyszer, de kicsúsztál a kezemből. Mégis foglyom vagy hát, foglyom! 

Taksony és Tanuz eleinte elképedten nézték, hallgatták a csodás 
vitézt, aztán mind jobban felfigyeltek puha mozgására, lágy vonásaira. 
Ahogy ráébredtek: leány, még jobban bámulták, már-már rosszalló 


mosollyal. 
En kikacagtam őket. 
- Amazon ez! - kiáltottam. - Hát nem  tanítottam-e 


mindkettőtöknek, hogy kik voltak az amazonok? Egy amazon fog fiat 
szülni nekem! 
Szalán pedig már örvendezett. 


GILÁD ELLEN 


De folytatom, Lóbőr... 

Tervem sokéves építgetése után most már a célban, alig bírtam 
kivárni vágyam beteljesülését. 

Megtörtént a háztűznéző, megtartottuk a kézfogót. A lagzi 
hamarosan követhette volna, de nem. Szalán elhatározta: még az 
esküvő előtt megtesz trónörökösének, hogy Tükör hercegnő ne 
bazilitához, töményvezérhez vagy bejhez, tódított kamaráshoz, hanem 
jövendő fejedelemhez menjen feleségül. 

A dolog előkészítése azonban kínosan hosszú időbe telt. Először is 
Kulán sorra visszahívta a  Nána zendülése miatt elűzött 
nemzetségfőket, akik nem egyszerre és nem egyhamar tértek meg a 
száműzetésből. De végre mind együtt voltak, s mivel a kán 
visszahelyezte régi méltóságukba, gazdagon meg is ajándékozta őket, 
készséggel kiáltottak ki engem Kulán halála után való kánjuknak. 
Ezüstveretű szablyán kívül két ezüstből való övet köthettem fel. 
Herceg lettem, Lóbőr. (Vagy mint némelyek ejtették: ,hercog"; ezt a 
címet annak idején a menekült Arnulf herceg ismertette meg 
Magyariföldön, és Zolta úr mindjárt megajándékozta vele Árpád 
leszármazottait, kiktől Ete kán merészen a maga utódainak is 
elbitorolta.) De hát törődtem én most a címemmel, bármi fényes 
legyen, amikor Tükörre és mielőbb utódra áhítoztam! 

Nem volt elég a sok havi várakozás, most még ,híveimet, a 
megbékélt nemzetségfőket kellett sorra látogatnom; minden látogatás 
hét-nyolc napig tartott. Hazatérve, újabb megpróbáltatások. Beavattak 
mindenféle udvari szertartásba, amiket uralkodásuk folyamán Ete és 
Kulán meghonosítottak. Majd Szalán immár háromezer főből álló 
testőrségét kellett kezembe vennem -— védelmi és díszfelvonulási 
gyakorlatok napokon át. Ezután kénytelen voltam ott lenni a kán egy 
sor ítélkezésén, számba venni kincstárát (leendő feleségem jövendő 
örökségét), ellenőrizni a gyepűk mentében szállásoló nemzetségek 
határőrszolgálatát, a vámszedést, a szláv knyázok adófizetését, és 
kitanulnom a legfőbbet: a tuzlai sóval való bíbelődést — a szállítási 
gondokat, az átrakáskor való károk, lopások megelőzését; az áru 
beérkezésekor az ár lealkudását és továbbindításakor az eladási ár 
felverését, kellő tartalék raktározását és így tovább... Torkig telvén a 
sókereskedéssel, öröm volt táborba szállnom, hogy átvegyem fővezéri 
tisztem. Mintha háború tört volna ki, nyeregbe ült az ország egész 
ereje, valamennyi nemzetség elküldte vitézeit. Apróra megtekintettem 
fegyverzetüket, a felszerelést, harci paripáikat, a tartalék lovak ezreit 
is, próbának vetettem alá a csapatvezetőket és a vezéreket. 
Hadgyakorlatot " tartottunk, amelynek a  befejeztekor három 


kerecsentollat tűztek a  süvegemre, derekamra egy harmadik 
ezüstveretü övet is kötöttek, és áldomás közepette elismertek Szalán- 
ország legfőbb vezérének. Úgyhogy Zolta úr immár nyugodt lehetett... . 

De én, Lóbőr, én kétségbeestem, mert még mindig volt hátra egy s 
más. A segédcsapatok megtekintése! Azokat a knyázok hatalma alatt 
élő szlávjaink adják, mivel Magyariföldön a meghódoltatottakat is 
megtanítják lándzsával, nyíllal bánni. Többségük gyalog harcol, de 
néhány knyáznak lovas népe is van. Ezután következett a növendék 
vitézek seregével való ismerkedés. Megint elment egy hónap bölény-, 
hiúz-,  farkas-,  medvevadászatokkal és az ifjak versenyeivel, 
amelyeknek győztesei hadjárat nélkül is vitézek lettek. 

Csaknem egy teljes év telt így el, mire egy napon, besötétedéskor, 
elkezdődhetett a lakodalmunk, ami maga sem rövid ceremónia az én 
véreimnél. Amikor násznagyaimmal és csekély kísérettel Tükör 
hercegnő —- ezúttal őrizetlenül hagyott — sátrába berontva, a 
szokásokhoz híven kettétörtem lánykori guzsalyát, őt magát pedig 
díszesen felszerszámozott lovára ültetve, magammal ragadtam a 
puszta sötétjébe, olyan tűz lángolt ereimben, hogy kis híján vérét 
vettem a jelképes leányrablást színleg megakadályozni akaró 
üldözőknek, kik még feltűnni sem mertek többé azon az éjszakán. 
Tükör most sem törődött a szokásokkal. Úgy illett volna, hogy 
kísérletet tegyen az ,elrablójától" való menekülésre, ehelyett 
kísérőinkre bízva a lovát, nyergembe kapaszkodott fel, mondván: 
minek tegyen úgy, mintha szabadulni akarna attól, akivel össze kívánja 
kötni az életét? Mondanom sem kell, hogy forró közelsége még jobban 
szította szenvedélyem tüzét. 

Így lovagoltunk egész éjszaka, óriási kerülőt téve, hogy reggel a 
sátram felé vezető úton összetalálkozhassunk a felvirágozott, 
felpántlikázott násznép vidáman nótázó lovas, szekeres menetével. 
Hogy azok feltűntek, magam is boldogan kurjantottam: hej, most már 
egykettőre célhoz érünk! Meg is érkeztünk nemsokára. Tükört, az én 
bogárkámat — mert törékeny, sötét hajú és barna arcú ő, Lóbőr! — 
ölemben vihettem a tűzhelyemhez. Itt már csak egy marék illatos füvet 
vetnek a parázsra, és annak füstjébe belekiáltják a mátka nevét a mi 
pogányaink hite szerint az , ősök szellemeinek" való bemutatásul -—, s 
azzal végbement a házasságkötés! 

Csakhogy hiába szerettem volna bogárkámat végre megölelni. A 
nászasszonyok kiszedték a kezemből, hogy asszonykendővel kössék 
be a fejét. Akkor aztán a kezünket ugyan egymáséba tették, de rögtön 
ki is noszogattak a sátor elé minket, ahol a rokonok, szolgáink, az 
ország nagyjai és a lagzi vendégei fogtak körül. Nézhettem, hogy 
Tükröt hogyan ölelgetik, szorongatják — mások... Ez eltartott egészen 
a lakoma kezdetéig. Ott evés-ivás közben a násznagyok hosszú 
köszöntőket mondtak, mindenféle tréfák estek, úgyhogy alkonyodott, 


mire sor került a táncra. 

A tánc minálunk — az esküvői tánc is — szent dolog, Lóbőr, habár 
vidám. Az én pogányságban tévelygő véreimnél szentség és vidámság 
sokszor összefonódik, mert a hazug szellemek — ellentétben a mi igaz 
Istenünkkel — gyakran jókedvűek, és együtt mulatnak pártfogolt 
népükkel. Mi azonban nem táncolhattunk, mert Tükör egyik lábáról 
eltűnt a csizma, valaki lelopta róla, akitől meg kellett azt váltani. Egy 
kis legény volt a tolvaj, kinek a legfiatalabb vitéz tyúkot ígért érte, meg 
is kapta tőle. A vitéznek meg egy tizednagy adott egy bárányt, és az 
kapta meg; ettől egy százas vezér borjúért nyerte el. Így vándorolt a 
csizmácska kézről kézre, mind magasabb árért, mind módosabb 
személyékhez, a váltságdíjakat pedig a táltosoknak adták a 
szellemeknek szóló áldozatul, míg végül Tükör fél csizmája tíz 
marháért és két tevéért Szalán-ország legidősebb ispánjának 
birtokába került, és ez hozzám fordult: megalkuszunk-e, mert ha nem, 
ő táncol a menyecskével, és akkor az ő menyecskéje marad! Mivel 
egy bizánci míiívű aranyládikában sikerült megegyeznünk, végre 
felhúzhattam a csizmácskát a párom lábára - ki is ütött a forróság... 
Akkor aztán táncra perdült mindenki, mi ketten egymással, azaz 
egymás körül kerengve. Gondolhatod, hogy szédültem, de nem a 
pörgés miatt, hanem mert beletekinthettem szeme bogarába. . . 

Csak rövid ideig roptuk. 

A tánc forgatagában többé nem figyelt ránk senki, este is lett, 
kilopakodhattunk, és elindultunk végre sátram felé. 

Elparancsoltam onnan minden szolgálattévőt, magam húztam 
össze — egyik kezemmel — a sátor függönyét, a másikkal mohón 
átkaroltam, magamhoz vontam a feleségemet. 

Olyan önfeledten ölelgettem, hogy fel sem is fogtam: ellenkezik — 
míg rám nem szólt nyugodt hangon: 

— Türtőztesd magad, Béld herceg. Még nem vagy a férjem. 

— Nem-e? — képedtem el, hahotára fakadva. Szentül hittem, hogy 
tréfál. Földre tapostam az imbolygó lángú szövétneket, és ölembe 
kaptam az én bogárkámat. 

Akkor rám kiáltott: 

— Ne te! Nem érted?! Hiszen nem esküdtünk még meg! 

— Hát eddig mit tettünk? — gurultam dühbe. — Ne haragíts, te 
némber... 

Öldöklő indulat vett erőt rajtam. Annál nagyobb lett a bűnhődésem, 
inge alatt egy tárgyra tapintva, amelyről az ujjaim begyével 
megéreztem - kereszt! Mintha parázsba nyúltam volna! Szégyen 
fogott el és rémület. A nászágy előtt gyorsan térdre rogyva, 
elmormoltam három miatyánkot, és illő számban vetettem a 
kereszteket. Ő közben kicsiholt, meggyújtotta a mécset, s leülve a 
derékalj szélére, szemrehányóan tekintett rám. 


— Nem tudhattad — mondta —, mert titok ez atyám és népünk előtt. 
De hát hogyan gondolhattad a házasság szentsége nélkül? 
Enmagadról tudtad, hogy keresztény vagy... 

Mit felelhettem? Porig sújtott a bűnösségem. Kérdezgetni kezdtem: 
miért, mikor, hogyan vette fel a hitet? Csak nem énérettem?! 

EFltakarta az arcát. 

— Ó, nem! Hisz régen történt, immár kilenc éve. 

Amikor tizennegyedik évét betöltötte, a birodalom távoli tartománya 
fejedelmének lányaként és egyetlen örököseként először hívták meg 
Konstantinápolyba, a császár nevében, akinek óriási palotája leghátsó 
szárnyában azután alacsonyabb rangú császári hercegnők, Romanosz 
távolabbi rokonai istápolták. Ők vitték társaságba, mindenféle 
mulatságba, de legalább annyiszor templomokba is. Éjszaka 
nemegyszer kicsapongó játékok  nézhetését kínálgatták neki, 
napközben meg szívükön viselték, hogy megtérítsék. 

— Nem miattuk álltam rá. De mégis ráálltam. Hiszen Gilád is ez. Ő 
bolgár-keresztény. 

Forró hullám öntötte el az agyamat. 

— Gilád jár az eszedben? Ma? Most?! 

Csodálkozva pillantott rám. 

— Akkor járt az eszemben, hiszen menyasszonya voltam. Úgy 
neveltek, hogy ő legyen a legfőbb, mindig őrá gondoljak, akinek régen 
eljegyeztek. Gyerekes lángolással őmiatta tettem. Azt hittem, titkom 
tetszik majd neki. Ő elhagyott, de új hitem megtartottam. Olyan a 
természetem, hogy amit egyszer vállaltam, ahhoz hű maradok. 

— Csak nem haragszol? — simogatta meg hosszú csönd után az 
arcom. — Éppen fordítva van: más kedvéért tettem, de mert megtettem, 
azért esett terád a tekintetem. Ki másra, Gilád után? Rajtatok kívül itt 
senki sem hiszi Krisztust, senki, akihez apám hozzáadhatott volna. 
Mivel Bizánchoz húztunk, Bolgárországba nem mehettem férjhez. A 
római földön legfeljebb holmi elöljárónak lehettem volna hitvese. 
Biharország még el volt zárva előlünk, a mi knyázaink pedig mind 
táltoshitre tértek. Csak te, csak te égen-földön! Ezért ösztönöztelek, 
hogy légy értem nagy ember... 

Úgy kiszáradt a szám, hogy alig tudtam beszélni, de mégsem 
fojtottam magamba: 

-— Hát nem azért gondoltál énrám, mert már kiskorodban 
megcsodáltad és megszántad különös sorsomat? Nem azért, mert 
megmentettem lágy húsodat, törékeny csontjaidat, édes életedet 
Gyalu lovának gonosz patáitól? Nem azért, mert gyűlölted azt a 
hosszú nyakút, aki egyre odázta az egybekelésteket?! 

Mosolyos csücsörítéssel, ahogy kisgyermekhez beszélnek, mondta 
nyugtatgatva: 

— Azért is, azért is, azért is! — Azzal tarkóm, szakállam, orcáim, 


bajszom kezdte simogatni. — És még sok más miatt, amit nem lehet 
elmondani, mivel csak érzi az ember! 

Felneszelvén valamire, a sátor nyílásához lépett, kikukucskált. 

— Készülj! — fordult vissza. — A lakomázók félig eláztak, a lovak 
dobaja nem hangzik át a kurjongatásukon, indulhatunk. Csongrád 
földvárában vár bennünket a keresztények papja. 

Odakint vaksötét volt. Tükör szólítására hat fáklyás lovas került elő, 
odavezették paripáinkat. Ahogy a fáklyák fényénél poroszkáltunk 
Csongrád felé, egész úton a Pokol sötétségére és lángjaira kellett 
gondolnom. Biz az én lelkem, Lóbőr, bizonyosan odakerül, ott fog 
kiégni belőle a mélyében lappangó pogányság. Így megfeledkezni a 
házasság szakramentomáról annak, ki Isten szolgája kellene legyen! S 
hányadik bűnöm ez! 

De lassanként megvigasztalódtam. Mert ha a Mennyeknek 
országát el is veszítem, a hívságos földi jólét mégis az enyém lett, és 
bogárkámmal, ezzel a tiszta angyallal fogom megosztani. Hibátlan 
asszony ő! Még hogy ,szertelenségeiről" beszélnek! Én már tudom: új 
hite lázad véreim szokásai ellen. , Uram — fohászkodtam magamban 
csak légy irányomban türelemmel, hiszen tudod, hogy halálom után az 
örökkévalóságig büntethetsz majd engem. De addig engedj itt bűnöket 
elkövetnem, hiszen határtalan bölcsességeddel beláthatod: mit 
várhatsz egy volt pogánytól, amikor még a Te hiteden felnőttek sem 
tudják kihágás nélkül elviselni szigorú törvényeidet." 

Egyszerű és komor szertartás volt az ott, a keresztény szlávok 
között a várban, és én iszonyúan küszködtem, hogy áhítattal vegyek 
részt benne. De a szabad ég alatt voltunk, láthattam a csillagok 
állásából, hogyan halad előre az idő, nem érhetünk vissza szürkületre 
sem, és bizony, magamba fojtott szitkaimmal a mindentudó Úristen 
előtt megint csak vétkeim listáját növeltem. 

Be is következett, amitől rettegtem. Reggeledéskor jutottunk haza. 
Amikor jóformán csak egyetlen lépés választott el sátrunktól, a 
lakodalmi nép talpon levői észrevettek és körülfogtak minket. Úgy 
kellett hát tennünk, mintha felkelvén, a sátorból jöttünk volna elő. Így 
aztán menthetetlenül belesodortattunk a  megjelenésünkre újra 
felviharzó dínomdánom közepébe; ráadásul még töméntelen, a vélt 
nászéjszakára célzó csipkelődést is jó képpel kellett elviselnünk. 

Tükört elragadta a seregnyi vendég ellátásának túlontúl sok 
gondja. Csak egy-egy pillanatra, mind fáradtabb mosollyal állhatott 
meg az én hátam mögött, hogy asszonyomkért kiszolgáljon engem. 
Egymás szavát még ekkor sem hallottuk a nagy zsivajban. Aznap este 
pedig, annyira fáradságos két nap és két átlovagolt éjszaka után, 
összeroskadva reggelig aléltan fújtuk a forró kását. Hát azért vannak e 
világon (és még kegyes kedvében is) fortélyos poklai az Úristennek, 
Lóbőr! 


De esztendőre mégis megjött az utódom! Természetesen fiú. A 
Mihály nevet adtuk neki, a mennyei seregek fejedelmének nevezett 
Szent Mihály arkangyalról, mivel a mi fiunknak szintén seregeken kell 
majd uralkodnia, az Úr kegyéből, ki nekünk, szülőinek, hatalmat adott. 

A kis Mihály a legjobbkor érkezett, mert alig néhány nap múlva már 
el kellett távoznom Besenyőföldre, ahol Tanuz betöltötte tizenhatodik 
esztendejét. Elbúcsúztam hát az én bogárkámtól, a kis porontytól meg 
a könnyekig meghatott nagyapától, Szalántól, aki elhatározta, hogy 
felemeli a főtt só árát, mivel fiamnak csecsemő korától külön 
udvartartást kíván biztosítani. 

Tudnod kell, Lóbőr, hogy a pusztaiak hite szerint az, ki a régi 
hazában a nép legelsője volt, éppúgy nem vezetheti népét új hazába, 
ahogy az Ótestamentum szavai szerint Mózes sem láthatta meg 
Kánaánt. Ezért szánta rá magát derék testvérbarátom, Javdi aba, arra 
az elhatározásra, hogy népe jobb sorsáért még életében átruházza 
méltóságát Tanuzra. De ez csak az új haza határán eshetett meg. Az 
én neveltem tehát, az ifjú, kosorrú Tanuz, Erdim földjén még bejként 
vitte sátrába Zolta fejedelem legkisebbik lányát. 

Innen ezután Biharországba siettem. Oda Tanuz húgát kísértem el, 
hogy megtörténjen az immár tizenegy éves, férfivá lett Taksony 
kisúrral az egybekelése. Az a lakodalom, amely az erdimbeli 
besenyőkkel örök békét és testvériséget szerez nekünk. Végbe is 
ment ez nagy fényben, díszben, szívet gyönyörködtetően. Egy évvel 
azelőtt Taksony herceg még az én násznagyom volt (és csupán Zolta 
úr különös kegyéből), most pedig én az övé (mivel a néhai Ond úr 
családjába való beházasodásom folytán immár ugyanolyan rang és 
tisztesség illet engem, mintha a honfoglaló törzsfő vér szerinti 
leszármazottja volnék). Én mondtam a félig rögtönzött hosszú 
versezeteket, és szítottam a véget nem érő tréfálkozást. És ott ültem 
jobbján az örömapának, Zolta fejedelemnek magának, míg annak 
balján Pata aba foglalt helyet a hétmagyar országából. Taksony másik 
násznagya, az Őrlánc vezére. 

E két hétországra szóló lagzi után — bizony émelygésig megtelve 
étellel-itallal — vágtában siettem Szalán-országba vissza. De nem 
udvarhelyemre mentem, hanem egyenesen a kenezsnai rév mögötti 
táborba szálltam, mert ott gyülekezett seregem a Gilád elleni háborúra, 
és igen sürgetett az idő. 

A készülődés még sok napba tellett. Az utolsó  előttin 
hazalátogattam búcsúzkodni. 

A kis Mihály éppen nyűgölődött anyja karjában. 

— Nézd — mondta Tükör kacagva -—, dajkáját jobban szereti. — Azzal 
áttette egy pufók rabnő ölébe, ahol a gyerek rögtön megnyugodott, sőt 
kacarászni kezdett. — Szoptatós dajka — magyarázta az én kis 
bogaram. — Ládd-e, milyen gyengéd? S milyen gondos, hűséges. 


Jobban bízom benne, mint magamban. Együtt nőtt fel velem. 

Hamarosan indulnom kellett, de Tükör tartóztatott: csak rövid időre 
maradjak még, valami dolga van. 

Valóban gyorsan visszatért — derekán veretes övvel, fegyverekkel, 
arcát takaró bizánci sisakban. 

— Mehetünk! — mondta. 

— Hogyan jöhetne velem hadba?! - tiltakoztam elképedten. 

— Én ne mennék, ne lennék ott, férjem? Amikor Giláddal végzel? 

Ezzel lefegyverezett, és együtt vettünk búcsút a pöttömnyi 
Mihálytól. 

Tükör válogatott kíséretével — amely rajtam kívül emberfiát nem 
engedett a közelébe — jött a táborba, és sátrán s az én sátramon kívül 
nem mutatkozott sisak nélkül. Egyébként kíséretének minden embere 
ugyanezt a bizánci sisakot viselte. 

Másnap megkezdődött a sereg átkelése a Tisza bal partjára. 
Magam a legelső csapatot vezettem. Gyorsan meg is szalasztottuk 
Gilád kán határőreit. Ekkor visszatértem az átkelőhelyre, és a víz 
partján várakoztam, amíg asszonyom is át nem ért a kíséretével. 

— Üdvözöllek, herceg és vezér! — léptetett hozzám vidáman, keze 
szablyája markolatán. — Ez már Gilád földje a talpunk alatt. Bár már 
Gyaluét tapodnánk! 

- Ne siess! — korholtam mosolyogva. — És ne fesd falra a 
Diaboloszt! Kémeim híre szerint ez a kettő, minthogy atyádat nem 
sikerült megrohanniuk, végül csakugyan és olyannyira hajba kapott 
egymással, hogy a szőrmók még ellenünkben sem fogja segíteni a 
hosszú nyakút. 

— Az sem baj, ha utána mindjárt a szőrmók is sorra kerül. 

— Semmiképpen sem, asszony, ha nem muszáj. Az másfajta dolog 
volna, mint az itteni. Gyalu országa nem Gyalué, ő csak elbitorolta. 
Neki csupán hatalmát vehetnénk el, országának gazdája van. Árpád úr 
Tétényt és utódait tette meg Erdőelve helytartó fejedelmeinek, így ha 
Gyalut levernénk vagy elűznénk, Horkának kaparnánk ki a gesztenyét. 
Kénytelenek lennénk visszaadni elorzott országrészét. 

Tükör bosszúsan fékezte meg táncba kezdő lovát. 

— Ehhez nem értek. Csak azt tudom, hogy amikor a gyékényt 
aratják, a pákája is földre hull. A kezet vágjuk le, hogy meghagyjuk a 
főt? 

Görögre fordítottam a szót. 

— A fej Gyalu volna? Gilád tán ártatlanabb? 

— Ha ez a hegyi manó nem akaszkodik rá, Giládból sosem tör ki a 
rossz! — kiáltott fel szenvedélyesen Tükör. 

— De hisz... — Úgy elszomorodott a szívem, megkeseredett a szám, 
hogy nem is folytattam. — Küldj száguldót inkább, jól van-e a gyerek! — 
sziszegtem fogaim között. 


Az előttünk elterülő lápos vidéken a Csesztereg vizéig nyomultunk 
előre. Ezzel a Maros és a Tisza déli szöglete a mi kezünkbe került. A 
következő napokon már a bögei részeken haladtunk, míg el nem értük 
a Temes folyót. Gilád vitézeinek mindig csak a hátát láttuk. 

Eközben a bihari kabarok Velek és Vajta vezetésével a Gilád- 
országgal határos gyepűföldön át a Maros északi partjának tartottak. 
Én egy ezeresemet küldtem eléjük, hogy a kemeji részek felől való 
átkelőhelyek hídfőit kerítsék birtokukba. Miután ez megtörtént, Bihar 
seregei szabadon átjöhettek a folyón, és segítségükre volt vitézeimmel 
együtt elindultak dél felé, hogy derékhadamhoz csatlakozzanak. 
Tizennégy nap telt el mindössze, és Gilád országának a felét máris 
elfoglaltuk. 

De hátravolt még a döntő ütközet. 

Fürkészőim végre felfedezték az ellenséget. A kán saját 
udvarhelyén, a Temes partján fekvő Fövény-révnél gyűjtötte össze a 
seregeit. Először azt hittem, azért, hogy mindenekfelett a maga 
otthonát, jószágait védelmezze. De aztán ráébredtem, más jó oka is 
van erre. Ilyen erősen szorongattatva, a Duna közelében akarja 
felvenni a harcot, ahol a leghamarabb egyesülhet a segítségül hívott 
bolgár hadakkal. 

Kengyelfutót menesztettem a közeledő Velek vezérhez: magam 
nyugat felől széles karéjban kibontakoztatott sereggel tánadom meg 
Fövény-révet, s mivel rohamom elől a kán csak úgy térhet ki, hogy a 
túlsó partra húzódik vissza, a bihari sereg mielőbb keljen át oda, és 
Fövény-rév keleti hídfőjére rontva, váratlanul kapja oldalba a mi 
szorításunkból kibújni akarót! 

Két nappal később, kora reggel törtünk rá Giládra. De a túlsó part is 
feketéllett a hadaktól, megérkeztek már és odaát tanyáztak a bolgár 
seregek. Ezek a harci zajt hallván, rögtön igyekeztek át a gázlón, hogy 
segítséget nyújtsanak a kánnak. De miközben egy részük még a 
vízben küzdött az árral, a többi meg az átkeléshez készülődött, 
vágtatva megjelentek Velek meg Vajta vitézei, és lecsaptak rájuk. 

Fergeteges csata bontakozott ki, Lóbőr! A révhely mindkét oldalán 
folyt a küzdelem. A folyó medre is megtelt egymásba gabalyodott, ide- 
oda tocsogó lovasokkal. Dühödt bolgárokkal, akik a bihariak rohamától 
megrettenve most már kétszeres erőfeszítéssel akartak átjutni a jobb 
partra, és velük szemközt robogó Temes-vidéki vitézekkel, akik meg a 
mi lándzsáink elől próbáltak odaátra futni. 

Dél is elmúlt, mire mind a két parton mi kerekedtünk fölül, és 
hozzáfoghattunk, hogy az alacsony meder széléről mindkét irányba 
nyilazó, a nád s a füzek között bujkálva orvul elő-előtörő maradék 
ellenséget is nagy üggyel-bajjal elfogjuk, lefegyverezzük. 

Rengetegen estek el ezen a napon. Veleknek és Vajtának egy-egy 
alvezére, a bolgár seregnek meg mindhárom parancsolója. Giládot 


azonban nem találtuk sem az élők, sem a holtak között. Késő este 
derült ki, hogy győzelmünk nem végleges, mert a kán észrevétlenül 
kivágta magát a csata forgatagából, elmenekült! Száguldókat küldtem 
a nyomába. 

Hajnalban tudtam meg, hogy a Duna felé tart, délkeleti irányban. 
Velek hadát a fövényrévi csatatéren hagytam, magam meg Vajtával 
nyomába eredtem Giládnak; vadul hajszoltuk a paripákat. Délutánra 
értük utol elnyúlt seregének végét, és estig fogyasztottuk, hol a loholó 
utóvéd hátát kaszabolva, hol a  feltartóztatásunkra — velünk 
szembefordulókat vágva le. Az ellenség úgy hullott, mint kasza után a 
rend. 

Éjszaka rövid időre megpihentünk. De pitymallatkor már folytattuk 
az üldözést. Tüzes szablyáink élétől viaszként olvadt el a kán serege, 
úgyhogy csak legelöl haladó testőrsége maradt meg. Annak védelme 
alatt robogott be a Duna partján álló Keve várának magas sáncfalai 
közé. E hű jobbágyainak utóvéde ott egy szálig feláldozta magát, 
mindaddig elállva a mi előhadunk útját, amíg Gilád mögött bezárult a 
vaskos tölgyfa kapu. 

Mint a vad nyomát vesztett kutyafalka, vitézeim csalódottan 
ugratták körül a várat kerítő széles vizesárkot, a sáncfal tetejéről 
nyakukba záporozó nyílvesszőkkel, zúduló kövekkel is alig törődve. De 
hát a kán megint csak kicsúszott kezünkből. 

Égő haraggal és holtfáradtan táboroztunk le a közelben folyó 
Panyóca vize mellett. 


A HOZOMÁNY 


Másnap besenyő kengyelfutó érkezett hozzám, ők is betörtek a 
Vaskapu felől, és napok óta harcolnak. Orsovát megadásra 
kényszerítették, Harám várát most vették be s közelednek. 

Két nappal később, déltájban valóban feltűnt az erdimbeliek 
lándzsáktól tüskésen kígyózó menete. Elébe lovagoltam. Meglátva 
zászlómat, a besenyők vezére kivált seregéből, és felém vágtatott, 
bőrvértjén ott szikrázott a kereszt alakú ezüstjelvény. Mondanom se 
kell, Sur volt az, derék barátom, akivel együtt küzdöttünk Bizáncban. 

Mi a vár alatti fél mezőt elfoglaltuk sátrainkkal, szövetségeseink 
tábora most betöltötte annak másik felét is. 

Láttam megjelenni a sáncfal tetején Gilád kán csillogó köntösbe 
öltözött nyúlánk alakját. Ez volt az utolsó vára. Utolsó várának ormáról 
bámulta, mi nép veszi körül, hogyan lobognak emitt a Szalán- 
országiak és a biharországiak zászlai, amott meg az erdim-belieké. A 
Duna felé is tekingetett. Azt ellepték ladikokba ültetett íjászaink, hogy 
se át ne szökhessen a bolgár partra, se onnan ne küldhessenek neki 
felmentő sereget. Meg kellett értenie: legfeljebb verdeshet még, mint 
madár a kalitkában, de nem szállhat el, nincsen menekvése többé. 

Ekkor már ott volt Keve vára alatt a tartalék sereg, tehát Tükör is a 
kíséretével. Ő szintén nézte a sáncfalon álló hosszú nyakút. 

— Legyőzted, férjem — rebegte. — Ahogy megfogadtad. Porba 
hullott. . . 

A kán merész, szép arcának vonásait a mélyből nem lehetett jól 
kivenni, de nyaka vonalát igen. Én azt néztem, milyen ingerlően 
kívánkoznék fölébe egy szablya villanása. 

— Még nem egészen - feleltem Tükörnek. — Majd ha a feje gurul a 
porban... 

Két napig ezután előkészületek folytak. A harmadikon 
hozzáfogtunk a vár vívásához. A kapu felőli oldalon a sáncfal tetejét 
elárasztottuk nyílzáporral, hogy az ellenség íjászait elüldözzük onnan, 
s közben embereink nagy köveket, homokkal teli bőrtömlőket, 
rőzsenyalábokat, farönköket cipelve oda, kezdték behányni a 
vizesárkot. Gilád kán ekkor a vár fokáról kürttel jelt adott, és 
békekövetet bocsátott ki a kapun egy szekér kíséretében. 

A követ mezítláb, hajadonfőtt járult elém, a szekér pedig meg volt 
rakva mindenféle drágasággal. 

-— Kán uram szavait halljad, fővezér! ,Nem követeltetek tőlem 
semmit, hadat sem üzentetek" — így szól hozzád az én uram, Gilád. 
, Csak megtámadtok, és agyon akartok csapni! Hogy a besenyők így 
tesznek, azon nem csodálkozom. De ugyanegy nép fiai, mint a Szalán- 
országi vezérek, a biharországi vezérek, így bánjanak velem? Én 


bezzeg testvérként kívánok viselkedni. Átadom a várat, és gazdag 
ajándékot küldök nektek. Válaszul csak nem fognak a testvéreim 
elveszejteni?" 

— Ugyanegy nép fiai vagyunk?! — csattantam fel erre. — Hát ő nem 
viddini bolgár származék már?! Ennyi esztendő után jut uradnak 
eszébe a testvérré tevő szeri vérszerződés, amit atyja kötött Árpáddal, 
ő meg kutyába vett?! 

Tükör csengő hangja szólalt meg mellettem: 

— Igaz minden szava a fővezérnek! 

Szemem sarkából megütődve pillantottam rá, mert minek — s nem 
is illő —, hogy ebbe beleavatkozik. Azután pedig egészen elképedtem, 
alig hittem fülemnek, mivel így folytatta: 

— Szerencséje a te uradnak, hogy ilyen bátor és igaz herceg az 
ellenfele. Mert a bátrak és igazak könyörületesek. Élete első jó szava 
ellenében a te urad elnyeri életét! 

Mit? Életét?! — Éreztem, hogy arcomat elsápasztja ez az asszonyi 
csel. S nem tudom, mire visz indulatom, ha Vajta vezér oda nem lép 
hozzám. 

— Bölcsen szólott e sisakos ifjú bizalmasod, kit nem ismerek. 
Bizony, Zolta fejedelem óhaja is ez. Lelkemre kötötte, ha Gilád önként 
megadja magát, életét ne, csak kánságát veszítse el! 

Forrván magamban, és csupa feketét látva szemem előtt, 
ráhagytam: akkor legyen úgy, de intézze ő. Sarkon fordultam. Egy 
vitézzel pedig parancsot küldöttem Tükör kíséretének, hogy 
gazdájukkal a Panyóca túlsó partjára költözzenek menten, a táborban 
pedig bizánci sisakot ne lássak, mert levétetem, de a fejjel együtt! 

Néhány nappal később, amikor mi, hódító vezérek Keve várában 
búcsúlakomára gyűltünk össze, Gilád is jelen volt. Nem Gilád kán, a 
bolgárok cárjának vazallus fejedelme, hanem Gilád úr, Gilád vajda, 
azaz magyari törzsfő. Közben megjárta az utat Bihar váráig és vissza, 
meghajolt Zolta fejedelem előtt, kit — bűneit szánva-bánva — arra kért, 
hogy megújítván a régi vérszerződést, hadd legyen népe törzsfője 
Zolta úr jogara alatt. Mivel a fejedelem is eleve így gondolta, a 
múltakra nézve bocsánatot nyert, és úgy tért meg hozzánk, mint 
ezután közénk tartozó. Velek fülembe súgta: nem sokat uraskodhat. 
Mert a mi bölcs fejedelmünk, hogy Árpád birodalmának ezt az 
országrészét visszanyerte, a törzs nemzetségfőit magához szólítja 
most: ugyanolyan hatalommal ruházza fel őket, mint amivel a 
hétmagyar országának ispánjai rendelkeznek. Giládnak csak az üres 
cím marad... 

Nekem ez kevés volt. Szép pofáját szerettem volna összetörve 
látni! A békekövet ottjárta óta csak dúltam-fúltam, asszonyomat semmi 
szín alatt nem engedtem magam elé, és amikor most Vajta nevetve 
azt válaszolta Veleknek: , Lehet, hogy a címe majd fabatkát se ér, de 


Gilád itt a leghatalmasabb nemzetségnek a feje lévén, az ispánok 
között ő lesz a legbefolyásosabb", az eget szerettem volna 
lerogyasztani. Nemcsak Gilád elnyűhetetlen hatalma miatt, hanem 
azért is, mert látom: az asztal legvégében bizánci sisakon tükröződik a 
fáklyafény, méghozzá nem akármelyiken, hanem azon, amelyik 
énhozzám tartozik! 

Odarohantam. Tükör szó nélkül fordult ki velem az udvar sötétjébe. 

— Tudtam, itt végre megtalállak — suttogta görögül. — Reméltem, 
odahívsz, magad mellé ültetsz, megmondod végre, miért haragszol 
rám. Keresztény nők Bizáncban férjük oldalán ülhetnek a lakomákon. 
Itt is tehetnénk, hiszen ki tudja, hogy nő vagyok? 

— Gilád tudja — feleltem. — Ebben a sisakban vívtál vele. 

— Jaj! — sikoltott fel halkan. — Igaz. Megyek! 

Megragadtam a karját. 

— Azért kísértél el a hadjáratra, némber, hogy ravaszul megmentsd 
a hosszú nyakú szépséges fejét! És azért jöttél ma ide, hogy 
gyönyörködhess abban, amit megmentettél?! 

Elkeseredetten toppantott. 

— Hazugság! Azért kísértelek el, hogy kiomló vérét lássam! Úgy 
hittem, csatában következik az el. Ámde a fegyvert félretéve békéért 
esdekelt. Ilyenkor cseppenjen keresztényi vér keresztény kezére?! És 
egyes-egyedül az én bosszúm kedvéért? Amikor nincs is célja már 
bosszúmnak, hiszen bűne — az, hogy áltatott és eltaszított — érdeme 
lett. Hát nem annak köszönhetlek téged?! Gyönyörködni is ide, az én 
hatalmas és ellenállhatatlan, vitéz férjemben jöttem! 

A csalódás és gyanú túl mélyen fúródott szívembe, semhogy mint 
egy tüskét, egyetlen rántással lehetett volna eltávolítani. Keserűen 
suttogtam: 

— Lám, milyen fennkölt indokok késztettek arra, hogy oly váratlanul 
megbocsáss neki! 

— Végre megértesz! Miért nem is szólhattam veled már előbb! — 
kiáltott fel boldogan, mert ártatlanságának tudatában szavaim gúnyos 
élét nem fogta fel. — De most is túlzol ám, most a jót túlozod el. Mert 
nem bocsátottam meg, nem is bocsátok meg neki soha. Vére 
ontásától riadtam csak vissza. Amit pedig ennek miértjéről mondok, 
azt is csupán abban a pillanatban értettem meg, amikor a követet 
hallgattam, és a neki adandó válaszodnak kénytelen voltam elébe 
vágni. 

— Ez az, hogy elébe vágtál... 

— Azért, hogy felmentselek fogadalmad alól. De akkor már napok 
óta forgattam fejemben: jobb volna, ha nem halna meg. Éspedig nem 
fennkölt okok miatt. Nő vagyok, herceg! Végtére az vagyok sisakban 
is, és anya, hát ne csodálkozz! Jövendő szálláshelyünk körül forognak 
az én gondolataim, hiszen ,Kulán-földje"7, hozományom, végre a 


miénk; a tiéd, az enyém, a fiunké; felszabadult! Boldogan szeretnék 
élni ott! Csak hogyan boldogan? Az Úristen ege alatt, ha 
megszegnénk  könyörületességre szólító parancsát?! És olyan 
idegenek között, akik urának, hatalmas rokonának mi vágtuk el élete 
fonalát?! Ezért kaptam az alkalmon, hogy megkegyelmezhetünk. 
Fiunkért tettem, amit tettem! Hogy békében nőhessen fel, régi 
ellentétek árnya szöszke fejére ne hulljon! — S leborult előttem. 

Mondanom sem kell, Lóbőr, méltatlan haragom szertefoszlott. 
Elszégyelltem magam. Bizony az én koromban már ilyen keserves 
leckében kell megtanulni az asszonyok gondolkodását. Mert más az, 
mint a miénk, és minél öregebben találkozunk vele, annál nehezebben 
érjük fel ésszel... Gyorsan felemeltem az én kis bogaramat, 
magamhoz öleltem. Nem is tudom, hogy kettőnk közül melyikünk volt 
boldogabb, amikor arcáról lecsókoltam a gyanakvásommal és 
durvaságommal kicsalt könnyeket. 

Az elkövetkező napokban Sur vezérrel, Vajtával, Velekkel és a 
készséges Giláddal Keve várától a Maros déli partjáig bejártuk az 
összes utakat, mindenütt lecsitítva a még folyó kisebb küzdelmeket; 
békét hirdetve, rendet teremtve. Ekkor aztán a  Vaskapunál 
elindulhatott az Erdimből elköltöző besenyő nép áradata. Keve váráig 
a Duna bal partján jöttek, innen a Panyóca vize mellett folytatták az 
utat, majd a Temes völgyében haladtak észak felé. Porfelleg úszott 
lovas, szekeres menetük felett. Ez a porfelleg végigvonult Gilád 
törzsének földjén déltől északra, nem ülepedett le tíz nap, tíz éjen át. A 
Maros déli partján azután a gázlónál összegyűlve, elsőnek az 
asszonyok, gyerekek, öregek keltek át az északi oldalra, Zolta úr 
országába, majd az ingóságokra és a töméntelen nyerítő, bőgő, 
bégető jószágra került sor. Tízezer vitéz még visszamaradt ezen az 
oldalon. 

Jelen voltam, amikor testvérbarátom, a vitéz és bölcs Javdi aba e 
tízezer lovas besenyő sorfala előtt levette magáról az abák jelvényett, 
és sorban átadta az én neveltemnek, az ifjú Tanuznak. Aztán 
megáldotta utódát, és megcsókolta kétfelől az arcát, a táltosoknak 
meg értékes ajándékokat nyújtott át áldozatul a szellemeknek, végül 
útjukra bocsátotta népe férfiait. 

Ezek, amikor egyenes sorokban elindultak a folyó felé, lándzsáikat 
pörgetve, szablyáikat suhogtatva, háromszor kiáltották új törzsfőjük 
nevét. A fegyverek villogása villámlobbanásként hasított szemembe, s 
mennydörgésként követte a tízezer torokból felhangzó , Tanuz-aba- 
Tanuz-aba-Tanuz-aba!" dübörgése. 

Ők nem a gázlót használták. Feljebb keltek át, ahol szűkebb és 
mélyebb a meder, alkalmas az átúsztatásra. A táltosok ugyanis 
lelkükre kötötték: , Érintkezzetek a víz szellemével, hogy megismervén 
benneteket, pártfogótok legyen; zsákmányt adjon, ha halásztok benne, 


határul szolgáljon, ha ellenségtek közelít! Tanuz aba ért át legelőször. 
S nem fordította vissza a fejét, nem volt szabad neki. Csak a vitézek 
tekintettek hátra, integettek is —, azok megtehették. 

Mi Javdival sokáig nem tágítottunk a partról. Sátraink előtt a múltról 
és a jövőről ábrándozva kuporogtunk egy földre terített szőnyegen, 
amíg be nem esteledett, és meg nem láttuk, hogyan lobbannak fel 
sorra odaát, az egykori puszta gyepűföldön, a mi hazánkban új hazát 
lelt nép legelső tábortüzei. 

Javdi, aki nem tehette lábát arra a földre, azért nem maradt 
hontalan. Ekkor már az én — amúgy is nagyrészt besenyőkből álló — 
testőrségemnek volt a parancsnoka. 

Másnap reggel sátramban jelentkezett az én testőr vezérem, és azt 
kérdezte tőlem, amit én őtőle oly sokszor azelőtt: 

— Mi a parancsod, testvérem? 

— A testőrség, Javdi vezér, és Tükör hercegnő kísérete szedje fel 
sátrait. ,Kulán-földjére" indulunk. . . 

Ennek, Lóbőr koma, immár két esztendeje. Azóta időm nagy részét 
itt töltöm, ,Kulán-földjén", azaz szálláshelyemen. A Maros déli partján 
húzódik, téli szállásom, egy tiszta vizű patak torkolata — és a nyári 
szállás, a Sztrigy folyó völgye között. Hála az én kis bogaram 
bölcsességének, valóban boldogan és zavartalanul élünk itt 
mindhárman, a kis Mihállyal. 

Szeretjük a havas teleket (a farkasok a Maros jegén néha egészen 
udvarhelyünkig merészkednek, ilyenkor sokat leterítünk közülük) és a 
Sztrigy parti időtöltést, amikor a nyájak a sátraink felett magasban 
elterülő hegyi legelőkön töltik a nyarat. Ősz elején méltóságteljesen 
jönnek vissza onnan borjaikkal a tehenek, ficánkolva és sörényüket 
lengetve, rengeteg csikóval a lovak. A meggyapjasodott birkák tömege 
pedig napokon át özönlik összezsúfolva a hólé vájta mély ösvényeken. 
Mintha egy szürke hullámokat vető, örökké habzó patakot látnál lefelé 
ugrándozni a kiálló kövek között, amelyek felett szétterül és egekig 
csapódik a vidám bégetés. S enyém mindez a gazdagság, mindez a 
gyarapodás! Az enyém, kis bogaramé és fiú utódomé... Képzeld el, 
barátom! 

A téli szálláson  földmívelő  ínjeink kunyhókban élnek, 
hasonlóképpen a kézművesek is, és e kunyhókból, a nyári szállásról 
visszatért pásztorok sátraival együtt, évente néhány hónapra egész kis 
város kerekedik. Díszsátramban itt gyakran fordulnak meg vendégek. 
Kelétről . érkező idegen kalmárok, szomszédban  szállásoló 
nemzetségfők, Tanuz aba, akinek a népe Zolta úr földjén kezd 
gyökeret ereszteni (úgyhogy éppen a békesség és kezdődő jólét okoz 
nekik gondot: állataik igen szaporodnak, a legelők szűkek lehetnek 
nemsokára. Legalábbis így véli a heves vérű főtáltos, Sur vezér, kinek 
most Tanuz abával vannak ellentétei) . 


Az immár magyari köpönyeget viselő Gilád úr olykor szintén 
megjelenik téli szállásomon, nem tart haragot. De ma is igen kérkedik. 
Még kán korának utolsó napjaiban bolgár asszonyt hozott a sátrába, 
és azóta megszületett fiuk, Ajtony, akiről azt jósolják a táltosok: oly 
gazdag ispán válik majd belőle, hogy széles e vidéken nála senki sem 
lesz hatalmasabb! Gilád a bolgároktól való elszakadásával egyidejűleg 
letette keresztény hitét; most vakon bízva a pogány papok 
jövendölésében, úton-útfélen hirdeti Ajtony fia jövendő nagyságát. 

Lakomáimon gyakran ül az asztalnál egy sisakos . vitéz. 
(Ellenkezőképpen, mint Bizáncban, nálunk ünnepélyes alkalmakkor a 
férfinép fején tartja a fövegét.) De amikor Gilád a vendég, a sisakos 
sohasem mutatkozik, sőt úgy elbújik, hogy nyomát sem lehet lelni a 
szálláshelyen. 

Mi más okból, Lóbőr, ha nem azért, mert bosszúérzetét legyőzte, 
de nem a szíve mélyén lappangó gyűlöletet! 

Látni se képes a minden más nőben gyönyörűséget keltő 
vonásokat. 

Ó, milyen szerencsés vagyok én, koma! 

Természetesen mi is látogatunk másokat. És sok időt töltünk 
Szalán országában meg Biharban, Zolta úrnál. Az én fejedelmem most 
erős. Kabarjain kívül besenyőin s Temes-vidéki magyarjain is 
uralkodik, és szilárd szövetségesének tudhatja az én ipamat, a Só 
Urát. De a nagyföveget mégis Fajsz viseli, ki néhány évvel fiatalabb 
nála. Ráadásul Fajsz úr úgy megijedt az ő erejének növekedésétől, 
hogy irigységében a főtáltossal — Tas fia Lélt nem lehetett nehéz erre 
megnyernie — kihirdettette: ha Mén-Marót az ő országába betenné a 
lábát, tüstént teljesedjen be rajta a szellemeknek Zoltát illető egykori 
parancsa! Mégpedig nem is szent áldozat-, hanem büntetésképpen. 
Mert ami híja van — úgymond - a hatalmasságok torzsalkodása és 
uraskodása miatt a nép jólétének, az Zolta fejedelem elmaradt 
áldozatának a folyománya... 

Megint csak igen keserűen biggyesztgeti száját az én uram. 


SZENT LÁSZLÓ SÍRJA 


A király képviselője hangos torokköszörüléssel szakította félbe a 
felolvasó barátot. 

— Mára elég! — sóhajtott. — Hallánk annyi különös dolgot, hogy 
megtörténtükön vagy meg nem történtükön való fejtörésünk elűzi 
álmunkat ma éjszakára. 

Látva,  Kalán bíboros mennyire  felélénkül e szavaitól, 
megkeményítette magát, és szárazabb hangon folytatta: 

— Megtudtuk hát a birtokra vonatkozó igény forrását. Miszerint a 
honfoglaló Ond nemzetség birtokainak Kulán akaratából, Nána 
unokafivér kizárásával Kulán lányára és annak révén a bazilitáknak 
nemrég örökséget hagyó Tente-Pentele nemre kellett volna átszállnia. 

— Bizonyára nem hiába történt, ha mégis Nána örökölte, tőle pedig 
mi, utódai, a Bár-Kalán nemzetség! — vetette közbe Kalán. 

— Ennek okára, jogos vagy jogtalan voltára a holnapi consessus 
alkalmával még válaszolhatnak a pergamenek. Egy másik dologra 
azonban még ma szeretnék választ kapni — fordult az országbíró a 
görög rítusú barátok felé. — Valóban levelek ezek? Ti szerzetesek azt 
mondjátok: igen. Jó, mondom én, de akkor a bithüniai Agroszban, 
Konstantinápolyban és egyebütt lenne a helyük, ahová elküldték őket. 
Hogyan kerülnek ide? Azaz: miképpen kerülhettek oda és együvé, 
ahol ti baziliták találtátok őket? 

A bíboros gúnyos arccal, sietve közbevágott: 

— Elküldött levelek másolatai nem képezhetik. . . 

A felolvasó barát és a szávaszentdemeteriek rendfőnöke egyszerre 
pattant fel. 

— De hisz nem másolatok! 

— Miért nem engedi főtisztelendőséged, hogy a feltett kérdésre 
magunk válaszoljunk? — folytatta méltatlankodva a rendfőnök. 

A felolvasó barát meg így: 

— Meggyőződhet róla bárki, hogy a levélíró saját kezétől való 
impurumok! Piszkozatok, amelyekről az elküldött leveleket másolták. 
Éppoly hitelesek, akárcsak amazok lennének! Hiszen csupán a külalak 
szépsége miatt írták újból őket, a szöveg már nem változhatott, íme, 
láthatja király urunk képviselője saját szemével, s a bíboros is 
megtekintheti: szépiacsont használatának, amellyel a drága 
pergamenről a cserfagubacs levével írott szót, sort íráshibák esetén 
ledörgölik, van-e bárhol nyoma? Panteleémon a hibás szövegrészt, 
néha számtalan sornyit is, egyszerűen áthúzta, és újat írt helyébe. 
Lám, mint itt is, itt is... Egyáltalán nem takarékoskodott. Így egy-egy 
levél elküldéséig igen sok és vagyonba kerülő pergameneket 
használhatott fel. Nem csoda, ha egy helyütt megjegyzi: évekig nem 


volt módja rá, hogy írjon! 

A rendfőnök ünnepélyesen felállt, háromszor egymás után széles 
keresztet vetve, mormogta: 

— Uram, te tudod, mennyire vágyja a te szolgád a mennyei 
üdvösséget, és milyen irtózással retteg a kárhozattól! — Majd felemelte 
hangját: — Kész vagyok megesküdni Lászlónak, szent királyunknak 
sírja felett, hogy egyazon kézzel írott, eredeti és minden tekintetben 
hitelt érdemlő levelek ezek, melyek a mi kezünkhöz igaz úton, Istennek 
tetsző módon kerültek! Lelkem rajta! 

Kalán bíborosnak még az ajka is elfehéredett. Riadtan meresztette 
szemét az országbíróra. 

Amaz meg lesütötte a magáét. Köhintett. 

— Fajsz... — dörmögte -—, ez egy helység. De hogy élő ember lett 
volna, népünk fejedelme?... Szabolcs is... fejedelem? Ki hallott 
ezekről? Zolta száműzetéséről ki tud?! — Egyre jobban felemelte a 
hangját. — Király urunk, Endre és Árpád házából való minden 
királyaink, fel a szent király Istvánig, Zolta fejedelem ágyékának révén 
erednek Árpád törzsökéből. És akkor ez a Zolta, összekötő kapcsuk a 
honfoglalóval, évtizedekig  proscribált[21] lett volna?! Eh! - 
Kiegyenesítette derekát, és megvetette a szék támlájának. — 
Természetesen, atya — emelte a rendfőnökre tekintetét —, a két fél 
közül majd valamelyiteknek meg kell esküdnie Váradon, Szent László 
sírja felett a maga igazára, mivel nem vagytok alantas személyek, 
hogy tüzesvaspróbának vessünk alá. A király úr rendeletére itt folyó 
vizsgálatnak éppen az a célja, hogy megállapíttassék, melyik félnek 
kelljen a kijelölendő poroszló jelenlétében az esküt letennie. A törvény 
könyörületessége folytán annak, amelyiknél kevésbé tehető fel, hogy 
könnyelműsége, elfogultsága avagy tévedése folytán, 
rosszhiszeműségről nem is szólva, hamis esküvel túlvilági boldogságát 
kockáztatná, vagy akár abba a szégyenbe kerülne, hogy csak a 
legvégső pillanatban ébredvén rá a Pokol borzalmaira, az esküvéstől 
visszariad. Éppen azt kell itt eldönteni, melyik fél az, kinek feltehetően, 
vagyis a mi véges emberi belátásunk szerint, igazsága van. Ne 
sürgess tehát esküre való elszántságoddal, atya! Még ma nem látok 
tisztán. Ma még nem dönthetek, melyikteket engedhetem az Isten 
ítéletének elébe, téged vagy őfőtisztelendőségét, a bíborost-e? Nagy 
felelősség ez, tudjátok? Hiszen amikor az esküvő személyéről 
rendelkezést tettünk, a per sorsa kikerül kezünkből a Váradon nyugvó 
szent király közvetítésével a mindent látó Úristen ítélete alá. Márpedig 
a földi javak bírhatása az embereket vakká teszi, az esküvésre kijelölt, 
megnyertnek vélve perét, nem gondol rá, micsoda bosszút zúdíthat a 
túlvilágon . önnön fejére, ha annak, amire megesküszik, a 
legcsekélyebb híja volna... No, de elég, elég! A consessust mára 
berekesztem. 


Kalán — először az ügy tárgyalása óta — megkönnyebbülten 
emelkedett fel a hosszú tölgyfa asztal mellől. Lám, az országbíró már 
ingadozik. , Köszönöm neked, Krisztusom — fohászkodott magában. — 
Ha nem ők esküsznek, hanem én, mentve van az ősi birtok!" 

, Tanuzaba — jutott eszébe —, még hogy azt jelentené: Tanuz aba! 
Ki hallott erről?" Váratlanul azonban elfogta valami nyugtalanság. A 
besenyők az időben csakugyan bejöttek, letelepedtek itten. . . 

Tanuzaba, erről ír a Gesta Hungarorum, vénkorában feleségével 
együtt élve eltemettetett, mert nem akarta felvenni a keresztet. Tűzzel- 
vassal terjesztették akkor a hitet, de ilyen szörnyű ítéletnek mást nem 
vetettek alá. De ha Tanuzaba csakugyan István szent király rokona 
volt, úgy térítő urunk vak haragja érthető... az ő atyafiának pogány 
elszántsága veszélyes példa erejével hatott... akkor a megtorlásnál 
nyilvánvaló a kétszeres erély... Jézusom! 

Ahogy kifelé tartott, s hallotta csizmája sarkának éles kopogását a 
kőpadlaton, úgy érezte, mintha a szíve dobogását hallaná. Riadtan 
odatette kezét a mellére. — Vajon én, lelkemnek veszélye nélkül 
megesküdhetnék-e, hogy mindez teljesen hamis és hazug?... 
Uramisten! 


Harmadik rész 
A NAGYFEJEDELEM 


KONSTANTINÁPOLY 


A sok levél közül, amit életemben a világba menesztettem, ez 
Tehozzád mindössze a második lesz, Só Ura! Ahogy kiszámolom, 
huszonhárom esztendeje, hogy az elsőt küldöttem volt, és 
tulajdonképpen nem is Neked, hanem egy gyermeknek szólt az. A 
lányodnak, aki immáron hét éve a feleségem. (És most innen, általam 
küldi tisztelő üdvözletét.) 

Itt vagyok ismét a császári városban! Én, a birodalomból örökre 
kitiltott! Ki hitte volna ezt? Csak énmagam. Én előre láttam. 

Ámbár a jóslataimmal most igazán nincs okom kérkedni. Nem 
mintha többnyire nem váltak volna be, hanem mert éppen az a 
jóslatom hagyott cserben, amelynek a megvalósulására a leginkább 
számítottam... 

Kán ipam, gonosz kedvemben vagyok! Tegnap az Aranyszarv 
öbölben azt a helyet keresvén fel, ahol valamikor egy közeledő hajó 
elé könnyű szívvel vetettem magam a habokba, a vízben tükröződő 
ábrázatomtól megriadtam: egy öregember bújt az én vonásaim közé! 
öreg? Én?... Amikor Zolta úr érdekében kezdett ügyem még távolról 
sincs befejezve?! S most itt kétszeresen látom, milyen fontos az! A 
besenyőket megcsapoltam ugyan, de az Etelközben maradtak 
fenekednek ránk ma is. Ami azért kisebb gond lehetne, ha a nyugati 
szomszéddal úgy állnánk, mint azelőtt, de a bajor most nemhogy 
barátunk volna, egyenesen készül ellenünk. Bizánc pedig, amelytől 
mindig támaszt reméltem, tudd meg, veszélyes praktikával tör felénk! 

Százszor jobban, mint eddig: nagyfejedelem kell nekünk! Hogy a 
nép bármi veszedelemben két lábon állhasson a földjén, akár Árpád úr 
idején. Nagyfejedelem, akinek a mi országocskánk is — a más 
részekkel összetartva — szárnyai alá húzódhatna végre! De Zolta 
megint messzebb került az uralomtól, holott már azt hittük, közelében 
van annak... 

Hogy jól megérts, hivatkoznom kell korábbi dolgokra is. 

Például néhány évvel ezelőtti vitámra Zolta fejedelemmel, amikor 
felmerült a gondolat, hogy a derekasan felcseperedett Taksony 
külországi hadjáratot vezessen. 

— Tudom, hogy szemed fénye, és félted, mert szelesnek tartod — 
mondtam. — De én alvezéreként majd tanítom, óvom őt. Személyi 
tekintélyt, hadvezéri hírnevet kell szereznie, és a becsülethez 
nélkülözhetetlen kincseket! A hétmagyar országának élére való 
visszatérésed esélyeit is növeli, fejedelmem, ha fiadban a nép próbált 
bátorságú, hadi tudású utódot remélhet. Bizánc ellen mennénk. 
Természetesen, hisz Biharból csakis délnek nyitva az út. És 
szerencsére, mert ott bizonyos a siker! A mieink közül első voltam, aki 


Konstantinápoly falai alá nyomult. Négy évre, majd kilenc évre rá 
Bulcsúnak és Lélnek közösen ez szintén sikerült. Romanosz, akit én 
tanítottam meg arra, hogy ne sajnálja a váltságdíjat, a Bulcsú-Lél 
vezette seregek elé is kincsekkel teli szekerekkel küldte Theophanész 
patrikioszt, sőt mindkét alkalommal még ötévi adót is a nyakába vett. 
Ne feledd, bármi erős és gazdag is a birodalom, ott magyari dúló sereg 
még sosem maradt alul... 

— Konstantinápoly alá nem mehettek — rázta fejét Zolta úr. — Éppen 
a Bulcsú és Lél által szerzett adó miatt. Ez ősi törvény! Ha bármelyik 
törzs, nemzetség, kalandozó vezér béke fejében adófizetésre szorít 
egy országot, az egyezséget egész népünknek állnia kell! 

Azt válaszoltam: 

- Uram, most semmivel se törődjünk, hogy mindent 
megnyerhessünk! A minap értesültem egy görög kalmártól: Romanosz 
nem császár többé, saját fiai taszították le a trónról! Amiből 
megjósolhatom: immár csak egy tyúklépés, hogy a valódi császár, 
Kónsztantinosz kerüljön uralomra. Ezúttal a bizánci birodalom valóban 
teljes és hatékony támogatására számíthatnál, fejedelem úr, ha a 
város falai alá nyomulva, mi kényszerítenénk ki Kónsztantinosz 
felemeltetését! 

Zolta azt válaszolta, hogy ő utolsó könnyelműségét Werlaon vára 
alatt követte el, idegenben ilyen kockázatos csínyt sem meg nem 
kísérel, sem meg nem enged többé. 

Pedig a tervem bízvást bevált volna. Itáliában szereztem erről 
bizonyságot, amikor sok huzavona, időmúlás után, múlt évben végül is 
— mint tudod — a Te földeden és Horvátországon át a VIlasziföldre[22] 
csaptunk le Taksony vezérlete alatt a zsákmányra kiéhezett bihari 
kabar és besenyő hadakkal. II. Berengar, az ott uralmáért küzdő király, 
tíz véka pénzt méretett iszákjainkba, és országán át megnyitotta 
előttünk a Dél-Itáliába vezető utat. Azon a földön aztán minden 
ellenállást legázolva, kedvünkre szedtük a rabokat, sarcoltuk a 
városokat, míg Taranto kikötőváros falaihoz nem értünk. Itt egy 
páncélba öltözött tiszt jött elénk a várparancsnok üzenetével, ami úgy 
szólt, hogy mivel ez a vidék közel húsz esztendeje bizánci terület, 
császára nevében felszólít bennünket a távozásra. Én tárgyaltam vele. 

— Béke van közöttünk, türk vezér — hajtogatta izzadtan. — Ne 
feledd, hogy az új császár is vállalta és megküldte az adót. 

— Ki most a császárod? — kérdeztem. 

— Ő szent felsége, Kónsztantinosz Porphyrogennétosz[231]. 

Hát így mulasztottuk el a nagy lehetőséget! 

Bosszankodtam nagyon. De hogy végre az én császárom került 
uralomra, örvendtem is. 

Hogy örültem, magad is tapasztaltad. Azzal érkeztem haza: az én 
császárom most már bizonnyal magához szólít engem. Te azt 


válaszoltad: — Meghívására Bulcsú készül hozzá, mivel a béke 
rövidesen lejár, és az új császár önként akar tárgyalni a további 
adóról... Hol van az már — tetted hozzá szomorúan rám tekintve —, 
hogy te tizennégy évvel ezelőtt szablyát vontál az ő érdekében... 

De a meghívás mégis megjött, udvari kengyelfutó által a 
szálláshelyemre: Szalán-ország hercegeként várnak a feleségemmel 
együtt. Ezután már mindnyájan — még Bihar fejedelme is -— 
lelkesedtünk, és meg voltunk győződve róla, mi sem könnyebb, mint 
rávennem a hálás szívű császárt, békéltesse meg Bulcsút Zolta úrral. 
Megtudva, hogy amíg Taksony kisúrral Itáliát dúltuk, a nagy Bogát egy 
elmérgesedett horzsolástól váratlanul elhunyván, a  hétmagyar 
országának horkája lett az ifjú Vérbulcsú úr, Fajsz fejedelmet pedig 
nemrégiben fél oldalán megsuhintotta a gutaütés, teljes hitemből 
jósoltam: Most minden kedvez nekünk! Soha, ha most nem! 

Ezzel búcsúztunk, ugye? Bizony ezzel indultam el, én, aki egykor 
és mindenki mást megelőzve a konstantinápolyi Aranykapu tövében 
Kónsztantinosz trónra ültetését követeltem a bitorlótól. . . 

Hát most értesítlek, Só Ura, hogy az udvari meghívólevél 
felmutatására egész utunkon úgy fogadtak minket Tükör hercegnővel, 
ahogy az egy ország trónörököspárjához a legméltóbb lehet. 
Megérkezvén fényesen is helyeztek el, hazai kíséretünkön túl udvari 
szolgákat rendeltek mellénk. A császár díszöltözetet küldött nekem és 
Tükörnek. A Hüppodromban hozzá közel eső páholyban ülhettünk, 
díszhelyet kaptunk a Hagia Sophia katedrális szentmiséire is. Minden 
reggel egy magas rangú testőrtiszt jelentkezett fogadószobánkban, és 
közölte velünk, milyen lakomán, szórakozásokon, vendégfogadáson 
és ájtatosságokon veszünk részt aznap. 

De amikor engedelmet kértem, hogy megköszönjem a császár 
ajándékát, az volt a válasz: ,csak írásban". Hogy pedig napokig hiába 
várván Kónsztantinosz hívására, megkérdeztem a kardhordozó díszőr 
címet viselő előkelőségtől, miképpen jelentkezhetem császári uránál 
kihallgatásra, ez nagy torokköszörülés közepette így felelt: 

-— A Krisztus-szerető császár ő szent felségének figyelő és 
szeretetteli tekintete kipróbált hívein mindig rajta nyugszik. Ám 
rendkívüli magasságból. Mert a császár: császár; szolgálod őt, és 
felnézel rá, de el nem érheted. Abban a kitüntetésben, hogy 
bíborcipője elé borulhass, mielőtt kánná nem lettél, aligha 
részesülhetsz. Neked, kegyes herceg, ha elfogadod tanácsomat, a 
külügyek logothetáját kell felkeresned. S jó, ha mielőbb jelentkezel 
nála általam, mert hosszú ideig tart, amíg az ilyen nagyúr rengeteg 
munkája közepette időt szakíthat a te ügyednek. 

Így tudtam meg, Kán ipam, hogy a császár megfizet régi 
szolgálatomért, megajándékoz díszöltözettel, de nem ajándékoz meg 
bizalmával. S bár oly váratlanul ért ez, mint a villámcsapás, mégis 


rögtön kijózanodtam. A császár, az császár; bizony. Az Uralkodó 
Császár másmilyen császár, mint amilyen a Háttérbeszorított Császár, 
Agrosz kegyes és közvetlen viselkedésű patrónusa volt. Az Uralkodó 
Császárhoz az út a hivatalokon át vezet, hiába! Akkor még nem 
gondoltam rá, hogy öreg vagyok. Ahogy oly sokszor már életemben, 
mint a megázott kutya a vizet, úgy ráztam le magamról csalódásomat, 
és mindjárt az iránt érdeklődtem, ki a külügyek új főkamarása. — 
Gondolom, az új császár aligha tartotta meg Theophanészt, a bitorló 
talpnyalóját. . . 

— A gonosz Romanosz számos tisztviselőjét valóban kicserélték — 
hajtotta meg magát a testőrtiszt, de szűkszavúan csak ezt tette hozzá: 
— Az új logotheta majd üzen érted, mivel feliratkozásodat, kegyes 
herceg, nyomban megejtem. 

Ezek után nem is csodálkoztam, hogy csupán tíz — ámbár fényesen 
töltött — nap után hívattak, és hogy még akkor is hosszasan kellett 
várakoznom a palota egy oszlopokkal kerített csarnokában, amelyet 
korábbról jól ismertem, de ahol most színes mozaikkövekkel kirakott 
medencében egy eddig nem volt szökőkút ontotta habosan felszálló és 
permetként visszahulló vizét. Fehér ruhás eunuch -— a titkár — újból és 
újból bocsánatomért esedezve, arab, majd perzsa, majd itáliai, végül 
frankföldi követeket engedett be előttem. Más a császár-küldötte, 
drágakövekkel díszített palástban egészen összegörnyedt volna 
jelentéktelenségének érzésében. Én nem. Még mindig reménykedtem. 
Sőt új reményre kaptam annak okából, hogy a meg-megnyíló nehéz 
függönyön át meghallottam és megismertem az új főkamarás hangját. 

Végre énelőttem húzta szét a függönyszárnyakat a fehér ruhás. 
Theophanész helyén, a szoba leghomályosabb szegletében 
megpillantottam az irattekercsekkel teli asztal mögött ülő nagyurat. 

-— Mindenek Felett Elsőként Tisztelt... — kezdtem a kötelező 
meghajlások közepette a hosszú megszólítást, várva, hogy legyint 
majd: ,közöttünk ez nem fontos", de nem legyintett, úgyhogy 
végigmondtam, és ezzel fejeztem be: — ... Kegyelmes Jótevőm! 

— Ezt az utóbbit, kérlek, hagyd el — csapott fel dallamos hangja az 
iratok mögül. — Nincs többé helye köztünk semmi személyesnek. Ezt 
sem kegyességed méltósága, sem az enyém nem engedi már meg, 
herceg! Szólíts hivatalos rangomon. 

— Akkor hát... bocsásson meg Páratlan Kitűnőséged... patrikiosz. 

— Helyes. És főtisztelendő". 

— Tisztelet és hála istenfélő személyednek... Főtisztelendő és 
Patrikiosz Gabriél klérikosz! 

— Helyes — mondta újból, azzal csókra nyújtotta gyűrűjét. — Legfőbb 
ideje, hogy felkerestél — folytatta élénk hangon, rám vetve barna, de 
már nem oly melegszínű tekintetét. — Megérkezett, és nem is egyedül, 
a ti országotok — azaz hogy mondjam? — földetek harmadik fejedelme. 


Szerettük volna, ha te is fogadod. De ha ezt lekésted is, örvendünk, 
hogy e fontos férfiút és társát ezután terád, egy népéből való helyi 
fejedelemre, helyesebben helyi fejedelem trónörökösére bízhatjuk, ki 
már régen keresztény, nyelvünket és az ő nyelvét egyaránt beszéli, és 
tisztában van vele, mit jelent, ha valakit a Krisztus-szerető felséges 
császár , barátjává" fogad. Mert ez vár egyik magas vendégünkre. 

— Bulcsúról beszélsz, patrikiosz? 

— Barát", ez a harmadik az idegen fejedelmeknek adományozható 
császári címek közül. , Testvér" az első, csak másik császárnak jár ki. 
,Fiú", ez a második, amelyhez azonban uralkodónak és már próbált 
szövetségesnek kell lenni. A ,barát" tehát rendkívül fényes cím egy 
türk... bocsánat: ungrosz előkelőség számára. Bulcsú harmadik 
fejedelem azonban, akit te emlegetsz, nem ezt, hanem a szintén igen 
magas parrikioszi rangot kapja. 

Képzelheted, Ipamuram, forgott velem a világ. 

— Mivel érdemelte ki? Azzal, hogy kétszer megdúlta a császári 
birodalmat? 

— Egyszer te is megtetted, herceg. 

— De én... 

— Tudom. Szemfüles voltál, és végül úgy forgattad a dolgot, mintha 
a birodalom egy elnyomott pártjának érdekében dézsmálnád a szőlőt. 
Különben jó szolgálat volt az a mostani császárnak, az esetben, ha ma 
bölcsen megfeledkezünk róla. 

— Megmagyarázná szavait, Páratlan Kitűnőséged? — hebegtem. 

— Nos, akkor a háttérbe szorított császár hívei erőt merítettek a te 
fellépésedből. Ma meg az uralkodó császárnak kellemetlen volna, ha 
emlegetnék, hogy egy alattvalóinak ezreit rabláncra fűző, templomokat 
fosztogató barbár vezér követelte az ő uralomra kerülését. Ezt az 
eseményt Romanosz Lekapénosz kihagyatta az udvari krónikából, 
mivel az ő számára fullánkos história volt; WKkónsztantinosz 
Porphyrogennétosz pedig nem vezetteti bele, mert neki meg csípős. 
De tapasztalhatod az ő háláját azért, amiért hálásnak, és 
megbocsátását, azért, amiért megbocsátónak kell lennie. És 
tapasztalhatod majd még bizonyára továbbra is, ha hálájának és 
megbocsátásának okát örökre elfelejted. 

— Értem, Elsőként Tisztelt. Hogy magamtól nem jöttem rá rögtön, 
az arra vall, hogy az enyéim között töltött huszonhárom esztendő 
némiképp elhomályosította az előző tizenhét bizánci évem tanulságait. 
Elnézésedet. 

Szerencsémre nem érezte ki a gúnyt és csalódottságot a 
válaszomból, hanem kurtán bólintva, visszatért a tárgyhoz. 

— Alapos mentség, hogy Bulcsú még nem volt keresztény akkor, 
amikor ránk támadott. . . 

— Bulcsú... — kérdeztem elámulva — teljesebb nevén Vérbulcsú, 


vagyis , Vérkeverő", a vérszerződések szertartásmestere, a horka... 
most már keresztény hiten volna?! 

Titokzatosan mosolygott. 

— Te, kegyes herceg, egyik leveledben vádaskodtál Hierotheosz 
atya ellen. Márpedig... íme: előkészítette a türkök harmadik fejedelmét 
Krisztus evangéliumának felvételére. Bulcsú azért is jött ide, hogy 
megkeresztelkedjen! 

Megéltem már hosszú éveim során néhány elképesztő dolgot, de 
most valósággal dadogtam izgalmamban. 

— Gabriél Patrikiosz... hallgass meg engem! Ez lehetetlen! A horka 
ha nem is táltos, de a szellemek meghittje... azaz hogyan mondjam? 
Nem egészen világi méltóság az övé! Ha a hétmagyar országában 
megtudják róla... 

— Fajsz fejedelem tudtával és hozzájárulásával történik. Azért, hogy 
erősítsék, sőt szorosra vonják az ország kapcsolatát a császári 
birodalommal. Bizonyára a bajorföldi események miatt. Hogy az 
ország vállalja, annak bizonyságául küldte ide Fajsz Bulcsúval Tormás 
herceget, Árpád dédunokáját. Azt, aki őutána a trónon következni fog, 
mivel Tast annyira gyötri a szárazbetegség, hogy belőle, még ha 
megélné is, nem lehet fejedelem. 

— Tudom, kicsoda Tormás - jegyeztem meg, még jobban 
kétségbeesve. — Árpád fiának, Tarhosnak az unokája, Tevel fia. De 
hogyan jöhetne számba az első fejedelemségre, amíg Árpád 
legkisebbik fia, Zolta és annak fia, Árpád unokája, Taksony is él és 
egészséges? 

Gabriél klérikosz egy pergamentekercset kezdett bontogatni. 

— Bulcsút és Tormást a trónöröklés rendjével kapcsolatban 
nyilatkozatra szólítottam. Írásba vettük. Íme. Láthatod, tévedsz, Zolta 
nem él, egyszerűen halott! Az ő dolguk, ha ezt úgy értelmezik, hogy 
népük pogány felfogása szerint és a trónöröklés tekintetében nem 
létezik. A miénk az, hogy álláspontjukat mint változhatatlant tudomásul 
vegyük. Taksonyt számon tartják, de ő csak ,van". Annak a fia lévén, 
aki nevével együtt elvesztette az Árpád családfáján elfoglalt helyét, a 
fejedelmi méltóságra csupán egészen rendkívüli, aligha várható 
körülmények között lehetne esélye. Ismered Kónsztantinosz császár 
jelszavát: Pontos értesüléseket, ennél semmi sem fontosabb!" Amióta 
ő uralkodik, és én ülök ezen a helyen, a külügyek irattárát rendbe 
tettük, kiegészítve a császárnak tényleges uralkodása előtti nagybecsű 
személyes levéltárával. Alkalmi követeink és mindenkori titkos 
megbízottaink jelentéseit is gondos figyelemmel kísérjük. A türkök 
földjével szembeni, a császár által szentesített politikánk a következő: 
a te Agrosz apátjához írt korábbi jelentésedet megszívlelve, a császár 
többé nem fordul a türkökhöz... tudom, tudom: ungroszokhoz... 
,rendelettel", legfeljebb levéllel, és ha levelet küldünk, azt a ,türkök 


fejedelmeihez" címezzük ezután. Továbbá a hozzám a bihari 
fejedelem és Kulán kán nevében írt egykori leveled bejelentését 
elfogadva és tudomásul véve, a császár a ti földetek egyetlen darabját 
sem tekinti többé a birodalomhoz tartozónak. Való igaz, hogy népetek 
saját erejéből foglalta el azt az országot, mi pedig a földrajzi 
körülmények folytán nemcsak visszafoglalni nem tudnánk tőletek, 
hanem még számotokra megvédeni sem, ha vazallus országként 
önként húzódnátok is a császár szárnyai alá. Egyetlen mód, amellyel a 
birodalom e területet magához fűzheti: a hit azonossága. Ez pedig 
érvényesülni fog, mihelyt fejedelmeitek és azok támogatására a 
népnek legalább egy része a római császárra és a konstantinápolyi 
pátriárkára tekint, vagyis ha bizánci rítusú keresztény lesz. A császár 
tudja, hogy ehhez emberöltők kellenek. De máris reményteljes 
kiindulópont , annak a férfiúnak megtérése, aki az ország 
leggazdagabbja, tekintélyes hadvezér és a harmadik fejedelem 
méltóságát viseli. Hát még, hogy... mint mondod, ez a méltóság nem 
is egészen világi. A pogányság ügye már ennél az első lépésnél 
hatalmas vereséget szenved, éppen mert a szellemek meghittje pártol 
az Úristenhez, mert Krisztus követője gyakorolja ezután a szellemek 
rendjének tulajdonított ősi szertartásokat. 

,Hogy ezt a nép elfogadja — gondoltam magamban -, teljességgel 
lehetetlen! De nem szóltam semmit, ő meg folytatta: 

— Tormás herceg az, aki ,A Császár Barátja" címet kapja, s ezzel... 
miként patrikioszként Bulcsú is... a császári udvar tiszteletbeli tagja, a 
császári birodalmi érdekek hivatott védelmezője lesz. Az ő megtérését 
nem kívánjuk, a fejedelemválasztásnál ma még hátrányt jelenthetne 
neki. A császár óhaja az, hogy óvatosan, lépésről lépésre haladjunk. 
Hierotheosz atya most a második fejedelemnek, a gyulának az 
udvarában vendégeskedik. . . 

Félretette a pergamentekercset, és összefonta mellén a karját. 

— A te elképzelésedet, hogy az ungroszok egységesek és erősek 
legyenek, a császár elvetette. Egyelőre nincsen olyan hatalmasság, 
aki ezt a népet uralma alatt egyesíteni tudná. Majd Krisztus egyháza 
teszi ezt meg a maga idején. A térítőmunkának most inkább kedvez a 
szétszakítottság. Hiszen például itt vagy te is, kegyes herceg, aki 
keresztény létedre kán leszel, és akkor majd a magad 
országocskájában a hit terjesztése érdekében igen sokat tehetsz. 
Végül pedig, ami az erőtöket illeti... Amíg barbár a te néped, és 
zsákmányolás kedvéért háborúzik a császári birodalomnak így is túl 
erős. Sokáig és sok-sok adónk bánja még jelenlegi erejét is! 

Amíg hallgattam a régtől és igen jól ismert férfiút (aki, úgy látszik, 
ügyesen elhitette császárával, hogy szintén háttérbe szorított 
logotheta volt addig, amíg amaz háttérbe szorított császárként nem 
uralkodhatott), végiggondoltam, milyen is ő, és milyen is ez a 


birodalom, amely új urát — bármi régen és bármi nemes módon készült 
is a hatalomra — máris a maga arcára faragta. Beláttam, sem Gabriél 
klérikosztól, sem Kónsztantinosztól nem várhatok egyebet. Kár is 
volna alkudoznom. De most már mindent tudni akartam. 

— És Lél? — kérdeztem. — Hát ő már nem kér az adóból? 

—- Dehogynem — válaszolta Gabriél. — Ő és Bulcsú igen jól 
egymásra találtak az erőszakosságban és hatalomvágyban. Ez a kettő 
mindig egyet akar. Amit ők akarnak, az történik majd a ti földeteken. 
Lél innen most távol marad, hiszen az ő kezében vannak a táltosok, 
akik a nép nagy részének lelkén uralkodnak. De titokban helyesli 
Bulcsú elhatározását. Tormás kitüntetését is. Mert ha Tormás 
fejedelem lesz, ő, mint Árpádnak korban amaz után következő 
dédunokája, trónörökössé lép elő. De ne gondold, hogy Lél, aki 
egyébként alkalmas volna erre, fejedelemként egyesíthetné a népet. 
Jelenlegi testi-lelki barátja, Bulcsú, abban már útját fogja állni. Nem 
lesz béke tinálatok sosem. Amiből láthatod, hogy a császár 
megváltoztathatatlan elhatározása nemcsak a legbölcsebb, hanem a 
legüdvösebb is egyben. — Jelentőségteljes mosollyal pillantott rám. — 
Alá kell hogy vesd annak magad! 

Te, Kán lIpam, aki nevelkedtél és több ízben jártál a 
konstantinápolyi udvarban, ismered annak szokásait és útvesztőlit, 
tudod, hogy a legokosabbat cselekedtem, amikor — szintén egy kis 
mosolyt illesztve szájam szegletébe — mélyen és igazán bizánci 
módon meghajoltam erre. 

— Úgy hát minden rendben — mondta elégedetten Gabriél klérikosz. 
— Holnap reggel a szolgálatodra rendelt testőrtiszt elvezet Bulcsú 
fejedelem szállására, s te gondoskodj róla, hogy az ungroszok 
harmadik fejedelme Konstantinápoly palotái, templomai és sikátorai 
között ne is patrikiosznak, hanem valósággal császárnak érezze 
magát. Ezért a szolgálatodért, kegyes Béld herceg és Panteleémon 
barát, biztosíthatlak: Kónsztantinosz csak hálás lesz, és később sem 
kell, hogy ez feledésbe menjen... 

Most már félig felfoghatod, Só Ura, Ipam, miért borzasztott el 
annyira, hogy a vízben megpillantott képem öregember voltomra intett 
engem... 


BULCSÚ ÚR 


Keserűségemet mindazonáltal, Ipamuram — mint fentebb mondottam 
—, még csak félig értheted. 

Értsd meg egészen. Vagyis tudd meg, milyen ellenfél Bulcsú. Az 
eddig hallottakból talán azt remélnéd, hogy mohó, hatalmaskodó, de 
fafejű. Nem az! Ám lehet, hogy mégis; személyének azonban olyan 
sugárzása van, hogy mindenki meghajlik előtte, minden, amihez nyúl, 
enged neki. Ilyennek kellene a nagyfejedelemnek lennie! Bár volna 
Bulcsú úr Árpád házából való! Szinte kívánnám, hogy a szeri eskü az 
ő családjával kötné össze a népet, mert akkor belé vethetnénk minden 
reményünket. Így azonban félő, hogy éppen ő csúfolja majd meg 
azokat! 

De nem szaporítom a szót, győződj meg minderről magad. 

Tíz évvel ezelőtt, Fajsz úr fejedelemmé tételekor Bogát oldalán 
láttuk őt először; emlékszel-e? Még igen fiatal volt, s mégis — a nagy 
Bogát úr mellett is — szembetűnő. Azóta megterebélyesedett testileg 
és akaraterőben. Hatalmas szál, kicsattanó arcú, tüzes szemű férfi lett. 
Kimondhatatlan pompa veszi körül. Akkora, hogy annak túlzott volta 
miatt más nevetségessé válna, őt azonban lenyűgöző jelenséggé 
teszi. Mindenben szigorúan ragaszkodik az ősi életmódhoz. Csak 
öltözködésében dobja sutba a szokást, mert bár nem a szent, fehér 
színű köpenyben jár — hogyan is tehetné? -—, mégis oly díszeset és 
aranytól csillogót hord, amilyen egyes-egyedül az első fejedelmet 
illetné meg. S nem elég köntösén a sok csudálatos mívű aranyveret, 
ruhája ujját drágaköves karperecek szorítják karjához, szakállában 
csillogó üveggyöngyöket visel, süvege szélét három sor apró 
aranycsüngő keríti, derekán pedig három aranyveretes öv feszül. 
Mondjam tovább? Azt, hogy vasszorítású ujjai mindegyikén számos 
gyűrű s még a sarkantyúján is drágakő ragyog? És hogy e 
töménytelen súlyú ékszerrel is könnyedén és ruganyosan mozog? 

A császári palotában lakik, de mégsem kőfalú termekben. Az egyik 
zárt udvaron vannak felütve pompázatos díszsátrai. Császári testőr 
csak az udvar bejáratában áll, a sátrak előtt az ő saját őrsége vigyáz. 
Ezek vitézei is fényűzően öltözöttek, mint Bulcsú úr egész kísérete. 
Csupa harcedzett, szűkszavú, kemény vitéz, kiváló fegyverzettel; a 
hazai apró lovak helyett egytől egyig mindegyiknek hosszú lábú, 
csodás arab paripája van. Bulcsú alig szól szolgáihoz, a szeme 
járásával igazítja őket, mert roppant erélyes úr, és kiváló fegyelmet 
tart. 

Ételt-italt részben hazulról hozott, részben maga szerezteti itt te. 
Azt és úgy eszik, mint otthon. Az udvari lakomákon is saját ételét, italát 
fogyasztja, a császári étkészlet darabjaival vetekvő szépségű tálairól, 


serlegeiből. Díszes fövegét — ő és minden embere -— az asztalnál is 
magán tartja, a hazai szokás szerint. Ami még semmi volna. De ahol ő 
megjelenik, ott az udvar hölgyei nem ülhetnek a lakomaasztalhoz. 
Nálunk -— förmedt a császár főudvarmesterére — asszonycseléd csak a 
tálakat, kancsókat hordozza, amikor a férfinép eszik! 

Mindezt pedig nem azért teszi, mintha mások szokásaihoz 
egyáltalán nem tudna hajlani. Nekem kereken megvallotta az okát: 

— Szájukba csócsálom a görögöknek, hogy ahol én vagyok, ott én 
parancsolok! S hogy én keresztényként is úgy élek majd, ahogyan 
akarok! 

Az udvar eleinte alkudozni próbált vele. Majd engedve 
szeszélyeinek, vidult rajta. Azután csodálkozott. Most meg már el van 
ragadtatva mindentől, amit a ,csodálatos barbár" csinál. 

Azóta, hogy az ő szolgálatára rendeltek engem — mert hiszen 
tulajdonképpen ez történt —, teljesen megváltozott konstantinápolyi 
életünk Tükörrel. A ,kardhordozó díszőr" már nem azért keres fel 
reggelente, hogy a mi kettőnk napi elfoglaltságát közölje, hanem azért, 
hogy tudassa: hol és miképpen jelenjen meg aznap Tormás herceg 
kíséretében a türkök harmadik fejedelme. S én vagyok az, aki rövid 
idővel később Bulcsú sátrában sorolom el e díszes teendőket, 
amelyeket magamnak is meg kell osztanom velük tolmácsként, 
magyarázóként, útbaigazítóként és így tovább. Az én bogárkám, hogy 
továbbra is mellettem lehessen, hercegnői vendégből hazai öltözetű, 
varkocsos fiúvá vedlett át, belső szolgálatomban álló ,növendék 
vitézzé". Eleinte nagyon szórakoztatónak tartotta ezt a helyzetet. 

Tormás herceg mindenben követi Bulcsút. Reá hallgat egyedül, 
éppen csak hogy nem utánozza. Ő is sok ékszert visel, bár nem olyan 
szertelenül sokat, mint példaképe; talán azért, hogy ne lássék nála 
fényesebbnek. Fiatal ember, aki sohasem gondolta volna, hogy az 
első fejedelem méltósága felé törekedhet. A rómaiak császára részéről 
reá váró kitüntetés annyira elkápráztatja, hogy sápadtan, lebegő 
léptekkel, álmodozva jár, ha szólnak hozzá, megrázkódik, és kissé 
összehúzza magát. 

Négyszemközt kapva -— hogy a mi ügyünkön is próbáljak lendíteni 
-, megkérdeztem Bulcsú úrtól: igazán tisztelné-e Tormást jövendő 
fejedelemként? A nagyra törő horka ügyesen forgatván a szót, 
válaszát rögtön az én mellemnek irányította. 

— Mindenkit tisztelek, aki engem kellőképpen tisztel. Remélem, 
gondolsz erre, majd ha kán leszel. 

S máris ő támadott, oly nyíltan, hogy meglepődtem. 

— Csak a komondornak mindegy, hogy ki a gazdája. Semmit sem 
várhatsz Mén-Marót híveként. 

— Hát ilyen jól tudod, hogy az vagyok? 

— Tudok én mindenről. Mindig akad, aki felvilágosítson. Rólad már 


otthon beszéltem Lél vezérrel, ki téged egykor Béld bőnek ismert, és 
igazolt Szabolcs úr előtt. Tőlem hallván, hogy ki, mi vagy és voltál, 
hogy még bazilita is, igen elképedt, sőt megharagudott. Azt mondta: 
érezte ő, hogy félrevezeted, és ha a kutyák lelke mégis becsül téged, 
talán valami gonosz bűbájjal élsz... Nem jó, ha a főtáltos így vélekszik 
rólad. Ha engem tisztelsz, Lélt is kiengeszteled, míg Mén-Marót 
mellett. . . 

Közbevágtam: 

— Akit te így nevezel, nagyon erős lett! Elnyerte az ország jó 
darabját és a gazdag Szalán úr szilárd szövetségét. Kérlek, Bulcsú úr, 
szállj magadba, úgy felelj: ha a bajor herceg vagy bármely ellenség az 
országra támad, nem volna-e jobb, ha egymás oldalán találna 
benneteket, ha ti, az erősek, mind vállvetve küzdhetnétek? 

— Pityke nekem a bajor herceg, semmi — vont vállat Bulcsú úr. — 
Megelőzöm őt. Hadvezér vagyok. Én nem félem, hanem keresem az 
ellenséget. Bogát nagybátyám tanított csatázni, akit nem vertek meg 
soha. 

- A nagy hadvezéreket is megverik olykor. Bogátot én magam 
késztettem visszavonulásra Bihar vára alól. 

— Tudom, Méltán dicsőséged ez. De akkor hascsikarása volt. 

— Bárkinek lehet. Előfordulhat más is. 

— Velem nem, herceg. Én a kengyelvasat is megemésztem. 

Ez csak szavakkal való bajvívás, amit bizonyára ő maga sem vesz 
komolyan. Azt igen azonban, hogy olyan fejedelmet, akit nem 
kormányozhat, a világért sem fogadna el. Hiába próbálkoztam máskor 
is, hogy Zolta úr pártjára vonjam. 

Különben hogyan is volnék én alkalmatos rá, hogy bármiről 
meggyőzzem őt? Végtére azért kerültünk itt össze, hogy egymásnak 
róka fogta csukája, csuka fogta rókája legyünk. Hogy Bulcsú tudja, és 
otthon se feledje: nem próbálhatja majd Konstantinápolyt orránál fogva 
vezetni, mert van a magyariak közül a császárnak másik keresztény 
bizalmasa is. És látom, ugyanez áll énrám! Mert noha egész nap 
Bulcsú és Tormás mellett vagyok, látszólag minden dolgukban én 
közvetítek az udvar és őközöttük, kell hogy legyen egyéb kapcsolatuk. 
Az egyik napon Bulcsú még velem kérdezteti, mikor lesz végre 
,Patrikiosszá", egy másikon pedig már mutatja az oklevelet róla. Mikor, 
hogyan adták át neki? A másik okirat — arról, hogy Tormás herceg ,A 
Császár Barátja" lett — ugyanígy került elő. Aligha juthattak ezekhez 
díszes ceremónia nélkül. Engem az udvar hivatalnokai szándékkal 
hagytak ki abból, amíg Bulcsú meg Tormás egyéb ügyeit intéztették 
velem. Azért, hogy én se gondoljam: bennem jobban bíznak, mint 
Bulcsúban, hogy megértsem: vannak és lesznek az udvar és a horka 
között titkos közvetlen szálak is... 

Itt van az adó és az új ötévi béke ügye. Azt az én Bulcsúhoz 


küldetésem előtt tárgyalták meg. (Így hát most tudhatom, miért kellett 
tíz napon át várnom, amíg Gabriél maga elé eresztett.) Nem is szóltak, 
hogy már nyélbe ütötték, csak látom egy napon, amint a nagy udvar 
végében levő kapubolt alól bizánci öltözetben egy fiatal férfi meg egy 
fiú siet a díszsátrak felé, túláradó örömükben görög és magyari 
nyelven kiáltozva. És hallom, ahogy az őrség vezére jelenti Bulcsúnak: 
,]tt vannak, szabadultak a túszul adottak! A horka gyorsan felpattant, 
a méltóságteljes viselkedéssel mit sem törődve szaladt eléjük, mivel a 
most záruló ötéves béke egyik kezese, a fiatal férfi, Bulcsúnak saját, 
nála csak egy évvel fiatalabb öccse volt, a fiú pedig Lél kisebbik 
testvére. (Megvallom, én kissé viszolyogva tekintettem rájuk, mert arra 
kellett gondolnom: ha Zolta úr akkor meg nem tiltja a Taksonnyal 
tervezett konstantinápolyi hadjáratot, bár ő maga immár bízvást 
nagyfejedelem volna, ez a kettő itt harmadik éve halott. De mit tudtak 
ők erről? Mindenkit, aki útjukba akadt — így engem is -, boldogan 
kérdezgettek: mi újság odahaza?) 

Másnap át kellett adni Kónsztantinosznak a következő öt évre az új 
kezeseket: Tormás öccsét és Lél kicsi fiát. Mivel az udvar ezt tekintette 
a megújított szerződés megpecsételésének, az átadás ünnepélyes 
körülmények között ment végbe. A következőképpen: 

Hajnalban udvari tisztségviselők a két fiúcskát bizánci ruhába 
öltöztették. Mi — Bulcsú úr, Tormás herceg meg én -— szintén gondosan 
készülődtünk, hogy hazai díszben járuljunk a császár színe elé. 
Reggel értünk jöttek a palota tisztjei, és kanyargós folyosókon, 
lépcsőkön át elvezettek a trónterem előcsarnokába. Odabentről halk, 
szép zeneszó hallatszott. Rövid várakozás után kilépett a legfőbb 
császári udvarmester, és miután intésére Bulcsú és Tormás kézen 
fogta a két gyermeket, bevezetett minket. 

A trónterem belső részét a faltól bizonyos távolságra sorakozó 
oszlopok állták körül, amelyek között — kivéve a terem trón felőli végét 
— csodálatos mívű kárpit feszült. Kétoldalt igen magas volt ez a kárpit, 
hogy elfedje szem elől az emitt felnőtt férfiakból, amott fiúkból álló 
kórust, amelyek énekét egy-egy emelvényre állított pap vezényelte. 
Hátul azonban a kárpit csupán mellvédként szolgált, és nagyobb 
térséget zárt le, ahol lábujjhegyen ágaskodva a császári fogadások 
nézőserege, udvari szolgák, szolgálók, bennfentes városi polgárok 
tömege szorongott. 

Magát a trónt három lépcsőfok magasságú emelvényen pillantottuk 
meg, két rendkívül magas, öles oszlop között. Előttük egy-egy 
színaranyból való fa állott, aranyágaikon aranyleveleik között üldögélő 
ezüstmadarakkal, amelyeknek különösen csillogó drágakő szeme 
lefelé szegeződött. Mert mindkét fa alatt egy-egy hatalmas, fenyegető 
tekintetű oroszlán ült, szintén színaranyból, de olyanok, akár az élők. 

Mindezt, Ipamuram, valami emlékezetemben élő ragyogó 


gomolyagból szedegetem elő, próbálván értelmesen összeilleszteni a 
látott töredékeket, mivel ott, akkor bizony az ezerféle szépség, csuda 
káprázatában csak szédelegtem. Amikor a mondott kárpittal keretezett 
belső résznek testőrsorfal csizmái között végignyúló bíborszőnyegére 
léptünk, a sok-sok száz, talán ezer gyertya fényében libegő látvány 
zene és ének sodró hangjain és torkot fojtogató, nehéz illatárban 
úszott. Igen, mintha libegett és úszott volna minden, a 
megszámlálhatatlan gyönyörűségek... Lábam szeretett volna földbe 
gyökerezni. Nem állhattunk meg azonban, követnünk kellett a fő-fő 
udvarmester aranyos palástját. De mintha nem saját jószántunkból 
mennénk, és mintha nem is a saját lábunkon, hanem merev botokon 
lépdeltünk volna. 

A testőrök mögött csoportosultak az udvar fényesen öltözött 
előkelői, itt férfiak, ott nők, emitt egyházi emberek, amott aranyvértű 
tisztek. Fogalmam sincs, honnan tudom ezt, mert én csak foltokat 
láttam, különböző színű, ragyogó foltokat. Ellépkedtünk egy oldalsó 
emelvény előtt, — amelyen ugyancsak  trónszerű székben 
Theophülaktosz ült, mereven, sötét ornátusában, a pátriárka. (Hogyan 
is változott volna meg a birodalom, amikor a keleti egyház felett 
továbbra is ő uralkodik, ki nem más, mint egyik fia a megdöntött 
Romanosznak?!) 

A trón maga, ahogy lépésről lépésre közeledtünk hozzá - s ez Kán 
Ipam, nem volt káprázat! —, felemelkedett. Az ember nem hitt a 
szemének, de az emelvény három lépcsőfoka helyett már jóval többet 
látott, majd még többet, és egyszerre csak a trón a császárral az 
aranyfák lombja felett lebegett. Ott megállt, mi eléje értünk, illetve 
alája. Ekkor hallottam, hogy a két aranyoroszlán elbődül, az aranyfák 
ezüstmadarai pedig énekelni kezdenek. Most utólag azonban azt 
hiszem, hogy a bőgés a háttérben elrejtett orgona néhány mély futama 
volt, a madárének pedig a gyermekkórus trillázása. 

Hirtelen csend támadt, azzal az úszó, libegő terem is megállt. Az 
udvarmester az előkelő beszéd hímes cikornyáival előadta a 
császárnak, kik jelentünk meg előtte. A császár röviden szólott, hangja 
fátyolosan szállt a magasban — üdvözli és kegyesen meghallgatja a 
türkök eléje járuló követeit. Az udvarmester egy lépéssel előrébb 
tuszkolta Bulcsút, aki hazai nyelvünkön elmondta — de hangjára alig 
lehetett ráismerni —, hogy miután megkaptuk a birodalom adóját, öt 
évig nem fogjuk megtámadni Bizáncot, és ha e szavunkat 
megszegnénk, Magyariföld két legféltettebb gyermeke fizessen érte 
életével! Az udvarmester jelentette, hogy Bulcsú fejedelem beszédét 
én fordítom le türk nyelvről görögre. Erre előléptem. De nem azt 
mondtam el, amit Bulcsú, hanem egy Gabriél klérikosztól kapott és az 
éjszaka betanult szöveget. Mindenekelőtt , alázattal és elragadtatással" 
köszöntem meg ,a szent és az apostolokkal egyenlő" császár által a 


,türkök fejedelmeinek" legkegyesebben juttatott bőkezű — nem adót, 
, ajándékot! Megfogadtam, hogy e nagylelkűségért nemhogy nem 
háborítjuk többé a birodalom békéjét, de legszentebb baráti 
kötelességünknek tartjuk azt mindenképpen megőrizni. Végül azért a 
,kegyért esedeztem", hogy a Krisztus-szerető császár a türkök pogány 
országának két legelőkelőbb gyermekét öt évre fogadja udvarába, 
hogy ott úgy nevelkedhessenek, és  töltekezhessenek római 
erényekkel, mintha Bizánc legméltóbb ifjai volnának. Mondtam pedig 
mindezt Bulcsú nevében, az ő rövid szavait háromszor annyi ideig 
tartó orációban , tolmácsolva". 

A császár trónusa visszaszállt a földre, és Kónsztantinosz néma 
bólintással adta beleegyezését. Erre két udvari ember a gyerekeket 
letérdepeltette a trón előtt, majd elvezette őket. Tormás herceg az 
udvarmester intésére a trón legalsó lépcsőjére hágva, háromszor 
hajolt meg. A császár ornátusának hasítékából  elővillantotta 
bíborcipőjét, akárha a hajlongás a cipőnek szólt volna. 

A következő pillanatban hatalmasan s fennen csapongva újból 
megszólalt az orgona, azzal a terem mintha megint megindult volna. A 
belül álló udvari nép és a kívül levő nézősereg egy kamarás ütemes 
vezénylésére egy emberként kiáltotta: 

— Üdvöz légy, hatalmas császár, a világ őre, Isten szolgája, a 
rómaiak reménye és üdve! — Az udvarmester pedig kifelé noszogatott 
minket. 

Ahogy az előcsarnokot is elhagytuk, Bulcsú úr valósággal 
dührohamban tört ki. 

— A trónszék... Az Égi Atyácska verné meg! Varázslók! — És 
háromszor kiköpött a kőpadlatra, hogy az ártó szellemeket elűzze. 

- Keresztények nem ismernek varázslatot, csak csodát — 
dadogtam. Magam is főbe voltam ütve. — Csodának voltunk tanúi? 
Szent Úristen! 

— Varázslat, mondom! Ha nem adtuk volna oda a túszokat, üszköt 
vetnék erre a sok gyanús micsodára! — Bulcsú csak lassan 
csendesedett el, majd azt mormogta: — No, de megtudom, mi volt ez... 

Nem hittem, hogy sikerül neki, gondolván, ennek titkát is úgy 
őrizhetik, mint a harcban használt, csövekből lövellt, el nem oltható 
tüzüket. De ő mindenről értesül. 

Pár nappal később például ez történt. 

Az udvar egyik hölgye tréfából férfinak öltözött, álszakállt 
ragasztott, és megjelent Bulcsú lakomáján. De a horka a lakoma 
végén egy tincset levágva a hajából, így szólt túszként itt nevelkedett 
öccséhez: 

— Add át ezt annak, akire rámutatok. És mondjad neki: üzenem, ha 
minálunk egy férfi tincset küld egy fehérszemélynek, és az viszonozza 
a sajátjával, egyszeriben bűbáj kapcsolja össze őket, s fogva tartja 


egész életükre! A violaszínű ruhájúhoz vigyed, mert nő az! 

Bulcsú testvére az álruhás császári hercegnőhöz odalépve sem 
vette észre a csalást, ezért kékre-zöldre váltan dadogta el a szájába 
adott szavakat. A hölgy döbbenetében kiesett szerepéből, és a tincset 
tartó kezet félrelökve, ,hites feleség vagyok" kiáltással kirohant a 
lakomázó teremből. 

Bulcsú úr hahotázott. Karját összefonva azt mondta: 

— Senki sem tud félrevezetni engem! — Nekem meg suttogva 
odavetette: — Tudd meg, a császár magasba emelkedése nem volt 
sem varázslat, sem csoda. 

— Hanem mi? - kérdeztem, noha közben már eszembe jutott, hogy 
Agroszban hallottam rebesgetni valami különös szerkezetről. 

— Afféle mifene, ami némely várvívó alkalmatosságban is van, hogy 
a vitézeket a fal tetejére emelje... 

Hát valóban mindent megtud! S most halljad, milyen nagy csapás 
ért minket — engem, Téged, Ibpamuram, a kis Mihályunkat, és hát 
elsősorban leányodat, Tükört — Bulcsú úrnak e tulajdonsága, valamint 
ravaszsága és gonoszsága folytán! 

Másnap díszsátrában, amikor ott szűk körben étek után az italnál 
tartottunk, megjegyzi a szokottnál hangosabban: 

— A tegnapiról eszembe jut egy másik tincs-história. .. Amíg te, Béld 
herceg, Taksonnyal Itáliát dúltad, fejedelmed kegyeltje, Gilád úr, 
elvesztette feleségét, annak másodízben való gyermekágyában. Azóta 
egyre egészséged felől érdeklődik. Azt hajtogatja, mihelyt a te 
asszonyod özveggyé lesz, őt viszi sátrába, mivel egykor volt eljegyzési 
tincsváltásuk óta nem tudnak szabadulni egymás bűbájától.. . 

Még magamhoz sem térhettem a döbbenettől, amikor az asztal 
végén büszkén megszólalt az én növendék vitézem". 

— Lehet, hogy Giládot igen, de asszonyomat már nem fogja az a 
bűbáj! Gazdámmal való tincsváltása feloldotta az előbbinek varázsát. 

Bulcsú úr odafordult. 

-— Te nem viselsz álruhát, asszonyom, mert valóban harcoltál 
szablyával, mint egy férfi. Ezért, és mert bizonnyal feleségi hűségeden 
sem esett soha csorba, tűrlek meg asztalomnál! 

Tükör felpattant, és elhagyta a sátrat. Én utána. Odakint zokogva 
várt meg. 

— Igaz ez Gilád hajtincsével?! — förmedtem reá. 

— Ezerszeresen tudod, hogy gyermekkoromban egymásnak ígértek 
minket. 

- És a bűbájjal?! Mert Bulcsúnak valótlant mondtál, mi nem 
váltottunk tincset! 

— A valót, azt hogy pogány bűbáj már nem fog keresztényen, 
bizonyára kevésbé hitte volna el. 

— Gilád is keresztény volt! — toppantottam. — És a bűbáj, az bűbáj. 


Hát így vert közénk éket ez a , patrikiosz". S képzelem, miként áll a 
hajad Neked is égnek, hogy ezt olvasod. Férfiúi becsületünk, családi 
tisztességünk forgott kockán, mindannyiunké, Ipam. 

S méghozzá Gilád miatt, kit Te is annyira gyűlölsz, éppen lányod 
végett! 

Napokon át martuk egymást Tükörrel. Engem égetett a kétség: mi 
igaz, mi nem? Mi történik majd halálom után, micsoda szégyen vethet 
árnyékot emlékemre?! S hogy most, most — és amióta csak házasok 
vagyunk Tükörrel — fogja-e Gilád bűbája őt?! 

Tükör tagadott. Nekem meg - gondolhatod — majd kifutott az 
agyam. Vajon el kell-e űznöm magamtól?! Vagy — ha megesett valami 
szörnyűség is köztük — az ősi törvény szerint, Uramisten, megölnöm?! 

Itt csak két szolgálólánya van vele, légy nyugodt, azokat korbáccsal 
kivallattam. De hála az Úrnak, kínjukban sem vallottak mást, mint hogy 
semmi jelét nem látták, hogy asszonyukon idegen férfi varázsának 
befolyása volna. Azt meg határozottan tudják, mivel évek óta mindig 
vele vannak, hogy Giládot sem titkon, sem nyíltan soha nem fogadta, 
még látását is igyekezett kerülni. 

Mégis fennakadván és szörnyű módon vergődve a Bulcsú úr által 
vetett hálóban, írni akartam Neked; utazz szálláshelyemre, kérlek, 
becsületünk érdekében fogd vallatóra lányod valamennyi otthon 
maradt rabnőjét, bizalmasát, hogy teljes eréllyel kivehesd belőlük az 
igazságot. Ám egy napon az én bogaram előállt azzal az 
elhatározásával, ami nyilvánvaló bizonyság ártatlansága mellett, s 
mindnyájunkat felment a nagy bánat, keserűség és családi szégyen 
alól. Bár nem kis szomorúság árán. Mert ezt rebegte el az én 
asszonyom: 

— A gyerekkori bűbáj elhalt, hidd el, férjem. De akkor sem szabad 
felélednie, ha te lehunyod a szemed! Keresztény nem ölheti meg 
magát, ez tiltva van. Hát tudd meg: asszonyaim egyikének 
megparancsolom, ha te... Isten ne adja... kiterítve fekszel majd, tűvel 
szúrja át az én szívemet! 

Legott a feszület elé térdepelve meg is esküdött rá, a saját és a kis 
Mihály élete boldogságát adván zálogul. 

így végül megnyugodhatsz, Kán Ipam, családi jó hírünk nem forog 
veszélyben. 

Könnyekig meghatva én meg azt fogadtam - és fogadom Neked is, 
Ipam — hogy ezután kétszeresen vigyázok jó erőmre, igyekezvén 
messze kitolni azt a Tükör számára szintén végzetes napot. Annál 
inkább, mert mint már írtam, van egyéb okom is minél tovább nyújtani 
öregségemet. 

Nyújtani legalább! Ha egyszer tükörképem szerint — tomboló 
dühömre - íme: öreg vagyok! 

A történtek után Bulcsút itt szolgálnom, ügyeit intéznem, őt a 


császári városban mindenfelé magammal hordoznom immár nagy 
nehezemre esik, de talán rövid idő múlva indulhatunk is haza, mert 
tegnap megtörtént Bulcsú úr keresztelője. 

A baptiszterion, a püspöki templom keresztelőkápolnája, kör alakú 
csarnok. Közepén lépcsős emelvényen áll a hatalmas, faragott kőből 
való keresztelőmedence. Nos, a szertartás kezdetekor ezt kárpit 
takarta előlünk, amelyet mikor félrevontak, Bulcsú úr már a 
medencében állott, csak a felsőteste látszott ki belőle. Hatalmas 
izmainak láttán ámultan néztek össze a jó görögök. De lett még 
nagyobb csodálkozás is, amikor segédlete élén a püspök 
megjelenvén, annak oldalán egyenesen a császár, igen maga 
Bíborbanszületett Kónsztantinosz tűnt fel keresztapaként! Magam is 
alig tudtam hová lenni a bámulattól, és a Bulcsú úr iránt való ennyi 
kegy láttán, a bosszúságtól is! Letérdepeltünk. A püspök a szertartás 
imádságának igéit mondván, kezét a megtérő fejére helyezte, s a mi 
éneklésünk és imamormogásunk közepette háromszor mellig 
megmerítette őt a medence megszentelt vizében. Ennek utána a 
felséges keresztapa, a császár lépett oda, hogy a legelső szentséget 
felvettet kétoldalt hóna alatt megfogván, a keresztvízből kiemelje, 
miközben a kárpit összezárult. Tovább már csak az énekből, imákból 
tudtuk, hol tart a ceremónia. Hogy már ,kiemeltetett", majd meg hogy a 
püspök hozzálátott a szent olajjal való megkenéshez, a szentségek e 
másodikához, amelyet minden, a bizánci rítus szerinti kereszténynek a 
keresztelő után azonnal fel kell vennie. Azután pedig hogy már ez is 
bevégeztetett, litániáztunk, mondtuk a sok ,kürie eleizont", míg végül a 
püspök kilépett a kárpit elé a palástba burkolózott, mellén már 
keresztet viselő Bulcsú úrral, és széttárva karját, kihirdette: 

— Íme, testvérünk ez, testvérünk! Részesült az újjászületés isteni 
fürdőjéből, és beavattatott vallásunk szent titkaiba! 

Ma reggel megpróbáltam az új hívő lelkére beszélni. 

— Most már, hogy keresztény vagy, Bulcsú úr, többé nem 
tagadhatod meg Árpád fia Zolta urat azért, mert pogányságban 
tévelygő táltosok kiközösítették. Még kevésbé egy hamis isteneknek 
szóló áldozat megtagadásáért, amelynek gondolatától, ahelyett hogy 
hinnél szükségében, undorral kell elfordulnod. 

— Már hogyne hinnék? — felelte. — Nem én adtam el magam a 
keresztény istennek, ő fogadott el engem. Hogy a hazai szellemeken 
kívül most már az ő meghittje is legyek. 

Te meg sem értheted, Só Ura, mennyire förtelmes fülünknek 
hitünkön lévőtől efféle felfogás! Rá is olvastam, borzadva: 

— Aki ilyet mond, az nem keresztény! 

Mosolygott. 

— De hiszen láthatod, mennyire az — és orrom alá tartotta a láncon 
nyakában függő, nem is akármilyen, hanem csakis patrikioszokat 


megillető, ún. ,horgonykeresztet" (Melyet horgonyszerű formájáról 
neveznek ekként, mivel vízszintes szára alatt még egy második, 
ómega jel alakjára hajlított keresztszára is van. Talán annak 
kifejezésére — hiszen szokás azt mondani: ,alfától ómegáig" hogy a 
kereszt jelének szentségében benne foglaltatik az egész mindenség.) 

Bulcsú úr még folytatta, szemérmetlenül: 

- S vajon nem mondá-e a mi Urunk, amiként azt Hierotheosz 
atyától tanultam, hogy: ,Add meg Istennek, ami az lstené, a 
császárnak meg, ami a császáré"? Miért ne adnám meg akkor ősidők 
óta tisztelt szellemeinknek is, ami a szellemeké?! 

Azért említem ezt, Kán Ipam, hogy lásd, áttérésével a horka nem 
árt magának odahaza. A szer kötéseknél a horgonykeresztet 
napjelvényként fogja felmutatni, a császár támogatását mégsem 
veszíti el. 

Pöffeszkedő előkelőink szemében pedig a fejedelemválasztáson 
bízvást tűnik majd a hazai szellemek alkalmas szövetségesének az a 
Tormás herceg, akinek a legnagyobb és leggazdagabb császár a 
,barátja". . . 


, AKIT MEGILLET" 


Mindenekfelett Elsőként Tisztelt stb., stb. Patrikiosz és Főtisztelendő! 
Hogyan is felejtettem volna el mindazt, amit Te lelkemre kötöttél! A 
magam részéről hajszálnyira se térnék el a császár óhajától, de 
váratlan körülmények folytán jelenleg a dolgok egészen másként 
alakulnak, mint azt bárki előre láthatta volna... 

E meglepő események lefolyását a legpontosabban és teljes 
őszinteséggel terjesztem Páratlan Kiválóságod elé. 

Ott kezdem, hogy mióta Konstantinápolyban fogadni kegyeskedtél, 
tehát az elmúlt közel három év alatt, nem történt Magyariföldön olyan 
esemény, amiről a Horka gyula udvarában tartózkodó Hierotheosz 
atya, őszentségének, a pátriárkának nyilvánvalóan küldött és a Te 
kezedhez is minden bizonnyal eljutó híradásait ki kellett volna 
egészítenem. Megismétlésre is talán egyedül az méltó, hogy Bulcsú 
patrikiosz, a hétmagyar országának harmadik fejedelme a múlt évben 
rácsapott az Ottó királynak engedelmes Henrik bajor herceg 
csapataira, amelyek fürkészőinek jelentése szerint nagyszámban 
gyülekeztek a gyepűelvén (vagyis a Lajta folyó és az Operenns, bajor 
tartomány között levő, sok napi járóföld széles, puszta gyepű túlsó 
határán), szét is verte azokat. E siker folytán a mi földünk minden 
főembere abban a hitben volt, hogy a bajorok támadásától jó ideig 
nem kell tartanunk. 

Amikor a nyár elején asszonyommal és immár kilencesztendős 
Mihály fiammal kán apósomhoz mentem rövid látogatásra, magam 
sem gondoltam volna, minő változatos idők következnek. Szalán- 
ország jövendő kánja és jelenlegi fővezére lévén, szokásom, hogy ott- 
tartózkodván, — összehívom a kánság valamennyi vezérét, 
beszámoltatom őket hadaink állapotáról. Éppen midőn emiatt Alpár 
várában összegyűltünk, kíséretem parancsnoka, az ősz Javdi vezér, 
igen kiizzadt kengyelfutó érkezését jelentette. Bihar várából kaptam 
írott nyilat Taksony hercegtől. Így szólt: Szedd össze sereged, magad 
pedig azonnal jöjj hozzánk. Fajsz fejedelem halálán van! 

Csodálkozva kérdeztem uramat és apósomat, Kulán kánt, hogyan 
lehet, hogy ő nem kapott hírt Fajsz úr bajáról, holott tagja a hétvezéri 
tanácsnak. A Só Ura felelte: ha a fejedelem magatehetetlen, a tanács 
összehívása az ,ifjabb fejedelem", Tas herceg dolga volna, kinek 
betegágyát Tormás vigyázza, az utóbbi pedig, hogy időt nyerhessen, 
bizonyára csak legfőbb támogatóit, Bulcsút és Lélt értesítette. 

Továbbá azt mondta nekem Szalán úr, igen izgatottan: 

— Ha úgy áll a dolog, ahogy Taksony herceg írja, eredj, vőm, 
tüstént adj parancsot az éppen jelenlevő vezéreknek: ültessék 
nyeregbe hadainkat. Tűzön-vízen át Zolta urat kell támogatnom! A 


hétmagyar országában feneketlenül gyűlölnek engem. Egyrészt 
szüntelen növekvő gazdagságom miatt, irigységből. Másrészt pedig 
azért, mert ennek az eszem-iszomra kényes népnek kősóra fáj a foga, 
lefitymálja, sehogyan sem akarja megszokni a főtt sót, ámbár, a 
szellemek a tanúim, jóformán semmi különbség ízben közöttük! Ha a 
Bulcsú és Lél lábszíján tartott Tormás herceget teszik meg 
fejedelemnek, ugyan rossz napok virradhatnak országomra! 

Bár én a császári városban Páratlan Kitűnőséged óhajára igazán 
megbarátkoztam Tormás herceggel, Kulán kán parancsa ellen semmit 
se tehetvén — hát még hogy a vezérek is kéznél voltak kiadtam a 
szükséges rendelkezéseket, majd kíséretemmel elindultam Biharba. A 
Tiszán átkelve, láthattuk, amint a kabar és besenyő seregek is már 
javában gyülekeztek. Megérkezvén, azonnal Taksony herceget 
kerestem sátrában. 

Hadd mondom el, hogy ez a sátor egészen közönséges, és csak a 
legszükségesebb bútorok vannak benne. Bár itáliai hadjáratának 
zsákmányából bőven telne pompára, maga a herceg is 
legközönségesebb vitézi viseletben jár, megszokván korábbi 
szegénységének idejéből. Holott személye önmagában egyáltalán 
nem mutatós. Kamaszkori nyúlánkságát maga mögött hagyva, zömök 
testű lett, és örökké leszegett állán kívül nincsen semmi olyan 
tulajdonsága, ami különösképp jellegzetessé vagy lenyűgözővé tenné 
a küllemét. 

— Bizonyos-e Fajsz úr állapotáról a hír? — Ez volt legelső kérdésem. 

Taksony elmosolyodva, egy erős őrséggel körülvett sátor felé intett: 

- Valamivel azért én is apasztom kincstáramat. Ahol csak 
szükséges, igen szemfüles híveim vannak... 

Röviddel ezután Zolta úr díszsátrában lakomára gyűltünk össze, 
hogy utána haditanácsot tartsunk. A csendes falatozást távoli, 
hátborzongató dobszó kísérte. Vajta vezér a fülembe súgta, a 
szomszéd ligetben Zolta úr táltosai most kérdezik a szellemeket, ki 
lesz Fajsz úr után a hétmagyar országának új fejedelme? 

Már a bihari jó kumisz nyeldeklésénél tartottunk, amikor fáradtan, 
sápadtan, de bizakvó mosollyal Ős bő lépett a sátorba. Főt hajtva 
jelentette Zolta úrnak: 

— ,Az, akit megillet" Ez a szellemek válasza arra, ki jut a 
nagyföveghez. 

Mindnyájan örvendezve felpattantunk, és az oly régóta méltatlan 
száműzetésben élő fejedelem felé fordulva, magasba lendítettük a 
kupákat. 

— Te vagy az urunk! Éljél! Éljél! 

Zolta úr bólintott. Arca kipirult, szeme fényes lett. Én azonban azt is 
észrevettem, hogy nagyokat nyel, és szája vonaglik. Tehát úgy 
viselkedett, mint aki nagyon reméli, de nem egészen bizonyos benne, 


hogy a jóslat csakugyan az ő személyére vonatkozik. Nem csoda, 
amikor már annyi csalódás érte. Csupán a jelenlevők lelkesedését 
látva kezdett igazán bizakodni. 

— Hogyan üssük hát nyélbe a szellemek akaratát? — kérdezte, 
körülhordozva hívein elfogódott tekintetét. — Kezdődjék a haditanács! 

Finta, Berchtold fia Marót, Ős bő, Tanuz aba, Sur vezér, Vajta, 
Velek meg én voltunk jelen, és természetesen Taksony kisúr. Kérte is 
mindjárt, hogy az első szó az övé legyen. De úgy tetszett, nehezen fog 
hozzá. Előbb ugyanis öve mellől elővette kését, a nyél végén hüvelyk- 
és mutatóujja közé fogva, könnyedén meglendítette azt, s az 
asztallapra koppantotta. Ügyesen, mert a kés megállt az élén. 

— Ezt kell tennünk — szólalt meg rámutatva. — Most élére állítjuk a 
dolgot! Atyám vonjon szablyát, úgy követelje jogát, s mi a kabar, a 
besenyő, a temesközi seregekkel és Szalán-ország szövetséges 
hadaival, sok ezer lándzsával követjük. Így vonuljunk pusztán, erdőn, 
zsombékon át vezető rejtett utakat választva, hogy váratlanul 
toppanjunk oda. Mielőbb induljunk! Nehogy a fejedelemválasztást 
lekéssük. 

A jelenlevőknek ez a javaslat igen tetszett. Zolta úr töprengve 
megjegyezte. 

— Bulcsú és Lél, az kétannyi lándzsa. És a gyula? És a megyeriek? 

— Ez az, hogy a megyeriek. .. — válaszolta Taksony. — Tas beteg, 
immár teljesen tehetetlen, tudom. A Megyer törzs, ha Árpád fia náluk 
terem, melléje áll. Akkor már Bulcsúval és Léllel szembenézhetünk. És 
Örsúr? És az Őrlánc? Vajon ha látják, hogy mindenképpen harcba 
szállunk, kivonhatjákc-e magukat a küzdelemből? Ha kenyértörésre 
kerül a dolog, ők csakis mihozzánk csatlakoznak! De minek latolgatni, 
atyám? Több fejedelmet már nem élhetsz túl. Ez az utolsó esély! 

Valaki — bocsáss meg, Patrikiosz és Főtisztelendő Gabriél, 
hamarjában nem tudom, ki volt — felkiáltott: 

— Most semmivel se törődjünk, hogy mindent megnyerhessünk! 

Egyedül Ős bő tiltakozott. 

— Ha Zolta úr a hétmagyar földjére lép, csapdába esik. Lél ráuszítja 
a félrevezetett táltosokat, akik váltig fenekednek rá, megszálltán lesve 
az alkalmat, hogy a másvilágra átsegítsék! Ne gondoljátok, hogy a 
seregek megvédhetik tőlük. Lél azt kívánná leginkább, hogy vitézeink 
elfogják vagy elkergessék őket, hát még, hogy néhányat levágjanak 
közülük, mert akkor mindenki ellenünk fordul! 

Tanuz aba és Sur vezér, a kemeji besenyők főtáltosa ennek puszta 
gondolatára is igen felindult: ha előfordulna — pattogtak —, hogy a nem 
szellemhitű kabarok akár magyari táltosokra emelnék kezüket, az ő 
vitézeik mind elvonulnak! 

Nem ilyen haraggal, hanem aggodalommal jegyezte meg Vajta 
vezér, hogy a Temes-vidékiek szemében is szent és sérthetetlen 


minden " javasember. Ismerve a  Szalán-országbeliek nagy 
babonásságát, az ő nevükben én is leszögeztem ugyanezt. 

Zolta úr lebiggyedt szájjal hallgatta a vitát, majd tenyerébe rejtette 
arcát. De amikor hosszas csend után felemelkedett, szélesen 
mosolygott, és hetykén félreütve fején a föveget, az asztalra csapott. 

— Fiam -— fordult Taksony felé —, az én képemben te vezesd a 
hadakat. Hát rajta! Amint lehet, induljatok. 

Három nappal később már úton voltunk, négy párhuzamos 
oszlopban, negyed-félnapi járóföldnyire egymástól. Taksony herceg 
üzeneteket küldött szerteszét, és azok nyomán a föld alól bújtak ki a 
legtitkosabb utakat ismerő helyi vezetők, kalauzok. Volt, ahol csak 
éjszaka lopózhattunk át, de mentünk sietve és észrevétlen, s ha 
néhány pásztor mégis utunkba került, azoknak mondtunk egy nevet: 
ez és ez a vezér vonul itáliai portyára. A bihari kabarokat maga a kisúr 
vezette, a kemeji besenyők közül jötteket, saját kiterjedt nemzetségét, 
Sur vezér, én a Szalán-országiakat, Vajta meg a Temes vidékéről 
valókat. Taksony középen haladt, és szüntelenül érkeztek hozzá 
hírhozók. ,A gyula vadászaton mulat, nem tud semmiről! — mutatott 
egy üzenetet nekem, amikor seregem haladását jelenteni 
megkerestem. Majd egy másikat: ,Tormás herceg a Megyer törzs 
nemzetségeit járja, hogy minél többeket rábírjon: mihelyt Tas behunyja 
a szemét, őt válasszák meg törzsfőjüknek." 

— Ezt az utóbbit sehogysem értem — mondta fejét rázogatva a kisúr. 
— Ne tudná, hogy nemcsak Tas, de maga Fajsz úr is haldoklik?! 

Mielőtt a Duna partjára értünk volna, megállíttatta az oszlopokat és 
egy erdei tisztáson velünk, vezérekkel tanácsot tartott. 

— Hadnagyaim! — Vagy négy írott nyíl volt a kezében, felmutatta 
őket. — Fejedelmi dicsőség elé indultunk, pedig országunkon a 
pusztulás évadja van, a szellemek segítsék népünket! Bulcsú és Lél 
fondorlatának akartunk elibe vágni, és kiderül, csak magunk vagyunk 
fondorlatosak. Bulcsú és Lél mit sem tudhat a Fajsz fejedelmet tíz 
nappal ezelőtt ért újabb gutaütésről, amely miatt rövidesen a minden 
halandó test útjára kell térnie. Tíz nappal ezelőtt ők fürkészőik 
valamely híradása nyomán az egykor Ostmarknak hívott gyepűföldre 
vonultak seregeik élén, azt gondolván, hogy ugyanolyan könnyen 
boldogulnak az ismét mozgolódó bajorral, mint egy évnek előtte. De a 
gyepűföldön beszivárgott idegeneket találtak, ledöntött hidakat, 
elrekesztett utakat, és hatalmas seregek közeledésének lettek tanúi. 

— Taksony intésére ekkor egy idegen vitézt vezettek elénk. — 
Mindezt látva Lél vezér, maga és Bulcsú nevében írott nyilat küldött a 
fejedelemnek, ezzel a kengyelfutóval. Azt írja Lél: ők, Bulcsúval még 
saját közeli szállásföldjeiket sem tudják megvédeni ennyi támadótól, 
nemhogy az ország belsejébe vezető utakat! A fejedelem tüstént 
szólítsa fegyverbe az egész népet, amiként a törvény kötelez a 


határfolyók védelmére sietni mindenkit; egyetlen napot se késlekedjen, 
mert itt a pusztulás! — Egy másik vitézt intett ezután oda. — Egy nappal 
később ez a kengyelfutó újabb írott nyilat vitt a fejedelemnek, amely 
szerint Bulcsú a Rába, Lél a Morava folyó felé vonul vissza, 
rajtaütésekkel próbálva lassítani az ellenség előnyomulását! 

A kisúr itt egyik kezével az egyik, a másikkal a másik futárt karon 
ragadva, közénk vezette őket. 

— Az egyik üzenettel meg a másikkal is ugyanaz történt. E derék 
vitézek lóhalálában hozták az országba az írott nyilat egyenesen Fajsz 
úr udvarhelyére. De az nem lévén magánál, nem volt senki, aki 
helyette az üzenetet felbonthatta és elolvashatta volna. Továbbküldték 
hát Tashoz, annak szálláshelyére az első, és ugyanígy, egy nappal 
később, a második üzenethozót is. Tas herceget az első éppen 
kiszenvedve, a második már kiterítve találta. Hát mindketten átkeltek a 
Dunán, hogy az ország második fejedelméhez, a gyulához forduljanak. 
Így szaladtak a mi karjaink közé, mielőtt oda eljutottak volna. Én pedig 
Zoltának, az igazi fejedelemnek képében felbontottam és elolvastam 
mindkét írott nyilat. Hadnagyaim, tudjátok meg hát, a nyugati 
országrészen élethalálharc dúl! Henrik herceg bajor, szász és sváb 
seregek élén reánk támadott! 

Amikor mindezt befejezte, valaki — már nem emlékszem rá, hogy ki 
is volt az — úgy vélekedett: nem kell még senkit sem értesíteni erről, 
hanem amíg Bulcsú és Lél el van foglalva, gyorsan összeteremteni a 
hét vezér többijét, kikiáltatni velük Zolta urat fejedelemmé, és akkor mi 
az ő parancsára azonnal indulunk a bajorok ellen, utánunk meg jönnek 
mind a többiek, akikhez majd Zolta fejedelem száguldói az ország 
veszedelmének hírét elviszik. 

Taksony herceg azt felelte erre: 

— Sokat köszönhetek vállalkozó kedvednek, merész és fortélyos 
terveidnek, vezér, annyit, hogy nem győzök hálásnak lenni neked 
egész életemben. De ne feledd: oroszlán kívánok lenni, nem pedig 
sakál. Nem cselekszem ilyet Bulcsú és Lél háta mögött, amikor az 
egész nép érdekében ontják vérüket. Mivel egykor talán atyám után 
fejedelem lehetek, erről a hivatásról sokat gondolkoztam, és úgy 
vélem: a fejedelem kényszerül olykor olyan tettre, ami miatt sok ember 
meggyűlölheti, de sohasem tehet olyan kényszert, ami miatt senki sem 
tisztelheti! 

Ezzel a kisúr összetörte az írott vesszőket, majd kihúzta szablyáját, 
és nyugat felé fordulva, nagyot suhintott vele. 

— Ne a fejedelem személye legyen most a gondunk, hanem az 
ország veszedelme! Menjetek vissza hadaitokhoz, készüljetek harcra! 
Nyíltan vonulunk tovább a legnagyobb sietséggel, minden utunkba eső 
nemzetséget magunkkal ragadunk. 


TAKSONY 


Tudja meg Páratlan Kiválóságod, hogy Taksony herceg ekkor felöltötte 
egyetlen díszes ruháját sok ékszerrel, és ezüstveretű szablyát kötött, 
mert nálunk a vezérek harcolni mindig díszbe öltözve mennek. 
Továbbá meghagyta, hogy Sur vezér besenyőivel Lélnek igyekezzen 
segítségére sietni, ő maga a többi haddal Bulcsú támogatására, a 
Rábának fordul majd, mert ott a legnagyobb a veszély. Énrám azt 
bízta, keressem meg Tormás herceget, hogy a Megyer törzs vitézeit 
hozza utána tartalék seregnek, és azt is megparancsolta: írjak Horka 
gyulának, továbbá Örsúrnak, a vereckés kabarokhoz és Patának, az 
Őrlánc vezérének, hadba hívó nyilakat. 

Nem részletezem, hogy miként végeztem el feladatomat, miként 
indultunk néhány nappal később Taksony után a császár , barátjával", 
kit a megyeriek odaértemkor már törzsfőjükké választottak. A Balaton 
közelében azonban kétségbeesett menekülőkbe ütköztünk, akiktől 
megtudtuk, hogy az ellenség a tó északi partján Bulcsú úr 
szállásföldjét dúlja! Odarontottunk tehát, és nagy pusztulást találtunk, 
bajort is bőven, Bulcsú úr visszavonult seregének azonban nyomát se 
leltük. Szétvertük az ellenség önhitt, ellenállásra nem is számító 
seregét, a kisebb csapatokban fosztogatókat pedig összeszedve, 
rabláncra fűztük. E foglyoktól tudtuk meg végül, kik ellen harcoltunk. 
Nem a főseregbe vagy annak egy részébe botlottunk bele, hanem egy 
másik hadba, amely a Mosony nevű fertő — azaz mocsár — vidékén 
orvul átlopózva, a még Rábán túl csatázó seregeink hátába került, s 
ott merészen pusztított. 

Amíg mi ezen a helyen küzdöttünk, Örsur és Pata népe eljutott 
Taksonyhoz és Surhoz, úgyhogy mindezek együttes erőfeszítésével 
sikerült kiverni Henrik hercegnek a nyugati Duna partjaitól délre is meg 
északra is támadó minden rendű, rangú fegyveres népét. Hanem a 
hegyek között annyira megvetették lábukat, hogy a régi gyepűföldet 
még sehogyse tudtuk tőlük visszavívni! Bizony, a hétmagyar országát 
a bajoroktól ekkor nem választotta el egyéb, mint a hegyeknek néhány 
szélső vonulata, valamint a Lajta és a Morava folyók völgye. 

Taksony kisúr ezekről az új végekről küldött nekünk üzenetet. 
Egyelőre — hagyta meg Tormásnak meg nekem - ne vonuljunk utána; 
a had nagy része visszatér, várjuk meg Mosonynál. Hamarosan össze 
is találkoztunk ott — a harcban részt vett vezérek és hadak — egy nagy 
rétségen. 

A pusztulástól megmenekedett helybeliek és a megjött seregek 
egyaránt Taksony herceget dicsőítették. Azért is, amiért elsőként 
hozott, méghozzá tekintélyes segítséget, s azért is, mert a csatákban 
az itáliai hadjárat vezéréhez méltó vitézséggel és haditudással 


verekedett. Még Bulcsú meg Lél is dicsérte őt, hiszen hadaik, sőt 
életük megmenekülését köszönhették neki, valamint azt, hogy 
szállásföldjük, vagyonuk sem pusztult el egészen. Mivel pedig ebbe a 
harcba az ország csaknem minden nemzetsége elküldte vitézeit, 
Taksony jó híre elterjedt jóformán az egész nép között! 

A gyula népe volt az egyedüli, amely nem jelent meg a csatatéren. 
Igen, Horka úr, a második fejedelem, nem mutatkozott, és egyetlenegy 
sem az övéi közül! Ez volt a bosszúja, amiért a Duna menti gyönyörű 
szállásföldeitől megfosztották, megalázták. De külső ellenség 
támadásakor a közös védelmet megtagadni a mi népünk szemében 
oly hatalmas vétek, amelyet büntetlenül még a gyula sem követhet el. 

Óriási volt a felzúdulás Horka úr ellen. 

A nehezen, de szerencsésen kivívott győzelem megünneplésére mi 
vezérek áldomásra gyűltünk össze. Taksony herceget a bajorok ellen 
indulásának napja óta ott láttam viszont először. Szorosan körülvették 
Bulcsú úr hívei. Akkor már hallottam, tudtam róla, hogy a horkával a 
vállvetve vívott véres harcok közepette valósággal testvéri barátokká 
váltak. Lél és Sur szintén igen összebarátkozott. S mindnyájan 
egymással még jobban is akkor, amikor Sur vezér vállalta — Taksony 
herceg pedig Zolta úr képében megengedte neki -, hogy a maga 
ötezer lándzsát számláló népével letelepedjen az eddig lakatlan 
fertővidék nedves mezőin, a határ jobb védelmére. Azt is rebesgették 
— s utóbb valónak bizonyult —, hogy az évek óta özvegy besenyő vezér 
és főtáltos feleségül veszi Lél pártában levő nénjét, aminek folytán a 
kereszt alakú ezüst napjelvény viselője Árpád családjának 
beházasodott hercege lesz! 

Ilyen előzmények után kezdődött az az áldomás, amelynek 
lefolyása igen meg fogja lepni Kitűnőségedet, Mindenek Felett 
Elsőként Tisztelt stb. Patrikiosz és Főtisztelendő! 

Ekkor már mindenki régen értesült Fajsz haláláról, de mivel a 
legvészesebb csaták idején következett az be, a vezéreket csak most 
kezdte foglalkoztatni. Ennek kapcsán pedig kitudódott, ki volt, aki az 
egész országot hadba hívta. A nagy áldomásivás közepén ugyanis 
Bulcsú úr így szólt: 

— Először, másodszor és harmadszor is Taksony vezérre ittunk, 
ahogyan kiérdemelte. Azután méltó módon sorban kupát ürítettünk 
mindannyiunk egészségére, akik a hadban jeleskedtünk. Magyariföld 
főemberei közül még egyedül a gyuláról nem történt említés. Bizony, 
Horka nevére lefelé kellene fordítanunk a kupákat, minthogy a vész 
hírére kisujját se mozdította! De mivel ehhez fogható bűn még soha 
sem fordult elő, azt kell gondolnom, tán a nagybeteg Fajsz úr részéről 
történhetett hiba, megtört értelme folytán a gyulát elfelejtette 
értesíteni... 

Ős bő, Pata s még Tormás herceg is itt közbevetette: őket sem 


Fajsz úr szólította, hanem annak állapotára hivatkozva Taksony 
közvetítette Lél üzenetét. 

— Taksony?! — bámult Bulcsú (s Lél is hasonlóképpen) —, hát még 
ezt is Taksony herceg tette?! 

-— Fajsz úr sem mozdulni, sem beszélni nem tudott már — 
magyarázta a kisúr. — Emberei pedig nem vehették át az 
aranyzsinórral átkötött, országos ügy jelét viselő nyilat. Én azonban a 
gyulához éppúgy küldtem kengyelfutót, mint a többihez! 

— De hát, lelkem — esett Bulcsú úr egyik ámulatból a másikba —, 
honnan tudtad, hogy mi történik Fajsznál? S miképpen pottyantál te a 
felhőkből ide seregestül? 

Taksony felállt, és csendet intett. 

— Komoly szavakra figyeljetek! Valahová indultam akkor, ahová 
csak most érkeztem. Mert tudjátok meg, vezérek, atyám képében a 
várható fejedelemválasztásra jöttem én, Árpád élő fiának jussát 
követelni a fegyverek erejével. Minthogy az első fejedelem csakugyan 
halott, már el is temették, a közbejött háborút pedig befejeztük, most itt 
áll előttünk a fejedelemválasztás. Ezért mondom, hogy végre 
megérkeztem! 

Nagy csend támadt erre. 

De nem komor, csöppet sem haragos hallgatás. Bulcsú úr hahotája 
törte meg. 

— Az égi Atyácska küldött! Dehogy veszünk össze. Ki mást, mint 
téged választunk meg! 

Lél maga elé meredt, aztán felemelkedett. 

-— Atyád ügye, Taksony, nem rád, nem ránk és nem is a 
fegyverekre, hanem a szellemekre tartozik. — Azzal eltávozott. 

A többi mind azt kiáltozta: 

— Taksonyt! Taksonyt! 

Az meg egészen elképedve meredt rájuk, és ugyancsak szabódott: 

-— Atyám képében vagyok itt, ha mondom! A sereget, amely 
vállvetve harcolt veletek, szintén atyám képében hoztam, az ő serege! 
A fejedelemségre a juss is az övé! Én számba sem jövök, csakis őt 
válasszátok! 

Felbomlott a hosszú asztal rendje, Taksony herceget szorosan 
körülvették, ki így, ki úgy igyekezett megmagyarázni neki, lehetetlent 
kíván. Mén-Marót nem ága Árpád fájának, csupán vadhajtása; a 
fiatalabb vitézek már a nevét veszítettnek egykori fejedelemségére 
sem emlékeznek, húsz és hat esztendő telt el azóta; az idősebbek is 
csak rossz hírét ha tudják; ki hallott róla, hogy a kende-halált valaki 
megtagadta volna; sosem bocsátanak meg ilyet a szellemek... és így 
tovább. 

Bulcsú vállánál fogva barátságosan megrázta a kisurat. 

— Hallod-e, mit akarsz elutasítani magadtól? A nagyföveget? Amit 


oly nehéz elérni? Bár lennék magam Árpád házából való, amíg élek, 
sose jutnál hozzá! Atyád emberöltő óta kérincséli vissza, te meg azt 
sem engednéd, hogy a fejedbe kalapálják?! 

S mert ez sem használt, így próbálkozott: 

— Hát a legújabb regösének elkerülte füledet? Arról szól, hogy a 
dicső Árpád úr utáni fejedelmünket valami ártó megigézte, mitől rest 
lett varázserejét átadni utódának. Ez erő híján pedig azóta sok bánat, 
baj szakadt a népre, végül most a bajor is ránk tört, hogy egészen 
elpusztítson minket. De a kegyes szellemek a bűnöstől elvették a 
nevét, és nevével együtt a tőlünk megtagadott varázserőt is. A nevet 
megbabonázták Mén-Maróttá, az erőt pedig a fiába bocsátották. Ki 
aztán eljött az ország szabadítására, amit véghez is vitt, mert nem 
más ő, mint Taksony! 

— Szófia beszéd! Meg ne halljam, mert kifordítom a regöst a 
bőréből! — indulatoskodott a kisúr. — Örvendtek nekem, becsültök? 
Pedig ha atyám akkor a táltosok kezére adja magát, most a világon se 
vagyok, hiszen hat esztendővel később, Biharban születtem! 

— De miért? Azért, hogy az elorzott erő tebenned ölthessen testet! 

Ezt Sur vezér mondta, akit Léllel való leendő rokoni kapcsolata és 
táltos-szíve máris a másik oldal felé vonzott. És így folytatta: 

— Atyád képében bár, de te jöttél, Taksony! Te küzdöttél, téged 
ismertek és szerettek meg a népek. Most aztán az annyi vitézt vesztett 
seregek egymásnak ontsák vérét, mert nem az apát, hanem az apa 
fiát, téged magadat akarnak megválasztani? Aztán ki fog 
engedelmeskedni az összetűzésre adott parancsodnak? Mindenben a 
világon támogatlak, de ebben az egyben rám ne számíts! 

Vége-hossza nem volt a vitának. Még tetszett is, hogy a kiszemelt 
fejedelem atyját védi önmaga ellen; emiatt még inkább akarták, és 
mulattak a nem mindennapi ellentéten, Zolta úr igényét pedig egyre 
kevésbé vették komolyan. A bihari kabar előkelőkön kívül már saját 
seregünkbeli vezér is alig akadt, aki ne igyekezett volna meggyőzni 
Taksonyt, hogy ne ellenkezzen. 

Aztán egyszerre minden szó és kuncogás elhalt. Lél termett ott 
táltosöltözetben, mögötte meg kilenc másik javasember sorakozott, 
mind csapzott, tántorgó, a szellemekkel való fáradságos és félelmetes 
tanácskozástól. A főtáltos idegen, hörgő hangon hirdette ki: 

— Hallgassátok meg a szellemek szavát! Így szól: ,Árpádnak 
nincsen fia, Árpádnak unokája van!" 

Bulcsú úr Taksony vállára tette a kezét. 

— Látod, a szellemek ugyanazt akarják. Árpádnak már te vagy 
egyetlen élő unokája. 

Semmiképp sem akarván késlekedni, anélkül hogy jelen nem levő 
tagjaira várakozott volna, másnap a hétvezéri tanács összeült. Csak 
négyen vettek részt benne: Bulcsú, Tormás, Lél meg Örsúr. És Lél is 


önkényesen foglalta el ott az évekkel ezelőtt elhalálozott Huba úr 
utódának helyét. (Ámbár ezt mindenki megengedhetőnek tartotta, 
mivel az utóbbi években az északnyugati határnak Lél erősebb 
nemzetsége vált igazi védelmezőjévé.) Olyan hétvezéri tanács ez, 
hajtogatták a főemberek a seregek vitézeinek nagy lelkesedésére, 
amely az országot megmentő hadinépet képviseli — márpedig ki 
lehetne méltóbb a választásra annál?! Összeültek hát négyen a hét 
vezér képében, és hamarabb, mint egy cubák megsül a parázson, 
nagy kürtharsogás közepette kikiáltották: Taksony lett a hétmagyar 
országának első fejedelme! 

Mondanom sem kell, Taksony urat, amint feltette a nagyföveget, 
egykori ellenségeink közül olyan sokan vették körül, hogy én, ki 
kiskorától ismerem és támogatom, neveltem, és annyi mindenre 
tanítottam, befolyását erősítő házasságát kiterveltem és nyélbe 
ütöttem, hírnevet szerző itáliai hadjáratában óvtam és segítettem — 
még csak közel se férkőzhettem hozzá. Ráadásul a nagy tábort a 
következő reggelen oda kellett hagynom. Most mi indultunk harcba 
Tormással — vezérletem alatt álló Szalán-országiak és Tormás 
zászlaja alatt a megyeri hadak -, hogy a leszűkült gyepűt 
kiszélesítsük. És elhatároztatott, hogy tíznaponként nyílhúzással más- 
más sereget sorsolnak ki, s küldenek támadásra, amíg a gyepűelvét 
újból ki nem toljuk az Operennsig. 

Azt hittem, mire visszatérek, Taksony úrnak hűlt helyét találom. De 
az előrenyomuló hadakat sűrűn látogatták a Fertő mellől jött 
kengyelfutók, kiktől megtudtam, ott vár, amíg minden veszély elül. 

A gyuláról is érkezett hír. Haja szála sem fog meggörbülni! Horka 
fia Gyula üzenetet küldött; azzal magyarázkodott ki, hogy a nehéz 
napokban Horka úr szintén elhalálozván, népe egyáltalán nem értesült 
a bajor herceg pusztító rohamáról. Mindenki tudja azonban — mert 
titkos kezekből Taksony és Bulcsú egyaránt kapott megbízhatóbb 
híradást is -, a hadba szólításkor Horka javában élt még, sőt 
kárörvendett, csupán annak hírére esett össze, halt meg vértolulás 
folytán, hogy Mén-Marót fia lett úr fölötte. De a főemberek mégsem 
akarnak vagy mernek kikötni az új gyulával, inkább elfogadták a 
magyarázatát. . . 

A gyepűn eközben nagy sikereket értünk el dühödt 
támadásainkkal. Henrik herceg seregeinek ellenállása egyre 
gyengül... 

A nagy táborba imént tértem vissza, legott jelentkeztem Taksony 
úrnál. Ahogy fejedelemként üdvözöltem, fintort vágott és legyintett. 

— Hagyd ezt. Csak félig vagyok fejedelem. Hiszen tudod, csonka 
tanácskozáson választottak meg, bárki kétségbe vonhatja 
méltóságomat, és népgyűlés elé viheti a tiltakozását. 

— Azok közül, akik a hét vezér tanácsában nem voltak jelen — 


biztosítottam —, Kulán kán semmiképpen sem fog tiltakozni. 

— Miért ne, ha én kívánnám? — hunyorított rám Taksony. — Mert ez 
a félig-meddig fejedelemség, tudd meg, nem kedvem ellen való. Ha 
Bulcsúék emezért eszelték ki, hogy csonka tanáccsal döntessenek 
rólam, én meg amazért nem bánom. Mindjárt megmondom, hogy ők 
miért, és én miért. Hála, barátság, náluk főképp mutatni való. Sokat 
vesztettek, meggyengültek, ez az igazság. Jól tudták, ha most a 
fegyverek nyelvén beszélnénk, alulmaradhatnak. Két rossz közül 
választottak engem, és úgy intézték, hogy alkalmas időben majd 
elüthessenek. De hátha az idő nekem lesz alkalmas a változtatásra? 
Alig múlt el tíz nap, s már nem Árpád unokájaként, hanem Mén-Marót 
fiának emlegetnek engem. Vissza kell szerezni az elvesztett nevet! 
Atyámnak azt üzentem: , Félig fejedelem vagyok, hogy félig fejedelem 
lehess! Az ő fortélyuk egyelőre kedvez nekünk. 

E beszélgetés indított arra, hogy tovább nem várva, megírjam e 
beszámolót. Páratlan Kiválóságodnak módja van megfontolni, vajon az 
ismertetett körülmények között továbbra is Bulcsút és Lélt vagy ezután 
a Tormás trónörököst félreszorító Taksony fejedelmet avagy mégis 
Zolta urat ajánlja-e támogatásra a felséges császárnak. Bizony, 
zavaros helyzet. Milyen éleslátásról tanúskodott Kegyelmességednek 
az a konstantinápolyi kijelentése: , Nincsen olyan hatalmasság, aki ezt 
a népet uralma alatt egyesíteni tudná..." 


AZ OROSZLÁN NAGY MACSKA 


Lóbőr, öreg barátom! Összeszorul a szívem, szörnyű fájdalom ért! S ki 
közel állnál hozzám, messze vagy. Messze és hallgatsz. Szóra csupán 
a nyelved fürge, kezed lusta rá, sohasem küldtél levelet, egyetlen sort, 
még válaszul sem! 

Hat esztendővel ezelőtt Isztimbolimban jártamkor is kis híján 
elkerültük egymást a restséged miatt, mert bár én odajöttömkor tüstént 
hívtalak magamhoz, költséget is küldtem, te csak a hazaindulás előtti 
reggelen érkeztél meg. Ki sem beszélhettük magunkat. Még 
szerencse, hogy egyáltalán láthattad, megismerhetted Őt. Ugye, azt 
mondtad, nemes zengésű a hangja?... 

Őrizze füled ezt a zengést, mert tudd meg, már nem hallhatjuk 
többé! 

Ha soha, most mégis reméltem, immár előfordulhat, hogy írsz. 
Hiszen valamit változtál — Nikephorosz ,atyaként" láttalak viszont. S 
bízvást csak adtad a régi kajánt, amikor azzal magyaráztad annyi év 
utáni elhatározásodat és szívós felkészülésedet a papi rend 
felvételéhez, hogy így most mindig van ürügyed a lauránkból való 
kimozdulásra... Csak beszélsz. Az ember igenis változik. Az öregség 
és a csapások a szent bölcsességek meg a bűnbánat felé terelik. 
Magam is megint mindennap forgatom a Szent Evangéliumot. 

Ám legyen — nem változtál, papi szolgálatod keresztelőn, esküvőn, 
temetésen csupán alkalom rá, hogy kedvedre megfordulhass a 
messze környéken, a világi életet élők között. De akkor ennél is jobbat 
kínálok én. Olyan életet, amely a rendház biztonsága és a csatangolás 
szabadsága mellé korodat megillető kényelmet is ád. De erről hadd 
beszélek később... 

Most arról szólok, ami jó itt történt (s majd meglátod, örömöm és 
gyászom egy szálon összefügg). Te tudod, egy cél tölti be a lelkemet, 
akkora odaadással, akár a szentekét az övék, csak sajna, nem olyan 
tisztaságban, minthogy közönséges halandó és születésemnél fogva a 
szívem mélyén tévelygő pogány vagyok. Életem gondja e szilaj nép 
sorsa, e népé, amelyből származom, és azoké a fejedelmeké, kiknek 
házát mindhalálig szolgálta Tente apám. Minő szomorúság, hogy 
mostani személyes gyászom éppen akkor sújt porba, amikor kedves 
ügyem végre sikerrel kecsegtet, minthogy három esztendővel ezelőtt 
oly nagy, előre nem látott diadalt arattunk. Tudd meg, ámbár nem a 
várt, nem Zolta úr, de legalább a fia, Taksony lett első fejedelem a 
hétmagyar országában! 

Azt hittem akkor, annyi fáradozás után ezzel már célhoz is értünk, 
itt van az, aki a népet egyesíteni kész! De bizony az élet mindig újabb 
akadályokat állít. Eleinte Taksony úr igen bizonytalankodott. Pedig én 


már a legelső napokban ösztönöztem: 

— Uram, ne arra gondolj szüntelen, hogy még csak félig vagy 
fejedelem, abban az értelemben, ahogy mi Árpád példája nyomán a 
fejedelmet elképzeljük. Inkább igyekezz, hogy ellenfeleiden kifogva, 
egészen az legyél. Lehetetlenen pedig ne törd fejedet. Hogy a fiú 
atyjától örökölje a méltóságot, az rendjén való, de hogyan jut eszedbe 
ennek fordítottja? — (Mert nyilván zavarában, hiszen nem számított fel 
sem készült erre a méltóságra, oly tervet forgatott fejében, mi szerint 
alkalmat kerít rá, hogy atyjának adja át a nagyföveget — Az öledbe 
pottyant uralomról nem lemondanod, hanem azt mindenképpen 
kiterjesztened kell! 

— Értsd meg, ahhoz, hogy igazán hatalmas lehessek — felelte ő —, 
olyan fejedelemnek kellene lennem, akire tisztelt atyáról szállt rá az 
uralom. Ezért előbb apámnak kell juttatnom a méltóságot, hogy aztán 
a maga idején öröklés útján tőle visszanyerjem. Eredj, beszélj 
atyámmal, mondd meg neki, nem voltam hozzá hűtlen, a választás 
előtt az ő képében szóltam, megtettem mindent, amit csak lehetett, és 
még most sem adtam fel a küzdelmet az ő érdekében! 

Azt gondoltam, sajnálja atyjaurát, és restelli magát előtte, ami 
érthető. Ilyen nagy ügyben és kérlelhetetlen körülmények között 
fejedelmi erély mégsem törhet meg ezeken. 

De hát parancsolta, mentem. 

Zolta úr megviselten, összetörten fogadott. No hiszen, nem csoda. 
Keserű félmosollyal, hitetlenül hallgatta küldetésem. 

—- Csak maszlag, mímelés — mondta -, amit az én fejedelemmé 
tételemről fecsegett neked. A fő baj az, hogy a szellemek sehogysem 
bocsátják meg régi, akaratlan vétkemet. Egyik csapás ér a másik után. 
A mostani minden eddiginél keserűbb. Fiamat játszották ki ellenem! 

Magyaráztam: nemcsak tolmácsolom, hanem tanúsíthatom is 
Taksony úr szavait. Minden úgy esett meg, ahogy ő üzeni, és kettejük 
helycseréjére is őszintén el van szánva fia, a fejedelem. 

Kurtán bólintott rá. 

— Akkor is kivihetetlen. Menjen ő a maga útján. Csak jól csinálja! A 
száműzött megengesztelődik, ha legalább az apa büszke lehet! 

Bár én is igen sajnáltam Bihar öreg urát, örvendtem 
belenyugvásának, s bámultam is érte. Boldogan siettem vissza a 
fejedelemhez. De Taksony úr nem kapott rajta, hogy atyja felől immár 
teljesen szabad. 

— Mén-Marót fia nem nyerhet itt csatát. Árpád fia Zolta fiává kell 
lennem mindenáron! Emlékszel-e, hogy egyszer Bihar földjén 
hétmagyar országából való táltosok a szellemeknek milyen döntését 
hirdették ki? ,Biharország fejedelme Mén-Marót, de ha a hétmagyar 
országában fejedelem lehetne, úgy megint Zolta lesz! Számos 
főember táltosai voltak, kiknek szavát még Lél is kénytelen elfogadni. 


Mivel atyám másként Zoltává nem lehet, tehát a hétmagyar 
országának fejedelmévé kell tennem. 

A leszegett állú, makacs — szerintem mégis határozatlan — ifjú 
fejedelem nem tágított ettől a képtelen, kalandos gondolattól. Hiába 
noszogattam: a magáét tegye, azon kezdve, hogy legyen igen kemény 
a hatalomvágyó Bulcsúval szemben (Isztimbolimban mutattam Neked 
akkor ezt a patrikiosszá tett fényes, vad urat), különben az a lábszíjára 
fűzi. Taksony azonban nem hajlott semmi szóra. 

Több mint két esztendőt arra fecsérelt, hogy valamennyi 
jószágával, kincsével, fegyveres jobbágyával, ínjével és rabjával, meg 
természetesen asszonyával és a még pendelyes kisfiával, Gézával 
együtt kiköltözzön Biharországból, s gazda módján, a legnagyobb 
körültekintéssel rendezkedjen be új, tágas fejedelmi szállásföldjén. A 
Duna partján húzódik az, ahogy illik az első fejedelemhez. A Dráva 
torkolatától nem messze eső Től-révtől a Csepel szigetével szemközti 
nyári udvarhelyéig terjed a bal parton. Éppen érthető, hogy mielőbb 
rátette a kezét, de amikor uralmát kellene megszilárdítania, hogyan 
lehet egyéni gazdálkodásának megalapozása ennyire fő és aprólékos 
gondja? Különben udvartartását ő is, akár Zolta úr, ,marót", azaz: 
karantán módon rendezte be. Finta, ki csatlakozott hozzá, az ő nádor- 
ispánja lett. Vele tartott Berchtold fia Marót is, ki most a kis Géza 
nevelője. 

Mivel töltötte még az időt? A bajor foglyok faggatásával. Egyre arról 
beszél: Ottónál, a németek királyánál, ki — sajnos — kitűnő uralkodó, 
nincsen hatalmasabb és veszedelmesebb ellenségünk egy se! Ottó, 
mivel képes volt engedelmességre szorítani lázongó tartományait, és 
birodalmában egységet teremtett, semmiképp sem tűri majd, hogy 
sarcoljuk, rabszíjra fűzzük alattvalóit, felperzseljük birodalmának 
országait, ötven éven át annyiszor tettük ezt, hogy teljesen kiismerték 
hadi szokásainkat. Az utóbbi húsz évben a mi harcmodorunkat 
alkalmazó újfajta seregeik miatt már nagyon ingadozott a 
hadiszerencsénk. De ha ma még csak ingadozik, az otthonát, 
vagyonát védő, már többé-kevésbé egyenrangú ellenféllel szemben 
nemsokára elvész egészen. Mert a kényszer ráviszi Ottó király 
vezéreit, hogy könnyűlovas-haduk rohamát összeegyeztessék a 
maguk rendszerű nehézlovasság vasfalának támadásával, s e 
harcmozdulatoknál ügyesen felfegyverzett és kiképzett 
gyalognépüknek is alkalmas feladatot adjanak. Ha ezt begyakorolják — 
amire máris igyekeznek -—, akkor a mi vakmerő seregeinkre, hiába 
vágtáznak a szélnél gyorsabban, hiába ontanak az ellenségre a napot 
is elsötétítő nyílzáport, egyszeriben szánalmas pusztulás vár majd! 

Én csak váltig magyaráztam Taksonynak: ámbár lehet ebben sok 
igazság, de mivel az imént megcsapoltuk a bajort, és egy időre 
nyugtunk lesz tőle, törődjön most inkább a belső dolgainkkal. Őt 


azonban teljesen eltöltötte a német király erejétől való aggodalom. 
Annyira, hogy például a szálláshelyét emiatt a Duna keleti partjára 
tette. Mindenki azt gondolta volna, hogy Árpádnak a Duna jobb partján 
húzódó legeltetővonalát tartja meg magának, ő azonban azt akarja, 
hogy nyájait, gabonaföldjeit, földbe vájt hombárait, személyes 
vagyonát a széles folyam is elválassza a nyugatról várható ellenségtől. 

A körmönfont Bulcsú úr bezzeg egészen mást talált ki a nyugati 
fenyegetés ellen, célravezetőbbet. Udvarhelyére hívta és vendégéül 
fogadta régi szövetségesünket, a derék Arnulf fiát, a Bajorföldről 
elűzött, és azóta száműzetésben élő Eberhard herceget. Hasznos úr 
ez számunkra ma is. A Balaton mellől szoros kapcsolatot tart az Ottó 
király ellen titokban duzzogó őrgrófi, grófi rokonaival. Zendülés 
magvait hinti el köztük, Bulcsú úr egy új bajorföldi hadjáratára készítve 
elő ezzel a talajt. 

Nagy üggyel-bajjal keresztülvittem, hogy Eberhard herceg Taksony 
úrnál is jelentkezzen. De elképedésemre a fejedelem elutasította őt. 

— Köszönet, Béld herceg, amiért idehoztad — dicsért mégis utána 
engem. 

— Hát akkor, uram, miért nem fogadtad? 

- Így ország-világnak tudomására hozhattam, nem az én 
emberem. Ha Ottó királlyal egyszer békét akarnék kötni, 
hivatkozhatom rá: igazán nem támogattam, hogy alattvalói 
összeesküdjenek ellene. 

Magamban már azon gondolkodtam: hadd adja át a nagy föveget; 
úgy látszik, csak atyjaurának, a múlt hibáin tanult, s így bizonyára 
kérlelhetetlen  országlásából sajátíthatja el egy nagyfejedelem 
tulajdonságait — amikor váratlanul kitűnt, hogy tanácsaim azért valamit 
fogtak rajta. 

Hirtelen magához rendelt. Igen jóleső szavakkal kezdte: 

— Bölcs Béld herceg, tisztes öreg, szívedben magyari, tettekben 
besenyő módjára mértéktelen, mégis sikeres mindig, ama 
fondorlatosság folytán, amit Bizáncban szedtél magadra. Most 
mindezen készségeiddel segíts nekem! 

Amióta Itáliában jártunk, és különösen azóta, hogy fejedelem lett, 
szavát valahogy másképp fűzi, jobb mondatok formálására is képes. 

Már csak haragjában használ az ínek fiaival töltött gyermekkorában 
ráragadt parlagi kifejezéseket.  Aminthogy újabban fényesebb 
öltözetben járni se restell, ámbár a karpereceket, szakállának 
gyöngyökkel avagy éppen ezüstporral való díszítését — mint bizánci 
módi szerint most Bulcsú is teszi — még ma sem kedveli. 

No, de visszatérek oda, miként mutatkozott meg végre, hogy 
feladatára talán mégis alkalmassá válhat. . . 

Amit előadott, annak eleje még nem volt biztató. Bulcsú és Lél 
praktikái az ő kisebbítésére — mondta — kifogyhatatlanok. Minap 


Bulcsú Taksony földjén átutazván, csak úgy odavetette neki, hogy 
Gyula úr udvarhelyéről jön, ahol a hét vezér tanácsot tartott. S hogy ez 
a gyula kívánságára történt, ki üzente, kérni kíván valamit. Nohát azt 
kérte, hogy a hétmagyar országának nevében ő mehessen 
Konstantinápolyba a szerződést megújítandó, mivel a Bulcsú úr által 
meghosszabbított béke az idén lejár. A hét vezér engedélyt adott erre. 
, Téged nem hívtunk - tette hozzá Taksony úrnak Bulcsú -—, minthogy a 
gyula úgysem ismer el fejedelemnek, és jobb neked, ha erről elkerüljük 
a vitát. Hogy pedig ő menjen a bizánci császárhoz, az nekem és 
Lélnek jó, mert így most ő adja a kezeseket a saját családjából, úgy 
tudom, öccsének, Zombornak két fiát." 

— Remélem, uram, nem nyugodtál bele, hogy nélküled, az első 
fejedelem nélkül tartottak tanácsot! — estem kétségbe én. 

De ő vállat vont erre, és a nyitott sátornyíláson át kimutatott ott 
lengő, fejedelmi méltóságát hirdető aranyoroszlános zászlajára. 

— Azt mondják, magam elevenen nem láttam még, hogy az 
oroszlán nem valamiféle hatalmas kutya, hanem egy nagy macska. 
Ezért azt feleltem: pöknék a döntésükre, de mivel nem bánom, ha 
Gyula úr minél messzebb szaglik tőlem, hát legyen! 

Taksony fejedelem ezután váratlanul azt kérdezte tőlem: mit 
nyomhatnak vajon egy keresztény istenháza aranyból való kegyszerei, 
ha egy ajándékozó , gazdagon" akarja velük azt elhalmozni? Próbáltam 
megadni hozzávetőleg a választ, nem feledkezve el róla, hogy a 
gondos és szép művű munkát is arannyal kell fizetni. A tekintélyes 
mennyiség hallatán mosolyogva bólogatott. 

Majd meg hirtelen — és szintén az előbbivel összefüggés nélkül azt 
kezdte fejtegetni, kik a hétmagyar országának fejedelmei. Hogy a 
néhai Árpád úr részéről jóváhagyottan csak kettő van ilyen: maga a 
fejedelem és Erdőelve helytartó fejedelme. Az utóbbi méltóságot 
Árpád úr a gyulák elődje, Tétény úr számára hozta létre, így azzal a 
gyula-család rendelkezik, de most Gyalu bitorolja tőlük. 

— Uram, bocsáss meg szavamért — vetettem közbe én -, hogyan 
nézhetted el Bulcsúnak ilyen könnyen azt a hétvezéri tanácskozást?! 
És elengedted füled mellett Gyula mondását, hogy nem ismer el téged, 
ami már lázadásszámba megy?! 

— Ideig-óráig sok mindent elengedek a fülem mellett. S igen lelkesít 
engem az, hogy a gyula majd jó időn át messze tartózkodik. Nekem, 
tudd meg, Erdőelve kell! Úgy, hogy elvegyem Gyalutól, s valami 
módon ne adjam vissza Gyulának, hanem... amíg él... Erdőelve 
fejedelme atyám legyen! A hétmagyar országának egyik fejedelme, 
érted? Mert így teljesül a szellemek tekintélyes táltosok által kihirdetett 
szava. Atyám a hétmagyar országában fejedelem lévén, megint Zolta 
lesz! Visszakapja a nevét! 

Ekkor ébredtem rá, hogy végre jó irányban indul el. Hiszen ez 


keresztülvihető, és valóban megerősíti hatalmát. Azonkívül Zolta úr 
számára is nagy elégtétel lehet: nem kell majd Mén-Marótként 
meghalnia. 

— Számíthatsz ebben rám, fejedelmem! — biztattam. Hozzátettem, 
hogy tudok én is valamit arról az útról. A gyula Hierotheosz atya 
kíséretében megy a római császárhoz. Ő is meg akar keresztelkedni. 

— Hogy mint Bulcsú, patrikiosz legyen — vágott a szavamba 
Taksony úr. — Vagyis hogy Bizánc tekintélyével támogassa meg 
családjának gyengülő befolyását. Kaptam én már titkos jelentést erről, 
még többről is. Fogadkozik, hogy Bulcsúval ellentétben ő valóban 
keresztény akar lenni. Hierotheosznak megígérte: bazilitákat hozat 
majd ide, hogy térítsenek, egyházakat emel, és gazdagon elhalmozza 
őket aranykegyszerekkel! 

Még sok mindent elmondott, ami a gyula-család portájáról az idők 
folyamán s most legújabban tudomására jutott. 

Gyulának, ki ifjú korától magába mélyedő, szomorú ember, a sorsa 
is szomorúan alakult. Későn jutott a gyula tiszthez, és most 
türelmetlenül szeretne nemzetségéért valami nagyot cselekedni. 
Szerencsétlenül ütöttek ki a házasságai is. Első, majd második 
feleségét — kikkel hosszú éveken át élt — végül el kellett küldenie 
magától meddőségük miatt. Nemrég új asszonyt vitt sátrába, és e 
harmadiktól egy évvel ezelőtt végre született gyermeke, de lány, majd 
most egy második is, ám ez megint lány lett. Már korábban 
elhatározta, ha fiú utódra most sem tesz szert, elindul 
Konstantinápolyba, nehogy más valaki ebben megelőzze. Vagyis 
belenyugszik abba, hogy a gyula méltóság tőle öccsének, Zombornak 
nagyobbik fiára száll majd, kinek az ő hosszú magtalansága miatt 
születésekor már előre a Gyula nevet adták. 

Eddig béke volt a testvérek között, most azonban Zombort 
kétségbeejtik bátyja Hierotheosz atyának tett ígéretei. A családi 
kincseket holmi idegen egyházra költeni! Ő inkább a fegyveres 
jobbágyok számát növelné  öt-tízezer lándzsával, a hatalom 
szempontjából annak volna igazán súlya. Zombor elkeseredése aztán 
tomboló haraggá változott, amikor kiderült, hogy az ő fiait fogják — a kis 
Gyulát is a császárnak kezesül adni. Semmiképpen sem akart 
hozzájárulni ehhez. Gyula úr családfői paranccsal vette el tőle az 
ifjakat. 

s talán Zombor dühénél is nagyobb a sértett feleség haragja! A 
gyula asszonyáé, aki az oly rég gyermektelennek legalább lányokat 
szült, és meg van győződve róla, hogy adhatna neki még fiat is. De 
akárha meddő volna, nincs szavának súlya az uránál. Ha volna, Gyula 
úr figyelembe venné, hogy irtózik a kereszt felvételétől, sőt azt az égi 
Atyácska elleni kihívásnak tartja. E nő gőgös, régi törzsfői családból 
származik, amelynek tagjai egymás között csak az előkelő türk 


nyelven beszélnek. Lányainak is türk neveket adott. Azt, amelyik most 
egyéves, Saroltnak hívják, vagyis Fehérmenyétnek, az újszülöttet 
pedig Karoldnak, ami fekete menyétet jelent. 

Gyula úr távozásával udvara olyan lett, mintha tőzeg izzana a föld 
alatt, egy kapavágás, és lángra lobban, tomboló tűzvészbe borul. Mert 
azt mondani se szükséges, hogy Gyula már el is utazott. Bulcsú úr a 
hét vezér döntését akkor jelentette be, amikor a bizánciakkal való 
tárgyalással ,megbízott" gyula már messze túl jár az országos 
gyepükön... 

— Miként használhatnánk fel a távollétét? — kérdezte mohón 
Taksony. — Miként tehetnénk máglyává a lappangó tüzet, hogy a 
magunk pecsenyéjét, atyám erdőelvi fejedelemségét süthessük meg 
rajta? Semmi se drága nekem érte, semmi kincsemet nem sajnálnám! 

Tervem azonnal megfogamzott, hiszen már volt alkalmam 
kipróbálni, mi mindenre lehet jó a fejedelmek közötti házasságkötés. 

— Van egy olyan kincsed, uram, ami Gyula gyulának nincsen, azt 
hiszem, arra lesz szükség: a fiadra! Ha Géza, ki most ötéves, feleségül 
veszi a kis Saroltot, ez biztos zálog lehet a gyula-családnak arra, hogy 
Zolta úr halála után visszakapja Erdőelvét. Hogy pedig addig 
lemondanak róla? Ez a fizetség, amiért mi szabadítjuk meg őket 
Gyalutól. Maguk akkor se tehetnék, ha lenne rá erejük. Hiszen ők 
Szalán-ország, Biharország és a Temes-vidék területén nem 
vonulhatnak át, így semmiképp sem férhetnek hozzá. 

— De vajon az a megrögzött asszony beleegyezik-e? 

— A birka is leadja a gyapját, fejedelmem, ha erősen megfogják... 


KÜZDELEM ERDŐELVÉN 


Zombor orcáit, amikor felkerestem szálláshelyén a vezért, pirosra 
gyújtotta a fejedelem nevében előadott ajánlatom. Rögtön átlátta, mit 
jelentene az ő számára. Nem kevesebbet, mint hogy fiának — mire 
örökli a gyula méltóságot — a gazdag Erdőelve is ölébe hull. 

De hosszas gondolkodás után, nyögve annyit mondott: 

— Mást kell megkérdezned. Minden az úrasszonyon múlik, Gyula úr 
feleségén. Először is, mert az ő lánya a leendő mátka. Másodszor, 
mert Gyula távollétében csak ketten... ő, a feleség és én, a fitestvér 
közösen... gyakorolhatjuk a családfői hatalmat. . . 

— De te elfogadnád-e? — igyekeztem a nyulat kiugratni a bokorból. 

— Én? — tépdeste izgatottan a bajszát. — Hogy én? Máris viszály 
van bátyám és énközöttem. Ha beleegyeznék ebbe a tervbe, hát örök 
harag lenne! Ő még mindig Árpád házát szeretné legyőzni, az első 
fejedelemséget megszerezni a családnak. Méghogy Mén-Marót a mi 
révünkön kaphassa vissza a dicsőséges nevet?! Megfulladna a dühtől, 
ha megtörténne! — Ahogy kimondta, Zombor elkezdett mosolyogni. Az 
juthatott eszébe, hogy a családi kincsek eltékozlásáért, fiainak 
erőszakos elviteléért éppen ez lehetne a legalkalmasabb bosszú. 
Felkiáltott: — Miért ne állnék rá?! Hisz viszály úgyis van. És eddig csak 
én csikorgattam a fogamat! 

Nincs égőbb gyűlölség, Lóbőr, mint ha testvérek kerülnek szembe 
egymással. Legfeljebb egy még: ha férj és asszonya között támad 
súlyos harag. 

Az úrasszony először mégis ellenállt. Hogyan tehetne a férje kedve 
ellen?! Igaz, Gyula úr megtagadta a szellemeket, és így neki már nem 
szerelmetes párja, ágyába bizony nem engedi, legszívesebben nem is 
látná többé! De ura mégis, akitől nem szabadulhat, a haragja elől nem 
térhet ki! Gyula úr Taksony nevét még kimondani sem engedi, hogyan 
járulhat hozzá akkor ő ehhez a házassághoz? Életével játszana! 

— Taksony úr az ország első fejedelme — vetettem közbe én. — Ez a 
méltóság vár bízvást Gézára is. Mégiscsak megfontolandó! Saroltot a 
leendő első fejedelem feleségéül kérik. E lány igen nagy 
szerencséjévé válhat a családjának, amely az ő révén az unokákban 
végre eljutna ahhoz a tiszthez és díszhez, amelyet a fiak hiába 
ostromoltak! 

Szavaimra az úrasszony keble hevesen hullámzani kezdett. 

-— Bizony nem megvetendő a lánygyerek sem —-— suttogta 
megindultan. — Ezt én is váltig mondom. 

— Éppen ezért — ütöttem a vasat —, a gyula-családnak legalább 
annyira érdeke, hogy a jövendő ipának atyja, Sarolt apósáé, 
visszanyerje az Árpád házához fűződő kitüntető nevet! 


— Pedig épp itt a baj, égi Atyácska! — sóhajtotta az úrasszony. — 
Mert ha azt mondhatnám uramnak: nesze, máris tiéd Erdőelve! Akkor 
megtehetnék bármit... De így... 

Zombor itt közbeszólt: 

— Gyula úrnak, ha egyébként nem élne szívében gyűlölség az 
Árpádok iránt, ez mindegy lehetne. Erdőelvével ma még mit se 
nyerhet, hiszen most nem gazdag ország az, és nem is lesz Szalán úr 
életében, amíg a sóháború bízvást tartani fog; lévén a kősó az, ami ott 
az igazi jövedelmet adja. 

Én pedig megjegyeztem: Taksony úrnak fontos óhaja, hogy Árpád 
háza és a gyula-család között végre békesség, sőt szövetség 
létesüljön. Számára ez legfőbb értelme e házasságnak. A 
menyasszonynak tehát, amíg felnő, a házassági szerződés 
kezeseként jövendő férje udvarhelyére kell költöznie — ehhez Taksony 
úr ragaszkodik —, de mivel még úgyszólván pólyás, aligha szakadhat el 
anyjától, így együtt kell hogy éljenek ott! 

— Sarolt és én is Taksony udvarhelyén? — Az úrasszonynak 
felcsillant a szeme. 

Rövid gondolkodás után egészen másként kezdett beszélni. 

Amit Zombor a ma még szegény Erdőelvéről mond, mutatja, hogy 
annak Zolta úr hátralevő életére való átengedése nem is nagy 
engedmény. Bárki láthatja, ki cselekszik igazán a családi tekintély 
érdekében. Az-e, aki hétrét görnyed a bizánciak császára előtt, és 
kincseivel idegen isten szolgáit szándékszik gyarapítani, vagy a 
feleség és a fitestvér, kik egy bölcs és méltányos szer kötésével 
megszabadulnak végre a bitorló Gyalutól, s a családnak fi- és 
leányágon is egy-egy fejedelemséget szereznek?! Igen, igen! Csakis 
tiszteletet érdemelhetnek majd ők e tettükért, ha Sarolt Gézának 
fejedelmi asszonya, a kis Gyula pedig Erdőelvének fejedelme leend! 
Ami pedig Taksony úr feltételét illeti, legyen akár mind a két leánya 
kezes, hiszen Karoldot is fel kell nevelni. Hogy ő — az úrasszony — 
velük tart, az természetes. Asszony nem hagyhatja el urát, még 
kevésbé azonban gyermekeit, és ha az utóbbi miatt kénytelen férjétől 
távol lenni, ez nem hűtlenség urával szemben, hanem asszonyi és 
anyai kötelesség! Az már aztán Gyula úron áll majd, hogy kibéküljön 
Taksony fejedelemmel, ha családját némelykor viszont kívánja látni. 
Ámbár megrögzöttségénél és engesztelhetetlenségénél fogva félő, 
inkább hátat fordít még szeretteinek is. . . 

Hát ez volt a döntő — érthetően — az úrasszony szemében: hogy 
feldühödött férjével elkerülje a találkozást. Az én szememben pedig 
az, hogy a Gyalu ellen vonultatott seregben legyen egy had — még ha 
maroknyi is —, amely a Tétény nem kígyós nemzetségi zászlaja meg a 
gyula méltóság szövétneket tartó aranyoroszlános lobogója alatt 
halad, s amely hadacska ott áll a legelső sorban, amikor Zolta urat 


kikiáltják Erdőelve fejedelmének. Mert ez bizonyítja majd ország-világ 
előtt, hogy a gyula-család tudtával, annak nevében és részére vettük 
vissza az elorzott földet, hogy a család akaratából Zolta úr annak a 
bitorló utáni első jogos fejedelme. A hazatérő gyula a kötés érvényét 
így semmiképp sem vonhatja kétségbe. 

Meg is egyeztünk szépen. Zombor és az úrasszony -— nyilván, mert 
nem tudtak betelni Gyula úr ingerlésével — még azt is vállalták, hogy 
követik a Gyalu ellen küldött sereget, és személyesen ültetik Zoltát a 
helytartó fejedelem székébe. 

Röviddel ezután Taksony úr is megérkezett asszonyával és a kis 
Gézával a gyula udvarhelyére, ahol Zombor nagy tisztességgel 
fogadta őket. Fényes áldomást ültek, majd megtartották az ötéves 
fejedelemfi és az egyéves Sarolt kézfogóját. Az ezzel járó 
dínomdánom után a fejedelem kíséretével visszatért udvarába, a Duna 
menti Taksonyba, a gyula asszonya a kicsiny menyasszonnyal meg a 
csecsszopó  Karolddal és valamennyi személyes tulajdonával, 
szolgálójával együtt velük tartott. 

Hozzám pedig így szólott az én fejedelem uram: 

— Bizony mondom, derék Béld, Kulán veje, megőrzik énekeikben az 
én regöseim, és ezer esztendőn át sem fog feledésbe menni, hogy 
Géza és Sarolt között te ütötted nyélbe e sorsdöntő frigyet! 

Kulán kán azonban nagyon megjjedt a készülő változástól. Amikor 
a Gyalu elleni hadjáratra nyeregbe akartam ültetni Szalán-ország 
seregét, maga elé idézett, és Tükört is odahívta, hogy az ő színe előtt 
halmozzon el szemrehányásaival. 

— Micsoda meggondolatlanságra vitte férjedet Gyalu elleni 
gyűlölete! Bár Gyalut magam is megvetem, azt mégis számon tartom, 
hogy százszor jobb ő ott nekünk bárki másnál. A bitorló ellen 
megbocsátják a sóháborút. Ám amannak helyén Zolta úr első gondja a 
kősó sorsa lesz! A só becses ízén ő akar gyarapodni, és fia, Taksony 
úr majd bízvást támogatja ebben. A mennyekbéli Apácska mentsen 
tőlük, ezek már kemény ellenfelek! Sereget Gyalu ellen? Egyetlen szál 
vitézt sem adok! De ne is kívánjon a vőmuram ilyet! Mondd meg neki, 
lányom, ha már saját magára nem gondol, hát gondoljon terád! 

— Gondol rám - felelte Tükör. — Mert nem ő, hanem én gyűlölöm 
Gyalut. És kérlek, apám, ezerszer inkább a sóháborút szüntesd meg, 
semmint hogy az az ember kivonja magát a bűnhődés alól. Magam is 
elmegyek a haddal. Ott akarok lenni, amikor a gonosz Szőrmók 
elveszti hatalmát! 

A Só Urának erre előbb öregesen tátva maradt a szája, majd úgy 
fröcskölte Tükör felé a szavakat, mint amikor a macska fúj dühében: 

— Őt elveszteni... s nekünk kincset veszíteni... csak azért, hogy te 
neki is megbocsáss, mint Giládnak?! 

- Számára nincs megbocsátás! Lovával akart agyontiportatni 


engem. 

— Hát Gilád? Ő orvul hadicsákányt emelt. 

— Csakhogy nem tudta, kire. Szőrmók meg tudta, mert akkor már 
elgurult a sisakom. 

— Jaj, rég volt ez, Tükör, régen! Mi az, ami még erre emlékeztet 
téged? 

— A fiam. Kétországnyi örökség várna rá, ha Gyalu nincsen! Te 
tudod legjobban, apám. Ő vette rá Giládot a hármas szövetség tervére 
és arra, ami ebből folyott: hogy nagykán kívánjon lenni tefeletted. Ha 
ezt nem vagy kénytelen elutasítani, most Szalán-ország kánságán 
kívül a Temes-vidéki kánság is Mihályra várna... 

— Csak éppen - szóltam közbe felháborodva — nem ez a Mihály 
volna. Mert ez a mi fiunk! Azt meg nem tőlem, hanem Giládtól szülted 
volna! 

Tükör rám meredt, elsápadt, kezét tévetegen emelte homlokához, 
mint aki azt mondja: ,Bolondot beszélek, bocsáss meg..." Szalán 
pedig — fel se fogva lánya súlyos tévedését — vadul kiáltotta: 

— Ostoba teremtés! Ne arra gondolj, hogy mi lehetett volna, hanem 
hogy mi lehet ezután! Ha ti ketten eszeteket vesztve kockára teszitek 
is e nagy jövedelmet, én nem! Én soha! És ez az, nem más, ami 
Mihály fiatok érdekében való! 

Bántam is én már a sereget... Amikor arra ébredtem rá, hogy Gilád 
mégis bűvös erővel fogva tartja a feleségem lelkét! 

Nikephorosz barátom, tudd meg! Az én kis Erószom nemcsak 
megsebző, hanem megsebzett Erósz volt, s maradt mindvégig... 
Uramisten! Azóta már megbocsátottam neki, hisz könnyű szentnek 
lennie annak, akit meg sem kísért a Diabolosz, őt azonban mindennap 
kísértette, mégis hű maradt. Így is hű tudott maradni a mi kettőnk 
házasságának szentségéhez! 

Az örök világosság fényeskedjék neki! 

De ez a megbocsátás, Lóbőr, sajnos csak most él a szívemben. 
Szegény kis bogaram! Akkor felforrott a vérem. Egyre Gilád úr árnyát 
véltem felfedezni a homlokán, hát látni se akartam őt. Hogy 
megbékítsen, azt üzente: nem jön a hadjáratra, nem érdekli Gyalu 
sorsa többé és semmi, ami régebben történhetett volna! Én azonban 
nem feleltem neki. És elhatároztam, hogy az immár tizenkét éves 
Mihály fiunkat, aki nemrég felöltötte férfiövét, igenis magammal viszem 
a háborúba, vitézi próbára, mert azt Tükör körömszakadtáig ellenezte. 
Hát amikor a Szalán-országi hadak híján csupán saját kíséretem élén 
indulni akartam, ötszáz görög sisakot viselő fegyveresével mégis 
megjelent, és csatlakozott hozzánk. Nem mert közeledni, megszólítani 
engem, írott nyilat küldött: ,EÉngedd meg, hogy szemmel tarthassam, 
óvhassam a fiamat!" Én nem hittem neki, és ezt a választ adattam át: 
,Hiába jössz! Sem meg nem bocsáthatsz a Szőrmóknak, sem meg 


nem ölheted őt! A fejedelem parancsára élve kell elfognunk, mert 
Taksony úr a gyula-család kezére kívánja adni." 

Támadó hadaink Biharországban, az Igyfon-erdő határában 
gyülekeztek: bihari kabarok, kemeji besenyők, a Temes-vidék vitézei, 
a Zombor által küldött jelképes kis had meg az én ezer és Tükör 
félezer fegyveres jobbágya. A Szalán-országbeliek nélkül is elegen 
voltunk. Zombor maga és a gyula asszonya már Zolta úrnál, Bihar 
várában vendégeskedett, hogy győzelmünk hírére rögtön utánunk 
vonuljon. 

Jól tudtuk, hogy Gyalu hada e pillanatban a földön a leghitványabb 
sereg. Jóformán csak íj, nyíl a fegyvere, mivel a tizennyolc éve tartó 
sóháború következtében az itt élő nép előkelői igen elszegényedvén, 
képtelenek pótolni a  be-becsapó besenyők elleni szüntelen 
csatározásokban tönkrement fegyverzetet. A sójövedelemtől való 
elesésük csapását pedig Gyalu vétkének tulajdonítják, ezért a 
nemzetségfőknek csak elenyésző része enged bitorló fejedelmük hívó 
szavának, a többi otthon marad, s hadinépét se küldi. Ahelyett hogy 
Gyalut védjék, inkább arra volna kedvük, hogy a honfoglaláskor 
meghódoltatott népek közösségeire és földjére uruk helyett ők 
tehessék rá a kezüket, és saját tulajdonukként szakíthassák ki a 
nemzetségi földből is azokat a területeket, amelyeket maguk vagy 
ínjeik használnak, valamint mind a használatlanokat. Amint ez a 
hétmagyar országában és a Zolta úr hatalma alatt álló vidékeken 
egyre inkább szokássá válik. Vagyis ahogy Gilád kán bukása után 
Gilád vajda törzsénél is bekövetkezett. Zolta urat tehát Gyalu maroknyi 
hadán kívül máris egész Erdőelve lelkesen vállalja fejedelmének... 

Elsőnek a bihari kabarok hatoltak be a WMeszes kapujába, 
elkergették onnan Gyalu határőreit, és szétrontották a zárat, vagyis 
eltávolították a szorost elzáró gerendákból és felhalmozott sziklákból 
emelt akadályokat. A szabaddá tett úton berontva az erdőntúli földre, 
mindnyájan az Almás vize felé vonultunk. Fürkészőinktől értesültünk, 
hogy ott akarnak feltartóztatni minket. A bihari kabarok és a kemeji 
besenyők azon a helyen keltek át a vizén, ahol Gyalu várta a csatát. 
Mi többiek azonban jóval feljebb tettük meg ezt, és a Kapus patakhoz 
vonultunk, hogy elvágjuk Gyalu útját, amikor majd a csata után 
menekül; hiszen csak a Kapus és a Szamos összefolyásánál levő vára 
felé igyekezhetett. 

Úgy is történt. Az Almásnál könnyűszerrel megverték őt, és a 
kabar-besenyő had többé nem is törődött vele, hanem mindjárt a nem 
messzi Esküllőre ment, ahol is a Zomborral és a gyula asszonyával 
együtt hamarosan odaérkező Zolta úr fejedelemmé tétetett. Napokon 
át fogadta azután az erdőntúli ország minden részéből hozzá hódolni 
igyekvő főembereket. 

A menekvő Gyalu fejedelem pedig egyszerre csak szemben találta 


magát a mi seregünkkel. Rögtön belátta, földvárába már nem juthat 
be, hogy ott elrekessze magát. Tudta azt is: ő, a gyula-család tagja, 
megcsalt rokonainak kezéből a legkínosabb halálnak néz elébe. 
Mindezt megfontolván, mivel nem volt gyáva, a vitézi halálra szánta el 
magát. Megállt tőlünk távolabb, gyülekeztette és gondosan elosztotta 
kis seregét, hogy minél nagyobb kárt tehessen bennünk, aztán kürtjeit 
megfúvatva, keményen elindult harci karéjunk közepének, ahol én 
álltam fiammal és kíséretemmel. 

Mielőtt azonban megtűzdelt volna bennünket nyilaival, a mi 
seregünk oszlopai közötti egyik résen keresztül a tartalékból valami 
had vágtatott ki, elénk kanyarodva, s ez fogta fel ellenségünk 
nyílzáporát. Szemünk-szánk elállt; hogyan történhet ilyen képtelen 
dolog, oldalról belerohanni a nyilazásba? De máris ráismertem a 
bizánci sisakokra és a törékeny vezérre, ki e szokatlan, esztelen 
hadmozdulatot nyilván azért vitte véghez, hogy Mihályt saját testével 
fedezze. De, ó jaj! — alighogy megláttam, és rémülten ismertem fel, 
megingott nyergében - alázuhant. 

A sisakja és mellvértje közötti szűk hézagból kiálló nyílvessző tolla 
még rezgett, amikor fiammal fölébe hajoltunk, de Tükör már 
kiszenvedett. 

Ami ezután történt, abból csak arra emlékszem, hogy az ellenség 
egykettőre futásnak eredt, egyedül Gyalu nem tágított a csatatérről, és 
én, ahelyett hogy bekeríteni igyekeztem volna, kétségbeesett 
haragomban a fejedelem parancsát feledve, vak dühvel vetettem reá 
magam. Vagy száz testőre vette körül, énmellettem Mihály, a 
kíséretem és a görög sisakosok... Mindenkit lekaszaboltunk, aki 
utunkba állt, míg végre el nem értük a prémekbe öltözött alakot. 
Letaszítottam lováról, és a földön döftem keresztül lándzsámmal. 
UÜgyenebben a pillanatban még vagy öt lándzsahegy járta át a testét, 
Mihályé és Tükör — asszonyvezérük haláláért felbőszült — néhány 
jobbágyáé. 

Száraz szóval igyekeztem elmondani a szomorú eseményt. De a 
szemem nedves. Sejtheted, barátom, mennyire fáj, mennyire furdalja a 
lelkem, hogy ez megesett, és így esett. 

EI sem mentem illendően köszönteni Zolta urat, Erdőelve 
fejedelmét, kit többé senki sem nevezhet Mén-Marótnak, hanem ez 
időtől fogva Erdőelvi Zoltának mondanak, sem Taksony urat nem 
kerestem, hogy közös sikerünk fölött együtt örvendjek vele. A csata 
után sietve felszedtem halottamat, és egyenesen hazavittem a Maros 
menti ,Kulán földjére", otthonunkba. Apósomnak, Szalán úrnak a 
gyászhírrel együtt azt is megüzentem, hozzon magával Csongrád 
várából keresztény papot. Amikor e diakónussal zokogva megérkezett, 
tizenhárom éven át hű és szeretett asszonyomat, Tükör hercegnőt — 
kinek, mint Te mondtad: szép zengésű hangja volt, s mint magam 


mondhatom: sok egyéb szép és jó tulajdonsága is — tisztességgel és 
kimondhatatlan fájdalommal letettük a földbe a mi krisztusi hitünk 
szerint. (Ipam, a kán, pogány tort is ült felette.) 

Még fel sem ocsúdtam, amikor besenyő pompával drága 
testvérbarátomat, Javdi vezért, Erdim törzsének egykori abáját kellett 
eltemetnem. Igen öreg volt, s a Gyalu elleni hadjáratra már nem is 
vihettem magammal, mert jó ideje a derékaljat nyomta. Temetésére 
Tanuz aba ezer besenyő vitézzel jött át a Maroson, és nyolc napig 
ültük a torát. 

De még ezzel sincs vége. Mihály vitéz, a fiam, megszökött. Híre 
jött, hogy Örsúr, a vereckés kabarok vezére portyára indul az etelközi 
besenyők ellen, és Mihály erről hallván, vele akart tartani, de én nem 
engedtem. Anyja azért esett el, mert az ő ifjú életét akarta kímélni, úgy 
éreztem, Tükör emlékére most nekem kell mindenáron óvnom őt. De 
egy napon eltűnt a szálláshelyéről, majd egyik rabjával, akit magával 
vitt Örsúr földjére, megüzente, hogy már túl járnak az északi gyepűn... 

S ekkor megtörtént velem, ami még sohasem történt. A sok 
szomorúság levert a lábamról. Lázban forgolódtam az ágyamon, és 
nem ismertem meg senkit, semmit magam körül. Házi vajákosom 
addig itatott gyógyfüvek főzetével, amíg valahogy magamhoz tértem, 
de még sokáig nem volt jártányi erőm sem. Üzent értem Zolta úr, 
Taksony úr — ő háromszor is -—, országába hazatért apósom, Kulán 
kán, de hányszor. Egy nyilat megírni se tudtam. Ahhoz se volt kedvem, 
hogy a visszatérő kengyelfutónak annyit mondjak: beteg vagyok. 
Átvettem az írott nyilakat, de el se olvasva a sutba hajítottam őket. 
Tudni sem akartam semmiről, senkiről. 

Egyszer görög nyelven írt pergamen is érkezett. Kapva kaptam 
utána, azt hittem, tőled jött. Aláírása azonban ez volt: , Hierotheosz, 
Turkia térítő püspöke". 

Fentebb az állt, hogy  Hierotheosz atyát Gyula úrral 
Konstantinápolyban jártakor Theophülaktosz pátriárka felszentelte 
Magyariföld térítő püspökévé. Az új egyházfő most a gyula udvarából 
parancsolt rám, mint régi keresztényre és  Szalán-ország 
trónörökösére, hogy mielőbb emeljek egyházat, és hozassak papokat 
a hit terjesztésére, ,a jámbor Sztephanosz testvérünk, a gyula és 
patrikiosz példája szerint, ki minderről buzgón és gazdag 
bőkezűséggel gondoskodik..." 

Tehát Gyula úr a keresztségben Sztephanosznak, a jeruzsálemi 
szentnek a nevét vette fel, aki Jézus istenségének hirdetésével a mi 
hitünk legkorábbi vértanúja volt. Úgy sejtem, azért választotta ő ezt a 
nevet, mert a magyari népnek akar legelső igehirdetője lenni. Egyebet 
felőle — miképpen is fogadta például a távollétében Árpád házával 
kötött szerződést — nem tudok, de jámborságának híre könnyített 
lelkemen, mivel bizonnyal enyhíti csalódottságát, hogy szenvedésével 


és megaláztatásával túlvilági üdve számára sok érdemet szerezhet. 

Végül arról, amire levelem elején céloztam... Még egyszer 
mondom: olyan életet kínálok Neked, ami a biztonság és szabadság 
mellett korodat megillető kényelmet is ád! Hát jöjj hozzám, barátom, 
,Kulán földjének" nevezett szálláshelyemre! Telepedj meg itt. Tejben- 
vajban fürösztenélek, kincsekkel halmozlak el, és megajándékozlak 
rabokkal. Ha templomot kívánsz, lesz templomod. Ha téríteni akarsz, 
évente öt ín családnak megparancsolom, hogy kezed alatt 
megtérjenek. Ne gondold az itteni embereket vadaknak, neked 
valóban bővérűek és pajzánok ők. De hogy ne rettegj, meg 
tisztességből is, száz lófőlándzsa kíséretet bocsátok rendelkezésedre. 
S ha olykor, kedves Nikephorosz atya, szemlélődő magányra volna 
kedved, van itt sok kies völgy, sötétlő erdő, zúgó vizek, ez a táj is a 
teremtés csodájára emlékezteti a lelket, nemcsak Bithünia vidéke, ott, 
az Olümposz tövében. 

Jöjj, kérlek, oszd meg velem magányomat. És ha fiam, a vadóc 
Mihály a kalandozásból hazatér, próbáld őt görög szóra fogni 
valahogy. Mert ez sem nekem, sem Tükörnek nem sikerült. A betűvel 
a világ minden kincséért meg nem barátkozott. Hiába beszéltem el 
neki a Szent Evangélium történeteit, untatták őt, a regösöket hallgatta 
inkább. De bizonyos vagyok benne, hogy a Te örök jókedved majd az 
ő szilaj lelkét is magával ragadja, meghódítja. 

Bolgárfejérvárba elébed küldök egy görögül tudó embert, ki 
elvezetne ide. Ugyancsak Bolgárországból hozattam egy építőmestert, 
hogy kőházat emeljen, hátha az én díszes, nagy kerek sátram nem 
felel meg a te bizánci ízlésednek. 


SZALÁN FUTÁSA 


Agrosz Szent Életű Apátja, néhány becses arany- és ezüstkegyszert 
küldök, hogy lauránkat gazdagítsam. Még majd ennél is többet viszek 
magammal. De erről később. 

Elöljáróban azokról a súlyos megpróbáltatásokról kell szólnom, 
amelyeket az Úristen mért rám az utóbbi időben, amíg végül a 
jelenlegi szorongatott helyzetbe jutottam. 

Ott kezdem, hogy feleségem váratlan halálától megtörve, egy éven 
át éltem betegen és teljes — visszavonultságban félreeső 
szálláshelyemen. Ez idő alatt elfordultam a világ hívságos dolgaitól, 
bánatomban és az azt enyhítő imáimban merültem el egészen. 

Egy napon aztán Szalán-földről menekült főemberek toppantak be 
hozzám döbbenetes hírrel, ami gyászomból és gyengeségemből 
teljesen felrázott, s bármily nehezemre esett, kénytelen voltam lóra 
ülni, Taksony fejedelemhez igyekezve égető panaszommal. Hogy 
odaérjek, apósom egykori országán, amelynek imént még hercege és 
trónörököse voltam, csak rejtekutakon merészkedhettem át. 

Csekély kíséretemmel épségben megérkezvén, a fejedelem urat 
sikerült otthon lelnem udvarában, így nem is szóltam senkihez, 
egyenesen sátrához indultam. 

— Jelents be — kértem a díszsátor nyílásánál álló ismerős testőrt. — 
De úgy mondd: , Béld kán van itt! 

— Béld... kán? — kérdezte Taksony úr, miután belépve főt hajtottam 
előtte. — Kán? — vonta fel csodálkozva a szemöldökét. 

— Az, uram. Mert Szalán úr, azaz Kulán kán, nincs többé! Talán 
nem is létezik már, de országában semmiképpen sincsen. S hogy 
jogos utódaként most ezt a címet használom színed előtt, panaszom 
és tiltakozásom aláhúzására szolgál, amiért megátalkodott gazok 
legázolták Szalán-országot, az én kánságomat, Mihály fiam örökét, s 
elorozták tőlünk! Tudd meg, fejedelmem, Bulcsú és Lél, a két vakmerő, 
önkényes és fékezhetetlen vezér merészkedett erre! Ha eddig hiába 
kértelek, hogy nézz keményen a szemükbe, most kétségbeesetten 
követelem: büntesd meg e nyomorultakat, kik legodaadóbb hívedet 
fosztották ki! Szolgáltass nékem igazságot! 

Szavaim közben Taksony úr homlokát ráncolta, majd meg ajkába 
harapott. Végül fakó hangon csak annyit jegyzett meg: aligha 
ismerhetem pontosan a történteket. 

— Már hogyne ismerném! Olyanoktól tudom, akik szintén kifosztva, 
sőt  megsebezve, nagy kerülővel menekültek Maros menti 
szálláshelyemre, és apróra elmondták az odahaza történt rémségeket. 
Hogy lásd, mennyire tudom, hát halljad! Lél vezér kirontott seregével a 
Nyitra mellől, s a Duna mentében előbb kelet felé, majd délnek 


haladva, valahol a Megyer-rév magasságában átvágott a pusztákon és 
erdőkön. Húsz nappal ezelőtt egyszer csak ott állt Szalán földjén, a 
Tetétlen hegy alatt, a Tisza közelében. Innen aztán erős kísérettel 
ellátva, útnak indította az évek óta száműzetésben élő és Kulán 
trónjára áhítozó Nánát, aki végigvágtatva az országon, mint már 
korábban is tette, a maga pártjára vonta a mohó ispánokat. Ekkor Lél 
látva, hogy az ország serege nem fog őellene gyülekezni, hanem 
felzendül saját kánja ellen, elindult Alpár várához, melyet megnyitottak 
előtte, és ugyanígy történt Csongráddal is. Apósomnak igen nagy 
számú, főleg görögökből álló testőrsége volt. Annak fedezete alatt a 
Duna és a Tisza összefolyásánál levő Titelbe menekült, ahonnan 
átüzent Bolgárországba segítségért. Bolgárfejérvár kormányzója neki 
édes unokaöccse és a tuzlai só szállításában is némiképpen 
részestársa lévén, tüstént küldött hadat, amelynek élén Kulán 
felkészült Lél ellen a harcra. Hanem a csata előtti éjszakán Lél is 
segítséget kapott, mégpedig Bulcsútól. Ennek serege már sok nap óta 
útban volt; a Balaton mellől jövet a Dráva-torkolatnál kelt át a Dunán, 
ahonnan a római sánc mentében haladva, ért Titel közelébe. A 
másnap reggeltől délig tartó csatában Lél és Bulcsú seregei két 
oldalról rohanták meg, roppantották össze Kulán kán védelmezőit, 
úgyhogy azok elvesztve az ütközetet, urukkal együtt Bolgárföldre 
futottak. Apósom bevette magát Bolgárfejérvárba, mert tudta, hogy 
üldözői utána nyomulnak. Úgy is történt. A gaz támadók Titel alatt 
felvonultak a Duna partján, és Lél, főtáltosi arany ivókürtjéből 
kortyolva, a szellemek segítségét kérte, majd Bulcsú horka zászlóját 
emelve, megadta a jelt az átkelésre. A túlpartra érve, vad vágtában 
zúdultak Bolgárfejérvár alá. Annak kormányzója azonban megsokallta 
a veszedelmet, kiment eléjük, és szigorúan megfogadva, hogy Kulánt 
többé nem támogatja, sőt nem is engedi vissza országába, rávette 
őket a távozásra. Bulcsú és Lél ezután visszatérve a Duna és Tisza 
közére, az összegyülekezett ispánok előtt az országot, amely engem 
illet és utánam fiamat, Nánának adta! 

Taksony fejét ingatva itt közbeszólt: 

— Mondtam, derék Béld, hogy nem jól tudod a történteket. Nánának 
nem adták oda azt az országot. Az én parancsomra tették meg Nánát 
az ottani nép vajdájának. Mert nem külön ország az többé! És mert 
törzsfő ott csak Ond vezér közvetlen leszármazottja lehet. 

Meghallván, hogy , az ő parancsára", elállt szemem-szám, kihagyott 
a lélegzetem. Csak hebegni tudtam. 

— Te... uram... elfogadtad, amit Bulcsú és Lél... énellenem...?! 

Taksony úr intett, hogy tegyenek alám egy párnát. 

— Megengedem, hogy színem előtt leülj, és egy pár korty kumisszal 
öblítsd le a torkod. Most pedig hallgass ide. Amit elmondok, azt jóval 
korábban is tudhattad volna, ha megjelensz, vagy csak visszaüzensz 


többszöri hívásomra. 

- Meghalt az én hites asszonyom, uram, és... — akartam 
védekezni, de félbeszakított. 

— Csak annyit tudtam, hogy Gyalut parancsom ellenére megölted, 
és eltűntél a csata után. Nem adtál magyarázatot. S asszonyod torára, 
ha meghalt, meg sem hívtad fejedelmedet? De minderről már kár 
beszélni. Három hónappal ezelőtt, mivel te nem jelentkeztél, közvetlen 
kértem Kulánt, szüntesse be a sóháborút, elégedjen meg az erdőelvi 
só vámjával, úgy, ahogy ez szokás volt azelőtt. Az országban rendet 
és békességet akarok. És oly hosszú időn át száműzetésben, 
szükségben élő atyámat azért is tettem meg Erdőelve urának, hogy 
gazdag népek felett legyen! Kulán azonban nyersen visszautasított. 
Ekkor üzentem neked másodízben, hogy közvetítésre kérjelek. Mivel 
ezúttal sem válaszoltál, nem maradt más hátra, mint hogy összehívjam 
a hét vezér tanácsát, ámbár attól tartottam, hogy Bulcsú és Lél nem 
fog támogatni engem. Szerencsémre másképp történt. A Zolta név 
visszaszerzése és Erdőelve meghódítása, úgy látszik, óvatosságra 
intette őket, hiszen én már a fél ország, a Tiszán túl minden nép 
hűségére számíthatok. Kapóra jött hát nekik, hogy kiélezzék 
ellentétemet az eddig pártunkon állt Kulánnal. Azt javasolták: a 
kívánságommal szembehelyezkedő kánt zárjuk ki a hét vezér sorából. 
Kulán igen megharagudott ezért, és mindnyájunkat megfenyegetett: 
tudja, hogy gazdagságára, szerencséjére irigyen el akarjuk veszejteni, 
de bolgár sereget hív be, és megvédi magát! Midőn eltávozott a 
tanácskozásról, Bulcsú és Lél így szólt: Meg kell akadályozni, hogy 
idegen sereg tegye a lábát a Duna és Tisza közé! Magukra vállalták a 
hadjáratot, ha Szalán földje nem lesz külön ország többé, hanem a 
hétmagyar országához csatolom. Így akarták elérni, hogy ha már 
Bihar, a Temes-vidék és Erdőelve csak nekem és atyámnak 
engedelmeskedik, legalább ennek a Tiszán inneni földnek a 
szövetségét veszítsem el. De nekem ez nagyon is megfelelt, mivel 
egészen más a számításom, mint ők hiszik. Hát lemondhattam-e a 
pompás alkalomról, bölcs tanácsadóm? Egyébként még ekkor is 
hívtalak, hogy megbeszéljem veled. 

— Ezt, uram, hogy ,pompás alkalom"?! 

Nem tudtam ülve maradni. Elöntötte a vér az agyamat. A 
trónkerevet elé álltam, és ráolvastam hányaveti fejedelmemre: derék, 
háládatos dolog-e, hogy az legyen az ő számára ,pompás alkalom", 
amelyben megfosztanak örökségemtől engem, ki támasza és tanítója 
voltam?! 

Komoran tekintett rám. Állát a szokásosnál is konokabbul leszegve, 
éllel ezt felelte: 

— Rossz tanítvány volnék? ,Ne törődj semmivel, hogy mindent 
megnyerhess!" 


— E leckét életedben először éppen híveden gyakoroltad? 

— Ott, akkor, azon, azért gyakoroltam, amiért kellett. A magyari nép 
egységéért! Mert a keletről, nyugatról fenyegető veszedelmekkel 
szemben csak így lehet elég erős! Az új haza földjén csak így vetheti 
meg a lábát! Hogy nyolc akarat helyett egy akarat uralkodjon, mint 
Árpád úr idejében! Ez mind tőled való. E célokat, mint a 
legszentebbeket, te plántáltad szívembe. És most nézz körül. Az 
ország szétszabdalt arculata immár kezd összeforrni. Az önállócska 
kánoktól mind megszabadult. Hát az egységet te úgy gondoltad, hogy 
magad különálló fejedelem lehess?! 

— Jól tudhatod, uram, hogy a leghívebb szövetségesed lettem 
volna! 

— Árpádnak az ország gyepűin belül nem volt szövetségese, csak 
népe, amely egy szálig alávetette magát neki. Te hű szövetségesem 
lehettél volna... ámbár, úgy látom, egy nekem érdekemben álló, de 
neked veszteséget és csalódást okozó esemény után a te kitartásod 
sem rendíthetetlen... ám mit tudhatok a fiadról? És mint tudhatnád te 
róla, hogy húsz év múltán hívem lenne-e? Hallom, Örsúrral portyázik. 
S halljad: a vereckés vezér, amióta a besenyők elleni hadjáratai 
sorban sikerrel ütnek ki, dús zsákmánnyal fizetnek, egyre tartózkodóbb 
velem szemben! Nem, nincs szükségem e földön belül sem idegen, 
sem félig idegen országokra! 

Magába mélyedt, majd szemét ismét felvetve rám, pillantása 
megenyhült. 

— Lásd be, Szalán-országot nem adhatom vissza. De sajnálom, 
hogy éppen téged ért csapás miatta. Adok magas tisztet, elhalmozlak 
ajándékokkal, udvaromban külön díszsátrat állítok neked. Fiadat pedig 
hozd ide, belső emberemmé teszem, és atyja feledhetetlen érdemeiért 
egész életén át minden tettét háromszorosan fogom jutalmazni! 

Azzal felállt. Tehát nekem ismét főt hajtva előtte, távoznom kellett 
volna. De nem mozdultam, nem tudtam megmozdulni. És szomorúan 
hallgattam, minő szavak gördülnek ki az ajkamon. 

— Uram, még legutóbb is a gyula-családnál és azelőtt de hányszor 
a lelkemet tettem ki érted! És nem gondoltál közös emlékeinkre? Nem 
voltunk-e egymásnak násznagyai? Hát vezértársak Itáliában? Tudod, 
mi volt a neked tett legelső szolgálatom? Az, amikor huszonkilenc 
évvel ezelőtt Németföldről hazatért atyádat értesítettem, mi készül 
ellene, és rávettem, meneküljön. Valamit kérek mindezért. Egyet. 
Engedj el a szolgálatodból engem. 

Kemény tekintettel végigmért. 

— No, akkor úgy legyen! — És sarkon fordult. 

Hazaindultam hát, még nagyobb bánatban, mint ahogy 
odamentem. Otthon megint ágynak estem. Már nem az elvesztett 
kánság fájt, hanem Taksony háládatlansága. Nikephorosz atya, aki, 


Szent Életű Apát, a Te kezed alól jött hívásomra, téríteni 
szálláshelyem népét, éppen e napokban érkezett meg, de még az ő 
szent buzgalma sem hozott számomra vigaszt: épp csak lábra álltam. 
Jó ideig voltam otthon, amíg fiam épségben és meggyarapodva vissza 
nem érkezett Örsúr hadától. Akkor őt meg az atyát egymásra bízva, 
megint útra keltem, de most kelet felé. 

A Nagy-Küküllőnek nevezett folyó közelében találtam meg Erdőelvi 
Zolta udvarhelyét. Egy sebtében hányt, még egészen el sem készült 
földvárban, amelyet az itteni nép Váradjának — az ő váracskájának — 
becéz. 

A fáradságos út nemhogy elcsigázott volna, nagy, keserű 
haragomtól inkább megerősödtem, és oly kemény vágtában zúdultam 
be a sáncfal hasítékán az udvar letaposott porondjára, hogy a felriadt 
őrség nekem esett, mint valami ellenségnek. Szerencsémre Zolta úr, 
élvezvén az őszi napot, kint üldögélt — aranyban, selyemben — egy 
fatönkön, s felpattanva szólt: nehogy bántsanak! Hozzám sietve, karon 
ragadott, aggódva kérdezte, mi történt, mi bőszítő hírt hozhatok ily 
dühödten? 

Sérelmem ott helyben úgy buggyant ki belőlem, mint hegyi forrás a 
földből, hogy rátapasztott markod alól is kivág és szertefröcsköl. Az én 
jó öreg uram pedig ezt hallgatva, szívére tette a kezét, deres szakállát 
markolászta, és ajka egyre jobban lebiggyedt együttérző 
keserűségében. 

— Jaj, jaj, hogy veled ilyet tett, teveled! — Majd átfogta vállamat, 
mintha egyenrangúak volnánk. Látván megilletődött csodálkozásomat, 
azt mondta hangos szóval, hogy minél többen hallják: — Úgy bánok 
veled, mint fejedelemmel, hiszen már az lehetnél! Gyalázattal 
fosztottak meg ettől. Ezért az én szememben az vagy, menekült 
fejedelem! Aranyszablyát kapsz tőlem. 

Rendkívüli jósággal, gyengédséggel és oly őszinte tisztelettel bánt 
velem, testvérem az Úrban, hogy a Te pogányok között bizony 
megkeményedett szívű szerzetesednek nem is egyszer kicsordult a 
könnye. Valóban,  aranyveretű  szablyával ajándékozott meg, 
szolgálattevőinek meghagyta, hogy úrnak szólítsanak, tapodtat nem 
engedett el maga mellől. 

A legelső este azt mondta nekem: 

— Taksony... tudom, a te segítségeddel... visszaszerezte nevemet. 
Visszaszerezte nekem... tudom és bánom, hogy a te károdra... a kősó 
tekintélyes jövedelmét. Azt mondhatná bárki: íme, derék és háládatos 
fia atyjának! Bizony az is. Remélem. De nem érti a szíveket. Nemrég 
tárkányt küldött hozzám, fejedelmi megbízottat, azt üzente: engedjem 
át Biharországot, a fejedelemfinak jár az, így kaptam én is Árpád 
atyámtól, tehát most Gézáé kell legyen! Mit volt mit tennem? Igaza 
van. Talán. No de Biharországot elvenni éntőlem?... Tőlem az én 


hűséges kabarjaimat.... és az én Tanuz abám vakmerő népét?... 
Mintha a szívem közepébe nyilazott volna! 

Ennyit mondott Taksonyról, s többé nem emlegette a dolgot. Az én 
dolgomon sem kérődzött. Egyikünk sebét sem érintette ujjal. 

Zolta úr ez időben vette számba új országát. Fel-felkerekedett, 
bejárta az erdőntúli földnek hol ezt, hol amazt a vidékét. Meghallgatta 
a panaszokat, igazságot tett a vitákban, perekben, tanácsokat és 
rendelkezéseket osztott. A hófergeteges télen nem mozdult ki, de a 
tavasz kezdetén ismét útnak indult. Ezúttal azonban a kirándulás 
hamarosan félbeszakadt. Az egyik nemzetségfő szállásán Taksony 
egy újabb tárkánya ért utol bennünket, hogy ura rendeletét kihirdesse, 
mint mondta, először a fejedelem színe előtt, majd az ő engedelmével 
Erdőelve lakói minden nemzetségénél és a keleti székelység 
székeiben. A többi országrészben az ispánok már tudomásul vették. 


- Hát hirdesd akkor —- bólintott Zolta úr, kényelmesen 
elhelyezkedve. j ; 
igy kezdődött: — ,En, Taksony, Arpád fia Zoltának a fia, 


nagyfejedelmetek, szólok tárkányom szavával, halljátok, és ne 
felejtsétek!" 

Arra a szóra, hogy nagyfejedelem, bizony mindnyájan elképedtünk 
kissé. 

— ,Olyan eggyé tettem immár az országot, amilyen csak hatalmas 
nagyapámnak, Árpád úrnak a korában volt! De hogy szét ne eshessen 
újra, ahol még megvolna, ott is eltörlöm a törzsfői tisztet. Én és kedves 
ispánjaim között... kik tartsák jól kézben megyéiket... nincsen szükség 
senki közben lévő hatalmasra. Ebből folyik, hogy senki sem nevezheti 
magát súrnak- többé, csakis a fejedelmek. Fejedelem pedig mától ez 
a három legyen: az ország nagyfejedelme, Erdőelve helytartója és az 
sifjabb fejedelemc, aki most a fiam, Géza. A gyula és a horka nem 
fejedelmek. Hát nem így volt Árpád idején is? Továbbá pedig: a hét 
vezér tanácsát el kell törülnöm, mert tudtom nélkül hoz döntéseket. 
Bulcsú vezér és Lél herceg most azért van távol az országtól, mert a 
hétvezér megkérdezésem nélkül megengedte nekik, hogy hadjáratot 
vezessenek Bajorföldre. ők ott s mi itt még igen nagy kárát láthatjuk e 
kalandnak! Ebből folyik: ha sem a hét törzs, sem a hét vezér nincs 
többé, minek beszéljünk :hétmagyarxc, országáról? Minthogy a 
magyari föld immár teljes egészében egy ország lett, nevezzük 
s"magyariak országánakc. Tovább pedig: megszüntetem a horka 
méltóságot, hiszen annak betöltője az utóbbi években alig látta el a 
tisztét. De Bulcsú vezér a puszta címet még hadd viselje haláláig. A 
gyula méltóság ezután nem az egész országra szóló, ahogy Árpád úr 
sem kívánta annak. Az erdőelvi helytartók címe legyen, kik majd 
Erdőelvi Zolta fejedelem után következnek. Addig, amíg Erdőelve 
megnyílik számukra, Gyula vezér és utódai puszta címként hadd 


viseljék! A horka és a gyula korábbi feladatát nádor-ispánomra bízom, 
kit udvartartásom vezetőjéből legitten országos méltósággá emelek; 
tovább pedig: a táltosok hivatásuk szerint áldozzanak helyi 
szellemeiknek, és kérleljék nemzetségük őseinek szellemeit, ahogy az 
öröktől fogva való. De az országnak főtáltosa nincsen, mivel Árpád a 
kende méltóság eltörlésekor ilyenről nem rendelkezett. Tovább pedig: 
minthogy  Szalán-ország és Biharország az egész nép üdvére 
visszatért az ország közösségébe, ide térjen vissza Zolta fejedelemtől 
a Temesvidék is. Az egész országban én parancsolok! Tovább 
pedig..." 

— Tovább pedig most én parancsolok! — szólt közbe Zolta úr, kinek 
a kihirdetés közben az arca egyre pirosabb lett. Testőreinek intve, 
rekedten hördült: — Ezt a tárkányt fogjátok le! Kötözzétek lovára, úgy 
kísérjétek vissza a Meszes kapuján! Uraddal pedig tudasd, te tárkány, 
hogy ha még valakit küld efféle mondókával hozzám, azt meg is 
csonkíttatom! 

Azonnal visszatértünk Váradjára. 

Zolta úr egész úton háborgott. Ilyeneket kiáltott nekem a lova 
nyaka mellől: 

— Mi gond volna... de neki csak egyetlen egy van! Az, hogy 
fölibém, atyja fölé tolja magát!... Okoskodását se bírom, olyan embert 
nemzettem, aki még a tiszta vizet is megszűrögetné... Mit hagyott ez 
nekem? Csak puszta címet meg... igaz... jövedelmet. De azt is a más 
kárára... ,Nagyfejedelem" a lyukas semmire! Még hogy ő parancsol 
nekem! Nekem?! 

Ki sem mozdultunk a földvárból ezután. Azaz csak egyszer, egy 
betört besenyő hordát kergettünk vissza Etelközbe, azon a szoroson 
át, ahol betolakodott, de másként Erdőelvi Zoltának már nem volt 
kedve, hogy törődjön a tartomány ügyeivel. Csak sakkoztunk, olykor 
vadászni mentünk, hallgattuk a regösöket. Tengtünk ide-oda, mint 
valaha a körülfogott Biharban. Őriztük rosszkedvünket. 

A következő tél elején váratlan vendég érkezett. Szürke kereszt a 
zászlaján, a mellvértjén ugyanaz vastag ezüstből. Sur vezér — azaz Lél 
nénjének férjeként: Sur herceg — érkezett száz vitézzel, számos, 
drágaságoktól roskadozó málhás lovat hozva. Mivel a várkapu már 
állott, és mindig zárva tartottuk, Sur felkiabált a sánc tetején álló 
őrségnek: 

— Bulcsú úr és Lél úr, a külországi győzelmes hadjárat vezérei, 
hazatérvén zsákmányukból küldenek ajándékot a fejedelemnek! 

A hírre felhágott őrei mellé Zolta úr, és kesernyésen kiáltotta 
vissza: 

— Eltévesztetted az utat! Én nem az a fejedelem vagyok, akinek a 
zsákmányból rész jár! 

Sur, meglátva Zoltát, vagy tíz kürtből hosszú üdvrivalgást 


zengetett, azután így felelt: 

— Legyél az a fejedelem, uram! 

Öt napig volt ott Sur. Hol Zolta úrral, hol annak nádor-ispánjával, 
Ős bővel tanácskozott. Az udvar és minden sátra ezalatt megtelt a 
külországi — hadjáratban fél világot bejárt vitézek csodás 
elbeszéléseivel. Mindenkinek tátva maradt a szája ekkora diadal és oly 
töméntelen zsákmány hallatán, mint amiről apróra beszámoltak. 
Hónapokkal ezelőtt mind fellázadtak a bajor grófok Henrik herceg és 
Ottó király ellen, még a salzburgi egyházfő, a nagy befolyású érsek is. 
Svábország és Lotharingia nagyjai követték a bajor lázadók példáját, 
és szintén felzendültek a királyuk ellen. De minthogy igen kemény 
ember az, segítségül hívták Bulcsút és Lélt, kik évek óta maguk is 
éleszteni igyekeztek az ottani viszályt, és ugrásra készen álltak, hogy 
beavatkozzanak. Bajorország, Svábföld, Lotharingia bámulta seregük 
gyorsaságát, erejét, s aki Henrik hercegnek vagy Ottó királynak híve 
volt, bánhatta könyörtelenségüket és mohóságukat! Ez országokat 
járványnál, tűzvésznél pusztítóbb csapásként nyargalták végig, 
Brabantot, Frankóniát, Burgundiát pedig keményen megdúlták, majd 
útjukkal óriás kört írva le, Észak-ltáliát is végigfosztogatták. Úgy tértek 
haza a Nyugat és a Dél ezüstjével és aranyával, bársonyaival és 
brokátjaival, dc$ágaköveivel és három-négy különböző nyelven beszélő, 
rabbá tett fiaival. . . 

Amikor Sur eltávozott, Zolta úr összehívta legbelsőbb híveit. 

— Ha a tavasz felitta a havat, felkerekedünk. Már nem vagyok Mén- 
Marót, a hétmagyar országában is szabadon járhatok-kelhetek. Igen, 
felkerekedünk! Meglátogatom Taksonyt. 

De eljővén az ideje, nem úgy készülődtünk, mint akik csak 
látogatóba mennek. Zolta úr útnak indította kincstárát, ingóságát, 
sátrait, egész udvartartását, valamennyi testőrét, minden meghittjét és 
szolgálattevőjét, mintha Erdőelvére soha, soha többé nem is akarna 
visszatérni. 

így kezdődött az a vállalkozás, Atyám, amelyről hiú módon hittem, 
hogy kivezet sorsunk útvesztőjéből valamennyiünket. 


ŐS BŐ VÁRA 


És hogyan folytatódott, Szent Életű Atya? 

Alighogy a hétmagyar országába léptünk, valahol a gyula területén 
táltosok jöttek elénk. Elragadtatott arccal csörgették dobjaikat, azt 
kiáltozták: 

— Íme, Zolta fejedelem! Zolta! Zolta! Árpád fia Zolta ez! Éljél hős 
Zolta, igazságos Zolta fejedelmünk! Te kedves, te vitéz! Szellemek 
kegyeltje! Te, az ország szellemeinek szövetségese, Zolta úr! 

Bárhol értünk szálláshelyet, elsőnek mindig a táltosok fogadtak, 
ugyanezzel az ujjongással. Látszott, hogy Lél keze messze elér. A mi 
fejedelmünk pedig boldogan kihúzta magát a nyeregben, úszott az 
örömben és a dicsőségben. Mi is örvendtünk, mert annyi bántás után, 
mint amennyi a hamis isten itteni papjaitól érte, bizony megérdemelte 
most a dicsőítést. 

Nyár eleje lett, mire hosszú-hosszú menetünk rengeteg málhájával 
elért a Duna partjára. A fejedelmi udvar határában maga Taksony 
fejedelem jött atyja elé. 

— A legfelső égben lakozó Atyácska hozott! Örvendek látásodon! — 
Leugrott a nyeregből, úgy indult feléje. 

Zolta úr azonban nem szállt le hozzá, a kezét sem nyújtotta ki. Ezt 
látva, Taksony úr magához füttyentette otthagyott paripáját, és 
visszaült rá. De most már feszes tartásban társalogtak — Zolta 
vasderesének feje Taksony könyöke mellett, Taksony hófehér ménjéé 
Zolta derekánál, és a két állat is úgy állt, mint a cövek. 

— Mély vízbe vetetted hálódat, fiam! 

— Mert úgy mondják, apám: víznek öregében fogják a nagy halat. 

— De te, amit tövén kellene fogni, a hegyén fogtad. Azt jósoltad, 
nagy baj lesz Bulcsú hadjáratából, és lett belőle nagy diadal! 

— Aki távolról nézi... indulat nélkül... tudja, csak Ottó király 
kerekedhet felül az országában. Azt hittem, hamarabb fordul így, 
mielőtt Bulcsúék odaérnek. Ebben elszámítottam magam. De csak 
ebben. Mára így is fordult ott a dolog. Kitanultam én a német föld 
állapotát, és ismerem Bulcsú és Lél éhségét is. Amit éles lándzsáikkal 
segítettek szövetségeseiken, azt elrontották feneketlen iszákjaikkal. 
Nyomukban kipusztultak, elszegényedtek a vidékek, és az lett belőle, 
hogy mindenki felhördült a lázadó urak ellen, amiért nem restelltek — 
ahogy ők mondják — ilyen ,kérlelhetetlen pogányokat" bevonni a 
testvérharcba, saját népük ellen. Ottó levágott hívei helyére kétszer 
annyi lépett. Most megint a királyé és megint Henrik hercegé ott 
minden. 

— De a töméntelen kincs, a megszámlálhatatlan rab, az itt van. És 
félelmetes hírünk, amit ők keltettek, oltalmaz bennünket. 


Taksony úr végighordozta szemét végeláthatatlan menetünkön. 

— Ennyi emberrel, ennyi holmival jössz hozzám? Apám, úgy tetszik, 
költözködöl. 

— Veled is megeshet, fiam, hamarost. Lásd be: kis hanggal túl 
nagyot kiáltottál. Most én mondom neked, mert mások is így kívánják: 
cseréljünk föveget. 

— Itt tárgyaljunk a mezőn, nyeregben? 

— Itt, most. Hisz másképp fogadják a vendéget, mint az urat. 

— Tudom, apám, hogy Bulcsú és Lél megint igen erőre kapott. De 
én is állok már úgy, hogy mindent megnyerhessek, ha te támogatsz. 

— Támogatlak egyetlen tanáccsal. Fékezd a gőgöd. Add át a 
nagyföveget nekem, és várd ki sorodat. Azalatt kitanulod majd, hogy 
máskor meddig mehetsz. 

— Nem úgy. Aki kezdte, az fejezze be. A véka búza kis szemekből 
áll, ez az én számításom. Nekem az alkalom parancsolja a tettet, akár 
nagy az, akár kicsiny, mindegyik egy lépés; előre visz. Igaz, ez most a 
neheze. Vagy kivágom magam belőle, vagy beleszakadok! De nem 
hátrálok meg semmiképpen, még ha nem támogatsz is. Te csak 
vigyázz, nehogy ellenségeim keze legyél! 

Még egyszer végigtekintett vitézeink, málhás tevéink és lovaink, 
ernyős szekereink hosszú-hosszú során. 

— Atyámkérnt és vendégként fogadlak. 

— Uradként nem, Taksony? 

— Apámuramként, Zolta úr. 

— Akkor hát térülünk innen másfelé. 

— Hová? Hisz ispán sincs, aki ennyi népet állatával együtt néhány 
napnál tovább etethetne. 


— Ebben is csalódol. — S Zolta úr parancsokat osztott, hogy 
menetünk forduljon a Duna partján észak felé. 

—-— Édesatyámként elvárlak, Árpád fia Zolta úr! — erősködött 
Taksony. 


— Nem áhítok arra — fordult el Zolta. — Távozunk. 

— De akkor Erdőelvébe vissza — szólt utána Taksony, és a szava 
most harapós volt. — Hisz ott a helyed. 

Zolta úr némán elugratott mellőle, Taksony úr pedig megfordította a 
ménjét, s a nyeregben felemelkedve, foga közül éles füttyöt eresztett, 
mire hátrább cöveklő testőrsége megmozdult, szintén fordított a lován. 
Valamennyien úgy elporzottak a fejedelmi udvar irányába, mintha sose 
jöttek volna vendéget fogadni. 

Mi a Duna mentében elérve a Megyer-révet, átkeltünk a folyam 
nyugati partjára, és Ős bő távoli várának tartottunk, amely ott áll 
magasan a Séd vize felett. Alig érkeztünk meg, és időztünk ott néhány 
napig — zsúfolásig megtöltve e helyet a közeli Balaton partjairól meg a 
messzebbi, de dús Csallóközből megszámlálhatatlan málhás állaton, 


szekéren özönlött hozzánk az élelem. Így aztán nem okoztunk 
túlságosan nagy gondot Ős bő derék fiának, a  Sédvárban 
parancsnokoló Szalóknak. 

Egy napon bőkezű ellátóink, Bulcsú úr és Lél herceg is 
betoppantak. Lél már nem volt olyan torzonborz, szántott arcú, 
amilyennek korábban ismertem, ellenben szikár termetén most az öve 
fölött elöl hegyes galambháj púpozódott, hogy ez örökmozgó 
nyakiglábnak a külsejét mégis megtartsa furának. Őt, némi 
hátborzongással ugyan, azért kedveltem én, de a pompázó Bulcsútól, 
nem feledhetvén Konstantinápolyban szegény asszonyomra nyilazott 
gonosz szavait, igyekeztem minél távolabb tartózkodni. 

— Haj, Zolta! — kiáltotta a nyeregből lepattanva Bulcsú. — Haj, derék 
Zolta fejedelem! Hála a szellemeknek, hogy visszakaptad a neved, s 
megint te vagy, lehetsz itt az első. Árpád fia, ne tűrd, hogy féltékeny 
fiad  Erdőelvi Zoltaként a sutban tartson téged. Elég volt 
száműzetésedből. Első fejedelméül kíván téged a nép! 

Lél meg így szólt hozzá: 

— Tekintélyes, sőt a szellemektől való szenvedtetésed és a velük 
történt nagy megbékélésed folytán szinte szent rokon, ládd, a hím 
szarvas is ahányszor a télre leveti koronáját, mindig bokrosabban tűzi 
újra fel. Most végre nyarad eljővén, te is díszedet újra és dúsabban 
fogod felölteni! 

Aztán a főbbek elindultak Szalók nyomán, ki megmutogatta a 
vendégeknek Sédvár minden zegét-zugát. Közben arról folyt a szó, 
hogy az ország különböző részei és a nép főemberei közül hol, ki 
melyik párton áll majd. — A megyeriek? Inmár Taksonyéi. Arra kellett 
neki a törzsfők menesztése, hogy ezek ne legyenek Tormás kezén. De 
Nána, hej, Nána meg épp emiatt szőröstül-bőröstül a miénk! Az Őrlánc 
mindig a székben ülő Árpád-házi fejedelmet támogatja. Örsúr is oda 
húzott azelőtt, most Taksonyt túl keménynek találja, ő hát vagy a 
többséghez áll, vagy semleges lesz. Gyula gyulára mi számíthatunk, 
de Zomborra ugyanezért Taksony. Hát Bihar? A kabarok nem fogják 
tudni, hová legyenek. Téged imádnak, Zolta, a fiad meg gyerekkora 
óta kedvencük. Azok majd csak békíteni akarnak köztetek. Tanuz aba 
most szintén tehetetlen. Mert hiába vőd neked ő, Zolta, és asszonya a 
te lányod, amikor az az asszony Taksony nénje is, Tanuz húga pedig 
Taksony felesége! Gilád velünk tart, ami jó is, és rossz is, mert a 
temesközi ispánok jó fele azt nézi, hogy a Giláddal szemben álló 
pártra tegyen. Mindent számba vettünk? Nem, ott van még Erdőelve. 
Azok megszerettek téged, Zolta úr, ugye? De halljátok: mégis 
semlegesek lesznek, mert a gyula-családnak attól a részétől várják a 
jövőjüket, amelyik Taksonnyal szövetkezett. No, akkor a választást 
igyekeznek elodázni... 

Bulcsú úr itt megállított minket. 


— Látjátok, mit mutat a számvetés? Az egyik párt ugyanolyan erős, 
mint a másik! Éppen ugyanolyan erős. Itt is annyi, mint amott. 

Valaki elnevette magát. 

— Hogyhogy ugyanolyan erős? Hát ti? Te Bulcsú, Lél meg Sur? Ti 
nem számítotok? 

-— Ez az, hogy éppen mi számítunk! — hahotázott Bulcsú. — 
Nélkülünk a mérleg vízszintesen állna. A mi révünkön mutatkozik óriási 
fölény! Mert hogy mi itt vagyunk ezen a párton, és el is döntjük a 
sorsát, ez csak természetes. 

— Minek a számvetés? — kérdezte Ős bő. — Erősebbek vagyunk, 
úgyis tudtuk. Csak nem fog kenyértörésre kerülni a dolog? 

— Nem fog. De csupán azért nem, mert ezt a számvetést Taksony 
is megcsinálja, és kénytelen belátni, jobb, ha nem támaszt viszályt. 

Ugyanennek a napnak a délutánján aranyszállal átszőtt, 
ékkövekkel és gyöngyökkel díszített bizánci palástban egy szürke hajú 
és szürke arcú férfi is érkezett. Ha nem látom kíséretének zászlain a 
szövétneket tartó oroszlánt, mellén — pedig — a  patrikioszi 
horgonykeresztet, bizony nem tudtam volna, hogy ez Gyula úr. Pedig 
ifjúkorában találkoztam vele. De oly nagyon görnyedt lett azóta, 
annyira megviselt és fájdalmas arcú, hogy ki se mondhatom. Nagy 
szomorúan állt meg Zolta úr előtt. 

— Veled szembefordult a fiad. Velem meg családomat fordította 
szembe. Két megcsalt apa, legjobb, ha összefogunk! -— S igazán 
keresztényi módon sóhajtott fel. — Ó, Jézus isten, szerelmetes 
mennyei császár, segíts bennünket! — Megölelte és mindkét orcáján 
megcsókolta Erdőelvi Zoltát, szintén keresztényi módra, mert itt 
barátjának a barát legfeljebb vállát fogja át, és kissé megszorítja. 

Ezzel őközöttük is megtörtént a békekötés, amire bizony soha nem 
számítottam volna. 

Az esti lakoma végén áldomást ittunk Zolta úr ügyének sikerére. 

— Tiszta sor, hogy hogyan üssük nyélbe — emelkedett fel az 
áldomási kupával kezében Bulcsú. — A must rázatlan érik borrá, mi is 
békésen fogjuk elintézni! Összehívjuk a hét vezért, mégpedig Taksony 
saját udvarhelyére, hogy emiatt ne legyen panasza. Tudván, mi erő áll 
a hátunk mögött, nem fog ellenkezni. A hétvezéri tanács tagjain 
semmit se változtatunk, hát amiből vita lehetne, nem töltjük be Kulán 
helyét. Így hatan leszünk. A hagyományos sor szerint: Taksony, Gyula, 
Bulcsú, Tormás, Lél és Örsúr. A gyula előadja, hogy a négy évvel 
ezelőtti fejedelemválasztói tanács csonkán, őnélküle ült össze, tovább 
már nem érvényes. Annál inkább, mert Zolta visszakapván fényes 
nevét, vissza kell hogy kapja a nagyföveget is. Mi — Bulcsú, Tormás, 
Lél — rögtön hangosan kiáltjuk: Igaz, így legyen! Ez tehát négy szó 
Zolta mellett, akkora többség, hogy az ide is, oda is húzó Örsúr csakis 
mimellénk állhat. Öt szavazat Taksony saját szava ellen! Gyula úr, 


vállalod-e a feladatot? 

— Vállalom! Úgy teszek, ahogyan mondjátok. 

— Ládd-e, Zolta! Bizony kikiáltunk! Éljél! Erre igyunk! 

Felálltunk, mind ittunk, és lecsaptuk a kiürült kelyhet. 

— No, akkor — mondta Bulcsú — most igyunk azokra, Zolta, akik 
megválasztanak. 

— Várj csak — szólt közbe a kipirult Zolta úr. — Ne feledkezz meg az 
ifjabb fejedelemről, akiről szintén döntötök. Most reá kell inni — nyúlt a 
Bulcsú úr Balaton parti szőlőinek erős borával újratöltött ivóedényéért. 

— Igaz — bólintott Bulcsú. — Tehát a jövendő ifjabb fejedelemre, a te 
fiadra! 

— Micsoda? Hát Taksony lesz az?! — hördült fel Gyula úr. 

Bulcsú odakapta fejét, és erősen a szemébe nézett. 

— Igenis ő! Sur által Zoltának ezt ígértük. Igyunk rá. Zolta utódaként 
éljen Taksony! 

Lél intett, hogy várjunk. 

— Mielőtt innánk rá, valamit meg kell fontolnunk újból. Jó-e így, 
hogy Tormás ott van a hét vezér között? Mert ha Zoltának nem ő lesz 
a kijelölt utóda, vagyis ha Tormás herceg a mi pártunktól sem várhat 
többet, mint Taksonyétól, bízvást inkább a most való fejedelmet 
támogatja, hisz tőle ezért hálára számíthat. Ha pedig Taksony mellett 
csak egyvalaki szól is, Örsúr szintén az ő pártjára áll. Három három 
ellen! Ez kétes eredmény... 

— Nem kétes, hanem kétségbeejtő! — rémült meg Gyula úr. — Azt 
jelenti, nincs érvényes új döntés. Akkor a csonka tanács határozata 
marad, és vagy belenyugszunk, vagy fegyverhez nyúlunk. De ha az 
utóbbit tesszük, itt a belháború! 

— Márpedig békésen akarjuk — szögezte le újból Bulcsú. — Igaza 
van Lélnek, hagyjuk ki Tormást a hét vezér közül. Egyáltalán, mi 
szükségünk nekünk törzsfőkre? Fogadjuk el Taksonynak azt a 
rendeletét, hogy őket eltörölte. Akkor a hét vezérből öten gyűlünk 
össze. Három szó lesz Taksony ellen, és Örsúr vagy felsorakozik 
negyediknek hozzánk, vagy semlegesnek nyilvánítja magát, de 
mindenképpen csatát nyertünk! 

— Így már bízhatunk, és ihatunk Taksony ifjabb fejedelemségére! — 
emelte Lél elsőnek a maga főtáltosi ivókürtjét. 

Másnap a vendégek távozni készültek. 

A búcsúlakomán, amikor a kumiszra és vele a társalgásra került a 
sor, Lél így beszélt: 

— Végigtekintek itt a nép elein. Taksony egyedül maradt, márpedig 
sok kutya: nyúlhalál! Kár, hogy külországi követeink még nem érkeztek 
vissza, mert amilyen jól áll a szénánk, az volna az üdvös, ha rögtön 
kitűzhetnénk a hét vezér összehívásának napját. 

— Miféle követeket vártok? — érdeklődött meglepve Zolta úr. 


— Akiket Ottó királyhoz menesztettünk — válaszolta Bulcsú. — Mert 
addig nem kezdhetünk vitát, amíg a hátunk fedve nincsen. Ha a német 
becsap ide, elsőnek és legnagyobb számban Lél meg az én vitézeim 
pusztulnak, ezt megtanultuk. Ottó odahaza a tél végére megint 
felülkerekedett, és most fűti a harag, a bosszú ellenünk. Bár aligha 
érezheti még elég szilárdnak ahhoz az uralmát, hogy kikössön velünk. 
Azt üzentük: fizessen adót a jövő évre, vagy újra támadunk! Egy évre 
mindenképpen megfizeti. Akkor addig bizonyos is a béke, és annyi 
elég, hogy Taksonnyal elintézzük a dolgot. . . 

Ők elmentek, mi meg ültünk Sédvárban tovább nagy 
szorosságban. Éppen azért szerettük volna mielőbb megtudni, mikorra 
várhatjuk a szabadulást onnan. Mennyire örvendtünk, amikor néhány 
nappal később saját szemünkkel láttuk a nyugatról visszatérő 
követeket, akik Bulcsú úr szálláshelyére tartva, a mi várunk alatt 
vonultak el, számos jól megrakott málhás lovat vezetve. Megjött az 
adó! 

A rákövetkező este azonban ezzel toppant be Bulcsú úr: 

— Ej, fránya, rusnya egy király ez! Küldött, de nem adót, hanem 
valamelyes , ajándékot". Bár minden kihívó szót gondosan került, az 
adófizetést nem vállalta. Most aztán érezze az ember biztonságban 
magát ilyen alattomos uralkodóval szemben! No de nem fog meglepni 
bennünket! Mi is megcsapoltuk őket, egymást is ők jól megcsapolták, 
aztán Bajorföldön még most sincs igazi béke, leszámolunk vele! Kár, 
hogy Eberhard herceg még a tavalyi lázadás előtt meghalt, és még 
nagyobb kár, hogy öccse, a bajor lázadók vezére, Arnulf gróf 
Regensburgnál elesett. De Berchtold gróf, a fia, itt van udvarhelyemen, 
ő majd segít újból felszítani a bajor zendülést. Most nem megyünk 
hosszú időre, Zolta, csak végzünk, végeznünk kell a király seregével, 
hogy jó időre elvegyük Ottó bosszúálló kedvét, a hátunk biztos legyen. 

— Szóval hadjáratra mentek — mondta ki sápadtan Zolta úr. 

— Csak becsapunk Németföldre, már térünk is vissza; a dolgunk 
elvégzése a nyár közepe helyett mindössze a nyár végére marad. 

Nekünk azonban minden nap számított. Unatkoztunk, és a szűk 
helyen folyton egymásba botlottunk, legfőképpen pedig szerettünk 
volna zendülésünknek is — hiszen mégiscsak az volt — mielőbb a 
végére látni. Zolta urat kiváltképp türelmetlenné tette a várakozás. Így 
bizony nagyon letört bennünket a közbejött nehézség. 

Taksony úr is résen volt. Kipuhatol ő mindig mindent. Nyilván 
ismerte a dolog új fordulatát, mert egyszerre csak írott nyilat küldött 
Zolta úrnak. Ez állt benne: , Térj vissza a reád bízott országrészbe, s 
ne fondorkodj énellenem. Fiúi kérésem és fejedelmi parancsom ez! 

Zolta úr vérvörös arccal mutogatta bizalmasainak. 

— Kengyelnek néz engem a cenk, amibe csak úgy beleakasztja a 
lábát! Azzal fenyeget... értem én... hogy még Erdőelvét is elveszi 


tőlem! — Első indulatában az volt a válasza, hogy hajlós vesszővel 
véres csíkokkal pingáltatta ki a szegény kengyelfutót: mondja meg 
urának, a hátán hozza a feleletet. 

De még ennél is meggondolatlanabb tette volt az, hogy amikor 
Bulcsú, Lél és Sur befejezvén az előkészületeket, a hadba indulás 
előtt eljött elbúcsúzni, nekik is nagy haraggal megmutatta, mit írt a fia. 
Mert ezek háborogtak meg sajnálkoztak csak igazán, végképp 
felbőszítették. Tettek egyebet is, amit bízvást már régen erre a napra 
tartogattak. 

Azt mondta Lél herceg, nagy megütődve: 

— Én bánom múltkori tanácsomat, Tormás félretételét. Aggasztó és 
képtelen dolog, Zolta úr, hogy távollétünk alatt ilyen magadban leszel. 
Mert bár minélkülünk épp oly erős vagy, mint Taksony, de ne feledd: 
közeli kutya harap, távoli csak ugat! Megyeri szálláshelyek veszik körül 
a földváradat, meg az Őrlánc őrségei. Erőszakos fiad könnyen elnyom 
itt, mielőtt segítséget szerezhetnél. Hiszen a szomszédban, Bulcsúnál 
más, mint asszony meg vénember, nemigen marad, utána a mi 
pártunkról kit érhetsz legközelebb? Gyula urat, de hol? A Duna és a 
Tisza közén, meg Nánát, a messze Tisza partján! Tormás ellenben... 
ugyan már nem törzsfőjük a megyerieknek, mégis sokat tehetne, hogy 
fékezze, visszatartsa őket, neked időt nyerjen, ő aztán nincs távol, 
saját nemzetségével és kíséretével vitézül fedezne! Igen, ő 
megvédene, ha akarna, és akarna is, ha tudná, nem más, ő maga lesz 
az ifjabb fejedelem, mert Zolta pártja őt jelöli. 

Bulcsú hümmögött, erre-arra nézett. 

— Van ebben igazság. Kétség nem fér hozzá. De hát mást ígértünk, 
és amit ígértünk, ne vonjuk most se vissza. Te döntsed el, Zolta. 
Mindenki maga ismeri legjobban a fiát. Nem fogsz-e csalatkozni 
benne? Szörnyű veszélyt vállalsz a nagylelkűségedért. Megérdemli-e? 

— Hogy mit érdemel? — Zolta úrnak eltorzult az arca, és az írott 
nyilat ízekre tördelte. — Leveszem a fiamról a kezem! Szóljatok 
Tormással. 

— No jó, hogy mondod — így Bulcsú. — És jó, hogy még akad 
valamennyi időnk, ezt nyélbe ütni... 

Ős bő riadtan vetette közbe. 

— Nem kerül vissza akkor a nagyföveg Taksonyhoz. Neked utódod, 
Zolta úr, nem fog országolni egy se! 

— Hát akkor úgy lesz! — pattogott a mi indulatos urunk, hol 
elsápadva, hol meg kivörösödve. — Mit tegyen, aki ilyen gőgös fiat 
nemzett?! Ej, az elkapatott! Még hogy az országot ő egyesítette! Én 
teszem azt éppen, aki a hajdani legnagyobb ellenfelekkel, Bulcsúval, 
Léllel, Gyulával tudtam szövetségre lépni! 

A hadjáratba induló vezérek, arra hivatkozva, hogy Tormás 
herceget is fel kell hát keresniük, máris búcsúzkodtak. Sur herceg 


azonban nehezen vált meg tőlem. Egy évvel több, mint húsz 
esztendeje volt annak, hogy Bizánc földjén összetalálkoztunk, és a 
felséges császárért — Te tudod, Atyám — olyan tettet vittünk véghez, 
amely az éjszakában akkor magányos fáklyaként világolt, de felkelvén 
a nap azóta, füstjével a derült eget immár csak sötétítheti... Mi egymás 
közt mégis — bocsásd meg önhittségünket — büszkék voltunk reá. S 
még annyi más közös emlékünk tolult a hadba induló Sur vezér 
szájára, hogy Bulcsú és Lél már rég a nyeregben ültek, amikor ő a 
lova mellett állva, egyre azokat sorolta. 

Nekem eközben -— mivel igen szemfüles vagyok, és hallásom 
öregkorom ellenére hibátlan — megütötte a fülemet az, amiről fejünk 
felett Bulcsú és Lél beszélt. 

— ... Erről más táltos kérdezze a legfelső égben lakozót! — suttogta 
Lél, igen érzékeny és fojtott hangon. — Mondottam már: Egyek ősöm 
szent hangja énbennem elhalkult. S tudd meg: már elhallgatott 
egészen! Mert cenk vagyok, Bulcsú! Mérhetetlenül bűnös, amiért nem 
tiltottam, sőt elnéztem, hogy te meg Gyula idegen istent pártoljatok. . . 

— Eh, nem is kérdeztetem a szellemeket — dörmögte barátját 
nyugtatva Bulcsú. — Minek? Ottó nem erősebb ma sem, mint tavaly 
nyáron, mi meg nem vagyunk gyengébbek... 

— Én pedig úgyis mi mást tehetnék Egyek engesztelésére — 
egészítette ki Lél rekedten —, mint hogy bármi áron irtsam Magyariföld 
ellenségeit. . . 

Surt, amint a kengyelbe hágott, most én tartóztattam egy pillanatra. 

— Szellemeid jósoltak-e neked a hadjárat kimeneteléről, derék 
Surom? 

Mellére ütött, az ezüstkeresztre. 

— Azt, hogy táltos nemzetségem dicső jelét messzi földön tisztelni 
fogják! — felelte vidáman. 

Ők elvágtattak, minket pedig Sédvárban most már a keserűség is 
fojtogatott. A bánat és megdöbbenés, amiért Zolta úr kizárta fiát az 
utódlásból. Ő látva szemünkben a szemrehányást, szótlan lett és 
ingerlékeny. Ezzel még fojtóbbá vált a levegő körülöttünk. 

Ráadásul egyszerre azt láthattuk, hogy a távolabbi dombok 
tetejéről lovas őrsök tartják szemmel a várat. Az élelmet szállító ínek is 
beszélték: az Őrlánc vitézei megállítják őket, és megvizsgálják, a sok 
málha között nem rejtegetnek-e fegyvereket. Bulcsú és Lél seregének 
eltávoztával így hát valósággal foglyok lettünk. A fogság napjai pedig 
kétszeresen hosszúak. 

Hír is csak egyetlenegyszer, a nyár derekán ért el hozzánk; az 
Őrlánc vitézei bizonyára  elkapdosták a  Sédvárba igyekvő 
kengyelfutókat, és ezt az egyet is csak azért engedték át, mert 
nemigen volt okunk örvendeni neki. A második fejedelem egy belső 
jobbágya állt előttünk siralmas állapotban, hogy elmondja: Gyula úr 


(azaz, Atyám: Sztephanosz testvérünk, ki ő szent felsége, 
Kónsztantinosz császár saját keze által megkereszteltetvén, idehaza a 
szent egyháznak valóban buzgó és bőkezű támogatója lett), váratlanul 
megboldogult istenében! 

A jobbágy úgy magyarázta: bizonyára családi viszálya miatt, mert 
szerfelett búsult, amiért asszonyát, kislányait nem láthatta többé, 
öccse is hátat fordított neki, és ez vitte volna el. 

E hír nemcsak gyászos volt, hanem másként is igen kellemetlen, 
minthogy Gyulának elhalálozása folytán utóda öccse, Zombor vezér 
lett, ki Taksony úr szövetségese. Számolgattuk is mindjárt, hogy a hét 
vezér tanácsában most majd hárman lesznek Zolta úr mellett, ketten 
ellene, és Örsúr semleges. 

— Lám - villogtatta ránk beesett öreg arcában mélyre süppedt 
szemét a mi urunk -, ha el nem fogadom Tormás ifjabb 
fejedelemségét, akkor már mindennek vége. Mert akkor őt a hét vezér 
közül ki kellett volna hagyni, s most csak Bulcsú meg Lél lenne ott 
mellettem, Zombor, Örsúr és maga Taksony pedig ellenemben! 
Alulmaradnánk! 

Ezt sokszor elismételte, egyre  elégedettebben. Később 
szemrehányóan hozzáfűzte: 

— Pedig ti nem jó szívvel hallottátok döntésemet! 

— Elég fájdalmas is — jegyezte meg szomorúan Ős bő. 

Zolta úr rámeredt, aztán hátat fordított mindnyájunknak. Hosszú 
időn át senkit sem engedett színe elé, de gyakran tanúi lehettünk, 
hogy a sáncfal mentében sétálgatva magában beszél, magyaráz, és 
nemegyszer annak is, hogy tenyerébe temeti az arcát. 

Végül egy napon hívatott minket. 

— Taksony... önhitt ifjú vetélytársam — tette hozzá gúnyosan — még 
segíthetne a dolgán. Engem csak abban köt a szavam, hogy a hét 
vezér miként döntsön az ifjabb fejedelem felől. De ha nem a hét vezér 
dönt, hanem Bulcsúék távollétében magát megemberelve, önként adja 
át nekem a nagyföveget, akkor még megtehetem őt utódomul... 

Mi reménykedni kezdtünk, és biztattuk, mielőbb küldjön — hiszen 
már nyár vége volt — Taksonynak írott nyilat erről. Napokon át törte a 
fejét, hogy mi álljon abban, de nem fogadott el semmiféle tanácsot. 
Végül ezt rótta a vesszőre saját betűivel: , Ha fiam vagy, magad adod 
át azt, ami engem illet, s fiamként utódom leszel. Ha mégsem teszed, 
nem vagy fiam, és a leszámolás napján ne várd, hogy apád legyek! 

Szent Életű Atya, ha szegény jó Zolta úr nem lett volna pogány, azt 
mondanám, hogy a leszámolással való fenyegetést a Diabolosz súgta 
neki. Mert mit várhatott ezután büszke fiától? Taksony úr nem 
korbácsoltatta meg Zolta úr kengyelfutóját, hanem azzal küldte vissza: 
amit Erdőelvi Zoltának legutóbb írt, megváltoztathatatlan parancsa! 

Zolta úr hófehérre őszült e nehéz napokban, de esze ágában sem 


volt, hogy Erdőelvére visszatérjen, és ezt mi sem kívántuk semmiképp. 
Különösen én nem, ki sértett haragomban elképzelni sem tudtam, 
hogy Taksony maradjon fölül. 

Esténként ezután gyakran fáklyás lovasok — a megyeriek közül való 
növendék vitézek — nyargalták s zajongták körül a várat. , Marót Zolta, 
Marót! — kiáltozták. — Marót Zolta, menj haza! Menj el, amíg mehetsz, 
Marót Zolta, Marót! Testőr hadunk kicsapott rájuk, de eldobták a 
fáklyákat, és a sötétségben nyomuk veszett. 

Kora ősz lévén, már minden nap várhattuk a hazatérőket. És 
minden egyes nap vártuk is. Amikor pedig sárgulni kezdtek a falevelek, 
már minden napszakban vártuk őket. Hajnalban, reggel, délben, 
délután Zolta úr, Ős bő és én felváltva álltunk a sáncfal tetején, hogy 
mielőbb megpillanthassuk a  hírhozót. Szegény  fejedelmünk 
szürkületkor feküdt, és szürkülettel kelt, mert szentül hitte, a jó hír 
hozója nappal érkezik, ő pedig azonnal fogadni akarta. 

De a hír éjszaka érkezett. Hallgassa meg Kegyességea, mint esett. 


A HÉT REGÖS 


Tél elejének egyik éjszakáján, Szent Életű Atya, fáklyás lovasok 
döngettek bebocsátásért. De a lándzsáik zászlócskáin Taksony 
fejedelmi oroszlánját viselő fegyveresek nem lépték át a kaput, csak 
kísértjeik. Ezek heten voltak, s mind bűnbánók, mert gyalog, mezítláb, 
öv nélkül jártak. Mi, számosan éberebbek, a kapunyitás zajára 
felneszelvén álmunkból, odacsődültünk, s rémülten hőköltünk hátra 
keresztül-kasul összeszabdalt arcuk elől. Igen, Kegyességed, ez a hét 
büntetett vitéz a nagy gyásznak a mi pogányaink szokása szerinti 
megdöbbentő jelét viselte! A fáklyavilágnál aztán azt is észrevettük, 
hogy valamennyiüknek bagolytollas fövege van, meg hogy tarisznyájuk 
lebernyege mögül hegedő nyaka mered elő. Vagyis e hét halálhírhozó, 
azaz gyászvitéz, egytől egyig énekmondó, regös. 

— Mi bűnt követtetek el? — kérdezgettük őket. 

— A külországba ment had vezéreinek képében jöttünk. Az ő 
nevükben vagyunk bűnösök, mert csatát, hadat vesztettünk! 

EI nem lehet mondani, mit éreztünk, Agrosz Szent Életű Apátja! 
Jajongani kezdtünk, de egymást intve igyekeztünk halkan tenni, 
nehogy az alvókat, különösképp fejedelmünket felébresszük. Hadd 
legyen még egy nyugodalmas éjszakája szegény Zolta úrnak. 

-— S kik a nagy halottak, akiket gyászoltok? 

— Az egész had számolatlan elesettei meg a vezérek, akik az 
ellenség bosszújából mindhárman rútul végezték életüket. 

Ős bő és Szalók csendet teremtett, és a sáncfal legtávolabbi 
sarkába vonultunk, ott faggattuk tovább a hét szerencsétlenségében 
félelmetes regöst. Hogyan kerültek Taksony vitézei kezébe? Ki 
mindenki tud már kétségbeejtő híreikről? Azt felelték: Ottó király 
parancsára német lovagok Őrizete alatt vonszolták magukat a hazai 
gyepűig. Lábuk csupa véres seb lett, mérhetetlen hosszú ideig tartott 
az útjuk. A gyepű innenső kapujánál Taksony állította őrséget találtak, 
így kerültek a fejedelemhez. Ez pedig meghallgatva őket, szigorúan 
rendelkezett: legelsőként Sédvárba jöjjenek, e helyen végezvén, majd 
eredjenek Bulcsú udvarhelyére, onnan meg Lélére, Suréra, azután 
szálláshelyről szálláshelyre, nemzetségről nemzetségre, véges-végig 
az egész országon, mindig ilyen állapotban, ahogyan érkeztek. És 
mondják el mindenütt, miként vesztették el vitéz és gőgös vezéreik 
magukkal együtt egész hadinépüket. 

— Mondjátok hát — rebegte Ős bő, és megrendülten vettem észre, 
hogyan hálózzák be öregen is szép kerek orcáit sose látott redők 
szarkalábai. — Beszéljetek! 

Azok nem beszéltek, hanem énekeltek, helyesebben ,éneket 
mondtak", ahogyan a regösök teszik. Kik olykor dallamot vegyítenek a 


szavukba, olykor meg szavalják az egyhangú, fel-felcsapó, ének és 
mondás között lebegő melódiát, s közben pendítenek a hegedőn, hol 
csak egy-egy hangot, hol egész futamot. A szörnyű történet minden 
részlete, a regösök minden szava, szavuk lejtése most is fülemben 
cseng. De ahogy én Kegyességednek itt leírom, halvány árnyéka 
annak, ahogyan ők a vesztes csata történetét színes regösénekükbe 
fonták. 

Megszólalt az első regös: 

— Halljátok! Halljátok! Első ének: A mi vonulásunkról és Berchtold 
hűségéről való. 

S rákezdte: 

— Hatalmas volt a had, amit a fényes Bulcsú és fergeteges Lél a 
Duna partja mentén idegen földön vezetett; velük volt Sur is, a 
rettenetes besenyő. Jöttünknek híre Henriket Regensburgban érte, 
betegágyban, s a gyűlölt herceg ott bezárkózott kövér bástyái mögé. 
Hadait, melyeknek ő nem állhatott élére, bajának gyötrő kínja miatt, 
Ottóhoz küldte el, hogy fegyvereikkel segítsék a királyt. 

Berchtold gróf, az egykor barát Arnulf hercegnek jó unokája, ki 
velünk tartott, megpróbálta felrázni, harcba bevonni a Henriket, Ottót 
oly nagyon gyűlölő bajor, sváb urakat. Kihez maga ment el kis 
seregével, kinek csak üzent. Ám ezek mind félték már a herceg s a 
király haragját, nem mertek segítségünkre jönni nekünk, csak 
örvendtek, de nagyon, a kiújult háborúnak. 

Ezalatt a vezérek a fősereg élén feltarthatatlanul nyomultak előre, s 
ahogy lenni szokott: sok portyázó csapatot küldöttek minden irányban, 
hogy sarcolva s gyújtogatással rémítsék az egyszerű népet. Bulcsú 
Léllel és Surral egyetemben Augsburgra vetette magát, lévén ez a 
Svábföldnek gyepűjén, s elég alacsony fal fogja körül. 

Jó Berchtold Ulmnál jár csapatával, s egyszer csak megpillantja 
Ottó nagy seregét, mint lépi át a Dunát! Hej, vágtat lóhalálában a gróf, 
hogy hozza nekünk a hírt Augsburg vára alá: hagyjuk az ostromot ott. 
Kiált Bulcsú nagyot: Jön hát, jön a király! Hagyjuk az ostromot ám. 
Holnap lesz már a csata. EI a vár alól. Viadalra! 

Más volt az üteme a regös szavának, Szent Életű Atya, de a 
méltóságteljes léptetés görög nyelven tolmácsolva ekképp tolult a 
tollam alá. 

Itt a második regös vette át a szót, és ne haragudj, ezt az éneket is 
csak gyatrán közvetíthetem, hiszen sem az antik poiétészek múzsája 
nem illette soha az én homlokomat, sem pedig — ahogy a regösök 
állítják magukról — a szellemek nem súgnak nekem. Úgy jegyzem fel, 
ahogy azon az éjszakán egyszer s mindenkorra zsigereimbe ivódott. 
Ha álmomból ráznának fel, akkor is elfújnám — zokogva — ez egyszer 
hallott szavakat magyari nyelven szóról szóra, ám lefordítva csupán 
ilyen satnyán, amiként itt következik. 


A második regös azt mondta: 

— Íme, nyissátok ki fületeket a második énekre, Lél cseléről és 
Konrád hercegről. 

Emitt a németek városa, Augsburg, úgy is nevezik: , Augusta". A 
fürge Lech folyóra tekint keletre néző kapuja. Körülpillant Bulcsú, és 
kiáltja: Menjünk a Lech vize mellett, e katonákkal zsúfolt vár alól itt 
délebbre valamelyest, jó vitézek, derék fiaim, amott a ritka fás, tágas 
síkra ki! Az a nekünk való csatahely, hol érdemes hadakozni. — S 
vonult a maga seregével a Lech-mezőre legott! 

Lél nagyszámú hada más úton indult oda, mint Bulcsúé. Átkelt a 
folyón, s a túlsó part mentében lovagolt dél felé. Ottó király kora 
hajnalon érkezett szél lengette zászlók alatt, bajor, sváb, frank 
sereggel, és cseh népéből is hozott hadat. Lél vezér látva, seregük 
vége hol áll, a folyón visszaúsztatott. S hogy aranykürtjéből 
vízáldozatot mutatott be, szólt: Rohamot! — Keményen az ellenség 
hátába mart legott! 

EI is fogta az utóvédet meg a málhát, keltvén szörnyű rémületet. 
Csakhogy éppen Konrád herceg vezette a frank sereget. Ő, ki tavaly 
segíteni hívott minket, velünk barátkozott, s együtt küzdvén 
seregünkkel, az átkozott, tőlünk sok fortélyt kitudott. Most ment a 
királyhoz: — Nem az egész ellenség támad ott, ez csupán cselük! Te 
mit se bánj, haladj tovább, majd hátra mi, bősz frankok megyünk! — És 
zúdulva Lélre, tőle mindent visszavett legott! 

A harmadik regös állt ki most. Fejcsóválva és nagy szánakozva 
jelentette be: 

- A harmadik éneket Bulcsú tévedéséről és visszavonulásunkról 
halljátok. 

Bulcsú vezér arra várva, hogy Ottó ama hátába támadt zajra 
megriadva, a seregét megfordítja, megfordítja nagy riadva, ama hátul 
támadt zajra, ő meg él majd e zavarral: mikor német ott áll farral, 
hátába visz majd sereget. . . 

Nézelődött, nem sietett. Nem sietett, nézelődött. Kicsit azt is hitte, 
győzött. 

Ám Ottó nem mutat hátat, hanem elsőnek ő támad. Bőrvértezett 
lovas népe árad Bulcsúnak elébe. Árad gyorsan, szinte röppen, a 
kezében könnyű fegyver. Bulcsú ezt a harcot állja. Ellenségét 
megcibálja. 

Megcibálja, szétzilálja, megszalasztja, vérbe fojtja, sok száz életet, 
kioltva! 

De míg hadát ily jól vezette, a páncélzottakat feledve, nekiment 
azok vasfalának győztesnek vélt rohamával. Biz győztesnek vélt 
rohamával páncélosok vasfalának ütközött nagy  döndüléssel, 
elkapatott seregével! 

Nyíl nem fogja vastag ércek, itt a lándzsák mit sem érnek! 


Összetörnek, kicsorbulnak! Páncélozott lovak fújnak! 

Ahogy szemet őröl a kő, seregével őrlődik ő. Őrlik a vasak vadul, s 
mint a szem, a vitéz úgy hull! De nem kell ma csatát nyerni, a sereget 
kell menteni! Szól a kürtszó: Elég ennyi. Fordulj vissza! Menekedni! 

Csatát nyerni nem kell még ma, újra gyűlünk majd holnapra. 
Fordulj vissza! — bőg a kürtünk. — Holnap új csatába kezdünk! 

A negyedik regös következett. 

Felsóhajtott. 

— A csatavesztésről. Ez a negyedik ének. 

Augsburgban Ulrik püspök gondolt egyet, s kiadja a városi 
seregnek: Ne üljetek itt, menjetek a király elé! — S ahogy a város sok 
ezer őre indul, mit se sejtve a Lech-mezőre, hátráló hadunk rohan 
belé! , Haj, regö rejtem! 

Harc hát elöl és hátul! Menekszik sok vakul oldalt, a folyó felé. 

Úsztat, de az odaáti magas partra fel a menekvő alig juthat el. A 
többség ott halálát lelé! 

,Haj, regö rejtem!" 

Bulcsú, Lél és Sur rendelkezik: Nincs más út, csakis ez itt! Áttörni a 
város felé! — Áttörtek a fogyatkozottak, s Augsburg fala alatt rohantak. 
— Itt már átkelhetni. Rajta! — mutat Bulcsú a lapos partra. S enmagát 
veté az üldözők elé! A többi mentéséért ott foghatták meg Bulcsút a 
lovagok. A nyű essen belé! , Haj, regö rejtem!" 

Az ötödik regös suttogott. 

— Az ötödik ének pedig A menekülésről való. 

Halljátok, kik itt hallgatjátok, megrendült vitézek! Haj, nehéz a 
menekvés annak, aki mindig győzött. Annak, aki nagy tettre 
vágyakozott. Aki sok zsákmányra áhítozott. Annak, aki tudja, hogy 
rengeteg, görgeteg hadnak kis kavicsa volt csak, s most magában 
kéne szikla lenni! Haj! 

Elpusztult, szétszóródott Bulcsú, Lél és Sur hada — hallottátok, de 
nem akarjátok hinni. Nehéz is ezt! Bulcsú már fogva volt. De Lél 
néhány százzal még futott. De Sur egy másik kisebb sereggel még 
menekült. A szél gyorsaságával vágtattak életükért! Haj! 

Hanem a menekülő a szélnek gyorsaságával sok kerülőt tesz. Nem 
tudja az utat, vagy féli az utat. Nehéz szíve is lenyomja. Haj! A királyi 
kengyelfutó a szélnél is gyorsabb! Neki próbált útja van, neki 
váltóparipája van. Könnyű szíve is repíti. 

Mert ő királyának ezt a szavát viheti: Szétszóródtak a sarcolóink! A 
rablók megfutottak! A kegyetlenek már kétségbeesettek! Álljátok el 
előlük az erdők bejáratát! Álljátok el a folyók gázlóit, minden 
átkelőhelyet! A hegyek tetejéről gördítsetek sziklákat rájuk a völgybe! 
Már erőtlenek! Várak katonái, minden hadinép, szövetségeseink, ki, ki 
a falak mögül, elébük! Hajtsátok őket, már riadtak! Fogjátok el őket, 
már gyengék! Haj! 


Lél az ország északi gyepűjét állta sokáig, onnan gyakorta 
háborgatta a cseheket. Ottó király cseh alattvalói fenik őrá legjobban a 
fogukat. Sur öt esztendeje települt az északnyugati gyepűre, mennyit 
háborgatta azóta a bajor herceget! A herceghez húzó bajoroknak őreá 
fáj legjobban a foguk. Haj! 

A reggel sandán virrad a menekülőre, az este feketén szakad rá. 
Enni nincs mit neki. Aludni vagy a neszektől, vagy a csendtől nem 
alhat. Mindenütt árnyak követik. Szörnyűek az igazi emberárnyak. Még 
szörnyűbbek, amiket csak képzel. Lélt meglelték a csehek! Surt 
megtalálták a bajor pecérek! Ottó, a király parancsa: Minden fogoly 
vezért vigyetek Regensburgba Herrik herceghez! Henrik szomszédjuk 
az ,ungároknak", legfőbb ellenségük nekik, és kellőképp kegyetlen. 
Mivel beteg, még kegyetlenebb. Ő, csak ő mondjon fejükre ítéletet! 
Haj! 

A hatodik regös gyászos hangon szólott: 

— Sur, Bulcsú és Lél halálának való története, ezt tudjátok meg a 
hatodik énekből. 

Magasan jár-kél fent a nap. Hetedik ég szelleme, be messze vagy! 

A leggyorsabb veszte Surnak volt. Az ebersbergi vár ura meglátta a 
napjelet a vértjén. — Hogyan mersz keresztet viselni, pogány?! — S 
legott leszakította a szikrázó ezüstöt. — Igazi szent kereszt lesz ebből a 
treckből![24] Örökétig imádásra való! Ha beöntettem, ha ötvösömmel 
újraformáltattam, ha papommal beszenteltettem! — S úgy adta Henrik 
kezébe a kemény Sur vezért, mint a leggonoszabb pogányt, a 
legelvetemültebb istenkáromlót. — Magasztaljátok fel! — röhintett párnái 
között a beteg herceg, s a rettenthetetlen jó Sur vezért legott felhúzták 
Regensburg várának keleti kapujánál. 

Zúg a vihar vad vágtája. Magányosan áll egy szálfa. . . 

Bulcsúval szóba állt a herceg, mert igazi kereszt díszítette a mellét, 
és hallott róla, hogy a görögök császárának is embere. 

— Hogyan merészelsz éppen te kegyetlenkedni a keresztényekkel?! 

Bulcsú felelt neki: 

- Ugyanaz az isten küldött ostorotokul! Amióta kegyetlenül 
megtámadtál és szorongattál minket... engem is... te ugyan nem 
szólhatsz! Nem dúltad-e, raboltad-e magad is a mi földünket?! Az én 
szálláshelyemet?! Ha én nem üldözlek titeket, ti üldöztök, elfogtok és 
megöltök minket! 

— Hazudsz! — kiáltotta a herceg. És azon nyomban meghagyta, 
hogy Bulcsút és Lélt másnap hajnalban bitófán végezzék ki. 

— Lám, hogy te hazudsz! — szólt a jó, fényes Bulcsú, és egy szót se 
többet, majd haláláig. 

Köveket görgetnek a mennyek. Adnátok, szellemek, csak egyet!... 

Föld alatti tömlöcében Lél panaszkodott. Nyakánál vaskarikával 
volt falhoz láncolva, lába is odakötve, de ezt fel se vette. — Nem 


bánom én a gyötrelmeket, és nem félem a halált. Csak az a bánatom, 
hogy nem temettek el méltóságom szerint. Puszta csontjaimat 
földelitek el. Mit viszek így a másvilágra? Fegyver nem lesz velem, 
sem a jó áldozókürtöm. Hogyan leszek vitéz és táltos odaát?! — A 
vezér baját látni sok kíváncsi lovag gyűlt ott össze, meg még valami 
herceg is. 

— Nem leszel hát vitéz, és csúf hited papja se! — gúnyolódtak, hogy 
még jobban keserítsék. 

Lél megharagudott. 

— Tévedtek! Hitünk szerint, kit vitézül öltünk meg, előttünk jár, és 
szolgánk lesz a másvilágon. Hát lesz ott szolgám nekem szép 
számban, s majd rájuk parancsolok: kerítsenek mindent, ami kell! 

— Te túlvilági csodacsináló! — vihogtak a lovagok. — A földön is 
tudsz csodát tenni? — Az egyik odahozta a Léltől elvett aranykürtöt, és 
az a herceg, aki ott volt, felmutatta neki. 

— Ez a csatakürt az emlegetett varázsszerszámod? — Szájába vette 
a végét, meg akarta fújni, de nem boldogult vele. — Hogyan szólal 
meg, amikor lyukja sincsen? 

— Ha idehozod, megmutatom — mondotta Lél, és amikor a herceg a 
kezébe adta, úgy tett, mintha szájához akarná venni, de csak azért 
emelte fel, hogy a herceg koponyájára sújtson vele. Szörnyet is halt az 
menten. 

— Előttem jársz, és szolgám leszel a másvilágon! -— kiáltotta a jó Lél, 
a fergeteges. Őrzői legott kivették a vaskarikából, és mindjárt vitték őt 
is elveszejteni. 

A hetedik regös zokogva állt elő. 

— Már csak az utolsó ének van hátra, a Megsirattatás. 

Mi, kevély Bulcsú, vad Lél, szilaj Sur vezérek, ezüstben, aranyban 
jártunk elébben, most alig fedi testünk némi ruhafoszlány. Regensburg 
várának itt függünk a falán! Szemünket holló csőre rontja, testünk 
keselyűk hada marcangolja, csontjainkat fehérre szikkasztja a nap! 
Hatalmas seregünk vitézi porladnak, rabbá lettjeink bot alatt 
sorvadnak! A szellemek segéljék szegény családjainkat. Hej, hogy 
várnak minket! No hiszen, várhatnak! 

Nem szabadult senki, csak hét regösünk. Hogy elmondják majd a 
keserűségünk. Megkeresték őket, megszámolták őket, Ottó királyhoz 
elvezették őket. A király meg beszéle ekként nekiök: Halljátok, 
halljátok, maradék regösök! Heten megmaradtok, heten hazamentek, 
elvinni hírét hét vezériteknek, elvinni hírét Hétmagyarországba, miként 
esett Bulcs, Lél szomorú csatája. Miként esett Bulcs, Lél szomorú 
csatája, szomorú csatában szörnyű elbukása, szörnyű bukta után 
csúfos elmúlása! 

Itt abbahagyta az éneklést, és egyszerű szavakkal folytatta: 

— Más regösöket nem kíméltek, hogy éppen heten legyünk. Nem 


adták vissza, csak a hegedőnket. Késért... hogy amint illik, arcunkat 
vele megillessük, orrunkba hasítsunk, fülcimpánkba messünk... 
könyörögnünk kellett, mivel nem értették célját. Magyaráztuk nekik: 

-— Nálunk így tesznek nagy gyászban! — Azt se tudták, hová 
legyenek, úgy elképedtek, és kiáltozni kezdtek: — Hunnen! Hunnen! 

— Hogy mi hunok volnánk... Mert ilyen bolondok ott azok. Amikor a 
gyász jelét felvettük, magunkban átkot mondtunk annak okozóira, és 
bizony fogott. Az a vitéz, hamis Konrád herceg, az a tavaly barát, idén 
ellenség... tudjátok-e, szegény gyötrődők itt... meghótt ám! Meg 
bizony, és még sok előkelő német lovag, kiket nem sorolunk. Hanem 
ama leggonoszabb, a Henrik herceg, az is ugyan sorvad! Mindenki 
mondja, hogy a halálnak megy elébe igen rövidesen! Hatott az átkunk, 
mert mi azt is bitófán holt vezéreinknek a nevében mondtuk. Ti meg 
itthon ne feledjétek híven megülni a szegény szenvedettek torát! Ez az 
intelmünk tőlük. 

A hét regösök még együtt kivertek a hegedőkön egy észvesztően 
gyászos futamot, aztán elhallgattak. 

Nagy, üres, döbbent csend támadt. Észvesztően gyászos csend! 
Valakinek mélyen szívéből szakadó, keserves sóhaja vert visszhangot 
benne. Aztán kemény zuhanást hallottunk. Odavilágítottunk a 
fáklyákkal a hátunk mögé, és — Szent Életű Atya, elmondani is szörnyű 
— a mi öreg jó urunk, maga Zolta feküdt ott a földön, hanyatt, kinyúlva! 
Lám, mégis felneszelt a zajra, odajött észrevétlen, és mindent-mindent 
megtudván, szörnyethalt fájdalmában, kétségbeesésében, fia előtti 
nagy szégyenében! 

Testvérem az Úrban, úgy felkavarodik bennem a döbbenetes 
emlék, hogy alig tudom folytatni az írást. De hát be kell fejeznem... 

Búcsút vettem a halottól, és csekély kísérettel éjnek éjszakáján 
azonnal menekültem. Csak azt éreztem, el onnan, a kudarcból, a 
bűnhődés elől! Öreg vagyok, megrokkantam, lauránk nyugalmára 
vágyom. Van otthonom nekem, ahol a világ szörnyűséges hívságairól 
Istenben vigasztalódva lemondhatok. 

Ős bő ott maradt kiterített urunkra vigyázni. Szalók Taksonyhoz 
indult, hogy megjelentse neki atyjának halálát. A többiek pitymallatkor 
nyeregbe szállva, ki akartak törni valamerre, hogy Taksony úr 
zendülésünk miatti büntetését elkerüljék. Nem jutottak messzire, 
Bánhidánál az Őrlánc serege elvágta útjukat, ők harcba szálltak, de 
leverettek. 

Ezt csak hírből tudom, mert addigra én már átkeltem a Dunán. 
Nappal rejtőzködve, éjszaka haladva, jutottam el Maros menti 
szálláshelyemre. De fiamat nem leltem ott (mert Örsúr udvarhelyén 
tartózkodott éppen), csak Nikephorosz atyát. Gyorsan magamhoz 
véve minden mozdítható kincsemet -—- s fiamhoz kengyelfutót 
menesztve —, az atya kíséretében még azon éjszaka Haram vára felé 


vettem az utat, és néhány nap múlva e helynél szerencsésen átkelve a 
Dunán, a bolgárok földjén, ahol már nem foghatnak el, sátrat ütöttem. 

Itt várom Mihály érkezését, egyetlen maradékomét várom, hogy 
utoljára lássam. Nikephorosz atya szerint ugyanis senki sem tudja 
rávenni a fiút a görög szóval való barátkozásra, mert csak a vitézi élet 
érdekli. Így hát Mihályom aligha jön velem Bizáncba. De legalább 
,Kulán földje", immár egyetlen öröksége, nem marad gazda nélkül. 
Különben Nikephorosz testvérünk is visszatér oda, nem tudván 
elszakadni a pogányságban tévelygő lelkektől, kiknek jó útra vezető 
pásztoruk szeretne lenni... 

Ó, Szent Életű Atya, porban fekszik a te méltatlan testvéred! Aki, 
ím, visszavedlik Panteleémon baráttá, és Hozzád vezekelni megy! 


AZ UTOLSÓ LEVÉL 


— Ráfér a vezeklés a hazugra! Vagy arra, ki a létét kitalálta! — tört ki az 
országbíró Székesfejérvár ítélőtermében, és türelmetlenül intett: — 
Satis![(25] Befejeztetett! 

— Hátravan még az utolsó pergamen... — nyögte meglepve és 
rémülten a felolvasó szerzetes. 

— Mondottam: satis! Éppen eleget hallottunk, eleget tűrtünk. Ez 
most mindennek betett! Hogy Taksony és Zolta, apa és fiú, király 
urunknak egyenes ősei, egymással mentek volna ölre az uralomért. . . 
Szégyenteljes, — valótlan állítás! — Királyhűségünk e rágalmat 
visszautasítja! 

—-— E levelek a hűtlenség bűnében vétkesek. Való igaz! — 
lelkendezett kipirultan Kalán bíboros. — Hogyan lett volna a diadalmas 
Árpádnak dicsőséges fia, Zolta fejedelem szánalmas száműzött? 
Uralom után csak áhítozó? És úgy halt volna meg, hogy a 
nagyfejedelmi jogar a kezébe se kerül? Endre urunk ősei mielőtt 
királyok lettek, bizonnyal valamennyien dicső nagyfejedelmek voltak! 
Említém már azt a kódexet, amely tudósul és autentikusan adja elő 
Taksonyig más fejedelmünk, csak Zolta, és ő sok diadaltól övezetten 
hosszú időn át uralkodott, mígnem három esztendővel halála előtt 
önként... nem pedig azért, mintha amaz elragadta volna tőle... át nem 
adta országát szerelmetes fiának, Taksonynak. Elfogadom, hogy a 
baziliták igazul juthattak a levelekhez, de ismét leszögezem, maguk a 
levelek bűnösek király úr iránti hűtlenségben! Egyrészről. Másrészről 
hamisak Kulán birtokának jogára nézve bennük foglalt állításaikban! 
Ha az országbíró kívánja, ezt bővebben is kifejthetem. 

A bíboros szava egyre vontatottabb lett, elhalkult, s végül is elhalt 
elégedett mosolyra húzódó szája sarkában. Mert miközben beszélt, az 
országbíró intésére az egyik benediktikus szerzetes az asztal túlsó 
végéhez lépve, a bazilita barátok elöl felmarkolta a felolvasott levelek 
tekercseinek halmazát, a falnál álló testőrtiszt pedig kinyújtotta értük a 
kezét, átvette őket, és peckesen csörgetve sarkantyúját, kivitte 
magával. A baziliták elképedten meredtek az eltűnő fóliók után. 
Tekintetük riadt lett, fejük reményvesztetten görbedt a mellükre. 

— Elfogadtuk főtisztelendőséged fejtegetését — vetette oda az 
országbíró, és felemelkedett székéből. -—  Térdepeljetek le. A 
Szentháromság és oszthatatlan egysége nevében! Ítéletet hirdetek! 

Megvárta, amíg a felállással járó zaj elül. Ekkor keresztbe tette 
mellén a karját, és fejét kissé meghajtva, szólott: 

- — Endrének, e néven másodiknak, Isten kegyelméből 
Magyarország, Dalmácia, Horvátország, Ráma, Szerbia, Galícia és 


Ladoméria királyának, mi országló urunknak képében íme, halljátok! 
Az előttünk felolvasott pergamenek átkozottak, mert hazugul kisebbítik 
elődeink nagyságát, fényét, hatalmát, egységét, felségeik iránti 
odaadását és alázatát. Kalán bíborosnak rendeljük tehát, hogy 
ellenfelei eme állítólagos bizonyítékának csalárdságáról László szent 
király sírja fölött esküvel tegyen tanúságot. Ha ez megtörténik, és a 
szent által is elfogadtatik, e pergamenek bűnössége s vele a Bár- 
Kalán nem birtokjogát kétségbe vonó minden állításuk hamis volta 
beigazolódott, a vétkes írások oly módon büntettetnek, hogy senki 
orcáinak pirulását többé ne okozzák! A pörös felek Várad várába való 
kísérésére, eme ítélet végrehajtására, az eskü letételének és a 
pergamenek bűnhődésének tanúsítására, a szávaszentdemeteri rend 
költségén és király urunk nevében poroszlót rendelek, ki tíz királyi vitéz 
felett fog parancsnokolni. Endre királynak ítélete ez! Halljátok és 
féljetek! — Rövid imát mormolt latinul, s keresztet vetett a jelenlévőkre. 
— Az Úr Jézus segedelmével. Ámen. 

A hosszú utat Váradra, az ország másik felébe, Kalán bíboros ékes 
paripán, néhány fényesen öltözött familiárisa kíséretében, a bazilita 
rendfőnök és a felolvasó barát pedig zötyögő kordén tette meg. A 
királyi vitézek minden megálláskor mélyen a kancsó fenekére néztek, 
kurjongattak; aprójószágok eltűnése, kutyahalál maradt a nyomukban. 
A poroszló menet közben igen jól érezte magát a bíborosnak és 
kísérőinek előkelő társaságában, a lóváltó helyeken pedig a 
vendéglátók szolgálólányai panaszkodtak utána. A barátok egész úton 
a breviáriumból zsolozsmáztak. A bíboros olykor kissé hátramaradt, 
hogy magában legyen, és ilyenkor elmélázott a pergamenekből 
hallottak felett. Egyre jobban megerősödött a hite, hogy e levelek sok 
meggyőzően hangzó részlete csak a világ elé hamis tükröt tartó Ördög 
incselkedése folytán születhetett. Márpedig mi lehet istenesebb, mint 
útját állni a Sátán hatalmának?! 

Elérték végre a Sebes-Körös partján úti céljukat. Várad várának 
ötszögletű udvarán emelkedett Szent László bazilikája, melynek 
sírboltjában porladtak a nagy király testi maradványai, szent lelke 
pedig azok felett és a mennyek között lebegett. A bazilikában aztán 
Kalán kardinális teljes hittel és hévvel megesküdött, hogy a peres 
ellenfelei által elé tárt levelek hűtlenek és hamisak, Isten őt úgy 
segélje. Semmi sem mutatta, hogy a sírjában nyugvó és a sírja felett 
tisztaságában sugárzó néhai vitéz király, az egyház szentje, ez eskü 
ellen tiltakozna. Amit gondosan megállapítván, a poroszló kihirdette a 
templom kapujában: az iratok bűnössége beigazolódott, a birtokper is 
eldőlt! 

A két görög rítusú szerzetesnek, kik bár ártatlanul, ám 
szerencsétlen módon érintkeztek a bűnös  pergamenekkel, 
vezeklőruhában, mezítláb, hajadonfőtt kilencszer kellett megkerülniük 


az udvart, imáknak mondása közepette. Majd térden állva 
végignézniük a gonosz pergameneknek egy halom hasábfára tételét 
és azt, hogy a királyi vitézek alájuk gyújtanak. Az átkozott fóliók 
egymás után feketén összetekeredtek, összezsugorodtak a tűzben. 
Néhány közülük félig égetten legurult a máglyáról, de maga a poroszló 
csípte fel vasfogóval, és engedetlenségük megfékezésére egyenesen 
beletartotta a tisztító lángokba őket. Végre elhamvadt valamennyi. 
Hamvuk összekeveredett a fahasábokéval. A királyi vitézek az elegyes 
hamut a vár fokára vitték, és szerteszórták a szélbe. A poroszló ezután 
várt, amíg a két bazilita meggyónt és megáldozott, aztán úgy, ahogy 
voltak, a vezeklők öltözetében útjukra bocsátotta őket. 

Mire kivánszorogtak a várkapun, a kardinális díszes kíséretével 
már messze járt. Kalán mielőbb vissza akart térni Rómába; azért is, 
mert idehaza a gonosz pletyka miatt égett lába alatt a talaj, de azért is, 
mert a bíborosoknak a pápa közelében kell tartózkodniuk. A baziliták 
szűk ösvényeken, toronyiránt baktattak egy, a Körös partja mellett lévő 
útelágazásig. Amíg arra várakoztak, hogy lassú kordéjük a várat 
megkerülő úton utolérje őket, s a rajta levő kámzsáikhoz, saruikhoz is 
hozzájussanak, leültek a folyó partjára, és megmosták lábukat. 

— A birtokra a jogunk éppen az utolsó levélből világlik ki a legjobban 
— szomorkodott a felolvasó barát. — Király úr országbírája meg se 
hallgatá. . . 

— Hej, birtok, birtok! — sóhajtotta a rendfőnök. — Annál is többet ért 
volna, ha megtudja ország-világ, hogy a mi egyházunk, a keleti, már 
Zolta, Taksony idejében itt volt... A mi kereszténységünk vala itt az 
első! 

— Vászollyal mi történt? Hát Péter idején mi minden...? Még hogy a 
király úr őseinél mindig minden olyan dicsőséges, diadalmas lett volna! 
Meg aztán... 

— Meg aztán a birtok is, testvérem! Ha én tehetek itt esküt, miénk 
lenne. Lelki üdvömre, hogy a szent király az ellen se szól! S akkor 
valahol Titelnél vagy Csongrád alatt a Bár-Kalán nem birtokán még 
egy esküt kellett volna tennem. A kiperlett földbe mélyen beásott 
gödörben állván, fedetlen fővel és mezítláb s fejem fölött a jobb 
kezemben abból a földből egy maroknyit tartva. Tiszta szívből, lelki 
üdvömet mit se féltve mondtam volna el: , Ha hamisan esküdnék, 
csalárdul tettem volna, ez a föld engem nyeljen el, rendemnek és az e 
földön munkáló embereknek gyümölcs és termés helyett dudvát 
teremjen!" Bizony mondom, testvérem, hogy nem termett volna 
dudvát! Isten bocsásson meg békétlen szavaimért. . . 

Lábuk már megszáradt a napon. A felolvasó barát lassan elővonta 
a pergamen lapot, az utolsó, a megmaradt levelet, hogy még egyszer 
átfussa. 

— Dobd a folyóba, testvérem — mormogta a rendfőnök fájdalmasan. 


— A többit tűz pusztította el, ez hadd vesszen vízbe. 


... Ej, Lóbőr-Nikephorosz, bezzeg Te nem írsz! Most se írsz, pedig 
tudhatnád, elepedek hazai hírekért. 

Engem letepert a korom. Néha a gyengeségtől lábra állni se tudok, 
máskor kezem reszket annyira, hogy az íróeszközt nem forgathatom. 
Most is, igen nagy erőlködéssel, csupán végső szükségben teszem, 
de alig akarnak a szavak olvashatóra sikeredni, ezért a sok áthúzás, 
újraírás. És már a szemem is... No, de hagyjuk. 

Tudd meg, Taksony nagyfejedelem nádor-ispánja 
Konstantinápolyban járván (s ez ám nem keresztelkedett meg!), üzent 
érettem Agroszba. Urának szavait akarta volna átadni nekem! Én 
azonban, szerencsétlen elaggott, nem mehettem. Akkor is éppen a 
derékaljat nyomtam. 

A szent életű atya — ismered végtelen jámborságát — alkalmat 
kerített, hogy odautazzon helyettem. Jó hírrel tért vissza. Taksony úr 
nem tart haragot irányomban. Sőt, emlékezvén korábbi hűségemre, 
szívesen megjutalmazna engem és utódaimat. Azonkívül ígéri, hogy 
Kulán kán szálláshelyeit egytől egyig a kezünkre adja, hiszen nem 
Nánát, hanem házasságom révén -— és Kulán ismert akaratából — 
engem illetnek azok! Csakhogy kérnem kell ezt tőle, különben nem 
szólíthatja fel Nánát az ínek és a földek visszaadására. Meg azért is — 
amint Taksony úr üzente -—, mert tudja ő: más kívánni, és még trónjára 
is segíteni a nagyfejedelmet, és más, hogy aki hatalmas volt, szívből 
alávesse magát neki! Kérjem hát hűségfogadalommal, személyesen 
vagy írásban. 

De én innen a Duna mellé, bármint szeretnék, már nem juthatok el, 
mivel útnak többé nem indulok más alkalmatosságon, mint Szent 
Mihály lován. Hozzád fordulok, Lóbőr! Kísérd Mihályt a nagyfejedelem 
színe elé, és odajárulva, mondd el az alábbit az én nevemben: 

, Köszöntelek, én uram, Taksony nagyfejedelem, kit ismerek, 
szeretek, szolgálok születése óta! Bizony amikor utoljára találkoztunk, 
te voltál bölcs, és én balga, ha százszor is én neveltelek eszessé. Az 
apátunk hozta hírekből tudom, hogy nagy ellenfeleid pusztulása óta 
hatalmad immár Árpádéval vetekszik. S hogy atyádat zendülése 
ellenére fiúi hűséggel, méltó módon temettetted el. Sőt elrendelted, 
hogy a mondákból és regösénekekből hagyják ki Szabolcs és Fajsz 
országlásának valamennyi nyomát, mivel nem voltak Árpád akarata 
szerinti törvényes fejedelmek, mint — mindvégig — Zolta úr. Nagy 
elégtétel ez az én sokat szenvedett fejedelmemnek! Mint ahogy 
hallatlan kegy részedről elbitangolt hívednek az, hogy én is kérhetem 
Nána által elorzott vagyonomat. Megbocsátó jóságod fényében 
belátom ellened való haragom igaztalanságát, és boldogan halok meg, 
mert diadalmadban immár felismerem népemért melengetett saját 


ügyem győzelme beteljesedését! Neked dicsőséget, uram! Nekem jó 
emlékezetedet!" 

Olvasd ezt fel neki Lóbőr. Mihály pedig hajtson fejet előtte, álljon be 
udvarába. Örsúr előbb-utóbb oly nagyra nő, hogy összerúgja 
Taksonnyal a patkót, és ki más győz akkor, mint a nagyfejedelem. De 
győzzön is ő mindig! 

Nagy ember! Ő a várt és keresett, akit gőgömben, én vak, nem 
ismertem fel mindjárt. A sír szélén is újból szolgálni kívánom. 
Megmondom hogyan, de tartsd magadban. 

Te tudod, hogy lauránk patrónusa, Kónsztantinosz császár 
évtizedek óta kódexeket irat. Emlékezhetsz rá, úgy volt, hogy a legelső 
ilyennek a készítésében én is részt veszek. De épp abban az időben 
ért itt engem Gabriél klérikosz hívása, amely monostoromból annyira 
kimozdított, hogy harminc esztendő elmúltával tértem ide vissza. Bár a 
császár végül is ötvenhárom gyűjteményt hozott létre, addigra már 
valamennyi elkészült, csak az utolsók még nem kerültek el innen a 
császári bibliothékába. 

Nos, a szent életű atya, amikor beszámolt arról, amit Taksony 
küldöttével beszélt, megemlítvén, hogy a nagyfejedelem eltörölte a 
Zolta úr idején volt fejedelmek emlékét, elém tette azt a gyűjteményt, 
amelynek címe A birodalom kormányzásáról, és felütve egy lapját, 
ahol Bulcsú és Tormás konstantinápolyi utazásáról esik szó, 
mosolyogva jegyezte meg: 

— A görbén járt igazságot emberi szóval nem lehet kiegyengetni. A 
megtörtént dolgok hatalmasabbak minden nagyfejedelemnél! — Azzal 
rámutatott arra a sorra, amelyben örök időkre feljegyezve áll, hogy 
Fajsz úr volt az időben Turkia első fejedelme. 

Én, Lóbőr, uramért és Zolta úr híréért, és hogy legalább az 
emberek képzeletében éljenek úgy a dolgok, ahogy az életben kellett 
volna lenniük, ha erőm engedi még: kész vagyok titokban 
megsemmisíteni a Fajsz nevét viselő lapját a kódexnek! Azért, hogy a 
mi Taksonyunk olyan hatalmasság legyen, ki még a megtörtént dolgok 
felett is győzedelmeskedik! 

De jaj, hisz már az írás is teljesen kifáraszt!. . . 

Pedig szükséges még, hogy kérve kérjelek: ne feledd, életem 
utolsó reménységét, családom jövő befolyásának támkövét bízom 
reád és újra lángoló hűségem bizonyságát! Ha életben vagy még - és 
életben kell lenned e szolgálat kedvéért ugye, pogány lagzijaink és 
csökjeink mozgalmasságában sem fogsz ügyemről megfeledkezni? A 
Taksony udvara felé vezető úton is magadba töltheted a jó borokat, 
mézsöröket, kumiszt, amelyek annyira odafűztek az én hazámhoz 
téged. 

Köszönet, cimbora, hogy segítségemre leszel! És köszönet az 
együtt töltött életért, mert habár az utolsó harmincöt évben alig láttuk 


egymást, és Te nem is írtál nekem soha, mégis mindig velem voltál! 
Még rá kell térnem egy sor dologra. De hideg marok szorítja össze 
a szívemet. A kalmár is itt vár türelmetlenül topogva, ki a levelemet 
magával viszi. 
,Kulán földjén" hogyan állnak a dolgok? Erről alább majd 
részletezem kérdéseimet. Az én kis bogaram sírjára egy... 
Mihályomnak meg mondd meg, hogy én Tente atyám 
nyomdokában... és ő is az én... 


IDŐREND 


907 — Árpád halála, Zolta a fejedelem (Anonymus szerint) 

914 körül — Arnulf bajor herceg száműzöttként Magyarországon 

918 — Arnulf magyar segítséggel ismét bajor herceg 

924 — A szászországi Werlaon váránál elfogják a magyarok , egyik 
fejedelmét" (Widukind szerint), kilencévi béke a németekkel? 
Gabriél klérikosz bizánci követsége Magyarországon 

931 — Taksony születése (Anonymus szerint) 

933 - Lejár a német béke. Merseburgi vereség 

934 — Arnulf herceg halála. Utóda Eberhard. Magyarok és besenyők 
közös portyázása Bizánc földjén 

937 és 938 — Nyugati hadjáratok Eberhard támogatására 

938 — Eberhard bajor herceg elveszti hatalmát. Bizánci hadjárat. 
Theophanész patrikiosz öt évre adóval váltja meg a békét 

943 — Bizánci hadjárat. Újabb ötévi béke 

944 — Romanosz császárt fiai eltávolítják a trónról 

945 — Bíborbanszületett Kónsztantinosz tényleges bizánci császár 

947 — Taksony itáliai hadjárata 

948 — Bulcsú és Tormás Konstantinápolyban. Ez időpont körül Fajsz a 
magyarok fejedelme 

951 — Henrik bajor herceg megtámadja Magyarországot 

953 (?) — Gyula Konstantinápolyban Hierotheosz Magyarország térítő 
püspöke 

954 — Bulcsú és Lél sikeres nyugati hadjárata 

955 aug. 9. — Augsburgi csatavesztés. Bulcsú, Lél és Sur halála 


Utószó 
A ZOLTA TITOK ÉS AZ ANONYMUS-ÓRA 
ELŐREIGAZÍTÁSA 


EGY SZÁL A GOMBOLYAGBÓL 


Az Árpád utáni kor regénybeli képe talán meglepi az olvasót. Honnan 
vettem az anyagomat? - kérdezheti. 

Nagyon is jogosan. Hiszen a honfoglalás utáni fél évszázad 
Magyarország történetének leghomályosabb korszaka. Az idegenben 
lezajlott kalandozásokon kívül, amelyekről külföldi krónikák meg 
valamelyest a mieink is megemlékeznek, alig tudunk róla valamit. Épp 
arról a legkevesebbet, ami ez időben az ország határain belül történt, 
a kor alakjairól pedig jóformán semmit sem. Ezzel szemben az Árpád 
utánban pl. az olvasó ráismerhet néhányra Anonymus művének 
szereplői közül, és a regénybeli Kalán bíborossal együtt csodálkozhat: 
miképpen kerültek ide? 

Természetesen költői szabadság nélkül nincsen történeti regény, 
de a csak vagy elsősorban költői szabadság teremtette regény minden 
lehet, csupán történeti nem. Még kevésbé ma, amikor az író-olvasó 
találkozókon oly erősen firtatják a részletek történeti igazságát, vagyis 
amikor az olvasói ízlésnek, igényeknek megfelelően e műfaj 
darabjainak valamilyen fokon dokumentum irodalomnak kell lenniük. 

Egyelőre beszéljünk a nehézségekről (és csak azután arról, 
hogyan gázoltunk ki belőlük). Próbáljuk meg csokorba kötni az Árpád 
halála utáni időkről való ismereteinket. Pár sorban elfér az egész. 

Árpád utódának idején ,országának főemberei valamennyien egy 
értelemmel és közakarattal egyeseket országbírákul rendeltek a vezér 
(értsd: a fejedelem) alá" — írja Anonymus. A kortárs Bíborbanszületett 
Konstantin A birodalom kormányzásáról c. gyűjteménye sokkal 
nyersebb valóságról tájékoztat. Szerinte ez időben a magyaroknak 
első fejedelmükön kívül másod- és harmadfejedelmük is van (a gyula 
meg a horka), de fejedelmek a törzsfők is, és mindezek csak külső 
támadás esetén tartanak össze. Kétségtelen tehát, hogy a kende 
intézmény eltörlése után egyeduralkodóvá, nagyfejedelemmé lett és a 
laza törzsszövetség egységes néppé kovácsolását betetőzni látszó 
Árpád halála után a hatalom erősen megingott. 

Anonymus szerint Árpádot a fejedelemségben fia, az egészen fiatal 
Zolta követte, ki hosszú országlás után maga adta át a hatalmat 
Taksonynak. Zolta fiatalságát Árpád halálakor, alátámasztja 


Konstantin felvilágosítása: apjának legkisebb fia volt. De szintén 
Konstantin hiteles feljegyzése egy olyan esztendőben, amikor 
Anonymus szerint már Taksonynak kellene uralkodnia, a magyarok 
fejedelmeként azt a Fajszot jelöli meg, akiről a magyar hagyomány 
nem őrzött meg semmit. 

Különben Anonymus kivételével krónikásaink Zoltát csak Árpád fia- 
és Taksony apjaként említik, hallgatva arról, hogy fejedelem volt-e. 
Újabban alaposnak látszó indokokra támaszkodva a hét honfoglaló 
vezér egyikének ismert Szabolcsot is Árpád utáni fejedelemnek tartják. 

Bizánci krónikákból hitelt érdemlő adataink vannak még Gabriél 
klérikosz követségéről és a keleti egyháznak — különösen a magyar 
főemberek között — végzett térítőtevékenységéről. 

Tegyük mindehhez hozzá a csak sejtettet is. Valószínű, hogy 
ebben a fél évszázadban szűnt meg végleg a törzsi szervezet. Nyilván 
a közösségi tulajdonból ekkor kezdenek kialakulni a magántulajdon 
bizonyos átmeneti formái. Nyelvünknek egy délszláv nyelvből 
származó egyes szavai arra utalnak, hogy - lévén ebben a 
korszakban intenzív érintkezésünk a karantánokkal — a fejedelmi 
udvartartás frank mintájú berendezkedését ekkor vehettük át az ő 
közvetítésükkel, és az ő papjaik révén a nyugati kereszténység is ez 
időben kezdett valamelyest terjedni az ország nyugati felében. 

Mindez igen drámai képet fest elénk, de nem egészen világosat és 
megfogható részletek, konkrét alakok nélkül valót. Ilyen csekély 
poggyásszal nem indulhattunk volna el. 

A karvalyos zászló c. regényemben is legendák ködébe burkolózó 
időkről, Levedi, Álmos és Árpád fejedelem koráról írtam, de az újabb 
kutatások sok felismerése elegendő fogódzót nyújtott e távoli 
évszázad regénybeli újjáteremtéséhez. Az Árpád utáni időről való fenti 
ismereteink azonban sehogy sem kínálták azt a szálvéget, amelynél 
foga e sűrű és átláthatatlan  — gombolyag  felfejtésével 
megpróbálkozhattam volna. 

Új adatokat tárt fel A honfoglaló magyarok települési rendjéről c. 
tanulmány. Györffy Györgynek, a magyar őstörténet kitűnő tudósának 
sikerült megállapítania, hogy a nevükről elnevezett téli és nyári 
szállásuk között nomadizáló ősi magyar főemberek milyen rendszer 
szerint helyezkedtek el az ország területén. E rendszerből a vezető 
réteg tagjainak rangsorára is következtetni lehet. Az új felfedezés pl. a 
belső viszonyoknak egy jellemző adatát tárja elénk. Árpád halála után 
Tétény, vagyis a gyula-család magához ragadta a hajdani kendének 
Óbudától Csallóközig terjedő szálláshelyét, amelyet Kurszán halálakor 
Árpád a magáéhoz csatolt. De a gyula-család e rendkívüli 
előretörésének lendülete is hamarosan megtört, mert a fejedelmi rangú 
partvonalat valamikor Horka idejében ők is elvesztették. 

Az én problémámat e fontos és érdekes felismerések sem oldották 


meg. Azonban ebben a tanulmányban mégis ott volt a szálvég! 
Váratlanul bukkant elő. 

A települési rend vizsgálata többek között kimutatta, hogy Salán, 
Galád és Gyalu[26] élő emberek, történeti személyek, honfoglalás 
utáni és magyar törzs- és nemzetségfők voltak. A fenti nevek viselőit 
eddig Anonymus közel nyolcszáz évvel ezelőtt írt művéből, a 
honfoglalás történetével foglalkozó Gesta Hungarorumból ismertük, de 
ott éppen a honfoglaló magyarok ellenfeleiként, az ország különböző 
részeit birtokló és. Árpád vitézei által végül is legyőzött idegen 
fejedelmekként szerepelnek. 

Az első kérdés, amellyel a gombolyagot fejteni kezdhettem, 
magától adódott: Salán, Galád és Gyalu történetét, a róluk szóló 
mondákat dolgozta-e fel vajon Anonymus, vagy csupán nevüket 
kölcsönözte ki maga alkotta elbeszélésekhez? 

Györffy tanulmánya hangsúlyozza: , Anonymus Gyalu országát a 
legyőzött (István-kori) Gyula országa mintájára konstruálta, s ennek 
ugyanúgy magyar országrészek voltak az előképei, mint Mén-Marót 
bihari, Galád Temes vidéki, Salán Tisza-jobbparti és Zobor nyitrai 
országának." Egészen természetes, hogy a honfoglalás előtti 
viszonyok szempontjából honfoglalás utáni körülmények, történeti 
személyek szerepeltetése csak téves, hamis lehet, és hogy ebből a 
szempontból továbbra is fennáll a kutatás eddigi, Anonymus 
honfoglalás előtti országait kitaláltaknak minősítő álláspontja. 

Az én kérdésem azonban arra irányult, nem illik-e Salán, Galád és 
Gyalu története az Árpád utáni körülmények közé? Hátha Anonymus 
az e személyekről szóló mondák anyagát valamilyen oknál fogva 
átplántálta az előző korszakba? 

Egy már nem élő történettudósunk, Molnár Erik, az Árpád halála 
utáni társadalmi problémákat elemezve, a következőt jegyezte meg: 
, Lehetséges... hogy egyes harcok, amelyeket Anonymus a IX. 
századvégi honfoglalással kapcsolatban szerepeltet, így a Mén-Marót, 
Galád elleniek, a valóságban magyar törzsfők között később 
lejátszódott belső háborúk emlékeit őrzik. Az sem kizárt, hogy a X. 
század folyamán egyes magyar néprészek az Alsó-Tisza vidékén, 
besenyőkkel elkeveredve bolgár uralom alatt éltek." (Ez utóbbi Salánra 
vonatkozik.) 

Molnár Erik szerint a honfoglalás utáni évtizedekben 
törvényszerűen bekövetkező átalakulások belső harcokra vezethettek, 
úgyhogy a Galáddal és Salánnal kapcsolatos küzdelmek anonymusi 
elbeszélései nagyon illenek e későbbi korszak viszonyaira. Györffy 
meg a személyekről állapította meg, hogy valóban ekkor éltek. 

Már ez felhatalmazott arra, hogy Árpád után játszódó regényemhez 
Anonymusból is meríthessek. 


AZ ÓRA HÁTRATOLÁSA 


De azért a szálvégről ekkor még nem tudhattam, hogy igazán az-e. 
Valóban hogyan került mindez Anonymusnál a honfoglalás idejébe? 
Mert nyilvánvaló: ha valami kényszerítette arra, hogy a későbbi 
eseményeket a korábbi időszakba tegye át, akkor a megnevezett 
személyek valóságos történetét igyekezett beolvasztani gestájának 
cselekményébe. Míg ha nem ,tolta hátra az órát", akkor csak az 
történhetett, hogy kitalált honfoglalási kalandok szereplőinek 
kölcsönzött neveket. 

Erre a kérdésre, én úgy gondolom, nem nehéz megtalálni a 
választ. Mindenki ismeri a hét honfoglaló vezér kétféle névsorát. 
Nézzük meg a krónikáét, azután Anonymusét. Az előbbiben a 907-ben 
meghalt Árpád együtt szerepel a 955-ben kivégzett Léllel és Bulcsúval 
meg a 970 körül meghalt Örssel. Egy nemzedék helyett háromnak a 
tagjai foglalnak helyet egymás mellett. Honfoglalás-korabeli vezérek 
összekeverednek honfoglalás utániakkal. 

De gondoljuk csak meg: a hősi énekek nagyrészt egyes szám első 
személyben szóltak, mintha a hős maga beszélne önmagáról; nem 
időhöz, hanem személyhez kötődtek. A személyek születésének, 
halálának idejét legfeljebb családjuk tudta számon tartani. A családi 
hagyományokban egy idő múlva — s nyilván a regösénekekben is 
gyakran — a későbbi belső háború csatáit honfoglalási csatáknak 
tüntették fel, hogy fényesebbeknek tűnjenek. Érthető, ha a két 
egymást követő korszaknak az ország területén folytatott harcai az 
emlékezetben összemosódtak, és az utódok végül azt hitték, hogy 
Árpád után, a honfoglalás után, már csak külországban hadakoztunk. 

Éppen Anonymus az, aki megpróbál ésszerű rendet teremteni. 
Átdolgozza a honfoglaló vezérek névsorát, és az első nemzedékből 
próbálja összeállítani. Lél helyére például Tast, az apját teszi. Bulcsút, 
Örsöt kihagyja, s a valóban honfoglaláskori Onddal, Hubával 
helyettesíti stb. 

A szándék nyilvánvaló. Az anyag azonban (mint Tas 
szerepeltetésénél is látható) ellenáll a korabeli tudás kezdetleges 
eszközeinek. 

Anonymus a vezérnévsorból kihagyott Bulcsút és Lélt is részelteti a 
honfoglalásból (a honfoglalók fiatalabb nemzedékéhez sorolva őket), 
azért, mert az Inn melletti ütközetet összetévesztvén az augsburgival, 
azt hiszi, egy emberöltővel korábban éltek. Az adatok összefüggése 
további zavarokra vezet. Felteszem, adata lehetett rá, hogy Salánt 
Bulcsú és Lél verte le, tehát ezekkel együtt Salán története is a 
honfoglalás idejére került. És így tovább... Szerepet játszhatott ebben 
Anonymusnak az a vágya, hogy minden tárgyához kapcsolható 


eseményt megragadjon. (Ami azonban szintén arra mutat, hogy nem 
kitalálásokkal akarta megkönnyíteni a feladatát.) 

Egy bizonyos: Anonymus tolta hátra az órát akaratlanul. Éppen 
azzal az igyekezetével, hogy abból, ami addig lazán, homályosan, 
, honfoglalási" volt, különválassza a szorosan a honfoglalás korára 
esőt. 

Salánról egyébként -— erről még beszélünk — volt írott forrása is. 
Egy régebbi történészünknek, Márki Sándornak meg Galádról tűnt fel, 
hogy Anonymus előadása szerint a magyarok véres harcban verik le, 
mégis meghagyják törzsfőnek, amit idegennel aligha tennének. Ez az 
ellentmondás érzésem szerint, vall arról, hogy Anonymus Galádról 
szólva szintén meglevő történetet, és nemcsak nevet vett át. 

Gyaluval talán másképp áll a dolog. Györffy tanulmánya így 
fogalmazza meg történészeinknek erről alkotott jelenlegi álláspontját: 
, Anonymust Gyaluvár neve ihlette meg, mely hasonlított az erdélyi 
Gyula nevéhez, s így született a minden történeti realitást nélkülöző 
erdélyi Gyalu vezér legendája." 

A magam részéről azonban ebben kétkedem, mert úgy vagyok 
vele, mint a csillagászok, amikor valamely bolygó pályazavaraiból 
következtetnek egy még ismeretlen bolygó létezésére, esetünkben ez 
éppen Gyalu lehetne. A gyula-család Erdély feletti uralmában ugyanis 
két nemzedéknyi űr mutatkozik; Anonymus Téténynek Erdőelve urává 
választását érezhetően korabeli regösénekből vette át, s e közlése 
hitelesnek látszik, de valójában csak Tétény dédunokája, Gyula áll 
Erdély élén. Ha azonban — mint ezt joggal feltehetjük — Tétény Árpád 
rövidesen bekövetkezett halálakor visszasietett Pannóniába, hogy 
elfoglalja az országos gyula tisztet (ennek a méltóságnak és a gazdag 
Erdélynek a birtokában méltán versenyre kelhetett Árpád utódjával), 
távollétében pedig — mondjuk, Gyalu — egy idő után elbitorolta a gazda 
nélkül maradt Erdélyt, akkor nemcsak a fenti űrt érezhetjük kitöltve, 
hanem részben arra is magyarázatot lelünk, hogyan rendülhetett meg 
Tétény halála után oly váratlanul a gyula-család tekintélye. Egyébként, 
ha Árpád elhunyta után a Tisza jobb partja mentén és a Temes 
vidékén élő törzs — mint, lám, valószínű — idegen hatalomnak vetette 
alá magát, Pannóniában a gyula-család annyira el volt vágva Erdélytől, 
hogy ott ilyen fordulatnak szükségszerűen be kellett következnie. 

Az Árpád utáni időszakba tehát Gyalu annyira beleillik, hogy, mint 
mondani szokták, ha nem volna, ki kellene találni. Ezért még ha 
Anonymus valóban csak kitalálta volna, én is őt, Gyalut találtam ki a 
hiányzó személy helyére. Egy regényben ekkora történeti távolságból 
mondának  (mondai eredetű  közléseken kívül másra alig 
támaszkodhatunk), de még a közel nyolcszáz esztendővel ezelőtti 
gesztaíró kitalálásának is van jelentősége, történeti fedezete, hitele, 
egyszóval: dokumentumértéke. 


Ezzel a szerencsés szálvég jóvoltából a regény számos 
szereplőhöz és eseményhez jutott, de azon az áron, hogy az anyag 
birtokbavételéhez előbb a hátratolt órát előre kell igazítanom, vagyis 
vissza, a maga eredeti idejére. Ehhez pedig két dolgot kell tisztázni: 

1. Mit és milyen formában fogadhatnék el az anonymusi anyagból? 

2. Hogyan illeszthetők ezek a részletek a helyükre? 


ANONYMUS 


A kutatóknak fenntartásaik vannak Anonymus adatainak történeti 
hitelét illetően. , Inkább prózában írott epikus költemény — írja a Gesta 
Hungarorumról Mályusz Elemér -—, mint olyan történeti mű, amely a 
valóságnak megörökítésére törekszik." De e művet mégis mindenkor a 
magyar őstörténet egyik legfőbb  kútforrásaként használták és 
becsülték. Számos, másutt nem található adatot őrzött meg, többek 
között az elveszett legelső krónikából, a XI. századi ún. ,Sősgesztából". 
Anonymus rendkívül jártas kora honfoglalóktól származó előkelőinek 
családi hagyományaiban, aminek — nem utolsó sorban az ősi 
nemzetségeknek a honfoglalás korában volt szálláshelyeiről való — 
hiteles tudósításait köszönhetjük. Királyi jegyzőként tájékozódásában 
régi iratok is segíthették, és a még élő szájhagyományból sok mindent 
átmentett. 

Végtére hát ki is, milyen is Anonymus? 

A magát ,P. mesternek", a néhai Béla király jegyzőjének nevező (s 
ezért Névtelen -— Anonymus) gesztaíró, akiről feltételezik, hogy III. Béla 
királynak a nótáriusa lehetett, valószínűleg a XII. és XIII. század 
határán élt. Nagy műveltségű papi ember volt. Írói képesség 
tekintetében felülmúlja többi krónikásunkat. A trójai háborúról is írt egy 
— sajnos elveszett — elbeszélést. A Gesta Hungarorum évszázadokon 
át lappangott, csak a XVIII. század közepén vált ismertté, azóta 
foglalkozik vele a tudomány. 

Eleinte a mű minden szavára esküdtek. A kialakuló Anonymus- 
kritika azonban mind több ponton cáfolta a gesztában előadottak 
hitelét. Ez igen serkentően hatott a tudomány fejlődésére, mert a 
mérlegelő munka során kutatóink rengeteg új, önmagában is érvényes 
igazságot fedeztek fel, sikerrel oszlatták az őstörténetünkre boruló 
homályt. 

Maga Anonymus azt állítja, hogy a valóságot akarja megörökíteni 
,különböző történetírók példája" szerint. Ennek jelentőségéről, 
feltételezhető jelentéséről azonban később szólok. 

Tekintsünk csak végig Anonymus fő tévedésein. Kétségtelen: a 
honfoglalás nem úgy zajlott le, ahogyan ő bemutatja. Sok mindent 
olyannak képzelt el a honfoglalás korára nézve, amilyennek a maga 
idejében látta. Pl. azt hitte, hogy Magyarország lakosságának nem 
magyar elemei ugyanazokból a népelemekből álltak, mint a XII. 
század végén. A honfoglalás előtti , idegen fejedelemségeket" a maga 
korabeli országszerkezet mintájára írta le. Nem ismerve a nemzetségi 
társadalom viszonyait, úgy vélte, hogy Árpád birtokokat adományozott 
vitézeinek magántulajdonul, mint ahogy a kialakult feudális rendben 
saját királya tette. Ezek azonban Anonymusnak nyilván természetes — 


mert kora történetismeretének gyengeségében rejlő — tévedései. 

Naiv etimológiái (hogy pl. ,Hung várá"-ból származtatja a 
,hungarust"), s hogy némely leírásában kész szövegrészeket vesz át 
korában klasszikusnak számító művekből, megmosolyogtató. Pedig 
ezekben csak a maga ideje ma már tudákosnak ható tudományos 
elképzeléseit, szokásait követte. 

Viszolygunk fölényeskedésétől, amikor a regösénekek, paraszti 
mondák említésekor (amelyek közül pedig de szeretnénk egyet is 
ismerni!) sosem hagyja el gúnyos jelzőit, hogy ,csacsogók", hogy 
,hamisak". De itt figyeljünk fel Szűcs Jenő fejtegetésére. A jeles 
történész arról beszél, hogy az európai műveltségen belül az egyházi 
kultúra mellett megszületett a lovagi kultúra, mely keresztény ugyan, 
de mégis világi. Magyarországon, ahol lovagság nem volt, ez a 
folyamat így nem jött létre, de ,aki az első két évszázad egyházi 
szigorával szakítva ehhez az anyaghoz hozzá mer nyúlni, óvatosan: 
Anonymus... Ez a világias szellemű pap mégis nagyon merész: végre 
hozzákezd a pogány őstörténet lovagi jelmezekbe öltöztetéséhez, ki 
meri mondani, hogy a magyarok története nem Szent Istvánnal 
kezdődik, elméleteket gyárt, :racionálisanc magyarázza meg a 
hatalom eredetét".  Megérthetjük: a  regösénekeknek, paraszti 
mondáknak megvető fanyalgó hangon való emlegetése védekező póz 
csupán, merő félrevezetés. Hiszen éppen az azokban megtartott 
pogány mondai anyagot igyekszik művében átmenteni. Gesztájába 
regösének-töredékeket lop be, két sort latin fordításban idéz is. Egy 
helyen aztán elszólja magát, a lebecsülő jelzők mögül tragikomikusan 
tör ki, mennyire nagyra tartja a régi dicsőségnek e tanúit. ,Ha e lap 
írott betűinek nem akarjátok elhinni — írja —, higgyétek el a regösök 
csacsogó énekének meg a parasztok hamis meséinek, akik a 
magyarok vitézi tetteit és háborúit mindmáig nem hagyják feledésbe 
menni!" 

S ezzel a felismeréssel talán elesik művének műfaja, a ,regényes 
geszta" miatt hangoztatott kétség, az, hogy célja költői, nem pedig 
krónikási. Hiszen e műfajjal az egyházi megkötéseken igyekszik 
lazítani, hogy a korabeli újnak, világi mondanivalóinak nyithasson utat. 
S nem arra kell neki a műfaj adta nagyobb szabadság, hogy adatait — 
amelyeket éppen e műfaj védelme alatt dolgozhat fel — ne vegye elég 
komolyan. Különben a Gesta Hungarorum legfeljebb retorikus 
szárnyalása miatt nevezhető költőinek. 

Én mindenesetre úgy éreztem, hogy Anonymus ,az óra 
hátratolásánál" Salán, Galád esetében — és talán Gyaluéban is — 
tévedése ellenére, igazolta történetírói törekvését. A zavart éppen az 
okozza — véleményem szerint —, hogy egyéni koncepciója van, hogy 
értékel (mint azt maga is megmondja), miáltal a puszta adatok 
kihámozása nehezebbé válik. Még nehezebbé pedig azáltal, hogy nem 


vagyunk — ma már alig is lehetünk — eléggé birtokában a kellő 
megértéséhez szükséges kulcsoknak. 

Felkiáltását — , most is rómaiak legelnek Magyarország javaiból!" — 
mi is megértjük. És kiérezhető a saját uralkodójának szóló célzás az 
Árpádról mondott ilyenfajta ismétléseiből: ,... amint hát szokásuk a jó 
uraknak híveiket megajándékozni", ,amint hát szokásuk a jó uraknak, 
hogy híveiket szeretik". 

Az pedig már nyílt beszéd, amikor Álmos és vezértársai így 
esküsznek nála: ,Azok a fejedelmi személyek (értsd: a honfoglaló 
vezérek), akik a tulajdon szabad akaratukból választották Álmost 
urukká, sem ő maguk, sem fiaik soha, semmi esetre ki ne essenek a 
vezérek tanácsából és az ország tisztségeiből." 

Nem irodalmi célból akarja a regényes gesztát itthon 
meghonosítani. Világos a Gesta Hungarorum mondanivalója, amit 
maga szögez le az Előbeszédben. , Magyarország királyainak és 
nemeseinek származását" kívánja megírni, magában a műben pedig 
azt fogalmazza meg, hogy a királyok és a nemesek származása 
elválaszthatatlan egymástól és a honfoglalástól. Szerinte az ősi 
magyarság élén álló hét , fejedelmi személy" között a későbbi magyar 
királyok (és az ő uralkodójának) őse, Álmos, ill. Árpád csak első volt az 
egyenlők között. 

Anonymus nem konstruál Árpádnak egyetlen hősi tettet sem. Saját 
uralkodójának őse csak üzeneteket meg hadakat küldöz, e hadak 
vezéreinek győzelmét lakomával ünnepli, és ajándékokat, főleg 
, birtokokat" oszt ki a hősök között. A csatákat azoknak az ősei vívják, 
akik közé nyilván Anonymus is tartozik: a származásukat a 
honfoglalásig visszavezető nobilisekéi. Arra céloz Anonymus: a 
nobilisek dolga, hogy részt vegyenek az államügyek harcos vagy 
békés intézésében, tegyék, amit kell, a királyé pedig, hogy legfőbb 
híveit ,szeresse". 

Gesztaírónkat politikai indulat fűti, hogy a pogány múlt példáit 
elővegye. A korabeli előkelőknek a honfoglalóktól származó, de a 
legmagasabb tisztségek betöltésétől hátrább szorult, emiatt zúgolódó 
rétegét képviseli. Műve Bánk bán mozgalma politikai előfutárának is 
tűnhet, ő maga az Aranybullát megelőző évtizedek nemesi 
elégedetlenségén belül egy szűkebb elégedetlen réteg szószólójának. 

A Gesta Hungarorum —-— ahogy én olvasom - a királyt szeretné 
meggyőzni, hogy mindenekfölött ezt a réteget illetné a hatalomban 
való részesedés. A honfoglaló - pogány -  hősöktől való 
származásban látja a kiváltságok elosztásában és az ország 
vezetésében való részvétel jogi forrását. Az előjogokat ugyanis az ő 
korában már a vagyon alapján előtérbe került nagybirtokos 
arisztokrácia kerítette a kezébe. , Akkorra már — írja Mályusz Elemér — 
kialakult Magyarországon a feudális nagybirtokrendszer, amely a 


királyi hatalom rovására egyes családoknak igen jelentős vagyont, a 
birtokaikon élő lakosság felett egyre erősödő földesúri jogkört, az állam 
sorsának intézésében pedig növekvő befolyást biztosított." 

Nos, ha Anonymus a pogánykori fényes múlt tényeire jogokat akart 
alapozni, az adatokkal nem bánhatott könnyelműen. Ismerték azokat 
mások is. Közlésükkel célja jelentős mértékig az volt, hogy 
szalonképessé s így meggyőzővé tegye az ismert mondavilágot. , Ha 
az oly igen nemes magyar nemzet (értsd: nemesség) az ő 
származásának kezdetét és az ő egyes hősi cselekedeteit a parasztok 
hamis meséiből vagy a regösök csacsogó énekéből mintegy álomban 
hallaná, nagyon nem szép és elég illetlen dolog volna. Ezért most 
inkább az iratok biztos előadásából meg a történeti művek világos 
értelmezéséből nemeshez méltó módon fogja fel a dolgok igazságát." 
Én azt értem ki ebből, hogy a nemesek számára a régi dicső 
történetek afféle álomvilágból valóknak tűnnek, mert a megvetett 
köznép és a pogánysággal fertőzött regösök ajkáról nem illik azokat 
komolyan venni. Ő azonban iratok alapján, történetíróilag értelmezve 
adja elő e dolgokat, s így már nem méltatlanok a nemesség 
figyelmére. Feltétlen hitt a pogány mondák igazságában, és 
elfogadtatásuk formáját igyekezett megteremteni. Az iratokra, a 
történeti művekre való hivatkozás nyilván csak fogás. Az ő ,iratai" — 
írott forrásai — legfőképpen azok az énekek, mondák voltak, amelyeket 
saját maga akart írottakká tenni. Hitte, hogy így is történetírói küldetést 
tölt be, s valótan éppen ezáltal töltötte be ezt a szerepet. 

Meggyőződésem, hogy Anonymus nem közöl légből kapott 
adatokat. Ez természetesen korántsem jelenti azt, hogy mindenben 
hitelt adhatnánk neki. Számtalan okból — akaratlanul — torzítja a valót. 
Az ábrázolt kor társadalmi viszonyainak nem ismerését már láttuk. 
Torzításra vezet politikai koncepciója is. Pl. a birtokadományozás 
kedvéért a megajándékozandó hőst a megfelelő csata színhelyére 
kellett elvinnie. Erre az adatot az elfogult családi hagyományokból már 
bizonyára készen is kapta. A hitelesség  — szempontjából 
legveszélyesebbek az értelmezésből eredő torzításai, ezek aligha 
követhetők eléggé. A dicsőséges múlt keresésének igénye egyfelől 
számos dolog elhallgatására, másfelől kiszínezésre késztette. No és 
történeti hitel szempontjából már alapanyaga — a mondák világa — sem 
teljesen megbízható. Mégis e távoli korból az övé a csaknem egyedüli 
híradás, amire építhetünk. Regényt építhetünk reá. 

Néhány példát mégis arról, hogyan kezeli Anonymus az anyagát. A 
honfoglalás ,fehér ló"-mondáját annyiszor variálja, ahányszor csak 
elbeszélése folyamán új terület elfoglalása kerül sorra. Szerinte a 
magyarok diadalmas csaták közepette Kijeven át jönnek be 
Pannóniába, miközben az erős és harcos néphez a kunok is 
csatlakoznak. (Konstantinnál igazolódik a kabarok csatlakozása, és 


ma már tudjuk, Anonymus korában a kun a pusztai népek összefoglaló 
neveként kabart, besenyőt éppúgy jelentett, mint kumánt.) Anonymus 
nem gondol arra, hogy talán a korábbi, az etelközi honfoglalással 
kapcsolatos az, amit e regösök Kijev egyszer volt elfoglalásáról 
énekelnek, ő a sokféle elbeszélésből szent hittel válogatta ki a 
legdicsőségesebbet. (Ámbár az etelközi csapásról más krónikásaink 
se szólnak, legfeljebb átvitt értelemben, mindent ellepő sasok előli 
menekülésként.) Hogy , Álmost Erdőelvén megölték, minthogy nem volt 
szabad bejönnie Pannóniába", ez nem volt dicsőséges, ennek nem 
adott hitelt. Miután pedig Kijeven keresztül északkeleti irányból vezet 
az út Magyarországra, elvetette az erdélyi bejövetelre utaló adatokat. 

Számadásom végső tanulsága mégiscsak az volt, hogy Anonymus 
elbeszélései a korában ismert mondákban gyökereznek. Hogy azok 
magvát megtalálhassam, és a valószínűt belőle rekonstruálhassam, 
próbáltam tekintettel lenni az említett torzítási lehetőségekre. Köztük 
arra a korábban említettre is, hogy minden erőfeszítése ellenére 
honfoglalási történetében honfoglalási és honfoglalás utáni 
mondaanyag egy gomolyagba került. 

Honfoglalási réteghez tartozónak vélem Huba és Bors hadjáratait, 
Tétény erdőelvi fejedelemmé választását, a Dunántúl elfoglalásával 
kapcsolatos részeket. Zobor ,cseh herceg" alakját Anonymus 
kétségtelenül honfoglalási tárgyú, de helynevet megszemélyesítő 
népmondából vette. Érzésem szerint Szovárd és Kadocsa szintén a 
régebbi rétegből való, Galád ellen csak azért vonultatja fel őket, hogy a 
Temes vidékéről nyíljon útjuk a Balkánra, a Csaba-magyarok Vardar 
melletti letelepedéséhez. 

Nem lehet irányadó a történet anonymusi sorrendje sem, mert ő — 
különben igen következetesen — az északkeleti bejövetelhez tájolja az 
eseményeket: északkeleti, északnyugati részek, Duna-Tisza köze, 
innen keletnek a Temes vidéke, nyugatnak pedig a Dunántúl a 
hódítások útja. Az így minden oldalról körülzárt Bihart utoljára hagyja. 
Nyilván, mert Biharnak egyszer körülzárt voltáról van adata, s ő ezt a 
helyzetet csak a honfoglalás idejében tudja elképzelni. 

Így véltem megtalálni azokat a szempontokat, amelyek 
figyelembevételével az anyagnak a Gesta Hungarorumra támaszkodó 
részével gazdálkodhatok. 


A ZOLTA TITOK 


A mit? és a ,milyen formában?" tehát ilyen módon - legalábbis 
regény számára —-— tűrhetően tisztázódott. Csakhogy miképpen 
illeszkedjenek az Árpád utáni korba az így-úgy rekonstruált töredékek? 
Hol találhatom meg az események fővonalát? Mi mást gondolhattam, 
mint hogy erre nézve Zolta fejedelem története adhat iránymutatást. 
Igen, ha részletesebben ismernénk. Csakhogy nem ismerjük. 

Keresni kezdtem hát Zolta fejedelem gyér nyomatt. 

A Képes Krónikában elég zavaros összefüggések közé beágyazva 
találni egy utalást, amely reá vonatkozhat. Arról van itt szó, hogy 
amikor I. István király Gyulától elvette erdőelvi országát, majd 
seregével a bolgárok és szlávok kánját is legyőzte, ,ide helyeztette 
egyik dédapját, név szerint Zoltánt, aki utóbb ama erdélyi részeket 
örökös tartományként bírta, ezért köznyelven Erdőelvi Zoltánnak 
nevezték".[271 (A Képes Krónika Árpád fiát, tehát az anonymusi Zoltát, 
következetesen , Zoltán"-nak mondja.) 

Minthogy ez 1002-ben történne, Zolta ekkor a százéves kort is 
meghaladná, kizárt, hogy I. István korában esett volna meg. A krónikás 
is magyarázkodik: , Elélt a szent király idejéig, és igen öreg volt, ezért 
tette őt a király a gazdag nemzetek fölé." Inkább azt a magyarázatot 
várnánk, hogy ez a Zoltán nem István dédapja, Árpád fia, hanem egy 
későbbi azonos nevű férfi volt, de a krónikás, úgy látszik, tudja, hogy 
nem a személy téves, az időpont furcsa. 

Itt megint — úgy érzem - egy Gyalu személyét, szerepét feltételező 
,pályazavarral" állunk szemben. Mert ha az Árpád utáni fél 
évszázadban Erdélyben Gyalu, másutt egy kán ellen (s ilyen kánra 
majd utalunk) háborút viseltek, akkor ez a Zoltára vonatkozó adat 
időben elfogadható helyre kerülhet. Vajon nem Gyalunak vélt 
honfoglalás előtti és idegenkénti szerepeltetése — vagyis tényleges 
korából és szerepéből való anonymusi eltüntetése — okozta-e a 
zavart? Ez az esemény sokkal jobban elképzelhető Taksony 
fejedelemmé válása után. Nem dédunokája, saját fia lehetett az, aki 
Zoltát Erdőelve uralmába helyezte. 

Anonymus szerint Zolta, miután átadta a hatalmat Taksonynak, 
még három évig élt. Ebbe a három esztendőbe éppen belefér, hogy 
Erdőelve ura tegyen. 

Konstantin császár gyűjteménye viszont beszámol róla, hogy 948- 
ban a Konstantinápolyba látogató Bulcsú horkát Fajsz fejedelem 
képviseletében Tormás, Árpád dédunokája kísérte el, ki ott ,A Császár 
Barátja" — rendkívül magas — kitüntető címet kapta, ami bizonyára 
ritkán járt ki egy barbárnak", ha országának nem volt fejedelme vagy 
trónörököse legalább. Konstantin most következő adatai nyilván 


Bulcsútól és Tormástól származnak. Az áll itt: Árpádnak egyetlen fia 
sem él már - tehát Zolta se —, de unokái: Fajsz (a fejedelem), Tas 
(kinél elképzelhető valami súlyos akadályoztatás — betegség —, mert 
csaknem ezzel egy időben eltűnik a porondról) és Taksony élnek. 
Kissé különös, hogy Fajsz ,rezsimje" Árpád dédunokáját téteti meg a 
,császár barátjává", holott Árpád unokája, Taksony, mindenképpen 
megvan. 

És az is különös, hogy Bulcsú és Tormás tájékoztatása szerint 
Zolta már nem él, amikor Anonymus szerint — és a Képes Krónika 
megjegyzéséből szintén  következtethetően —-  Zolta Taksony 
fejedelemmé tétele után is még létezett. A Képes Krónika idézett 
szövegéből egyébként az is kitetszik — és hangsúlyozásra méltó 
valami kárpótlásféle volt a számára -, hogy Erdőelve urává tették. 

Tagadhatatlan: Zolta körül valami titok lappang. Az Anonymusén 
kívüli krónikák talán ezért is hallgatnak egész korszakáról. Meglehet, 
hogy 948-ban fia, Taksony e titok miatt marad ki abból a 
megtiszteltetésből — és megtiszteltetésnél is többől —, hogy ő legyen a 
bizánci császár ,barátjává". Sőt még az is feltehető, hogy a 
konstantinápolyi látogatás idején a Fajsz-rezsim Taksony helyett 
Tormást kívánta s tekintette trónörökösnek. 

De menjünk tovább. 

A szász Widukind krónikájában találni egy adatot: 924-ben Werlaon 
váránál Henrik király katonái fogságba ejtették ,a magyarok egyik 
fejedelmét". Márki Sándor ebben a ,fejedelemben" Zoltát gyanította, 
mert kiváltásáért, felfogása szerint, a magyarok szokatlanul nagy 
engedményt tettek: kilencévi békére álltak rá, bár adófizetés 
ellenében. Az adófizetéses béke inkább előnynek tűnik, de éppen 
adódhatott olyan helyzet, amikor mégis engedményszámba ment (pl. 
ha a német királynak ez idő alatt túlságos megerősödésétől kellett 
tartani). Hogy azonban fennállt-e olyan ok, ami miatt akkora 
engedményt jelentett volna (pl. mert az adó is csak képletes volt), ami 
miatt a kiváltottban egyenesen az első fejedelmet kellene sejtenünk, 
azt ma már lehetetlen eldönteni. 

Én magamban megfordítottam a kérdést. Milyen 
következményekkel járt volna, ha valóban maga Zolta az elfogott 
fejedelem? 

A fejedelmet (vagyis az , első fejedelmet") a kor pogány magyarjai a 
szellemek szövetségesének, jólétük varázserejű letéteményesének 
hitték, tehát bármi áron ki kellett őt szabadítaniuk. Viszont a népet ért 
minden balszerencsét — döntő ütközet elvesztését, nagy állatvészt 
avagy a fejedelem öregkorát — szentségének megfogyatkozásával 
magyarázták. Márpedig a fejedelem fogságba esése legalább annyira 
balvégzetű esemény, mint a felsoroltak. Az ilyenkor szokásos eljárást 
kazár uralkodókról jegyezték fel, de hogy nálunk is gyakorolták, azt 


Álmos megölése mutatja, és egyes kutatóink hasonló indítékúnak 
tartják Vászolynak az öreg István király elleni merényletét. 

A fogságból hazatérő Zoltát a sámánok minden bizonnyal , bűbájos" 
erejében megfogyatkozottnak nyilvánítják. Kénytelen alávetni magát a 
maradék varázserejét utódába átmentő rituális gyilkosságnak. Ezek 
szerint Zolta 925-ben meghal. Hacsak meg nem szökik. De vajon ez 
utóbbi feltehető-e ebben a mágikus gondolatvilágú korban? 

Minthogy huszonegy évvel azután történnék ez, hogy Árpád 
egyszerűen eltörölte a mágikus papfejedelem, a kende funkcióját, és 
huszonhárom évvel azelőtt, hogy a vérszerződési mágikus vér-bor 
áldozatok szertartásmestere, Bulcsú, e hitéletet érintő országos 
tisztének ellenére Konstantinápolyban megkeresztelkedik, aligha 
lehetetlen. Nem a nép emberéről van szó, aki még mindig az ősi 
hiedelmek bűvöletében él, a hatalmasok, a legfelsőbb réteghez 
tartozók személyes érdekeiket már rég elébe helyezik a babonás 
hitnek. De Zolta a kor körülményei között, ha a selyemzsinóros 
szertartás elől megszökik, akkor is halott lesz, nem fizikailag, hanem 
erkölcsileg. 

A kérdésre kapott választ most már a Zolta körüli 
ellentmondásokkal egyeztetve, az derül ki, hogy a werlaoni kudarc 
súlyos következményeinek utóbbi változata alkalmas a problémák 
áthidalására. Ha Zolta elmenekült, és erkölcsi halott, megszűnt 
fejedelem lenni, miáltal tér nyílik a hagyományainkból tudatosan 
kigyomlált Szabolcs és Fajsz uralma számára. Taksonyra árnyékot vet, 
hogy az ősi önkéntes áldozatot megtagadott fejedelem fia. Érthető 
tehát, ha Tormás, a dédunoka, annak ellenére, hogy Árpád fia és 
unokája is életben van, rovásukra előtérbe kerül. És Konstantin írnokát 
Tormás és Bulcsú joggal tájékoztathatja a közfelfogásnak megfelelően 
— különben sem akarva részletesen kiteregetni a fejedelmi ház 
szennyesét — úgy, hogy Árpádnak egyetlen fia sem él már. 
Taksonynak pedig, amikor mégis fejedelemmé lesz, nemcsak módja 
van rá, hanem elegendő oka is, hogy öreg édesatyját kárpótolja. 

Most emlékezzünk vissza arra, hogy Anonymus tudott Bihar 
területének jó időn át körülzárt voltáról. Ez aztán nyilvánvalóan 
összekapcsolható egy fogságból hazatérő  Zolta fejedelem 
körülményeivel. 

Közbe kell azonban vetnünk, hogy a kutatók véleménye Anonymus 
bihari országáról az, hogy szerzője a saját korában fennállt bihari 
dukátus, a trónörökös birtokában lévő terület mintájára alkotta meg. De 
ez a vélemény is abból a kiindulópontból született, hogy a honfoglalás 
előtt létezhetett-e ,idegen" Biharország. S az valóban nem létezhetett. 
Most azonban az óra előreigazításánál tartunk, a bihari dukátus pedig 
a honfoglalás után már Árpád idején is fennállt. Eredete arra vezethető 
vissza, hogy az etelközi idők óta a trónörökös a kabarok ura. Minthogy 


Anonymus szerint Árpád még életében megtette Zoltát ifjabb 
fejedelemnek, Bihar első urának éppen Zoltának kellett lennie. 

Hová mehetett a mágikus önáldozat elől megszökött Zolta, ha nem 
a gyermekkora óta neki alávetett Biharba, amelynek keresztény, 
muzulmán és zsidó vallású kabarjai nem sokat hederíthettek a 
sámánoknak az ország más részeiben hallatlan tekintélyű szavára? 
(Azt a másik lehetőséget, hogy idegenbe ment volna, könnyen 
elvethetjük. Puszta életén kívül fejedelemségét is meg akarta tartani, 
ha akár az ország egyetlen kis darabján is megtehette. Ha pedig a 
lábát bárhol megvetette, nyilvánvalóan régi hatalmát is szerette volna 
visszaszerezni.) így aztán Bihar csakugyan külön országgá válhatott, 
amelyet minden oldalról körülfogtak, s amit Szabolcsnak és Tasnak 
támadnia, Zoltának pedig mindenáron védelmeznie kellett. 

A Szabolcs és Tas által létesített földvárak, erősségek csakugyan 
körülveszik Bihart, úgyhogy annak sakkban tartása is egyik céljuk 
lehetett. A katonai segédnépeket az ország határára volt szokás 
telepíteni, így besenyőknek a kemeji részeken való jelenléte a Maros 
északi partján húzódó országhatárra mutat. 

Az a feltevés tehát, hogy Zolta lett volna a szomorú werlaoni kaland 
szereplője, eddig használhatónak bizonyult. 

Csakhogy Anonymusnál nem Zolta Bihar eredeti ura, hanem egy 
bizonyos Mén-Marót vezér. Szokatlanul viszontagságos 
műhelymunkám során itt kerültem a legtekervényesebb probléma elé. 


MÉN-MARÓT 


Mén-Marót nem lehetett Bihar eredeti ura, mert az Zolta volt. Zolta 
nem juthatott Biharhoz Mén-Maróttól nyert hozományként, mert mint 
fentebb mondtuk, egészen más jogcímen nyerte. 

Anonymus. adatai Mén-Marótról a következők: Marót unokája, a 
magyarok mondják ,Mér"7-nek, mert több asszonya volt, földjét kazárok 
lakták. Magyarázatként: marótoknak a morvákat hívták az ősi 
magyarok, a Marót e népnév megszemélyesítéseként keletkezett 
mondai személynév, s krónikáinkban Árpád vélt ellenfelének, 
Szvatopluknak[28] apjaként szerepel. Szvatopluk nevét kimutathatóan 
a későbbi krónikások iktatták be, az ősgeszta a honfoglaló magyarok 
ellenfelének még Marótot tartotta, és Anonymus az eredeti forrásra 
támaszkodhatott, mert művében Szvatoplukot ő sem említi. A Bihar 
kazár lakosságára vonatkozó utalás a ,Mén" név ,többnejű" 
értelmezésével áll kapcsolatban, ugyanis a kazár uralkodóról az volt 
elterjedve, hogy huszonöt feleséget tart. Különben az anonymusi 
elbeszélésben Mén-Marót bemutatásán kívül sem népének kazár 
voltáról, sem többnejűségről többé nem történik említés, sőt Mén- 
Marót egynejűnek tűnik. 

Mindebből, érzésem szerint kitetszik, hogy itt a mondai képzelet 
elemeivel összekeveredett több rétegű, azaz régen keletkezett és 
hosszabb idő alatt kialakult történetről van szó, amelyet ilyen 
ellentmondásos tartalommal Anonymus csak készen vehetett át 
valahonnan. Hogy maga alkotta volna, azért is eleve kizárt, mert a 
történet befejezése szerint Mén-Marót, a honfoglalók által legyőzött 
idegen fejedelem, lányának kezét Biharral együtt Zoltának adja, s a 
mennyegzőt meg is tartják. Ami azt jelenti, hogy Anonymus 
uralkodójának vérében ősi anyai ágon Mén-Marót vére csörgedez! 
Ilyet pedig — pláne, hogy nem valami dicső fejedelemről van szó — 
Anonymus semmiképpen sem találhat ki, ha ez az Árpád-ház 
hagyományaiban nem szerepel! 

A történet alapjaként feltételezhetnénk egy olyan mondát, amely 
szerint a honfoglalás után Mén-Marót valami Gyalu-féle bitorló volt, aki 
ellen a bihari dukátus törvényes ura, Zolta sokáig harcolt, s végül 
kompromisszumként elvette a lányát feleségül. Igen ám, de ilyen 
tartalmú mondát Anonymus nem vihetett volna át honfoglalási 
történetébe, mivel Zolta csupán a honfoglalás idején született, őróla 
nem gondolhatta, hogy korábban élt. Biharnak még Zolta fiának 
ifjúkorában is Zolta kezén lévő külön országnak kellett lennie, mert a 
kemeji besenyők minden valószínűség szerint Taksony ,kun" lánnyal 
kötött házassága kapcsán és minden bizonnyal a házasság időpontja 
körüli években kerültek ide. 


Most akkor az merülne fel, hogy a Mén-Marót-elbeszélés talán 
mégiscsak a honfoglalási réteghez tartozik? Anonymus forrása, azzal, 
hogy a honfoglaláskori Marót unokájának mondja, eleve a honfoglalás 
utánra ,időzítette" Mén-Marótot. Továbbá Marót onnan kapta a nevét, 
hogy morva, Bihar azonban a honfoglalás előtt sem állt morva 
fennhatóság alatt. Mén-Marótot nemcsak ,Mén"-nek ,mondták a 
magyarok", hanem ,Marótnak" is minden bizonnyal a magyarok 
, mondták", lévén ez magyar szó. Vagyis nemcsak a Mén volt valami 
gúnynévféle, hanem a Marót is. 

De végtére Taksony fejedelem anyai nagyapjáról van szó! Igazi 
neve az Árpádok hagyományaiban sem maradt volna fenn, hogy azt 
tudassák a regösökkel? Gondolom, okuk lehetett rá, ha egyik ősük 
nevét gúnynév formájában akarták fenntartani. 

E név titkát a legkézzelfoghatóbban a morva-marót összefüggés 
alapján lehet megfejteni. Anonymus Mén-Marótot gyakran nevezi 
egyszerűen ,Marót vezérnek". Ha Zolta feleségét Marót lányának 
mondják, ezt a mondai képzelet logikájának figyelembevételével oly 
módon értelmezhetjük, hogy Zolta marót lányt (ebből könnyen alakul 
ki, hogy ,Marót lánya"), vagyis morva hercegnőt vett feleségül. 
Ennélfogva magát Zoltát mondhatták ,Marótnak", morva asszonya 
miatt ugyanúgy, ahogy kun felesége és a kunok iránti vonzalma miatt, 
IV. László királyt , Kunnak". 

S ezzel a Mén-Marót történet az én képzeletemben vallani kezdett 
a kialakulásáról. . . 

Először megszületett a valóságot tartalmazó ,iilletlen" elbeszélés 
arról, hogy Zolta fejedelem gyáván Biharba menekült, és a nép 
szemében ,Mén-Marót" lett. Ilyen és ilyen küzdelmeket vívtak vele 
Szabolcs, Tas és mások, de nem tudták lebírni, sőt végül a fia 
kerekedett felül. Bizonyos, hogy a Szabolcs és Fajsz uralmának 
emlékét is eltörlő, féltékeny, erélyes dinasztia üldözte a Zoltát 
,káromló" éneket. De ahogy pl. később regölő mondókáink keresztény 
vallásos elemekkel rejtik a tiltott ősi sámánisztikus szövegeket, nyilván 
ekkor is megkezdődött a tiltott ének átköltése. Annál is inkább, mert 
abban, hogy Zolta marót lányt vett feleségül, eleve két mondaképző 
elem is volt adva. Az egyik — a már említett —, hogy a marót lányból 
Marót lánya legyen, a másik, hogy ezt a Marótot a morva fejedelmet 
megszemélyesítő Maróthoz kapcsolják. Mivel pedig Taksony korában 
még nem olvadt össze a honfoglalás előtti idő emléke az Árpád halála 
hogy lánya egyidős lehessen Zoltával, ki legkisebb fiúként Árpádnak 
inkább unokája lehetett volna. Az átköltött mondában ekkor még nincs 
szó többnejűségről, tehát kazárokról sem, hiszen Anonymusnak ez a 
szövege: ,Mén-Marót feleségével és lányával az Igyfon sűrűibe tette át 
lakását" — magán viseli a nyomát Mén-Marót kezdetben volt 


,egynejűségének". 

A Mér" gúnynév azonban - így okoskodtam tovább — úgy látszik, 
valamiképp még mindig az eredetiről árulkodott, talán átvitt értelemben 
a megfutamodókat csúfoló szó lehetett, magában is emlékeztetett 
Zolta gyászos elszáguldására, tehát később a ,Mén"-nek más, a 
többnejűségre vonatkozó jelentést tulajdonítandó, hozzátoldották a 
kazárokra való utalást. De ez is oly régen történhetett, hogy 
Anonymusnak a kazárok és a többnejűség összefüggéséről már nincs 
is fogalma. 

Az ősgeszta szerzője a honfoglalás után mintegy százötven, a 
belső harcok időszaka után kb. száz évvel élhetett. Ő még tudhatott 
valamit arról, hogy Zolta korában, Zolta személye körül súlyos 
bonyodalmak voltak. De hogyan is szólhatott volna erről? Ha Taksony 
és Géza idejében a fejedelmi család számára a pogány önáldozat 
megtagadása volt szégyellni való, I. Endre korában, amikor az 
ősgeszta szerzője élt, — s a friss kereszténységben még jó ideig — a 
királyi dinasztiának a ,többnejűtől" való származás lehetett diffamáló. 
Anonymus idejében azonban az ország oly magától értetődően éli 
keresztényi életét, hogy már lehet érdeklődni a pogány kori emlékek 
iránt, és a dinasztia egy többnejű pogányt — legalábbis az ősanyák 
ágán - írott műben is vállalhat. 

A dinasztiát védő mondában tehát Mén-Marót, a gúnynév 
leválasztódott Zoltáról, külön életre kelt. Nem történhetett azonban 
ehhez hasonló a fejedelem bihari támaszaival, előkelő kabar és 
magyar nemzetségek őseivel, Taksony és Géza idején, az ő legjobb 
híveikkel. Azok Zoltához tartoztak, és továbbra is őhozzá kellett 
tartozniuk. Ahhoz azonban, hogy ebben a mondában eredeti 
helyzetüket, pozitív magatartásukat megtarthassák, szerepet 
cseréltek, és a negatívvá lett Mén-Marót ellenfeleivé váltak. Ebből a 
megfontolásból én  Zolta bihari híveit Mén-Marót mondabeli 
ellenségeiben, ,legyőzőiben", Ős bőben, Velekben, továbbá a kabar 
Vajta vezérben véltem felfedezni. 


AZ ÖREG MARÓT 


Azonosíthatóságuk folytán Zoltát a forrásokban most már Mén-Marót 
vagy csak Marót néven is kereshettem. Találni is egy meglehetősen 
erőltetetten elhelyezett beszúrást a Képes Krónikában. A vénség által 
megtört Marótról, , Szvatopluk apjáról" van szó, aki Veszprém várában 
annak hírére, hogy fiát megverték a magyarok, szörnyethal. ,Fia pedig 
még csak nemrégen uralkodott." 

Szvatopluk honfoglalási vereségéről, tudjuk, szó sem lehet. 
Összetéveszthették azonban Szvatoplukot Mojmirral, és Marótot 
Szvatoplukkal, s valamit tudván arról, hogy egy nem régen uralkodó 
morva fejedelem vesztett csatát a honfoglaláskor, talán a honfoglalás 
előtt meghalt Szvatoplukból csinált a monda továbbélő apát. De miért 
Veszprémben? 

Veszprém a nevét csak István korában kapta, ezért a korábban itt 
állt földvárnak a regényben Sédvár a neve. Ős bőnek — Zolta hívének 
— a váráról van szó. S emiatt az itt tartózkodó Marótban én Zoltára 
gyanakszom, akinek a fia, Taksony, ekkor szintén még csak nem 
régen uralkodik. Az eredeti Mén-Marót-monda talán nem a 
házassággal, hanem apa és fia szembenállásának újabb szégyenével 
végződött. Az átköltött — a dinasztia védő monda pedig avval, hogy 
Mén-Marót hunyt el Sédvárban (nem Zolta). 

Anonymus megelégedett annak megjegyzésével, hogy Zoltát 
fejedelemmé emelték, és ezt követően Mén-Marót két év múlva 
meghalt. Zoltáról meg azt mondja, hogy Taksony fejedelemmé tétele 
után három évvel halt meg. A hármas szám egyébként mondai 
hangulatú, aligha kell egészen pontosnak tekinteni. 

Henrik bajor herceg támadó hadjárata az ország számára 
félelmetes megrázkódtatás lehetett. Felteszem, hogy Taksony e 
fejedelemválasztási  viszálykodásra nem alkalmas, vészterhes 
időpontban lett mégis fejedelem. Tehát 951-ben. Az ezt ,három" évvel 
túlélő  Zolta halálának időpontja eléggé összevág a 955-Ii 
csatavesztéssel. Egyszóval, ha nem csak a vénségtől, még inkább 
egész sorsától megtört Zolta ül hívének, Ős bőnek Bulcsú 
szálláshelyéhez közeli várában, alighanem a fejedelemséget magának 
követelni jött Erdőelvéből, és éppen ,még csak nemrégen uralkodó" fia 
ellenében való utolsó reményeinek szertefoszlása, az augsburgi 
csatavesztés az, ami a szívét megszakasztja. 

Zoltának sorsában kifejeződő lélektana — reménytelen küzdelme a 
fejedelemség visszaszerzésére; az, hogy Taksony fiát a 
nagyfejedelemségre oly alkalmassá nevelte, amennyire nem alkalmas 
erre ő maga, és az előkelők gátlástalan versengésének korszaka, 
amelyben élt — a regény számára mindenesetre szükségszerűen 


hordozza magában ezt a befejezést. 


BÉLD, KULÁN, GILÁD 


E műhelybeszámoló talán már ki is fárasztotta az olvasót. De még el 
kell mondani, hogy a gyér, töredezett, deformálódott híradások mely 
mozaikkockáiból összeillesztgetve kelt életre a regény néhány további 
alakja. 

A Képes Krónikában találunk egy homályos és bonyodalmas 
összefüggéseket sejtető megjegyzést. Beliud — mondja -—, aki Kulán 
földjét bírta, adta Géza fejedelemnek a tanácsot és segítséget ahhoz, 
hogy elvegye Gyula Sarolt nevű lányát. Beliudnak meg Kulán a saját 
lányát adta feleségül, hogy harcoljon az ő testvére, Keán ellen. Kulán 
földjét, annak halála után, Beliud örökölte. 

A regényben az ősi nevek jelenlegi kiejtésünknek megfelelő alakja 
szerepel (Tuhutum helyett Tétény, Tarmacsu helyett Tormás, Glad — 
Galád helyett (Gilád stb.), ezért nevezem Beliudot Béldnek. 

Béld tehát nagy mestere lehetett a hatalmasok közötti érdekszálak 
szövögetésének. Az ő korában a hadjáratok mellett a hatalom 
megerősítésének vagy kiterjesztésének fő eszköze az uralkodók 
házasságkötése. Ez tehát politika volt. Béld fejedelmi tanácsadó, és 
kétségtelenül a legelső magyar diplomata, akinek nyoma maradt írott 
feljegyzéseinkben. 

Ahogy a maga házasságát, s ahogy Gézáét nyélbe ütötte, más 
igen fontos házasságkötéseket is létre hozhatott. (Taksonyét és 
Tanuzabáét is neki tulajdonítottam.) Mivel azonban ebben a korban a 
fiatalok helyett az apák, szülők döntöttek gyermekük párválasztásáról, 
Béld nyilvánvalóan nem Gézának, hanem Taksony fejedelemnek adta 
az Árpád háza és a gyula-család között István koráig békét szerző 
házassághoz a tanácsot és segítséget. A regényben erre a 
legalkalmasabb időpontnak Gyula konstantinápolyi távolléte látszott. 
Szöget ütött a fejembe az is, hogy Sarolt aligha élhetett hitvalló 
keresztényként hazatért apja mellett, hiszen csak felnőttkorában, 
Gézával együtt vette fel a keresztséget. 

A krónikai híradás Béldben , alulról jött" embert érzékeltet, aki esze 
és házassága révén emelkedett a hatalmasok körébe. Annak 
feltételeként, hogy Kulán lányát elvehesse, vállalnia kellett a harcot 
Kulán ellenfele, Keán ellen. A krónikákban személynévként kezelt 
Keánt kutatóink a ,kán" címként értelmezik. 

Kulánt tulajdonképpen jól ismerjük, azonos Salánnal, mint azt 
Györffy György Krónikáink és a magyar őstörténet c. munkájában a 
név vizsgálatával kimutatta. A Képes Krónika Kulánjának és 
Anonymus Salánjának (Salanus) névalakja a közös forrásban — 
valószínűleg az ősgesztában -— Chulan lehetett, kiejtése pedig 
helyesen Csulán volna. A regény kerettörténetében szereplő, 


ugyanebből a családból származó Kalán bíborosra való tekintettel 
tartottam meg a ,Kulán" formát, hogy az olvasó érzékelhesse a két név 
három évszázadot átívelő azonosságát. 

Azonban abban, amit a Képes Krónika a maga honfoglalás utáni 
Kulánjáról és abban, amit Anonymus a honfoglalás előttinek vélt 
Salánról elmond, látszólag nincsen semmi összefüggés. Én mégis 
gyanítok valamit. Salán Anonymusnál a Nagy Keán leszármazottja 
(tehát egy kán utódja), a Képes Krónika pedig arról ír, hogy Kulán 
szemben áll ,testvérével" Keánnal. Salán-Kulán itt is a Keán 
, családba" tartozó — azaz egyszerűen: kán. Sőt talán a Képes Krónika 
szerzője azért véli éppen Kulán ellenfelét Kulán testvérének, mert az is 
egy ,Keán". Elég bonyolult , fordítói" munka, hogy az ember rájöjjön: e 
félreértelmezett szöveg eredetijében arról lehetett szó, hogy Kulán kán 
szemben állt egy másik kánnal. 

Országrészeik elhelyezkedése folytán Salánon kívül csak Galád 
kerülhetett , közvetlenebb " kapcsolatba a délen szomszédos 
hatalmakkal. Salánt Anonymus a görög császár alattvalójának tudja, 
de kán volta a bizonyság, hogy valamilyen formában a bolgároktól is 
függő helyzetben lehetett. Galádot pedig Anonymus egyenesen 
Bolgárországból jöttnek mondja, s Molnár Erik bolgár uralom alatt 
állónak gyanítja Galád országrészét. Ha kán volt Bizánc embere, még 
inkább kánnak kellett lennie a bolgárok hűbéresének. Vagyis az a 
másik kán, aki ellen Beliudnak harcolnia kell, Galád lehet. A bizánci 
meg a bolgár befolyás alatt álló két szomszédos ország 
szembenállása eleve nyilvánvaló. 

A Képes Krónika szerzője Géza házasságával kapcsolatban 
Beliudról akar beszélni, s ezért említi meg mellékesen Kalánt. 
Anonymus számára Salán a fontos, a Beliud-históriát pedig nem is 
említi, hiszen mi köze lehetne a — szerinte — honfoglalás előtti Salán 
vejének Géza házasságához, és hogyan örökölhette volna Beliud 
Salán földjét, annak halála után, amikor az állítólagos apóst Lél és 
Bulcsú még életében Bolgárországba kergette? 

A Beliud-történetben szereplő Kulán örökölt földje a hozományul 
kapott föld lehetett, noha bizonyára Beliud örökölte volna Kalán 
lányának férjeként apósa országát is. 

Az említetteken kívül Béldről még csak annyit tudunk, hogy neve 
(krónikáinkban: Beliud, Beleed) türk eredetű, s a ,bölcs" értelmet rejti. 
Bilüd (Belud, Beleud) formában egy besenyő származásúnak vélt 
család több nemzedékénél volt használatos, amiért a Bilüdöt a Béld 
név besenyő formájának gyanítva, tételezem fel, hogy hősömnek a 
besenyőkhöz is köze lehetett. 

Több és konkrétabb adatunk a X. századi diplomatánkról, a regény 
levélíró . hőséről nincsen. De éppen ezért kínálkozott ideális 
főszereplőnek. Szabadon képzelhettem el az előéletét és további 


sorsának számtalan mozzanatát. Az Árpád utáni viszonyok tanújává, 
cselekvő részesévé lehettem, és olyan emberré, akinek révén fontos 
külországi  színhelyekre is  elláthatunk. Hogy pedig élményeit 
feljegyezhesse, felruháztam bizánci műveltséggel, aminek különben 
Taksony tanácsadója és a Bizáncnak hódoló Kulán kán veje minden 
bizonnyal birtokában volt. 

Salánról még annyit, hogy Sebestyén Gyula az ő nevét a szláv 
szálán (sós) szóra vezette vissza, nem igazi, hanem díszítő jelzői 
névként, azt gyanítva, hogy Salán is, akárcsak István korában Ajtony, 
az erdélyi só vámolója lehetett, és hogy neki is ebből fakadhattak a 
vesztére vezető ellentétei. Az ország Árpád utáni területi 
megosztottsága folytán a sóvám miatti vitákat, összetűzéseket szinte 
bizonyosra vehetjük. Ha nem is éppen a tuzlai főtt só versenyével 
egybekötve, ami az írói képzeletből való. Közvetlenül a honfoglalás 
előtt a bolgárok és a morvák között is volt sóháború. 

Kál horka szerelmi történetében egy Balaton környékén élő monda 
elemeire támaszkodtam, amelynek alapanyagát saját lejegyzéséből 
Bakó Ágnes írókollégámnak köszönhetem. 

Következtetéseim nem tudományos igényűek. Közlésükkel csak 
anyaggyűjtő munkámról -— ill. annak rendhagyó részéről — igyekeztem 
számot adni. Történeti tárgyról lévén szó, miképp használtam az írói 
képzeletet arra, hogy tényszerű elemeket illesztgessen össze, 
ahelyett, hogy önkényesen csapongana. Így közelíthettem meg 
leginkább, ha nem is a korabeli tények, de a korabeli élet forgatagos 
valóságát. 

A kezdet forgatagos volt, nem pedig egyértelműen diadalmas. A 
bornak sokáig kellett forrnia. Aminek belátása nélkülözhetetlen a 
helyes nemzeti önismeréshez. 

Földes Péter 

A honfoglalás utáni legelső nemzedék életéről mélyen hallgatnak a 
krónikák, a ma történészének is csak ellentmondó, szórványos adatok 
állnak rendelkezésére. A magyar történelem e fél évszázadából 
leginkább a zsákmányszerző kalandozásokat ismerjük, mivel azokról 
megemlékeznek a korabeli külföldi feljegyzések. Pedig idehaza 
sorsdöntő események történtek. Az elmaradott etelközi életmódhoz 
ragaszkodó régi törzsi arisztokrácia és a  kalandozásokban 
meggazdagodott, uralomvágyó vezérek ekkor vívták kitartó harcaikat a 
korszerű berendezkedésre törekvő fejedelmi hatalommal. A regény 


er 


különös előéletű főhőse az a Béld nevű vitéz, akit egyik hazai 
krónikánk említése nyomán népünk legelső — ezer évvel ezelőtti — 
diplomatájának tekinthetünk. 


[1] Laura - görögkeleti rendház 

[2] Az ortodox naptár szerinti 6405. év i. sz. 896-nak felel meg 

[3] Koiné -— a bizánci korszak görög köznyelve, amelyből az újgörög kialakult 

[4] Polisz (görög) - város; Isz-tim-Bolin (koiné) - a Városban 

[5] A böszörmény eredete: muzulmán. E korban különösen Khorezmból való mohamedánokat 
értettek rajta, akik szívesen szegődtek idegenbe testőrökül 

[6] A bizánci császárnők a palota bíbortermében hozták világra gyermekeiket. Így a 
,Bíborteremben Született" vagy , Bíborbanszületett" jelző a császári származásra való utalás 
[7] Erdőelve - Erdély régi neve 

[8] A kende az ősi magyarok papi fejedelme volt. Kurszán kende 904-ben bekövetkezett 
halálakor Árpád fejedelem a kende tisztet megszüntetve, Kurszánnak a Duna jobb partja 
mentén Óbudától a Csallóközig terjedő szállásterületét saját — a Pécs melletti Árpád falutól 
Óbudáig húzódó — szálláshelyéhez csatolta 

[9] Kürie eleizon - Uram, irgalmazz! 

[10] Az ősi magyar nyelvben Egyek , Szentecskét", Lél , Lelket" jelentett 

[11] Contra (lat.) — ellen; nobilis (lat.) - nemes, előkelő; concessus (lat.) - tanács, gyűlés 

[12] Opponáil (lat.) - ellenkező véleményt nyilvánít 

[13] Gesta Hungarorum: A magyarok cselekedeteiről A ,gesta" krónikás műfaj is 

[14] Narratio (lat.) -— elbeszélés 

[15] Távozz tőlem. Sátán! (lat.) 

[16] Szörnyűség kimondani! (lat.) 

[17] Korabeli bizánci pénz 

[18] Tamga - szűkebb közösség vagy személy jele a korabeli pusztai népeknél 

[19] Pantokratór (gör.): Mindenható 

[20] A mai Veszprém 

[21] Proscribált (lat.) — számkivetetté nyilvánított 

[22] Vlaszi: az ,olasz" szó ősi alakja 

[23] Porphyrogennétosz (gör.): Bíborbanszületett 

[24] Treck — Dreck (ném.) jelentése itt: mocsok 

[25] Satis (lat.) -— elég 


[26] A regénytől eltérően itt a Pais Dezső Anonymus-fordításában szereplő névalakokat 
használom. Kulán, Gilád helyett: Salán, Galád. A szövegrészeket is ebből a fordításból idézem 
[271 A Képes Krónikából való részleteket Geréb László fordításából idézem 

[28] A honfoglalók tényleges ellenfele nem Szvatopluk (ő röviddel előbb meghalt), hanem fia, 
Mojmir, akiről krónikáink mit se tudnak 


